**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՄԱՔՍԱՅԻՆ ԿԱՐԳԱՎՈՐՄԱՆ ՄԱՍԻՆ**

**ԲԱԺԻՆ I**

**ԸՆԴՀԱՆՈՒՐ ԴՐՈՒՅԹՆԵՐ**

**ԳԼՈՒԽ 1**

**ՄԱՔՍԱՅԻՆ ԿԱՐԳԱՎՈՐՄԱՆ ՀԻՄՆԱԿԱՆ ԴՐՈՒՅԹՆԵՐԸ ԵՎ ՄԱՔՍԱՅԻՆ ԳՈՐԾԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ**

**Հոդված 1. Օրենքի կարգավորման առարկան և նպատակները**

1. Սույն օրենքը կարգավորում է Հայաստանի Հանրապետության պետական սահ­մա­նով ապրանքների տեղափոխման կամ Եվրասիական տնտեսական միության մաքսային օրենսգրքի մասին պայմանագրի 1-ին հավելվածով հաստատ­ված` Եվրասիական տնտեսա­կան միության այսուհետ՝ Միություն մաքսային օրենսգրքով սահ­ման­ված այլ դեպքերում մաքսային մարմինների կողմից ապրանք­­ների նկատմամբ մաքսային գործառնու­թյուն­ների իրականացման կարգը և պայմանները, մաքսային վճարների, հատուկ հակագնագցման և փոխհատուցման տուրքերի, ինչպես նաև մաքսային մարմիններին վճարման ենթակա այլ հարկերի և վճար­ների վճարման հետ կապված հարա­բերու­թյունները, մաքսային ընթացա­կար­­գերին համա­պատասխան կամ առանց մաքսային ընթա­ցակարգերով ձևակերպ­ման ապրանքների տեղա­փոխ­ման դեպքերում դրանց օգտագործման պայմանները, մաք­սային մարմինների և Միության մաքսային օրենսգրքով սահմանված անձանց միջև հարա­բերու­թյունները, ինչպես նաև Միություն մաքսային օրենսգրքով Միության անդամ պետու­թյան օրենսդրությամբ կար­գավորման ենթակա կամ Միության մաքսային օրենսգրքով չկար­գավոր­ված այլ հարա­բե­րու­թյուն­ներ:

Սույն օրենքը կարգավորում է նաև մաքսային կանոնների խախտումների վերաբերյալ վարույթի և մաքսային կանոնների խախտումների համար նախատեսված պատասխա­նատվու­թյան հետ կապված հարաբերությունները:

1. Սույն օրենքի նպատակներն են`
2. Հայաստանի Հանրապետության կողմից մաքսային կարգավորման և մաքսային գործի բնագավառում Միությանմաք­սային կարգավորման ոլորտի միջազգային պայմա­նագրերի ու ակտերի կատարման ապահո­վումը.
3. Հայաստանի Հանրապետության պետական սահմանով արտաքին տնտեսական գործունեություն իրականացնող անձանց իրավունքների և օրինական շահերի պահպանման ապահովումը և Հայաստանի Հանրապետության տնտեսական անվտանգության ապահո­վումը.
4. մաքսային կարգավորման ոլորտի միջազգային պայմանագրերով ու ակտերով չկար­գավորված և դրանցով նախատեսված՝ Հայաստանի Հանրապետության օրենսդրու­թյամբ կարգավորման ենթակա` մաքսային գործին առնչվող հարաբերությունների կար­գավո­րումը։
5. Սույն օրենքով չկարգավորված մաքսային իրավահարաբերությունները կար­գավոր­վում են Միության և Հայաստանի Հանրապետության օրենսդրության շրջանակներում:

**Հոդված 2. Մաքսային կարգավորումը և մաքսային գործը Հայաստանի**

**Հանրապետությունում**

1. Հայաստանի Հանրապետությունում մաքսային կարգավորումը մաքսային կար­գավոր­­ման ոլորտի միջազգային պայմանագրերին ու ակտերին, ինչպես նաև Եվրասիա­կան տնտեսական միության մասին պայմանագրին (այսուհետ՝ Միության մասին պայմա­նագիր) և Հայաստանի Հանրապետության՝ Եվրասիական տնտե­սա­կան միության մասին պայ­մանագրին միանալու մասին պայմանագրին այսուհետ՝ Միությանը միանալու մասին պայ­մա­­նագիր և Հայաստանի Հանրապետության օրենսդրությանը համա­պա­տաս­խան մաք­սային գործի իրականացման կարգի ու կանոնների սահմանումն է։
2. Հայաստանի Հանրապետությունում մաքսային գործն ընդգրկում է Հայաստանի Հան­­րա­պետության մաքսային սահմանով ապրանքների և տրանսպորտային միջոցների՝ օրենսդրու­թյամբ սահմանված տեղափոխման կարգի և պայմանների պահպանման նկատ­մամբ մաքսային մարմինների կողմից իրականացվող հսկողությունը, մաքսային գոր­ծառ­նու­թյուն­ների կատարման կարգը` ներառյալ մաքսային հայտարարագրումը, ապրանքների և տրանսպոր­տային միջոցների բաց թողնումը, մաքսային վճարների, այլ վճարների և հար­կերի գանձումը, մաքսային հսկողությունը և մաքսային վարչարարության իրագործման այլ միջոց­ները, ինչպես նաև մաքսային մարմինների և ապրանքների տիրապետման, օգտագործ­ման կամ տնօրինման իրավունքներն իրացնող անձանց միջև հարաբե­րու­թյուն­ների ապահովումը:

**Հոդված 3. Մաքսային ոլորտում օրենսդրության մշակումը և մաքսային**

**գործի ղեկավարումը Հայաստանի Հանրապետությունում**

1. Հայաստանի Հանրապետությունում մաքսային գործի ղեկավարումը, կազ­մա­կեր­պումն ու վերահսկողությունն իրականացնում է Պետական եկամուտների կոմիտեն այսու­հետ՝ Կոմիտե:
2. Կոմիտեն, Հայաստանի Հանրապետության կամ Միության մաքսային օրենսդրու­թյանը համապատասխան, ապահովում է մաքսային վարչարարության իրա­կա­նա­ցումը, ինչպես նաև աջակցում է մաքսային ոլորտում Հայաստանի Հանրապետության օրենսդրու­թյան մշակմանը։
3. Ֆինանսների նախարարությունը, Հայաստանի Հանրապետության կամ Միության մաքսային օրենսդրությանը համապատասխան, մշակում է մաքսային ոլորտում Հայաստանի Հանրապետության օրենսդրությունը:

**Հոդված 4. Մաքսային գործի բնագավառում հարաբերությունների իրավական**

**կարգավորումը**

1. Հայաստանի Հանրապետության մաքսային սահմանով ապրանքների տեղափոխ­ման հետ կապված հարաբերությունները կարգավորվում են Միության մաքսային օրենսդրու­­­թյանը համապատասխան, իսկ Միության օրենսդրությամբ նախատեսված կամ չկար­­գավորված մասով` Հայաստանի Հանրապետության օրենսդրությանը համապատաս­խան։
2. Եթե սույն օրենքով սահմանված են Միության մաքսային օրենսդրությամբ նախա­տեսված դրույթներին հակասող՝ նույն հարաբերությունները կարգավորող դրույթներ, ապա գերակայությունը տրվում է Միության մաքսային օրենսդրությանը, բացառությամբ այն դեպքերի, երբ Միության օրենսդրությամբ այդ դրույթների սահմանումը վերապահված է Հայաս­տանի Հանրապետության օրենսդրությանը։

**Հոդված 5. Օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հասկացությունները.
2. **ապրանքների ներմուծում Հայաստանի Հանրապետություն**՝ Միության անդամ պետու­­­թյուն­ների տարածքից կամ Միության անդամ չհանդիսացող պետությունների տարածքից ապրանքների և տրանսպորտային միջոցների ներսբերումը Հայաստանի Հան­րա­պետության տարածք` պետական սահմանը փաստացի հատելու միջոցով.
3. **ապրանքների արտահանում Հայաստանի Հանրապետությունից՝** Հայաստանի Հան­րապետության տարածքից ապրանքների և տրանսպորտային միջոցների փաստացի դուրսբերում Միության անդամ այլ պետությունների տարածքներ կամ Միության անդամ չհանդիսացող պետությունների տարածքներ:
4. Սույն օրենքում հասկացություններն օգտագործվում են Միության մաքսային օրենսգր­­քով, Միության` մաքսային կարգավորման ոլորտի միջազգային այլ պայմա­նագրերով ու ակտերով, ինչպես նաև Միության մասին պայմանագրով և Միությանը միա­նալու մասին պայմանագրով, իսկ սույն մասով նախատեսված իրավական ակտերով սահ­մանված չլինելու կամ այդ իրավական ակտերին համապատասխան՝ հասկա­ցու­թյունների սահ­մանումը Միու­թյան անդամ պետության օրենսդրությանը վերապահված լինելու դեպ­քերում՝ Հայաստանի Հանրապետության օրենսդրությամբ։

**Հոդված 6. Մաքսային փաստաթղթերը**

1. Միության մաքսային օրենսգրքի 8-րդ հոդվածի 2-րդ կետով նախատեսված կարգավորման համաձայն՝ մաքսային փաստաթղթերում ներառվող տեղեկությունների դասակարգիչները սահմա­նում է Կոմիտեն։
2. Միության մաքսային օրենսգրքի 8-րդ հոդվածի 3-րդ կետին համապատասխան՝ մաքսային փաստաթղթերի՝ էլեկտրոնային փաստաթղթերի ձևով կառուցվածքն ու ձևաչափը սահմանում է Կոմիտեն:
3. Կոմիտեն Միության մաքսային օրենսգրքով, մաքսային կար­գավոր­ման ոլորտում այլ միջազգային պայմանագրերով և ակտերով սահմանված մաքսային փաս­տաթղթերից բացի կարող է սահմանել այլ մաքսային փաստաթղթեր:

Սույն մասում նշված փաստաթղթերի ձևը, դրանց լրացման կարգը, կառուցվածքն ու ձևաչափը, ինչպես նաև դրանցում փոփոխություններ և լրացումներ կատարելու կարգը սահմանում է Կոմիտեն:

1. Միության մաքսային օրենսգրքի 8-րդ հոդվածի 5-րդ կետին համապատասխան՝ Միու­թյան մաքսային օրենսգրքով, մաքսային կարգավորման ոլորտում այլ միջազգային պայմանագրերով և ակտերով մաքսային փաստաթղթերի ձևեր և դրանցում փոփոխու­թյուն­ների և լրացումների կատարման կարգ սահմանված չլինելու դեպքում այդպիսի փաստաթղ­թերի ձևերը և դրանցում փոփոխությունների և լրացումների կատարման կարգը սահմանում է Կոմիտեն:

**Հոդված 7. Արգելքների և սահմանափակումների պահպանումը**

1. Արգելքների և սահմանափակումների պահպանման ընդհանուր դրույթները սահ­ման­­ված են Միության մաքսային օրենսգրքի 7-րդ և 12-րդ հոդվածներով:
2. Ոչ սակագնային կարգավորման միջոցների, այդ թվում՝ միակողմանիորեն սահման­վող ոչ սակագնային կարգավորման միջոցների և տեխնիկական կարգավորման միջոցների պահպանումը հաստատվում է Միության մասին պայմանագրին համապատասխան՝ Եվրասիական տնտեսական հանձնաժո­ղովի (այսուհետ՝ Հանձնաժողով) կամ Կառա­վարու­թյան սահմանած դեպքերում ու կարգով, իսկ արտահանման վերահսկողության միջոցների, այդ թվում՝ ռազմական նշանակության արտադրանքի նկատմամբ կիրառվող միջոցների պահպանումը՝ Կառավարության սահմա­նած դեպքերում ու կարգով՝ այդ միջոցների պահպա­նումը հաստատող փաստաթղթեր կամ տեղեկություններ ներկայացնելու միջոցով:
3. Տարերային աղետների, բնական և տեխնածին բնույթի արտակարգ իրավիճակների հետևանքների վերացման համար անհրաժեշտ ապրանքների տեղափոխման դեպքերում և Կառավարության սահմանած այլ դեպքերում, երբ ապրանքների բաց թողնման ժամանակ մաքսային մարմիններին չեն կարող ներկայացվել ոչ սակագնային կարգավորման միջոց­ների պահպանումը հավաստող փաստաթղթերը, հայտարարատուի դիմումի հիման վրա մաք­սային մարմինների թույլտվությամբ ապրանքների բաց թողնումը, բացառությամբ արտա­­հանման կամ ներմուծման համար արգելված ապրանքների, կարող է իրա­կա­նացվել առանց նշված փաստաթղթերի առկայության՝ բաց թողնումից հետո ոչ ուշ, քան մեկ ամսվա ընթացքում դրանք ներկայացնելու, ինչպես նաև Միության մաքսային օրենսգրքի 126-րդ հոդվածի 3-րդ կետով սահմանված պահանջներն ապահովելուպայմանով:
4. Անկախ սույն հոդվածի 3-րդ մասում նշված փաստաթղթերը ապրանքների բաց թողնումից հետո ներկայացնելու հանգամանքից՝ հայտարարատուն պարտավոր է ապահովել ոչ սակագնային կարգավորման միջոցների պահպանումը ներմուծման պահին։
5. Միության մաքսային օրենսգրքի 12-րդ հոդվածի 1-ին կետին համապատասխան՝ արգելքներով և սահմանափակումներով պայմանավորված՝ ներմուծման համար արգելված ապրանքների՝ Միության մաքսային տարածքից արտահանումը Միության մաքսային օրենսգրքի 12-րդ հոդվածի 1-ին կետի երկրորդ պարբերության մեջ նշված անձանցից տարբերվող անձանց կողմից կարող է իրականացվել սույն օրենքով սահմանված դեպքում:
6. Արգելքներով և սահմանափակումներով պայմանավորված՝ ներմուծման համար արգելված ապրանքների՝ Միության մաքսային տարածքից արտահանումը կարող է իրա­կանացվել Միության մաքսային օրենսգրքի 12-րդ հոդվածի 1-ին կետի երկրորդ պարբերության մեջ նշված անձանցից, ինչպես նաև սույն օրենքի 181-րդ հոդ­վածի 8-րդ մասով նշված անձանցից տարբերվող անձանց կողմից՝ մաքսային մարմնի թույլտ­վությամբ:
7. Միության մաքսային օրենսգրքի 12-րդ հոդվածի 5-րդ կետով սահմանված՝ ապրանք­ների արտահանման արգելքի մասին մաքսային մարմնի որոշման կայացման դեպքում նշված որոշումը ստանալուց հետո՝ 3 օրացուցային օրվա ընթացքում, ապրանք­ները մեկն­ման վայրից Միության մաքսային տարածք հետ չվերադարձնելու դեպքում դրանք արգելանքի են վերցվում մաքսային մարմինների կողմից՝ Միության մաքսային օրենսգրքի 51-րդ գլխով սահ­ման­ված կարգով:

**ԳԼՈՒԽ 2**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆՈՎ ԱՊՐԱՆՔՆԵՐԻ ՏԵՂԱՓՈԽՈՒՄԸ**

**Հոդված 8. Միության մաքսային սահմանով, այդ թվում՝ Հայաստանի**

**Հանրապետության սահմանով ապրանքների տեղափոխման վայրերը**

1. Միության մաքսային օրենսգրքի 10-րդ հոդվածի 2-րդ կետին համապատասխան՝ ապրանքները Միության մաքսային սահմանով ներմուծվում և արտահանվում են պետական սահմանի անցման կետերով:
2. Հայաստանի Հանրապետության պետական սահմանով ապրանքների տեղափոխ­ման վայրեր են համարվում Կառավարության սահմանած՝ պետական սահմանի անցման կետերը:
3. Հայաստանի Հանրա­պետու­թյան մաքսային սահմանով ապրանքների տեղափո­խումը սույն հոդվածի 1-ին մասում նշված վայրերից բացի, կարող է իրականացվել նաև այլ վայրերով Կառավարության սահմանած դեպքերում և կարգով:
4. Կառավարության սահմանած առանձին կատեգորիայի ապրանքների՝ Միության մաքսային սահմանով ներմուծումն ու արտահանումը կարող են իրականացվել միայն Կառա­վարության սահմանված՝ պետական սահմանի անցման կետերում:
5. Հայաստանի Հանրապետություն ապրանքների ներմուծումը պետք է իրականացվի Միության մաքսային օրենսգրքի 10-րդ հոդվածի 4-րդ կետով սահմանված` Հայաստանի Հան­րապետության պետական սահմանի անցման կետեր հանդիսացող ժամանման վայրերով, իսկ սույն հոդվածի 3-րդ մասով սահմանված դեպքում՝ այլ վայրերով ապրանք­ների տեղափոխման միջոցով:
6. Հայաստանի Հանրապետությունից ապրանքների արտահանումը պետք է իրակա­նացվի Միության մաքսային օրենսգրքի 10-րդ հոդվածի 4-րդ կետով սահմանված՝ Հայաս­տանի Հանրապետության պետական սահմանի անցման կետեր հանդիսացող մեկնման վայրե­րով, իսկ սույն հոդվածի 3-րդ մասով սահմանված դեպքում՝ այլ վայրերով ապրանք­ների տեղափոխման միջոցով։

**Հոդված 9. Մաքսային մարմիններին նախնական տեղեկատվության**

**ներկայացումը**

1. Մաքսային մարմիններին նախնական տեղեկատվության ներկայացման նպա­տակ­ները, կազմը և դեպքերը սահմանված են Միության մաքսային օրենսգրքի 11-րդ հոդվածով:
2. Միության մաքսային օրենսգրքի 11-րդ հոդվածի 7-րդ կետի երկրորդ պար­բերու­թյանը համապատասխան՝ մաքսային մարմիններին նախնական տեղեկատվու­թյունը կարող է ներկայացվել նաև անգլերեն լեզվով:
3. Այն դեպքում, երբ ապրանքների ներմուծման պահին մաքսային մարմինների կողմից օգտագործվող տեղեկատվական համակարգերում առկա չէ Միության մաքսային օրենսգրքի 11-րդ հոդվածի 2-րդ կետի 1-ին ենթակետով սահմանված կազմով պարտադիր ներկայացվող նախնական տեղեկատվությանը, մաքսային մարմին­ների կողմից իրակա­նաց­վում է մաքսային հսկողություն՝ Միության մաքսային օրենսգրքի 44-րդ գլխին համա­պատաս­խան՝ Միության մաքսային օրենսգրքի 45-րդ գլխով սահմանված մաքսային հսկողու­թյան ձևերով և 46-րդ գլխով սահմանված մաքսային հսկողության իրակա­նացումն ապահովող միջոցներով:
4. Միության մաքսային օրենսգրքի 11-րդ հոդվածի 15-րդ կետի 8-րդ ենթակետին համա­­պա­տասխան՝ մաքսային մարմիններին նախնական տեղեկատվություն կարող է չներ­կա­յաց­վել Հայաստանի Հանրապետության պետական սահմանով տեղափոխվող և Հայաս­տանի Հանրապետության պետական սահմանի հատվածների հետ ամբողջությամբ կամ մաս­նակի համընկնող սահմաններ ունեցող ազատ տնտեսական գոտի ներմուծվող ապրանք­ների, ինչպես նաև Միության մաքսային օրենսգրքի 455-րդ հոդվածի 1-ին կետին համա­պա­տաս­խան ստեղծված ազատ տնտեսական գոտի ներմուծվող ապրանքների համար:
5. Միության մաքսային օրենսգրքի 114-րդ հոդվածին համապատասխան՝ նախքան ապրանքների ժամանումը նախնական մաքսային հայտարարագրման դեպքում, որպես նախնական տեղեկատվություն, օգտագործվում են էլեկտրոնային փաստաթղթի տեսքով ներկայացված նախնական մաքսային հայտարարագրում արտացոլված տեղեկությունները, եթե նշված նախնական մաքսային հայտարարագիրը պարունակում է Միության մաքսային օրենսգրքի 11-րդ հոդվածի 2-րդ կետով պահանջվող տեղեկատվությունը:

**ԳԼՈՒԽ 3**

**ԱՊՐԱՆՔՆԵՐԻ ԴԱՍԱԿԱՐԳՈՒՄԸ՝ ԸՍՏ ՄԻՈՒԹՅԱՆ ԱՐՏԱՔԻՆ ՏՆՏԵՍԱԿԱՆ ԳՈՐԾՈՒՆԵՈՒԹՅԱՆ ՄԻԱՍՆԱԿԱՆ ԱՊՐԱՆՔԱՅԻՆ ԱՆՎԱՆԱՑԱՆԿԻ**

**Հոդված 10. Միության արտաքին տնտեսական գործունեության միասնական**

**ապրանքային անվանացանկը**

1. Արտաքին տնտեսական գործունեության մաքսասակագնային և ոչ սակագնային կարգավորման միջոցների կիրառման, ինչպես նաև մաքսային վիճակագրության վարման նպատակով Հայաստանի Հանրապետությունում կիրառվում է Հանձնաժողովի հաստատած՝ արտաքին տնտեսական գործունեության ապրանքային անվանացանկը (այսուհետ՝ ԱՏԳ ԱԱ):
2. ԱՏԳ ԱԱ-ն կարող է օգտագործվել Միության մաքսային օրենսգրքի 19-րդ հոդվածի 1-ին կետի երկրորդ պարբերությամբ և սույն օրենքով նախատեսված նպատակներից տարբերվող այլ նպատակներով, եթե դա նախատեսված է օրենքով կամ Կառավարության որոշմամբ:

**Հոդված 11. Մաքսային մարմինների կողմից ապրանքների դասակարգման**

**վերաբերյալ նախնական որոշումների ընդունումը և**

**պարզաբանումները**

1. Մաքսային մարմինը հայտարարատուի կամ նրա կողմից լիազորված անձի դիմումի հիման վրա ապրանքների՝ ըստ ԱՏԳ ԱԱ-ի դասակարգման վերաբերյալ կարող է ընդունել նախնական որոշում՝ Միության մաքսային օրենսգրքի 3-րդ գլխին և սույն հոդվածով սահմանված դրույթներին համապատասխան:
2. Միության մաքսային օրենսգրքի 21-րդ հոդվածի 6-րդ կետին համապատասխան՝ մաք­սային մարմինները կարող են ընդունել ապրանքների առանձին տեսակների դասա­կարգման որոշումներ և տալ պարզաբանումներ՝ Կոմիտեի սահմանած կարգով:

Սույն մասի առաջին պարբերությամբ սահմանված որոշումները կամ պարզա­բանում­ները հրապարակվում են Կոմիտեի պաշտոնական ինտերնետային կայքում՝ այդպիսի որոշում­ների կամ պարզաբանումների տրամադրմանը հաջորդող հինգ աշխա­տան­քային օրվա ընթացքում:

1. Կոմիտեն իր պաշտոնական ինտերնետային կայքում հրապարակում է Հայաստանի Հանրապետության տարածքում անձանց համար Միության մաքսային օրենսգրքի համաձայն՝ մաքսային մարմինների ընդու­նած նախնական և այլ որոշումներում ներառված տեղե­կատ­վու­թյուն­ները, բացառությամբ շահագրգիռ անձին վերաբերող` պետական, առևտրային, բան­կային և օրենքով պահպան­վող այլ գաղտնիք կազմող տեղեկությունների:
2. Միության մաքսային օրենսգրքի 24-րդ հոդվածի 3-րդ կետին համապատասխան՝ այն դեպքում, երբ մաքսային մարմնի կողմից ապրանքների դասակարգման վերաբերյալ նախնա­կան որոշում ընդունելու համար դիմումատուի կողմից ներկայացված տեղե­կու­թյուն­ները բավա­­րար չեն, մաքսային մարմինը ոչ ուշ, քան ապրանքների դասակարգման վերաբ­երյալ նախնական որոշման ընդունման համար ներկայացված դիմումի գրանցման օրվան հաջոր­դող 10 աշխատանքային օրվա ընթացքում դիմում ներկայացրած անձին էլեկտրո­նային եղա­նակով կամ թղթային կրիչով հարցում է ուղարկում լրացուցիչ տեղեկություններ տրամադրելու անհրաժեշտության մասին` գրավոր ներկայացնելով այն տեղեկությունների ցանկը, որոնք պահանջվում են նախնական որոշում կայացնելու համար:

Եթե դիմում ներկայացրած անձը լրացուցիչ տեղեկություններ չի տրամադրում կամ տրամադրված տեղեկությունները բավարար չեն նախնական որոշում կայացնելու համար, ապա մաքսային մարմինը նախնական որոշում չի ընդունում և այդ մասին ծանուցում է դիմողին:

1. Ապրանքների դասակարգման վերաբերյալ նախնական որոշումը մաքսային մարմինն ընդունում է ոչ ուշ, քան ապրանքների դասակարգման վերաբերյալ նախնական որոշման ընդունման համար ներկայացված դիմումի գրանցման օրվան հաջորդող 30 օրացուցային օրվա ընթացքում՝ դիմումատուի կողմից Միության մաքսային օրենսգրքով և սույն օրենքով սահմանված՝ պահանջվող ամբողջ տեղեկատվությունը ներկայացվելու դեպ­քում:
2. Անկախ սույն հոդվածի 5-րդ մասով սահմանված ժամկետից՝ այն դեպքում, երբ անհրաժեշտություն է առաջանում առավել երկար ժամկետում ուսումնասիրելու ապրանք­ների դասակարգման վերաբերյալ նախնական որոշման ընդունման համար ներկայացված փաս­տաթղ­թերը և տեղեկությունները, ինչպես նաև այն դեպքում, երբ անհրաժեշտություն է առա­ջանում նշանակելու համապատասխան փորձաքննություն, ապրանքների դասակարգ­ման վերաբերյալ նախնական որոշումը մաքսային մարմինն ընդունում է ոչ ուշ, քան ապրանքների դասա­կարգման վերաբերյալ նախնական որոշման ընդունման համար ներ­կա­յացված դիմումի գրանցման օրվան հաջորդող 90 օրացուցային օրվա ընթացքում՝ այդ մասին ծանու­ցելով դիմումատուին:
3. Սույն հոդվածի 4-րդ մասով նախատեսված հարցումն ուղարկելու դեպքում մաք­սային մարմինների կողմից ապրանքի դասակարգման նախնական որոշման տրամադրման համար սույն հոդվածի 5-րդ և 6-րդ մասերով նախատեսված ժամկետները կասեցվում են՝ մաքսային մարմնի կողմից լրացուցիչ տեղեկատվության ներկայացման անհրաժեշտության մասին հայտարարատուին կամ նրա կողմից լիազորված անձին ծանուցելու օրվանից մինչև պահանջվող տեղեկատվության ներկայացումը և վերսկսվում են այդպիսի տեղեկատ­վու­թյունը մաքսային մարմնի կողմից ստանալու օրվանից:
4. Կառավարությունը, Միության մաքսային օրենսգրքի 25-րդ հոդվածի 2-րդ կետին համա­­պատասխան, կարող է սահմանել այն դեպքերը կամ ապրանքների ցանկը, որոնց համար մաքսային մարմնի տրամադրած՝ ապրանքների դասակարգման վերաբերյալ նախ­նա­կան որոշման գործողության ժամկետը կազմում է դրա ընդունման օրվանից 5 տարի:
5. Միության մաքսային օրենսգրքի 26-րդ հոդվածի 6-րդ կետի 4-րդ ենթակետով նախատես­ված հիմքով ապրանքների դասակարգման վերաբերյալ նախնական որոշման հետկանչի մասին որոշումն ընդունվում է Համաշխարհային մաքսային կազմա­կեր­պության ընդունած՝ ապրանքների դասակարգման որոշումների հիման վրա և կիրառվում է ընդունման օրվանից:

**Հոդված 12. Ապրանքների դասակարգումը**

1. Ապրանքների ԱՏԳ ԱԱ ծածկագրերը նշվում են մաքսային հայտարարագրերում և մաքսային մարմիններին ներկայացվող` Հայաստանի Հանրապետության և Միության օրենսդրու­թյամբ սահմանված փաստաթղթերում՝ ըստ անհրաժեշտության:
2. Ապրանքների մաքսային հայտարարագրման ժամանակ ապրանքների ոչ ճիշտ դասակարգման մասին տեղեկություններ ունենալու դեպքում մաքսային մարմինը հայտա­րարատուից կարող է պահանջել ապրանքների դասակարգմանն առնչվող լրացուցիչ տեղեկություններ, որոնց ցանկը սահմանում է Կառավարությունը:
3. Սույն հոդվածի 2-րդ մասով նախատեսված տեղեկությունները հայտարարատուն մաքսային մարմիններին ներկայացնում է Միության մաքսային օրենսգրքի 324-րդ և 325-րդ հոդվածներով սահմանված կարգով և ժամկետներում:
4. Սույն հոդվածի 3-րդ մասին համապատասխան մաքսային մարմիններին ներկայաց­ված փաստաթղթերի ստացումից հետո մաքսային հայտարարագրում հայտարարատուի հայտա­րարագրած ԱՏԳ ԱԱ ծածկագիրը ճշգրտելու, ինչպես նաև դասակարգման համար լրացուցիչ տեղեկություններ պահանջելու անհրաժեշտության առաջացման դեպքում ապրանք­­ների բաց թողնումն իրականացվում է հայտարարատուի կողմից նախապես հայտա­րարագրված ԱՏԳ ԱԱ ծածկագրերով՝ Միության մաքսային օրենսգրքի 121-րդ և 325-րդ հոդվածներին համապատասխան:
5. Սույն հոդվածի 4-րդ մասով սահմանված դրույթը չի տարածվում ոչ սակագնային կարգավորման ենթակա այն ապրանքների վրա, որոնց համար Հայաստանի Հանրապե­տու­թյան և Միության մաքսային օրենսդրությամբ սահմանված են ներմուծման և արտահանման արգելքներ կամ սահմանափակումներ, որոնց առկայության դեպքում ապրանքների բաց թողնման ժամկետը երկարացվում է Միության մաքսային օրենսգրքի 119-րդ հոդվածի 4-րդ կետին համապատասխան` մինչև ԱՏԳ ԱԱ ծածկագրի վերաբերյալ մաքսային մարմինների կողմից որոշման կայացումը:
6. Մաքսային մարմինների կողմից մաքսային հայտարարագրի գրանցումից հետո՝ ինչպես ապրանքների բաց թողնումից առաջ, այնպես էլ դրանից հետո, ապրանքների ոչ ճիշտ դասակարգում հայտնաբերելու դեպքում մաքսային հսկողություն իրա­կանացնող մաքսային մարմնի պաշտոնատար անձը կազմում է ապրանքների ոչ ճիշտ դասակարգման վերաբերյալ արձանագրություն, որի հիման վրա մաքսային մարմինն ընդունում է ապրանքների դասակարգման վերաբերյալ որոշում:
7. Ապրանքների դասակարգման վերաբերյալ որոշման ձևը, դրա ընդունման կարգն ու ժամկետները սահմանում է Կոմիտեն:

Մաքսային մարմնի ընդունած՝ ապրանքների դասակարգման վերաբերյալ որոշումը պարունակում է հետևյալ տեղեկությունները.

1. ապրանքների դասակարգման վերաբերյալ որոշում ընդունած մաքսային մարմնի անվանումը, ղեկավարի կամ նրան փոխարինող պաշտոնատար անձի անունը, ազգանունը և ստորագրությունը.
2. հայտարարատուի անվանումը, հարկ վճարողի հաշվառման համարը ՀՎՀՀ.
3. ապրանքի դասակարգման վերաբերյալ որոշման ընդունման ամսաթիվը և այն հայտարարագրի գրանցման ամսաթիվն ու համարը, որով հայտարարագրվել է դասա­կարգվող ապրանքը, ինչպես նաև մաքսային հայտարարագրում ապրանքի համարը, որի համար ընդունվել է ապրանքի դասակարգման մասին որոշումը.
4. ապրանքի անվանումը (մանրամասն նկարագիրը).
5. ապրանքի դասակարգման համար անհրաժեշտ տեղեկությունները.
6. ապրանքի ԱՏԳ ԱԱ տասանիշ ծածկագիրը, իսկ Միության մաքսային օրենսգրքի 20-րդ հոդվածի 3-րդ կետով սահմանված դեպքում, եթե ապրանքների դասակարգման ժամա­նակ մաքսային մարմնի մոտ բացակայում են ապրանքների առանձնահատ­կու­թյուն­ների, դրանց անվանումների վերաբերյալ հստակ տվյալներ կամ 10 նիշի մակարդակով ապրանք­ների դասակարգման համար անհրաժեշտ այլ տեղեկություններ՝ ելնելով ապրանքի դասա­կարգ­­ման հատկանիշների վրա ազդեցություն ունեցող առանձնահատկությունների վերա­բերյալ ունեցած տվյալներից՝ առնվազն ԱՏԳ ԱԱ քառանիշ ծածկագիրը.
7. ընդունված որոշման հիմնավորումը, պատճառը և ԱՏԳ ԱԱ մեկնաբանման համա­պա­տասխան կանոնին հղումը:
8. Ապրանքի դասակարգման վերաբերյալ որոշումը կարող է տրամադրվել մաքսային մարմինների կողմից կիրառվող էլեկտրոնային համակարգի միջոցով կամ թղթային կրիչով: Թղթային կրիչով ապրանքի դասակարգման որոշումը կարող է տրամադրվել մաք­սային մարմինների պաշտոնական ձևաթղթով` մաքսային մարմնի նամակի ձևով կամ կարող է համարվել ստուգում իրականացնելու վերաբերյալ որոշման կամ մաքսային և այլ վճարների կամ տույժերի գանձման վերաբերյալ որոշման բաղկացուցիչ մաս, եթե այդպիսի որոշումները կայացվում են ապրանքների բաց թողնումից հետո մաքսային հսկողություն իրականացնելու ժամանակ:
9. Ապրանքների դասակարգման վերաբերյալ մաքսային մարմնի որոշումը պարտադիր է հայտարարատուի համար:
10. Մինչև ապրանքների բաց թողնումը ապրանքների դասակարգման վերաբերյալ մաք­սային մարմնի կողմից որոշում ընդունվելու դեպքում այն տրամադրվում է հայտա­րա­րա­տուին մինչև ապրանքների բաց թողնման ժամկետը:
11. Ապրանքների բաց թողնումից հետո մաքսային ստուգման ընթացքում ապրանքների դասակարգման վերաբերյալ մաքսային մարմնի որոշման ընդունման դեպքում այն ուղարկվում է հայտարարատուին մաքսային ստուգման ակտի հետ:

Սույն մասով նախատեսված դեպքում ԱՏԳ ԱԱ ծածկագրի փոփո­խու­թյան արդյունքում մաքսատուրքի, հարկերի չվճարված կամ պակաս վճարված գումարների, ինչպես նաև դրանց նկատմամբ հաշվարկված` սույն օրենքով սահմանված տույժերի և տուգանք­ների գանձումն իրականացվում է սույն օրենքին համապատասխան:

1. Ապրանքների բաց թողնման նպատակով ապրանքների դասակարգման հարցերով հայտարարատուին կամ նրա լիազորած անձին մաս­նագի­տա­կան աջակցություն տրա­մադրելու նպատակով Կոմիտեն կարող է սահմանել ապրանք­ների դասա­կարգման վերա­բերյալ տեղեկությունների հայտարարագրման առանձ­նա­­հատկու­թյուն­ներ։
2. Ապրանքների բաց թողնման նպատակով հայտարարատուն կամ նրա լիազորած անձը սույն հոդվածի 12-րդ մասում նշված առանձնա­հատ­կություններից օգտվում են կամավոր։
3. Անկախ սույն հոդվածի 12-րդ մասով սահմանված կարգավորումից՝ հայտա­րա­րա­տուն կամ նրա լիազորած անձը այդ փաստաթղթերում կարող են նշել ապրանքների դասա­կարգ­ման վերաբերյալ իրենց կողմից ճիշտ համարվող տեղեկությունները։

**Հոդված 13. Չհավաքված կամ կազմատված, այդ թվում՝ չկոմպլեկտավորված**

**կամ անավարտ վիճակում սահմանված ժամանակահատվածում**

**ներմուծվող կամ արտահանվող ապրանքների դասակարգման**

**վերաբերյալ որոշման ընդունման կարգը**

1. Չհավաքված կամ կազմատված, այդ թվում՝ չկոմպլեկտավորված կամ անավարտ ապրանքը, որի ներմուծումը կամ արտահանումը նախատեսվում է իրականացնել Միության մաքսային օրենսգրքի 101-րդ հոդվածի առաջին մասով սահմանված ժամկետը գերազանցող ժամանակահատվածում` մի քանի խմբաքանակներով, կարող է հայտարարագրվել ԱՏԳ ԱԱ-ի դասակարգման մեկ ծածկագրով՝ ապրանքների դասակարգման վերաբերյալ մաքսային մարմնի որոշման առկայության դեպքում:
2. Միության մաքսային օրենսգրքի 21-րդ հոդվածի 3-րդ կետին համապատասխան՝ Միու­թյան մաքսային սահմանով չհավաքված կամ կազմատված, այդ թվում՝ չկոմպլե­կտավոր­ված կամ անավարտ վիճակում տեղափոխվող ապրանքների դասակարգման վերա­բերյալ որոշման ընդունման, այդպիսի որոշման մեջ փոփոխություններ կատարելու, դրա գործո­ղության դադարեցման կարգը և ժամկետները, ինչպես նաև ապրանքների դասա­կարգ­ման վերաբերյալ որոշման, այդպիսի որոշման մեջ փոփոխություններ կատարելու և դրա գործողությունը դադարեցնելու որոշումների, ինչպես նաև սույն մասում նշված որոշում­ների ընդունման համար մաքսային մարմիններին ներկայացվող դիմումների ձևերը սահմա­նում է Կառավարությունը:
3. Ապրանքների ցանկը, որոնց նկատմամբ մաքսային մարմինները Միության մաք­սային օրենսգրքի 117-րդ հոդվածով սահմանված առանձնահատկություններով մաքսային հայտարարագրում իրականացնելու նպատակով ընդունում են սույն հոդվածի 2-րդ մասով նախատեսված որոշումները, սահմանում է Հանձնաժողովը, իսկ Հանձնաժողովի կողմից նախատեսված դեպքերում՝ Կառավարությունը:

**ԳԼՈՒԽ 4**

**ԱՊՐԱՆՔՆԵՐԻ ԾԱԳՈՒՄԸ**

**Հոդված 14. Ապրանքների ծագումը որոշելը**

1. Միության անդամ չհանդիսացող պետություններից Հայաստանի Հանրապետություն ներմուծվող ապրանքների ծագումը որոշվում է Միության մասին պայմանագրով նախատեսված նպատակներով և կանոններով՝ Միության մաքսային օրենսգրքի 4-րդ գլխին համապատասխան:
2. Հայաստանի Հանրապետությունից արտահանվող ապրանքների ծագման որոշումը և ապրանքների համար ծագման հավաստագրի տրամադրումն իրականացնում է Կառա­վարու­թյան լիազոր մարմինը, սույն օրենքով և Միության մաքսային օրենսգրքի 28-րդ հոդվածի 2-րդ կետով սահմանված կարգով, մինչև այդ կետով նախատեսված` Հանձնաժողովի սահմա­նած որոշման ուժի մեջ մտնելը:
3. Ապրանքի ծագման հավաստագրերի տրամադրման և փորձաքննության անցկացման կարգը սահմանում է Կառավարությունը:
4. Հայտարարագրման ժամանակ ապրանքների ծագումը որոշում է հայտարարատուն, իսկ սույն օրենքով և այլ իրավական ակտերով սահմանված դեպքերում՝ մաքսային մարմինը:

Ապրանքների ծագումը հայտարարագրում է հայտարարատուն ապրանքների մաքսային հայտարարագրման ժամանակ:

1. Հանձնաժողովի խորհրդի 2018 թվականի հուլիսի 13-ի թիվ 49 որոշման 1-ին կետով հաստատված՝ Միության մաքսային տարածք ներմուծվող ապրանքների ծագումը որոշելու կանոնների (ապրանքների ծագումը որոշելու ոչ առանձնաշնորհային կանոնների) 25-րդ կետի երկրորդ պարբերությանը համապատասխան՝ Միության տարածք ներմուծվող ապրանքների ծագումը ոչ առանձնաշնորհային կանոններով որոշելիս ապրանքների ծագ­ման հայտարարագրով հաստատվելու դեպքերը սահմանում է Կառավարությունը։

**Հոդված 15. Ապրանքներին տրամադրվող կարգավիճակը՝ ըստ ծագման**

1. Ապրանքներին, ըստ ծագման, տրամադրվում է ոչ առանձնաշնորհային ծագման կարգավիճակ կամ առանձնաշնորհային ծագման կարգավիճակ:
2. Ապրանքների ոչ առանձնաշնորհային ծագման շրջանակներում նախատեսվում է՝
   1. Հայաստանի Հանրապետության և Միության մաքսային օրենսդրությամբ սահման­ված սակագնային կարգավորման միջոցների կիրառություն, բացառությամբ օրեն­քով սահ­ման­ված կարգով արտոնությունների կիրառման դեպքերի.
   2. Հայաստանի Հանրապետության և Միության օրենսդրությամբ սահմանված ոչ սակագնային կարգավորման միջոցների, արգելքների և սահմանափակումների, ներքին շուկայի պաշտպանության միջոցների կիրառություն.
   3. ապրանքների ծագման ոչ առանձնաշնորհային հավաստագրերի տրամադրում:
3. Ապրանքների առանձնաշնորհային ծագման շրջանակներում նախատեսվում է՝
4. Հայաստանի Հանրապետության և Միության մաքսային օրենսդրությամբ սահման­ված սակագնային կարգավորման միջոցների կիրառումից ազատում` միջազգային պայմա­նագրերով նախատեսված դրույթների շրջանակներում.
5. ապրանքների ծագման առանձնաշնորհային հավաստագրերի տրամադրում.
6. զարգացող կամ առավել թույլ զարգացած երկրներին սակագնային առանձնաշնոր­հում­ների տրամադրում:
7. Հայաստանի Հանրապետության տարածքից արտահանվող ապրանքների ծագումը որոշվում է դրանց նկատմամբ սակագնային և ոչ սակագնային կարգավորման, արգելքների և սահմանափակումների, մաքսային վիճակագրության վարման և ծագման հավաս­տագրերի տրամադրման նպատակով:

**Հոդված 16. Ամբողջությամբ Հայաստանի Հանրապետությունում արտադրված**

**ապրանքի ծագման որոշման կանոնները**

1. Ամբողջությամբ Հայաստանի Հանրապետությունում արտադրված են համարվում`
2. կենդանի կենդանիները, որոնք ծնվել և աճեցվել են Հայաստանի Հանրապետու­թյունում.
3. կենդանիները, որոնք ձեռք են բերվել Հայաստանի Հանրապետությունում որսորդու­թյան, թակարդելու, ձկնորսության (տվյալ երկրի տարածքային և ներքին ջրերում) կամ համանման այլ գործունեության հետևանքով.
4. կենդանի կենդանիներից Հայաստանի Հանրապետությունում ստացված արտադրանքը.
5. Հայաստանի Հանրապետությունում աճեցված, հնձված, քաղված կամ հավաքված բույսերը կամ բուսամթերքը.
6. Հայաստանի Հանրապետության տարածքից, ընդերքից կամ տարածքային և ներքին ջրերի հատակից ստացված, արդյունահանված օգտակար հանածոները և այլ բնական պաշարները, որոնք ընդգրկված չեն սույն մասի 1-4-րդ կետերում.
7. Հայաստանի Հանրապետությունում արտադրության, վերամշակման կամ սպառման հետևանք համարվող մնացորդները և երկրորդային հումքը, որոնք պիտանի չեն կամ պիտանի են միայն որպես հումք.
8. Հայաստանի Հանրապետության դրոշն օրինականորեն կրող նավերով չեզոք ջրերում ձկնորսությամբ ձեռք բերված արտադրանքը.
9. սույն մասի 7-րդ կետում նշված ապրանքներից Հայաստանի Հանրապետության դրոշն օրինականորեն կրող նավ-գործարաններում պատրաստված արտադրանքը.
10. Հայաստանի Հանրապետությանը պատկանող կամ վերջինիս կողմից վարձակալված տիեզերանավերում թռիչքի ընթացքում ստացված արտադրանքը.
11. Հայաստանի Հանրապետությունում սույն մասի 1-9-րդ կետերում նշված արտադրանքից ստացված կամ արտադրված ապրանքները:

**Հոդված 17. Ապրանքի բավարար վերամշակման չափանիշները Հայաստանի**

**Հանրապետությունում**

1. Հայաստանի Հանրապետությունից արտահանվող ապրանքի բավարար վերամշակման չափանիշներ են համարվում այն աշխատանքները, որոնց հետևանքով`
2. տեղի է ունեցել ԱՏԳ ԱԱ-ում ապրանքի ապրանքային ծածկագրի առաջին չորս նիշերից ցանկացածի փոփոխություն.
3. ապրանքի արտադրության մեջ օգտագործվող Հայաստանի Հանրապետության ծագում ունեցող նյութերի արժեքի և ավելացված արժեքի տոկոսային բաժինը կազմում է արտադրանքի բաց թողնման (մատակարարման) գնի ոչ պակաս, քան 30 տոկոսը, ընդ որում՝ այդ գնի մեջ հաշվի չեն առնվում անուղղակի հարկերը, առևտրային վերադիրները, տրանսպորտային, ապահովագրման, պահպանման և համանման այլ ծախսերը:
4. ԱՏԳ ԱԱ-ում որպես կոմպլեկտներ դասակարգվող կամ որպես այդպիսիք հանդիս­ացող ապրանքները համարվում են Հայաստանի Հանրապետության ծագում ունեցող, եթե կոմպլեկտը հավաքվել է Հայաստանի Հանրապետությունում և դրա՝ Հայաստանի Հան­րա­պետության ծագում ունեցող մասերի ընդհանուր արժեքը գերազանցում է դրա արժեքի 55 տոկոսը։

**Հոդված 18. Ապրանքի բավարար վերամշակման չափանիշ չհանդիսացող**

**գործողությունները**

1. Հայաստանի Հանրապետությունից արտահանվող ապրանքի բավարար վերամշակ­ման չափանիշներ չեն համարվում`
2. բացառապես ապրանքի նպատակային նշանակության մեջ կատարվող փոփոխու­թյունները.
3. ցանկացած ձևով կատարվող փաթեթավորման գործողությունները.
4. ներդաշնակ համակարգի կանոնների համաձայն` անավարտ ապրանքներն ավար­տուն ապրանքների շարքում դասակարգելը կամ ավարտված, բայց չմոնտաժված արտադրանքը մոնտաժված ապրանքների շարքում դասակարգելը.
5. պարզ հավաքման գործողությունները, մասնավորապես մեկ այլ անվանման տակ դասակարգելի ապրանքներ ստանալու համար միավորների խրոցակային միացումը.
6. բացառապես պաշտպանական միջոցների ավելացումը.
7. ԱՏԳ ԱԱ 01 (կենդանի կենդանիներ) ապրանքային խմբում դասակարգված ապրանք­ներից 02 (միս և մսի ենթամթերք) ապրանքային խմբի ապրանքներ ստանալը.
8. ապրանքների վաճառահանման և փոխադրման նախապատրաստական աշխա­տանք­ները.
9. արտադրանքի պահպանության, տեղափոխման և պահեստավորման համար անհրաժեշտ գործողությունները.
10. ապրանքների կամ դրանց փաթեթավորման վրա նիշերի, պիտակների կամ այլ տարբերակող նշանների ամրացումը.
11. ապրանքների (բաղադրամասերի) խառնման միջոցով այնպիսի արտադրանքի ստացումը, որի բնութագրերն էապես չեն տարբերվում ելակետային բաղադրամասերի բնութագրերից.
12. սույն մասի 1-10-րդ կետերում նշված երկու կամ ավելի գործողությունների համակցությունը:
13. Անկախ սույն հոդվածի 1-ին մասի 1-ին կետի պահանջներից` իրենց նպատակային նշանակության փոփոխությամբ ձեռք բերված ապրանքները համարվում են բավարար վերամշակված, եթե կատարված աշխատանքները բավարարում են սույն օրենքի 17-րդ հոդվածի 1-ին մասի 2-րդ կետով սահմանված չափանիշին:
14. Հայաստանի Հանրապետությունից արտահանվող ապրանքի ծագումը որոշելիս ապրանքների հետ ներկայացված փաթեթավորող նյութերի և տարաների ծագումը հաշվի չի առնվում սույն օրենքի 17-րդ հոդվածի 1-ին մասի 1-ին կետով նախատեսված կարգով ապրանքների դասակարգման փոփոխության վերաբերյալ սահմանված որևէ դրույթով: Փաթեթավորող նյութերի ու տարաների դասակարգումը կատարվում է ԱՏԳ ԱԱ-ում դասակարգման ենթակա ապրանքների հետ:
15. Ապրանքի ծագումը որոշելիս հաշվի չեն առնվում`
16. ապրանքի արտադրության համար օգտագործվող էներգիայի, վառելիքի, սարքավորումների, մեքենաների և գործիքների ծագումը.
17. ապրանքը վերջնական տեսքի բերելու համար տեխնիկական գործընթացով չնախատեսված, բայց օգտագործված և ֆիզիկապես ապրանքում չընդգրկված նյութերի ծագումը.
18. ապրանքների հետ միաժամանակ տեղափոխվող օժանդակ սարքերի, պահեստա­մասերի ծագումը, եթե դրանց քանակը և արժեքը բնորոշ են տվյալ ապրանքի համար, դրանց գինը ներառված է ապրանքի գնի մեջ, և դրանք ապրանքից առանձին ապրանքագրված չեն:
19. Սույն օրենքի 17-րդ հոդվածի 2-րդ մասով սահմանված կանոնի կիրառման նպատակով կոմպլեկտները կամ ապրանքների նկարագրման և ծածկագրման ներդաշնակ համակարգում որպես այդպիսիք սահմանված ապրանքները մի քանի ապրանքախմբերով (մասնատված) Հայաստանի Հանրապետության սահմանով տեղափոխվելու դեպքում`
20. այդ մասին հայտարարատուն պետք է նախօրոք գրավոր տեղեկացնի մաքսային մարմիններին՝ հայտնելով մասնատման պատճառները, յուրաքանչյուր ապրանքախմբի մասնացուցակը` ապրանքային համապատասխան ծածկագրերի նշումով, յուրաքանչյուր ապրանքախմբի մեջ մտնող ապրանքների արժեքը և ծագումը.
21. մասնատված բոլոր ապրանքները միևնույն երկրից պետք է առաքվեն միևնույն առաքողի կողմից.
22. ամբողջ խմբաքանակը պետք է Հայաստանի Հանրապետության սահմանով տեղափոխվի մաքսային հայտարարագրի ընդունման օրվանից ոչ ուշ, քան վեց ամսվա ընթացքում:

**Հոդված 19. Ապրանքի ծագման որոշումը այլ երկրների կանոններին**

**համապատասխան**

1. Սույն գլխի դրույթներից անկախ Հայաստանի Հանրապետությունում արտադրված ապրանքների ծագումը կարող է որոշվել այն երկրի, երկրների խմբի, երկրների մաքսային միության, երկրի շրջանի կամ մասի օրենսդրությամբ սահմանված կանոններին համապա­տաս­խան, որտեղ այն պետք է մատակարարվի՝ ըստ արտաքին տնտեսական գործունեության գործարքի պայմանների:
2. Սույն հոդվածին համապատասխան ապրանքների ծագումը որոշվում է հայտա­րա­րա­տուի դիմումի հիման վրա՝ Կառավարության սահմանած կարգով:

**Հոդված 20. Ապրանքի ծագման հավաստումը**

1. Ապրանքի ծագման հավաստման նպատակով մաքսային մարմինները հայտարա­րա­տուից կամ նրա լիազորած անձից կարող են պահանջել ապրանքների ծագումը հավաստող` Միության մաքսային օրենսգրքով կամ սույն օրենքով սահմանված փաստաթղթերը:
2. Ապրանքի ծագմանը վերաբերող հայտարարագրված տեղեկությունները հաստա­տում են մաքսային մարմինները: Ապրանքի հայտարարագրված ծագումը հիմք է ընդունվում մաք­սային մարմինների կողմից մաքսային ձևակերպումների կատարման համար, եթե ապրանքի ծագման երկրի կամ Կառավարության լիազորած մարմնի կողմից տրված՝ հայտարարատուի ներկայացրած ապրանքի ծագման հավաստագրում այն նշված է որպես ծագման միակ երկիր:
3. Մաքսային մարմինը հայտարարատուի ներկայացրած ծագման հավաստագրի իսկության վերաբերյալ կասկածներ ունենալու դեպքում հարցում է կատարում ապրանքի ծագման հավաստագիր տրամադրած երկրի լիազոր մարմիններին կամ կազմակերպու­թյուն­ներին` լրացուցիչ փաստաթղթեր կամ տեղեկություններ ստանալու համար: Հարցումն իրականացնելու դեպքում ապրանքների բաց թողնումն իրականացվում է հայտարարատուի կողմից հայտարարագրված ապրանքների ծագման համապատասխան հաշվարկված մաք­սային և այլ վճարների վճարմամբ (վճարների վճարումից ազատմամբ)` մաքսային մարմին­ների կողմից Միության մաքսային օրենսգրքի 121-րդ հոդվածին համապատասխան հաշ­վարկ­ված և փաստացի վճարված մաքսային և այլ վճարների գումարների դրական տար­բերության վճարման ապահովման ներկայացման պայմանով:
4. Մաքսային մարմինները ապրանքների ծագման վերաբերյալ հարցման արդյունք­ները ստանալուց հետո՝ 5 աշխատանքային օրվա ընթացքում, որոշում են կայացնում հայ­տա­րարագրված ապրանքների համար հարցման արդյունքներին համապատասխան լրացուցիչ մաքսային և այլ վճարների վճարման անհրաժեշտության կամ բացակայության վերա­բերյալ, որն առձեռն կամ փոստային կամ էլեկտրոնային եղանակով ուղարկվում է հայտա­րարատուին` կցելով որոշման կայացման հիմքերը: Մաքսային մարմինների կողմից որոշումն ստանալուց հետո՝ 10 աշխատանքային օրվա ընթացքում, հայտարարատուն վճա­րում է սույն հոդվածով սահմանված մաքսային և այլ վճարների գումարները և դրանք սահմանված ժամկետում չվճարելու համար օրենքով նախատեսված տույժերը:
5. Ապրանքների ծագման հավաստագրի ներկայացումը Հայաստանի Հանրապետու­թյան սահմանով տեղափոխվող ապրանքների ծագման հաստատման համար պարտադիր պայման չէ, բացառությամբ Միության և Հայաստանի Հանրապետության օրենսդրությամբ սահ­մանված դեպքերի:
6. Եթե ապրանքի կամ դրա փաթեթավորման վրա կամ ապրանքն ուղեկցող փաս­տաթղ­թերում նշված են ապրանքի ծագման մեկից ավելի երկրներ կամ այդպիսիք նշված չեն, ապա`
7. ծագման հավաստագրի կամ ծագման հայտարարագրի առկայության դեպքում մաքսային մարմինները հաստատում են դրանցում նշված ծագումը.
8. ծագման հավաստագրի կամ ծագման հայտարարագրի բացակայությամբ պայմա­նավոր­ված՝ մաքսային մարմինների կողմից ապրանքի ծագումը հաստատելու անհնարի­նու­թյան դեպքում ապրանքների նկատմամբ կիրառվում են նշված երկրների նկատմամբ Միու­թյան և Հայաստանի Հանրապետության օրենսդրությամբ սահմանված հատուկ, հակագ­նագց­ման կամ փոխհատուցման միջոցների առավել բարձր դրույքաչափերը և ոչ սակագ­նային կարգավորման առավել խիստ միջոցները:
9. Ապրանքների ծագումից կախված՝ առանձնաշնորհումների, արտոնությունների կիրա­ռության, ինչպես նաև արգելքների և սահմանափակումների, ներքին շուկայի պաշտ­պա­նու­թյան միջոցների պահպանվածության հանգամանքը հաստատելու նպատակով մաքսային մարմինները մաքսային հսկողության իրականացման շրջանակներում կարող են պահանջել ապրանքի ծագման պարտադիր հաստատում:

**Հոդված 21. Ապրանքի ծագման մասին նախնական որոշումը**

* 1. Մաքսային մարմինը հայտարարատուի կամ նրա կողմից լիազորված անձի դիմումի հիման վրա ապրանքի ծագման վերաբերյալ կարող է ընդունել նախնական որոշում՝ Միության մաքսային օրենսգրքի 4-րդ գլխին և սույն հոդվածով սահմանված դրույթներին համապատասխան։
  2. Ապրանքի ծագման վերաբերյալ նախնական որոշման ընդունման համար ներկայացվող դիմումի մեջ ներառվող և նշված դիմումի հետ ներկայացվող տեղեկությունները սահմանված են Միության մաքսային օրենսգրքի 34-րդ հոդվածով:
  3. Ապրանքի ծագման վերաբերյալ նախնական որոշման ընդունման համար ներկա­յաց­վող դիմումի հետ հնարավորության դեպքում ներկայացվում են նաև ապրանքի փորձանմուշ­ները և նմուշները:
  4. Միության մաքսային օրենսգրքի 34-րդ հոդվածի 4-րդ կետին համապատասխան, այն դեպքում, երբ մաքսային մարմնի կողմից ապրանքի ծագման նախնական որոշում ընդունելու համար դիմումատուի կողմից ներկայացված տեղեկությունները բավարար չեն, մաքսային մարմինը ոչ ուշ, քան ապրանքի ծագման նախնական որոշում ընդունելու համար ներկա­յաց­ված դիմումի գրանցման օրվան հաջորդող 10 աշխատանքային օրվա ընթացքում դիմում ներկա­յացրած անձին էլեկտրոնային եղանակով կամ թղթային կրիչով ծանուցում է լրացուցիչ տեղեկություններ տրամադրելու անհրաժեշտության մասին` գրավոր ներկա­յաց­նելով այն տեղեկությունների ցանկը, որը պահանջվում է նախնական որոշում կայացնելու համար:

Եթե դիմում ներկայացրած անձը լրացուցիչ տեղեկություններ չի տրամադրում, կամ տրամադրված տեղեկությունները բավարար չեն նախնական որոշում կայացնելու համար, ապա մաքսային մարմինը նախնական որոշում չի ընդունում և այդ մասին ծանուցում է դիմողին:

* 1. Ապրանքների ծագման վերաբերյալ նախնական որոշումը մաքսային մարմինն ընդունում է ոչ ուշ, քան ապրանքների ծագման վերաբերյալ նախնական որոշման ընդունման համար ներկայացված դիմումի գրանցման օրվան հաջորդող 30 օրացուցային օրվա ընթացքում՝ դիմումատուից Միության մաքսային օրենսգրքով և սույն օրենքով սահմանված՝ պահանջվող ամբողջ տեղեկատվությունը ներկայացնելու դեպքում:
  2. Անկախ սույն հոդվածի 5-րդ մասով սահմանված ժամկետից, այն դեպքում, երբ անհրաժեշտություն է առաջանում առավել երկար ժամկետում ուսումնասիրելու ապրանքների ծագման վերաբերյալ նախնական որոշման ընդունման համար ներկայացված փաստաթղ­թերը և տեղեկությունները, ինչպես նաև այն դեպքում, երբ անհրաժեշտություն է առաջանում նշանակելու համապատասխան փորձաքննություն, ապրանքների ծագման վերաբերյալ նախ­նական որոշումը մաքսային մարմինը ընդունում է ոչ ուշ, քան ապրանքների ծագման վերա­բերյալ նախնական որոշման ընդունման համար ներկայացված դիմումի գրանցման օրվան հաջորդող 90 օրացուցային օրվա ընթացքում՝ այդ մասին ծանուցելով դիմումատուին:
  3. Սույն հոդվածի 4-րդ մասով նախատեսված տեղեկատվության ներկայացման անհրաժեշ­տության ծագման դեպքում մաքսային մարմինների կողմից ապրանքի ծագման նախնական որոշման տրամադրման համար սույն հոդվածի 5-րդ և 6-րդ մասերով նախատես­ված ժամկետները կասեցվում են՝ մաքսային մարմնի կողմից լրացուցիչ տեղեկատվության ներկայացման անհրաժեշտության մասին հայտարարատուին կամ նրա կողմից լիազորված անձին ծանուցելու օրվանից մինչև պահանջվող տեղեկատվության ներկայացումը և վերսկսվում է այդպիսի տեղեկատվությունը մաքսային մարմնի կողմից ստանալու օրվանից:
  4. Ապրանքների ծագման նախնական որոշման մեջ փոփոխությունները, այդ որոշման դադարեցումը և հետկանչը իրականացվում է Միության մաքսային օրենսգրքի 36-րդ հոդ­վա­ծով սահմանված կարգով:

**ԳԼՈՒԽ 5**

**ՄԱՔՍԱՅԻՆ ԱՐԺԵՔԻ ՈՐՈՇՄԱՆ ԿԱՆՈՆՆԵՐԸ**

**Հոդված 22. Մաքսային արժեքը**

* 1. Միության մաքսային տարածք ներմուծվող ապրանքների մաքսային արժեքը որոշվում է Միության մաքսային օրենսգրքի 5-րդ գլխին համապատասխան:
  2. Միության մաքսային օրենսգրքի 38-րդ հոդվածի 15-րդ կետին համապատասխան` Միության մաքսային օրենսգրքի 41-րդ և 42-րդ հոդվածներով սահմանված մեթոդներով մաք­սային արժեքի որոշման նպատակով մաքսային մարմինների և հայտարարատուների միջև խորհրդակցությունների իրականացման կարգը սահմանում է Կառավարությունը:
  3. Մաքսային մարմինները, սույն օրենքով սահմանված կարգով, ապրանքների մաք­սային արժեքի հետ կապված հարցերի վերաբերյալ անձանց տրամադրում են իրազեկումներ: Իրազե­կում­ներ տրամադրելիս մաքսային մարմինն իրավունք չունի իրականացնել փաս­տաթղթերի ստու­գում և ընդունել նախնական որոշումներ մաքսային արժեքի վերա­բերյալ:
  4. Սույն օրենքում օգտագործվող՝ «փոխկապակցված անձիք», «նույնական ապրանք­ներ», «համանման ապրանքներ» հասկացությունները կիրառվում են Միության մաքսային օրենսգրքի 5-րդ գլխում սահմանված իմաստներով։

**Հոդված 23. Մաքսային արժեքի որոշման մեթոդների վերաբերյալ**

**նախնական որոշումները**

1. Միության մաքսային օրենսգրքի 38-րդ հոդվածի 19-րդ կետին համապատասխան` մաքսային մարմինների կողմից կարող են տրամադրվել ներմուծվող ապրանքների մաքսային արժեքի որոշման մեթոդների վերաբերյալ նախնական որոշումներ:
2. Կառավարությունը սահմանում է սույն հոդվածի 1-ին մասով նախատեսված՝ Հայաս­տանի Հանրապետություն ներմուծվող ապրանքների մաքսային արժեքի որոշման մեթոդների վերաբերյալ մաքսային մարմինների կողմից նախնական որոշումների տրամադրման կարգն ու պայմանները, ինչպես նաև որոշումների կիրառության կարգն ու ժամկետները:

**Հոդված 24. Հայաստանի Հանրապետությունից արտահանվող ապրանքների**

**մաքսային արժեքի որոշումը**

1. Հայաստանի Հանրապետությունից արտահանվող ապրանքի մաքսային արժեքը գործարքի գինն է, այսինքն՝ այն գումարը, որը փաստացի վճարվել է, ենթակա է վճարման կամ պետք է վճարվեր ապրանքը արտահանելու նպատակով ձեռք բերելու և մինչև Հայաս­տանի Հանրապետության սահմանը տեղափոխելու համար:
2. Հայաստանի Հանրապետությունից արտահանվող ապրանքների մաքսային արժեքը հայտարարագրման ենթակա այլ տեղեկությունների հետ մեկտեղ, հայտարարագրում է հայտարարատուն կամ մաքսային ներկայացուցիչը:
3. Հայաստանի Հանրապետությունից արտահանվող ապրանքների մաքսային արժեքը որոշում է հայտարարատուն, բացառությամբ սույն օրենքով նախատեսված այն դեպքերի, երբ այն որոշում են մաքսային մարմինները: Մաքսային արժեքը որոշվում է «Սակագների և առևտրի գլխավոր համաձայնագրի» VII գլխի (մաքսային արժեքի որոշման համաձայնագրի) բացատրական նշումներին համապատասխան՝ Կառավարության սահմանած կարգով:
4. Մաքսային արժեքի որոշման նպատակով սույն օրենքի 27-րդ հոդվածով սահման­ված փաստաթղթերը հայտարարատուի կողմից ներկայացվելուց հետո մաքսային մարմին­ները 2 աշխատանքային օրվա ընթացքում ընդունում են Հայաստանի Հանրապետությունից արտա­հանվող ապրանքների` սույն օրենքի 27-րդ հոդվածի համաձայն հաշվարկված մաք­սային արժեքը: Սույն օրենքի 35-րդ հոդվածի 2-րդ մասով սահմանված դեպքերում Հայաս­տանի Հանրապետությունից արտահանվող ապրանքների` սույն օրենքի 27-րդ հոդ­վածի համաձայն հաշվարկված մաքսային արժեքն ընդունվում կամ մերժվում է հայտա­րա­րատուի կողմից մաքսային մարմիններին լրացուցիչ փաստաթղթեր կամ տեղե­կու­թյուններ ներկա­յաց­վելուց հետո` 1 աշխատանքային օրվա ընթացքում:
5. Հայաստանի Հանրապետությունից արտահանվող ապրանքների մաքսային արժեքի կամ մաքսային արժեքի որոշման մեթոդի փոփոխությունն իրականացվում է այն դեպքերում, կարգով և ձևով, որոնք Հանձնաժողովի կողմից սահմանվել են Միության մաքսային օրենսգրքի 112-րդ հոդվածին համապատասխան՝ մաքսային հայտարարագրում ներկա­յաց­ված տեղեկություններում փոփոխություններ կատարելու մասին մաքսային մարմնի պահանջի հիման վրա՝ մինչև ապրանքների բաց թողնումը կամ ապրանքների բաց թող­նումից հետո մաքսային հայտարարագրում ներկայացված տեղեկություններում փոփոխու­թյուն­ներ կատարելու մասին մաքսային մարմնի որոշումը։
6. Սույն օրենքի 27-րդ հոդվածով սահմանված փաստաթղթերի հիման վրա հաշվարկ­ված մաքսային արժեքի մերժման դեպքում սույն օրենքի 35-րդ հոդվածի 2-րդ մասով սահմանված ժամկետ­ում սույն օրենքի 27-րդ հոդվածում նշված մեթոդով հաշվարկված մաքսային արժեքի մերժման վերաբերյալ մաքսային մարմինները գրավոր ծանուցում են հայտա­րա­րա­տուին` կազմելով սույն օրենքի 35-րդ հոդվածով նախատեսված մերժման եզրա­կա­ցու­թյունը:
7. Մաքսային մարմինների կողմից սույն օրենքի 35-րդ հոդվածի 2-րդ մասով սահմանված ժամ­կետ­ում մաքսային արժեքի մերժման վերաբերյալ հայտարարատուին ծանուցում չներ­կա­յաց­վելու դեպքում հայտարարատուի որոշած մաքսային արժեքը համարվում է ընդունված:

**Հոդված 25. Հայաստանի Հանրապետությունից արտահանվող ապրանքների**

**մաքսային արժեքի բաղկացուցիչները**

1. Մաքսային արժեքը ներառում է`
   1. Հայաստանի Հանրապետությունում ապրանքների ձեռք բերման գինը,
   2. մինչև Հայաստանի Հանրապետության սահմանը ապրանքների տեղափոխման համար կատարված փոխադրման, բեռնման, բեռնաթափման, փոխաբեռնման, ապահո­վագր­ման և համանման այլ ծախսերը,
   3. մինչև Հայաստանի Հանրապետության սահմանը ապրանքների տեղափոխման համար կատարված կոմիսիոն և միջնորդային (բրոքերային) ծախսերը, բացառությամբ ապրանքների ձեռք բերման համար կատարված կոմիսիոն և միջնորդային (բրոքերային) ծախսերի,
   4. Հայաստանի Հանրապետությունից արտահանվող ապրանքների արտադրության և մատակարարման նպատակով գնորդի կողմից մատակարարին անհատույց կամ մասնակի հատուցմամբ, ուղղակի կամ անուղղակի տրամադրված՝ արտահանվող ապրանքներով համա­պատասխանաբար բաշխված`

ա. ապրանքների մեջ ներառված նյութերի, բաղադրամասերի և համանման այլ առարկաների արժեքը,

բ. ապրանքների արտադրության մեջ օգտագործվող գործիքների և համանման այլ առարկաների օգտագործման արժեքը,

գ. ապրանքների արտադրության մեջ սպառված նյութերի արժեքը,

դ. ապրանքների արտադրության համար անհրաժեշտ և արտահանման երկրից բացի, այլ երկրում իրականացված ճարտարագիտական, ձևավորման, նախագծման և համանման այլ աշխատանքների արժեքը,

* 1. գնորդի կողմից ապրանքների վաճառքի անհրաժեշտ պայման հանդիսացող ռոյալթ­իների և թույլտվությունների դիմաց մատակարարին ուղղակի կամ անուղղակի վճարված կամ վճարման ենթակա վճարները,
  2. տարայի, փաթեթի և փաթեթավորման աշխատանքների արժեքը,
  3. Հայաստանի Հանրապետությունից արտահանվող ապրանքների հետագա վաճառքի, օգտագործման կամ տնօրինման դիմաց գնորդի կողմից մատակարարին վճարման ենթակա գումարները:

1. Սույն հոդվածի 1-ին մասի 2-7-րդ կետերում նշված ծախսերը ներառվում են արտա­հան­ման մաքսային արժեքում, եթե դրանք հաշվի չեն առնված ապրանքների ձեռք բերման գնի մեջ:

**Հոդված 26. Հայաստանի Հանրապետությունից արտահանվող ապրանքների**

**մաքսային արժեքում չներառվող ծախսերը**

1. Արտահանման մաքսային արժեքում չեն ներառվում`
   1. Հայաստանի Հանրապետությունում վճարված կամ վճարման ենթակա և վճարման փաստաթղթերում առանձին նշված անուղղակի հարկերը,
   2. մատակարարի նկատմամբ գնորդի ստանձնած ֆինանսական պարտավորու­թյուն­ներից բխող տոկոսները, բացառությամբ սույն օրենքի 25-րդ հոդվածի 1-ին մասի 7-րդ կետում նշված գումարների, և եթե տվյալ տոկոսադրույքը չի գերազանցում նույն կամ գրեթե նույն ժամանակաշրջանում արտահանման երկրում նմանօրինակ գործարքներում կիրառվող տոկոսի միջին դրույքաչափը,
   3. էլեկտրոնային տվյալների կրիչներում ներառված տեղեկատվության (ծրագրային փաթեթներ և այլն) արժեքը,
   4. Հայաստանի Հանրապետությունից արտահանելուց հետո գործարանների, մեքենաշի­նական սարքերի կամ սարքավորումների և Հայաստանի Հանրապետությունից արտահանված այլ ապրանքների հետ կապված շինարարական, մոնտաժային, հավաքման, տեխնիկական սպասարկման կամ տեխնիկական օժանդակության աշխատանքների դիմաց կատարվող վճարները, եթե դրանք ներառված չեն այդ ապրանքների համար փաստացի վճարված կամ վճարման ենթակա գումարի մեջ:

**Հոդված 27. Հայաստանի Հանրապետությունից արտահանվող ապրանքների**

**մաքսային արժեքի որոշման գործարքի արժեքի մեթոդը**

1. Հայաստանի Հանրապետությունից արտահանվող ապրանքների մաքսային արժեքը գործարքի արժեքի մեթոդով հաշվարկելու համար հայտարարատուն մաքսային հայտա­րա­րագրի հետ պետք է ներկայացնի`
   1. ապրանքների ձեռք բերման փաստաթուղթը, որը պետք է պարունակի փաստաթղթի տրման ամսաթվի, հերթական համարի, վաճառողի (առաքողի), գնորդի (ստացողի), ապրանքի մանրամասն նկարագրի (անվանումը, առկայության դեպքում` ապրանքային նշանը կամ առևտրային անվանումը), տեղերի, քանակի, չափի միավորի, միավոր արժեքի, քաշի, ընդհանուր արժեքի մասին տեղեկություններ, ինչպես նաև վճարման փաստաթուղթը կամ հետագա վճարման պարտավորությունը հաստատող փաստաթուղթը (երաշխիքի նամակ կամ վաճառողի և գնորդի միջև համաձայնեցված այլ փաստաթուղթ),
   2. մինչև Հայաստանի Հանրապետության պետական սահման տեղափոխելու համար կատարված փոխադրման, բեռնման, բեռնաթափման, փոխաբեռնման, ապահովագրության և համանման այլ ծախսերը հիմնավորող փաստաթղթերը, եթե ապրանքների մատա­կա­րարման պայմաններով այդպիսի ծախսերի պարտավորությունը կրում է գնորդը:
2. Հայաստանի Հանրապետությունից արտահանվող ապրանքների մաքսային արժեքը որոշվում է գործարքի արժեքի մեթոդով, եթե՝
   1. հայտարարատուի կողմից ներկայացվել են սույն հոդվածի 1-ին մասով սահմանված փաս­տաթղթերը․
   2. գնորդի կողմից ապրանքների տնօրինման կամ օգտագործման նկատմամբ սահմա­նա­փակումներ չկան, բացի այն սահմանափակումներից, որոնք`

ա. սահմանված են օրենքով, կամ

բ. սահմանափակում են աշխարհագրական այն տարածքը, որտեղ ապրանքները կարող են վերավաճառվել, կամ

գ. էականորեն չեն ազդում տվյալ ապրանքների ձեռք բերման արժեքի վրա,

* 1. վաճառքը կամ գինը ենթակա չէ որևէ պայմանի կամ հատուցման, որի պատճառով գնահատվող ապրանքների ձեռք բերման արժեքները չեն կարող որոշվել․
  2. գնորդի կողմից ապրանքների հետագա վաճառքից, տնօրինումից կամ օգտագոր­ծումից ստացվող հասույթներից որևէ մաս ուղղակիորեն կամ անուղղակիորեն չի կարող անցնել վաճառողին, քանի դեռ հնարավոր չէ համապատասխան ճշգրտում կատարել` համա­ձայն սույն օրենքի 25-րդ հոդվածի դրույթների․
  3. գնորդն ու վաճառողը փոխկապակցված չեն, կամ եթե գնորդն ու վաճառողը փոխկապակցված են, սակայն`

ա. հայտարարատուի ներկայացրած տեղեկատվության համաձայն` այդպիսի փոխկա­պակց­վածությունը չի ազդել ապրանքի ձեռք բերման արժեքի վրա, կամ

բ. հայտարարատուի կողմից ձեռք բերված ապրանքի ձեռք բերման արժեքն առնվազն 20 տոկոսով ցածր կամ բարձր չէ նույն կամ գրեթե նույն ժամանակահատվածում Հայաստանի Հանրապետությունից արտահանված` չփոխկապակցված անձից ձեռք բերված նույն կամ համանման ապրանքների ձեռք բերման արժեքից, որոնց արտահանման ժամանակ մաքսային արժեքը որոշվել է սույն օրենքի 29-րդ կամ 30-րդ հոդվածներով, կամ

գ. հայտարարատուի որոշած մաքսային արժեքը սույն օրենքի 29-րդ կամ 30-րդ հոդվածների համաձայն որոշված նույն կամ համանման ապրանքների արժեքից առնվազն 20 տոկոսով ցածր կամ բարձր չէ, կամ

դ. հայտարարատուի որոշած մաքսային արժեքը նույն կամ գրեթե նույն ժամա­նա­կա­հատ­վածում արտահանված նույն կամ համանման ապրանքների` սույն հոդ­վածով նախա­տես­ված մեթոդով որոշված միջին մաքսային արժեքից առնվազն 20 տոկոսով ցածր կամ բարձր չէ:

Մաքսային մարմինների կողմից սույն մասով նախատեսված տեղեկատվության ստուգման ժամանակ հաշվի են առնվում առևտրային գործարքների մակարդակների, այդպիսի գործարքների քանակի վերաբերյալ հայտարարատուի ցույց տված տարբերու­թյուն­ները, ինչպես նաև մաքսային արժեքի հաշվարկման ժամանակ սույն օրենքի 25-րդ հոդվածով նախատեսված այն ծախսերը, որոնք վաճառողը կատարում է վաճառքի ժամանակ, երբ վաճառողն ու գնորդը փոխկապակցված չեն, և որոնք վաճառողը չի կատա­րում վաճառքի ժամանակ, երբ վաճառողն ու գնորդը փոխկապակցված են: Այդպիսի տեղե­կատ­վության ստուգումը պետք է օգտագործվի հայտարարատուի նախաձեռնությամբ և միայն համեմատության նպատակով, և դրանց արդյունքում մաքսային արժեքին փոխարի­նող արժեքներ չեն կարող սահմանվել:

1. Անկախ սույն հոդվածի 1-ին և 2-րդ մասերով սահմանված դրույթներից, եթե մաք­սային մարմինները հիմքեր ունեն համարելու, որ հայտարարատուի ներկայացրած փաս­տաթղթերը հավաստի չեն կամ կեղծ են, ապա նրանք այդ փաստաթղթերի հավաստիության ստուգման նպատակով օգտվում են սույն օրենքի 28-րդ հոդվածի 2-րդ մասով նախատեսված տեղեկատվությունից` սույն օրենքի 35-րդ հոդվածով նախատեսված մերժման ժամանակ գրավոր ներկայացնելով մերժման հիմք համարվող տեղեկատվությունը և դրա աղբյուրները:

**Հոդված 28. Մաքսային մարմինների կողմից Հայաստանի Հանրապետությունից**

**արտահանվող ապրանքների մաքսային արժեքի որոշումը**

1. Սույն օրենքի 27-րդ հոդվածի համաձայն՝ մաքսային արժեքի որոշման ժամանակ սույն օրենքի 25-րդ հոդվածով սահմանված ծախսերի և 26-րդ հոդվածով նախատեսված տեղեկությունների բացակայությամբ պայմանավորված մաքսային արժեքի որոշման անհնարինության դեպքում մաքսային արժեքը որոշում են մաքսային մարմինները` սույն օրենքի 34-րդ հոդվածով սահմանված հերթականությամբ:
2. Սույն հոդվածի 1-ին մասին համապատասխան մաքսային արժեքի որոշման և ապրանք­ների ներմուծման ժամանակ մաքսային արժեքի որոշման նպատակով մաքսային մարմիններն օգտվում են ինչպես իրենց տրամադրության տակ եղած, այնպես էլ հայտա­րա­րա­տուի տրամադրած և Հայաստանի Հանրապետության և օտարերկրյա պետական մարմին­ներից, ինչպես նաև օրենքով չարգելված այլ աղբյուրներից ստացված տեղեկատվությունից:
3. Հայաստանի Հանրապետության պետական մարմինների կողմից Մաքսային մարմին­­­ներին սույն հոդվածով նախատեսված նպատակով տեղեկատվության տրա­մադր­ման կարգը սահմանում է Կառավարությունը:

**Հոդված 29. Հայաստանի Հանրապետությունից արտահանվող ապրանքների**

**մաքսային արժեքի որոշումը՝ ըստ նույնական ապրանքների գործարքի**

**արժեքի**

1. Հայաստանի Հանրապետությունից արտահանվող ապրանքների մաքսային արժեքը որոշվում է արտահանման համար նույն կամ գրեթե նույն ժամանակահատվածում սակայն ոչ ավելի վաղ, քան գնահատվող ապրանքները Միության մաքսային տարածք ներմուծելուց 90 օրացուցային օր առաջ նույն կամ գրեթե նույն քանակով վաճառված նույնական ապրանքների գործարքի արժեքի հիման վրա՝ կատարելով առևտրային մակարդակների կամ ապրանքների քանակի տարբերություններով պայմանավորված ճշգրտումները: Նման ճշգրտումները պետք է հիմնված լինեն գոյություն ունեցող փաստերի վրա՝ անկախ ճշգրտման արդյունքում գործարքի արժեքի բարձրացման կամ նվազեցման հանգամանքից:
2. Ճշգրտումը կատարելիս պետք է հաշվի առնել տարբեր հեռավորություններից տարբեր փոխադրամիջոցներով տեղափոխվող ապրանքների և դիտարկվող նույնական ապրանքների տեղափոխման ծախսերի և վճարների միջև եղած տարբերությունները:
3. Եթե սույն հոդվածը կիրառելիս պարզվում է, որ գոյություն ունեն նույնական ապրանքների մեկից ավելի գործարքի արժեքեր, ապա արտահանվող ապրանքների մաքսային արժեքը որոշելու համար հիմք է ընդունվում այդ գներից նվազագույնը:

**Հոդված 30. Հայաստանի Հանրապետությունից արտահանվող ապրանքների**

**մաքսային արժեքի որոշումը՝ ըստ համանման ապրանքների**

**գործարքի արժեքի**

1. Հայաստանի Հանրապետությունից արտահանվող ապրանքների մաքսային արժեքը որոշվում է արտահանման համար նույն կամ գրեթե նույն ժամանակահատվածում, սակայն ոչ ավելի վաղ, քան գնահատվող ապրանքները Միության մաքսային տարածք ներմուծելուց 90 օրացուցային օր առաջ նույն կամ գրեթե նույն քանակով վաճառված համանման ապրանքների գործարքի արժեքի հիման վրա՝ կատարելով առևտրային մակարդակների կամ ապրանքների քանակի տարբերություններով պայմանավորված ճշգրտումները: Նման ճշգրտումները պետք է հիմնված լինեն գոյություն ունեցող փաստերի վրա՝ անկախ ճշգրտման արդյունքում գործարքի արժեքի բարձրացման կամ նվազեցման հանգամանքից:
2. Ճշգրտումը կատարելիս պետք է հաշվի առնել տարբեր հեռավորություններից տարբեր փոխադրամիջոցներով տեղափոխվող ապրանքների և դիտարկվող համանման ապրանքների տեղափոխման ծախսերի և վճարների միջև եղած տարբերությունները:
3. Եթե սույն հոդվածը կիրառելիս պարզվում է, որ գոյություն ունեն համանման ապրանքների մեկից ավելի գործարքի արժեքեր, ապա արտահանվող ապրանքների մաքսային արժեքը որոշելու համար հիմք է ընդունվում այդ գներից նվազագույնը:

**Հոդված 31. Հայաստանի Հանրապետության ներքին շուկայում ապրանքի**

**միավորի իրացման գնի հիման վրա Հայաստանի**

**Հանրապետությունից արտահանվող ապրանքների մաքսային**

**արժեքի որոշումը**

1. Եթե Հայաստանի Հանրապետությունից արտահանվող ապրանքները կամ դրանց համեմատ նույն կամ համանման ապրանքները նույն տեսքով իրացվում են Հայաստանի Հան­րա­պետության ներքին շուկայում, ապա դրանց մաքսային արժեքը որոշվում է համախառն ամենամեծ քանակով, նույն կամ գրեթե նույն ժամանակահատվածում այդ ապրանքների կամ դրանց համեմատ նույն կամ համանման ապրանքների միավորի իրացման գնի հիման վրա` հաշվի առնելով սույն հոդվածի 2-րդ մասում նշված նվազեցումները և 3-րդ մասում նշված ավելացումները:
2. Սույն հոդվածի 1-ին մասում նշված նվազեցումները ապրանքների` Հայաստանի Հանրապետության տարածքում իրացման համար վճարման ենթակա հարկերը և պարտադիր այլ վճարներն են:
3. Սույն հոդվածի 1-ին մասում նշված ավելացումները Հայաստանի Հանրապետության տարածքում այդ ապրանքների պահեստավորման, փոխադրման, ապահովագրման և համանման այլ ծախսերն են:
4. Համախառն ամենամեծ քանակի որոշման կարգը սահմանում է Կառավարությունը:

**Հոդված 32. Հայաստանի Հանրապետությունից արտահանվող ապրանքների**

**մաքսային արժեքի որոշումը՝ ըստ հաշվարկային արժեքի**

1. Հայաստանի Հանրապետությունից արտահանվող ապրանքների մաքսային արժեքը որոշվում է դրանց հաշվարկային արժեքի հիման վրա, որը բաղկացած է`
2. Հայաստանի Հանրապետությունից արտահանվող ապրանքների արտադրության ընթացքում օգտագործված նյութերի և վերամշակման արժեքից.
3. Հայաստանի Հանրապետությունից արտահանման համար արտադրողների նախան­շած նույն տեսակի ապրանքների իրացման ժամանակ սովորաբար ստացվող շահույթից և կատարվող ընդհանուր ծախսերից.
4. մինչև Հայաստանի Հանրապետության սահմանը նույն կամ գրեթե նույն քանակի նույն տեսակի ապրանքների տեղափոխման համար նույն կամ գրեթե նույն ժամա­նա­կա­հատվա­ծում սովորաբար կատարվող փոխադրման, բեռնման, բեռնաթափման, փոխաբեռնման, ապահովագրման և համանման այլ ծախսերից.
5. մինչև Հայաստանի Հանրապետության սահմանը նույն կամ գրեթե նույն քանակի նույն տեսակի ապրանքների տեղափոխման համար նույն կամ գրեթե նույն ժամանա­կա­հատ­վածում սովորաբար կատարվող կոմիսիոն և միջնորդային (բրոքերային) ծախսերից, բացա­ռու­թյամբ ապրանքների ձեռք բերման համար կատարված կոմիսիոն և միջնորդային (բրոքերային) ծախսերի:

**Հոդված 33. Հայաստանի Հանրապետությունից արտահանվող ապրանքների**

**մաքսային արժեքի որոշման պահուստային մեթոդը**

* 1. Եթե Հայաստանի Հանրապետությունից արտահանվող ապրանքների մաքսային արժեքն անհնար է որոշել սույն գլխով սահմանված մաքսային արժեքի որոշման նախորդ մեթոդներով, ապա այն որոշվում է «Սակագների և առևտրի գլխավոր համաձայնագրի» սկզբունք­ներին և ընդհանուր դրույթներին համահունչ այլ միջոցներով` Հայաստանի Հանրա­պե­տու­թյունում առկա տեղեկությունների հիման վրա:
  2. Ապրանքների մաքսային արժեքը սույն հոդվածին համապատասխան որոշելիս չեն կարող հիմք ընդունվել`
  3. այլընտրանքային մաքսային արժեքներից ավելի բարձր մաքսային արժեքի ընդունումը նախատեսող տարբերակ.
  4. արտադրության ծախսերը, որոնք ներառված չեն սույն օրենքի 32-րդ հոդվածին համապատասխան նույն կամ համանման ապրանքների համար որոշված հաշվարկային արժեքների մեջ.
  5. նվազագույն կամ առավելագույն մաքսային արժեքները.
  6. կամայական արժեքները:

**Հոդված 34. Հայաստանի Հանրապետությունից արտահանվող ապրանքների**

**մաքսային արժեքի որոշման կանոնների կիրառման**

**հերթականությունը**

* 1. Սույն օրենքի 27-33-րդ հոդվածներով նախատեսված՝ մաքսային արժեքի որոշման կանոնները կիրառվում են ըստ հերթականության, բացառությամբ սույն հոդվածի 2-րդ մասում նշված դեպքի:
  2. Հայտարարատուի պահանջով սույն օրենքի 31-րդ և 32-րդ հոդվածներով նախա­տեսված կանոնների կիրառման հերթականությունը փոխվում է: Նման պահանջի բացա­կա­յության դեպքում կիրառվում է սահմանված հերթականությունը: Եթե նման պահանջով անհնար է սույն օրենքի 32-րդ հոդվածով նախատեսված կանոնի կիրառմամբ մաքսային արժեքի որոշումը, ապա այն որոշվում է սույն օրենքի 33-րդ հոդվածով նախատեսված կարգով:

**Հոդված 35. Մաքսային մարմնի կամ նրա պաշտոնատար անձի կողմից կայացված՝**

**Հայաստանի Հանրապետությունից արտահանվող ապրանքների**

**մաքսային արժեքի հետ կապված որոշումների հետ**

**անհամաձայնությունը**

1. Հայտարարագրած մաքսային արժեքը կամ դրա որոշման եղանակը մաքսային մարմինների կողմից չընդունվելու դեպքում վերջիններս սույն հոդվածի 2-րդ մասով սահմանված ժամկե­տներում կազմում և հայտարարատուին են տրամադրում Կոմիտեի սահմանած ձևով մերժման եզրակացություն, որտեղ հիմնավորվում են հայտարարատուի հայտարարագրած մաքսային արժեքի չափը կամ որոշման եղանակը չընդունելու պատճառները, ինչպես նաև նշվում է այն մաքսային մարմնի կամ պաշտոնատար անձի հասցեն, որին կարող է բողո­քարկ­ման համար դիմել հայտարարատուն: Մերժման եզրակացության հետ մաքսային մարմինները հայտարարատուին ներկայացնում են մաքսային արժեքի չափը և որոշման եղա­նակը` հիմնավորելով նաև սույն օրենքի 34-րդ հոդվածով նախատեսված հերթա­կանու­թյամբ մաքսային արժեքի որոշման մեթոդներով ապրանքների մաքսային արժեքը որոշելու անհնարինությունը:
2. Մաքսային մարմինները մաքսային արժեքը գործարքի արժեքի մեթոդով հաշ­վար­կելու մերժման վերաբերյալ մինչև վերջնական որոշում ընդունելը, բայց ոչ ուշ, քան սույն օրենքի 27-րդ հոդվածով սահմանված փաստաթղթերը հայտարարատուի կողմից ներկա­յաց­վելուց հետո` 2 աշխատանքային օրվա ընթացքում, հայտարարատուին գրավոր ներկա­յաց­նում են գործարքի արժեքի մեթոդով հաշվարկված մաքսային արժեքի ընդունմանը խանգարող հանգամանքները և առաջարկում են հայտարարատուին 5 աշխատանքային օրվա ընթացքում գրավոր կամ էլեկտրոնային եղանակով ներկայացնել լրացուցիչ փաստաթղթեր կամ տեղեկություններ, որոնց քննության արդյունքում, նշյալ փաստաթղթերը կամ տեղե­կու­թյուն­ները ներկայացվելուց հետո` մեկ աշխատանքային օրվա ընթացքում, կայացնում են որոշում մաքսային արժեքը գործարքի արժեքի մեթոդով հաշվարկելը մերժելու վերաբերյալ կամ ընդունում են հայտարարատուի ներկայացրած մաքսային արժեքը:
3. Մաքսային մարմինների կողմից մաքսային արժեքի չափը կամ որոշման եղանակը չընդունելու դեպքում հայտարարատուն մերժման եզրակացությունն ստանալուց հետո` 10 աշխատանքային օրվա ընթացքում, կարող է բողոքարկել «Մաքսային ծառայության մասին» օրենքի 37-րդ հոդվածով սահմանված կարգով կամ դատական կարգով: Մաքսային մարմինը պարտավոր է 30 աշխատանքային օրվա ընթացքում կայացնել համապատասխան որոշում և ծանուցել հայտարարատուին: Բողոքարկումը հայտարա­րա­տուին չի ազատում սահմանված ժամկետներում բողոքարկման առարկայի հետ կապված պարտավորու­թյուն­ների կատարումից:

**ԲԱԺԻՆ II**

**ՄԱՔՍԱՅԻՆ ՎՃԱՐՆԵՐ, ՀԱՏՈՒԿ, ՀԱԿԱԳՆԱԳՑՄԱՆ ԵՎ ՓՈԽՀԱՏՈՒՑՄԱՆ ՏՈՒՐՔԵՐ**

**ԳԼՈՒԽ 6**

**ԸՆԴՀԱՆՈՒՐ ԴՐՈՒՅԹՆԵՐ ՄԱՔՍԱՅԻՆ ՎՃԱՐՆԵՐԻ, ՀԱՏՈՒԿ, ՀԱԿԱԳՆԱԳՑՄԱՆ ԵՎ ՓՈԽՀԱՏՈՒՑՄԱՆ ՏՈՒՐՔԵՐԻ ՄԱՍԻՆ**

**Հոդված 36. Մաքսային վճարները,** **հատուկ, հակագնագցման և**

**փոխհատուցման տուրքերը և դրանց գծով արտոնությունները**

1. Մաքսային վճարներ են համարվում մաքսատուրքը, մաքսային մարմիններին վճար­վող ավելացված արժեքի հարկը, ակցիզային հարկը և մաքսային գործառնությունների իրա­կա­նացման համար գանձվող պետական տուրքը:
2. Միության անդամ չհանդիսացող պետություններից ապրանքների ներմուծման համար մաքսատուրքերը հաշվարկվում և վճարվում են Միության մասին պայմանագրին համա­պատասխան՝ Միության միասնական մաքսային սակագնով սահմանված դրույքա­չա­փերով, բացառությամբ Միությանը միանալու մասին պայմանագրի 4-րդ հավելվածով նախա­տեսված ապրանքների ներմուծման մաքսատուրքերի, որոնք կարող են հաշվարկվել և վճարվել նշված հավելվածով սահմանված դրույքաչափերով՝ նույն հավելվածով հաստատված ժամա­նակացույցին համապատասխան:
3. Հայաստանի Հանրապետությունից արտահանվող ապրանքների համար մաքսա­տուրքի դրույքաչափը սահմանվում է 0 տոկոս:

Օրենքով կարող են սահմանվել Հայաստանի Հանրապետությունից արտահանվող ապրանքների համար մաքսատուրքի այլ դրույքաչափեր:

1. Մաքսային մարմիններին վճարվող ավելացված արժեքի հարկի, ակցիզային հարկի, մաքսային մարմիններին վճարման ենթակա այլ հարկերի և վճարների վճարման հետ կապված հարաբերությունները կարգավորվում են Միության մաքսային օրենսգրքով, Հայաստանի Հանրապետության հարկային օրենսգրքով և Հայաստանի Հանրապետության այլ օրենքներով:
2. Մաքսային մարմիններին վճարման ենթակա հատուկ, հակագնագցման և փոխհատուցման տուրքերի վճարման հետ կապված հարաբերությունները կարգավորվում են Միության մասին պայմանագրով, Միության մաքսային օրենսգրքով, Միության իրավական այլ ակտերով և սույն օրենքով:
3. Ներմուծման մաքսատուրքի վճարումից ազատելու կամ ներմուծման մաքսատուրքի դրույքաչափը նվազեցնելու ձևով սակագնային արտոնությունները սահմանվում են Միության մասին պայմանագրի 6-րդ հավելվածին համապատասխան:
4. Երրորդ երկրներից Միության մաքսային տարածք ներմուծվող (ներմուծված) ապրանքների դեպքում սակագնային արտոնություններ կարող են կիրառվել նաև Միության մասին պայմանագրով, Միությանը միանալու մասին պայմանագրով, երրորդ կողմի հետ կնքվող՝ Միության միջազգային պայմանագրերով, Հանձնաժողովի որոշումներով սահման­ված այլ դեպքերում:

Կառավարությունը կարող է սահմանել սակագնային առանձին արտոնությունների կիրա­ռության կարգ՝ Հանձնաժողովի սահմանած դեպքերում, ինչպես նաև Հայաստանի Հան­րա­պետության կողմից մինչև 2015 թվականի հունվարի 1-ը կնքած միջազգային պայ­մա­նագրերով նախատեսված արտոնությունների կիրառման համար:

1. Սակագնային առանձնաշնորհումները տրամադրվում են Միության մասին պայմա­նագրին, երրորդ կողմի հետ կնքված Միության միջազգային պայմանագրերին և Հայաս­տանի Հանրապետության կողմից մինչև 2015 թվականի հունվարի 1-ը կնքած միջազգային պայմա­նագրերին համապատասխան, որոնցով նախատեսվում է ազատ առևտրի ռեժիմի կիրա­ռում:
2. Արտահանման մաքսատուրքերի վճարման արտոնությունները կարող են սահ­մանվել օրենքով:
3. Մաքսային մարմիններին վճար­վող ավելացված արժեքի հարկի, ակցիզային հարկի և մաքսային մարմիններին վճարման ենթակա այլ հարկերի վճարման արտոնությունները սահմանվում են Հայաստանի Հանրապետության հարկային օրենսգրքով և օրենքով:
4. Մաքսային մարմիններին վճարման ենթակա այլ վճարների գծով արտոնու­թյուն­ները սահմանվում են օրենքով:
5. Մաքսային գործառնությունների համար պետական տուրքի գծով արտոնու­թյուն­ները սահմանվում են օրենքով:

**Հոդված 37. Մաքսատուրք, հարկեր, հատուկ, հակագնագցման և**

**փոխհատուցման տուրքեր վճարողները**

1. Մաքսատուրք, հարկեր, հատուկ, հակագնագցման և փոխհատուցման տուրքեր վճարողներ են համարվում հայտարարատուն կամ այն անձինք, որոնք Միության մաքսային օրենսգրքի, Հայաստանի Հանրապետության օրենքների, Միության անդամ պետու­թյուն­ների միջազգային պայմանագրերի և սույն օրենքի համաձայն՝ կրում են մաքսատուրքի, հար­կերի, հատուկ, հակագնագցման և փոխհատուցման տուրքերի վճարման պարտա­վո­րու­թյուն:
2. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունը կատարվում է Միության մաքսային օրենսգրքի 55-րդ հոդվածի 1-ին և 73-րդ հոդվածի 1-ին կետերով սահմանված անձանց կամ նրանց կողմից լիազորված անձանց կողմից:
3. Կազմակերպության լուծարման, անհատ ձեռնարկատիրոջ գործունեության դադա­րեց­ման, կազմակերպության վերակազմակերպման դեպքերում, սնանկության գործըն­թա­ցում, դատական ակտերի հարկադիր կատարման ժամանակ մաքսատուրքերի, մաքսային մարմին­­­ներին վճարվող ավելացված արժեքի հարկի, ակցիզային հարկի, մաքսային մարմին­­­ներին վճարման ենթակա այլ հարկերի և վճարների վճարման գծով պարտավո­րու­թյուն­ները կարող են կատարվել Հայաստանի Հանրապետության օրենսդրու­թյամբ սահ­ման­ված այլ անձանց կողմից:

**Հոդված 38. Մաքսատուրքի, հարկերի, հատուկ, հակագնագցման և**

**փոխհատուցման տուրքերի վճարման ժամկետները**

1. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ժամկետները սահմանվում են Միության մաքսային օրենսգրքով և սույն օրենքով:
2. Միության մաքսային օրենսգրքի 117-րդ հոդվածով սահմանված դեպքում մաքսա­տուրքը, հարկերը, հատուկ, հակագնագցման և փոխհատուցման տուրքերը վճարվում են մինչև մաքսային հայտարարագիր ներկայացնելը:
3. Միության մաքսային օրենսգրքի 57-րդ հոդվածի 3-րդ կետի և 74-րդ հոդվածի 2-րդ կետի 2-րդ պարբերության համապատասխան՝ Հանձնաժողովի կողմից նախատեսված դեպքերում հատուկ մաք­սային ընթացակարգով ձևակերպված ապրանքների համար մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորության կատար­ման ժամկետը սահմանվում է Հանձնաժողովի կողմից, իսկ Հանձնաժողովի սահմանած դեպքերում՝ օրենքով:

**Հոդված 39. Մաքսատուրքի, հարկերի, հատուկ, հակագնագցման և**

**փոխհատուցման տուրքերի վճարման կարգը**

1. Մաքսատուրքը, հարկերը, հատուկ, հակագնագցման և փոխհատուցման տուրքերը վճա­րելու կարգը սահմանվում է Միության մաքսային օրենսգրքի 61-րդ և 74-րդ հոդված­ներով:
2. Մաքսատուրքերը, հարկերը, ինչպես նաև հատուկ, հակագնագցման և փոխհա­տուց­ման տուրքերը կարող են վճարվել մինչև մաքսային հայտարարագիրը ներկայացնելը` Միու­թյան մասին պայմանագրով, Միության միջազգային պայմանագրերով և սույն օրենքով սահմանված կարգով:
3. Միության մաքսային օրենսգրքի, Հայաստանի Հանրապետության հարկային օրենսգրքի, սույն օրենքի և «Պետական տուրքի մասին» Հայաստանի Հանրապետության օրենքի համաձայն՝ մաքսային մարմիններին վճարման ենթակա մաքսատուրքի, ավելաց­ված արժեքի հարկի, ակցիզային հարկի, մաքսային գործառնությունների իրակա­նացման համար գանձվող պետական տուրքի, հատուկ, հակագնագցման ու փոխհա­տուց­ման տուր­քերի, բնապահպանական հարկի, ճանապարհային հարկի ֆիզիկական անձանց կողմից անձնական օգտագործման ապրանքների համար մաքսային մարմիններին վճարվող միասնական դրույքաչափերով և միագումար մաքսային վճարի ձևով վճարվող մաքսատուրքի և հարկերի, ինչպես նաև դրանց գծով հաշ­­վարկված տոկոսների ու տույժերի, մաքսային կանոնների խախտումների համար առա­ջա­ցած տուգանքների գծով պարտավորությունները կատարելու ձևերը եղանակները ու վճարման միջոցները, ինչպես նաև վճարման պահը (վճարելու օրը) սահմանում է Կառավարությունը:
4. Սույն հոդվածի 3-րդ մասում նշված վճարները էլեկտրոնային համակարգերի կիրառ­մամբ կատարելու կարգը սահմանում է Կառավարությունը։
5. Հանձնաժողովի իրավական ակտերով սահմանված ներմուծման մաքսա­տուրքը վճար­վում է Հայաստանի Հանրապետության կենտրոնական գանձապետարանում բացված` Միու­թյան մասին պայմանագրով սահմանված միասնական հաշվին:
6. Հանձնաժողովի իրավական ակտերով սահմանած հատուկ, հակագնագցման և փոխ­հա­տուցման տուրքերը վճարվում են Հայաստանի Հանրապետության կենտրոնական գանձա­պետարանում բացված՝ Միության մասին պայմանագրով սահմանված միասնական հաշվին: Միության մասին պայմանագրով սահմանված նախնական հատուկ, նախնական հակագ­նագց­ման և նախնական փոխհատուցման տուրքերը վճարվում են Հայաստանի Հան­րա­պետու­­թյան պետական բյուջե՝ համապատասխան գանձապետական հաշվին:
7. Մաքսային մարմիններին վճարվող ավելացված արժեքի հարկը, ակցիզային հարկը և մաքսային մարմիններին վճարման ենթակա այլ հարկերը և վճարները վճարվում են Հայաս­տանի Հանրապետության պետական բյուջե՝ համապատասխան գանձապետական հաշիվ­ներին:
8. Հայաստանի Հանրապետության սահմանով ֆիզիկական անձանց կողմից անձնա­կան օգտագործման ապրանքների տեղափոխման համար միասնական դրույքա­չա­փերով գանձվող մաքսատուրքերը, հարկերը կամ միագումար մաքսային վճարի ձևով գանձ­վող մաք­սա­տուրքերը, հարկերը վճարվում են Հայաստանի Հանրապետության պետական բյուջե՝ համա­պատասխան գանձապետական հաշվին:
9. Մաքսային գործառնությունների իրականացման համար պետական տուրքը վճար­վում է Հայաստանի Հանրապետության պետական բյուջե՝ համապատասխան գանձա­պե­տական հաշվին:
10. Հայաստանի Հանրապետության օրենքով նախատեսված արտահանման մաքսա­տուր­քերը վճարվում են Հայաստանի Հանրապետության պետական բյուջե՝ համա­պա­տաս­խան գանձապետական հաշվին:
11. Ներմուծման մաքսատուրքերը կարող են վճարվել մինչև մաքսային հայտա­րա­րագիրը ներկայացնելը` սույն օրենքով և Միության անդամ պետությունների միջազգային պայմանագրերով սահմանված կարգով:
12. Հանձնաժողովի կողմից սահմանված հատուկ, հակագնագցման և փոխհա­տուցման տուրքերը վճարվում են Միության մաքսային օրենսգրքի 12-րդ գլխով սահմանված կարգով:
13. Մաքսատուրքը, հարկերը, ինչպես նաև հատուկ, հակագնագցման և փոխհա­տուց­ման տուրքերը Հայաստանի Հանրապետության պետական բյուջե են վճարվում Հայաս­տանի Հանրապետության արժույթով:
14. Միության մաքսային օրենսգրքի 52-րդ հոդվածի 5-րդ կետի չորորդ պարբե­րու­թյանը համապատասխան, մաքսային մուտքի անդորրագիրը կարող է կիրառվել նաև մաք­սային մարմիններին վճարման ենթակա հարկերի և այլ վճարների, մաքսային գործառ­նու­թյունների իրականացման համար գանձվող պետական տուրքի հաշվառման և վճարման նպատակով:
15. Միության մաքսային օրենսգրքի 55-րդ հոդվածի 1-ին կետի երկրորդ պարբե­րու­թյանը համապատասխան, ներմուծման մաքսատուրքի, մաքսային մարմիններին վճարման ենթակա հարկերի վճարման գծով պարտավորությունը կարող է կատարվել հայտա­րա­րա­տուի լիազորած անձի կողմից:
16. Միության մաքսային օրենսգրքի 55-րդ հոդվածի 3-րդ կետին համապատասխան՝ մաք­սատուրքի, հարկերի, հատուկ, հակագնագցման և փոխհատուցման տուրքերի գծով պար­տավորությունների չկատարման կամ ոչ պատշաճ կատարման դեպքում մաքսային մարմինը մաքսատուրքի, հարկերի, հատուկ, հակագնագցման և փոխհատուցման տուրքերի վճարման սահմանված ժամկետը լրանալու օրվան հաջորդող օրը կամ եթե այդպիսի օրը որոշված չէ՝ մաքսատուրքի, հարկերի, հատուկ, հակագնագցման և փոխհա­տուց­ման տուր­քերի վճարման գծով պարտավորությունների չկատարման կամ ոչ պատշաճ կատար­ման հան­գամանքը բացահայտելու օրվան հաջորդող օրը հայտարարատուին, ինչպես նաև Միության մաքսային օրենսգրքի 55-րդ հոդվածի 1-ին կետի առաջին պարբե­րու­թյամբ կամ սույն հոդվածի 15-րդ մասով նշված անձանց էլեկտրոնային եղանակով կամ փոստային առաք­մամբ՝ հանձնման մասին ծանուցմամբ, ուղարկում է ծանուցագիր՝ սահման­ված ժամկետում չվճարված մաքսատուրքի, հարկերի, հատուկ, հակագնագցման և փոխհա­տուցման տուրքերի մասին՝ բացառությամբ Միության մաքսային օրենսգրքի 55-րդ հոդվածի 4-րդ և 5-րդ, ինչպես նաև 73-րդ հոդվածի 4-րդ և 5-րդ կետերով նշված դեպքերի:
17. Սույն հոդվածի 16-րդ մասում նշված ծանուցագրի ձևը, ինչպես նաև այդպիսի ծանուցմամբ նախատեսված պահանջների կատարման կարգն ու ժամկետը սահմանում է Կոմիտեն:
18. Միության մաքսային օրենսգրքի 55-րդ հոդվածի 5-րդ և 73-րդ հոդվածի 5-րդ կետերին համապատասխան, սույն հոդվածի 16-րդ մասով սահմանված ծանուցագիրը չի ուղարկվում սույն հոդվածի 15-րդ մասում նշված անձանց, եթե՝
19. նախքան ծանուցումն ուղարկելը մաքսային մարմնի մոտ առկա է տեղեկատ­վու­թյուն՝ սույն հոդվածի 15-րդ մասում նշված պարտավորությունը սույն օրենքով սահմանված կար­գով անհուսալի ճանաչելու մասին կամ
20. Միության մաքսային օրենսգրքի համաձայն՝ սույն հոդվածի 15-րդ մասում նշված պարտավորությունը դադարած լինելու մասին կամ
21. սույն օրենքին և Միության մաքսային օրենսգրքին համապատասխան՝ մաքսային մարմինների կողմից սկսվել է մաքսատուրքի, հարկերի և մաքսային մարմիններին վճարման ենթակա այլ վճարների գանձումը:
22. Ներմուծման մաքսատուրքերը, հարկերը, հատուկ, հակագնագցման և փոխհա­տուց­ման տուրքերը վճարվում են կանխիկ կամ անկանխիկ եղանակով՝ հաշվի առնելով արժու­թային կարգավորման վերաբերյալ Հայաստանի Հանրապետության օրենսդրությունը:
23. Միության մաքսային օրենսգրքի 61-րդ հոդվածի 9-րդ կետին համապատասխան, հայտա­րարատուի կողմից ներկայացված հանձնարարագրի հիման վրա բանկերի կողմից մաքսա­տուրքի, հարկերի, հատուկ, հակագնագցման և փոխհատուցման տուրքերի փոխան­ցումն իրականացվում է բանկային գործառնությունները կարգավորող Հայաստանի Հանրա­պետու­թյան իրավական ակտերի համաձայն։
24. Լուծարվող կազմակերպության մաքսատուրքի և հարկերի, հատուկ, հակագնագց­ման և փոխհատուցման տուրքերի վճարման պարտավորության կատարումը դրվում է այդ կազ­մակերպության լուծարման հանձնաժողովի վրա` այդ կազմակերպության դրամական միջոցների, ներառյալ՝ գույքի վաճառքից ստացված միջոցների հաշվին: Լուծարման հանձ­նաժո­ղովը պարտավոր է առկա պարտավորությունն ընդգրկել լուծարման հաշվեկշռում:
25. Վերակազմակերպված կազմակերպության՝ մաքսատուրքի, հարկերի, հատուկ, հակագ­նագցման և փոխհատուցման տուրքերի վճարման պարտավորությունը կատարվում է կազմակերպության իրավահաջորդի (իրավահաջորդների) կողմից սույն հոդվածով սահ­ման­ված կարգով:
26. Կազմակերպությունների միաձուլման դեպքում վերակազմակերպված կազմակեր­պության՝ մաքսատուրքի, հարկերի, հատուկ, հակագնագցման և փոխհատուցման տուրքերի վճարման պարտավորության կատարման առումով իրավահաջորդ է համարվում այդ կազմակերպությունների միաձուլումից առաջացած կազմակերպությունը:
27. Կազմակերպությունների միացման դեպքում վերակազմակերպված կազմակեր­պու­թյան՝ մաքսատուրքի, հարկերի, հատուկ, հակագնագցման և փոխհատուցման տուրքերի վճար­ման պարտավորության կատարման առումով իրավահաջորդ է համարվում այն կազմա­կերպությունը, որին միացել է կազմակերպությունը:
28. Կազմակերպության բաժանման դեպքում վերակազմակերպված կազմակեր­պու­թյան՝ մաքսատուրքի, հարկերի, հատուկ, հակագնագցման և փոխհատուցման տուրքերի վճար­ման պարտավորության կատարման առումով իրավահաջորդ են համարվում այդ բաժա­­նումից առաջացած կազմակերպությունները` բաժանիչ հաշվեկշռին համա­պա­տաս­խան:
29. Կազմակերպության կազմից մեկ կամ մի քանի կազմակերպության առանձնացման դեպքում վերակազմակերպված կազմա­կեր­պու­թյան՝ մաքսատուրքի, հարկերի, հատուկ, հակագնագցման և փոխհատուցման տուրքերի վճարման պարտավորությունները առանձ­նաց­ված կազմակերպություններից յուրա­քանչ­յուրին են անցնում բաժանիչ հաշվեկշռին համա­պատասխան:
30. Կազմակերպության վերակազմավորման դեպքում վերակազմակերպված կազմա­կեր­­պության՝ մաքսատուրքի, հարկերի վճարման, հատուկ, հակագնագցման և փոխհա­տուց­ման տուրքերի պարտավորության կատարման առումով իրավահաջորդ է համարվում այդ կազ­մակերպության վերակազմավորման արդյունքում առաջացած կազմակերպությունը:

**Հոդված 40. Արտարժույթի փոխարժեքի կիրառումը**

1. Ապրանքների մաքսային արժեքի որոշման, մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների հաշ­վարկն իրականացվում է Հայաստանի Հանրապետության արժույթով:
2. Արտարժույթի վերահաշվարկի նպատակով կիրառվում է մաքսային հայտարարագրի գրանցման օրվա դրությամբ Հայաստանի Հանրա­պե­տու­թյան կենտրոնական բանկի հրա­պարակած` արժութային շուկաներում ձևավորված միջին փոխարժեքը, եթե Միության և Հայաստանի Հանրապետության օրենսդրությամբ այլ բան նախատեսված չէ:

**Հոդված 41. Հայաստանի Հանրապետությունում «Բաց թողնում` ներքին**

**սպառման համար» մաքսային ընթացակարգով ձևակերպված և**

**պայմանական բաց թողնված ապրանքների համար մաքսատուրքի,**

**հարկերի վճարման կարգը**

1. Հայաստանի Հանրապետության տարածք «Բաց թողնում՝ ներքին սպառման համար» մաքսային ընթացակարգով՝ Միության մաքսային օրենսգրքի 126-րդ հոդվածի 1-ին կետի 1-ին ու 3-րդ ենթակետերի համաձայն պայմանական բաց թողնված ապրանքների` Միության ապրանքի կարգավիճակ ձեռք բերելու համար Միության մաքսային օրենսգրքի 126-րդ հոդվածի 7-րդ կետով նախատեսված ներմուծման մաքսատուրքի, ինչպես նաև մաքսային մարմիններին վճարվող հարկերի վճարումը կարող է իրականացնել հայտա­րա­րա­տուն կամ նրա լիազորած անձը կամ այդ ապրանքների նկատմամբ օրինական տիրա­պետ­ման իրա­վունք ունեցող այլ անձ:
2. Սույն հոդվածի 1-ին մասում նշված ներմուծման մաքսատուրքի, ինչպես նաև մաք­սային մարմիններին վճարվող հարկերի գումարների վճարումը կատարում են նույն մասում նշված անձինք՝ ապրանքների պայմանական բաց թողնում իրականացրած մաքսային մարմին ներկայացված դիմումի հիման վրա, որը պարունակում է նշումներ՝
   1. ապրանքների պայմանական բաց թողնման համար հիմք համարվող մաքսային հայտարարագրի համարի վերաբերյալ,
   2. մաքսատուրքի, հարկերի վճարման վճարային փաստաթղթի վավերապայմանների վերաբերյալ:
3. Միության մաքսային օրենսգրքի 126-րդ հոդվածի 1-ին կետի 1-ին ենթակետում նշված ապրանքների համար ներմուծման մաքսատուրքերը և մաքսային մարմիններին վճար­­ման ենթակա հարկերը վճարվում են ներմուծման մաքսատուրքերի, հարկերի գումարներին համարժեք չափով, որոնք պայմանական հաշվարկվել են կամ չեն վճարվել ապրանքները՝ արտոնությունների կիրառման նպատակով «Բաց թողնում` ներքին սպառ­ման համար» մաքսային ընթացակարգով բաց թողնելիս:
4. Միության մաքսային օրենսգրքի 126-րդ հոդվածի 1-ին կետի 3-րդ ենթակետում նշված ապրանքների համար վճարվում են ներմուծման մաքսատուրքի և մաքսային մարմին­ներին վճարվող ավելացված արժեքի հարկի լրացուցիչ պարտավորության գումարները, որոնք հաշվարկվում են որպես Բաց թողնում՝ ներքին սպառման համար մաքսային ընթա­ցա­կար­գով ձևակերպված ապրանքների նկատմամբ Միասնական մաքսային սակագնով սահ­ման­ված դրույքաչափով հաշվարկվող գումարներ և ապրանքների բաց թողման ժամա­նակ փաս­տացի վճարված գումարների դրական տարբերություն:
5. Սույն հոդվածի 1-ին, 3-րդ և 4-րդ մասերում նշված դեպքերում նախատեսված ներ­մուծ­ման մաքսատուրքերը և մաքսային մարմիններին վճարման ենթակա հարկերը վճար­վում են սույն օրենքով նախատեսված համապատասխան գանձապետական հաշիվ­ներին:
6. Սույն հոդվածի 1-ին, 3-րդ և 4-րդ մասերում նշված դեպքերում նախատեսված ներմուծման մաքսատուրքերի և մաքսային մարմիններին վճարման ենթակա հարկերի վճա­րումը հաստատում է մաքսային մարմինը հայտարարատուին կամ նրա կողմից լիազոր­ված անձին վճարման անդորրագիր տրամադրելու միջոցով:
7. Վճարման անդորրագրի ձևը և դրա լրացման կարգը սահմանում է Կոմիտեն: Վճար­ման անդորրագիրը պարունակում է նշում ապրանքի կարգավիճակի փոփո­խության վերա­բերյալ: Սույն հոդվածի 1-ին մասի համաձայն՝ վճարման ենթակա մաք­սա­տուրքի, հարկերի գումարների նկատմամբ տույժեր չեն հաշվարկվում, եթե անձանց կողմից չեն խախտվել Միու­թյան մաքսային օրենսգրքի 126-րդ հոդվածի 2-4-րդ կետերով սահ­ման­ված պայ­ման­ները:

**Հոդված 42. Կանխավճարները**

1. Կանխավճարները սահմանված են Միության մաքսային օրենսգրքի 48-րդ հոդ­վածով:
2. Հայտարարատուի կողմից մաքսատուրքի, հարկերի, մաքսային գործառնությունների իրականացման համար գանձվող պետական տուրքի, հատուկ, հակագնագցման և փոխհա­տուցման տուրքերի գծով վճարումները կարող են իրականացվել կանխավճարների հաշվին:
3. Կանխավճարները նախքան մաքսային հայտարարագրի կամ դրան փոխարինող փաս­տաթղթի ներկայացումը կարող են փոխանցվել մաքսային մարմինների կողմից տնօրին­վող գանձապետական հաշվին:
4. Ապրանքների մաքսային հայտարարագրման ժամանակ մաքսատուրքերի, հարկերի, մաքսային գործառնությունների իրականացման համար գանձվող պետական տուրքի, դրանց գծով տոկոսների, տույժերի, հատուկ, հակագնագցման և փոխհատուցման տուրքերի վճա­րումը՝ կանխավճարների գումարներից (դրամական միջոցներից) կարող է իրականացվել հայտա­­րարատուի կարգադրության հիման վրա:
5. Հայտարարատուի կարգադրություն է համարվում՝
6. նրա կողմից կամ նրա անունից մաքսային հայտարարագիր կամ մաքսային հայտա­րա­րագրի ճշգրտում ներկայացնելը․
7. նրա կողմից Միության մաքսային օրենսգրքի 277-րդ հոդվածի 4-րդ կետի երկրորդ պարբերությամբ նախատեսված դիմումը ներկայացնելը․
8. նրա կողմից կանխավճարները վերադարձնելու կամ կանխավճարները դրամական միջոցների ներդրման նպատակով հաշվանցելու դիմում ներկայացնելը․
9. նրա կողմից կանխավճարները մաքսատուրքերի, հարկերի, մաքսային գործառնու­թյուն­ների իրականացման համար գանձվող պետական տուրքի, դրանց գծով տոկոսների, տույժերի, հատուկ, հակագնագցման և փոխհատուցման տուրքերի սահմանված ժամկետում չվճարելու արդյունքում առաջացած պարտավորությունները մարելուն ուղղելու մասին դիմում ներկայացնելը։
10. Սույն հոդվածի 5-րդ մասի 3-րդ և 4-րդ կետերում նշված դիմումները մաքսային մարմին են ներկայացվում թղթային կամ էլեկտրոնային եղանակով։
11. Սույն հոդվածի 5-րդ մասի 3-րդ և 4-րդ կետերում նշված դիմումների ձևը, կառուցվածքը և ներկայացման կարգը սահմանում է Կոմիտեն:
12. Սույն հոդվածով սահմանված կանխավճարները կարող են օգտագործվել նաև ֆիզի­կա­կան անձանց կողմից անձնական օգտագործման նպատակով ներմուծվող ապրանք­ների համար վճարման ենթակա մաքսատուրքի, հարկերի և մաքսային գործառ­նու­թյունների իրա­կա­նացման համար գանձվող պետական տուրքի, մաքսային մարմիններին վճարման ենթակա այլ վճարների վճարման նպատակով, ինչպես նաև որպես սույն մասում նշված՝ ֆիզի­կական անձանց կողմից անձնական օգտագործման ապրանքների համար վճարման ենթակա մաքսատուրքերի, հարկերի, մաքսային գործառնությունների իրականացման համար գանձվող պետական տուրքի, հատուկ, հակագնագցման և փոխհատուցման տուր­քերի և այլ վճարների վճարման ապահովում:
13. Միության մաքսային օրենսգրքի 48-րդ հոդվածի 5-րդ կետին համա­պա­տաս­խան, հայտարարատուն մաքսային հայտարարագրման էլեկտրոնային համակարգի միջոցով կամ թղթային եղանակով Կոմիտեի սահմանած ձևով դիմում է ներկայացնում մաքսային մարմիններին՝ կանխավճարների օգտագործման վերաբերյալ հաշվետվություն ստանալու համար, եթե մաքսատուրքերի, հարկերի, մաքսային գործառնությունների իրականացման համար գանձվող պետական տուրքի, մաքսային մարմիններին վճարման ենթակա այլ վճար­ների, ինչպես նաև հատուկ, հակագնագցման և փոխհատուցման տուրքերի վճարումն իրա­կա­նացվել է մաքսային մարմինների կողմից՝ կանխավճարների հաշվին:
14. Սույն հոդվածի 9-րդ մասով նախատեսված հաշվետվության ձևը սահմանում է Կոմիտեն, իսկ այդ հաշվետվությունը մաքսային մարմինը հայտարարատուին է տրամադրում համապատասխան դիմումի ներ­կա­յացման օրվանից 5 աշխատանքային օրը չգերազանցող ժամկետում՝ թղթային կամ էլեկտրո­նային եղանակով:
15. Չպահանջված կանխավճարները տնօրինվում են հայտարարատուի կողմից: Հայտա­­­­րարատուն կարող է հետ ստանալ իր կողմից չօգտագործված կանխավճարները, եթե առկա չեն նրա կողմից վճարման ենթակա մաքսատուրքերի, հարկերի, մաքսային գործառ­նու­թյունների իրականացման համար գանձվող պետական տուրքի և մաքսային մարմին­ներին վճարման ենթակա այլ վճարների, ինչպես նաև հատուկ, հակագնագցման և փոխ­հատուցման տուրքերի վճարման գծով ժամկետանց պարտավորություններ, որոնց բռնա­գանձումը պետք է իրականացվի մաքսային մարմինների կողմից: Այդպիսի ժամկե­տանց պար­տավորու­թյուն­ների առկայության պարագայում մաքսային մարմինների կողմից բռնա­գանձում տարածելուց հետո կանխավճարների մնացորդային գումարները կարող են վերա­դարձվել հայտա­րա­րա­տուին՝ սույն մասին համապատասխան:
16. Կանխավճարները կարող են ուղղվել դրամական միջոցների ներդրման եղա­նա­կով մաքսային վճարների, հատուկ, հակագնագցման և փոխհատուցման տուրքերի և մաք­սային մարմիններին վճարման ենթակա այլ վճարների գծով պարտավորությունների կատար­ման ապահովմանը:
17. Սույն հոդվածի 12-րդ մասին համապատասխան՝ կանխավճարները փոխանց­վում են մաքսային մարմինների կողմից տնօրինվող համապատասխան գանձա­պե­տա­կան հաշվին:

**ԳԼՈՒԽ 7**

**ՄԱՔՍԱՅԻՆ ԳՈՐԾԱՌՆՈՒԹՅՈՒՆՆԵՐԻ ԻՐԱԿԱՆԱՑՄԱՆ ՀԱՄԱՐ ԳԱՆՁՎՈՂ ՊԵՏԱԿԱՆ ՏՈՒՐՔԸ**

**Հոդված 43. Մաքսային գործառնությունների իրականացման համար գանձվող**

**պետական տուրքը**

1. Մաքսային գործառնությունների իրականացման համար գանձվող պետական տուրքը մաքսային մարմին­ների կողմից մաքսային գործառնությունների իրականացման, մաքսային ուղեկցման, ապրանք­­ների ժամանակավոր պահպանման, մաքսային մարմինների կողմից մտավոր սեփականության օբյեկտ պարունակող ապրանք­ների նկատմամբ հսկողություն իրականացնելու, հայտարարատուի ներկայացրած դիմումի հիման վրա մաքսային հայտարարագրերի լրացման, ինչպես նաև նախնական որոշումների տրամադրման համար «Պետական տուրքի մասին» օրեն­քով սահմանված կարգով և չափով Հայստանի Հանրապետության պետական բյուջե վճար­վող՝ Միության մաքսային օրենսգրքի 46-րդ հոդվածի 1-ին կետի 5-րդ ենթակետով և 47-րդ հոդվածով սահմանված պարտադիր վճար է:
2. Մաքսային գործառնությունների իրականացման համար գանձվող պետական տուրքի տեսակները և դրույքաչափերը, մաքսային գործառնությունների իրականացման համար պետական տուրք վճարողները, հարկվող օբյեկտը, հաշվարկման բազան, վճարելու պարտավորության ծագումը և դադարումը, մաքսային գործառնությունների իրականացման համար գանձվող պետական տուրքի վճարման ժամկետները, դրանց հաշվարկման, վճար­ման, բռնագանձման և վերադարձման (հաշվանցման) կարգը, ինչպես նաև մաքսային գործառնությունների իրականացման համար պետական տուրքի արտոնությունները սահ­մանվում են «Պետական տուրքի մասին» օրենքով:

**ԳԼՈՒԽ 8**

**ՄԱՔՍԱՏՈՒՐՔԻ, ՀԱՐԿԵՐԻ ՎՃԱՐՄԱՆ ԺԱՄԿԵՏՆԵՐԻ ՓՈՓՈԽՈՒԹՅՈՒՆԸ**

**Հոդված 44. Մաքսատուրքի, հարկերի վճարման ժամկետների փոփոխությունը**

1. Ներմուծման մաքսատուրքի, հարկերի վճարման ժամկետների փոփոխությունը ներմուծման մաքսատուրքի, մաքսային մարմիններին վճարվող ավելացված արժեքի հարկի և ակցիզային հարկի վճարման ժամկետների հետաձգումը կամ տարաժամկետումն է:
2. Մաքսատուրքի վճարման ժամկետների փոփոխությունը կատարվում է վճարման ժամկետի հետաձգման կամ տարաժամկետ վճարման ձևով՝ Միության մաքսային օրենսգրքի 8-րդ գլխով սահմանված հիմքերի և պայմանների առկայության դեպքում և կարգով:
3. Հարկերի վճարման ժամկետների փոփոխության պայմանները, հիմքերը և կարգը սահմանվում են Հայաստանի Հանրապետության հարկային օրենսգրքով:

**Հոդված 45. Մաքսատուրքի վճարման ժամկետների փոփոխության**

**ընդհանուր պայմանները**

1. Ներմուծման մաքսատուրքի վճարման հետաձգումը հայտարարատուին կամ նրա լիազո­րած անձին ներմուծման մաքսատուրքի վճարման՝ սահմանված ժամկետից ուշ վճա­րելու հնարավորության տրամադրումն է Բաց թողնում՝ ներքին սպառման համար մաք­սային ընթացակարգով ձևակերպված ապրանքների համար:
2. Մաքսատուրքի տարաժամկետ վճարումը հայտարարատուին կամ նրա լիազորած անձին մաքսատուրքի վճարման՝ սահմանված ժամկետից ուշ՝ մաս-մաս վճարման հնարավորության տրամադրումն է:

Մաքսատուրքի վճարման հետաձգման կամ տարաժամկետ վճարման հնարավո­րու­թյունը տրամադրվում է Միության մաքսային օրենսգրքի 59-րդ հոդվածի 1-ին, 2-րդ և 3-րդ կետերով սահմանված ժամկետներով:

1. Մաքսատուրքի վճարման հետաձգման կամ տարաժամկետ վճարման հնարա­վորու­թյունը կարող է տրամադրվել միայն Միության մաքսային օրենսգրքի 9-րդ գլխով նախա­տես­­ված ապահովումների առկայության դեպքում:
2. Հայաստանի Հանրապետություն ապրանքների ներմուծման դեպքում մաքսա­տուր­քերի ժամկետների փոփոխության համար հաշվարկվում են Միության մաքսային օրենսգրքի 60-րդ հոդվածով նախատեսված տոկոսներ՝ սույն օրենքի 47-րդ հոդվածով սահմանված չափով:
3. Ներմուծման մաքսատուրքերի վճարման ժամկետի հետաձգումը կամ տարաժամ­կե­տումը տրամադրվում է հայտարարատուին Միության մաքսային օրենսգրքի 58-րդ, 59-րդ և 60-րդ հոդվածներին համապատասխան՝ մաքսային մարմնի որոշման հիման վրա:
4. Մաքսային մարմնի կողմից սույն հոդվածի 5-րդ մասում նշված՝ ներմուծման մաք­սա­տուրքի վճարման ժամկետի հետաձգման կամ տարաժամկետ վճարման մասին որոշման ընդուն­ման և չեղյալ ճանաչման կարգը սահմանում է Կառավարությունը:
5. Ներմուծման մաքսատուրքի վճարման հետաձգման կամ տարաժամկետ վճարման հնա­րավորություն տրամադրելու կամ մերժելու մասին որոշումն ընդունվում է դիմումը ներ­կայացնելու օրվանից ոչ ուշ, քան 5 աշխատանքային օրվա ընթացքում:
6. Ներմուծման մաքսատուրքի վճարման հետաձգման կամ տարաժամկետ վճարման հնարավորությունը տրամադրելու կամ մերժելու մասին որոշումը ներկայացվում է դիմումը ներկայացրած անձին էլեկտրոնային եղանակով կամ թղթային կրիչով:
7. Սույն հոդվածի 5-րդ մասով նախատեսված որոշման մեջ նշվում է այն ժամկետը, որով տրամադրվում է ներմուծման մաքսատուրքի վճարումը հետաձգելու կամ տարա­ժամ­կետ վճարելու հնարավորությունը, իսկ մերժելու դեպքում որոշման մեջ նշվում են մերժման պատ­ճառները:
8. Տարաժամկետ վճարման հնարավորություն տրամադրելու մասին գրավոր որոշումը ներառում է նաև ներմուծման մաքսատուրքի վճարման ժամանակացույցը:
9. Միության մաքսային օրենսգրքի 59-րդ հոդվածի 4-րդ կետի երկրորդ պարբե­րու­թյանը համապատասխան, ներմուծման մաքսատուրքեր վճարողի կողմից մաքսային մարմին­ներին է ներկայացվում ներմուծման մաքսատուրքերի վճարման հետաձգումը կամ տարա­ժամ­կետումը հիմնավորող փաստաթղթեր՝ հետևյալ պետական կառավարման համակարգի մարմիններից.
   1. Միության մաքսային օրենսգրքի 59-րդ հոդվածի 2-րդ կետի 1-ին ենթակետով սահմանված հիմքերի առկայության պարագայում՝ Հայաստանի Հանրապետության՝ արտա­կարգ իրավիճակների ոլորտի քաղաքականության համար պատասխանատու պետական լիազոր մարմնից.
   2. Միության մաքսային օրենսգրքի 59-րդ հոդվածի 2-րդ կետի 2-րդ ենթակետով սահմանված հիմքերի առկայության պարագայում՝ Հայաստանի Հանրապետության՝ ֆինանս­ների ոլորտի քաղաքականության համար պատասխանատու պետական լիազոր մարմնից.
   3. Միության մաքսային օրենսգրքի 59-րդ հոդվածի 2-րդ կետի 3-րդ ենթակետով սահման­ված հիմքերի առկայության պարագայում՝ միջազգային պայմանագրերով համապա­տաս­խան իրավասու պետական մարմնի կողմից.
   4. Միության մաքսային օրենսգրքի 59-րդ հոդվածի 2-րդ կետի 4-րդ ենթակետով սահմանված հիմքերի առկայության պարագայում՝ Հայաստանի Հանրապետության՝ գյուղա­տնտեսու­թյան ոլորտի քաղաքականության համար պատասխանատու պետական լիազոր մարմնից.
   5. Միության մաքսային օրենսգրքի 59-րդ հոդվածի 2-րդ կետի 5-րդ ենթակետին համապատասխան, Հանձնաժողովի կողմից նախատեսված դեպքերում՝ համապատասխան ոլորտում լիազորված պետական կառավարման համակարգի մարմնից․
   6. Միության մաքսային օրենսգրքի 59-րդ հոդվածի 3-րդ կետով սահմանված՝ Միության մաքսային տարածք ներմուծվող ապրանքների, այդ թվում՝ հումքի, նյութերի, տեխնոլոգիա­կան սարքավորումների, դրանց համալրող մասերի և պահեստամասերի՝ արդյունաբերական վերամշակման մեջ օգտագործելու հիմքի առկայության պարագայում՝ Հայաստանի Հանրա­պետու­թյան տնտեսական քաղաքականության համար պատասխանատու պետա­կան լիազոր մարմնից:

**Հոդված 46. Ներմուծման մաքսատուրքի վճարման ժամկետի հետաձգում կամ**

**տարաժամկետում չտրամադրելը**

* 1. Միության մաքսային օրենսգրքի 59-րդ հոդվածի 6-րդ կետին համապատասխան, մաքսային մարմինը կարող է մերժել հայտարարատուի կողմից ներկայացված՝ ներմուծման մաքսատուրքերի վճարման ժամկետի հետաձգման կամ տարաժամկետ վճարման մասին դիմումի հիման վրա սույն օրենքի 45-րդ հոդվածով սահմանված որոշման կայացումը՝ հետևյալ դեպքերում.
  2. եթե հայտարարատուն ունի մաքսային և այլ վճարների գծով ժամկետանց պարտավո­րու­թյուններ․
  3. եթե առկա է հայտարարատուի կամ նրա կողմից իրականացված գործարքների նկատմամբ հարուցված վարույթ․
  4. եթե հայտարարատուի նկատմամբ իրականացվում են սնանկության ճանաչմանն ուղղված գործողություններ․
  5. եթե հայտարարատուի կողմից արտաքին տնտեսական գործունեության իրակա­նաց­ման ժամկետը ներմուծման մաքսատուրքի վճարման ժամկետի հետաձգման կամ տարա­ժամ­կետ վճարման նպատակով դիմումի ներկայացման օրվա դրությամբ չի գերազանցում 1 տարին:

**Հոդված 47. Տոկոսները**

1. Տոկոսները վճարվում են ներմուծման մաքսատուրքի, հարկերի վճարման հետա­ձգ­ման կամ տարաժամկետ վճարելու հնարավորություն տրամադրելու վերաբերյալ մաքսային մարմնի որոշման տրամադրման դեպքում՝ Հայաստանի Հանրապետության կենտրոնական բանկի սահմանած բանկային տոկոսի հաշվարկային դրույքի (վերաֆինան­սա­­վորման դրույ­քա­չափ) 1/360 չափով՝ հետաձգման կամ տարաժամկետման յուրաքանչյուր օրվա համար: Ներմուծման մաքսատուրքերի, հարկերի վճարումը հետաձգելու կամ տարա­ժամ­կետ կատա­րելու համար տոկոսները հաշվեգրելիս կիրառվում է վերաֆինա­նսավոր­ման դրույքաչափը, որը գործում է վճարումը հետաձգելու կամ տարաժամկետ կատարելու հնարավորությունից փաստացի օգտվելու համապատասխան ժամանա­կա­հատ­ված­ներում:
2. Ներմուծման մաքսատուրքի, հարկերի վճարման ժամկետի հետաձգման դեպքում տոկոսները վճարվում են ոչ ուշ, քան հետաձգման ժամկետն ավարտվելուց հետո՝ 1 աշխատանքային օրվա ընթացքում:
3. Ներմուծման մաքսատուրքի, հարկերի տարաժամկետ վճարման դեպքում մաքսային մարմինների կողմից հաշվարկված տոկոսները կարող են վճարվել փուլ առ փուլ, սույն օրենքի 45-րդ հոդվածի 11-րդ մասով նախատեսված ժամանակացույցին համապատասխան, բայց ոչ ուշ, քան տարաժամկետ վճարման համար նախատեսված ամբողջ ժամկետի ավարտվից հետո՝ 1 աշխատանքային օրվա ընթացքում:
4. Միության մաքսային օրենսգրքի 138-րդ հոդվածի 2-րդ, 174-րդ հոդվածի 6-րդ, 175-րդ հոդվածի 2-րդ, 198-րդ հոդվածի 8-րդ, 208-րդ հոդվածի 10-րդ, 216-րդ հոդվածի 7-րդ, 225-րդ հոդվածի 9-րդ և 15-րդ, 226-րդ հոդվածի 3-րդ, 241-րդ հոդվածի 7-րդ և 247-րդ հոդվածի 6-րդ կետերով նախատեսված դեպքերում վճարվում են տոկոսներ Միության մաքսային օրենսգրքի 60-րդ հոդվածին և սույն հոդվածին համապատասխան:

**ԳԼՈՒԽ 9**

**ՄԱՔՍԱՏՈՒՐՔԻ, ՀԱՐԿԵՐԻ, ՀԱՏՈՒԿ, ՀԱԿԱԳՆԱԳՑՄԱՆ ԵՎ ՓՈԽՀԱՏՈՒՑՄԱՆ ՏՈՒՐՔԵՐԻ ՎՃԱՐՄԱՆ ԱՊԱՀՈՎՈՒՄԸ**

**Հոդված 48. Մաքսատուրքի, հարկերի, հատուկ, հակագնագցման և**

**փոխհատուցման տուրքերի վճարման ապահովման եղանակները**

* 1. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովումն իրականացվում է Միության մաքսային օրենսգրքի 63-րդ հոդվածի 1-ին կետով և սույն օրենքով սահմանված եղանակներով:
  2. Միության մաքսային օրենսգրքի 63-րդ հոդվածի 2-րդ կետին համապատասխան, Հայաստանի Հանրապետության տարածք ներմուծվող ապրանքների համար մաք­սա­տուրքի, հարկերի, հատուկ, հակագնագցման և փոխհատուցման տուրքերի վճարման գծով պար­տավո­րությունների կատարման ապահովման եղանակ է հանդիսանում նաև Հայաս­տանի Հանրապետության օրենսդրությամբ սահմանված կարգով լիցենզավորված բանկերի և վար­կային կազմակերպությունների կողմից տրված երաշխիքը, ինչպես նաև ապահո­վագրա­կան ընկերությունների կողմից երաշխիքի տրամադրման դասով իրականացված ապահո­վագրու­թյունը, որը տրամադրվում է սույն օրենքի 52-րդ հոդվածով սահմանված կարգով:
  3. Միության մաքսային օրենսգրքի 63-րդ հոդվածի 3-րդ կետին համապատասխան, օտարերկրյա պետությունների տարածքներում գրանցված փոխադրողների կողմից մաք­սա­տուրքի, հարկերի, հատուկ, հակագնագցման և փոխհատուցման տուրքերի գծով պարտավորու­թյունների կատարման ապահովումը տրամադրվում է միայն Միության մաքսային օրենսգրքի 63-րդ հոդվածի 1-ին կետի 1-ին և 2-րդ ենթակետերով, ինչպես նաև սույն հոդվածի 2-րդ մասով սահմանված եղանակներով:
  4. Միության մաքսային օրենսգրքով և սույն օրենքով նախատեսված ապահովումները ընդունված լինելու վերաբերյալ փաստաթղթերի ձևերը և օգտագործման կարգը հաստա­տում է Կոմիտեն:

**Հոդված 49. Մաքսատուրքի, հարկերի, հատուկ, հակագնագցման և**

**փոխհատուցման տուրքերի վճարումն ապահովելու ընդհանուր**

**պայմանները**

1. Մաքսատուրքի, հարկերի,հատուկ, հակագնագցման և փոխհատուցման տուրքերիվճարման ապահովումն իրականացվում է Միության մաքսային օրենսգրքին, Միության անդամ պետությունների միջազգային պայմանագրերին, ինչպես նաև սույն գլխին համա­պատասխան:
2. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովումը կարող է նախատեսված լինել միանգամյա կամ բազմակի օգտագործման համար:
3. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման միանգամյա ապահովումը ներկայացվում է մեկ առաքողի կողմից մեկ ստացողի անունով միևնույն արտաքին առևտրային պայմանագրի հիման վրա տեղափոխվող` մեկ խմբաքանակում գտնվող ապրանքների համար:
4. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովման չափը որոշվում է Միության մաքսային օրենսգրքի և սույն օրենքի համաձայն:
5. Կառավարությունը կարող է սահմանել այն ապրանքների ցանկը, որոնց համար, Միության մաքսային օրենսգրքի 65-րդ հոդվածի 7-րդ և 75-րդ հոդվածի 7-րդ կետերին համապատասխան, սահմանվում են մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման հաստատագրված չափեր, ինչպես նաև նշված հաստատագրված չափերի մեծություններ:
6. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովումն իրականացվում է սույն օրենքով և Միության մաքսային օրենսգրքով նախատեսված անձանց կողմից, իսկ «Մաքսային տարանցում» մաքսային ընթացակարգի համաձայն ապրանքների տեղափոխման դեպքում կարող է իրականացվել տարանցվող ապրանքների նկատմամբ տիրապետման, օգտագործման կամ տնօրինման իրավունք ունեցող այլ անձանց կողմից։
7. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովումը տրամադրվում է այն մաքսային մարմնին, որն իրականացնում է ապրանքների բաց թողնումը, բացառությամբ Միության մաքսային օրենսգրքով և սույն հոդվածով սահմանված դեպքերի:
8. «Մաքսային տարանցում» մաքսային ընթացակարգով ապրանքների տեղափոխման ժամանակ մաքսատուրքի, հարկերի վճարման ապահովումը կարող է տրամադրվել մեկն­ման վայրի մաքսային մարմնին կամ նշանակման վայրի մաքսային մարմնին։
9. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովումը մաքսային մարմինները չեն ընդունում Միության մաքսային օրենսգր­քով և սույն օրենքով սահմանված դեպքերում:
10. Միության մաքսային օրենսգրքի 177-րդ հոդվածի 1-ին կետի 3-րդ ենթակետին համա­պատասխան, Հայաստանի Հանրապետության տարածքից «Արտահանում» մաքսային ընթա­ցակարգով ապրանքների արտահանման ժամանակ մաքսային մարմիններին արտա­հան­ման մաքսատուրքի վճարման ապահովում չի տրամադրվում:
11. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովման չտրամադրման լրա­ցուցիչ դեպքերը, ինչպես նաև այն պայմանները, որոնց պահպանման պարագայում այդպիսի ապահովման ներկայացում չի պահանջվում սահմանվում են օրենքով:
12. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովումը ներկայացվում է մաքսային մարմիններին՝ Միության մաքսային օրենսգրքի 62-րդ հոդվածի 1-ին և 75-րդ հոդվածի 1-ին կետերին համապատասխան:
13. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովման մեծությունը հաշվարկվում և տրամադրվում է Հայաստանի Հանրա­պետու­թյան արժույթով:
14. Հայտարարատուի կողմից մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունը Միության մաքսային օրենսգրքով սահմանված ժամկետում չկատարելու դեպքում մաքսային մարմինը նշված պարտավո­րու­թյան կատարման ժամկետի ավարտի օրվան հաջորդող աշխատանքային օրը հայտա­րարա­տուին Միության մաքսային օրենսգրքի 63-րդ հոդվածի 1-ին կետի 2-րդ և 3-րդ ենթակե­տերով և սույն օրենքի 48-րդ հոդվածի 2-րդ մասով սահմանված ապահովումները տրա­մադրած անձանց ծանուցում է ուղարկում՝ մաքսատուրքի, հարկերի, հատուկ, հակագնագց­ման և փոխհատուցման տուրքերի վճարման պարտավորության կատարման անհրաժեշտու­թյան վերաբերյալ:
15. Սույն հոդվածի 14-րդ մասում նշված ծանուցման ձևը սահմանում է Կոմիտեն:
16. Սույն հոդվածի 14-րդ մասում նշված ծանուցման ուղարկման օրվանից մաքսա­տուրքի, հարկերի, հատուկ, հակագնագցման և փոխհատուցման տուրքերի գծով պար­տավո­րությունների կատարման ժամկետը մաքսային մարմնի կողմից սահմանվում է 10 աշխա­տանքային օր:
17. Սույն հոդվածի 14-րդ մասին համապատասխան ուղարկվող ծանուցման մեջ նշվում է նաև մաքսատուրքի, հարկերի, հատուկ, հակագնագցման և փոխհատուցման տուրքերի չվճարված պարտավորությունների գծով հաշվարկված տույժերի և տուգանքների վճարման պարտավորության վերաբերյալ տեղեկատվություն:
18. Սույն հոդվածի 16-րդ մասում նշված ժամկետը կարող է երկարաձգվել մաքսային մարմինների կողմից ևս 10 աշխատանքային օրով՝ հայտարարատուի կամ հայտարա­րա­տուին համապատասխան ապահովումը տրամադրած անձի հիմնավորված դիմումի հիման վրա: Նշված երկարաձգումը չի կարող օրենսդրությամբ սահմանված՝ մաքսատուրքի, հարկերի, հատուկ, հակագնագցման և փոխհատուցման տուրքերի վճարման ժամկետի խախտման համար նախատեսված տույժերի կամ տուգանքների հաշվարկը դադարեցնելու հիմք հանդիսանալ:
19. Սույն հոդվածով նախատեսված ժամկետում մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունը չկատարելու դեպքում նշված ժամկետի ավարտից՝ հետո 1 աշխատանքային օրվա ընթացքում, մաքսային մարմինը օրենքով սահմանված կարգով բռնագանձում տարածելու հայցադիմումով դիմում է դատարան՝ մաքսատուրքի, հարկերի, հատուկ, հակագնագցման և փոխհատուցման տուրքերի գծով առկա ժամկետանց պարտավորությունների և դրանք օրենսդրությամբ սահմանված ժամկետում չվճարելու համար տույժերի և տուգանքների գանձման նպատակով:
20. Միության մաքսային օրենսգրքի 63-րդ հոդվածի 1-ին կետի 4-րդ ենթակետով սահմանված եղանակով մաքսատուրքի, հարկերի, հատուկ, հակագնագցման և փոխհա­տուցման տուրքերի վճարման ապահովման տրամադրման դեպքում հայտարարատուի կողմից մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների՝ օրենսդրությամբ սահմանված ժամկետում չկատարման դեպքում մաքսային մարմինների կողմից իրականացվում են գրավի իրացմանն ուղղված աշխա­տանքներ՝ Հայաստանի Հանրապետության քաղաքացիական օրենսդրությանը համա­­պա­տասխան: Նշված դեպքում գրավադրված գույքի իրացումից ստացված միջոցների հաշվին փոխհատուցվում են մաքսատուրքի, հարկերի, հատուկ, հակագնագցման և փոխհա­­տուցման տուրքերի վճարման գծով պարտավորությունները և դրանք սահմանված ժամկետում չվճարելու համար հաշվարկված տույժերն ու տուգանքները, իսկ մնացորդային միջոց­ները վերադարձվում են այդ միջոցները վերադարձնելու վերաբերյալ դիմումը ստանալուց հետո՝ 5 աշխատանքային օրվա ընթացքում: Եթե սույն մասին համապա­տաս­խան գրավադրված գույքի իրացումից ստացված միջոցները բավարար չեն մաքսատուրքի, հարկերի, հատուկ, հակագնագցման և փոխհատուցման տուրքերի, ինչպես նաև տույժերի և տուգանքների գծով պարտավորությունը մարելու համար, ապա մաքսային մարմինների կողմից գրավադրված գույքի իրացումից ստացված միջոցների հաշվին չմարված պար­տավորությունը հաշվարկվում և ծանուցագրով առաջադրվում է հայտարարատուին կամ նրա հետ Միության մաքսային օրենսգրքի համաձայն համապարտ պարտավորություն կրող անձանց:
21. Միության մաքսային օրենսգրքի 63-րդ հոդվածի 1-ին կետի 2-րդ, 3-րդ և 4-րդ ենթակետերով, ինչպես նաև սույն օրենքի 48-րդ հոդվածի 2-րդ մասով սահմանված եղանակներով մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման ապահովման տրամադրումը հաստա­տող փաստաթղթերը վերադարձվում են հետևյալ դեպքերում.
    1. հայտարարատուի կողմից ներկայացվող դիմումի հիման վրա, եթե նշված ապահովմամբ ապահովված չէ մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով ընթացիկ պարտավորություն՝ դիմումը ստանալուց հետո՝ 5 աշխատանքային օրվա ընթացքում.
    2. եթե նշված ապահովման ժամկետը ավարտվել է կամ բացահայտվել են այնպիսի հանգամանքներ, որոնց պատճառով ապահովումը չի կարող օգտագործվել մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունն ապահովելու համար՝ ժամկետի ավարտի կամ նշված հանգամանքների բացահայտմանը հաջորդող 1 աշխատանքային օրվա ընթացքում:

**Հոդված 50. Մաքսատուրքի, հարկերի, հատուկ, հակագնագցման և**

**փոխհատուցման տուրքերի վճարման բազմակի ապահովումը**

* 1. Հայաստանի Հանրապետության սահմանով պարբերաբար արտաքին տնտեսական գործունեություն իրականացնող անձը կարող է մաքսային մարմիններին ներկայացնել մաք­սա­տուրքի, հարկերի,հատուկ, հակագնագցման և փոխհատուցման տուրքերի վճար­ման բազ­մակի ապահովում` իր կողմից առնվազն մեկ տարվա ընթացքում իրականացվող բոլոր գործարքների համար՝ Միության մաքսային օրենսգրքի 64-րդ հոդվածին համա­պա­տասխան:

Միության մաքսային օրենսգրքի 64-րդ հոդվածի 2-րդ կետի 1-ին ենթակետով սահ­մանված դեպքում բազմակի ապահովման տրամադրումն իրականացվում է սույն հոդվածով սահմանված կարգով:

Միության մաքսային օրենսգրքի 64-րդ հոդվածի 2-րդ կետի 2-րդ ենթակետով սահմանված դեպքում բազմակի ապահովման տրամադրումն իրականացվում է Միության մաքսային օրենսգրքին և Միության անդամ պետությունների միջազգային պայմանագրին համապատասխան:

* 1. Հայտարարատուի կողմից մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման բազմակի ապահովումը ներկայացվում է այն մաքսային մարմնին, որն ընդունում է այդպիսի ապահովման շրջանակներում ներմուծվող ապրանքների առաջին խմբաքանակի համար մաքսային հայտարարագիրը:
  2. Մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների բազմակի ապահովումը հաստատող փաստաթղթի համարի, դրանով ապահովվող գումարի, այդ ապահովման գործողության ժամկետի վերաբերյալ տեղեկությունները, ինչպես նաև այլ անհրաժեշտ տեղեկությունները մուտքագրվում են մաքսային հայտարարագրման էլեկտրոնային համակարգ, որտեղ իրականացվում է այդ ապահովման շրջանակներում կատարվող գործարքների առանձնացված հաշվառում:
  3. Մաքսային մարմինը մաքսային հայտարարագրման ժամանակ մաքսային հատարարագրման էլեկտրոնային համակարգի միջոցով իրականացնում է բազմակի ապահովման օգտագործման հնարավորության ստուգում, մասնավորապես՝ ճշտելով ապահովման ժամկետը, ապահովման շրջանակներում մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների առկայությունը, որից հետո միայն ընդունում է բազմակի ապահովումը կամ ծանուցմամբ պահանջում է նոր ապահովման ներկայացում՝ ծանուցման մեջ նշելով բազմակի ապահվումը չընդունելու պատճառները:
  4. Մաքսատուրքի, հարկերի, հատուկ, հակագնագցման և փոխհատուցման տուրքերի բազմակի ապահովման շրջանակներում իրականացվող յուրաքանչյուր ներմուծման ժամա­նակ հայտարարատուի կողմից մաքսային մարմիններին տրամադրվում է մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորու­թյունների կատարման բազմակի ապահովումը հաստատող փաստաթղթի համարի վերա­բերյալ տեղեկատվություն:
  5. Մաքսատուրքի, հարկերի, հատուկ, հակագնագցման և փոխհատուցման տուրքերի բազմակի ապահովումը կարող է տրամադրվել դրամական միջոցների ներդրման, երաշխավո­րության, ապահովագրական կազմակերպությունների կողմից երաշխիքի տրամադրման դասով իրականացված ապահովագրության կամ բանկային երաշխիքի տեսքով:
  6. Անձի ցանկությամբ մաքսատուրքի, հարկերի, հատուկ, հակագնագցման և փոխհատուցման տուրքերի բազմակի ապահովման գումարի չափը կարող է ավելացվել բանկային երաշխիքի, ապահովագրական կազմակերպությունների կողմից երաշխիքի տրամադրման դասով իրականացված ապահովագրության, դրամական միջոցների ներդրման, երաշխավորության պայմանագրում համապատասխան փոփոխություններ կատարելու միջոցով:
  7. Կառավարությունը, Միության մաքսային օրենսգրքի 64-րդ հոդվածի 4-րդ կետին համապատասխան, կարող է սահմանել այն դեպքերն ու պայմանները, որոնց պարագայում մաքսատուրքերի, հարկերի ընդհանուր չափը, որոնք վճարելու պարտավորության կատարումն ապահովվում է բազմակի ապահովմամբ, գերազանցում է դրանով ներկա­յացվող ապահովման չափը:

Կառավարությունը կարող է սահմանել նաև սույն մասով նախատեսված չափը:

**Հոդված 51. Դրամական միջոցների ներդրումը՝ որպես մաքսատուրքի, հարկերի,**

**հատուկ, հակագնագցման և փոխհատուցման տուրքերի վճարման**

**գծով պարտավորությունների կատարման ապահովման միջոց**

1. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովման նպատակով դրամական միջոցները մուտքագրվում են մաքսային մարմինների կողմից տնօրինվող՝ Հայաստանի Հանրապետության համապատասխան գանձապետական հաշիվ:

Ֆիզիկական անձանց կողմից իրենց անձնական օգտագործման համար տեղափոխվող ապրանքների համար դրամական միջոցները՝ որպես մաքսատուրքի, հարկերի վճարման ապահովման միջոց, մուտքագրվում են Հայաստանի Հանրապետության համապատասխան գանձապետական հաշիվներ:

1. Մաքսատուրքի, հարկերի, հատուկ, հակագնագցման և փոխհատուցման տուրքերի վճարների գծով պարտավորությունները չկատարելու դեպքում մաքսային մարմինն իրավասու է որպես մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովման միջոց՝ ներդրված դրամական միջոցներից սույն օրենքով սահմանված կարգով գանձել չկատարված պարտավորություններին համապատասխան գումարները:
2. Որպես դրամական միջոցների ներդրման՝ Հայաստանի Հանրապետության համա­պա­­տասխան գանձապետական հաշիվներում մուտքի կամ միասնական գանձա­պետա­կան հաշվին մուտքի հաստատում՝ դրամական միջոցներ ներդրած անձին տրվում է անդորրագիր, որի կիրառման ձևը և կարգը սահմանում է Կոմիտեն:

Սույն հոդվածով նախատեսված անդորրագիրն այլ անձի չի կարող փոխանցվել: Անդորրագրի կորստի դեպքում այն տրամադրած մաքսային մարմինը դրամական միջոցներ ներդրած անձի դիմումի հիման վրա 1 աշխատանքային օրվա ընթացքում տրամադրում է անդորրագրի կրկնօրինակը:

1. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովման նպատակով ներդրված՝ չօգտագործված կամ մասնակի օգտագործված միջոցները անձի դիմումի հիման վրա կարող են հաշվանցվել մաքսային վճարների և մաքսային մարմիններին վճարման ենթակա այլ վճարների գծով պարտավորությունների կատարմանը, իսկ այդպիսի պարտավորու­թյուն­ների բացակայության դեպքում՝ վերադարձվել:
2. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման բազմակի ապահովման գումարի հաշվին մաքսատուրքի, հարկերի, հատուկ, հակագնագցման և փոխհատուցման տուրքերի գումարների գանձումից երեք աշխատանքային օր առաջ համապատասխան մաքսային մարմինը պարտավոր է այդ մասին ծանուցել բազմակի ապահովում ներկայացրած անձին:

**Հոդված 52.Երաշխիքը**

1. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովման նպատակով մաքսային մարմինները կարող են ընդունել երաշխիքներ ապահովագրական ընկերությունների կողմից երաշխիքի տրամադրման դասով իրականացված ապահովագրություն, որոնք տրամադրում են Հայաստանի Հանրապետության օրենսդրությամբ սահմանված կարգով լիցենզավորված բանկերը, վարկային կազմակերպությունները կամ ապահովագրական ընկերությունները:
2. Երաշխիքի տրամադրման, դրան ներկայացվող պահանջների, երաշխիք տված անձի պարտավորությունների և երաշխիքի դադարեցման հետ կապված իրավա­հա­րա­բերու­թյունները սույն օրենքով նախատեսված կարգավորումներից տարբերվող մասով կար­գավոր­վում են Հայաստանի Հանրապետության քաղաքացիական օրենսգրքով, Հայաս­տանի Հանրապետության բանկային օրենսդրությամբ, ապահովագրական գործունեությունը կար­գավորող օրենսդրությամբ և այլ իրավական ակտերով:
3. Հայտարարատուն կամ նրա լիազորած անձը ապահովում է սույն օրենքի նպա­տա­կով տրամադրվող երաշխիքի անհետկանչելիությունը: Երաշխիքում պետք է նշվեն՝
   1. մաքսատուրք, հարկեր, հատուկ, հակագնագցման և փոխհատուցման տուրքեր վճարողի (պրինցիպալ) պարտավորությունները, որոնց պատշաճ կատարումն ապահովվում է երաշխիքով.
   2. երաշխիքով ապահովված մաքսատուրք, հարկեր, հատուկ, հակագնագցման և փոխհատուցման տուրքեր վճարողի պարտավորությունները չկատարելու դեպքում մաքսային մարմնի՝ երաշխիք տված անձից երաշխիքով տրված գումարից մաքսատուրքի, հարկերի, հատուկ, հակագնագցման և փոխհատուցման տուրքերի գումարի դուրսգրման անվիճելի իրավունքը.
   3. մաքսատուրքի, հարկերի, հատուկ, հակագնագցման և փոխհատուցման տուրքերի վճարումը ուշացնելու դեպքում սույն օրենքով սահմանված տույժ վճարելու՝ երաշխիք տված անձի պարտավորությունը.
   4. պայման՝ պետական գանձապետարանի հաշվին կամ Միության անդամ պետությունների միջազգային պայմանագրով սահմանված հաշվին երաշխիքով երաշխիք տված անձի պարտավորությունների կատարման համար դրամական միջոցների առկա­յու­թյան փաստը.
   5. երաշխիքի գործողության ժամկետը.
   6. համապատասխան գործունեությամբ զբաղվելու լիցենզիայի համարը:
4. Տրամադրված երաշխիքի գործողության ժամկետը չի կարող գերազանցել 36 ամիսը և պետք է բավարար լինի երաշխիքով ապահովված պարտավորությունները չկատարելու դեպքում մաքսային մարմնի կողմից երաշխիք տված անձին երաշխիքի մասով պահանջ ներկայացնելու համար:
5. Երաշխիքը մաքսային մարմին ներկայացնելու պահին պետք է ուժի մեջ մտած լինի:
6. Մաքսային մարմինը երաշխիքն ուսումնասիրում է ստանալուց հետո՝ 3 աշխա­տանքային օրվա ընթացքում՝ այն ընդունելու կամ մերժելու նպատակով։
7. Երաշխիքի ընդունումը մերժվում է, եթե՝
   1. երաշխիքը չի համապատասխանում Հայաստանի Հանրապետության օրենսդրու­թյամբ կամ սույն հոդվածի 3-րդ մասով նախատեսված չափանիշներին.
   2. երաշխիքով ապահովվող մաքսատուրքի, հարկերի, հատուկ, հակագնագցման և փոխհատուցման տուրքերի ընդհանուր գումարը չի բավարարում հայտարարատուի կողմից վճարման ենթակա մաքսատուրքի, հարկերի, հատուկ, հակագնագցման և փոխհատուցման տուրքերի գումարի վճարման համար.
   3. երաշխիքի ժամկետը պակաս է հայտարարատուի կողմից մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման ժամկետից.
   4. երաշխիքը տրամադրած բանկի, վարկային կազմակերպության կամ ապահո­վագրական կազմակերպության՝ օրենքով սահմանված համապատասխան գործունեությամբ զբաղվելու լիցենզիան բացակայում է.
   5. մերժման որոշումը կայացվել է օրենքով մաքսային մարմիններին վերապահված հայեցո­ղական լիազորությունների իրականացման շրջանակներում:
8. Երաշխիքի ընդունումը մերժելու դեպքում մաքսային մարմինը այդ մասին սույն հոդվածի 6-րդ մասով սահմանված ժամկետում ծանուցում է երաշխիք ներկայացրած անձին՝ նշելով մերժման հիմքերը:
9. Երաշխիքը մաքսային մարմինը վերադարձնում է մաքսատուրք, հարկեր, հատուկ, հակագնագցման և փոխհատուցման տուրքեր վճարողի գրավոր դիմումի հիման վրա, եթե կատարվել կամ դադարեցվել են երաշխիքով ապահովված պարտավորությունները, կամ պարտավորություն չի առաջացել:
10. Բանկի, վարկային կազմակերպության կամ ապահովագրական կազմակեր­պության ապահովագրական գործունեության իրավունքի լիցենզիայի գործողությունը Հայաս­­տանի Հանրապետության կենտրոնական բանկի կողմից դադարեցվելու դեպքում այդպիսի բանկի, վարկային կազմակերպության կամ ապահովագրական ընկերության երաշխիք ներկա­յացրած՝ մաքսատուրք, հարկեր, հատուկ, հակագնագցման և փոխհա­տուցման տուրքեր վճա­րողը պարտավոր է լիցենզիայի դադարեցման օրվանից մաքսային մարմին ներկայացնել մաքսատուրքի, հարկերի, հատուկ, հակագնագցման և փոխհա­տուց­ման տուրքերի վճարման ապահովում` համապատասխան գործունեության իրավունքի լիցենզիա ունեցող կազմակեր­պու­թյունից: Սույն մասով սահմանված ժամկետում երաշխիք կամ մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովման այլ եղա­նակով ապահովում չներկայացվելու դեպքում անձի կողմից մաքսատուրքի, հարկերի, հատուկ, հակագնագցման և փոխհատուցման տուրքերի վճարման ժամկետը չի կարող երկարաձգվել:

**Հոդված 53. Երաշխավորությունը**

1. Երաշխավորությունը ձևակերպվում է մաքսային մարմնի և երաշխավորի միջև կնքվող երաշխավորության պայմանագրով: Երաշխավորության տրամադրման, դրան ներկայացվող պահանջների, երաշխավորի պարտավորությունների և երաշխավորության պայմանագրի դադարեցման հետ կապված իրավահարաբերությունները կարգավորվում են Հայաստանի Հանրապետության քաղաքացիական օրենսգրքով և սույն օրենքով:
2. Մաքսատուրք, հարկեր, հատուկ, հակագնագցման և փոխհատուցման տուրքեր վճարելու ապահովումը երաշխավորության միջոցով իրականացնելու դեպքում երաշխավորը մաքսային մարմին է ներկայացնում Հայաստանի Հանրապետության քաղաքացիական օրենսդրությամբ սահմանված կարգով իր ստորագրած կամ կնքած երաշխավորության պայմանագրի երկու օրինակ և մաքսատուրք, հարկեր, հատուկ, հակագնագցման և փոխհատուցման տուրքեր վճարողի գրավոր համաձայնությունը երաշխավորի կողմից մաքսատուրքի, հարկերի, հատուկ, հակագնագցման և փոխհատուցման տուրքերի վճար­ման երաշխավորման վերաբերյալ:
3. Երաշխավորության պայմանագիրը պետք է համապատասխանի Հայաստանի Հանրապետության օրենսդրությամբ սահմանված չափանիշներին և պետք է պարունակի երաշխավորությամբ ապահովված պարտավորության գումարի, մաքսատուրք, հարկեր, հատուկ, հակագնագցման և փոխհատուցման տուրքեր վճարողի և երաշխավորի համա­պարտ պատասխանատվություն կրելու և երաշխավորության պայմանագրի գործողության ժամկետի վերաբերյալ նշումներ:
4. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովումը միևնույն երաշխավորության պայմանագրով չի կարող իրակա­նացվել երկու տարին գերազանցող ժամանակահատվածով:
5. Մաքսային մարմինը երաշխավորության պայմանագիր կնքելու առաջարկն ուսում­նասիրում է՝ մաքսային մարմին փաստաթղթերը ներկայացնելուց հետո՝ 5 աշխա­տան­քային օրվա ընթացքում:
6. Երաշխավորության պայմանագիր կնքելու դեպքում մաքսային մարմինը մաքսա­տուրք, հարկեր, հատուկ, հակագնագցման և փոխհատուցման տուրքեր վճարողին է տրա­մադրում անդորրագիր` երաշխավորությամբ ապահովված պարտավորության գումարի չափով:
7. Երաշխավորության պայմանագրի ընդունումը մերժվում է, եթե՝
   1. ներկայացված երաշխավորության պայմանագիրը չի համապատասխանում Հայաս­տանի Հանրապետության օրենսդրությամբ կամ սույն օրենքով սահմանված չափանիշներին.
   2. երաշխավորության պայմանագրով ապահովվող գումարը չի բավարարում հայտա­րա­րատուի կողմից վճարման ենթակա մաքսատուրքի, հարկերի, հատուկ, հակագնագցման և փոխհատուցման տուրքերի գումարի վճարման համար.
   3. երաշխավորության պայմանագրի ժամկետը կարճ է մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման ժամկետից.
   4. մերժման որոշումը կայացվել է օրենքով մաքսային մարմիններին վերապահված հայեցողական լիազորությունների իրականացման շրջանակներում:
8. Երաշխավորության պայմանագրի կնքումը մերժելու դեպքում մաքսային մարմինը այդ մասին սույն հոդվածի 5-րդ մասով սահմանված ժամկետում ծանուցում է երաշխավորու­թյան պայմանագիրն առաջարկած անձին՝ նշելով մերժման հիմքերը:
9. Մաքսային մարմինը չի կրում երաշխավորության պայմանագրի կնքման հետ կապված ծախսերը:

**Հոդված 54. Գույքի գրավը**

1. Գույքի գրավը ձևակերպվում է մաքսային մարմնի և մաքսատուրք, հարկեր, հատուկ, հակագնագցման և փոխհատուցման տուրքեր վճարողի միջև կնքվող պայմանագրով: «Մաքսային տարանցում» մաքսային ընթացակարգով ապրանքների փոխադրման համար գույքի գրավի միջոցով մաքսատուրքի, հարկերի, հատուկ, հակագնագցման և փոխհա­տուցման տուրքերի վճարման ապահովումը կարող է ներկայացնել նաև գրավի առարկա հանդիսացող ապրանքների տիրապետման կամ օգտագործման կամ տնօրինման իրավունք ունեցող անձը՝ նոտարական կարգով վավերացված համապա­տաս­խան լիազո­րու­թյունը կամ գրավի առարկայի նկատմամբ սեփականության իրավունքը հավաստող համապա­տասխան փաստաթղթի առկայության դեպքում:
2. Գույքի գրավի պայմանագիր կնքելու, գրավով ապահովված մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտա­վորու­թյունների կատարման, գրավադրված գույքի վրա բռնագանձման տարածման, գրավի դադարեցման հետ կապված իրավահարաբերությունները կարգավորվում են Հայաստանի Հանրապետության քաղաքացիական օրենսդրությամբ և սույն օրենքով:
3. Սույն հոդվածի կիրառության նպատակներով կարող է գրավադրվել Հայաստանի Հանրապետության քաղաքացիական օրենսդրությանը համապատասխան գրավի առարկա հանդիսացող գույք, բացառությամբ՝
   1. Հայաստանի Հանրապետության սահմաններից դուրս գտնվող գույքի.
   2. գրավադրված գույքի.
   3. կենդանիների և արագ փչացող ապրանքների.
   4. կազմակերպությունների.
   5. գույքային իրավունքների.
   6. արժեթղթերի.
   7. շրջանառության մեջ գտնվող ապրանքների.
   8. արտադրանքի և արտադրական այն թափոնների, որոնց ազատ իրացումը, Հայաս­տանի Հանրապետության օրենսդրության համաձայն, արգելվում է.
   9. այն գույքի, որի վրա բռնագանձումը, Հայաստանի Հանրապետության օրենսդրու­թյան համաձայն, տարածվում է բացառապես դատարանի որոշմամբ:
4. Գրավի առարկան գրավի պայմանագրի գործողության ընթացքում պետք է գտնվի Հայաստանի Հանրապետության տարածքում:
5. Գրավի առարկայի շուկայական արժեքը որոշելու համար իրականացվում է գրավի առարկայի գնահատում՝ Հայաստանի Հանրապետության օրենսդրությանը համապա­տաս­խան:
6. Գույքի գրավով մաքսատուրքի, հարկերի, հատուկ, հակագնագցման և փոխհատուց­ման տուրքերի վճարումն ապահովելու նպատակով անձը մաքսային մարմին է ներկա­յաց­նում Հայաստանի Հանրապետության քաղաքացիական օրենսդրությամբ սահմանված կար­գով գույքի գրավի պայմանագրի երկու օրինակ` ստորագրված և գրավի առարկայի նկատ­մամբ սեփականության իրավունքը և դրա շուկայական արժեքը հաստատող փաս­տաթղթերի բնօրինակները կամ նոտարական վավերացմամբ պատճենները:
7. Գույքի գրավի պայմանագրում պետք է ներառված լինեն հետևյալ պայմանները.
8. անձը, առանց մաքսային մարմնի համաձայնության, իրավունք չունի տնօրինելու գրավի առարկան.
9. գրավատուն իր միջոցներով պարտավոր է ապահովագրել գրավի առարկան.
10. գրավի առարկայի գնահատումը գրավատուն կատարում է իր հաշվին.
11. գրավի առարկան փոխարինելը թույլատրվում է մաքսային մարմնի գրավոր համաձայնությամբ՝ համարժեք այլ գույքով, որը ձևակերպվում է գույքի գրավի պայմա­նագրին կից լրացուցիչ համաձայնագրով.
12. գրավի առարկայի վրա բռնագանձման տարածման դեպքում դրա իրացման մասով ծախսերը փոխհատուցվում են գրավի առարկայի իրացումից ստացված դրամական միջոցների հաշվին, իսկ դրանց ոչ բավարար լինելու դեպքում՝ գրավատուի հաշվին.
13. գրավառուն իր պահանջի բավարարման նպատակով իրավունք ունի առանց դատարան դիմելու գրավի առարկայի վրա բռնագանձում տարածել և իրացնել այն, այդ թվում՝ գրավ դրված գույքը հիմնական պարտավորության համապատասխան չափի դիմաց գրավառուին կամ գրավառուի նշած երրորդ անձին ի սեփականություն հանձնել, բացառությամբ գրավի այն առարկայի, որն օրենքով կամ այլ իրավական ակտով ճանաչված է հանրության համար նշանակալի պատմական, գեղարվեստական կամ մշակութային արժեք ունեցող գույք:
14. Գույքի գրավի պայմանագիրը կարող է կնքվել, եթե գրավի առարկայի շուկայական արժեքն ավելի քան 20 տոկոսով գերազանցում է մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովման անհրաժեշտ չափը:
15. Գույքի գրավի պայմանագիրը կարող է կնքվել` գրավի առարկան գրավատուի մոտ թողնելով կամ մաքսային մարմին փոխանցելով:
16. Մաքսային մարմինը գույքի գրավի պայմանագիր կնքելու մասին առաջարկն ուսումնասիրում է այն ստանալուց հետո առավելագույնը 5 աշխատանքային օրվա ընթացքում:
17. Գույքի գրավի պայմանագիր կնքելու դեպքում մաքսային մարմինը գրավատուին է տրամադրում անդորրագիր` գույքի գրավով ապահովված մաքսատուրքի, հարկերի, հատուկ, հակագնագցման և փոխհատուցման տուրքերի չափի վերաբերյալ:
18. Գույքի գրավի պայմանագրի կնքումը մաքսային մարմինը մերժում է, եթե՝
    1. ներկայացված գույքի գրավի պայմանագիրը չի համապատասխանում Հայաստանի Հանրապետության օրենսդրությամբ կամ սույն օրենքով սահմանված չափանիշներին.
    2. գույքի գրավի պայմանագրով ապահովվող գումարը չի բավարարում հայտարարատուի կողմից վճարման ենթակա մաքսատուրքի, հարկերի, հատուկ, հակագնագցման և փոխհատուցման տուրքերի գումարի վճարման համար.
    3. գույքի գրավի պայմանագրի ժամկետը կարճ է մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման ժամկետից.
    4. մերժման որոշումը կայացվել է օրենքով մաքսային մարմիններին վերապահված հայեցողական լիազորությունների իրականացման շրջանակներում:
19. Գույքի գրավի պայմանագիր կնքելը մերժելու դեպքում մաքսային մարմինը այդ մասին սույն հոդվածի 10-րդ մասով սահմանված ժամկետում ծանուցում է անձին՝ նշելով մերժման հիմքերը:
20. Գույքի գրավով ապահովված պարտավորությունները չկատարելու դեպքում մաքսատուրքի, հարկերի, հատուկ, հակագնագցման և փոխհատուցման տուրքերի՝ վճարման ենթակա գումարները փոխանցվում են պետական գանձապետական հաշվին կամ Միության անդամ պետությունների միջազգային պայմանագրով սահմանված հաշվին՝ օրենքով սահմանված կարգով գրավադրված գույքի իրացումից ստացված միջոցներից:
21. Գույքի գրավի պայմանագրի կնքման և գրավադրված գույքի վրա բռնագանձման տարածման հետ կապված բոլոր ծախսերը կրում է գրավատուն:

**ԳԼՈՒԽ 10**

**ՄԱՔՍԱՏՈՒՐՔԻ, ՀԱՐԿԵՐԻ, ՀԱՏՈՒԿ, ՀԱԿԱԳՆԱԳՑՄԱՆ ԵՎ ՓՈԽՀԱՏՈՒՑՄԱՆ ՏՈՒՐՔԵՐԻ ՎԵՐԱԴԱՐՁԸ, ՀԱՇՎԱՆՑՈՒՄԸ**

**Հոդված 55. Ավել վճարված կամ գանձված՝ մաքսատուրքի, հարկերի,**

**հատուկ, հակագնագցման և փոխհատուցման տուրքերի**

**գումարների վերադարձը, հաշվանցումը**

1. Ավել վճարված կամ գանձված մաքսատուրքի, հարկերի, հատուկ, հակագնագցման և փոխհատուցման տուրքերի գումարները ենթակա են վերադարձման կամ հաշվանցման` վճարողի կամ նրա իրավահաջորդի դիմումի հիման վրա՝ Կոմիտեի սահմանած կարգով: Կոմիտեն կարող է սահմանել հարկային կամ մաքսային մարմին­ներին ավել վճարված հար­կերի վերադարձի կամ հաշվանցման կարգի առանձնահատ­կու­թյունները։
2. Միության մասին պայմանագրի 5-րդ հավելվածի դրույթների պահպանմամբ՝ ներմուծման մաքսատուրքը վճարվում է Միության անդամ պետությունների միջազ­գային պայմանագրերով սահմանված միասնական հաշվին և չի կարող հաշվանցվել այլ վճարների գծով պարտավորությունների մարմանը, բացառությամբ մաք­սային վճարների, տույժերի տոկոսների, ինչպես նաև հատուկ, հակագնագցման և փոխհատուցման տուրքերի: Միու­թյան մասին պայմանագրի 8-րդ հավելվածի դրույթների պահպանմամբ՝ հատուկ, հակագնագց­ման և փոխհատուցման տուրքերը չեն կարող հաշվանցվել այլ վճարների գծով պար­տավորությունների մարմանը, բացառությամբ մաքսային վճարների, տույժերի տոկոսների:
3. Հայաստանի Հանրապետության գանձապետական հաշիվներին ավել վճարված մաք­սատուրքի, հարկերի, հատուկ, հակագնագցման և փոխհատուցման տուրքերի վերադարձման կամ հաշվանցման դիմումը ներկայացվում է մաքսային մարմին։
4. Հայաստանի Հանրապետության գանձապետական հաշիվներին ավել վճարված կամ գանձված մաքսատուրքի, հարկերի, հատուկ, հակագնագցման և փոխհատուցման տուրքերի գումարների վերադարձման կամ հաշվանցման դիմումի հետ ներկայացվում է մաքսատուրքի, հարկերի, հատուկ, հակագնագցման և փոխհատուցման տուրքերի վճարումը կամ գանձումը հաստատող փաստաթուղթը:
5. Հայաստանի Հանրապետության գանձապետական հաշիվներին ավել վճարված կամ գանձված մաքսատուրքի, հարկերի, հատուկ, հակագնագցման և փոխհատուցման տուրքերի վերադարձն իրականացվում է սույն հոդվածի 1-ին մասով սահմանված դիմումի ներկա­յա­ցու­մից 30 աշխատանքային օրվա ընթացքում:
6. Հայաստանի Հանրապետության գանձապետական հաշիվներին ավել վճարված կամ գանձված մաքսատուրքի, հարկերի, հատուկ, հակագնագցման և փոխհատուցման տուրքերի գումարների վերադարձը կատարվում է սույն հոդվածի 1-ին մասով սահմանված դիմումը ներկայացրած անձի կողմից նշված վճարողի կամ նրա իրավահաջորդի բանկային հաշվին։
7. Հայաստանի Հանրապետության գանձապետական հաշիվներին ավել վճարված կամ գանձված մաքսատուրքի, հարկերի, հատուկ, հակագնագցման և փոխհատուցման տուրքերի գումարների վերադարձը կատարվում է Հայաստանի Հանրապետության արժույթով։
8. Հայաստանի Հանրապետության գանձապետական հաշիվներին ավել վճարված կամ գանձված մաքսատուրքի, հարկերի, հատուկ, հակագնագցման և փոխհատուցման տուրքերի գումարների վերադարձման և հաշվանցման դիմումի ձևը հաստատում է Կոմիտեն։
9. Միության մաքսային օրենսգրքի 67-րդ հոդվածի 2-րդ և 76-րդ հոդվածի 4-րդ կետերին համապատասխան, ավել վճարված կամ գանձված մաքսատուրքի, հարկերի, հատուկ, հակագնագցման և փոխհատուցման տուրքերի գումարների վերադարձն իրա­կանացվում է այն դեպքում, երբ առկա չեն մաքսային վճարների և այլ վճարների գծով ժամկե­տանց պարտավորություններ: Այդպիսի պարտավորությունների առկայության պարագայում մաքսային մարմինների կողմից կարող է իրականացվել նշված պարտավորությունների գումարների մարում՝ մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովման հաշվին, որից հետո միջոցների մնացորդային մասը պետք է վերադարձվի հայտարարատուին:
10. Մաքսատուրքի, հարկերի, հատուկ, հակագնագցման և փոխհատուցման տուր­քերի գծով գերավճարների վերադարձն իրականացվում է Միության մաքսային օրենսգրքին, սույն օրենքին և այլ իրավական ակտերով սահմանված դրույթներին համապատասխան, եթե՝
    1. Միության մաքսային օրենսգրքի 67-րդ հոդվածի 1-ին կետի 4-րդ, 5-րդ և 6-րդ ենթակետերով և 76-րդ հոդվածի 3-րդ կետի 3-րդ, 4-րդ և 5-րդ ենթակետերով սահմանված դեպքերում մաքսային մարմիններին ներկայացվում է մաքսատուրքի, հարկերի, հատուկ, հակագնագցման և փոխհատուցման տուրքերի վճարումը հաստատող փաստաթուղթ կամ տեղեկություն,
    2. Միության մաքսային օրենսգրքի 67-րդ հոդվածի 1-ին կետի 7-րդ ենթակետով և 76-րդ հոդվածի 3-րդ կետի 6-րդ ենթակետով սահմանված դեպքերում մաքսային մարմիններին ներկայացվում են Միության մաքսային օրենսգրքի 237-րդ և 242-րդ հոդվածներին համապատասխան մաքսային հայտարարագրերը:
11. Միության մաքսային օրենսգրքով և սույն օրենքով սահմանված՝ մաքսային մարմինների կողմից տնօրինվող գանձապետական հաշվին փոխանցված կանխավճարները վերադարձվում են դրանք փոխանցած անձանց՝ նրանց կողմից Կոմիտեի սահմանած ձևով ներկայացված դիմումի հիման վրա՝ դիմումի ներկայացումից 5 աշխատանքային օրվա ընթացքում, եթե մաքսային վճարների և այլ վճարների գծով պարտավորություններ առկա չեն:
12. Միության մաքսային օրենսգրքի 76-րդ հոդվածի 1-ին կետին համա­պա­տաս­խան, նախնական հատուկ, նախնական հակագնագցման և նախնական փոխհատուցման տուր­քերը վերադարձվում են հայտարարատուի (վճարողի) կողմից ներկայացված դիմումի հիման վրա՝ դիմումի ներկայացումից 5 աշխատանքային օրվա ընթացքում, եթե առկա չէ հատուկ, հակագնագցման և փոխհատուցման տուրքերի գծով վճարման ենթակա պար­տավո­րություն:

**Հոդված 56. Մաքսատուրքի, հարկերի, հատուկ, հակագնագցման և**

**փոխհատուցման տուրքերի վերադարձման այլ դեպքերը**

1. Մաքսատուրքի, հարկերի, հատուկ, հակագնագցման և փոխհատուցման տուրքերի վերադարձն իրականացվում է նաև մաքսային մարմնի թույլտվությամբ՝ նախկինում հայտա­րա­րագրված մաքսային ընթացակարգի փոփոխության դեպքում, եթե ապրանքները նոր մաքսային ընթացակարգով ձևակերպելու դեպքում վճարման ենթակա մաքսատուրքի, հարկերի, հատուկ, հակագնագցման և փոխհատուցման տուրքերի գումարները պակաս են սկզբնական մաքսային ընթացակարգի ժամանակ վճարված մաքսատուրքի, հարկերի, հատուկ, հակագնագցման և փոխհատուցման տուրքերի գումարներից, բացառությամբ Միության մաքսային օրենսգրքի 223-րդ հոդվածի 7-րդ կետով նախատեսված դեպքի:

**Հոդված 57. Որպես մաքսատուրքի, հարկերի և հակագնագցման տուրքերի**

**վճարման ապահովում ներդրված դրամական միջոցների**

**վերադարձը (հաշվանցումը)**

1. Որպես մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովում տրամադրված դրամական միջոցների վերադարձը (հաշվանցումը) իրականացվում է անձի (նրա իրավահաջորդի) կողմից նրա ներկայացրած դիմումի հիման վրա՝ Կոմիտեի սահմանած կարգով:
2. Դրամական միջոցները վերադարձվում (հաշվանցվում) են դրամական միջոցներ ներդրած անձի (նրա իրավահաջորդի) ներկայացրած դիմումի հիման վրա: Մաքսային մարմնի կողմից դրամական միջոցների` սույն օրենքով նախատեսված հաշիվներին մուտքի անդորրագրի (թղթային կամ էլեկտրոնային) ձևակերպումից երեք տարի հետո գույքագրում է ներդրված դրամական միջոցները և դրանցով ապահովված պարտավորություններ ծագած չլինելու դեպքում վերադարձնում է դրամական միջոցները այն ներդրված անձին․
3. Սույն հոդվածով սահմանված ժամկետում դրամական միջոցները ներդրած անձը (նրա իրավահաջորդը) հայտնի չլինելու դեպքում չպահանջված գումարները մաքսային մարմնի տեղեկատվության հիման վրա ընդգրկվում են պետական բյուջեի ոչ հարկային այլ եկամուտների մեջ և չեն վերադարձվում։
4. Որպես մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովում տրամադրված դրամական միջոցների վերադարձը (հաշվանցումը) իրականացվում է սույն հոդվածով նախատեսված դիմումի ներկայացմանը հաջորդող 30 աշխատանքային օրվա ընթացքում:
5. Որպես մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովում տրամադրված դրամական միջոցների վերադարձման (հաշվանցման) մասին դիմումին կցվում են՝
   1. դրամական միջոցների ներդրումը հաստատող վճարման անդորրագիրը.
   2. ներդրված դրամական միջոցներով ապահովված պարտավորության կատարումը (դադարեցումը) հաստատող փաստաթղթերը:
6. Մաքսատուրքի, հարկերի, հատուկ, հակագնագցման և փոխհատուցման տուրքերի կամ տույժերի վճարման պարտավորություն ունեցող անձի կողմից որպես մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովում՝ տրամադրված դրամական միջոցների վերադարձն իրականացվում է այդպիսի պարտավորությունները մարելուց հետո:
7. Որպես մաքսատուրքի, հարկերի, հատուկ, հակագնագցման և փոխհատուցման տուրքերի վճարման ապահովում տրամադրված դրամական միջոցների վերադարձման (հաշվանցման) դիմումի և մաքսային մարմնի որոշման ձևերը հաստատում է Կոմիտեն։
8. Կառավարությունը կարող է սահմանել հատուկ, հակագնագցման և փոխհատուց­ման տուրքերի, ինչպես նաև որպես մաքսատուրքի, հարկերի, հատուկ, հակագնագցման և փոխ­հատուցման տուրքերի գծով պարտավորությունների կատարման ապահովում՝ ներդր­ված դրամական միջոցները չվերադարձնելու (չհաշվանցելու) դեպքեր:

**ԳԼՈՒԽ 11**

**ՄԱՔՍԱՏՈՒՐՔԻ, ՀԱՐԿԵՐԻ, ՀԱՏՈՒԿ, ՀԱԿԱԳՆԱԳՑՄԱՆ ԵՎ ՓՈԽՀԱՏՈՒՑՄԱՆ ՏՈՒՐՔԵՐԻ ԲՌՆԱԳԱՆՁՈՒՄԸ**

**Հոդված 58. Ընդհանուր դրույթներ մաքսատուրքի, հարկերի, հատուկ,**

**հակագնագցման և փոխհատուցման տուրքերի գումարների**

**բռնագանձման վերաբերյալ**

1. Մաքսատուրքի, հարկերի, դրանց գծով տույժերի, տոկոսների, հատուկ, հակագ­նագց­ման և փոխհատուցման տուրքերի վճարման պարտավորությունը Հայաստանի Հան­րա­պետության օրենսդրությամբ սահմանված կարգով և ժամկետում չկատարելու դեպքում դրանց բռնագանձումը մաքսային մարմինների կողմից իրականացվում է օրենքով սահմանված կարգով և տարածվում է մաքսատուրք, հարկեր, հատուկ, հակագնագցման և փոխհատուցման տուրքեր վճարողի՝ Միության մաքսային օրենսգրքի 68-րդ հոդվածի 2-րդ կետում նշված միջոցների կամ այն ապրանքների վրա, որոնց համար չեն վճարվել այդ մաքսատուրքերը, հարկերը, հատուկ, հակագնագցման և փոխհատուցման տուրքերը:
2. Մաքսատուրքի, հարկերի, դրանց նկատմամաբ հաշվարկված տույժերի, տոկոսների, հատուկ, հակագնագցման և փոխհատուցման տուրքերի բռնագանձման միջոցների ձեռնար­կումից առաջ մաքսային մարմինը համապատասխան վճարներ վճարողին սույն օրենքի 39-րդ հոդվածով սահմանված կարգով ուղարկում է ծանուցագիր՝ մաքսատուրքի, հարկերի, դրանց գծով տույժերի, տոկոսների, հատուկ, հակագնագցման և փոխհատուցման տուրքերի վճարումն իրականացնելու վերաբերյալ, բացառությամբ սույն օրենքով սահմանված դեպ­քերի:
3. Մաքսային մարմինների կողմից սույն օրենքի 39-րդ հոդվածով նախատեսված ծանուցագիրը պետք է պարունակի՝
   1. մաքսային վճարների, հատուկ, հակագնագցման և փոխհատուցման տուրքերի հաշվարկման հիմքը.
   2. համապատասխան վճարի տեսակը, դրույքաչափը, գումարը, վճարման ժամկետը.
   3. տոկոսների, տույժերի տեսակը, չափը, գումարը, վճարման ժամկետը.
   4. վճարման ժամկետի ուշացման համար Հայաստանի Հանրապետության օրենսդրու­թյամբ նախատեսված պատասխանատվության վերաբերյալ տեղեկատվություն:
4. Հայտարարատուի և այլ անձի մաքսատուրքի, հարկերի, դրանց գծով տույժերի, տոկոսների, հատուկ, հակագնագցման և փոխհատուցման տուրքերի վճարման համապարտ պարտավորության առկայության դեպքում մաքսատուրքի, հարկերի, դրանց գծով տույժերի, տոկոսների, հատուկ, հակագնագցման և փոխհատուցման տուրքերի վճարման վերաբերյալ ծանուցագիրը ներկայացվում է միաժամանակ հայտարարատուին և այլ անձի` ծանուցագրի մեջ համապարտության վերաբերյալ նշում կատարելով:
5. Մաքսային մարմնի կողմից սույն օրենքի 39-րդ հոդվածով նախատեսված ծանու­ցագիրը հայտարարատուին կամ համապարտ պարտավորություն կրող անձին ներկայաց­նելուց հետո՝ 10 աշխատանքային օրվա ընթացքում, մաքսատուրքի, հարկերի, դրանց գծով տույժերի, տոկոսների, հատուկ, հակագնագցման և փոխհատուցման տուրքերի վճարման պարտավորությունը չկատարելու դեպքում մաքսային մարմինների կողմից դրանց բռնագանձումն իրականացվում է օրենքով սահմանված կարգով:
6. Մաքսատուրք, հարկեր, հատուկ, հակագնագցման և փոխհատուցման տուրքեր վճարողի կողմից սույն օրենքի 39-րդ հոդվածով նախատեսված ծանուցագիրը ստանալուց հրաժարվելու դեպքում մաքսային մարմինը սկսում է մաքսատուրքի, հարկերի, դրանց գծով տույժերի, տոկոսների, հատուկ, հակագնագցման և փոխհատուցման տուրքերի բռնագանձման գործընթաց՝ մաքսային մարմիններին ծանուցագրի ստացումից հրաժարվելու մասին փաստի հայտնի դառնալուն հաջորդող 2 աշխատանքային օրվա ընթացքում:
7. Մաքսատուրքի, հարկերի, դրանց գծով տույժերի, տոկոսների, հատուկ, հակագնագցման և փոխհատուցման տուրքերի բռնագանձում չի իրականացվում, եթե մաքսատուրքի, հարկերի, հատուկ, հակագնագցման և փոխհատուցման տուրքերի վճարման մասին պահանջները չեն ներկայացվել դրանց վճարման ժամկետը լրանալու օրվանից կամ Միության մաքսային օրենսգրքի 126-րդ հոդվածի 1-ին կետի 1-ին ենթակետում նշված ապրանքների բաց թողնումից հետո մաքսային հսկողության ժամանակ մաքսատուրք, հարկեր, հատուկ, հակագնագցման և փոխհատուցման տուրքեր չվճարելու փաստը հայտնաբերելուց հետո՝ երեք տարվա ընթացքում:
8. Միության անդամ այլ պետության տարածքում մաքսատուրքի, հարկերի, դրանց գծով տույժերի, տոկոսների, հատուկ, հակագնագցման և փոխհատուցման տուրքերի վճարման պարտավորության ծագման դեպքում վճարման ենթակա մաքսատուրքերը, հարկերը, դրանց գծով տույժերը, տոկոսները բռնագանձվում են Միության անդամ պետությունների միջազգային պայմանագրին համապատասխան։
9. Մաքսատուրքի, հարկերի, հատուկ, հակագնագցման և փոխհատուցման տուրքերի գանձումն իրականացվում է ապրանքների բաց թողնումն իրականացրած մաքսային մարմնի կողմից կամ այն մաքսային մարմնի կողմից, որին տրամադրվել է տվյալ ապրանքների համար մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովում կամ ապրանքների ապօրինի տեղափոխումը բացահայտած մաքսային մարմնի կողմից՝ ապրանքների արժեքի հաշվին, եթե դրանց համար համապատասխան ապահովում կամ կանխավճարներ տրամադրված չեն եղել:

**Հոդված 59. Տույժերը**

1. Տույժեր են համարվում սույն հոդվածով սահմանված այն գումարները, որոնք մաք­սա­տուրք, հարկեր, հատուկ, հակագնագցման և փոխհատուցման տուրքեր վճարողը պար­տավոր է վճարել Միության մաքսային օրենսդրությամբ կամ Հայաստանի Հանրա­պե­տության օրենսդրությամբ սահմանված ժամկետներում մաքսատուրքը, հարկերը, հատուկ, հակագնագցման և փոխհատուցման տուրքերը, ինչպես նաև մաքսային գործառնությունների իրա­կանացման համար գանձվող պետական տուրքը չվճարելու կամ ոչ ամբողջությամբ վճարելու դեպքում։
2. Մաքսատուրքի, հարկերի, հատուկ, հակագնագցման և փոխհատուցման տուրքերի, ինչպես նաև մաքսային գործառնությունների իրականացման համար գանձվող պետական տուրքի վճարումը սահմանված ժամկետներից ուշացնելու դեպքում ժամկետանց յուրա­քանչյուր օրվա համար վճարողից գանձվում է տույժ` ժամանակին չվճարված գումարի 0.04 տոկոսի չափով:

Սույն մասով սահմանված տույժը կիրառվում է ժամանակին չվճարված գումարների նկատմամբ` դրանց վճարման ժամկետից անցած ամբողջ ժամանակաշրջանի համար, բայց ոչ ավելի, քան 730 օրվա համար:

1. Մաքսատուրքի, հարկերի, հատուկ, հակագնագցման և փոխհատուցման տուրքերի նկատմամաբ հաշվարկված տույժեր չեն գանձվում սույն օրենքով, Միության մաքսային օրենսգրքով և Հայաստանի Հանրապետության հարկային օրենսգրքով նախատեսված՝ հետաձգման կամ տարաժամկետ վճարման ժամանակահատվածի համար:
2. Մաքսային ստուգման արդյունքում մաքսային վճարների չվճարում կամ թերի վճարում բացահայտելու դեպքում սույն օրենքի 204-րդ հոդվածով նախատեսված մաքսային ստուգման ակտում և դրան համապատասխան ընդունված որոշումներում արտացոլված տույժերը հաշվարկվում են մինչև ստուգման ավարտի օրը ներառյալ՝ բայց ոչ ավելի, քան սույն հոդվածի 2-րդ մասով սահմանված ժամկետը:
3. Մաքսային ստուգման արդյունքում մաքսային վճարների չվճարում կամ թերի վճարում բացահայտելու և մաքսային ստուգման ակտում և դրան համապատասխան ընդունված որոշումներում արտացոլված տույժերը սույն օրենքի 204-րդ հոդվածով սահմանված ժամկե­տում չվճարելու դեպքում տույժերի հաշվարկը վերսկսվում է սույն օրենքի 204-րդ հոդվածի 7-րդ մասով սահմանված ժամկետի ավարտին հաջորդող օրվանից, բայց ոչ ավելի, քան սույն հոդվածի 2-րդ մասով սահմանված ժամկետը:
4. Տույժերի վճարումը, բռնագանձումը և վերադարձն իրականացվում է Միության մաքսային օրենսգրքով կամ Հայաստանի Հանրապետության օրենսդրությամբ սահմանված կարգով։

**Հոդված 60.Մաքսատուրքի, հարկերի, հատուկ, հակագնագցման և**

**փոխհատուցման տուրքերի** **բռնագանձումն առաջնահերթ** **այն**

**ապրանքների հաշվին, որոնց համար մաքսատուրք, հարկեր,**

**հատուկ, հակագնագցման և փոխհատուցման տուրքեր չեն վճարվել**

* 1. Սույն օրենքով նախատեսված դեպքերում, ինչպես նաև վճարողի հաշիվներին դրամական միջոցների բացակայության դեպքում մաքսային մարմինները «Վարչարարության հիմունքների և վարչական վարույթի մասին» օրենքի 13-րդ գլխով սահմանված կարգով իրավունք ունեն բռնագանձել մաքսատուրքը, հարկերը, դրանց գծով տույժերը, տոկոսները, ինչպես նաև հատուկ, հակագնագցման և փոխհատուցման տուրքերն առաջնահերթ այն ապրանքների իրացման հաշվին, որոնց համար մաքսատուրք, հարկեր, հատուկ, հակագնագց­ման և փոխհատուցման տուրքեր չեն վճարվել, եթե տվյալ ապրանքները չունեն Միության ապրանքների կարգավիճակ։
  2. Սույն հոդվածով նախատեսված ապրանքների իրացումից ստացված գումարների տնօրինումն իրականացվում է սույն օրենքի համաձայն։

**Հոդված 61. Մաքսատուրքի, հարկերի, հատուկ, հակագնագցման և**

**փոխհատոցման տուրքերի բռնագանձումը՝ որպես ապահովում**

**տրամադրված դրամական միջոցների, ավել վճարված մաքսատուրքի,**

**հարկերի, հատուկ, հակագնագցման և փոխհատուցման տուրքերի**

**չմարված մնացորդի և վճարողի այլ գույքի հաշվին**

1. Մաքսային մարմիններն իրավունք ունեն բռնագանձել վճարման ենթակա մաքսա­տուրքը, հարկերը, դրանց նկատմամբ հաշվարկված տույժերը, տոկոսները, հատուկ, հակագնագց­­ման և փոխհատուցման տուրքերը՝ որպես ապահովում տրամադրված դրամա­կան միջոցների, ավել վճարված (գանձված) մաքսատուրքի, հարկերի, հատուկ, հակագնագց­ման և փոխհատուցման տուրքերի չմարված մնացորդի և վճարողի այլ գույքի հաշվին։
2. Մաքսային մարմինների կողմից Միության մաքսային օրենսգրքի 68-րդ հոդվածի 2-րդ կետով և 77-րդ հոդվածի 3-րդ կետով նախատեսված՝ մաքսային վճարների և այլ վճարների ժամկետանց պարտավորությունների գանձման նպատակով մաքսային մարմինը օրենքով սահմանված կարգով բռնագանձում տարածելու հայցադիմումով դիմում է դատարան:
3. Կառավարությունը սահմանում է մաքսային մարմինների կողմից Միության մաք­սային օրենսգրքին և սույն օրենքին համապատասխան՝ որպես վճարման ապահովում տրա­մադրված դրամական միջոցների հաշվին մաքսատուրքի, հարկերի և մաքսային մարմին­ներին վճարման ենթակա այլ վճարների գանձման կարգը:
4. Որպես վճարման ապահովում տրամադրված դրամական միջոցների, ավել վճարված (գանձված) մաքսատուրքի, հարկերի, հատուկ, հակագնագցման և փոխհատուց­ման տուրքերի բռնագանձումն իրականացվում է Հայաստանի Հանրապետության համա­պա­տասխան գանձապետական հաշվից։
5. Մաքսային մարմինը որպես վճարման ապահովում տրամադրված դրամական միջոց­ների, ավել վճարված (գանձված) մաքսատուրքի, հարկերի, հատուկ, հակագնագցման և փոխ­հատուցման տուրքերի հաշվին մաքսատուրքի, հարկերի, դրանց նկատամամբ հաշ­վարկված տույժերի, տոկոսների, հատուկ, հակագնագցման և փոխհատուցման տուրքերի գումար­ների բռնագանձման մասին գրավոր հայտնում է մաքսատուրք, հարկեր, հատուկ, հակագնագցման և փոխհատուցման տուրքեր վճարողին՝ բռնագանձումից հետո 5 աշխա­տան­քային օրվա ընթացքում։

**Հոդված 62. Բռնագանձման նպատակով մաքսատուրքի, հարկերի, հատուկ,**

**հակագնագցման և փոխհատուցման տուրքերի պարտավորության,**

**ինչպես նաև տույժերի, տոկոսների վճարման պարտավորության**

**անհուսալի ճանաչումը և դուրսգրումը**

* 1. Մաքսատուրքի, հարկերի, հատուկ, հակագնագցման և փոխհատուցման տուրքերի, ինչպես նաև տույժերի, տոկոսների պարտավորությունը ճանաչվում է անհուսալի և հաշվառումից հանվում է հետևյալ հիմքերի առկայության դեպքում․
  2. իրավաբանական անձի կամ իրավաբանական անձի կարգավիճակ չունեցող կազմակերպության՝ օրենքով սահմանված կարգով լուծարվելուց հետո.
  3. իրավաբանական կամ ֆիզիկական անձի՝ դատարանի վճռի հիման վրա սնանկ ճանաչվելու դեպքում՝ պարտավորության այն չափով, որն օրենքով նախատեսված բռնագանձման բոլոր միջոցների իրականացումից հետո մնացել է չմարված.
  4. ֆիզիկական անձի մահվան կամ օրենքով սահմանված կարգով նրան մահացած կամ անհայտ բացակայող ճանաչելու դեպքում.
  5. oրենքով սահմանված հայցային վաղեմության ժամկետը լրանալու դեպքում, որը հաշվարկվում է մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման ժամկետի ավարտի օրվան հաջորդող օրվանից՝ Հայաստանի Հանրապետության քաղաքացիական օրենսգրքի 337-րդ հոդվածի 3-րդ կետին համապատասխան:

Սույն կետի կիրառության իմաստով, հայցային վաղեմության ժամկետը կազմում է 5 տարի.

* 1. Կառավարության կողմից սահմանված այլ դեպքերում:
  2. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման համապարտ պարտավորություն ունեցող անձանցից որևէ մեկի պարտավորության բռնագանձման անհուսալի ճանաչելը չի հանգեցնում համապարտ պարտավորություն ունեցող այլ անձանց պարտավորության անհուսալի ճանաչմանը և դուրսգրմանը։
  3. Մաքսատուրքի, հարկերի, հատուկ, հակագնագցման և փոխհատուցման տուրքերի մասով անհուսալի ճանաչված պարտավորությունների առանձնացված հաշվառումը վարում է Կոմիտեն:
  4. Սույն հոդվածով սահմանված հիմքերով դադարեցված պարտավորությունները հաշ­վա­ռելու և հաշվառումից հանելու կարգը, ինչպես նաև սույն հոդվածի 1-ին մասով նախա­տես­ված հանգամանքները հաստատող փաստաթղթերի ցանկը սահմանում է Կառավարությունը:

**ԲԱԺԻՆ III**

**ՄԱՔՍԱՅԻՆ ԳՈՐԾԱՌՆՈՒԹՅՈՒՆՆԵՐԸ ԵՎ ԴՐԱՆՔ ԻՐԱԿԱՆԱՑՆՈՂ ԱՆՁԻՆՔ**

**ԳԼՈՒԽ 12**

**ԸՆԴՀԱՆՈՒՐ ԴՐՈՒՅԹՆԵՐ ՄԱՔՍԱՅԻՆ ԳՈՐԾԱՌՆՈՒԹՅՈՒՆՆԵՐԻ, ԱՊՐԱՆՔՆԵՐԻ ԺԱՄԱՆՄԱՆ ԵՎ ՄԵԿՆՄԱՆ ՎԵՐԱԲԵՐՅԱԼ**

**Հոդված 63. Մաքսային գործառնությունների իրականացման կարգը**

1. Մաքսային գործառնությունների իրականացման և դրանք իրականացնող անձանց վերա­բերյալ միասնական կարգավորումները սահմանված են Միության մաքսային օրենսգրքի 13-րդ գլխով:
2. Մաքսային գործառնությունների իրականացման հերթականությունը (տեխնոլո­գիան) Միության մաքսային օրենսգրքով և սույն օրենքով չկարգավորված մասով սահմա­նում է Կոմիտեն՝ Միության մաքսային օրենսգրքի 78-րդ հոդվածին համապա­տաս­խան:
3. Միության մաքսային օրենսգրքի 82-րդ հոդվածի 3-րդ կետին համապատասխան՝ Հանձնաժողովի սահմանած կարգով և դեպքերում մաքսային մարմինների կողմից կարող են իրականացվել առանձին մաքսային գործառնություններ մաքսային մարմինների տեղե­կատ­վական համակարգերի միջոցով՝ առանց մաքսային մարմինների պաշտոնատար անձանց մասնակցության:

**Հոդված 64. Մաքսային գործառնությունների իրականացման վայրը և ժամանակը**

1. Միության մաքսային օրենսգրքի 79-րդ հոդվածի 2-րդ կետին համապատասխան՝ հայտարարատուի հիմնավորված դիմումի հիման վրա մաքսային գործառնությունները կարող են իրականացվել մաքսային մարմինների սահմանված վայրից կամ աշխատան­քային ժամերից դուրս:
2. Մաքսային մարմինների սահմանված վայրից կամ աշխատանքային ժամերից դուրս մաքսային գործառնություններ իրականացնելու մասին սույն հոդվածի 1-ին մասում նշված դիմումը ներկայացնելու դեպքում հայտարարատուն կրում է նշված գործառնությունների իրականացման համար համապատասխան պայմանների ապահովման պարտավորություն, ինչի մասին տեղեկատվությունն արտացոլում է իր կողմից ներկայացված դիմումի մեջ:
3. Մաքսային մարմինների սահմանված վայրից կամ աշխատանքային ժամերից դուրս մաքսային գործառնությունների իրականացման դեպքերը և կարգը սահմանում է Կոմիտեն:

**Հոդված 65. Մաքսային գործառնությունների իրականացման համար**

**անհրաժեշտ փաստաթղթերը կամ տեղեկությունները**

1. Մաքսային գործառնությունների իրականացման համար անհրաժեշտ փաս­տաթղ­թերը կամ տեղեկությունները սահմանված են Միության մաքսային օրենսգրքի 80-րդ հոդ­վածով:
2. Միության մաքսային օրենսգրքի 80-րդ հոդվածի 4-րդ կետին համապատասխան՝ մաք­սային մարմինների և այլ պետական մարմինների միջև տեղեկատվական համա­կար­գերի միջոցով փոխգործակցության կարգը, մաքսային մարմիններին տրամադրվող տեղե­կու­թյունների ցանկը և այդպիսի տեղեկությունների տրամադրման ժամկետները սահմանում է Կառավարությունը:

**Հոդված 66. Մաքսային գործառնությունների իրականացման առաջնահերթ կարգը**

1. Առանձին կատեգորիայի ապրանքների համար մաքսային գործառնությունների իրականացման առաջնահերթ կարգը սահմանված է Միության մաքսային օրենսգրքի 81-րդ հոդվածով:
2. Միության մաքսային օրենսգրքի 81-րդ հոդվածի 3-րդ կետին համապատասխան՝ արագ փչացող ապրանքների կատեգորիաների ցանկը, որոնց համար կիրառվում է Միության մաքսային օրենսգրքով սահմանված՝ մաքսային գործառնությունների իրականացման առաջնահերթ կարգը, մինչև Հանձնաժողովի սահմանելը, սահմանում է Կառավարությունը:

**Հոդված 67. Հայտարարատուն**

1. Որպես հայտարարատու հանդես գալու իրավունք ունեցող անձանց ցանկը սահմանված է Միության մաքսային օրենսգրքի 83-րդ հոդվածով:
2. Միության մաքսային օրենսգրքի 83-րդ հոդվածի 2-րդ կետին համապատասխան, որպես հայտարարատու կարող է հանդես գալ Միության այն անձը, որը Միության մեկ այլ անձի հետ կնքել է այնպիսի գործարք, որի հիման վրա ապրանքներն արտահանվում են Միության տարածքից:
3. Միության մաքսային օրենսգրքի 83-րդ հոդվածի 3-րդ կետին համապատասխան, Հայաստանի Հանրապետության հարկային օրենդրությամբ սահմանված կարգով որպես հարկ վճարող հաշվառված մասնաճյուղ ունեցող օտարերկրյա անձը կարող է հանդես գալ որպես հայտարարատու՝ Միության մաքսային օրենսգքրի 83-րդ հոդվածի 1-ին կետի երկրորդ պարբերությամբ սահմանված պայմաններին համապատասխանելու պարագայում, ինչպես նաև այն դեպքում, երբ այդ անձը ապրանքները տեղափոխում է Միության մաքսային սահմանով օտարերկրյա անձի և Միության անդամ պետության անձի միջև գործարքի շրջանակներից դուրս, եթե օտարերկրյա անձը իրավունք ունի տիրապետել, օգտագործել կամ տնօրինել ապրանքները:
4. Միության մաքսային օրենսգրքի 83-րդ հոդվածի 5-րդ կետին համապատասխան, Կառավարությունը կարող է սահմանել անձանց կատեգորիաներ, որոնք կարող են հանդես գալ որպես հայտարարատու՝ ապրանքները հատուկ մաքսային ընթացակարգով ձևակերպելու դեպքում, ինչպես նաև լրացուցիչ պայմաններ, որոնց պահպանման դեպքում այդպիսի անձինք կարող են հանդես գալ որպես հայտարարատու:

**Հոդված 68. Ապրանքների ժամանման հետ կապված մաքսային**

**գործառնությունները**

1. Ապրանքների ժամանման հետ կապված մաքսային գործառնությունները սահման­ված են Միության մաքսային օրենսգրքի 14-րդ գլխով:
2. Միության մաքսային օրենսգրքի 88-րդ հոդվածի 1-ին կետի 2-րդ ենթակետին համապատասխան, փաստաթղթերը կամ տեղեկությունները ներկայացվում են՝
3. օդային տրանսպորտով տեղափոխվող ապրանքների ժամանումից հետո 12 ժամվա ընթացքում, իսկ մաքսային մարմինների ոչ աշխատանքային ժամերին ժամանման դեպքում՝ մաքսային մարմնի աշխատանքային ժամի սկզբից 8 ժամվա ընթացքում․
4. երկաթուղային տրանսպորտով տեղափոխվող ապրանքների ժամանումից հետո 12 ժամվա ընթացում, իսկ մաքսային մարմինների ոչ աշխատանքային ժամերին ժամանման դեպքում՝ մաքսային մարմնի աշխատանքային ժամի սկզբից 8 ժամվա ընթացքում:
5. Միության մաքսային օրենսգրքի 88-րդ հոդվածի 2-րդ կետին համապատասխան, Միության մաքսային օրենսգրքի 88-րդ հոդվածի 1-ին կետով սահմանված փաստաթղթերը կամ տեղեկությունները մաքսային մարմիններին կարող են տրամադրվել հայտարարատուի կամ փոխադրողի կամ նրանց կողմից լիազորված անձանց, ինչպես նաև մաքսային ներկա­յա­ցուցիչների կողմից:
6. Միության մաքսային օրենսգրքի 88-րդ հոդվածի 4-րդ կետին համապատասխան, մաքսային մարմինը ապրանքների ժամանման վերաբերյալ ծանուցումը ստանալուց հետո՝ 1 ժամվա ընթացքում, էլեկտրոնային համակարգում կամ տրամադրված փաստաթղթերի վրա նշում է կատարում ապրանքների ժամանման օրվա և ժամի վերաբերյալ:
7. Միության մաքսային օրենսգրքի 88-րդ հոդվածի 5-րդ կետի 2-րդ ենթակետին համապատասխան, ժամանման վայրից մինչև ժամանակավոր պահպանման վայր ապրանք­ների տեղափոխման կարգը կարող է սահմանել Կառավարությունը:
8. Միության մաքսային օրենսգրքի 88-րդ հոդվածի 9-րդ կետին համապատասխան, ժամանման վայրերում ժամանակավոր պահպանման համապատասխան պայմանների բացա­կայության կամ ապրանքները ժամանակավոր պահպանման վայրեր հասցնելու անհնարի­նության դեպքերում մաքսային մարմինները կարող են անձի հիմնավորված դիմումի հիման վրա թույլատրել ապրանքների պահպանությունն այլ վայրերում:

Սույն մասի առաջին պարբերությամբ նշված դեպքում մաքսային մարմիններին ներկա­յաց­վում է այդ ապրանքների համար «Բաց թողնում՝ ներքին սպառման համար» մաքսային ընթացակարգով ձևակերպման դեպքում վճարման ենթակա մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորու­թյուն­ների կատարման ապահովում՝ առանց դրանց գծով արտոնությունների և առանձ­նաշնոր­հումների հաշվառման:

Միության մաքսային օրենսգրքի 88-րդ հոդվածի 9-րդ կետին համապատասխան, եթե Կառավարության սահմանած դեպքերում օտարերկրյա ապրանքների ժամանակավոր պահպանումը կարող է իրականացվել ժամանման վայրերից դուրս գտնվող ժամանակավոր պահպանման այլ վայրերում, ապա օտարերկրյա ապրանքները ժամանման վայրից մինչև ժամանակավոր պահպանման այլ վայրեր կարող են տեղափոխվել մաքսային ուղեկցմամբ՝ առանց «Մաքսային տարանցում» մաքսային ընթացակարգով ձևակեպման:

1. Միության մաքսային օրենսգրքի 90-րդ հոդվածի շրջանակներում նախատեսված բեռնային գործողությունները կարող են իրականացվել մաքսային մարմիններին էլեկտրո­նային կամ թղթային եղանակով դրանց մասին ծանուցելուց հետո, եթե դրանք կատարվում են առանց նույնականացման միջոցները վնասելու:

Կառավարությունը կարող է սահմանել սույն մասով սահմանված դեպքերից բացի այլ դեպքեր, երբ Միության մաքսային օրենսգրքի 90-րդ հոդվածի շրջանակներում նախա­տես­ված բեռնային գործողությունները կարող են իրականացվել միայն ծանուցմամբ՝ առանց մաքսային մարմինների թույլտվության:

**Հոդված 69. Ապրանքների մեկնման հետ կապված մաքսային գործառնությունները**

1. Ապրանքների մեկնման հետ կապված մաքսային գործառնությունները սահմանված են Միության մաքսային օրենսգրքի 15-րդ գլխով:
2. Միության մաքսային օրենսգրքի 92-րդ հոդվածի 7-րդ կետին համապատասխան, Միության մաքսային օրենսգրքի 92-րդ հոդվածի 1-ին և 2-րդ կետերով սահմանված փաստաթղթերը կամ տեղեկությունները կարող են մաքսային մարմիններին տրամադրվել հայտարարատուի կամ փոխադրողի կամ նրանց կողմից լիազորված անձանց, ինչպես նաև մաքսային ներկայացուցիչների կողմից:

**ԳԼՈՒԽ 13**

**ԱՊՐԱՆՔՆԵՐԻ ԺԱՄԱՆԱԿԱՎՈՐ ՊԱՀՊԱՆՈՒՄԸ**

**Հոդված 70. Ընդհանուր դրույթներ ապրանքների ժամանակավոր պահպանման**

**վերաբերյալ**

1. Ապրանքների ժամանակավոր պահպանումն իրականացվում է Միության մաքսային օրենսգրքի 16-րդ գլխին համապատասխան։
2. Միության մաքսային օրենսգրքի 98-րդ հոդվածի 8-րդ կետին համապատասխան, մինչև ապրանքների բաց թողնումը մաքսային մարմինները կարող են թույլատրել ժամա­նա­կավոր պահպանման վայրի փոփոխություն՝ հայտարարատուի հիմնավորված դիմումի հիման վրա, եթե ժամանակավոր պահպանման պահեստի տիրապետողը հանվել է ժամա­նա­կավոր պահպանման պահեստի տիրապետողների ռեեստրից կամ դադարել է գործու­նեու­թյուն ծավալել կամ չեղարկվել է այլ վայրերում ապրանքների պահպանման վերաբերյալ մաքսային մարմնի թույլտվությունը կամ բացակայում են ապրանքների պահպանման պայմանները կամ ապրանքների փաթեթավորումները բացելու համար բեռնային տեղերը:
3. Սույն հոդվածի 2-րդ մասում նշված դեպքում ժամանակավոր պահպանման վայրերից ապրանքների տեղափոխումը կարող է իրականացվել առանց «Մաքսային տարան­­ցում» մաքսային ընթացակարգով ձևակերպման՝ Կառա­վա­րության սահ­մա­նած կարգով և դեպքերում:

**Հոդված 71. Ապրանքների ժամանակավոր պահպանման վայրերը**

1. Միության մաքսային օրենսգրքի 99-րդ հոդվածի համաձայն՝ ժամանակավոր պահպանման վայրեր են համարվում ժամանակավոր պահպանման պահեստները և ժամանակավոր պահպանման հետևյալ այլ վայրերը (ժամանակավոր պահպանման այլ վայրեր).
2. մաքսային մարմնի պահեստը.
3. ապրանքները ստացողի պահեստը՝ սույն օրենքի 73-րդ հոդվածով նախատեսված դեպքերում.
4. սույն օրենքով նախատեսված` լիազորված տնտեսական օպերատորի շինությունները, տարածքները կամ բաց հրապարակները.
5. միջազգային փոստային առաքումների վայրերում տեղակայված առանձին շինությունները՝ համաձայն սույն օրենքի 181-րդ հոդվածի 2-րդ մասի.
6. օդային կամ երկաթուղային տրանսպորտով ուղևորների փոխադրման վերաբերյալ պայմանագրի շրջանակներում փոխադրվող՝ չստացված կամ չպահանջված ուղեբեռի պահպանման վայրերը.
7. երկաթուղիները և կոնտեյներային հրապարակները, որոնք տեղակայված են մաքսային մարմինների հետ համաձայնեցված վայրերում՝ երկաթուղային կայարանների տարածքի սահմաններում և նախատեսված են ապրանքների ժամանակավոր պահպանման համար՝ առանց դրանք տրանսպորտային միջոցներից բեռնաթափելու.
8. մաքսային պահեստները։
9. Ապրանքների ժամանակավոր պահպանման վայրը սույն օրենքին համապատասխան ստեղծվող՝ մաքսային հսկողության գոտի է։
10. Սույն հոդվածի 1-ին մասի 2-րդ և 4-6-րդ կետերով նախատեսված դեպքերում ապրանքների պահպանումը ժամանակավոր պահպանման այլ վայրերում իրականացվում է մաքսային մարմնի գրավոր թույլտվությամբ։ Ժամանակավոր պահպանման այլ վայրերում ապրանքների ժամանակավոր պահպանման թույլտվությունը կարող է լինել միանգամյա` ապրանքների որոշակի խմբաքանակի ժամանակավոր պահպանման համար, կամ բազմակի` որոշակի ժամանակահատվածում օտարերկրյա ապրանքների պարբերական ժամանակավոր պահպանման համար։
11. Ժամանակավոր պահպանման այլ վայրերին ներկայացվող պահանջները սահմանում է Կոմիտեն: Ժամանակավոր պահպանման այլ վայրերի` սույն մասով նախատեսված պայմաններին չհամապատասխանելու դեպքում մաքսային մարմինը կարող է մերժել սույն հոդվածով սահմանված թույլտվության տրամադրումը:
12. Սույն օրենքի 73-րդ հոդվածի 4-րդ և 5-րդ մասերով նախատեսված՝ ստացողի պահեստում ապրանքների ժամանակավոր պահպանում իրականացնելու ժամանակ ապրանքները ստացողի պարտավորությունները համապարտության սկզբունքով կրում է նաև ապրանքների ժամանակավոր պահպանման սույն հոդվածի 1-ին մասի 2-րդ կետով նախատեսված վայրում ապրանքների ժամանակավոր պահպանման համար թույլտվություն ստացած անձը։
13. Մաքսային մարմինը հրաժարվում է անձին թույլտվություն տալ ժամանակավոր պահպանման այլ վայրերում ապրանքների պահպանման համար, եթե այդ անձը մինչև մաքսային մարմին դիմելու օրը մեկ տարվա ընթացքում երկու և ավելի անգամ ենթարկվել է վարչական պատասխանատվության մաքսային գործի բնագավառին վերաբերող վարչական իրավախախտումների համար, բացառությամբ երկաթուղային տրանսպորտի միջոցով ներմուծվող ապրանքների, եթե դրանց ժամանակավոր պահպանումը երկաթուղիների վրա իրականացնում է փոխադրողը։
14. Կոմիտեն սահմանում է ապրանքները ժամանակավոր պահպանման պահեստ և ապրանքների ժամանակավոր պահպանման այլ վայրեր հանձնելու ժամանակ մաքսային մարմին փաստաթղթեր և տեղեկություններ ներկայացնելու, ապրանքները ժամանակավոր պահպանման վայր հանձնելու և նշված վայրից հանելու կարգը։
15. Միության մաքսային օրենսգրքի 99-րդ հոդվածի 2-րդ կետին համապատասխան, ապրանքների ժամանակավոր պահպանումը կարող է իրականացվել հայտարարատուի կողմից նախանշված վայրերում, որոնք պետք է համապատասխանեն ժամանակավոր պահ­պան­ման պահեստների համար սույն օրենքով նախատեսված կամ Կառավա­րության սահ­մանած չափանիշներին:

**Հոդված 72. Ապրանքները ժամանակավոր պահպանման պահեստ հանձնելու հետ**

**կապված մաքսային ձևակերպումները**

1. Ապրանքները ժամանակավոր պահպանման պահեստ հանձնելու դեպքում ապրանք­ների համար ներկայացվող փաստաթղթերը և այդ փաստաթղթերը մաքսային մարմիններ ներկայացնող անձինք սահմանված են Միության մաքսային օրենսգրքի 100-րդ հոդվածի 1-ին կետով։
2. Ապրանքները ժամանակավոր պահպանման պահեստ հանձնելու համար անհրաժեշտ փաստաթղթերը մաքսային մարմին են ներկայացվում ապրանքները ժամանա­կավոր պահպանման հանձնելու համար Միության մաքսային օրենսգրքով և սույն օրենքով սահ­մանված ժամկետներում:
3. Միության մաքսային օրենսգրքի 99-րդ հոդվածի 4-րդ կետին համապատասխան՝ ժամա­նակավոր պահպանման վայրերում ապրանքները պահպանման հանձնելը հավաստ­վում է Կոմիտեի սահմանած ձևի արձանագրությամբ կամ մաքսային մարմիններին ուղեկցող փաստաթղթերի ներկայացման կամ Միության մաքսային օրենսգրքի 11-րդ հոդվածով սահմանված կարգով նախնական տեղեկատվության օգտագործման միջոցով, եթե հայտարարատուի կողմից առկա է այդպիսի տեղեկատվության օգտագործման վերա­բերյալ կամարտահայտությունը:
4. Միության մաքսային օրենսգրքի 100-րդ հոդվածի 2-րդ կետին համապատասխան, մաքսային մարմինների կողմից սույն հոդվածով սահմանված կարգով ապրանքների՝ ժամա­նակավոր պահպանման վայրերում տեղակայման մասին փաստաթղթերի գրանցման և դրանց գրանցման հավաստման տրամադրման կարգը սահմանում է Կոմիտեն:

**Հոդված 73. Ստացողի պահեստում ապրանքների ժամանակավոր պահպանումը**

1. Ստացողի պահեստում ապրանքների ժամանակավոր պահպանումը կարող է իրականացվել հետևյալ դեպքերում.
2. պահպանության հատուկ պայմաններ պահանջող, պահպանման առանձնահատ­կու­թյուններ ունեցող կամ վտանգավոր (պայթուցիկ, հրավառ, թունավոր) ապրանքները ժամա­նա­կավոր պահպանման հանձնելու դեպքում.
3. եթե ապրանքներ ստացողը պետական մարմին է.
4. եթե եղանակային կամ աշխարհագրական պայմանների պատճառով անհնար է ապրանքների տեղափոխումը ժամանակավոր պահպանման վայրեր․
5. տեխնոլոգիական, արտադրական կամ մաքսային մարմնի որոշած այլ անհրաժեշտու­թյամբ պայմանավորված՝ ապրանքների ժամանակավոր պահպանման հանձ­նելու դեպքում․
6. ապրանքների մեծ եզրաչափերի կամ բեռնման, բեռնաթափման հատուկ պայման­ների անհրաժեշտության առկայության դեպքում։
7. Ապրանքներ ստացողի պահեստում ժամանակավոր պահպանման համար թույլտ­վու­­թյունը տրամադրելիս մաքսային մարմինն իրավունք ունի պահանջել մաքսատուրքի, հար­­կերի, հատուկ, հակագնագցման և փոխհատուցման տուրքերի վճարում կամ նշված վճար­ների գծով պարտավորությունների կատարման ապահովում, բացառությամբ այն դեպքերի, երբ ապրանքներ ստացողները պետական մարմիններ կամ հաստատություններ են։
8. Ապրանքներ ստացողի պահեստում երրորդ անձանց պատկանող ապրանքների պահպանումը չի թույլատրվում։
9. Ապրանքներ ստացողը պարտավոր է ապահովել ապրանքների պահպանության համար անհրաժեշտ պայմանները: Ստացողի պահեստում ժամանակավոր պահպանվող ապրանքների նկատմամբ գործողություններ կարող են իրականացվել մաքսային մարմինների թույլտվությամբ։ Մաքսային մարմինները կարող են ապրանքների փաթեթ­վածքի կամ այդ ապրանքների պահպանման համար նախատեսված շինության նկատմամբ կիրառել նույնականացման միջոցներ։
10. Ապրանքների կորստի, դրանք առանց մաքսային մարմինների թույլտվության երրորդ անձանց փոխանցելու կամ հանձնելու դեպքում ապրանքներ ստացողը պարտավոր է վճարել Միության մաքսային օրենսգրքի 103-րդ հոդվածով նախատեսված մաքսատուրքերը, հարկերը, հատուկ, հակագնագցման և փոխհատուցման տուրքերը։
11. Ապրանքներ ստացողի կողմից նախորդ մեկ տարվա ընթացքում չկատարված մաքսային պարտավորությունների, մաքսային օրենսդրության խախտումների փաստերի բացակայության դեպքում ստացողի պահեստում ապրանքների ժամանակավոր պահպանու­թյունը կարող է թույլատրվել որոշակի ժամանակահատվածով՝ Կոմիտեի սահմանած դեպքերում։
12. Մաքսային մարմինների կողմից ստացողի պահեստում ապրանքները և տրա­նսպոր­տային միջոցները ժամանակավոր պահպանության հանձնելու և պահեստից հանելու կարգը, ապրանքները պահեստ հանձնելիս կազմվող արձանագրության ձևը սահմանում է Կոմիտեն:

**Հոդված 74. Ապրանքների պահպանումը մաքսային մարմինների**

**ժամանակավոր պահպանման պահեստներում**

1. Մաքսային մարմինների ժամանակավոր պահպանման պահեստները բաց տեսակի պահեստներ են և պետք է համապատասխանեն օրենքով բաց տեսակի պահեստներին ներկայացվող պահանջներին։
2. Մաքսային մարմինների ժամանակավոր պահպանման պահեստներում ապրանքների պահպանության ժամանակ ծագող հարաբերությունները կարգավորվում են սույն օրենքով և Հայաստանի Հանրապետության այլ օրենքներով: Ապրանքները ժամանակավոր պահպանման ընդունելու դեպքում մաքսային մարմնի պաշտոնատար անձը ապրանքները ժամանակավոր պահպանման հանձնող անձին տրամադրում է անդորրագիր` Կոմիտեի սահմանած ձևով:

**Հոդված 75. Մաքսային մարմինների կողմից ապրանքները ժամանակավոր**

**պահպանման հանձնելը**

1. Մաքսային մարմինները կարող են ապրանքները հանձնել ժամանակավոր պահպանման պահեստներ՝ սույն օրենքին համապատասխան։
2. Մաքսային մարմինների կողմից ապրանքները ժամանակավոր պահպանման պահեստ հանձնվելու դեպքում պահեստի տիրապետողի և մաքսային մարմնի միջև կնքվում է պայմանագիր` Հայաստանի Հանրապետության քաղաքացիական օրենսդրության համապատասխան։
3. Մաքսային մարմինների կողմից ապրանքները ժամանակավոր պահպանման հանձնվելու դեպքում պահպանության հետ կապված ծախսերն իրականացվում են Հայաստանի Հանրապետության պետական բյուջեի միջոցների հաշվին:

**Հոդված 76. Ժամանակավոր պահպանման հանձնված ապրանքների**

**նկատմամբ իրականացվող գործողությունները**

1. Ժամանակավոր պահպանման հանձնված ապրանքների նկատմամբ իրականացվող գործողությունները սահմանված են Միության մաքսային օրենսգրքի 102-րդ հոդվածով:
2. Միության մաքսային օրենսգրքի 102-րդ հոդվածի 2-րդ կետով սահմանված գործողությունները կարող են իրականացվել մաքսային մարմնի թույլտվությամբ:
3. Սույն հոդվածի 2-րդ մասում նշված թույլտվությունը ստանալու համար հայտա­րարա­տուն դիմում է ներկայացնում մաքսային մարմին՝ ներկայացնելով այն գործողությունները, որոնք պետք է իրականացվեն մաքսային հսկողության ներքո գտնվող ապրանքների հետ, ինչպես նաև դրանց իրականացման անհրաժեշտության, իրականացման վայրի և ժամ­կետ­ների վերաբերյալ տեղեկատվություն:
4. Մաքսային մարմինն, ուսումնասիրելով սույն հոդվածի 3-րդ մասում նշված դիմումը, դիմումի ներկայացումից հետո՝ 1 աշխատանքային օրվա ընթացքում, տրամադրում է համա­պա­տասխան թույլտվությունը կամ մերժում է ներկայացված գործողությունների իրակա­նաց­ման վերաբերյալ դիմումը՝ գրավոր նշելով մերժման պատճառները:

**ԳԼՈՒԽ 14**

**ՄԱՔՍԱՅԻՆ ՀԱՅՏԱՐԱՐԱԳՐՈՒՄ**

**Հոդված 77. Ընդհանուր դրույթներ մաքսային հայտարարագրման մասին**

1. Ապրանքները և տրանսպորտային միջոցները հայտարարագրվում են Միության մաքսային օրենսգրքի 17-րդ և 37-43-րդ գլուխներին, Միության անդամ պետությունների միջազգային պայմանագրերին և սույն օրենքին համապատասխան։
2. Ապրանքների մաքսային հայտարարագրումն իրականացվում է հայտարարատուի կամ մաքսային ներկայացուցչի կողմից:
3. Մաքսային գործառնությունների իրականացման ժամանակահատվածի կրճատման, ինչպես նաև մաքսային հայտարարագրման գործընթացում անձանց օժանդակելու նպա­տա­կով մաքսային մարմինները կարող են Կառավարության սահմանած կարգով իրականացնել մաքսային հայտարարագրերի լրացում՝ հայտարարատուի կողմից ներկայացված դիմումի և փաստաթղթերի հիման վրա:

**Հոդված 78. Մաքսային հայտարարագիրը**

1. Մաքսային հայտարարագրման ժամանակ ապրանքները և տրանսպորտային միջոցները մաքսային ընթացակարգերով ձևակերպելու նպատակով, Միության մաքսային օրենսգրքին համապատասխան, կարող են կիրառվել հետևյալ մաքսային հայտա­րա­րագրերը.
   1. ապրանքների հայտարարագիր.
   2. տարանցման հայտարարագիր.
   3. ուղևորային մաքսային հայտարարագիր.
   4. տրանսպորտային միջոցի հայտարարագիր:
2. Մաքսային հայտարարագրերի ձևերը և դրանց լրացման կարգերը սահմանում է Հանձնաժողովը:
3. Ապրանքների հայտարարագրում և տարանցման հայտարա­րագրում նշվող՝ անհրա­ժեշտ տեղեկությունների ցանկերը սահմանված են Միության մաքսային օրենսգրքի 106-րդ և 107-րդ հոդվածներով:
4. Ուղևորային մաքսային հայտարարագրում և տրանսպորտային միջոցի հայտա­րա­րագրում նշվող անհրաժեշտ տեղեկությունների ցանկերը սահմանում է Հանձնաժողովը։
5. Ապրանքների հայտարարագրում և տարանցման հայտա­րա­րագրում նշվող տեղեկու­թյուն­ները՝ կախված մաքսային ընթացակարգից, ապրանքների տեսակից, ապրանքները տեղափոխող անձանցից և տրանսպորտային միջոցի տեսակից, կարող են կրճատվել Հանձնաժողովի որոշմամբ կամ սույն օրենքով՝ Հանձնաժողովի որոշ­մանը համապա­տաս­խան։
6. Կառավարությունը կարող է սահմանել Միության մաքսային օրենսգրքով և Հանձնաժո­ղովի սահմանած՝ մաքսային հայտարարագիրը թղթային կրիչով ներկայացնելու դեպքերից բացի այլ դեպքեր:
7. Մաքսային հայտարարագրի էլեկտրոնային օրինակի կառուցվածքը և ձևաչափը, ինչպես նաև դրա ներկայացման և օգտագործման կարգը սահմանում է Հանձնաժողովը։

Էլեկտրոնային եղանակով մաքսային հայտարարագրման իրականացման և մաքսային ձևակերպումների մասնագետի որակավորում չունեցող անձանց՝ մաքսային հայտարա­րագր­ման էլեկտրոնային համակարգ մուտք գործելու կարգը սահմանում է Կառավարությունը:

1. Կառավարությունը, Միության մաքսային օրենսգրքի 105-րդ հոդվածի 6-րդ կետին համապատասխան, սահմանում է տրանսպորտային (փոխադրման), առևտրային կամ այլ փաստաթղթերի` որպես մաքսային հայտարարագիր օգտագործման դեպքերը և կարգը՝ Հանձնաժողովի որոշմամբ նախատեսված դեպքերում:

**Հոդված 79. Հայտարարագրման ժամանակ ներկայացվող փաստաթղթերը**

1. Միության մաքսային օրենսգրքի 109-րդ հոդվածին համապատասխան՝ ապրանքների հայտա­րարագրի հետ միասին ապրանքների հայտարարագրում ներկայացված տեղեկու­թյուն­ները հաստատող փաստաթղթերը մաքսային մարմին չեն ներկայացվում՝ բացա­ռու­թյամբ Միության մաքսային օրենսգրքով նախատեսված դեպքերի։
2. Ապրանքների հայտարարագրի հետ ներկայացվող փաստաթղթերի ցանկը Կառավա­րությունը կարող է կրճատել՝ կախված մաքսային հայտարարագրման եղանակից (գրավոր, էլեկտրոնային), մաքսային ընթացակարգից, ապրանքների տեսակներից և ապրանք­ներ տեղափոխող անձանցից։
3. Մաքսային մարմինն իրավասու է ստուգել մաքսային հայտարարագրման ժամանակ ներկայացված փաստաթղթերի պատճենների համապատասխանությունը դրանց բնօրինակ­ներին։ Ստուգումից հետո ներկայացված փաստաթղթերը 1 աշխատանքային օրվա ընթաց­քում վերադարձվում են դրանք ներկայացրած անձին։

**Հոդված 80. Հայտարարագրման վայրը**

1. Միության ապրանքներ չհանդիսացող ապրանքները և տրանսպորտային միջոցները, բացառությամբ Միության և Հայաստանի Հանրապետության օրենսդրությամբ սահմանված դեպքերի, ենթակա են հայտարարագրման մաքսային մարմիններում՝ Միության մաքսային օրենսգրքով սահմանված կարգով:
2. Միության ապրանքները և տրանսպորտային միջոցները, բացառությամբ Միության և Հայաստանի Հանրապետության օրենսդրությամբ սահմանված դեպքերի, ենթակա են հայտարարագրման մաքսային մարմիններում` Հայաստանի Հանրապետության միջազգային պայմանագրերով սահմանված կարգով:
3. Առանձին ապրանքների հայտարարագրումը կարող է իրականացվել սույն օրենքով սահմանված կարգով ստեղծված մասնագիտացված մաքսային մարմիններում:
4. Առանձին ապրանքների հայտարարագրումը կամ ապրանքների հայտարա­րագրումը որոշակի մաքսային ընթացակարգերով կարող է իրականացվել օրենքով սահման­ված կարգով ստեղծված արտաքին տնտեսական գործունեության կենտրոններում։
5. Չբեռնված տրանսպորտային միջոցները և միայն ուղևորներ տեղափոխող տրանսպոր­տային միջոցները մաքսային մարմիններում հայտարարագրվում են մաքսային սահմանը հատելիս, բացառությամբ օդային տրանսպորտային միջոցների, որոնք հայտարա­րագրվում են ժամանման վայրերում` օդանավակայաններում:

**Հոդված 81. Հայտարարատուի իրավունքներն ու պարտականությունները**

1. Հայտարարատուի իրավունքներն ու պարտականությունները սահմանված են Միության մաքսային օրենսգրքի 84-րդ հոդվածով։
2. Հայտարարատուն Հայաստանի Հանրապետության և Միության մաքսային օրենսդրությամբ սահմանված իր պարտականությունները չկատարելու կամ ոչ պատշաճ կատարելու համար կրում է պատասխանատվություն` սույն օրենքով սահմանված կարգով:

**Հոդված 82. Մաքսային հայտարարագրի ներկայացումը, գրանցումը և դրանում**

**փոփոխություններ կամ լրացումներ կատարելը**

1. Մաքսային հայտարարագրի ներկայացմանն առնչվող մաքսային գործառնու­թյուն­ները և դրանց իրականացման կարգը սահմանված են Միության մաքսային օրենսգրքի 109-րդ հոդվածով:
2. Հայտարարատուն մաքսային հայտարարագիրը ներկայացնում է մաքսային մարմին թղթային եղանակով` գրավոր հայտարարագրման դեպքում, կամ հայտարարագրման ավտոմատ համակարգի միջոցով` էլեկտրոնային հայտարարագրման դեպքում:
3. Կոմիտեն սահմանում է մաքսային մարմինների այն ստորաբաժանումների ցանկը, որոնք իրավասու են ընդունել մաքսային հայտարարագիրը:
4. Մաքսային հայտարարագիրը մաքսային մարմիններին թղթային եղանակով ներկայացնելու դեպքում պետք է ներկայացվի նաև դրա էլեկտրոնային օրինակը:
5. Մաքսային հայտարարագիրը թղթային կրիչով ներկայացնելու դեպքում, եթե հայտարարատուն չի կարող ներկայացնել մաքսային հայտարարագրի էլեկտրոնային օրինակը, ապա մաքսային մարմինը, Միության մաքսային օրենսգրքի 109-րդ հոդվածի 5-րդ կետին համապատասխան, կարող է հայտարարատուի հիմնավորված դիմումի և նրա կողմից ներկայացված մաքսային հայտարարագրի հիմքով մաքսային հայտարարագրման էլեկտրոնային համակարգում ձևավորել մաքսային հայտարարագրի էլեկտրոնային տեսքը:

Կառավարությունը, Հանձնաժողովի որոշմանը համապատասխան, կարող է սահմանել այն ապրանքների ցանկը, մաքսային ընթացակարգերը և դեպքերը, որոնց համար մաքսային հայտարարագիրը գրավոր ներկայացնելու դեպքում էլեկտրոնային օրինակի ներկայացում չի պահանջվում:

1. Մաքսային հայտարարագիրը ներկայացնելու ժամանակ մաքսային մարմինը ամրագրում է մաքսային հայտարարագրի ներկայացման հերթական համարը, ամսաթիվը, ամիսը, տարին՝
   1. գրավոր հայտարարագրման դեպքում` մաքսային մարմնի կողմից` ներկայացված հայտարարագրի վրա նշում կատարելու միջոցով.
   2. էլեկտրոնային հայտարարագրման դեպքում` մաքսային հայտարարագրման էլեկտրոնային համակարգի միջոցով:
2. Ներկայացված մաքսային հայտարարագրի գրանցումից առաջ մաքսային մարմնի պաշտոնատար անձի կողմից` գրավոր հայտարարագրման դեպքում, կամ մաքսային հայտարարագրման էլեկտրոնային համակարգի կողմից` էլեկտրոնային հայտարարագրման դեպքում, իրականացվում է մաքսային հայտարարագրի լրացման՝ Հայաստանի Հանրա­պե­տու­թյան և Միության մաքսային օրենսդրությամբ սահմանված կարգի պահպանման ճշտու­թյան ստուգում` ներկայացնելուց հետո առավելագույնը 1 ժամվա ընթացքում: Մաքսային մարմինը մերժում է ներկայացված հայտարարագրի գրանցումը Միության մաքսային օրենսգրքի 111-րդ հոդվածով նախատեսված հիմքերից որևէ մեկի առկայության դեպքում:
3. Հայտարարատուի կողմից օրենսդրությամբ սահմանված կարգով լրացված և ստորագրված գրավոր կամ էլեկտրոնային մաքսային հայտարարագիրը գրանցում է մաք­սային մարմինը, որի կապակցությամբ հայտարարագրին տրվում է գրանցման հերթական համար, և նշվում են ամսաթիվը, ամիսը և տարին:
4. Էլեկտրոնային եղանակով ներկայացված մաքսային հայտարարագրի՝ մաքսային մարմնի կողմից ստուգվելու արդյունքում, եթե մաքսային մարմինը բացահայտում է նշված հայտարարագիրը կրկնակի գրանցված լինելու վերաբերյալ փաստ, ապա ծանուցում է հայտարարատուին դրա մասին: Հայտարարատուի կողմից մաքսային մարմիններին հայտարարագիրը կրկնակի ներկայացված լինելու փաստը հաստատելու կամ 1 ժամվա ընթացքում տեղեկություններ չներկայացնելու դեպքերում կրկնակի ներկայացված հայտարարագրի գրանցումը մերժվում է:

Էլեկտրոնային եղանակով մաքսային հայտարարագիր ներկայացնելով՝ հայտա­րա­րա­տուն, մաքսային մարմնի հիմնավորված պահանջով, պարտավորություն է կրում հայտա­րա­րագր­ված ապրանքները և մաքսային հսկողության համար անհրաժեշտ փաստաթղթերը զննման ներկայացնելու համար:

Սույն մասով նշված պարտավորությունը չկատարելու համար հայտարարատուն պատասխա­նատվություն է կրում օրենքով սահմանված կարգով և չափով:

1. Հայտարարագրի գրանցումից հետո ռիսկերի կառավարման համակարգի միջոցով իրականացվում է մաքսային հսկողության ընթացակարգի ընտրություն:
2. Գրավոր հայտարարագրերի հետ ներկայացված դրանց էլեկտրոնային պատճենները մաքսային մարմինը ներմուծում է մաքսային հայտարարագրման էլեկտրոնային համակարգ` գրանցվելուց հետո՝ 1 աշխատանքային օրվա ընթացքում:
3. Մաքսային հայտարարագրի գրանցման պահից այն համարվում է իրավաբանական նշանակություն ունեցող փաստաթուղթ:
4. Թղթային եղանակով հայտարարագրման դեպքում հայտարարատուն ապրանքի մաքսային հայտարարագրի հետ մեկտեղ Միության մաքսային օրենսգրքի 109-րդ հոդվածի 7-րդ կետով նախատեսված՝ մաքսային հայտարարագիր ներկայացնող անձի լիազորությունը հաստատող փաստաթղթի հետ մաքսային մարմիններին կարող է ներկայացնել նաև մաքսային հայտարարագրի լրացման համար հիմք հանդիսացած փաստաթղթերը:

Հայտարարատուի կողմից կարող են մինչև ապրանքների հայտարարագրի ներկա­յա­ցումը կամ ապրանքների հայտարարագիր ներկայացնելուց հետո մինչև ապրանքների բաց թող­նումը մաքսային մարմիններին տրամադրել ապրանքների ծագման վերաբերյալ տեղե­կու­թյունները, արգելքների և սահմանափակումների պահպանումը հաստատող փաս­տաթղ­թերը, եթե դրանց մասին տեղեկությունները կամ դրանցում պարունակվող տեղեկությունները մաքսային մարմինը չի կարող ստանալ Միության մաքսային օրենսգրքի 80-րդ հոդվածի 2-րդ կետին համապատասխան:

Սույն մասում նշված փաստաթղթերը ներկայացնելու կարգը սահմանում է Կոմիտեն:

1. Թղթային եղանակով հայտարարագրման դեպքում հայտարարատուն մաքսային տարանցման հայտարարագրի հետ մեկտեղ Միության մաքսային օրենսգրքի 109-րդ հոդ­վածի 8-րդ կետով նախատեսված՝ տարանցման հայտարարագիր ներկայացնող անձի լիա­զո­րությունը հաստատող փաստաթղթի հետ մաքսային մարմիններին կարող է ներկա­յացնել մաքսային տարանցման հայտարարագրի լրացման համար հիմք հանդիսացած փաս­տաթղթերը:
2. Կառավարությունը, Միության մաքսային օրենսգրքի 109-րդ հոդվածի 9-րդ կետին համա­պատասխան, կարող է կրճատել ուղևորային մաքսային հայտարարագրի հետ զուգա­հեռ ներկայացվող փաստաթղթերի ցանկը՝ Հանձնաժողովի որոշմամբ նախատեսված դեպքե­րում:
3. Կառավարությունը, Միության մաքսային օրենսգրքի 111-րդ հոդվածի 2-րդ կետին համա­պատասխան, կարող է սահմանել մաքսային հայտարարագրի գրանցման կամ գրան­ցումը մերժելու համար Միության մաքսային օրենսգքրի 111-րդ հոդվածի 2-րդ կետում սահ­մանված ժամկետից առավել կարճ ժամկետ:
4. Կառավարությունը, Միության մաքսային օրենսգրքի 111-րդ հոդվածի 3-րդ կետին համա­պատասխան, սահմանում է ապրանքների հայտարարագրի, տարանցման հայտա­րա­րագրի, տրանսպորտային միջոցի հայտարարագրի գրանցման կամ գրանցումը մերժելու կարգը՝ Հանձնաժողովի որոշմամբ չկանոնակարգված մասով:
5. Կառավարությունը, Միության մաքսային օրենսգրքի 111-րդ հոդվածի 4-րդ կետին համապատասխան, սահմանում է ուղևորային մաքսային հայտարարագրի գրանցման կամ գրանցումը մերժելու կարգը:
6. Միության մաքսային օրենսգրքի 111-րդ հոդվածի 6-րդ կետին համապատասխան, մաքսային մարմնի կողմից մաքսային հայտարարագրի գրանցումը Միության մաքսային օրենսգրքի 111-րդ հոդվածի 5-րդ կետով սահմանված հիմքերով մերժելու դեպքում մաքսային հայտարարագրի գրանցումը մերժելու վերաբերյալ ծանուցման մեջ նշվում է մերժման պատճառի շտկման հնարավոր տարբերակը:
7. Միության մաքսային օրենսգրքի 111-րդ հոդվածի 9-րդ կետին համապատասխան, Կոմիտեն սահմանում է տեխնիկական խնդիրների, կապի միջոցների անսարքության (հեռահաղորդակցության ցանցի և համացանցի), էլեկտրաէներգիայի անջատման հետ կապված` մաքսային մարմինների կողմից օգտագործվող տեղեկատվական համակարգերի խափանման դեպքում, մաքսային մարմինների կողմից մաքսային հայտարարագրի գրանցման կամ գրանցումը մերժելու մաքսային գործառնությունների իրականացման կարգի առանձնահատկությունները:
8. Հանձնաժողովի սահմանած կարգին համապատասխան, այն դեպքում երբ ապրանքների հայտարարագիրը ներկայացվել է էլեկտրոնային եղանակով, ապրանքների ճշգրտված մաքսային հայտարարագիրը և ապրանքների հայտարարագրում ներկայացված տեղեկությունների փոփոխությունները (լրացումները) հաստատող փաստաթղթերը կարող են ներկայացվել էլեկտրոնային եղանակով կամ էլեկտրոնային փաստաթղթերի ձևով` Կոմիտեի սահմանած կարգով:
9. Հանձնաժողովի կոլեգիայի 2013 թվականի դեկտեմբերի 12-ի թիվ 289 որոշման 1-ին կետով հաստատված հավելվածի 15-րդ կետին համապատասախան՝ էլեկտրոնային փաս­տաթղթի ձևով ներկայացված՝ ապրանքների հայտարարագրում, ապրանքների ճշգրտված հայտարարագրում, ինչպես նաև մաքսային արժեքի հայտարարագրում (ապրանքների մաք­սային արժեքի վերաբերյալ տեղեկությունների փոփոխության կամ լրացման դեպքում) հայտա­րարգրված տեղեկություններում փոփոխություններ կամ լրացումներ կատարելու դեպքում, այդ փոփոխությունները կամ լրացումները հաստատող փաստաթղթերը, այդ թվում` մաքսային և այլ վճարների վճարումը հաստատող փաստաթղթերը հայտարարատուի կողմից կարող են ներկայացվել էլեկտրոնային փաստաթղթերի տեսքով՝ մաքսային մարմինների տեղեկատվական համակարգերի միջոցով՝ Կոմիտեի սահմանած կարգով:
10. Հանձնաժողովի սահմանած կարգին համապատասխան՝ էլեկտրոնային փաս­տաթղթի ձևով ապրանքների հայտարարագիրը` կատարված փոփոխություններով (լրացում­ներով), կամ այդ փոփոխությունների (լրացումների) վերաբերյալ տեղեկատվությունը մաք­սային մարմնի տեղեկատվական համակարգերի միջոցով հայտարարատուին ներկայացնելու կարգը սահմանում է Կոմիտեն:
11. Ապրանքների բաց թողնումից հետո ապրանքների հայտարարագրում փոփո­խություններ կատարելու մասին մաքսային մարմնի որոշումը, ապրանքների ճշգրտված մաքսային հայտարարագիրը, դրա էլեկտրո­նային ձևը, իսկ ապրանքների մաքսային արժեքի վերաբերյալ ներկայացված տեղեկությունների փոփոխության կամ լրացման դեպքում՝ նաև մաքսային արժեքի վերաբերյալ հայտարարագիրը և դրա էլեկտրոնային ձևը, ներկայացվում են հայտարարատուին` Հանձնաժողովի սահմանած կարգով:
12. Հանձնաժողովի սահմանած կարգին համապատասխան՝ էլեկտրոնային ձևով ներկայացված ապրանքների հայտարարագրում ներկայացված տեղեկությունների փոփոխության կամ լրացման դեպքում ապրանքների ճշգրտված մաքսային հայտարա­րագիրը, իսկ ապրանքների մաքսային արժեքի վերաբերյալ ներկայացված տեղեկությունների փոփո­խության կամ լրացման դեպքում՝ նաև ապրանքների մաքսային արժեքի հայտա­րա­րագիրը կարող են ներկայացվել հայտարարատուին էլեկտրոնային եղանակով՝ մաքսային մարմին­ների տեղեկատվական համակարգերի միջոցով՝ Կոմիտեի սահմանած կարգով:
13. Ապրանքների բաց թողնումից հետո ապրանքների հայտարարագրում հայտա­րա­րագր­­ված տեղեկություններում փոփոխությունների (լրացումների) իրականացման մասին դիմումի և փաստաթղթերի ուսումնասի­րութ­յունն իրա­կանացվում է մաքսային մարմինների կողմից՝ այդ փաս­տաթղթերը մաքսային մարմնում գրանցելու օրվանից 30 օրացուցային օրվա ընթացքում։

**Հոդված 83. Ապրանքների նախնական մաքսային հայտարարագրումը**

1. Ապրանքների նախնական մաքսային հայտարարագրումն իրականացվում է Միության մաքսային օրենսգրքի 114-րդ հոդվածին և սույն օրենքին համապատասխան:
2. Ապրանքների նախնական մաքսային հայտարարագրման ժամանակ մաքսային մարմիններն ընդունում են ուղեկցող տրանսպորտային (փոխադրման) կամ առևտրային փաս­տաթղթերի` հայտարարատուի կողմից ստորագրված պատճենները կամ այդ փաս­տաթղ­թերում ներառված` էլեկտրոնային համակարգով ներկայացված տեղեկություն­ները, որոնք համադրվում են հայտարարատուի կողմից մաքսային մարմիններ ներկայացվող փաս­տաթղթերի բնօրինակների և դրանցում առկա տեղեկությունների հետ:
3. Տրանսպորտային (փոխադրման) կամ առևտրային փաստաթղթերի հիման վրա ներկայացված նախնական հայտարարագրում ներկայացված արժեքից, քանակից կամ կշռից ապրանքների փաստացի ցուցանիշների շեղման դեպքում հայտարարատուի կողմից ներկայացվում են դրանց փոփոխությունները հաստատող փաստաթղթերը:
4. Միության մաքսային տարածք ապրանքների ներմուծումից հետո նախնական հայտարարագրով ներկայացված ապրանքների արժեքի, քանակի կամ կշռի շեղում հայտնաբերելու դեպքում հայտարարատուն իրավասու է հետ կանչել իր ներկայացրած հայտարարագիրը՝ Միության մաքսային օրենսգրքով սահմանված կարգով:
5. Նախնական հայտարարագիրը իրավաբանական ուժ ունեցող փաստաթուղթ չի համարվում և կարող է փոփոխվել հայտարարատուի կողմից կամ մաքսային մարմինների նախաձեռնությամբ:
6. Այն դեպքում, երբ մաքսային մարմիններին ներկայացված է ապրանքների նախնական մաքսային հայտարարագիր, հայտարարատուի հիմնավորված դիմումի հիման վրա ապրանքների տեղակայումը և բաց թողնումը կարող է իրականացվել մաքսային հայտարարագիրը ընդունած մաքսային մարմինների գործունեության տարածքում գտնվող մաքսային հսկողության գոտիներից տարբերվող մաքսային հսկողության գոտիներում:

Սույն մասի առաջին պարբերության մեջ նշված դեպքում ապրանքների տեղակայման և բաց թողնման կարգը, ինչպես նաև մաքսային մարմինների կողմից իրականացվող գործողությունների հաջորդականությունը սահմանում է Կոմիտեն:

1. Կառավարությունը կարող է սահմանել այն դեպքերը, երբ ապրանքները մաքսային ընթացակարգերով ձևակերպելիս, բացառությամբ «Մաքսային տարանցում» մաքսային ընթացակարգի, նախնական մաքսային հայտարարագրումն իրականացվում է պարտադիր կարգով:

**Հոդված 84. Ապրանքների ոչ ամբողջական մաքսային հայտարարագրումը**

1. Ապրանքների ոչ ամբողջական մաքսային հայտարարագրումն իրականացվում է Միության մաքսային օրենսգրքի 115-րդ հոդվածին և սույն հոդվածին համապատասխան:
2. Միության մաքսային օրենսգրքի 115-րդ հոդվածի 4-րդ կետին համապատասխան, Կառավարությունը կարող է սահմանել այն ապրանքների ցանկը, որոնց նկատմամբ չի կիրառվում ոչ ամբողջական մաքսային հայտարարագրում:
3. Ոչ ամբողջական մաքսային հայտարարագրման դեպքում հայտարարատուն պար­տավոր է ներկայացնել ճշգրտված տվյալներով մաքսային հայտարարագիր` ոչ ամբողջական մաքսային հայտարարագրի գրանցումից հետո՝ 30 աշխատանքային օրը չգերազանցող ժամկետում:

**Հոդված 85. Ապրանքների պարբերական հայտարարագրումը**

1. Ապրանքների պարբերական մաքսային հայտարարագրումն իրականացվում է Միության մաքսային օրենսգրքի 116-րդ հոդվածին և սույն հոդվածին համապատասխան:
2. Մաքսային նպատակների համար, որպես մեկ խմբաքանակ, դիտվում է՝
   1. Միության տարածքից արտահանման դեպքում` մեկ արտաքին տնտեսական պայմանագրի շրջանակներում նույն պետական սահմանի անցման կետով և նույն մաքսային մարմնում ձևակերպվող՝ մեկ անձի կողմից իրականացվող մատակարարումները` անկախ առանձին մատակարարումների քանակից.
   2. Միության տարածք ներմուծման դեպքում` արտաքին տնտեսական մեկ պայմանագրի շրջանակներում նույն մաքսային մարմնում ձևակերպվող նույն ապրանքները` անկախ առանձին մատակարարումների քանակից:
3. Պարբերական մաքսային հայտարարագիրը ներկայացնելու դեպքում գործում են հայտարարագրի գրանցման օրվա դրությամբ գործող նորմատիվ իրավական ակտերը:
4. Մաքսային մարմինը պարբերական հայտարարագրով նախատեսված յուրաքանչյուր մատակարարման ժամանակ իրականացնում է ապրանքների հաշվառում և մաքսային հսկողություն մինչև պարբերական հայտարարագրի ժամկետի ավարտը:
5. Մաքսային մարմինը մերժում է պարբերական հայտարարագրի գրանցումը, եթե՝
   1. չեն պահպանվել Միության մաքսային օրենսգրքով և սույն օրենքով պարբերական հայտարարագիրը ներկայացնելու համար սահմանված պահանջները.
   2. հայտարարատուն ունի մաքսատուրքի, հարկերի, հատուկ, հակագնագցման և փոխհատուցման տուրքերի գծով չմարված պարտավորություններ.
   3. անձը սնանկ է ճանաչվել:
6. Կառավարությունը, Միության մաքսային օրենսգրքի 116-րդ հոդվածի 11-րդ կետին համապատասխան, կարող է սահմանել այն ապրանքների կատեգորիաները, որոնց նկատմամբ չի կիրառվում պարբերական մաքսային հայտարարագրում:
7. Կառավարությունը, Միության մաքսային օրենսգրքի 116-րդ հոդվածի 12-րդ կետին համապատասխան, կարող է սահմանել լրացուցիչ պայմաններ, որոնց պահպանման պարագայում կիրառվում է պարբերական մաքսային հայտարարագրում:
8. Միության մաքսային օրենսգրքի 116-րդ հոդվածի 13-րդ կետին համապատասխան, Կոմիտեն կարող է սահմանել պարբերական մաքսային հայտարարագրով հայտարա­րագր­վող ապրանքների նկատմամբ իրականացվող մաքսային հսկողության առանձնա­հատ­կու­թյուն­ները:

**Հոդված 86. Մեկ ապրանքային խմբաքանակում գտնվող ապրանքների**

**հայտարարագրումը**

1. Եթե մեկ խմբաքանակում գտնվող ապրանքները դասվում են ԱՏԳ ԱԱ տարբեր ծածկագրերի այնպես, որ հայտարարատուի կատարած հաշվարկի համաձայն, դրանց հայտարարագրման հետ կապված ծախսերը համադրելի են կամ գերազանցում են վճարման ենթակա մաքսային վճարները, ապա հայտարարատուի գրավոր դիմումի հիման վրա մաքսային մարմինները կարող են թույլատրել այդ ապրանքները հայտարարագրել` դասելով այն ապրանքի ծածկագրին, որի համար Հայաստանի Հանրապետության կամ Միության մաքսային օրենսդրությամբ նախատեսված է մաքսատուրքի առավելագույն դրույքաչափ:
2. Կառավարությունը սահմանում է սույն հոդվածի 1-ին մասով սահմանված դրույթի կիրառման դեպքերը, հայտարարագրվող ապրանքների տեսակները և բնաիրային չափերը:

**Հոդված 87. Ապրանքների ժամանակավոր մաքսային հայտարարագրումը**

1. Հայաստանի Հանրապետության տարածքից Միության ապրանքների արտահանման ժամանակ, որոնց քանակի կամ մաքսային արժեքի վերաբերյալ չեն կարող ներկայացվել ճշգրիտ տեղեկություններ, կարող է կիրառվել ժամանակավոր մաքսային հայտարարագրում՝ ներկայացնելով ժամանակավոր մաքսային հայտարարագիր:
2. Ժամանակավոր մաքսային հայտարարագրումը կարող է կիրառվել հանքային հանածո (մետաղական օգտակար հանածո) հանդիսացող ապրանքների, բնական նավթի, բնական գազի և էլեկտրաէներգիայի հայտարարագրման ժամանակ:

Կառա­վարությունը կարող է սահմանել սույն մասի առաջին պարբերությամբ սահման­ված ապրանքներից բացի այլ ապրանքների ցանկ, որոնց հայտարարագրման ժամանակ կարող է կիրառվել սույն հոդվածով սահմանված ժամանակավոր մաքսային հայտա­րա­րագրումը:

1. Ժամանակավոր մաքսային հայտարարագրումը հայտարարատուին չի ազատում Միության մաքսային օրենսգրքով, սույն օրենքով և Հայաստանի Հանրապետության այլ իրավա­կան ակտերով սահմանված՝ մաքսային վճարների և մաքսային մարմիններին վճար­ման ենթակա այլ վճարների վճարման, արգելքների և սահմանափակումների պահպանման, ինչպես նաև ընտրված մաքսային ընթացակարգերի պայմանների պահպանման պար­տավորու­թյունից և մաքսային հսկողությունից:
2. Ժամանակավոր հայտարարագրման ժամանակ արտահանվող ապրանքների նկատ­մամբ արգելքները և սահմանափակումները կիրառվում են ապրանքների համար ժամանա­կավոր մաքսային հայտարարագրի գրանցման օրվա դրությամբ:
3. Մեկ ժամանակավոր մաքսային հայտարարագրի շրջանակներում թույլատրվում է հայտարարագրել մի քանի գործարքների շրջանակներում իրականացվող առաքումները, եթե դրանք իրականացվում են նույն անձի կողմից, նույն մաքսային ընթացակարգի շրջա­նակ­ներում՝ անկախ մատակարարման, գնագոյացման և վճարման պայմանների հետ կապված գործարքների տարբերությունից:
4. Եթե ժամանակավոր մաքսային հայտարարագրի ներկայացման պահի դրությամբ ապրանքների գնորդը հայտնի չէ, ապա հայտարարագրվող ապրանքների համար ներկա­յացվում է մեկ ժամանակավոր մաքսային հայտարարագիր՝ հետագայում յուրա­քանչյուր գնորդի համար առանձին լրիվ մաքսային հայտարարագրի ներկայացման պայ­մանով:
5. Սույն հոդվածի 5-րդ և 6-րդ մասերով սահմանված դրույթների կիրառման ժամանակ մաքսային հայտարարագրի համապատասխան սյունակներում տվյալներ չեն լրացվում՝ հետագայում լրիվ մաքսային հայտարարագրի ներկայացման ժամանակ դրանց ճշգրտման պայմանով:
6. Ապրանքների ժամանակավոր մաքսային հայտարարագրում կարող են լրացվել կողմ­նորոշիչ տեղեկություններ՝ արտահանվող ապրանքների քանակի, պայմանական մաք­սային արժեքի վերաբերյալ, որը հաշվարկվում է հիմք ընդունելով արտահանման ենթակա ապրանքների քանակը, դրանց սպառողական հատկությունները, որակը և մատա­կա­րարման գործարքի շրջանակներում նախատեսված այլ պայմաններ՝ ժամանակավոր մաք­սային հայտարարագրի ներկայացման օրվա դրությամբ:
7. Ապրանքների ժամանակավոր մաքսային հայտարարագրման ժամանակ կիրառվում են մաքսային վճարների և մաքսային մարմիններին վճարման ենթակա այլ վճարների՝ ժամա­նակավոր մաքսային հայտարարագրի գրանցման օրվա դրությամբ գործող դրույքաչափերը և տվյալ օրվա դրությամբ Հայաստանի Հանրապետության կենտրոնական բանկի հրա­պա­րակած արժույթի փոխարժեքը:
8. Ապրանքների ժամանակավոր մաքսային հայտարարագրում հայտարարագրված քանակից գերազանցող քանակով ապրանքների արտահանումը չի թույլատրվում՝ բացա­ռու­թյամբ Միության մաքսային օրենսգրքով սահմանված դեպքերի:
9. Ժամանակավոր մաքսային հայտարարագրում հայտարարագրված ապրանքների՝ Միության տարածքից փաստացի արտահանումից հետո հայտարարատուն պարտավոր է ներկայացնել մեկ կամ մի քանի լրիվ մաքսային հայտարարագրեր Միության տարածքից արտահանված ապրանքների համար:

Լրիվ մաքսային հայտարարագրերը պետք է պարունակեն հայտարարագրված ապրանք­­ների վերաբերյալ հավաստի ճշգրտված տվյալներ՝ մասնավորապես ճշգրտելով նախապես հայտարարագրված արտահանվող ապրանքների կողմնորոշիչ քանակը կամ մաքսային արժեքը:

1. Մեկ կամ մի քանի լրիվ մաքսային հայտարարագրերի ներկայացման ժամկետը որոշվում է մաքսային մարմինների կողմից՝ հայտարարատուի դիմումի հիման վրա և հաշվի առնելով ապրանքների քանակի կամ մաքսային արժեքի վերաբերյալ տեղեկությունների ճշգրտ­ման ժամկետները, որը չի կարող գերազանցել ժամանակավոր մաքսային հայտա­րա­րագրի գրանցման օրվանից հաշվարկված 6 ամիս ժամկետը: Հայտարարատուի հիմնավոր­ված դիմումի հիման վրա մաքսային մարմինը կարող է երկարաձգել լրիվ մաքսային հայտա­րա­րագրի (հայտարարագրերի) ներկայացման ժամկետը սույն մասում նշված ժամկետը լրա­նալուց հետո մինչև երկու ամիս ժամկետով:
2. Լրիվ մաքսային հայտարարագրի (հայտարարագրերի) ներկայացման ժամկետները խախտելու կամ հայտարարագրերը չներկայացնելու դեպքում հայտարարատուն պատասխա­նատ­վություն է կրում օրենքով սահմանված չափով, կարգով և ժամկետներում:
3. Հարկերի գծով նախկինում վճարված գումարների վերադարձն իրականացվում է լրիվ մաքսային հայտարարագրի (հայտարարագրերի) ներկայացումից հետո՝ փաստացի արտահանված ապրանքների և լրիվ մաքսային հայտարարագրում (հայտարարագրերում) հայտարարագրված մաքսային արժեքի հիման վրա:
4. Եթե լրիվ մաքսային հայտարարագրի ներկայացման ժամանակ փոփոխվում են նաև ապրանքների հայտարարագրում ներկայացման ենթակա այլ տվյալներ, որոնք չեն առա­ջաց­նում արգելքների և սահմանափակումների պահպանվածության վերաբերյալ տեղե­կու­թյուն­ների փոփոխություններ, ապա այդպիսի փոփոխություններն իրականացվում են լրիվ մաքսային հայտարարագրի ներկայացման ժամանակ:
5. Լրիվ մաքսային հայտարարագրերի քանակը չի կարող պակաս լինել այն գործարքների քանակից, որոնց մասով իրականացվել են փաստացի մատակարարումները:
6. Եթե մինչև լրիվ մաքսային հայտարարագրի ներկայացման ժամկետը ժամա­ն­ակավոր մաքսային հայտարարագրով հայտարարագրված ապրանքները չեն արտահանվել Միության տարածքից, ապա ժամանակավոր մաքսային հայտարարագիրը հետ է կանչվում Միության մաքսային օրենսգրքի 113-րդ հոդվածով սահմանված կարգով:

**Հոդված 88. Չհավաքված, կազմատված, այդ թվում՝ չկոմպլեկտավորված**

**տեսքով ապրանքի՝ որոշակի ժամանակահատվածում**

**հայտարարագրման առանձնահատկությունները**

1. Չհավաքված, կազմատված, այդ թվում՝ չկոմպլեկտավորված տեսքով ապրանքը, որի տեղափոխումը նախատեսվում է իրականացնել մի քանի ապրանքային խմբաքանակներով սույն հոդվածով սահմանված ժամանակահատվածում, կարող է հայտարարագրվել ԱՏԳ ԱԱ մեկ ծածկագրով:
2. Մինչև սույն հոդվածի 1-ին մասով նախատեսված ապրանքի հայտարարագրումը հայտարարատուն էլեկտրոնային կամ թղթային եղանակով մաքսային մարմիններին ուղար­կում է ծանուցում նախատեսվող առաքումների վերաբերյալ՝ կցելով մաքսային մարմինների կողմից ընդունված՝ ապրանքների դասակարգման մասին որոշումը:
3. Սույն հոդվածի 2-րդ մասով նախատեսված ծանուցման մեջ նշվում են հետևյալ տեղեկությունները.
   1. հայտարարատուի անվանումը, գտնվելու վայրը,
   2. ապրանքի դասակարգման մասին որոշման համարը և տրման ժամկետը,
   3. ապրանքի ներմուծման կամ արտահանման նախատեսվող ժամկետները,
   4. Հայաստանի Հանրապետության տարածքում ապրանքի հավաքման, պահպանման վայրը,
   5. այլ տեղեկություններ հայտարարատուի հայեցողությամբ, որոնք կարող են ներմուծվող ապրանքի մաքսային հսկողության համար նշանակություն ունենալ:
4. Սույն հոդվածով նախատեսված ծանուցման ձևը սահմանում է Կոմիտեն:
5. Սույն հոդվածով սահմանված առանձնահատկություններով ապրանքների հայտա­րա­­րագր­ման դեպքում ապրանքի բաղկացուցիչ մասերը պետք է Հայաստանի Հանրա­պետու­­թյան տարածք ներմուծվեն մեկ գործարքի շրջանակներում:
6. Կոմպլեկտավորված, ավարտուն ապրանքի վերջին բաղադրիչի համար մաքսային հայտարարագրի ներկայացման ժամկետը սահմանված է Միության մաքսային օրենսգրքի 117-րդ հոդվածի 8-րդ կետով և կարող է մաքսային մարմնի կողմից երկարաձգվել ևս մեկ տարի ժամկետով հայտարարատուի հիմնավորված դիմումի հիման վրա, որը պետք է ներկայացվի մաքսային մարմիններին մինչև Միության մաքսային օրենսգրքով սահմանված ժամկետի ավարտը:

Անկախ սույն մասի առաջին պարբերությամբ սահմանված ժամկետից, լրացուցիչ երկա­րաձգման անհրաժեշտության առաջացման պարագայում մաքսային մարմինը կարող է երկա­րաձ­գել ապրանքի բաղադրիչների տեղափոխման ժամկետը յուրաքանչյուր անգամ մեկ տարի ժամկետով՝ դիմումը մինչև երկարաձգված ժամկետի ավարտը ներկայացնելու դեպքում, բայց ոչ ավելի, քան ապրանքի առաջին բաղադրիչի համար ներկայացված մաքսային հայտա­րա­րագրի գրանցման օրվանից հետո 6 տարին լրանալը:

1. Չհավաքված, կազմատված, այդ թվում՝ չկոմպլեկտավորված ապրանքի հայտա­րա­րագր­ման ժամկետի երկարաձգման կարգը սահմանում է Կոմիտեն:
2. Չհավաքված, կազմատված, այդ թվում՝ չկոմպլեկտավորված ապրանքի դասա­կարգ­ման որոշման գործողության դադարեցման դեպքում ապրանքի յուրաքանչյուր բաղադրիչի մաք­սային հայտարարագրի հիման վրա հաշվարկվում և գանձվում են մաքսատուրքի, հարկերի և մաքսային մարմիններին վճարման ենթակա այլ վճարների գումարները և դրանք սահմանված ժամկետից ուշ վճարելու համար հաշվարկված տույժեր:
3. Չհավաքված, կազմատված, այդ թվում՝ չկոմպլեկտավորված ապրանքի նկատմամբ իրա­կանացվող մաքսային հսկողության առանձնահատկությունները սահմանում է Կոմիտեն:

**Հոդված 89. Որոշ կատեգորիաների ապրանքների հայտարարագրման**

**առանձնահատկությունները**

1. Միության մաքսային օրենսգրքի 104-րդ հոդվածի 8-րդ կետով նախատեսված ապրանքների հայտարարագրումը կարող է իրականացվել պարբերական հայտա­րա­րագր­ման եղանակով՝ Միության մաքսային օրենսգրքի 116-րդ հոդվածով նախատեսված պարբե­րա­կան հայտարարագրի ներկայացմամբ:
2. Կառավարությունը կարող է սահմանել սույն հոդվածի 1-ին մասով նախատեսված ապրանքների մաքսային հսկողության առանձնահատկությունները:
3. Կառավարությունը, Միության մաքսային օրենսգրքի 86-րդ հոդվածին համա­պա­տաս­­խան, կարող է սահմանել մաքսային հայտարարագրման կամ այլ մաքսային գոր­ծառ­նություն­ների իրականացման կարգը, ինչպես նաև մաքսատուրքերի, հարկերի, հատուկ, հակագնագց­ման, փոխհատուցման տուրքերի վճարման հնարավորություն, այն ապրանք­ների համար, որոնք անօրինականորեն տեղափոխվել են Միության մաքսային սահ­մանով, կամ որոնց բաց թողնումը չի իրականացվել մաքսային մարմինների կողմից Միության մաք­սային օրենսգրքին կամ սույն օրենքին համապատասխան:
4. Էքսպրես-բեռների համար ապրանքային և ուղևորային հայտա­րա­րագրերի թղթային տարբերակների կիրառման առանձնահատկությունները սահմանում է Կառա­վարությունը՝ Միության մաքսային օրենսգրքի 104-րդ հոդվածի 5-րդ կետին համապատասխան:

**ԳԼՈՒԽ 15**

**ԱՊՐԱՆՔՆԵՐԻ ԲԱՑ ԹՈՂՆՈՒՄԸ**

**Հոդված 90. Ապրանքների բաց թողնումը**

1. Ապրանքների բաց թողնումն իրականացնում են մաքսային մարմինները՝ Միության մաքսային օրենսգրքի 18-րդ գլխին համապատասխան։
2. Այն դեպքում, երբ մեկ ապրանքային խմբաքանակում ներառված է մի քանի ապրանք, մաքսային մարմինն իրականացնում է այն ապրանքների բաց թողնումը, որոնց բաց թողնման համար Հայաստանի Հանրապետության և Միության մաքսային օրենսդրությամբ սահմանված պայմաններն ապահովվել են։
3. Ապրանքների բաց թողնումն իրականացնում է ապրանքների հայտարարագիրը գրանցած մաքսային մարմինը: Մաքսային մարմնի թույլտվությամբ ապրանքների բաց թողնումը կարող է իրականացվել ապրանքների հայտարարագիրը գրանցած մաքսային մարմնից տարբերվող այլ մաքսային մարմնի կողմից:

**Հոդված 91. Ապրանքների բաց թողնման հիմքերը և պայմանները**

1. Ապրանքների բաց թողնման համար Միության մաքսային օրենսգրքով և Հայաստանի Հանրապետության օրենսդրությամբ սահմանված այլ պայմաններն ապահովված լինելու դեպքում ապրանքները բաց են թողնվում հայտարարագրման ժամանակ նախատեսված լիցենզիաների, թույլտվությունների, հավաստագրերի և օրենսդրությամբ նախատեսված այլ փաստաթղթերի առկայության դեպքում, բացառությամբ սույն օրենքով նախատեսված դեպքերի:
2. Կառավարությունը, Միության մաքսային օրենսգրքի 118-րդ հոդվածի 4-րդ կետին համապատասխան, կարող է սահմանել ապրանքների բաց թողնումը չեղարկելու դեպքեր և պայմաններ՝ Հանձնաժողովի որոշմամբ նախատեսված դեպքերում:

Կոմիտեն, Միության մաքսային օրենսգրքի 118-րդ հոդվածի 4-րդ կետին համապա­տաս­խան, կարող է սահմանել մաքսային մարմինների կողմից իրականացվող՝ ապրանքների բաց թողնումը չեղարկելուն ուղղված մաքսային գործառնությունների իրականացման կարգը՝ Հանձնաժողովի որոշմամբ չկարգավորված մասով:

1. Միության մաքսային օրենսգրքի 118-րդ հոդվածի 6-րդ կետին համապատասխան, մաքսային մարմինը տեղեկատվական փոխազդեցության համակարգի առկայության դեպքում ապրանքների բաց թողնման մասին ծանուցում է ուղարկում ժամանակավոր պահպանում իրականացնող անձին՝ ապրանքների բաց թողնման մասին որոշման կայացումից հետո 1 ժամվա ընթացքում:

Մաքսային մարմինների հետ համապատասխան տեղեկատվական փոխազդեցության համակարգի առկայության դեպքում սույն մասի առաջին պարբերությամբ սահմանված ծանուցումը կարող է ուղարկվել նաև ապրանքների հայտարարագրման հետ առնչություն ունեցող այլ անձանց, որոնք Կոմիտեի սահմանած ձևով մաքսային մարմնի հետ կնքում են պայմանագիր:

1. Միության մաքսային օրենսգրքի 118-րդ հոդվածի 8-րդ կետին համապատասխան, Միության մաքսային օրենսգրքով, Հանձնաժողովի որոշումներով, սույն օրենքով և Կառավարության սահմանած այն դեպքերում, երբ որպես մաքսային հայտարարագիր օգտագործվում են ապրանքների տրանսպորտային (փոխադրման), առևտրային կամ այլ փաստաթղթերը, մաքսային մարմինների կողմից ապրանքների բաց թողնման մասին, ինչպես նաև բաց թողնումը չեղարկելու մասին համապատասխան նշումները կատարվում են սույն մասում նշված փաստաթղթերի վրա:

Սույն մասում նշված՝ ապրանքների բաց թողնման և բաց թողնումը չեղարկելու մասին մաքսային մարմինների կողմից նշումների իրականացման կարգը սահմանում է Կոմիտեն:

1. Հանձնաժողովի կոլեգիայի 2017 թվականաի դեկտեմեբրի 19-ի թիվ 188 որոշմամբ հաստատված կարգի 26-րդ կետին համապատասխան մաքսային մարմին ներկայացվող դիմումի գրանցման վերաբերյալ մաքսային մարմնի պաշտոնատար անձը էլեկտրոնային եղանակով կամ թղթային կիրչով ծանուցում է հայտարարատուին սույն մասում նշված դիմումի գրանցման օրվանից հետո 1 աշխատանքային օրվա ընթացքում:

**Հոդված 92. Ապրանքների բաց թողնման ժամկետները**

1. Ապրանքների բաց թողնման ժամկետները սահմանված են Միության մաքսային օրենսգրքի 119-րդ հոդվածով:
2. Կառավարությունը, Միության մաքսային օրենսգրքի 118-րդ հոդվածի 3-րդ կետին համապատասխան, կարող է սահմանել Միության մաքսային օրենսգրքով սահմանված՝ ապրանքների բաց թողնման ժամկետներից առավել կարճ ժամկետներ:
3. Կոմիտեն, Միության մաքսային օրենսգրքի 118-րդ հոդվածի 3-րդ կետին համա­պատասխան, կարող է սահմանել ժամանման վայրերում ապրանքների բաց թողնմանն առնչվող մաքսային գործառնությունների իրականացման առանձնահատկություններ:
4. Միության մաքսային օրենսգրքի 119-րդ հոդվածի 9-րդ կետին համապատասխան, մաքսային մարմինը ապրանքների բաց թողնման ժամկետի երկարաձգման վերաբերյալ ծանուցում է ուղարկում հայտարարատուին կամ մաքսային ներկայացուցչին՝ ծանուցման մեջ նշելով ապրանքների բաց թողնման ժամկետի երկարաձգման պատճառը՝ Միության մաքսային օրենսգրքի 119-րդ հոդվածի 4-րդ կետով սահմանված հիմքերին համապա­տաս­խան:

**Հոդված 93. Ապրանքների բաց թողնումը մինչև ապրանքների հայտարարագրի**

**ներկայացումը**

1. Մինչև ապրանքների հայտարարագրի ներկայացումը ապրանքների բաց թողնման հիմքերն ու պայմանները սահմանված են Միության մաքսային օրենսգրքի 120-րդ հոդվածով։
2. Միության մաքսային օրենսգրքի 120-րդ հոդվածի 2-րդ կետին համապատասխան, «Վերամշակում՝ մաքսային տարածքում», «Ազատ մաքսային գոտի», «Ազատ պահեստ», ինչպես նաև մաքսատուրքի և հարկերի վճարումից լրիվ պայմանական ազատմամբ «Ժամանակավոր ներմուծում» մաքսային ընթացակարգերով ապրանքների բաց թողնումը կարող է իրականացվել մինչև ապրանքների հայտարարագրի ներկայացումը՝ Միության մաք­սային օրենսգրքի 120-րդ հոդվածով սահմանված դրույթներին համապատասխան:

Կառավարությունը կարող է սահմանել այն ապրանքների կատեգորիաները, որոնց բաց թողնումը կարող է իրականացվել մինչև մաքսային հայտարարագրի ներկայացումը՝ «Վերամշակում՝ մաքսային տարածքում», «Ազատ մաքսային գոտի», «Ազատ պահեստ», ինչպես նաև մաքսատուրքի և հարկերի վճարումից լրիվ պայմանական ազատմամբ «Ժամանակավոր ներմուծում» մաքսային ընթացակարգերով ձևակերպման դեպքում:

1. Կառավարությունը, Միության մաքսային օրենսգրքի 120-րդ հոդվածի 10-րդ կետին համապատասխան, կարող է սահմանել ապրանքների՝ մինչև ապրանքների հայտարարագրի ներկայացումը բաց թողնման համար մաքսային մարմիններին ներկայացված դիմումի գրանցման կամ գրանցումը մերժելու կարգը՝ Հանձնաժողովի որոշմամբ չկարգավորված մասով:
2. Կառավարությունը, Միության մաքսային օրենսգրքի 120-րդ հոդվածի 14-րդ կետին համապատասխան, սահմանում է այն ապրանքների ցանկը, որոնց՝ մինչև ապրանքների հայտարարագրի ներկայացումը բաց թողնման համար չի պահանջվում մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովման տրամադրում:
3. Կառավարությունը, Միության մաքսային օրենսգրքի 120-րդ հոդվածի 20-րդ կետին համապատասխան, կարող է սահմանել մինչև ապրանքների հայտարարագրի ներկայացումը ապրանքների բաց թողնման առանձնահատկություններ՝ Հանձնաժողովի որոշմամբ նախա­տես­ված դեպքերում կամ մինչև Հանձնաժողովի որոշմամբ այդպիսի առանձնա­հատկու­թյունների սահմանումը:

**Հոդված 94. Պայմանական բաց թողնումը**

1. Պայմանական բաց թողնված ապրանքներ են համարվում Միության մաքսային օրենսգրքի 126-րդ հոդվածով սահմանված դեպքերում բաց թողնված ապրանքները:
2. Պայմանական բաց թողնված ապրանքներ են համարվում նաև սույն օրենքի 7-րդ հոդվածի 3-րդ մասին համապատասխան բաց թողնված ապրանքները:
3. Մաքսային մարմինների կողմից սույն հոդվածի 2-րդ մասի հիմքով պայմանական բաց թողնված ապրանքների՝ Միության մաքսային օրենսգրքի 126-րդ հոդվածի 7-րդ կետի 2-րդ ենթակետին համապատասխան, Միության ապրանքի կարգավիճակի ձեռք բերման համար արգելքների և սահմանափակումների պահպանումը հավաստվում է համապա­տաս­խան փաստաթղթերը սույն օրենքի 7-րդ հոդվածի 3-րդ մասով սահմանված ժամկետում մաքսային մարմին­­ներին ներկայացնելու միջոցով:

Սույն մասում նշված փաստաթղթերը ներկայացվում են կամայական ձևով կազմված դիմումով, որտեղ նշվում է նաև պայմանական բաց թողնված ապրանքների հայտա­րա­րատ­գրի համարը: Հայտարարատուի պահանջով մաքսային մարմինը գրավոր հավաստում է ներ­կա­յացված փաստաթղթերի կամ տեղեկությունների ընդունումը:

1. Կառավարությունը, Միության մաքսային օրենսգրքի 126-րդ հոդվածի 9-րդ կետին համապատասխան, կարող է սահմանել ապրանքների պայմանական բաց թողնման լրա­ցուցիչ դեպքեր և կարգ:
2. Պայմանագրի 4-րդ հավելվածում ընդգրկված՝ պայմանական բաց թողնված ապրանք­ները Հայաստանի Հանրապետությունից Միության անդամ չհանդիսացող երկրներ արտահանման ժամանակ ձևակերպվում են «Արտահանում» մաքսային ընթացակարգով՝ սույն հոդվածի 6-րդ մասով սահմանված առանձնահատկություններին համապատասխան:
3. Սույն հոդվածի 5-րդ մասում նշված դեպքում ապրանքները պահպանում են օտա­րեր­կրյա ապրանքի կարգավիճակը, իսկ նշված ապրանքների «Բաց թողնում՝ ներքին սպառման համար» մաքսային ընթացակարգով ներմուծման դեպքում, Միության մաքսային օրենսգրքի 236-րդ հոդվածի 2-րդ կետով սահմանված պայմանների պահպանման պարա­գա­յում, այդ ապրանքների համար նախկինում վճարված ներմուծման մաքսատուրքի գումար­ները ենթակա են նվազեցման «Բաց թողնում՝ ներքին սպառման համար» մաքսային ընթա­ցա­­կարգի շրջանակներում վճարման ենթակա ներմուծման մաքսատուրքի գումարներից:
4. Պայմանագրի 4-րդ հավելվածում ընդգրկված՝ պայմանական բաց թողնված ապրանք­ները «Ազատ մաքսային գոտի» մաքսային ընթացակարգով ձևակերպվելուց հետո, ինչպես նաև նշված ապրանքներից պատրաստված ապրանքները ազատ տնտեսական գոտուց Միության տարածք ներմուծելիս, վճարման ենթակա ներմուծման մաքսատուրքի պարտավորությունից նվազեցվում է նախկինում այդ ապրանքների համար վճարված ներմուծման մաքսատուրքի գումարը՝ մաքսային մարմինների կողմից տվյալ ապրանքների նույնականացման պարագայում:

**Հոդված 95. Ապրանքների բաց թողնման մերժումը**

* 1. Սույն օրենքով և Միության մաքսային օրենսգրքով սահմանված` ապրանքների բաց թողնման համար նախատեսված պահանջները և պայմանները պահպանված չլինելու դեպքում մաքսային մարմինը մերժում է ապրանքների բաց թողնումը:
  2. Ապրանքների բաց թողնման մերժումը ձևակերպելիս մաքսային մարմինը նշում է ապրանքների բաց թողնումը մերժելու պատճառները՝ Միության մաքսային օրենսգրքի 125-րդ հոդվածին համապատասխան, ինչպես նաև կարող է նշել մերժման պատճառների վերացման հնարավոր տարբերակները:
  3. Միության մաքսային օրենսգրքի 125-րդ հոդվածի 4-րդ կետին համապատասխան, Կոմիտեն սահմանում է ապրանքների բաց թողնումը մերժելու հետ կապված մաքսային գործառնությունների իրականացման կարգը՝ Հանձնաժողովի որոշմամբ չկարգավորված մասով:
  4. Ապրանքների բաց թողնման մերժումը կարող է բողոքարկվել Հայաստանի Հանրապետության օրենսդրությամբ սահմանված կարգով։

**Հոդված 96. Մինչև մաքսային, այլ փաստաթղթերի կամ տեղեկությունների**

**ստուգման ավարտը ապրանքների բաց թողնման**

**առանձնահատկությունները**

1. Մինչև մաքսային, այլ փաստաթղթերի կամ տեղեկությունների ստուգման ավարտը ապրանքների բաց թողնման առանձնահատկությունները սահմանված են Միության մաքսային օրենսգրքի 121-րդ հոդվածով:
2. Կառավարությունը, Միության մաքսային օրենսգրքի 121-րդ հոդվածի 2-րդ կետին համապատասխան, կարող է սահմանել այն դեպքերը, երբ մինչև մաքսային, այլ փաստաթղթերի կամ տեղեկությունների ստուգման ավարտը ապրանքների բաց թողնման դեպքում մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովում մաքսային մարմիններին չի ներկայացվում:
3. Միության մաքսային օրենսգրքի 121-րդ հոդվածի 3-րդ կետին համապատասխան, եթե ապրանքների հայտարարագրումն իրականացնում է մաքսային ներկայացուցիչը, որը համապատասխանում է Միության մաքսային օրենսգրքի 405-րդ հոդվածով սահմանված պայմաններին, ապա ապրանքների հայտարարագրման ժամանակ մաքսային մարմիններին մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահովում չի ներկայացվում՝ հետևյալ պայման­ների միաժամանակյա պահպանման պարագայում.
   1. մաքսային ներկայացուցչի կողմից ներկայացվող անձանց մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով առկա պար­տավո­րու­թյունը համապատասխան վճարների գծով պարտավորությունների կատարման ապահո­վում չներկայացնելու մասին որոշման ընդունման օրվա դրությամբ չի գերազանցում՝

2022 թվականի համար՝ մաքսային ներկայացուցչի ներկայացրած ապահովման 20 տոկոսը.

2023 թվականի համար՝ մաքսային ներկայացուցչի ներկայացրած ապահովման 35 տոկոսը.

2024 թվականի և հաջորդող տարիների համար՝ մաքսային ներկայացուցչի ներկա­յացրած ապահովման 50 տոկոսը.

* 1. համապատասխան վճարների գծով պարտավորությունների կատարման ապահովում չներկայացնելու մասին որոշման ընդունման օրվա դրությամբ մաքսային ներկայացուցչը չունի ժամկետանց պարտավորություններ, և մաքսային մարմիններին նրա ներկայացրած ապահով­ման նկատմամբ բռնագանձման կամ արգելանքի միջոցներ չեն կիրառվել:

Մաքսային մարմինների կողմից սույն մասին համապատասխան մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պար­տավո­րությունների կատարման ապահովումը չներկայացնելու մասին որոշումն ընդունելու կամ այդ ապահովումը մերժելու կարգը սահմանում է Կոմիտեն:

**Հոդված 97. Մտավոր սեփականության օբյեկտներ պարունակող ապրանքների**

**բաց թողնման կասեցումը**

* 1. Մտավոր սեփականության օբյեկտներ պարունակող ապրանքների բաց թողնման կասեցումն իրականացվում է Միության մաքսային օրենսգրքի 124-րդ հոդվածին և սույն հոդվածին համապատասխան:
  2. Միության մաքսային օրենսգրքի 124-րդ հոդվածի 9-րդ կետին համապատասխան, մաքսային մարմինների կողմից մտավոր սեփականություն օբյեկտներ պարունակող ապրանք­ների բաց թողնման կասեցման մասին որոշումը կարող է ուժը կորցրած ճանաչվել մինչև բաց թողնման կասեցման ժամկետի ավարտը՝ հետևյալ դեպքերում.
  3. Միության մաքսային օրենսգրքի 124-րդ հոդվածի 9-րդ կետով սահմանված դեպքերում,
  4. դատարանի ուժի մեջ մտած որոշմամբ հայտարարատուի գործողությունները իրավա­չափ ճանաչվելու դեպքում,
  5. Կոմիտեի սահմանած այլ դեպքերում:
  6. Միության մաքսային օրենսգրքի 124-րդ հոդվածի 11-րդ կետին համապատասխան, մաքսային մարմնի կողմից կարող են սահմանվել այն դեպքերը, երբ մաքսային մարմինների կողմից մտավոր սեփականության օբյեկտներ պարունակող ապրանքների բաց թողնման կասեցման մասին որոշման ուժը կորցրած ճանաչվելուց հետո բաց թողնման ժամկետները չեն վերսկսվում:

**ԲԱԺԻՆ IV**

**ՄԱՔՍԱՅԻՆ ԸՆԹԱՑԱԿԱՐԳԵՐ**

**ԳԼՈՒԽ 16**

**ԸՆԴՀԱՆՈՒՐ ԴՐՈՒՅԹՆԵՐ ՄԱՔՍԱՅԻՆ ԸՆԹԱՑԱԿԱՐԳԵՐԻ ՎԵՐԱԲԵՐՅԱԼ**

**Հոդված 98. Մաքսային ընթացակարգով ապրանքների ձևակերպումը**

1. Հայաստանի Հանրապետություն ներմուծվող` Միության ապրանք չհանդիսացող ապրանքները ձևակերպվում են հայտարարատուի ընտրած մաքսային ընթացակարգով` Միու­թյան մաքսային օրենսգրքով, սույն օրենքով և Հայաստանի Հանրապետության միջա­զգային պայմանագրերով նախատեսված կարգով և պայմաններին համապատասխան:
2. Հայաստանի Հանրապետությունից Միության անդամ չհանդիսացող երկրներ արտա­հանվող ապրանքները ձևակերպվում են հայտարարատուի ընտրած մաքսային ընթա­ցա­կարգով` Միության մաքսային օրենսգրքով, սույն օրենքով և Հայաստանի Հան­րա­պե­տու­թյան միջազգային պայմանագրերով նախատեսված կարգով և պայմաններին համա­պա­տաս­խան:
3. Միության ապրանքները Միության անդամ այլ պետություններ տեղափոխվում են (ներմուծվում կամ արտահանվում են) «Մաքսային տարանցում» մաքսային ընթացակարգով՝ Միության մաքսային օրենսգրքին, սույն օրենքին և Հայաստանի Հանրապետության միջազգային պայմանագրերին համապատասխան:
4. Միության ապրանք չհամարվող ապրանքները Միության անդամ այլ պետություններ տեղափոխվում են (ներմուծվում կամ արտահանվում են) Միության մաքսային օրենսգրքի 22-րդ և 43-րդ գլուխներով և սույն օրենքով սահմանված դրույթներին համապատասխան:
5. Միության ապրանքները Հայաստանի Հանրապետության տարածք ներմուծելիս կրկնակի մաքսային ձևակերպում չի իրականացվում:
6. Հայտարարատուն կարող է փոխել իր ընտրած մաքսային ընթացակարգը՝ Միության մաքսային օրենսգրքին և սույն օրենքին համապատասխան:
7. Միության մաքսային օրենսգրքով նախատեսված դեպքերում մաքսային ընթա­ցա­կար­գերի գործողությունը դադարեցվում է Կոմիտեի սահմանած ձևով:

**Հոդված 99. Մաքսային ընթացակարգերը և մաքսային ընթացակարգերի**

**պայմաններին համապատասխանությունն ապահովող երաշխիքները**

1. Մաքսային ընթացակարգերի տեսակները սահմանված են Միության մաքսային օրենսգրքի 127-րդ հոդվածով:
2. Հայտարարատուի ընտրած մաքսային ընթացակարգի պայմաններով ու պահանջ­ներով ապրանքների օգտագործման և տնօրինման սահմանափակումներ սահման­ված լինելու դեպքում այդ պայմանների և պահանջների ապահովման նպատակով մաք­սային մարմիններն իրավասու են հայտարարատուից կամ նրա լիազորած անձանցից պահան­ջելու սահ­մանված սահմանափակումների պահպանման ապահովման վերաբերյալ գրավոր պար­տավորագիր, իրականացնելու ապրանքների նույնականացում, փաթեթվածք­ների և ապրանք­ների պահպանման համար նախատեսված շինությունների կնքում և կապա­րա­կնքում, ձեռնարկելու նշված սահմանափակումների պահպանումն ապահովող այլ միջոցա­ռում­ներ:
3. Կառավարությունը կարող է սահմանել պայմաններ, ըստ մաքսային ընթա­ցա­կար­գերի, որոնց պահպանման պարագայում համապատասխան մաքսային ընթացակարգերի գործո­ղությունը կարող է ավարտվել նախքան մաքսային ընթացակարգի շրջանակներում սահմանված ժամկետի ավարտը:

**ԳԼՈՒԽ 17**

**«ԲԱՑ ԹՈՂՆՈՒՄ` ՆԵՐՔԻՆ ՍՊԱՌՄԱՆ ՀԱՄԱՐ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 100. Ապրանքների ձևակերպումը «Բաց թողնում` ներքին սպառման**

**համար» մաքսային ընթացակարգով**

1. «Բաց թողնում՝ ներքին սպառման համար» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերու­թյուն­ները կարգավորվում են Միության մաքսային օրենսգիրքի 20-րդ գլխով սահմանված դրույթներին և սույն գլխով սահմանված առանձնահատկություններին համապատասխան:
2. «Բաց թողնում` ներքին սպառման համար» մաքսային ընթացակարգով Միության անդամ երկրներում ձևակերպված ապրանքների` Հայաստանի Հանրապետություն ներմուծ­ման դեպքում նշված մաքսային ընթացակարգով ապրանքների մաքսային ձևակերպում չի պահանջվում:
3. Եթե «Բաց թողնում` ներքին սպառման համար» մաքսային ընթացակարգի շրջա­նակ­ներում Միության անդամ պետություններում վճարվել են ապրանքների ներմուծման՝ օրենսդրությամբ սահմանված մաքսատուրքերի դրույքաչափերից ցածր դրույքաչափով մաք­սա­տուրքեր, կամ եթե ներմուծվող ապրանքները պատրաստված են այնպիսի հումքից, որի ներմուծման ժամանակ Միության անդամ պետություններում կիրառվել են մաք­սա­տուրքի արտոնություններ, կամ եթե ապրանքների նկատմամբ Հայաստանի Հանրա­պե­տու­թյու­նում կիրառվող կարգավորումները Միության անդամ պետությունում չեն կիրառվել, ապա ներ­մուծ­ման մաքսատուրքերի լրացուցիչ գումարների վճարումը և Հայաստանի Հանրա­պետու­թյունում առկա կարգավորումներին համապատասխանող անհրաժեշտ փաստաթղթերի ներ­կայացումն իրականացվում են դրանց հայտարարագրման ժամանակ:

**Հոդված 101. «Բաց թողնում` ներքին սպառման համար» մաքսային ընթացակարգի**

**կիրառումն ապրանքների պայմանական բաց թողնման դեպքում**

1. «Բաց թողնում` ներքին սպառման համար» մաքսային ընթացակարգով ապրանք­ների օգտագործման կամ տնօրինման սահմանափակումներին առնչվող ներմուծման մաք­սատուրքերի և հարկերի արտոնությունների կիրառման դեպքում Միության ապրանքների կար­գավիճակ ստանալու համար նշված ընթացակարգով կրկնակի ձևակերպում չի պահանջվում` Միության մաքսային օրենսգրքի 126-րդ հոդվածի 8-րդ կետին համա­պա­տաս­խան:
2. Միության ապրանքների կարգավիճակ ստանալու համար մաքսատուրքերի և հարկերի վճարման կարգը սահմանվում է սույն օրենքով:
3. Միության մաքսային օրենսգրքի 126-րդ հոդվածի 1-ին կետի 2-րդ ենթակետին համապատասխան` պայմանական բաց թողնված ապրանքների վերաբերյալ փաս­տաթղթերը հայտարարատուի կողմից ներկայացվում են ապրանքների պայմանական բաց թող­նումն իրականացրած մաքսային մարմին: Մաքսային մարմինն ընդունում է այդ փաս­տաթղթերը հայտարարատուի դիմումի հիման վրա, որում նշվում է ապրանքների հայտարարագրի գրանցման համարը: Հայտարարատուի դիմումի հիման վրա մաքսային մարմինը պարտավոր է տրամադրել փաստաթղթերի ընդունման մասին գրավոր կամ էլեկտրոնային հավաստում:
4. Ապրանքների մաքսատուրքի, հարկերի վճարման արտոնությունների տրամադրման հիմքերով սահմանված` ապրանքների օգտագործման կամ տնօրինման սահմա­նա­փա­կում­ները դադարում են այդ արտոնությունների տրամադրման նապատակով ընդունված իրա­վա­կան ակտերով սահմանված ժամկետների ավարտից հետո կամ, եթե չեն սահմանվել ժամկետներ, ապա ապրանքների բաց թողնումից երեք տարի հետո:

**ԳԼՈՒԽ 18**

**«ԱՐՏԱՀԱՆՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 102. Ապրանքների ձևակերպումը «Արտահանում» մաքսային**

**ընթացակարգով**

1. «Արտահանում» մաքսային ընթացակարգի էությունը և այդ մաքսային ընթացա­կար­գով ապրանքների ձևակերպման հետ կապված հարաբերությունները կարգավորվում են Միու­թյան մաքսային օրենսգիրքի 21-րդ գլխով սահմանված դրույթներին և սույն գլխով սահ­մանված առանձնահատկություններին համապատասխան:
2. Միության մաքսային օրենսգրքի 139-րդ հոդվածի 5-րդ կետի երկրորդ պարբերու­թյանը համապատասխան, հայտարարատուի դիմումի հիման վրա մաքսային մարմինը կարող է սահմանել Միության մաքսային օրենսգրքի 139-րդ հոդվածի 5-րդ կետի առաջին պարբե­րությամբ սահմանված ժամկետից առավել կարճ ժամկետ:

Միության մաքսային օրենսգրքի 139-րդ հոդվածի 5-րդ կետի առաջին պարբերությամբ սահման­ված ժամկետից առավել կարճ ժամկետ սահմանված լինելու դեպքում հայտարա­րա­տուի դիմումի հիման վրա մաքսային մարմինը, կարող է երկարաձգել այն՝ Միության մաք­սային օրենսգրքի 139-րդ հոդվածի 5-րդ կետի առաջին պարբերությամբ սահմանված ժամ­կետը չգերազանցող ժամկետով:

Մաքսային մարմնի կողմից սույն մասով նշված դիմումը մերժելու դեպքում հայտա­րա­րա­տուին ներկայացվում են նաև մերժման հիմքերը:

**ԳԼՈՒԽ 19**

**«ՄԱՔՍԱՅԻՆ ՏԱՐԱՆՑՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 103. Ապրանքների ձևակերպումը «Մաքսային տարանցում» մաքսային**

**ընթացակարգով**

1. «Մաքսային տարանցում» մաքսային ընթացակարի էությունը և այդ մաքսային ընթացակարգով ապրանքների ձևակերպման հետ կապված հարաբերությունները կարգավորվում են Միության մաքսային օրենսգիրքի 22-րդ գլխով սահմանված դրույթներին և սույն գլխով սահմանված առանձնա­հատ­կություններին համապատասխան:
2. «Մաքսային տարանցում» մաքսային ընթացակարգով ապրանքների տեղափոխման դեպքում հայտարարատուն մաքսային մարմին է ներկայացնում Միության մաքսային օրենսգրքի 105-րդ հոդվածի 1-ին կետի 2-րդ ենթակետով սահմանված տարանցման հայտա­րարագիրը:
3. Կառավարությունը, Միության մաքսային օրենսգրքի 142-րդ հոդվածի 10-րդ կետին համապատասխան, սահմանում է Հայաստանի Հանրապետության տարածքում մի մաք­սային մարմնից մյուս մաքսային մարմին իրականացվող տարանցման առանձնա­հատ­կու­թյունները:

**Հոդված 104. «Մաքսային տարանցում» մաքսային ընթացակարգն ապահովող**

**միջոցները**

1. Մաքսային մարմինները «Մաքսային տարանցում» մաքսային ընթացակարգով ապրանքների ձևակերպման ժամանակ մաքսատուրքի, հարկերի, հատուկ, հակագնագց­ման և փոխհատուցման տուրքերի վճարման գծով պարտավորությունների կատարման ապահովում չեն պահանջում Միության մաքսային օրենսգրքի 146-րդ հոդվածի 4-րդ կետով սահմանված դեպքերում:
2. Մաքսային մարմինների կողմից «Մաքսային տարանցում» մաքսային ընթացա­կար­գով ապրանքներ տեղափոխող տրանսպորտային միջոցների մաքսային ուղեկցման մասին որոշման ընդունման դեպքերը սահմանված են Միության մաքսային օրենսգրքի 343-րդ հոդվածով:
3. «Մաքսային տարանցում» մաքսային ընթացակարգով ապրանքներ տեղափոխող տրանսպորտային միջոցների մաքսային ուղեկցումն իրականացնում են մաքսային մարմինները:
4. Մաքսային մարմինները կարող են սահմանել փոխադրման երթուղիներ Միության մաքսային օրենսգրքի 344-րդ հոդվածով սահմանված կարգով և պայմաններով: Կառավարությունը կարող է սահմանել Հայաստանի Հանրապետության տարածքով «Մաք­սային տարանցում» մաքսային ընթացակարգով տեղափոխվող առանձին ապրանքա­տեսակ­­ների տեղափոխման երթուղիներ:
5. Միության մաքսային օրենսգրքի 146-րդ հոդվածի 2-րդ կետին համապատասխան, մաքսային մարմինների կողմից «Մաքսային տարանցում» մաքսային ընթացակարգով ապրանք­ների ձևակերպման համար հաշվարկվող մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատար­ման ապահովման հաշվարկման համար անհրաժեշտ տեղեկատվության օգտագործ­­­ման կարգը սահամանում է Կառավարությունը:
6. Միության մաքսային օրենսգրքի 146-րդ հոդվածի 4-րդ կետի 5-րդ ենթակետին համա­պա­տասխան, Կառավարությունը կարող է սահմանել այն դեպքերը, երբ «Մաքսային տարան­ցում» մաքսային ընթացակարգի շրջանակներում մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատար­ման ապահովման ներկայացում չի պահանջվում:
7. Մաքսատուրքի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարումն ապահովելու նպատակով հայտարա­րա­տուի կողմից կարող է ներկայացվել բազմակի ապահովում:

Այն դեպքերում, երբ «Մաքսային տարանցում» մաքսային ընթացակարգով ապրանք­ների ձևակերպումն իրականացնում է Միության անդամ հանդիսացող մեկ պետության մաք­սային մարմինը, իսկ մաքսատուրքերը, հարկերը վճարելու պարտավորության կատարման բազ­մակի ապահովումը տրամադրվում է Միության անդամ հանդիսացող մեկ այլ պետու­թյան մաքսային մարմնին, մաքսատուրքերը, հարկերը վճարելու պարտավորու­թյան կատար­ման բազմակի ապահովման տրամադրման համար կիրառվում են Միության անդամ պետու­թյունների միջազգային պայմանագրով սահմանված առանձնահատկու­թյուն­ները:

Այն դեպքերում, երբ «Մաքսային տարանցում» մաքսային ընթացակարգով ապրանք­ների ձևակերպումն իրականացնում է Մաքսային մարմինը, որին տրամադրվել է մաքսա­տուր­քերը, հարկերը վճարելու պարտավորության կատարման բազմակի ապահովումը, մաքսա­տուրքերը, հարկերը վճարելու պարտավորության կատարման բազմակի ապահովման տրամադրումն իրականացվում է սույն օրենքով սահմանված կարգով:

**Հոդված 105. Ապրանքների առաքման վայրը**

1. Ապրանքների առաքման վայրը սահմանված է Միության մաքսային օրենսգրքի 145-րդ հոդվածով:
2. Միության մաքսային օրենսգրքի 145-րդ հոդվածի 3-րդ կետին համապատասխան, ժամանման վայրերում տեղակայված մաքսային մարմինները ապրանքների առաքման վայրերը որոշում են՝ հիմք ընդունելով տրանսպորտային (փոխադրման), առևտրային փաս­տաթղթերում նշված տվյալները:

Անկախ սույն մասի առաջին պարբերությամբ սահմանված դրույթներից, ժամանման վայրե­րում տեղակայված մաքսային մարմինները կարող են սահմանել ապրանքների առաքման այլ վայրեր՝ հետևյալ դեպքերում.

* 1. hայտարարատուի կամ փոխադրողի կամ նրանց կողմից լիազորված անձանց դիմումի հիման վրա,
  2. տրանսպորտային (փոխադրման), առևտրային փաստաթղթերում նշված առաքման վայրեր ապրանքները հասցնելու անհնարինության դեպքում,
  3. մաքսային մարմինների կողմից ռիսկերի կառավարման համակարգի կիրառմամբ որոշված դեպքերում՝ մաքսային հսկողության ձևերի և մաքսային հսկողության իրակա­նա­ցումն ապահովող միջոցների կիրառման շրջանակներում,
  4. օրենքով սահմանված՝ այլ դեպքերում:

1. Ապրանքների առաքման վայրերում մաքսային մարմինների ներկայությունը, ինչպես նաև ապրանքների տեղափոխումը մաքսային մարմինների գտնվելու վայրեր չեն հանդիսա­նում ապրանքները առաքման վայր հասցնելու պարտադիր պայման:
2. Առաքման վայրի փոփոխության նպատակով հայտարարատուն կամ փոխադրողը կամ նրանց կողմից լիազորված անձինք դիմում են ներկայացնում մաքսային մարմին, որում նշում են առաքման վայրի փոփոխության պատճառները և նախընտրելի առաքման վայրը, ինչպես նաև ներկայացնում են ապրանքների առաքմանն առնչվող փաստաթղթերը:

Մաքսային մարմինը սույն մասով սահմանված դիմումը ստանալուց հետո՝ 1 աշխա­տան­քային օրվա ընթացքում, առաքման վայրի փոփոխության վերաբերյալ որոշում է կայաց­նում: Այդպիսի որոշում կայացնելու դեպքում առաքման վայրի փոփոխությունն իրա­կա­նաց­վում է առանց «Մաքսային տարանցում» մաքսային ընթացակարգի գործողությունը ավարտելու:

Սույն մասով սահմանված դեպքում ապրանքների առաքման վայրի փոփոխությանն առնչվող՝ մաքսային գործառնությունների իրականացման կարգը սահմանում է Կոմիտեն:

**Հոդված 106. «Մաքսային տարանցում» մաքսային ընթացակարգով տեղափոխվող**

**ապրանքների փոխադրման ժամանակ փոխադրողի**

**պարտավորություններն ու պատասխանատվությունը**

1. «Մաքսային տարանցում» մաքսային ընթացակարգով ձևակերպված ապրանքների փոխադրման ժամանակ փոխադրողի պարտավորությունները սահմանված են Միության մաքսային օրենսգրքի 150-րդ հոդվածով:
2. «Մաքսային տարանցում» մաքսային ընթացակարգով ձևակերպված ապրանքները և փաստաթղթերը նշանակման մաքսային մարմին չհասցնելու դեպքում փոխադրողը պատասխանատվություն է կրում սույն օրենքով սահմանված կարգով, եթե ապրանքներն այդ ընթա­ցակարգով բաց են թողնվել Հայաստանի Հանրապետությունում:
3. Սույն հոդվածի 2-րդ մասով սահմանված դեպքից բացի, այլ դեպքերում «Մաքսային տարանցում» մաքսային ընթացակարգով ապրանքների ձևակերպման ժամանակ փոխա­դրողի կողմից իր պարտավորությունների չկատարման դեպքում վերջինս պատասխա­նատ­վություն է կրում սույն օրենքով սահմանված կարգով, եթե խախտումը հայտնա­բերվել է Հայաս­տանի Հանրապետության տարածքում:

**Հոդված 107. «Մաքսային տարանցում» մաքսային ընթացակարգի գործողության**

**ավարտը և դադարը**

1. «Մաքսային տարանցում» մաքսային ընթացակարգի գործողությունն ավարտվում և դադարում է Միության մաքսային օրենսգրքի 151-րդ հոդվածով և սույն հոդվածով սահմանված դրույթներին համապատասխան:
2. Հայաստանի Հանրապետության տարածք Միության անդամ պետություններից ներ­մուծ­վող (բացառությամբ օդային տրանսպորտով ներմուծման) ապրանքները ձևակերպվում են «Մաքսային տարանցում» մաքսային ընթացակարգով՝ Միության մաքսային օրենսգրքին, սույն օրենքին և Հայաստանի Հանրապետության միջազգային պայմա­նագրերին համա­պա­տասխան:
3. Միության անդամ պետություններից ներմուծվող ապրանքների նկատմամբ կիրառված «Մաքսային տարանցում» մաքսային ընթացակարգի գործողության ավարտից հետո ապրանքները ժամանակավոր պահպանման չեն հանձնվում:
4. Միության մաքսային օրենսգրքի 151-րդ հոդվածի 3-րդ կետին համապատասխան, «Մաքսային տարանցում» մաքսային ընթացակարգի գործողության ավարտման նպատակով Միության մաքսային օրենսգրքի 151-րդ հոդվածով նախատեսված փաստաթղթերը մաքսային մարմիններին կարող է ներկայացնել հայտարարատուն կամ փոխադրողը կամ նրանց կողմից լիազորված անձը:
5. Միության մաքսային օրենսգրքի 151-րդ հոդվածի 6-րդ կետին համապատասխան, Միության մաքսային օրենսգրքի 151-րդ հոդվածի 3-րդ կետով նախատեսված փաստաթղթերի՝ մաքսային մարմինների կողմից գրանցման կարգը սահմանում է Կառավարությունը:
6. Միության մաքսային օրենսգրքի 151-րդ հոդվածի 8-րդ կետին համապատասխան, Կառավարությունը կարող է սահմանել «Մաքսային տարանցում» մաքսային ընթացակարգի գործողության ավարտի ժամկետներ՝ կախված տրանսպորտային միջոցի տեսակից:
7. Միության մաքսային օրենսգրքի 151-րդ հոդվածի 11-րդ կետին համապատասխան, Կառավարությունը կարող է սահմանել այն դեպքերը, երբ «Մաքսային տարանցում» մաք­սային ընթացակարգի գործողությունն ավարտվում է ապրանքները ժամանակավոր պահ­պան­ման հանձնելով, մաքսային հայտարարագիրը գրանցելով, ապրանքները բաց թող­նելով, Միության մաքսային տարածքից ապրանքների մեկնմամբ, ինչպես նաև Միության մաք­սային օրենսգրքի 51-րդ գլխին համապատասխան մաքսային մարմինների կողմից ապրանքներն արգելանքի վերցնելով:

Սույն մասով նախատեսված դեպքերում «Մաքսային տարանցում» մաքսային ընթա­ցա­կարգի գործողությունն ավարտելու հետ կապված մաքսային գործառնությունների իրա­կա­նացման կարգը, այդ թվում՝ կախված տրանսպորտի այն տեսակից, որով իրականացվում է ապրանքների փոխադրումը, սահմանում է Կառավարությունը:

1. Միության մաքսային օրենսգրքի 152-րդ հոդվածի 3-րդ կետին համապատասխան, մաքսային մարմնի և փոխադրողի միջև տեղեկատվական փոխազդեցության համակարգի առկայության պարագայում մաքսային մարմինը կարող է ծանուցում ուղարկել փոխադրողին Միության մաքսային օրենսգրքի 83-րդ հոդվածի 1-ին կետի 1-3-րդ ենթակետերում նշված անձանց կողմից ապրանքների ժամանակավոր պահպանման հանձնման կամ դրանց հայտարարագրմանն ուղղված գործողությունները չկատարելու մասին` Կոմիտեի սահմանած կարգով:
2. Երկաթուղային և օդային տրանսպորտով ապրանքների փոխադրման ժամանակ փոխադրողի կողմից Միության մաքսային օրենսգրքի 151-րդ հոդվածի 3-րդ կետով նախա­տես­ված փաստաթղթերը ներկայացվում են ապրանքների նշանակման վայր տրանսպոր­տային միջոցի ժամանումից հետո՝ 12 ժամվա ընթացում, իսկ մաքսային մարմինների ոչ աշխա­տանքային ժամերին ժամանման դեպքում՝ մաքսային մարմնի աշխատանքային ժամի սկզբից 8 ժամվա ընթացքում:
3. Նշանակման մաքսային մարմինը պարտավոր է Միության մաքսային օրենսգրքի 151-րդ հոդվածի 3-րդ կետով և սույն հոդվածով սահմանված փաստաթղթերի ներկայացման համար սահմանված ժամկետներից հետո՝ 1 ժամվա ընթացքում, գրանցել փաստաթղթերի ներկայացման և տրանսպորտային միջոցի ժամանման փաստը և փոխադրողին տալ տրանսպորտային միջոցի ժամանման մասին գրավոր հավաստում` Կոմիտեի սահմանած ձևով:

**ԳԼՈՒԽ 20**

**«ՄԱՔՍԱՅԻՆ ՊԱՀԵՍՏ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 108. «Մաքսային պահեստ» մաքսային ընթացակարգի էությունը, դրա**

**շրջանակներում ապրանքների ձևակերպման պայմանները և**

**մաքսային պահեստում ապրանքների պահպանության ժամկետները**

1. «Մաքսային պահեստ» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերությունները կարգավորվում են Միության մաքսային օրենսգիրքի 23-րդ գլխով սահմանված դրույթներին և սույն գլխով սահմանված առանձնահատկություններին համապատասխան:

**Հոդված 109. «Մաքսային պահեստ» մաքսային ընթացակարգով ապրանքների**

**ձևակերպման պայմանները ապրանքները մաքսային պահեստում**

**փաստացի չտեղակայելու դեպքում**

1. Այն ապրանքների նկատմամբ, որոնք իրենց մեծ չափերի կամ բեռնման, բեռնա­թափ­ման կամ պահպանման հատուկ պայմանների պատճառով չեն կարող պահպանվել մաք­սային պահեստներում, կարող է կիրառվել «Մաքսային պահեստ» մաքսային ընթացա­կարգը՝ նշված ապրանքներն այլ վայրերում պահպանելու միջոցով՝ մաքսային մարմնի կող­մից տրամադրված՝ այդպիսի պահպանման թույտվության հիման վրա:
2. Մաքսային մարմնի կողմից սույն հոդվածի 1-ին մասում նշված թույլտվության տրա­մադր­ման կարգը և մաքսային պահեստներից տարբերվող այն վայրերին ներկայացվող պահանջները, որտեղ կարող են պահպանվել սույն հոդվածի 1-ին մասում նշված ապրանք­ները, սահմանում է Կառավարությունը:

**Հոդված 110. Մաքսային պահեստներում պահպանվող ապրանքները**

1. Միության մաքսային օրենսգրքի 416-րդ հոդվածի 1-ին կետին համապատասխան, մաք­սային պահեստում թույլատրվում է պահպանել «Արտահանում» մաքսային ընթա­ցա­կար­գով ձևակերպված Միության ապրանքները՝ մինչև Միության մաքսային տարածքից դրանց արտահանումը:
2. Միության մաքսային օրենսգրքի 416-րդ հոդվածի 4-րդ կետի չորրորդ պարբերությանը համա­պատասխան՝ Կառավարությունը կարող է սահմանել ապրանքների առանձին կատեգորիա­­­ներ, որոնք թույլատրվում է պահպանել փակ տիպի մաքսային պահեստներում:

**Հոդված 111. «Մաքսային պահեստ» մաքսային ընթացակարգի գործողության**

**ավարտը և դադարը**

1. «Մաքսային պահեստ» մաքսային ընթացակարգի գործողությունն ավարտվում և դադարում է Միության մաքսային օրենսգրքի 161-րդ հոդվածին համապատասխան։
2. Մաքսային պահեստում պահպանվող ապրանքների նկատմամբ «Ոչնչացում» մաքսային ընթացակարգը կարող է կիրառել մաքսային պահեստի տիրապետողը։

**ԳԼՈՒԽ 21**

**«ՎԵՐԱՄՇԱԿՈՒՄ` ՄԱՔՍԱՅԻՆ ՏԱՐԱԾՔՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 112. «Վերամշակում՝ մաքսային տարածքում» մաքսային**

**ընթացակարգի բովանդակությունը, ապրանքների՝ այդ մաքսային**

**ընթացակարգով ձևակերպման և մաքսային ընթացակարգի ներքո**

**օգտագործման պայմանները, մաքսատուրքի, հարկերի, հատուկ,**

**հակագնագցման և փոխհատուցման տուրքերի հաշվարկումը և**

**վճարման ժամկետները**

1. «Վերամշակում՝ մաքսային տարածքում» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերությունները կարգավորվում են Միության մաքսային օրենսգրքի 24-րդ գլխով սահմանված դրույթներին և սույն գլխով սահմանված առանձնահատկություններին համապատասխան:
2. «Վերամշակում՝ մաքսային տարածքում» մաքսային ընթացակարգով ապրանքների ձևակերպման համար մաքսային հայտարարագիրը ներկայացնում է այն անձը, որը ստացել է մաքսային տարածքում ապրանքների վերամշակման թույտվություն կամ որը անմիջա­կանորեն իրականացնում է ապրանքների վերամշակման գործառնությունները և իրավունք ունի հանդես գալ որպես հայտարարատու՝ Միության մաքսային օրենսգրքի 83-րդ հոդվածին համա­պատասխան:
3. «Վերամշակում՝ մաքսային տարածքում» մաքսային ընթացակարգով ձևակերպված ապրանքների հաշվառման կարգը սահմանում է Կառավարությունը:

**Հոդված 113. Վերամշակման արդյունքի մեջ օտարերկրյա ապրանքի**

**նույնականացումը**

1. Վերամշակման արդյունքի մեջ օտարերկրյա ապրանքների նույնականցումն իրակա­նաց­վում է Միության մաքսային օրենսգրքի 167-րդ հոդվածով սահմանված նույնականացման միջոց­ներով: Ընդ որում, նույնականացման եղանակի կիրառելիությունը որոշում է վերամշակ­ման թույտվությունը տրամադրող մաքսային մարմինը՝ հաշվի առնելով ապրանքների հատ­կու­թյունները կամ բնույթը և դրանց վերամշակման գործառնությունները:
2. Մաքսային մարմինը կարող է ինքնուրույն որոշել վերամշակման արդյունքի մեջ օտարերկրյա ապրանքների նույնականացման եղանակը, եթե հայտարարատուի կողմից առաջարկվող նույնականացման եղանակը ընդունելի չէ մաքսային մարմնի համար:
3. Մաքսային մարմինը ներկայացնում է գրավոր հիմնավորում հայտարարատուի կողմից առաջարկվող նույնականացման եղանակը չընդունելու վերաբերյալ:
4. Միության մաքսային օրենսգրքի 167-րդ հոդվածի 6-րդ պարբերությամբ սահմանված նույնականացման միջոցների կիրառման նպատակով հայտարարատուն կարող է մաքսային մարմին ներկայացնել փաստաթղթեր՝ ելնելով ապրանքների բնույթից և կատարվող վերամշակման գործողություններից, այդ թվում՝ վերամշակման գործողությունների կատար­ման տեխնոլոգիական գործընթացում օտարերկրյա ապրանքների օգտագործման, ինչպես նաև վերամշակման արդյունքների արտադրության տեխնոլոգիայի մասին մանրամասն տեղեկություններ պարունակող:

**Հոդված 114. «Վերամշակում՝ մաքսային տարածքում» մաքսային ընթացակարգի**

**ժամկետը**

1. «Վերամշակում՝ մաքսային տարածքում» մաքսային ընթացակարգի ժամկետը հանդի­սանում է ապրանքների մաքսային տարածքում վերամշակման թույլտվության մեջ սահման­ված ժամկետը, որը որոշում է վերամշակման թույլտվությունը ստացող անձը և համա­ձայնեցնում է մաքսային մարմնի հետ՝ Միության մաքսային օրենսգրքի 168-րդ հոդվածի 3-րդ կետով սահմանված ժամկետներին համապատասխան:
2. Հայտարարատուի կողմից մաքսային մարմին ներկայացված՝ հիմնավորված դիմումի հիման վրա «Վերամշակում՝ մաքսային տարածքում» մաքսային ընթացակարգով ձևակերպ­ված ապրանքների վերամշակման ժամկետը, Միության մաքսային օրենսգրքի 165-րդ հոդ­վածի 3-րդ կետին համապատասխան, կարող է երկարաձգվել ոչ ուշ, քան նշված մաքսային ընթա­ցակարգի ժամկետի ավարտից հետո՝ 10 աշխատանքային օրվա ընթացքում:
3. Վերամշակման թույլտվության ժամկետի երակարաձգման համար հայտարարատուն սույն հոդվածի 2-րդ մասում նշված դիմումը էլեկտրոնային եղանակով կամ թղթային կրիչով մաքսային մարմին է ներկայացնում մինչև վերամշակման ժամկետի ավարտը։
4. Մաքսային մարմինը 3 աշխատանքային օրվա ընթացքում ուսումնասիրում է սույն հոդվածի 2-րդ մասում նշված դիմումը և հայտարարատուին էլեկտրոնային եղանակով կամ թղթային կրիչով ծանուցում է վերամշակման ժամկետի երկարաձգման կամ այդպիսի երկարաձգումը մերժելու մասին: Ընդ որում, երկարաձգման մերժման դեպքում մաքսային մարմինները նշում են մերժման հիմքերը:
5. Մաքսային մարմինը մերժում է վերամշակման ժամկետի երկարաձգումը, եթե առկա է տեղեկատվություն այն մասին, որ խախտվել են Միության մաքսային օրենսգրքի 24-րդ գլխով սահմանված՝ «Վերամշակում՝ մաքսային տարածքում» մաքսային ընթացակարգի պայմանները կամ երկարաձգման դիմումը ներկայացվել է սահմանված ժամկետի խախտ­մամբ:
6. Վերամշակման թույլտվության ժամկետի երկարաձգման դեպքում երկարաձգվում է նաև «Վերամշակում՝ մաքսային տարածքում» մաքսային ընթացակարգի գործողության ժամկետը երկարաձգման թույլտվություն ստանալուց հետո 5 աշխա­տան­քային օրվանից ոչ ուշ:

**Հոդված 115. Վերամշակման արդյունքի նվազագույն ելքերը**

1. Ապրանքների վերամշակման արդյունքի նվազագույն ելքերը որոշում է հայտա­րա­րա­տուն ինքնուրույնաբար՝ հաշվի առնելով Միության մաքսային օրենսգրքի 166-րդ հոդվածով սահմանված՝ վերամշակման գործառնությունների փաստացի տեխնոլոգիա­կան գործըն­թացը և համաձայնեցնում է մաքսային մարմինների հետ վերամշակման թույլտ­վու­թյունը ստա­նալու նպատակով դիմում ներկայացնելիս կամ այդ թույլտվության մեջ փոփո­խու­թյուն­ներ իրականացնելիս:
2. Մաքսային մարմինների կողմից նվազագուն ելքերի չափաքանակների համա­ձայնեց­ման ժամանակ կարող են հաշվի առնվել փորձագիտական կազմա­կերպու­թյուն­ների եզրա­կա­ցությունները, ինչպես նաև պետական կառավարման համակարգի լիազոր մարմինների դիրքորոշումները, որոնք հիմնված են Հայաստանի Հանրապետության տարածքում այդ արտադրության տեխնոլոգիական գործընթացի վրա:
3. Կառավարության լիազորած մարմնի կողմից, Միության մաքսային օրենսգրքի 169-րդ հոդվածի 2-րդ կետով սահմանված պայմանների պահպանման դեպքում, կարող են սահմանվել վերամշակման արդյունքում ստացված ելքի ստան­դարտ չափաքանակներ, որոնք մաքսային մարմինների հետ համաձայնեցման ենթակա չեն:
4. Միության մաքսային օրենսգրքի 170-րդ հոդվածի 1-ին կետին համապատասխան, Կառա­վարությունը սահմանում է վերամշակման գործառնությունների արդյունքում առաջա­ցած թափոնների՝ առևտրային նպատակներով օգտագործման համար ոչ պիտանի ճանա­չելու կարգը:

**Հոդված 116. Մաքսային տարածքում ապրանքների վերամշակման փաստաթուղթը**

1. Միության մաքսային օրենսգրքի 168-րդ հոդվածով նախատեսված՝ ապրանքների վերամշակման պայմանների մասին փաստաթուղթը մաքսային տարածքում ապրանքների վերամշակման թույլտվությունն է:
2. Օտարերկրյա ապրանքների, այդ ապրանքների վերամշակման արդյունքների, մնացորդների և թափոնների արժեքը հայտնի չլինելու դեպքում վերամշակման թույլտվու­թյան մեջ նշվում են համապատասխան միջակայքեր:
3. Եթե վերամշակման թույտվության ստացման օրվա դրությամբ բացակայում են անձի կողմից ապրանքների նկատմամբ տիրապետման, օգտագործման կամ տնօրինման իրա­վունքը հաստատող փաստաթղթերը, ապա այդ տեղեկությունները ներառվում են վերամ­շակ­ման թույլտվության մեջ փոփոխություներ կամ լրացումներ կատարելու միջոցով՝ ոչ ուշ, քան ապրանքների հայտարարագրումից 1 աշխատանքային օր առաջ:
4. Միության մաքսային օրենսգրքի 168-րդ հոդվածի 8-րդ կետին համապատասխան՝ սույն հոդվածի 1-ին մասով սահմանված՝ ապրանքների վերամշակման թույլտվու­թյան տրա­մադր­ման կարգը, ձևը, լրացման կարգը, դրանում փոփոխություններ կամ լրացումներ կատա­րելու, չեղարկելու, վերամշակման թույլտվության փաս­տաթղթի գործողությունը կասեցնելու և վերսկսելու կարգը սահմանում է Կառավ­արու­թյունը: Ապրանքների վերամշակման թույլտվու­թյան էլեկտրոնային ձևաչափը և կառուցվածքը սահմանում է Կոմիտեն:
5. Միության մաքսային օրենսգրքի 168-րդ հոդվածի 2-րդ կետին համապատասխան՝ Կառավարությունը կարող է սահմանել «Վերամշակում՝ մաքսային տարածքում» մաք­սային ընթա­ցակարգով ձևակերպված ապրանքների վերամշակման պայմանների մասին փաս­տաթղթի լրացման առանձնահատկություններ:

**Հոդված 117. Ապրանքների վերամշակման թույլտվության տրամադրումը**

1. Ապրանքների վերամշակման թույլտվությունը կարող է ստանալ ցանկացած շահագրգիռ անձ, այդ թվում՝ անմիջականորեն վերամշակման գործառնություները չիրա­կա­նաց­նող, որը, Միության մաքսային օրենսգրքի 83-րդ հոդվածին համապատասխան, կարող է հանդես գալ որպես հայտարարատու:
2. Ապրանքների վերամշակման թույլտվություն ստանալու համար անձը էլեկտրոնային եղանակով կամ թղթային կրիչով դիմում է ներկայացնում է մաքսային մարմին:
3. Վերամշակման թույլտվություն ստանալու դիմումի մեջ նշվում են հետևյալ տվյալները.
   1. դիմումատուի (հայտարարատուի) անվանումը, գտնվելու վայրի հասցեն.
   2. ապրանքների վերամշակման գործառնություններն անմիջականորեն իրականացնող անձանց անվանումը, գտնվելու վայրի հասցեն.
   3. վերամշակման ենթակա օտարերկրյա ապրանքների, ինչպես նաև դրանցից ստացվող արդյունքների, մնացորդների և թափոնների անվանումը, ԱՏԳ ԱԱ ծածկագիրը, քանակը, հիմնական և լրացուցիչ չափման միավորները, արժեքը կամ արժեքային միջակայքը.
   4. օտարերկրյա ապրանքների վերամշակման տեխնոլոգիական գործընթացն ապահովող Միության ապրանքների անվանումը, ԱՏԳ ԱԱ ծածկագիրը, քանակը.
   5. օտարերկրյա ապրանքների նկատմամբ կիրառվող գործառնությունները, դրանց կիրառման եղանակների և ժամկետների մասին տեղեկություններ.
   6. վերամշակման արտադրական գործընթացների իրականացման վայրի հասցեն.
   7. վերամշակման արդյունքի նվազագույն ելքերը.
   8. վերամշակման արդյունքում օտարերկրյա ապրանքների նույնականցման եղանակները.
   9. ապրանքների վերամշակման ժամկետը.
   10. օտարերկրյա ապրանքների՝ Միության ապրանքներով փոխարինումը.
   11. թափոնների՝ հետագա առևտրային նպատակներով օգտագործման հնարավո­րությունը.
   12. օտարերկրյա ապրանքների նկատմամբ տիրապետման, օգտագործման կամ տնօրինման իրավունքը հաստատող փաստաթղթի տեսակը, համարը, ամսաթիվը.
   13. արտադրական կորուստների անվանումը, ԱՏԳ ԱԱ ծածկագիրը, քանակը՝ արտահայտած հիմնական և լրացուցիչ չափման միավորներով, արժեքը կամ արժեքային միջակայքը:
4. «Վերամշակում՝ մաքսային տարածքում» մաքսային ընթացակարգով լրացված մաքսային հայտարարագիրը կարող է օգտագործվել որպես վերամշակման թույլտվության դիմում, եթե այդպիսի վերամշակման նպատակը վերանորոգումն է:
5. Ապրանքների վերամշակման թույլտվություն ստանալու համար դիմումին կցվում են նաև դրանում ներկայացված տեղեկությունները հաստատող փաստաթղթերը:
6. Մաքսային մարմինն ուսումնասիրում է սույն հոդվածին համապատասխան անձի ներկայացրած դիմումը և փաստաթղթերը՝ դրանց գրանցման օրվան հաջորդող 5 աշխա­տան­քային օրվա ընթացքում: Մաքսային մարմինը իրավասու է վերամշակման արդյունքի նվա­զագույն ելքերի չափաքանակների վերաբերյալ ներկայացված տեղեկու­թյուն­ների ստուգ­ման նպատակով հարցում կատարել դիմումը ներկայացրած անձին կամ համա­պատասխան պետական լիազոր մարմիններին, որոնք պարտավոր են 5 աշխատանքային օրվա ընթացքում տրամադրել մաքսային մարմինների կողմից հայցվող տեղեկությունները: Հարցման ժամանակահատվածում մաքսային մարմինների կողմից անձի ներկայացրած դիմումի ուսումնասիրության համար սույն մասով սահմանված ժամկետը կասեցվում է:
7. Եթե որպես ապրանքների վերամշակման թույտվություն ստանալու դիմում, սույն հոդվածին համապատախան, օգտագործվում է մաքսային հայտարարագիրը, ապա դիմումի ուսումնասիրության ժամկետը չի կարող գերազանցել մաքսային հայտարարագրի բաց թողնման ժամկետները:
8. Մաքսային մարմինը կարող է մերժել ապրանքների վերամշակման թույլտվության տրամադրումը, եթե անձը չի ներկայացրել սույն հոդվածով սահմանված փաստաթղթերը և տեղեկությունները, ինչպես նաև վերամշակման արդյունքի նվազագույն ելքերի չափա­քա­նակ­ները կամ մաքսային մարմինների հետ վերամշակման ժամկետները չհամաձայնեցնելու դեպքում:
9. Մաքսային մարմնի կողմից ապրանքների վերամշակման թույլտվության տրա­մադր­ման մերժումը էլեկտրոնային եղանակով կամ թղթային կրիչով ուղարկվում է անձին՝ նշելով այդ թույլտվության տրամադրման մերժման հիմքերը: Ապրանքների վերամշակման թույլտվության մերժման ձևը սահմանում է Կոմիտեն:
10. Մաքսային տարածքում ապրանքների վերամշակման թույլտվություն ստանալու համար դիմումի ձևը, դրա էլեկտրոնային կառուց­վածքն ու ձևաչափը սահմանում է Կոմիտեն:

**Հոդված 118. Ապրանքների վերամշակման թույլտվության մեջ փոփոխություններ**

**(լրացումներ) կատարելը**

1. Ապրանքների վերամշակման թույլտվության մեջ փոփոխությունների (լրացումների) իրականացման անհրաժեշտության առաջացման դեպքում մաքսային մարմինների կողմից տրամադրված թույլտվության մեջ կարող են իրականացվել փոփոխություններ (լրացումներ) վերամշակման թույլտվությունը ստացած անձի կողմից վերամշակման թույլտվությունը տրամադրած մաքսային մարմին էլեկտրոնային եղանակով կամ թղթային կրիչով դիմում ներկայացնելու միջոցով:
2. Մաքսային մարմինը 3 աշխատանքային օրվա ընթացքում ուսումնասիրում է անձի կողմից սույն հոդվածի 1-ին մասին համապատասխան առաջարկվող փոփոխությունները (լրացումները) և համաձայնության դեպքում կատարում է փոփոխություններ (լրացումներ) վերամշակման թույլտվության մեջ:

Լրացուցիչ տեղեկատվության կամ հարցման անհրաժեշտության դեպքում սույն մասով սահմանված ժամկետը կասեցվում է՝ այդ տեղեկատվության կամ հարցման պատասխանը ստանալու ժամկետով:

1. Վերամշակման թույլտվության մեջ փոփոխությունների (լրացումների) իրականացումը մերժվում է սույն օրենքի 117-րդ հոդվածի 8-րդ մասով սահմանված հիմքերի առկայության դեպքում, որի մասին մաքսային մարմինը էլեկտրոնային եղանակով կամ թղթային կրիչով ծանուցում է անձին՝ նշելով մերժման հիմքերը:
2. Վերամշակման թույլտվության մեջ փոփոխությունների (լրացումների) իրակա­նաց­ման համար անձի կողմից ներկայացվող դիմումի ձևը, ինչպես նաև այն էլեկտրոնային եղա­նակով ներկայացնելու դեպքում՝ կառուցվածքն ու ձևաչափը սահմանում է Կոմիտեն:

**Հոդված 119. «Վերամշակում՝ մաքսային տարածքում» մաքսային**

**ընթացակարգով ապրանքների վերամշակման թույլտվության**

**հետկանչը (չեղարկումը)**

1. Վերամշակման թույլտվությունը կարող է հետ կանչվել (չեղարկվել) մաքսային մարմինների կողմից եթե՝
   1. հայտարարատուն չի պահպանում մաքսային ընթացակարգի պայմանները.
   2. մաքսային մարմիններին հայտնի են դարձել փաստեր, որոնք հավաստում են, որ ապրանքների վերամշակման թույլտվության ստացման համար մաքսային մարմիններին ներկայացվել են անարժանահավատ տեղեկություններ, որոնք ազդել են մաքսատուրքի, հարկերի, հատուկ, հակագնագցման և փոխհատուցման տուրքերի մեծության վրա.
   3. ապրանքների վերամշակման թույլտվություն ստացած անձը թույլտվությունը ստա­նալուց հետո՝ 2 տարվա ընթացքում, չի իրականացրել վերամշակման ենթակա ապրանքների ներմուծում «Վերամշակում՝ մաքսային տարածքում» մաքսային ընթա­ցակարգով:
2. Մինչև վերամշակման թույլտվության՝ սույն հոդվածի 1-ին մասի 3-րդ կետի հիմքով հետ կանչը (չեղարկումը) մաքսային մարմինը թույլտվությունը ստացած անձին էլեկտրոնային եղանակով կամ թղթային կրիչով ուղարկում է ծանուցում՝ վերամշակման թույլտվությունը հետ կանչելու մտադրության վերաբերյալ:
3. Մաքսային մարմնի կողմից սույն հոդվածի 2-րդ մասով նախատեսված ծանուցումը ուղարկելուց հետո՝ 10 աշխատանքային օրվա ընթացքում, վերամշակման թույլտվություն ստացած անձի կողմից ապրանքների ներմուծմանն ուղղված որևէ գործողություն չիրա­կա­նաց­նելու դեպքում մաքսային մարմինը վերամշակման թույլտվությունը հետ է կանչում (չեղար­կում է):
4. Մաքսային մարմինների կողմից վերամշակման թույլտվության հետկանչի (չեղարկ­ման) վերաբերյալ որոշումը գործում է դրա ընդունման պահից: Ընդ որում, հետ կանչված (չեղարկված) թույլտվության հիման վրա ապրանքների ներմուծումը «Վերամշա­կում՝ մաք­սային տարածքում» մաքսային ընթացակարգով չի թույլատրվում:
5. Վերամշակման թույլտվության հետկանչի (չեղարկման) դեպքում հայտարարատուն պարտավոր է 10 աշխատանքային օրվա ընթացքում ավարտել «Վերամշակում՝ մաքսային տարածքում» մաքսային ընթացակարգի գործողությունը:
6. Անկախ սույն հոդվածի 5-րդ մասով սահմանված դրույթներից, հայտարարատուին չի թույլատրվում ապրանքներն արտահանել Հայաստանի Հանրապետության տարածքից, եթե նա խախտել է Միության մաքսային օրենսգրքի 164-րդ հոդվածի 2-րդ կետի 3-րդ ենթակետով սահմանված պահանջը: Այդ դեպքում հայտարարատուն պարտավոր է վերամշակման թույտ­վու­թյան հետկանչին (չեղարկմանը) հաջորդող 10 աշխատանքային օրվա ընթացքում ապրանք­ները հայտարարագրել «Բաց թողնում՝ ներքին սպառման համար» մաքային ընթա­ցա­կարգով՝ վճարելով մաքսատուրքերի, հարկերի, հատուկ, հակագնագց­ման և փոխհա­տուց­ման տուրքերի չվճարված գումարները և դրանք սահման­ված ժամկետից ուշ վճարելու համար հաշվարկված տույժերը: Եթե օտարերկրյա ապրանք­ների ձևակերպումը նշված ընթա­ցա­կար­գով հնարավոր չէ դրանց նկատմամբ գործող արգելքների և սահմանափակումների պատ­ճա­ռով, ապա դրանք ձևակերպվում են Հայաս­տանի Հանրապետության տարածքից արտա­հա­նում նախատեսող մաքսային ընթացա­կար­գով կամ «Ոչնչացում» մաքսային ընթացակարգով՝ վճարելով «Բաց թողնում՝ ներքին սպառ­ման համար» մաքսային ընթացակարգի շրջա­նակ­նե­րում հաշվարկված մաքսատուրքի, հարկերի, հատուկ, հակագնագցման և փոխհատուցման տուր­քերի չվճարված գումարները և դրանք սահմանված ժամկետից ուշ վճարելու համար հաշվարկված տույժերը:
7. Եթե մաքսային մարմինների կողմից ընդունված՝ վերամշակման թույլտվության հետկանչի (չեղարկման) որոշումը վերադասության կարգով կամ բողոքարկման արդյուն­քում ճանաչվում է ոչ իրավաչափ, ապա այդ որոշման անվավեր ճանաչվելու դեպքում վերամշակ­ման թույլտվության գործողությունը վերականգվում է՝ մաքսային մարմինների կողմից սույն մասով սահմանված որոշումը անվավեր ճանաչվելու օրվանից:

**Հոդված 120. Օտարերկրյա ապրանքների փոխարինումը համարժեք**

**ապրանքներով (համարժեք փոխարինում)**

1. Մաքսային մարմինները թույլատրում են օտարերկրյա ապրանքների փոխարինումը (համարժեք փոխարինումը) Միության համարժեք ապրանքներով՝ Միության մաքսային օրենսգրքի 172-րդ հոդվածին համապատասխան: Համարժեք փոխարինման թույլտվության մասին նշումը մաքսային մարմինը կատարում է վերամշակման թույլտվության մեջ:
2. Եթե օտարերկրյա ապրանքների համարժեք փոխարինումը թույլատրվում է, ապա կարող է թույլատրվել համարժեք ապրանքների վերամշակման արդյունքում ստացված արդյունքի արտահանումը նախքան օտարերկրյա ապրանքների ներմուծումը: Ընդ որում, օտարերկրյա ապրանքների ներմուծման ժամկետը որոշում է հայտարարատուն՝ վերամ­շակ­ման թույլտվության ժամկետի շրջանակներում:
3. Միության մաքսային օրենսգրքի 172-րդ հոդվածի 5-րդ կետին համապատասխան՝ օտարերկրյա ապրանքների համարժեք փոխարինման կարգն ու պայմանները սահմանում է Կառավարությունը:

**Հոդված 121. «Վերամշակում՝ մաքսային տարածքում» մաքսային**

**ընթացակարգի գործողության ավարտը, դադարը և կասեցումը**

1. «Վերամշակում՝ մաքսային տարածքում» մաքսային ընթացակարգի գործողությունն ավարտվում, դադարում և կասեցվում է Միության մաքսային օրենսգրքի 173-րդ հոդվածին համապատասխան:

**ԳԼՈՒԽ 22**

**«ՎԵՐԱՄՇԱԿՈՒՄ` ՄԱՔՍԱՅԻՆ ՏԱՐԱԾՔԻՑ ԴՈՒՐՍ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 122. «Վերամշակում՝ մաքսային տարածքից դուրս» մաքսային**

**ընթացակարգի բովանդակությունը, ապրանքների՝ այդ մաքսային**

**ընթացակարգով ձևակերպման և մաքսային ընթացակարգի ներքո**

**օգտագործման պայմանները, մաքսատուրքի, հարկերի և**

**մաքսային մարմիններին վճարման ենթակա այլ վճարների**

**հաշվարկումը և վճարման ժամկետները**

1. «Վերամշակում՝ մաքսային տարածքից դուրս» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարա­բերու­թյուն­ները կարգավորվում են Միության մաքսային օրենսգիրքի 25-րդ գլխով սահմանված դրույթ­ներին և սույն գլխով սահմանված առանձնահատկություններին համապատասխան:
2. «Վերամշակում՝ մաքսային տարածքից դուրս» մաքսային ընթացակարգով ապրանք­ների ձևակերպման համար մաքսային հայտարարագիրը ներկայացվում է այն անձի կողմից, որը ստացել է մաքսային տարածքից դուրս ապրանքների վերամշակման թույտվություն և իրավունք ունի հանդես գալ որպես հայտարարատու՝ Միության մաքսային օրենսգրքի 83-րդ հոդվածին համապատասխան:
3. Միության մաքսային օրենսգրքի 177-րդ հոդվածի 1-ին կետի 3-րդ ենթակետին համա­պատասխան, «Վերամշակում՝ մաքսային տարածքից դուրս» մաքսային ընթացա­կար­գով ապրանքների ձևակերպման դեպքում արտահանման մաքսատուրքի վճարման գծով պար­տավորությունների կատարման ապահովում մաքսային մարմիններին չի տրամադր­վում:
4. «Վերամշակում՝ մաքսային տարածքից դուրս» մաքսային ընթացակարգով ձևակերպ­ված ապրանքների հաշվառման կարգը սահմանում է Կառավարությունը:

**Հոդված 123. «Վերամշակում՝ մաքսային տարածքից դուրս» մաքսային**

**ընթացակարգի ժամկետը**

1. «Վերամշակում՝ մաքսային տարածքից դուրս»մաքսային ընթացակարգի ժամկետը ապրանքների մաքսային տարածքից դուրս վերամշակման թույլտվության մեջ սահմանված ժամկետն է, որը որոշվում է վերամշակման թույլտվությունը ստացող անձի կողմից և համա­ձայնեցվում մաքսային մարմնի հետ՝ Միության մաքսային օրենսգրքի 181-րդ հոդվածի 3-րդ կետով սահմանված առավելագույն ժամկետին համապատասխան:
2. Հայտարարատուի կողմից մաքսային մարմին ներկայացված՝ հիմնավորված դիմումի հիման վրա «Վերամշակում՝ մաքսային տարածքից դուրս» մաքսային ընթացակարգով ձևակերպված ապրանքների վերամշակման ժամկետը, Միության մաքսային օրենսգրքի 178-րդ հոդվածի 3-րդ կետին համա­պա­տաս­խան, կարող է երկարաձգվել ոչ ուշ, քան նշված մաքսային ընթացակարգի ժամկետի ավար­տից հետո 10 աշխատանքային օրվա ընթացքում:
3. Վերամշակման թույլտվության ժամկետի երակարաձգման համար հայտարարատուն սույն հոդվածի 2-րդ մասում նշված դիմումը էլեկտրոնային եղանակով կամ թղթային կրիչով մաքսային մարմին է ներկայացնում մինչև վերամշակման ժամկետի ավարտը:
4. Մաքսային մարմինը 3 աշխատանքային օրվա ընթացքում ուսումնասիրում է սույն հոդվածի 2-րդ մասում նշված դիմումը և հայտարարատուին էլեկտրոնային եղանակով կամ թղթային կրիչով ծանուցում է վերամշակման ժամկետի երկարաձգման կամ այդպիսի երկարաձգումը մերժելու մասին: Ընդ որում, երկարաձգման մերժման դեպքում մաքսային մարմինների կողմից նշվում են մերժման հիմքերը:
5. Մաքսային մարմինը մերժում է վերամշակման ժամկետի երկարաձգումը, եթե առկա է տեղեկատվություն այն մասին, որ խախտվել են «Վերամշակում՝ մաքսային տարածքից դուրս» մաքսային ընթացա­կարգի պայմանները կամ երկարաձգման դիմումը ներկայացվել է սահմանված ժամկետի խախտմամբ:
6. Վերամշակման թույլտվության ժամկետի երկարաձգման դեպքում երկարաձգվում է նաև «Վերամշակում՝ մաքսային տարածքից դուրս» մաքսային ընթացակարգի գործո­ղու­թյան ժամկետը երկարաձգման թույլտվություն ստանալուց հետո 5 աշխատանքային օրվանից ոչ ուշ:

**Հոդված 124. Վերամշակման արդյունքի մեջ Միության ապրանքների**

**նույնականացումը**

1. Վերամշակման արդյունքի մեջ Միության ապրանքների նույնականցումն իրակա­նաց­վում է Միության մաքսային օրենսգրքի 180-րդ հոդվածով սահմանված նույնականացման եղանակներով, ընդ որում՝ նույնականացման եղանակի կիրառելիությունը որոշվում է վերամշակման թույտվությունը տրամադրած մաքսային մարմնի կողմից՝ հաշվի առնելով ապրանքների հատկությունները, բնույթը և դրանց վերամշակման գործառնությունները:
2. Մաքսային մարմինը կարող է ինքնուրույն որոշել վերամշակման արդյունքի մեջ Միության ապրանքների նույնականացման եղանակը, եթե հայտարարատուի կողմից առաջարկվող նույնականացման եղանակը ընդունելի չէ մաքսային մարմնի համար:
3. Մաքսային մարմինը ներկայացնում է գրավոր հիմնավորում հայտարարատուի կողմից առաջարկվող նույնականացման եղանակը չընդունելու վերաբերյալ:
4. Միության մաքսային օրենսգրքի 180-րդ հոդվածի 6-րդ պարբերությամբ սահմանված նույնականացման միջոցների կիրառման նպատակով հայտարարատուն կարող է մաքսային մարմին ներկայացնել փաստաթղթեր՝ ելնելով ապրանքների բնույթից և Միության մաքսային տարածքից դուրս իրականացվող վերամշակման գործողություններից, այդ թվում՝ Միության մաքսային տարածքից դուրս վերամշակման գործողությունների տեխնոլոգիական գործըն­թա­ցում Միության ապրանքների օգտագործման, ինչպես նաև վերամշակման արդյունքների արտադրության տեխնոլոգիայի մասին մանրամասն տեղեկություններ պարունակող:

**Հոդված 125. Վերամշակման արդյունքի նվազագույն ելքերը**

1. «Վերամշակում՝ մաքսային տարածքից դուրս»մաքսային ընթացակարգի շրջանակ­ներում ապրանքների վերամշակման արդյունքի նվազագուն ելքերի չափաքանակները որոշ­վում են վերամշակման թույլտվություն ստացած անձի կողմից՝ հիմք ընդունելով ապրանքների վերամշակման փաստացի տեխնոլոգիական գործընթացները և համաձայնեցվում են մաք­սային մարմինների հետ:
2. Մաքսային մարմինների կողմից նվազագուն ելքերի չափաքանակների համա­ձայնեց­ման ժամանակ կարող են հաշվի առնվել փորձագիտական կազմա­կերպու­թյուն­ների եզրա­կա­ցությունները, ինչպես նաև պետական կառավարման համակարգի լիազոր մարմինների դիրքորոշումները, որոնք հիմնված են Հայաստանի Հանրապետության տարածքում այդ արտադրության տեխնոլոգիական գործընթացի վրա:
3. Կառավարության լիազորած մարմնի կողմից, Միության մաքսային օրենսգրքի 182-րդ հոդվածի 2-րդ կետով սահմանված պայմանների պահպանման դեպքում, կարող են սահմանվել վերամշակման արդյունքում ստացված ելքի ստան­դարտ չափաքանակներ, որոնք մաքսային մարմինների հետ համաձայնեցման ենթակա չեն:

**Հոդված 126. Մաքսային տարածքից դուրս ապրանքների վերամշակման**

**պայմանների մասին փաստաթուղթը**

1. Միության մաքսային օրենսգրքի 181-րդ հոդվածով սահմանված՝ մաքսային տարած­քից դուրս ապրանքների վերամշակման պայմանների մասին փաստաթուղթը մաք­սային տարածքից դուրս ապրանքների վերամշակման թույլտվությունն է:
2. Օտարերկրյա ապրանքների, վերամշակման արդյունքի, մնացորդների և թափոնների արժեքը հայտնի չլինելու դեպքում վերամշակման թույլտվության մեջ նշվում են համապա­տաս­խան արժեքային միջակայքեր:
3. Եթե վերամշակման թույտվության ստացման օրվա դրությամբ բացակայում են անձի կողմից ապրանքների նկատմամբ տիրապետման, օգտագործման կամ տնօրինման իրա­վունքը, ապա այդպիսի տեղեկությունները ներառվում են վերամշակման թույլտվության մեջ՝ դրանում փոփոխություներ կամ լրացումներ կատարելու միջոցով՝ ոչ ուշ, քան ապրանքների հայտարարագրումից 1 աշխատանքային օր առաջ:
4. Միության մաքսային օրենսգրքի 181-րդ հոդվածի 8-րդ կետին համապատասխան՝ սույն հոդվածի 1-ին մասով սահմանված՝ մաքսային տարածքից դուրս ապրանքների վերամշակ­ման թույլտվության տրամադրման կարգը, ձևը, լրացման կարգը, դրանում փոփոխություններ կամ լրացումներ կատարելու, չեղարկելու, ինչպես նաև վերամշակ­ման փաստաթղթի գործողությունը կասեցնելու և վերսկսելու կարգը սահմանում է Կառա­վար­ությունը:
5. Մաքսային տարածքից դուրս ապրանքների վերամշակման թույլտվության էլեկտրո­նային ձևաչափն ու կառուցվածքը սահմանում է Կոմիտեն:

**Հոդված 127. Մաքսային տարածքից դուրս ապրանքների վերամշակման**

**թույլտվության տրամադրումը**

1. Մաքսային տարածքից դուրս ապրանքների վերամշակման թույլտվությունը կարող է ստանալ ցանկացած շահագրգիռ անձ, որը Միության մաքսային օրենսգրքի 83-րդ հոդվածին համապատասխան կարող է հանդես գալ որպես հայտարարատու՝ «Վերամշակում՝ մաքսային տարածքից դուրս»մաքսային ընթացակարգով ապրանքների ձևակերպման ժամանակ:
2. Մաքսային տարածքից դուրս ապրանքների վերամշակման թույլտվություն ստանալու համար անձը էլեկտրոնային եղանակով կամ թղթային կրիչով ներկայացնում է դիմում այն մաքսային մարմնին, որտեղ նախատեսվում է իրականացնել տվյալ մաքսային ընթացա­կար­գով ապրանքների ձևակերպումը:
3. Մաքսային տարածքից դուրս ապրանքների վերամշակման թույլտվություն ստանալու նպատակով ներկայացվող դիմումի մեջ նշվում են հետևյալ տվյալները․
   1. դիմումատուի (հայտարարտուի) անվանումը, գտնվելու վայրի հասցեն.
   2. ապրանքների վերամշակման գործառնություններն անմիջականորեն իրականացնող անձանց անվանումը, գտնվելու վայրի հասցեն.
   3. վերամշակման ենթակա Միության ապրանքների, ինչպես նաև դրանցից ստացվող արդյունքների, մնացորդների և թափոնների անվանումը, ԱՏԳ ԱԱ ծածկագիրը, քանակը՝ հիմնական և լրացուցիչ չափման միավորներով, արժեքը կամ արժեքային միջակայքը).
   4. Միության ապրանքների նկատմամբ կիրառվող գործառնությունները, դրանց կիրառման եղանակները և ժամկետները.
   5. վերամշակման արտադրական գործընթացների իրականացման վայրի հասցեն.
   6. վերամշակման արդյունքի նվազագույն ելքերը.
   7. վերամշակման արդյունքում Միության ապրանքների նույնականցման եղանակները.
   8. ապրանքների վերամշակման ժամկետը.
   9. վերամշակման արդյունքում ստացված ապրանքների՝ օտարերկրյա ապրանքներով համարժեք փոխարինման հնարավորությունը.
   10. ապրանքների նկատմամբ տիրապետման, օգտագործման կամ տնօրինման իրա­վունքը հաստատող փաստաթղթերի տեսակը, համարը, ամսաթիվը:
4. Մաքսային տարածքից դուրս ապրանքների վերամշակման թույլտվություն ստանալու համար սույն հոդվածին համապատասխան ներկայացվող դիմումին կցվում են նաև դրանում ներկայացված տեղեկությունները հաստատող փաստաթղթերը:
5. Մաքսային մարմինը ուսումնասիրում է անձի կողմից սույն հոդվածին համա­պա­տաս­խան ներկայացված դիմումը և փաստաթղթերը՝ Կոմիտեի սահմանած կարգով դրանց գրանցման օրվան հաջորդող 5 աշխատանքային օրվա ընթացքում:

Մաքսային մարմինն իրավասու է վերամշակման արդյունքի նվազագույն ելքերի չափաքանակների վերաբերյալ ներկայացված տեղեկությունների ստուգման նպատակով հարցում կատարել դիմումը ներկայացրած անձին կամ համապատասխան պետական լիազոր մարմիններին, որոնք պարտավոր են 5 աշխատանքային օրվա ընթացքում տրամադրել մաքսային մարմինների կողմից հայցվող տեղեկությունները:

Սույն մասին համապատասխան կատարված հարցման ժամանակահատվածում մաքսային մարմինների կողմից անձի ներկայացրած դիմումի ուսումնասիրության՝ սույն մասով սահմանված ժամկետը կասեցվում է:

1. «Վերամշակում՝ մաքսային տարածքից դուրս» մաքսային ընթացակարգով լրացված մաքսային հայտարարագիրը կարող է օգտագործվել որպես վերամշակման թույլտվության դիմում, եթե այդպիսի վերամշակման նպատակը վերանորոգումն է:
2. Եթե որպես ապրանքների վերամշակման թույլտվություն ստանալու դիմում, սույն հոդվածի 6-րդ մասին համապատախան, օգտագործվում է մաքսային հայտարարագիրը, ապա դիմումի ուսումնասիրության ժամկետը չի կարող գերազանցել այդպիսի մաքսային հայտարարագրով հայտարարագրված ապրանքների բաց թողնման ժամկետները:
3. Մաքսային մարմինը կարող է մերժել մաքսային տարածքից դուրս ապրանքների վերամշակման թույլտվության տրամադրումը, եթե անձի կողմից չեն ներկայացվել սույն հոդ­վա­ծով սահմանված փաստաթղթերը և տեղեկությունները (բացառությամբ այն տեղե­կու­թյուն­ների, որոնք սույն գլխին համապատասխան կարող են լրացվել նախքան մաքսային հայտա­րա­րագրումը), ինչպես նաև վերամշակման արդյունքի նվազագույն ելքերի չափաքանակները կամ վերամշակման ժամկետները մաքսային մարմինների հետ չհամաձայնեցնելու դեպքում:
4. Մաքսային մարմնի կողմից մաքսային տարածքից դուրս ապրանքների վերամշակ­ման թույլտվության տրամադրման մերժումը էլեկտրոնային եղանակով կամ թղթային կրիչով ուղարկվում է անձին՝ մերժման դեպքում նշելով այդ թույլտվության տրամադրման մերժման հիմքերը: Ապրանքների վերամշակման թույլտվության մերժման ձևը սահմանում է Կոմիտեն:
5. Մաքսային տարածքից դուրս ապրանքների վերամշակման թույլտվություն ստա­նալու համար դիմումի ձևը, դրա էլեկտրոնային կառուց­վածքն ու ձևաչափը սահմանում է Կոմիտեն:

**Հոդված 128. Մաքսային տարածքից դուրս ապրանքների վերամշակման**

**թույլտվության մեջ փոփոխություններ (լրացումներ) կատարելը**

1. Մաքսային տարածքից դուրս ապրանքների վերամշակման թույլտվության մեջ փոփո­խու­թյունների (լրացումների) անհրաժեշտության առաջացման դեպքում մաքսային մարմին­ների կողմից տրամադրված թույլտվության մեջ կարող են իրականացվել փոփոխություններ (լրացումներ)՝ վերամշակման թույլտվությունը ստացած անձի կողմից վերամշակման թույլտվու­թյունը տրամադրած մաքսային մարմին էլեկտրոնային եղանակով կամ թղթային կրիչով դիմում ներկայացնելու միջոցով:
2. Մաքսային մարմինը ուսումնասիրում է անձի կողմից առաջարկվող փոփոխու­թյուն­ները (լրացումները) 3 աշխատանքային օրվա ընթացքում և համաձայնության դեպքում մաք­սային տարածքից դուրս ապրանքների վերամշակման թույլտվության մեջ կատարում է փոփո­խություններ (լրացումներ):

Լրացուցիչ տեղեկատվություն պահանջելու կամ հարցման անհրաժեշտության դեպքում սույն մասով սահմանված ժամկետը կասեցվում է՝ այդ տեղեկատվության կամ հարցման պատասխանի ստացման ժամկետով:

1. Մաքսային տարածքից դուրս ապրանքների վերամշակման թույլտվության մեջ փոփոխությունների (լրացումների) իրականացումը մերժվում է սույն օրենքի 127-րդ հոդվածի 8-րդ մասով սահմանված հիմքերի առկայության դեպքում, ինչի մասին մաքսային մարմինը էլեկտրոնային եղանակով կամ թղթային կրիչով ծանուցում է անձին՝ նշելով մերժման հիմքերը:

Մաքսային տարածքից դուրս ապրանքների վերամշակման թույլտվության մեջ փոփոխություններ (լրացումներ) կատարելու դիմումի ձևը, ինչպես նաև այն էլեկտրոնային ներկայացնելու դեպքում՝ կառուցվածքն ու ձևաչափը սահմանում է Կոմիտեն:

**Հոդված 129. «Վերամշակում՝ մաքսային տարածքից դուրս» մաքսային**

**ընթացակարգով ապրանքների վերամշակման թույլտվության**

**հետկանչը (չեղարկումը)**

1. Մաքսային տարածքից դուրս ապրանքների վերամշակման թույլտվությունը կարող է հետ կանչվել (չեղարկվել) մաքսային մարմինների կողմից, եթե՝
   1. հայտարարատուն չի պահպանում «Վերամշակում՝ մաքսային տարածքից դուրս»մաքսային ընթացակարգի պայմանները.
   2. մաքսային մարմիններին հայտնի են դարձել փաստեր, որոնք հավաստում են, որ ապրանքների վերամշակման թույլտվության ստացման համար մաքսային մարմիններին ներկայացվել են անարժանահավատ տեղեկություններ, որոնք ազդել են մաքսատուրքի, հարկերի և մաքսային մարմիններին վճարման ենթակա այլ վճարների մեծության վրա.
   3. ապրանքների վերամշակման թույլտվություն ստացած անձը թույլտվությունը ստանալուց հետո 2 տարվա ընթացքում չի իրականացրել վերամշակման ենթակա ապրանքների արտահանում՝ «Վերամշակում՝ մաքսային տարածքից դուրս» մաքսային ընթացակարգով:
2. Մինչև մաքսային տարածքից դուրս ապրանքների վերամշակման թույլտվության՝ սույն հոդվածի 1-ին մասի 3-րդ կետի հիմքով հետ կանչը (չեղարկումը) մաքսային մարմինը թույլտվությունը ստացած անձին էլեկտրոնային եղանակով կամ թղթային կրիչով ուղարկում է ծանուցում՝ վերամշակման թույլտվությունը հետ կանչելու մտադրության վերաբերյալ:
3. Մաքսային մարմնի կողմից սույն հոդվածի 2-րդ մասով նախատեսված ծանուցումը ուղարկելուց հետո 10 աշխատանքային օրվա ընթացքում վերամշակման թույլտվություն ստացած անձի կողմից ապրանքների արտահանմանն ուղղված որևէ գործողություն չիրականացվելու դեպքում մաքսային մարմնի կողմից վերամշակման թույլտվությունը հետ է կանչվում (չեղարկվում է):
4. Մաքսային մարմինների կողմից վերամշակման թույլտվության հետկանչի (չեղարկման) վերաբերյալ որոշումը գործում է դրա ընդունման պահից, ընդ որում՝ հետ կանչված (չեղարկված) թույլտվության հիման վրա ապրանքների արտահանումը «Վերամշակում՝ մաքսային տարածքից դուրս» մաքսային ընթացակարգով չի թույլատրվում:
5. Մաքսային մարմինների կողմից վերամշակման թույլտվության հետկանչի (չեղարկման) որոշման վերաբերյալ ծանուցումը ստանալուց հետո 10 աշխատանքային օրվա ընթացքում հայտարարատուն պարտավոր է նախկինում «Վերամշակում՝ մաքսային տարածքից դուրս» մաքսային ընթացակարգով ձևակերպված ապրանքները ձևակերպել «Արտահանում» մաքսային ընթացակարգով:
6. Եթե մաքսային մարմինների կողմից ընդունված՝ մաքսային տարածքից դուրս ապրանքների վերամշակման թույլտվության հետկանչի (չեղարկման) որոշումը վերադասության կարգով կամ բողոքարկման արդյունքում ճանաչվում է ոչ իրավաչափ, ապա այդ որոշման անվավեր ճանաչվելու դեպքում վերամշակման թույլտվության գործողությունը վերականգնվում է մաքսային մարմինների կողմից սույն մասով սահմանված որոշումը անվավեր ճանաչվելու օրվանից:

**Հոդված 130. Վերամշակման արդյունքների փոխարինումը օտարերկրյա**

**ապրանքներով**

1. Մաքսային մարմինը կարող է թույլատրել ապրանքների վերամշակման արդյունքի փոխարինումը օտարերկրյա համարժեք ապրանքներով:
2. Եթե ապրանքների վերամշակման նպատակը հանդիսանում է երաշխիքային (անհա­տույց) վերանորոգումը, որն իրականացվում է երաշխիքային ժամկետի շրջանակ­ներում, ապա մաքսային մարմինները թույլատրում են ապրանքների վերամշակման արդյունքի փոխարինումը օտարերկրյա ապրանքներով, եթե՝
   1. ապրանքների անմիջական վերամշակման գործառնություններ իրականացնող օտարերկրյա անձը հաստատում է այդպիսի փոխարինման անհրաժեշտությունը,
   2. ապրանքների վերամշակման արդյունքի փոխարինումը օտարերկրյա համարժեք ապրանքներով նախատեսված է պայմանագրով կամ արտադրողի երաշխիքով:
3. Համարժեք օտարերկրյա ապրանքների ներմուծումը Հայաստանի Հանրապետություն իրականացվում է մաքսային տարածքից դուրս ապրանքների վերամշակման թույլտվության ժամկետը չգերազանցող ժամկետում:
4. Մաքսային մարմնի կողմից ապրանքների վերամշակման արդյունքների փոխարի­նումը օտարերկրյա համարժեք ապրանքներով թույլատրելու դեպքում, «Վերամշա­կում՝ մաք­սային տարածքից դուրս» մաքսային ընթացակարգի գործողությունը ավարտելու նպատակով Միու­թյան մաքսային օրենսգրքի 183-րդ հոդվածի 2-րդ կետին համապատասխան՝ Միության ապրանք­ները Հայաստանի Հանրապետության տարածքից արտահանվում են մինչև վերամշակ­ման թույլտվության մեջ նշված ժամկետի ավարտը, որը հաշվարկվում է համարժեք ապրանքների ներմուծման օրվանից սկսված:
5. Ապրանքների վերամշակման արդյունքի՝ օտարերկրյա համարժեք ապրանքներով փոխարինման մասին շահագրգիռ անձը հայտնում է վերամշակման թույտվություն ստանալու համար մաքսային մարմիններ ներկայացվող դիմումի մեջ, իսկ մաքսային մարմինը դրա վերաբերյալ նշումը կատարում է մաքսային տարածքից դուրս ապրանքների վերամշակման թույլտվության մեջ:
6. Եթե ապրանքի փոխարինման անհրաժեշտությունը ծագում է մաքսային տարածքից դուրս ապրանքների վերամշակման թույլտվությունը ստանալուց հետո, ապա վերամշակման թույտվություն ստացած անձը էլեկտրոնային եղանակով կամ թղթային կրիչով մաքսային մարմիններին ներկայացնում է հիմնավորված դիմում՝ ապրանքների վերամշակումից ստաց­վող արդյունքի փոխարինումը թույլատրելու վերաբերյալ:

Սույն մասով նախատեսված դիմումին կցվում են սույն հոդվածի 2-րդ մասով սահ­ման­ված տեղեկությունները հաստատող փաստաթղթերը: Մաքսային մարմինը 3 աշխա­տան­քային օրվա ընթացքում ուսումնասիրում է ներկայացված փաստաթղթերը և որոշում կայաց­նում՝ ապրանքների վերամշակման արդյունքների՝ համարժեք օտարերկրյա ապրանք­ներով փոխարինումը թույլատրելու կամ մերժելու վերաբերյալ, ինչի մասին ծանուցում է դիմումը ներկայացնող անձին:

Մաքսային տարածքից դուրս ապրանքների վերամշակման արդյունքների՝ համարժեք օտարերկրյա ապրանքներով փոխարինումը մերժելու վերաբերյալ որոշումը պետք է պարու­նակի մերժման պատճառաբանված հիմքերը:

1. Եթե որպես մաքսային տարածքից դուրս ապրանքների վերամշակման թույլտվություն օգտագործվում է «Վերամշակում՝ մաքսային տարածքից դուրս» մաքսային ընթացակարգով լրացված մաքսային հայտարարագիրը, ապա մաքսային տարածքից դուրս ապրանքների վերամշակման արդյունքների՝ օտարերկրյա համարժեք ապրանքներով փոխարինման թույլտվությունը տրամադրվում է առանձին՝ Կոմիտեի սահմանած ձևով:
2. Օտարերկրյա ապրանքների համարժեք փոխարինման կարգն ու պայմանները սահմանում է Կառավարությունը:
3. «Վերամշակում՝ մաքսային տարածքից դուրս» մաքսային ընթացակարգի գործողու­թյունն ավարտվում և դադարում Միության մաքսային օրենսգրքի 184-րդ հոդվածին համա­պատաս­խան:

**ԳԼՈՒԽ 23**

**«ՎԵՐԱՄՇԱԿՈՒՄ` ՆԵՐՔԻՆ ՍՊԱՌՄԱՆ ՀԱՄԱՐ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 131. «Վերամշակում՝ ներքին սպառման համար» մաքսային**

**ընթացակարգի բովանդակությունը, ապրանքների՝ այդ մաքսային**

**ընթացակարգով ձևակերպման և մաքսային ընթացակարգի ներքո**

**օգտագործման պայմանները, մաքսատուրքի, հարկերի և**

**մաքսային մարմիններին վճարման ենթակա այլ վճարների**

**հաշվարկումը և վճարման ժամկետները**

1. «Վերամշակում՝ ներքին սպառման համար» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարա­բերու­թյուն­ները կարգավորվում են Միության մաքսային օրենսգիրքի 26-րդ գլխով սահմանված դրույթ­ներին և սույն գլխով սահմանված առանձնահատկություններին համապատասխան:
2. «Վերամշակում՝ ներքին սպառման համար» մաքսային ընթացակարգը կիրառվում է Կառավարության սահմանած ցանկին համապատասխան ապրանքների ներմուծման նկատ­մամբ:
3. «Վերամշակում՝ ներքին սպառման համար» մաքսային ընթացակարգով ապրանք­ների ձևակերպման համար մաքսային հայտարարագիրը ներկայացվում է այն անձի կողմից, որը ստացել է ներքին սպառման համար ապրանքների վերամշակման թույտվություն և իրավունք ունի հանդես գալ որպես հայտարարատու՝ Միության մաքսային օրենսգրքի 83-րդ հոդվածին համապատասխան:
4. «Վերամշակում՝ ներքին սպառման համար» մաքսային ընթացակարգով ձևակերպ­ված ապրանքների հաշվառման կարգը սահմանում է Կառավարությունը:

**Հոդված 132. Վերամշակման արդյունքի մեջ օտարերկրյա ապրանքի**

**նույնականացումը**

1. Վերամշակման արդյունքի մեջ օտարերկրյա ապրանքների նույնականացումն իրա­կա­­նացվում է Միության մաքսային օրենսգրքի 192-րդ հոդվածով սահմանված նույնա­կա­նաց­ման միջոցներով, ընդ որում՝ նույնականացման եղանակի կիրառելիությունը որոշվում է վերամ­շակման թույտվությունը տրամադրող մաքսային մարմնի կողմից՝ հաշվի առնեով ապրանքների հատկությունները, բնույթը և դրանց վերամշակման գործառնությունները:
2. Մաքսային մարմինը կարող է ինքնուրույն որոշել վերամշակ­ման արդյունքի մեջ օտարերկրյա ապրանքների նույնականացման եղանակը, եթե հայտարարատուի կողմից առաջարկող նույնականացման եղանակը ընդունելի չէ մաքսային մարմնի համար:
3. Մաքսային մարմինը ներկայացնում է գրավոր հիմնավորում հայտարարատուի կողմից առաջարկվող նույնականացման եղանակը չընդունելու վերաբերյալ:
4. Միության մաքսային օրենսգրքի 192-րդ հոդվածի 6-րդ պարբերությամբ սահմանված նույնականացման միջոցների կիրառման նպատակով հայտարարատուն կարող է մաքսային մարմին ներկայացնել փաստաթղթեր՝ ելնելով ապրանքների բնույթից և կատարվող վերամշակման գործողություններից, այդ թվում՝ վերամշակման գործողությունների կատար­ման տեխնոլոգիական գործընթացում օտարերկրյա ապրանքների օգտագործման, ինչպես նաև վերամշակման արդյունքների արտադրության տեխնոլոգիայի մասին մանրամասն տեղեկություններ պարունակող:

**Հոդված 133. «Վերամշակում՝ ներքին սպառման համար»** **մաքսային**

**ընթացակարգի ժամկետը**

1. «Վերամշակում՝ ներքին սպառման համար» մաքսային ընթացակարգի ժամկետը ապրանքների ներքին սպառման համար վերամշակման թույլտվության մեջ սահմանված ժամկետն է, որը որոշվում է վերամշակման թույլտվությունը ստացող անձի կողմից և համաձայնեցվում մաքսային մարմնի հետ՝ Միության մաքսային օրենսգրքի 193-րդ հոդվածի 3-րդ կետով սահմանված ժամկետին համապատասխան:
2. Հայտարարատուի կողմից մաքսային մարմնին ներկայացված՝ հիմնավորված դիմումի հիման վրա «Վերամշակում՝ ներքին սպառման համար» մաքսային ընթացակարգով ձևակերպված ապրանքների վերամշակման ժամկետը, Միության մաքսային օրենսգրքի 190-րդ հոդվածի 3-րդ կետին համապատասխան, կարող է երկարաձգվել ոչ ուշ, քան մաքսային ընթացակարգի ժամկետի ավարտից հետո 10 աշխատանքային օրվա ընթացքում:
3. Վերամշակման թույլտվության ժամկետի երակարաձգման համար հայտարարատուն սույն հոդվածի 2-րդ մասում նշված դիմումը էլեկտրոնային եղանակով կամ թղթային կրիչով մաքսային մարմին է ներկայացնում մինչև վերամշակման ժամկետի ավարտը։
4. Մաքսային մարմինը 3 աշխատանքային օրվա ընթացքում ուսումնասիրում է սույն հոդվածի 2-րդ մասում նշված դիմումը և հայտարարատուին էլեկտրոնային եղանակով կամ թղթային կրիչով ծանուցում է վերամշակման ժամկետի երկարաձգման կամ երկարաձգումը մերժելու մասին: Ընդ որում՝ մերժման դեպքում մաքսային մարմինների կողմից նշվում են մերժման հիմքերը:
5. Մաքսային մարմինը մերժում է ներքին սպառման համար վերամշակման ժամկետի երկարաձգումը, եթե առկա է տեղեկատվություն, որ խախտվել են «Վերամշակում՝ ներքին սպառման համար» մաքսային ընթացակարգի պայմանները կամ երկարաձգման դիմումը ներկայացվել է սահմանված ժամկետի խախտմամբ:
6. Ներքին սպառման համար վերամշակման թույլտվության ժամկետի երկարաձգման դեպքում երկարաձգվում է նաև «Վերամշակում՝ ներքին սպառման համար» մաքսային ընթացակարգի գործողության ժամկետը երկարաձգման թույլտվություն ստանալուց հետո 5 աշխատանքային օրվանից ոչ ուշ:

**Հոդված 134. Ներքին սպառման համար վերամշակման արդյունքի**

**նվազագույն ելքերը**

* 1. Ներքին սպառման համար ապրանքների վերամշակման արդյունքի նվազագույն ելքերը որոշվում են հայտարարատուի կողմից ինքնուրույնաբար՝ հաշվի առնելով Միության մաքսային օրենսգրքի 191-րդ հոդվածով սահմանված՝ վերամշակման գործառնությունների փաստացի տեխնոլոգիական գործընթացը և համաձայնեցվում են մաքսային մարմինների հետ՝ վերամշակման թույլտվությունը ստանալու համար դիմում ներկայացնելիս կամ այդ թույլտվության մեջ փոփոխություններ իրականացնելիս:
  2. Մաքսային մարմինների կողմից նվազագուն ելքերի չափաքանակների համա­ձայնեց­ման ժամանակ կարող են հաշվի առնվել փորձագիտական կազմա­կերպու­թյուն­ների եզրա­կա­ցությունները, ինչպես նաև պետական կառավարման համակարգի լիազոր մարմինների դիրքորոշումները, որոնք հիմնված են Հայաստանի Հանրապետության տարածքում այդ արտադրության տեխնոլոգիական գործընթացի վրա:

1. Կառավարության լիազորած մարմնի կողմից, Միության մաքսային օրենսգրքի 194-րդ հոդվածի 2-րդ կետով սահմանված պայմանների պահպանման դեպքում, կարող են սահ­մանվել վերամշակման արդյունքում ստացված ելքի ստան­դարտ չափաքանակներ, որոնք մաք­սային մարմինների հետ համաձայնեցման ենթակա չեն:

**Հոդված 135. Ներքին սպառման համար վերամշակման պայմանների մասին**

**փաստաթուղթը**

1. Միության մաքսային օրենսգրքի 193-րդ հոդվածով սահմանված՝ ներքին սպառման համար ապրանքների վերամշակման պայմանների մասին փաստաթուղթը ներքին սպառման համար վերամշակման թույլտվությունն է:
2. Օտարերկրյա ապրանքների, վերամշակման արդյունքի, մնացորդների և թափոնների արժեքը հայտնի չլինելու դեպքում ներքին սպառման համար վերամշակման թույլտվության մեջ նշվում են համապատասխան արժեքային միջակայքեր:
3. Եթե վերամշակման թույտվության ստացման օրվա դրությամբ բացակայում են անձի կողմից ապրանքների նկատմամբ տիրապետման, օգտագործման կամ տնօրինման իրա­վունք­ները, ապա այդպիսի տեղեկությունները ներառվում են վերամշակման թույլտ­վության մեջ՝ դրանում փոփոխություներ կամ լրացումներ կատարելու միջոցով՝ ոչ ուշ, քան ապրանք­ների հայտարարագրումից 1 աշխատանքային օր առաջ:
4. «Վերամշակում՝ ներքին սպառման համար» մաքսային ընթացակարգով ձևակերպելու համար ապրանքների վերամշակման թույլտվության տրամադրման կարգը, ձևը, դրա լրացման կարգը, դրանում փոփոխություններ կամ լրացումներ իրականացնելու, չեղարկման, ինչպես նաև վերամշակման փաստաթղթի գործողության կասեցման և վերսկսման կարգը սահմանում է Կառավարությունը:

Ներքին սպառման համար ապրանքների վերամշակման էլեկտրոնային թույլտվության ձևաչափն ու կառուցվածքը սահմանում է Կոմիտեն:

1. Կառավարությունը կարող է սահմանել «Վերամշակում՝ ներքին սպառման համար» մաքսային ընթացակարգով ձևակերպված ապրանքների վերամշակման պայմանների մասին փաստաթղթի լրացման առանձնահատկություններ:

**Հոդված 136. Ներքին սպառման համար ապրանքների վերամշակման**

**թույլտվության տրամադրումը**

1. Ներքին սպառման համար ապրանքների վերամշակման թույլտվությունը կարող է ստանալ ցանկացած շահագրգիռ անձ, որը Միության մաքսային օրենսգրքի 83-րդ հոդվածին համապատասխան կարող է հանդես գալ որպես հայտարարատու:
2. Ներքին սպառման համար ապրանքների վերամշակման թույլտվություն ստանալու համար անձը էլեկտրոնային եղանակով կամ թղթային կրիչով դիմում է ներկայացնում մաքսային մարմին:
3. Ներքին սպառման համար ապրանքների վերամշակման թույլտվություն ստանալու նպատակով սույն հոդվածի 2-րդ մասին համապատասխան ներկայացվող դիմումի մեջ նշվում են հետևյալ տվյալները․
   1. դիմումատուի (հայտարարտուի) անվանումը, գտնվելու վայրի հասցեն.
   2. ապրանքների վերամշակման գործառնություններն անմիջականորեն իրականացնող անձանց անվանումը, գտնվելու վայրի հասցեն.
   3. վերամշակման ենթակա ապրանքների ինչպես նաև դրանցից ստացվող արդյունքների, մնացորդների և թափոնների անվանումը, ԱՏԳ ԱԱ ծածկագիրը, քանակը՝ հիմնական և լրացուցիչ չափման միավորներով, արժեքը կամ արժեքային միջակայքը.
   4. օտարերկրյա ապրանքների վերամշակման տեխնոլոգիական գործընթացն ապահովող՝ Միության ապրանքների անվանումը, ԱՏԳ ԱԱ ծածկագիրը, քանակը.
   5. վերամշակման արտադրական գործընթացների իրականացման վայրի հասցեն.
   6. վերամշակման արդյունքի նվազագույն ելքերը.
   7. վերամշակման արդյունքում օտարերկրյա ապրանքների նույնականացման եղա­նակ­ները.
   8. ապրանքների վերամշակման ժամկետը.
   9. թափոնների՝ հետագա առևտրային նպատակներով օգտագործման հնա­րա­վորու­թյունը.
   10. օտարերկրյա ապրանքների նկատմամբ տիրապետման, օգտագործման կամ տնօրինման իրավունքը հաստատող փաստաթղթերի տեսակը, համարը, ամսաթիվը:
4. Ներքին սպառման համար ապրանքների վերամշակման թույլտվություն ստանալու նպատակով սույն հոդվածի 2-րդ մասին համապատասխան ներկայացվող դիմումին կցվում են նաև դրանում ներկայացված տեղեկությունները հաստատող փաստաթղթերը:
5. Մաքսային մարմինը ուսումնասիրում է անձի կողմից ներկայացված դիմումը և փաստաթղթերը՝ Կոմիտեի սահմանած կարգով դրանց գրանցման օրվան հաջորդող 5 աշխատանքային օրվա ընթացքում: Մաքսային մարմինը իրավասու է ներքին սպառման համար վերամշակման արդյունքի նվազագույն ելքերի չափաքանակների վերաբերյալ ներկայացված տեղեկությունների ստուգման նպատակով հարցում կատարել դիմումը ներկայացրած անձին կամ համապատասխան պետական լիազոր մարմիններին, որոնք պարտավոր են 5 աշխատանքային օրվա ընթացքում տրամադրել մաքսային մարմինների կողմից հայցվող տեղեկությունները:

Սույն մասին համապատասխան կատարված հարցման ժամանակահատվածում մաք­սային մարմինների կողմից անձի ներկայացրած դիմումի և փաստաթղթերի ուսում­նասի­րության՝ սույն հոդվածով սահմանված ժամկետը կասեցվում է:

1. Մաքսային մարմինը կարող է մերժել ներքին սպառման համար ապրանքների վերամշակման թույլտվության տրամադրումը, եթե անձի կողմից չեն ներկայացվել սույն հոդ­վածով սահմանված փաստաթղթերը և տեղեկությունները, ինչպես նաև վերամշակման արդյունքի նվազագույն ելքերի քանակները կամ վերամշակման ժամկետները մաքսային մարմին­ների հետ չհամաձայնեցնելու դեպքում:
2. Մաքսային մարմնի կողմից ներքին սպառման համար ապրանքների վերամշակման թույլտվության տրամադրման մերժումը էլեկտրոնային եղանակով կամ թղթային կրիչով ուղարկվում է անձին՝ մերժման դեպքում նշելով այդպիսի թույլտվության տրամադրման մերժման հիմքերը: Ապրանքների վերամշակման թույլտվության մերժման ձևը սահմանում է Կոմիտեն:
3. Մաքսային տարածքում ապրանքների վերամշակման թույլտվություն ստանալու համար դիմումի ձևը, դրա էլեկտրոնային կառուց­վածքն ու ձևաչափը սահմանում է Կոմիտեն:
4. Ներքին սպառման համար ապրանքների վերամշակման թույլտվություն ստանալու համար դիմումի ձևը, դրա էլեկտրոնային կառուց­վածքն ու ձևաչափը սահմանում է Կոմիտեն:

**Հոդված 137. Ներքին սպառման համար ապրանքների վերամշակման**

**թույլտվության մեջ փոփոխություններ (լրացումներ) կատարելը**

1. Ներքին սպառման համար ապրանքների վերամշակման թույլտվության մեջ փոփո­խու­թյունների (լրացումների) անհրաժեշտության առաջացման դեպքում տրամադրված թույլտ­վության մեջ կարող են իրականացվել փոփոխություններ (լրացումներ)՝ վերամշակման թույլտվությունը ստացած անձի կողմից վերամշակման թույլտվությունը տրամադրած մաքսային մարմին էլեկտրոնային եղանակով կամ թղթային կրիչով դիմում ներկայացնելու միջոցով:
2. Մաքսային մարմինը ուսումնասիրում է անձի կողմից առաջարկվող փոփոխություն­ները (լրացումները) 3 աշխատանքային օրվա ընթացքում և, համաձայնության դեպքում, վերամշակման թույլտվության մեջ կատարում է փոփոխություններ (լրացումներ):

Լրացուցիչ տեղեկատվության կամ հարցման անհրաժեշտության դեպքում սույն մասով սահմանված ժամկետը կասեցվում է՝ այդ տեղեկատվության կամ հարցման պատասխանի ստացման ժամկետով:

1. Ներքին սպառման համար ապրանքների վերամշակման թույլտվության մեջ փոփոխությունների (լրացումների) իրականացումը մերժվում է սույն օրենքի 136-րդ հոդվածի 6-րդ մասով սահմանված հիմքերի առկայության դեպքում, որի մասին էլեկտրոնային եղանակով կամ թղթային կրիչով ծանուցում է անձին՝ նշելով մերժման հիմքերը:

Ներքին սպառման համար ապրանքների վերամշակման թույլտվության մեջ փոփոխու­թյուն­ների (լրացումների) իրականացման համար սույն հոդվածին համապատասխան ներ­կա­յացվող դիմումի ձևը, ինչպես նաև այն էլետրոնային ներկայացնելու դեպքում՝ կառուց­վածքն ու ձևաչափը սահմանում է Կոմիտեն:

**Հոդված 138. «Վերամշակում՝ ներքին սպառման համար» մաքսային**

**ընթացակարգով ապրանքների վերամշակման թույլտվության**

**հետկանչը (չեղարկումը)**

1. Ներքին սպառման համար ապրանքների վերամշակման թույլտվությունը կարող է հետ կանչվել (չեղարկվել) մաքսային մարմինների կողմից եթե՝
   1. հայտարարատուն չի պահպանում մաքսային ընթացակարգի պայմանները․
   2. մաքսային մարմիններին հայտնի են դարձել փաստեր, որոնք հավաստում են, որ ներքին սպառման համար ապրանքների վերամշակման թույլտվության ստացման համար մաքսային մարմիններին ներկայացվել են անարժանահավատ տեղեկություններ և որոնք ազդել են մաքսատուրքի, հարկերի և մաքսային մարմիններին վճարման ենթակա այլ վճարների մեծության վրա․
   3. ներքին սպառման համար ապրանքների վերամշակման թույլտվություն ստացած անձը թույլտվությունը ստանալուց հետո 1 տարվա ընթացքում չի իրականացրել վերամշակման ենթակա ապրանքների ներմուծում՝ «Վերամշակում՝ ներքին սպառման համար» մաքսային ընթացակարգով:
2. Մինչև ներքին սպառման համար ապրանքների վերամշակման թույլտվության՝ սույն հոդվածի 1-ին մասի 3-րդ կետի հիմքով հետ կանչը (չեղարկումը) մաքսային մարմինը թույլտվությունը ստացած անձին էլեկտրոնային եղանակով կամ թղթային կրիչով ուղարկում է ծանուցում՝ վերամշակման թույլտվությունը հետ կանչելու մտադրության վերաբերյալ:
3. Մաքսային մարմնի կողմից սույն հոդվածի 2-րդ մասով նախատեսված ծանուցումը ուղարկելուց հետո 10 աշխատանքային օրվա ընթացքում ներքին սպառման համար ապրանքների վերամշակման թույլտվություն ստացած անձի կողմից ապրանքների ներմուծմանն ուղղված որևէ գործողություն չիրականացնելու դեպքում մաքսային մարմնի կողմից վերամշակման թույլտվությունը հետ է կանչվում (չեղարկվում է):
4. Մաքսային մարմինների կողմից ներքին սպառման համար ապրանքների վերամշակման թույլտվության հետկանչի (չեղարկման) վերաբերյալ որոշումը գործում է դրա ընդունման պահից, ընդ որում՝ հետ կանչված (չեղարկված) թույլտվության հիման վրա ապրանքների ներմուծումը «Վերամշակում՝ ներքին սպառման համար» մաքսային ընթացակարգով չի թույլատրվում:
5. Ներքին սպառման համար ապրանքների վերամշակման թույլտվության հետկանչի (չեղարկման) դեպքում հայտարարատուն պարտավոր է 10 աշխատանքային օրվա ընթացքում «Վերամշակում՝ ներքին սպառման համար» մաքսային ընթացակարգով ձևակերպված օտարերկրյա, վերամշակման չենթարկված ապրանքները վերահայտարարագրել «Բաց թողնում՝ ներքին սպառման համար» մաքսային ընթացակարգով:
6. «Վերամշակում՝ ներքին սպառման համար» մաքսային ընթացակարգով ձևակերպ­ված օտարերկրյա ապրանքների՝ վերամշակումից ստացված արդյունքը թույլատրվում է ձևակերպել «Բաց թողնում՝ ներքին սպառման համար» մաքսային ընթացակարգով:
7. Եթե մաքսային մարմինների կողմից ընդունված՝ ներքին սպառման համար ապրանք­ների վերամշակման թույլտվության հետկանչի (չեղարկման) որոշումը վերա­դասու­թյան կարգով կամ բողոքարկամն արդյունքում ճանաչվում է ոչ իրավաչափ, ապա այդ որոշման անվավեր ճանաչվելու դեպքում վերամշակման թույլտվության գործողությունը վերա­կանգ­վում է մաքսային մարմինների կողմից սույն մասով սահմանված որոշումը անվավեր ճանաչ­վելու օրվանից:
8. «Վերամշակում՝ ներքին սպառման համար» մաքսային ընթացակարգի գործո­ղու­թյունն ավարտվում, դադարում և կասեցվում է Միության մաքսային օրենսգրքի 197-րդ հոդ­վածին համապատասխան:

**ԳԼՈՒԽ 24**

**«ԱԶԱՏ ՄԱՔՍԱՅԻՆ ԳՈՏԻ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 139. «Ազատ մաքսային գոտի» մաքսային ընթացակարգի**

**բովանդակությունը**

1. «Ազատ մաքսային գոտի» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերությունները կար­գավորվում են Միության մաքսային օրենսգիրքի 27-րդ գլխով սահմանված դրույթներին և սույն գլխով սահմանված առանձնահատկություններին համապատասխան:
2. Ազատ տնտեսական գոտիներում գտնվող օտարերկրյա և Միության ապրանքները ազատ տնտեսական գոտու տարածք ներմուծվելիս ձևակերպվում են «Ազատ մաքսային գոտի» մաքսային ընթացակարգով:
3. Կառավարությունը, Միության մաքսային օրենսգրքի 201-րդ հոդվածի 13-րդ կետին համապատասխան, կարող է սահմանել այն ապրանքների ցանկը կամ կատեգորիաները, որոնք Հայաստանի Հանրապետության տարածքում ստեղծված ազատ տնտեսական գոտու տարածք ներմուծելիս ենթակա չեն ձևակերպման «Ազատ մաքսային գոտի» մաքսային ընթացակարգով:

**Հոդված 140. «Ազատ մաքսային գոտի» մաքսային ընթացակարգի**

**կիրառման առանձնահատկությունները**

1. Միության մաքսային օրենսգրքի 455-րդ հոդվածով սահմանված դրույթներին համա­պա­տասխան՝ ազատ տնտեսական գոտիներում թույլատրվում է «Ազատ մաքսային գոտի» մաքսային ընթացակարգով ձևակերպված ապրանքների մանրածախ վաճառք՝ առանց նշված ընթացակարգն ավարտելու:
2. Սույն հոդվածի 1-ին մասով սահմանված դեպքում «Ազատ մաքսային գոտի» մաք­սային ընթացակարգով ձևակերպված ապրանքների մանրածախ վաճառք իրականացնող անձը եռամսյակային կտրվածքով մաքսային մարմիններ է ներկայացնում հաշվետվություն՝ «Ազատ մաքսային գոտի» մաքսային ընթացակարգով ձևակերպված ապրանքների իրացման վերաբերյալ:
3. Սույն հոդվածի 2-րդ մասում նշված հաշվետվության ձևը և ներկայացման կարգը սահմանում է Կոմիտեն:
4. Կառավարության սահմանած այն ազատ տնտեսական գոտու տարածքում, որի սահմանագիծը մասնակի կամ ամբողջությամբ համընկնում է Միության մաքսային սահմանի հատվածների հետ՝

ա) Միության մաքսային օրենսգրքի 455-րդ հոդվածի 5-րդ կետի 1-ին ենթակետի համա­ձայն՝ տեղավորման կամ օգտագործման համար «Ազատ մաքսային գոտի» մաքսային ընթա­ցակարգով ձևակերպվող ապրանքների հայտարարատու կարող են հանդես գալ այդ ազատ տնտեսական գոտու շահագործող չհանդիսացող՝ Կառավարության որոշած իրավաբանական անձինք,

բ) Միության մաքսային օրենսգրքի 455-րդ հոդվածի 5-րդ կետի 3-րդ ենթակետի համաձայն՝ Կառավարությունը կարող է սահմանել ապրանքներն այդ ազատ տնտեսական գոտիների տարածքներ ներմուծելիս՝ Միության մաքսային տարածք ապրանքների ժաման­ման և ապրանքներն այդ ազատ տնտեսական գոտիների տարածքներից արտահանելիս՝ Միության մաքսային տարածքից ապրանքների մեկնման հետ կապված մաքսային գործառ­նու­թյունների իրականացման առանձնահատկություններ։

1. Միության մաքսային օրենսգրքի 205-րդ հոդվածի 3-րդ կետը, 207-րդ հոդվածի 1-ին կետի 1-ին և 2-րդ ենթակետերը չեն կիրառվում Կառավարության սահմանած այն ազատ տնտեսական գոտու նկատմամաբ, որի սահմանագիծը մասնակի կամ ամբողջությամբ համընկնում է Միության մաքսային սահմանի հատվածների հետ:
2. Միության մաքսային օրենսգրքի 455-րդ հոդվածի 23-րդ կետով սահմանված արտոնությունների կիրառման նպատակով նշված կետով սահմանված անձինք իրենց կողմից տեղափոխվող ապրանքների և տրանսպորտային միջոցների հայտարարագրման նպատակով ներկայացնում են ուղևորային մաքսային հայտարարագիր՝ միաժամանակ, ներկայացնելով նաև նույն կետով սահմանված պայմանների պահպանումը հավաստող փաստաթղթեր:
3. Միության մաքսային օրենսգրքի 204-րդ հոդվածի 3-րդ կետի 5-րդ ենթակետին համապատասխան, Կառավարությունը կարող է սահմանել այն դեպքերը, երբ լոգիստիկ կամ նավահանգստային ազատ տնտեսական գոտիների տարածք մուտք գործող՝ «Արտահանում» կամ «Մաքսային տարանցում» մաքսային ընթացակարգերով ձևակերպված ապրանքները, ինչպես նաև այլ ապրանքները չեն ձևակերպվում «Ազատ մաքսային գոտի» մաքսային ընթացակարգով:
4. Կոմիտեն կարող է սահմանել Միության մաքսային օրենսգրքի 205-րդ հոդվածի 4-րդ կետի 3-րդ ենթակետով սահմանված դեպքում մաքսային գործառ­նու­թյուն­ների իրակա­նաց­ման կարգը:
5. Միության մաքսային օրենսգրքի 205-րդ հոդվածի 6-րդ կետին համապատասխան՝ մաքսային մարմինների կողմից առանց «Ազատ մաքսային գոտի» մաքսային ընթացակարգի գործողությունն ավարտելու ազատ տնտեսական գոտու տարածքից «Ազատ մաքսային գոտի» մաքսային ընթացակարգով ձևակերպված ապրանքների կամ «Ազատ մաքսային գոտի» մաքսային ընթացակարգով ձևակերպված ապրանքներից պատրաստված (ստացված) ապրանքների արտահանման թույլտվության տրամադրման կարգը սահմանում է Կառավարությունը:
6. Միության մաքսային օրենսգրքի 205-րդ հոդվածի 8-րդ կետին համապա­տաս­խան, հայտարարատուի հիմնավորված դիմումի հիման վրա մաքսային մարմինը թույլատրում է «Ազատ մաքսային գոտի» մաքսային ընթացակարգով ձևակերպված ապրանքների փոխան­ցումը (տիրապետման, օգտագործման կամ տնօրինման իրավունքով)՝
   1. կապալառուին, այդ թվում՝ ազատ տնտեսական գոտու շահագործող չհանդիսացող՝ ազատ տնտեսական գոտու տարածքում շինարարական, մոնտաժման և այլ աշխատանքների իրականացման համար.
   2. փոխադրողին՝ ապրանքների փոխադրում իրականացնելու համար:

Սույն մասին համապատասխան ապրանքների փոխանցման դեպքում կապալառուն և փոխադրողը մաքսատուրքի, հարկերի և մաքսային մարմիններին վճարման ենթակա այլ վճարների մասով համապարտ պարտավորություն են կրում Միության մաքսային օրենսգրքով և սույն օրենքով այդպիսի վճարների պարտավորության ծագման դեպքերում, եթե պար­տավո­րության ծագման օրվա դրությամբ փոխանցված ապրանքները չեն հանձնվել հայտա­րա­րատուին:

1. Կառավարությունը, Միության մաքսային օրենսգրքի 205-րդ հոդվածի 10-րդ կետին համապատասխան, կարող է սահմանել դեպքեր, երբ ազատ տնտեսական գոտու շահագործողի կողմից «Ազատ մաքսային գոտի» մաքսային ընթացակարգով ձևակերպված ապրանքները կամ այդ ապրանքներից պատրաստված (ստացված) ապրանքները, առանց «Ազատ մաքսային գոտի» մաքսային ընթացակարգը ավարտելու, տիրապետ­ման, օգտագործման կամ տնօրինման իրավունքով կարող են փոխանցվել նույն ազատ տնտեսա­կան գոտու մեկ այլ շահագործողի:

Սույն մասով նշված դեպքում Կառավարությունը սահմանում է նաև ապրանքների փոխանցման կարգը և պայմանները:

Սույն մասի առաջին պարբերությամբ նախատեսված՝ Կառավարության սահմանած դեպքերում ապրանքների սեփականության իրավունքի փոխանցման պահից ապրանքների նկատմամբ սեփականության իրավունքը ձեռք բերած անձը կրում է հայտարարատուի՝ Միության մաքսային օրենսգրքով և սույն օրենքով սահմանված պարտավորությունները, այդ թվում՝ «Ազատ մաքսային գոտի» մաքսային ընթացակարգի գործողությունն ավարտելու պարտավորությունը:

1. Կառավարությունը, Միության մաքսային օրենսգրքի 205-րդ հոդվածի 11-րդ կետին համապատասխան, կարող է սահմանել դեպքեր, երբ «Ազատ մաքսային գոտի» մաքսային ընթացակարգով ձևակերպված ապրանքներն, առանց նշված մաքսային ընթացակարգի գործողությունը ավարտելու, սեփականության իրավունքով կարող են փոխանցվել այլ անձանց:

Սույն մասով նշված դեպքում ապրանքների փոխանցման կարգը և պայմանները սահմանում է Կառավարությունը:

Սույն մասի առաջին պարբերությամբ նախատեսված՝ Կառավարության սահմանած դեպքերում ապրանքների նկատմամբ սեփականության իրավունքի փոխանցման պահից ապրանքների նկատմամբ սեփականության իրավունքը ձեռք բերած անձը կրում է հայտարարատուի՝ Միության մաքսային օրենսգրքով և սույն օրենքով սահմանված պարտավորությունները, այդ թվում՝ «Ազատ մաքսային գոտի» մաքսային ընթացակարգի գործողությունն ավարտելու պարտավորությունը:

1. Կառավարությունը, Միության մաքսային օրենսգրքի 205-րդ հոդվածի 13-րդ կետին համապատասխան, կարող է սահմանել այն գործողությունների (գործառնությունների) ցանկը, որոնք չի թույլատրվում իրականացնել «Ազատ մաքսային գոտի» մաքսային ընթացա­կար­գով ձևակերպված ապրանքների նկատմամբ:

**Հոդված 141. «Ազատ մաքսային գոտի» մաքսային ընթացակարգով**

**ձևակերպված օտարերկրյա ապրանքների նույնականացումը**

1. «Ազատ մաքսային գոտի» մաքսային ընթացակարգով ձևակերպված օտարերկրյա ապրանքների նույնականացումը ազատ տնտեսական գոտում արտադրված ապրանքների մեջ իրականացվում է Միության մաքսային օրենսգրքի 206-րդ հոդվածով սահմանված եղա­նակ­ներով:
2. Կառավարությունը, Միության մաքսային օրենսգրքի 206-րդ հոդվածի 2-րդ կետին համապատասխան, սահմանում է «Ազատ մաքսային գոտի» մաքսային ընթացակարգով ձևակերպ­ված օտարերկրյա ապրանքների՝ սույն հոդվածի 1-ին մասում նշված նույնակա­նաց­ման կարգը:

**Հոդված 142. Ազատ տնտեսական գոտու տարածքը**

1. Ազատ տնտեսական գոտու տարածքին ներկայացվող պահանջները և այնտեղ իրականացվող մաքսային գործառնությունները սահմանված են Միության մաքսային օրենսգրքի 203-րդ հոդվածով:
2. Ազատ տնտեսական գոտուն ներկայացվող պահանջները սահմանում է Կառավարությունը:
3. Միության մաքսային օրենսգրքի 203-րդ հոդվածի 4-րդ կետին համապատասխան, Կառավարությունը կարող է սահմանել ազատ տնտեսական գոտիներ ապրանքների ներմուծման մասին մաքսային մարմիններին ներկայացվող ծանուցումների և մաքսային մարմինների կողմից տրամադրվող թույտվությունների ձևերը, ինչպես նաև նշված ծանուցումների և թույլտվությունների տրամադրման կարգը:
4. Կառավարությունը, Միության մաքսային օրենսգրքի 203-րդ հոդվածի 6-րդ կետին համապատասխան, սահմանում է մաքսային մարմինների կողմից ազատ տնտեսական գոտիների տարածք ներմուծվող ապրանքների նույնականացման կարգը:
5. Միության մաքսային օրենսգրքի 203-րդ հոդվածի 7-րդ կետին համապատասխան՝ հայտարարատուն վարում է «Ազատ մաքսային գոտի» մաքսային ընթացակարգով ձևակերպված ապրանքների և «Ազատ մաքսային գոտի» մաքսային ընթացակարգով ձևակերպված ապրանքներից պատրաստված (ստացված) ապրանքների հաշվառում:

«Ազատ մաքսային գոտի» մաքսային ընթացակարգով ձևակերպված ապրանքների և «Ազատ մաքսային գոտի» մաքսային ընթացակարգով ձևակերպված ապրանքներից պատրաստված (ստացված) ապրանքների հաշվառումը վարելու կարգը, ինչպես նաև այդպիսի ապրանքների մասին մաքսային մարմին հաշվետվություն ներկայացնելու կարգը սահմանում է Կառավարությունը:

**Հոդված 143. «Ազատ մաքսային գոտի» մաքսային ընթացակարգի գործողության**

**ավարտն ու դադարեցումը**

1. «Ազատ մաքսային գոտի» մաքսային ընթացակարգի գործողությունն ավարտվում և դադարում է Միության մաքսային օրենսգրքի 207-րդ հոդվածին համապատասխան:
2. Կառավարությունը սահմանում է «Ազատ մաքսային գոտի» մաքսային ընթա­ցա­կարգի՝ առանց այլ մաքսային ընթացակարգերով ձևակերպելու գործողությունն ավատելու կարգը՝ Միության մաքսային օրենսգրքով սահմանված դեպքերում:
3. Միության մաքսային օրենսգրքի 207-րդ հոդվածի 10-րդ կետի 1-ին, 2-րդ և 4-րդ ենթակետերով սահմանված՝ «Ազատ մաքսային գոտի» մաքսային ընթացակարգով ձևակերպ­ված ապրանքների «Ազատ մաքսային գոտի» մաքսային ընթացակարգի գործողությունն ավարտվում է հայտարարատուի հիմնավորված դիմումի հիման վրա:

Սույն մասում նշված ապրանքները մաքսային մարմինների կողմից հանվում են հաշվառումից՝ դրանց համար լիազորված մարմնի կողմից տրամադրված փաստաթղթի (եզրակացության) հիման վրա՝ մաքսային մարմինների կողմից կիրառվող մաքսային հայտարարագրման էլեկտրոնային համակարգում համապատասխան նշում իրականացնելով մաքսային հայտարարագրի վրա, իսկ մաքսային հայտարարագրումը թղթային եղանակով իրականացված լինելու դեպքում՝ մաքսային հայտարարագրի թղթային օրինակների վրա համապատասխան գրառում կատարելով և կնքելով:

1. Միության մաքսային օրենսգրքի 207-րդ հոդվածի 12-րդ և 13-րդ կետերով սահմանված դեպքերում այդ ազատ տնտեսական գոտու գործունեության համար «Ազատ մաքսային գոտի» մաքսային ընթացակագով ձևակերպված՝ սույն մասում նշված կետերում նախատեսված ապրանքների նկատմամբ կիրառված «Ազատ մաքսային գոտի» մաքսային ընթացակարգի գործողությունն ավարտվում է մաքսային մարմիններին ազատ տնտեսական գոտու կազմակերպչի կողմից հիմնավորված դիմումի և ազատ տնտեսական գոտու գործունեության դադարեցումը կամ ազատ տնտեսական գոտու շահագործողի գործունեության դադարեցումը հաստատող փաստաթղթի ներկայացման դեպքում:

Սույն մասում նշված ապրանքները մաքսային մարմինների կողմից հանվում են հաշ­վա­ռումից՝ մաքսային մարմինների կողմից կիրառվող մաքսային հայտարարագրման էլեկտրո­նային համակարգում համապատասխան նշում իրականացնելով մաքսային հայտա­րա­րագրի վրա, իսկ մաքսային հայտարարագրումը թղթային եղանակով իրակա­նաց­ված լինելու պարա­գայում՝ մաքսային հայտարարագրի թղթային օրինակների վրա համապա­տաս­խան գրառում կատա­րելով և կնքելով:

**Հոդված 144. «Ազատ մաքսային գոտի» մաքսային ընթացակարգի գործողության**

**ավարտի առանձնահատկությունները ազատ տնտեսական**

**գոտու կազմակերպչի կամ շահագործողի լուծարման դեպքում**

1. Միության մաքսային օրենսգրքի 207-րդ հոդվածի 14-րդ կետին համապատասխ՝ ազատ տնտեսական գոտու կազմակերպչի կամ շահագործողի՝ օրենքով սահմանված կարգով լուծարման դեպքում «Ազատ մաքսային գոտի» մաքսային ընթացակարգի գործո­ղու­թյան ավարտն իրականացվում է ազատ տնտեսական գոտում գտնվող ապրանքների համար Միության մաքսային օրենսգրքի 207-րդ հոդվածի 3-րդ, 4-րդ, 5-րդ և 6-րդ կետերով սահ­ման­ված դրույթներին համապատասխան՝ Միության մաքսային օրենսգրքով սահմանված մաք­սային ընթացակարգերով (բացառությամբ «Մաքսային տարանցում» մաքսային ընթա­ցա­կարգի) մաք­սային հայտարարագիր ներկայացնելու միջոցով:
2. Սույն հոդվածի 1-ին մասով նախատեսված՝ «Ազատ մաքսային գոտի» մաքսային ընթացակարգի գործողությունը պետք է ավարտվի մինչև Հայաստանի Հանրապետության օրենսդրությամբ սահմանված կարգով իրավաբանական անձի լուծարման ժամկետի ավարտը:
3. Սույն հոդվածով սահմանված կարգով «Ազատ մաքսային գոտի» մաքսային ընթա­ցակարգի գործողությունը չավարտելու դեպքում մաքսային ընթացակարգի գործողությունը դադարեցվում է, իսկ ապրանքները վերցվում են Միության մաքսային օրենսգրքի 51-րդ գլխով սահմանված կարգով: Ապրանքների հետագա տնօրինումն իրականացվում է Միության մաքսային օրենսգրքով և սույն օրենքով սահմանված դրույթներին համապատասխան:

**ԳԼՈՒԽ 25**

**«ԱԶԱՏ ՊԱՀԵՍՏ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 145. «Ազատ պահեստ» մաքսային ընթացակարգի բովանդակությունը**

1. «Ազատ պահեստ» մաքսային ընթացակարգի էությունը և այդ մաքսային ընթա­ցա­կարգով ապրանքների ձևակերպման հետ կապված հարաբերությունները կարգավորվում են Միության մաքսային օրենսգրքի 28-րդ գլխով սահմանված դրույթներին և սույն գլխով սահմանված առանձնահատկություններին համապատաս­խան:
2. Կառավարությունը, Միության մաքսային օրենսգրքի 211-րդ հոդվածի 3-րդ կետին համապատասխան, կարող է սահմանել Միության ապրանքների այն կատեգորիաները, որոնք ազատ պահեստում տեղակայելու համար պարտադիր կարգով ձևակերպվում են «Ազատ պահեստ» մաքսային ընթացակարգով:
3. Կառավարությունը, Միության մաքսային օրենսգրքի 211-րդ հոդվածի 12-րդ կետին համապատասխան, կարող է սահմանել օտարերկրյա այն ապրանքների կատեգորիաները և ցանկերը, որոնց նկատմամբ Հայաստանի Հանրապետության տարածքում չի կիրառվում «Ազատ պահեստ» մաքսային ընթացակարգը:

**Հոդված 146. Ապրանքների՝ «Ազատ պահեստ» մաքսային ընթացակարգով**

**ձևակերպման պայմանները**

1. Ապրանքների՝ «Ազատ պահեստ» մաքսային ընթացակարգով ձևակերպման պայմանները սահմանված են Միության մաքսային օրենսգրքի 212-րդ հոդվածով:
2. «Ազատ պահեստ» մաքսային ընթացակարգի գործողությունը ավարտելու ժամանակ որպես հայտարարատու կարող է հանդես գալ այն անձը, որը հանդիսացել է «Ազատ պահեստ» մաքսային ընթացակարգի հայտարարատու, իսկ «Ազատ պահեստ» մաքսային ընթացակարգով ձևակերպված ապրանքների, ինչպես նաև դրանց վերամշակումից ստացված արդյունքների նկատմամբ Միության մաքսային օրենսգրքի 213-րդ հոդվածին համապատասխան սեփականության իրավունքի փոխանցում նախատեսող գործարքներ իրականացնելու դեպքում՝ այդ գործարքի կողմ հանդիսացող անձը, որին անցել է սեփականության իրավունքը:
3. Կառավարությունը, Միության մաքսային օրենսգրքի 212-րդ հոդվածի 5-րդ կետին համապատասխան, կարող է սահմանել այն դեպքերը, երբ «Ազատ պահեստ» մաքսային ընթացակարգով ձևակերպված ապրանքները կարող են տեղակայված լինել մի քանի ազատ պահեստներում, որոնց համար որպես հայտարարատու հանդես եկող տիրապետողը մեկ իրավաբանական անձ է:

Սույն մասով սահմանված դեպքում Կոմիտեն սահմանում է ազատ պահեստների միջև ապրանքների փոխադրման, ինչպես նաև այդպիսի ապրանքների նկատմամբ իրականացվող մաքսային գործառնությունները և մաքսային հսկողության իրականացման առանձնա­հատկու­թյունները:

**Հոդված 147. «Ազատ պահեստ» մաքսային ընթացակարգով ձևակերպված**

**ապրանքների նկատմամբ իրականացվող գործողությունները**

1. «Ազատ պահեստ» մաքսային ընթացակարգով ձևակերպված ապրանքների նկատմամբ իրականացվող գործողությունները սահմանված են Միության մաքսային օրենսգրքի 213-րդ հոդվածով:
2. Կառավարությունը, Միության մաքսային օրենսգրքի 213-րդ հոդվածի 3-րդ կետին համապատասխան, կարող է ընդլայնել կամ կրճատել Միության մաքսային օրենսգրքի 213-րդ հոդվածի 1-ին կետով սահմանված գործառնությունները՝ կախված ազատ պահեստի ստեղծման նպատակներից:
3. Միության մաքսային օրենսգրքի 213-րդ հոդվածի 4-րդ կետին համապատասխան, մաքսային մարմնի թույլտվությամբ Միության մաքսային օրենսգրքի 213-րդ հոդվածի 1-ին կետի 1-ին, 3-րդ և 5-րդ ենթակետերով նախատեսված գործառնությունները կարող են իրականացվել այն անձանց կողմից, որոնց սեփականության իրավունքով փոխանցվել են «Ազատ պահեստ» մաքսային ընթացակարգով ձևակերպված ապրանքները կամ դրանց վերամշակման արդյունքները:
4. Միության մաքսային օրենսգրքի 213-րդ հոդվածի 5-րդ կետի 3-րդ կետի կիրարկման նպատակով նույն մասով նախատեսված թույլտվությունը տրամադրվում է մաքսային մարմնի կողմից՝ թույլտվության մեջ նշելով մաքսային մարմնի այն ստորաբաժանումը, որի կողմից իրականացվում են «Ազատ պահեստ» մաքսային ընթացակարգով ձևակերպված ապրանք­ների կամ այդ ապրանքներից ստացված (արտադրված) ապրանքների մաքսային ընթա­ցա­կարգի ավարտմանն ուղղված գործառնությունները:
5. «Ազատ պահեստ» մաքսային ընթացակարգով ձևակերպված ապրանքները կամ դրանցից ստացված (արտադրված) ապրանքները կարող են առանց մաքսային ընթացա­կարգի գործողությունը ավարտելու դուրս բերվել ազատ պահեստի տարածքից Հայաստանի Հանրապետության այլ տարածք՝ մաքսային մարմնի կողմից նշված մաքսային ընթացա­կարգի գործողության ավարտմանն ուղղված գործառնությունների իրականացման նպա­տակով:

Սույն մասով նախատեսված ապրանքները ազատ պահեստի տարածքից դուրս բերելու համար Միության մաքսային օրենսգրքի 213-րդ հոդվածով սահմանված թույլտվությունը ստանալու նպատակով հայտարարատուն էլեկտրոնային եղանակով կամ թղթային կրիչով ներկայացնում է հիմնավորված դիմում մաքսային մարմին՝ ներկայացնելով առանց մաքսային ընթացակարգի գործողությունը ավարտելու՝ ապրանքների տեղափոխման հիմնավորումը, ինչպես նաև նշելով մաքսային մարմնի այն նախընտրելի ստորաբաժանումը, որտեղ պետք է իրականացվեն մաքսային ընթացակարգի գործողության ավարտմանն ուղղված գործառնությունները, ապրանքների տեղափոխման և մաքսային մարմնի կողմից գործառնությունների իրականացման նախընտրելի ժամկետները:

Դիմումին կից ներկայացվում են նաև «Ազատ պահեստ» մաքսային ընթացակարգով ձևակերպված մաքսային հայտարարագիրը և այդ մաքսային հայտարարագրում ներկայացված տեղեկությունները հաստատող փաստաթղթերը:

Մաքսային մարմինը դիմումը ստանալուց հետո՝ 1 աշխատանքային օրվա ընթացքում, էլեկտրոնային եղանակով կամ թղթային կրիչով տրամադրում է ապրանքների տեղափոխման թույլտվություն կամ մերժում է այդպիսի թույտվության տրամադրումը նշելով՝ մերժման հիմնավորումը:

**Հոդված 148. «Ազատ պահեստ» մաքսային ընթացակարգով ձևակերպված**

**օտարերկրյա ապրանքների նույնականացումը նշված**

**ապրանքներից ստացված (արտադրված) ապրանքների մեջ**

1. «Ազատ պահեստ» մաքսային ընթացակարգով ձևակերպված ապրանքներից ստացված (արտադրված) ապրանքների մեջ օտարերկրյա ապրանքների նույնականացման նպատակով կիրառվում են Միության մաքսային օրենսգրքի 214-րդ հոդվածով նախատեսված նույնականացման եղանակները:
2. Միության մաքսային օրենսգրքի 214-րդ հոդվածի 2-րդ կետին համապատասխան՝ սույն հոդվածի 1-ին մասում նշված ապրանքների՝ մաքսային մարմնի կողմից նույնա­կա­նաց­ման կարգը սահմանում է Կառավարությունը:

**Հոդված 149. «Ազատ պահեստ» մաքսային ընթացակարգի գործողության**

**ավարտը և դադարը**

1. «Ազատ պահեստ» մաքսային ընթացակարգի գործողությունն ավարտվում և դադարում է Միության մաքսային օրենսգրքի 215-րդ հոդվածով և սույն գլխով սահմանված դրույթներին համապատասխան: Միության մաքսային օրենսգրքի 215-րդ հոդվածի 7-րդ կետով սահմանված հանգամանքներով պայմանավորված՝ «Ազատ պահեստ» մաքսային ընթացակարգով ձևակերպված ապրանքների վիճակի փոփոխության կամ բացակայության դեպքում «Ազատ պահեստ» մաքսային ընթացակարգի գործողությունն ավարտվում է հայտարարատուի հիմնավորված դիմումի հիման վրա՝ այդ ապրանքների համար լիազորված մարմնի կողմից տրամադրված փաստաթղթի հիմքով:

Սույն մասում նշված ապրանքները մաքսային մարմինների կողմից հանվում են հաշվառումից՝ մաքսային մարմինների կողմից կիրառվող մաքսային հայտարարագրման էլեկտրոնային համակարգում համապատասխան նշում իրականացնելով մաքսային հայտարարագրի վրա, իսկ մաքսային հայտարարագրումը թղթային եղանակով իրականացված լինելու պարագայում՝ մաքսային հայտարարագրի թղթային օրինակների վրա համապատասխան գրառում կատարելով և կնքելով:

1. Ազատ պահեստի գործունեության դադարեցման դեպքում այդ պահեստի գործու­նեու­թյան համար «Ազատ պահեստ» մաքսային ընթացակագով ձևակերպված՝ Միության մաք­սային օրենսգրքի 215-րդ հոդվածի 9-րդ կետով նախատեսված ապրանքների նկատմամբ կիրառ­ված «Ազատ պահեստ» մաքսային ընթացակարգի գործողությունը ավարտվում է մաք­սային մարմիններին ազատ պահեստի տիրապետողի կողմից հիմնավորված դիմումի և ազատ պահեստի գործունեության դադարեցումը հաստատող փաստաթղթի ներկայացման դեպ­քում:

Սույն մասում նշված ապրանքները հանվում են հաշվառումից՝ մաքսային մարմինների կողմից կիրառվող մաքսային հայտարարագրման էլեկտրոնային համակարգում համապա­տաս­խան նշում իրականացնելով մաքսային հայտարարագրի վրա, իսկ մաքսային հայտա­րա­րագրումը թղթային եղանակով իրականացված լինելու պարագայում՝ մաքսային հայտա­րարագրի թղթային օրինակների վրա համապատասխան գրառում կատարելով և կնքելով:

**Հոդված 150. Ազատ պահեստի լուծարման դեպքում «Ազատ պահեստ»**

**մաքսային ընթացակարգի գործողության ավարտի**

**առանձնահատկությունները**

1. Ազատ պահեստի՝ օրենքով սահմանված կարգով լուծարման դեպքում «Ազատ պահեստ» մաքսային ընթացակարգի գործողության ավարտն իրականացվում է ազատ պահեստում գտնվող ապրանքների համար, Միության մաքսային օրենսգրքի 215-րդ հոդվածի 4-րդ և 5-րդ կետերով սահմանված դրույթներին համապատասխան՝ Միության մաքսային օրենսգրքով սահմանված մաքսային ընթացակարգերին (բացառությամբ «Մաքսային տարանցում» մաքսային ընթացակարգի) համապատասխան մաքսային հայտարարագիր ներկայացնելու միջոցով:
2. Սույն հոդվածի 1-ին մասով նախատեսված՝ «Ազատ պահեստ» մաքսային ընթա­ցա­կարգի գործողությունը պետք է ավարտվի մինչև Հայաստանի Հանրապետության օրենսդրու­թյամբ սահմանված կարգով իրավաբանական անձի լուծարման ժամկետի ավարտը:
3. Սույն հոդվածով սահմանված կարգով «Ազատ պահեստ» մաքսային ընթացակարգի գործողության ավարտը պետք է իրականացվի ազատ պահեստի լուծարման՝ Հայաստանի Հանրապետության օրենսդրությամբ սահմանված ընթացակարգի մեկնարկի օրվանից 10 աշխատանքային օրվա ընթացքում:
4. Սույն հոդվածով սահմանված կարգով «Ազատ պահեստ» մաքսային ընթացակարգի գործողությունը չավարտելու դեպքում մաքսային ընթացակարգի գործողությունը դադարեցվում է, իսկ ապրանքները վերցվում են Միության մաքսային օրենսգրքի 51-րդ գլխով սահմանված կարգով: Ապրանքների հետագա տնօրինումն իրականացվում է Միության մաքսային օրենսգրքով և սույն օրենքով սահմանված դրույթներին համապատասխան:

**ԳԼՈՒԽ 26**

**«ԺԱՄԱՆԱԿԱՎՈՐ ՆԵՐՄՈՒԾՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 151. Ապրանքների ձևակերպումը «Ժամանակավոր ներմուծում»**

**մաքսային ընթացակարգով**

1. «Ժամանակավոր ներմուծում» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերությունները կարգավորվում են Միության մաքսային օրենսգիրքի 29-րդ գլխով սահմանված դրույթներին և սույն գլխով սահմանված առանձնահատկություններին համապատասխան:

**Հոդված 152. «Ժամանակավոր ներմուծում» մաքսային ընթացակարգով**

**բաց թողնված ապրանքների օգտագործումը և տնօրինումը**

1. «Ժամանակավոր ներմուծում» մաքսային ընթացակարգով բաց թողնված ապրանք­ների օգտագործումն ու տնօրինումն իրականացվում են Միության մաքսային օրենսգրքի 222-րդ հոդվածով սահմանված սահմանափակումներով։
2. «Ժամանակավոր ներմուծում» մաքսային ընթացակարգով բաց թողնված ապրանք­ները պետք է գտնվեն հայտարարատուի փաստացի տիրապետման և օգտագործման տակ, բացառությամբ Միության մաքսային օրենսգրքով սահմանված դեպքերի։

**Հոդված 153. Հայտարարատուի կողմից «Ժամանակավոր ներմուծում»**

**մաքսային ընթացակարգով բաց թողնված ապրանքների**

**փոխանցումն այլ անձի տիրապետմանը և օգտագործմանը` առանց**

**մաքսային մարմինների թույլտվության**

1. «Ժամանակավոր ներմուծում» մաքսային ընթացակարգով բաց թողնված ապրանք­ները հայտարարատուի կողմից առանց մաքսային մարմինների թույլտվության կարող են փոխանցվել այլ անձի տիրապետմանը և օգտագործմանը Միության մաքսային օրենսգրքի 222-րդ հոդվածի 3-րդ կետերով սահմանված հիմքերով:
2. Անձը, որին տիրապետման և օգտագործման իրավունքով փոխանցվել են «Ժամա­նա­կա­վոր ներմուծում» մաքսային ընթացակարգով բաց թողնված ապրանքները, հայտա­րա­րա­տուի հետ համապարտ պարտավորություն է կրում վճարման ենթակա մաքսային վճարների վճար­ման համար:
3. Մաքսային մարմինը, Միության մաքսային օրենսգրքի 340-րդ հոդվածի համաձայն, իրավունք ունի պահանջել «Ժամանակավոր ներմուծում» մաքսային ընթացակարգով բաց թողն­ված ապրանքների փաստացի գտնվելու վայրի վերաբերյալ փաստաթղթեր և տեղեկու­թյուններ և ապրանքներն այլ անձի փոխանցելու դեպքում՝ այդ անձի մասին տեղեկություններ։

**Հոդված 154. Հայտարարատուի կողմից «Ժամանակավոր ներմուծում»**

**մաքսային ընթացակարգով բաց թողնված ապրանքների**

**փոխանցումն այլ անձի տիրապետմանը և օգտագործմանը՝**

**մաքսային մարմինների թույլտվությամբ**

1. «Ժամանակավոր ներմուծում» մաքսային ընթացակարգով բաց թողնված ապրանք­ների փոխանցումն այլ անձի տիրապետմանը և օգտագործմանը մաքսային մարմինների թույլտվությամբ իրականացվում է Միության մաքսային օրենսգրքի 222-րդ հոդվածի 4-րդ կետին համապատասխան։
2. Մաքսային մարմնի գրավոր թույլտվությամբ հայտարարատուի կողմից ժամա­նա­կա­վոր ներմուծված ապրանքներն այլ անձի տիրապետման և օգտագործման իրավունքով փոխան­ցելու դեպքում այդ անձը ստանձնում է Միության մաքսային օրենսդրությամբ և Հայաստանի Հանրապետության մաքսային օրենսդրությամբ սահմանված պահանջները և պայմանները պահպանելու պարտավորությունը։
3. Հայտարարատուն պարտավոր է վճարել «Ժամանակավոր ներմուծում» մաքսային ընթացակարգով բաց թողնված ապրանքների համար մաքսատուրքի և հարկերի գումարներն այն ժամանակահատվածի համար, որի ընթացքում օգտագործել է ապրանքները, եթե նշված մաքսային ընթացակարգով առաջացել է մաքսատուրքի և հարկերի վճարման պար­տավո­րություն:
4. Անձը, որին փոխանցվում են «Ժամանակավոր ներմուծում» մաքսային ընթացա­կարգով բաց թողնված ապրանքները, Միության մաքսային օրենսգրքի 29-րդ գլխին համա­պա­տասխան, ունի իրավունքներ և կրում է պարտավո­րություններ ժամանակավոր ներմուծ­ված ապրանքները փոխանցելու մասին մաքսային մարմնի կողմից որոշման կայացման օրվա­նից։

**Հոդված 155. «Ժամանակավոր ներմուծում» մաքսային ընթացակարգով բաց**

**թողնված ապրանքների՝ այլ անձի տիրապետմանը և**

**օգտագործմանը փոխանցելու համար մաքսային մարմինների**

**թույլտվության տրամադրման կարգը և դիմումի ձևը**

* 1. Միության մաքսային օրենսգրքի 222-րդ հոդվածի 5-րդ կետին համապատասխան՝ «Ժամանակավոր ներմուծում» մաքսային ընթացակարգով բաց թողնված ապրանք­ների՝ այլ անձի տիրապետմանը և օգտագործմանը փոխանցելու համար մաքսային մարմին­ների թույլտվության տրամադրման կարգը և դիմումի ձևը սահմանում է Կառավարությունը։

**Հոդված 156. Ապրանքների ժամանակավոր ներմուծման ժամկետները**

* 1. «Ժամանակավոր ներմուծում» մաքսային ընթացակարգի գործողության ժամկետը սահմանված է Միության մաքսային օրենսգրքի 221-րդ հոդվածով:
  2. Ապրանքները «Ժամանակավոր ներմուծում» մաքսային ընթացակարգով կարող են ձևակերպվել հայտարարատուի խնդրարկած, սակայն Միության մաքսային օրենսգրքի 221-րդ հոդվածի 1-ին և 2-րդ կետերով սահմանված ժամկետները չգերազանցող ժամկետով: Ընդ որում, սկզբնապես խնդրարկված ժամկետը հայտարարատուի դիմումի հիման վրա կարող է երկարաձգվել՝ Միության մաքսային օրենսգրքի 221-րդ հոդվածի 1-ին և 2-րդ կետերով սահ­մանված առավելագույն ժամկետները չգերազանցող ժամկետով երկարաձգման թույլտ­վու­թյուն ստանալուց հետո 5 աշխա­տան­քային օրվանից ոչ ուշ:
  3. Մաքսային մարմին ներկայացված դիմումի հիման վրա «Ժամանակավոր ներմուծում» մաքսային ընթացակարգի գործողության ժամկետի երկարաձգումն իրականացվում է Միու­թյան մաքսային օրենսգրքի 221-րդ հոդվածի 4-րդ կետին համապատասխան՝ Հանձնաժողովի որոշմամբ սահմանված կարգով հայտարա­րագրում փոփոխություններ կատարելու միջոցով:
  4. Մաքսային մարմինն ուսումնասիրում է ժամանակավոր ներմուծման ժամկետի երկա­րաձգ­ման մասին ներկայացված դիմումը 3 աշխատանքային օրվա ընթացքում և հայտա­րա­րա­տուին ծանուցում է ժամանակավոր ներմուծման ժամկետի երկարաձգման մասին։
  5. Ժամանակավոր ներմուծման ժամկետի երկարաձգման մասին մաքսային մարմնի մերժման մեջ պետք է նշվեն մերժման հիմքերը։ Մաքսային մարմինը հայտարարատուին գրավոր ծանուցում է նշված մերժման մասին։
  6. Այն ապրանքների ժամանակավոր ներմուծման դեպքում, որոնց համար Հանձնաժո­ղովի կողմից սահմանված են ժամանակավոր ներմուծման առավել կարճ կամ առավել երկար ժամկետներ, մաքսային մարմինը, որն իրականացրել է նշված ընթացակարգով ապրանքների ձևակերպումը, սույն հոդվածի 2-րդ մասում նշված երկարաձգումը կատարում է Հանձնա­ժողովի կողմից սահմանված ժամկետներում:
  7. Միության մաքսային օրենսգրքի 221-րդ հոդվածի 4-րդ կետին համապատասխան՝ ժամանակավոր ներմուծման ժամկետի երկարաձգման մասին դիմումի ձևը և դիմումի քննարկ­­ման արդյունքների մասին մաքսային մարմնի որոշման ձևը սահմանում է Կառա­վա­րու­թյունը։

**ԳԼՈՒԽ 27**

**«ԺԱՄԱՆԱԿԱՎՈՐ ԱՐՏԱՀԱՆՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 157. «Ժամանակավոր արտահանում» մաքսային ընթացակարգը**

1. «Ժամանակավոր արտահանում» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերությունները կարգավորվում են Միության մաքսային օրենսգիրքի 30-րդ գլխով սահմանված դրույթներին և սույն գլխով սահմանված առանձնա­հատ­կություններին համապատասխան:

**Հոդված 158. «Ժամանակավոր արտահանում» մաքսային ընթացակարգի**

**ժամկետները**

1. «Ժամանակավոր արտահանում» մաքսային ընթացակարգի գործողության ժամկետը սահմանված է Միության մաքսային օրենսգրքի 229-րդ հոդվածով:
2. Ժամանակավոր արտահանման նպատակներից և պայմաններից կախված՝ հայտա­րարատուն ներկայացնում է «Ժամանակավոր արտահանում» մաքսային ընթացակարգի ժամ­կետը, որը չի կարող գերազանցել այն գործարքի ժամկետը, որի համաձայն ապրանքները ժամա­նա­կավոր արտահանվում են Միության մաքսային տարածքից:

Եթե ապրանքների ժամանակավոր արտահանումն իրականացվում է այնպիսի գործարքի հիման վրա, որի համար ժամկետներ նախատեսված չեն, ապա ժամանակավոր արտահանման ժամկետը որոշում և ներկայացնում է հայտարարատուն:

1. Մաքսային մարմին ներկայացված դիմումի հիման վրա «Ժամանակավոր արտահանում» մաքսային ընթացակարգի գործողության ժամկետի երկարաձգումն իրականացվում է Միության մաքսային օրենսգրքի 229-րդ հոդվածի 3-րդ կետին համապատասխան՝ Հանձնաժողովի որոշմամբ սահմանված կարգով հայտարա­րագրում փոփոխություններ կատարելու միջոցով ժամկետի երկարաձգման թույլտվություն ստանալուց հետո 5 աշխատանքային օրվանից ոչ ուշ:
2. Մաքսային մարմինն ուսումնասիրում է ժամանակավոր արտահանման ժամկետի երկարաձգման մասին դիմումը 3 աշխատանքային օրվա ընթացքում և հայտարարատուին ծանուցում է ժամանակավոր արտահանման ժամկետի երկարաձգման մասին։
3. Ժամանակավոր արտահանման ժամկետի երկարաձգման մասին մաքսային մարմնի մերժման մեջ պետք է նշվեն մերժման հիմքերը։ Մաքսային մարմինը հայտարարատուին գրավոր ծանուցում է նշված մերժման մասին։
4. Միության մաքսային օրենսգրքի 229-րդ հոդվածի 1-ին կետին համապատասխան՝ առանձին տեսակի ապրանքների համար Կառավարությունը կարող է սահմանել ժամա­նա­կավոր արտահանման վերջնաժամկետներ:

**Հոդված 159. «Ժամանակավոր արտահանում» մաքսային ընթացակարգի**

**ժամկետի երկարաձգման դիմումի ձևը և մաքսային մարմինի**

**որոշման ձևը**

1. Ժամանակավոր արտահանման ժամկետի երկարաձգման մասին դիմումի ձևը և դիմումի քննարկման արդյունքների մասին մաքսային մարմնի որոշման ձևը սահմանում է Կառավարությունը:

**ԳԼՈՒԽ 28**

**«ՎԵՐԱՆԵՐՄՈՒԾՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 160. «Վերաներմուծում» մաքսային ընթացակարգը**

1. «Վերաներմուծում» մաքսային ընթացակարգի էությունը և այդ մաքսային ընթա­ցա­կար­գով ապրանքների ձևակերպման հետ կապված հարա­բերու­թյունները կարգավորվում են Միության մաքսային օրենսգրքի 31-րդ գլխով սահմանված դրույթներին և սույն գլխով սահմանված առանձնա­հատ­կություններին համապատասխան:

**Հոդված 161. Հարկերի, լրավճարների գումարների և այլ գումարների**

**վճարումը՝ ապրանքների «Վերաներմուծում» մաքսային**

**ընթացակարգով ձևակերպված լինելու դեպքում**

1. Միության մաքսային օրենսգրքի 23-րդ հոդվածի 2-րդ կետի 3-րդ ենթակետին համապատասխան՝ «Վերաներմուծում» մաքսային ընթացակարգով ապրանքների ձևակերպ­ման ժամանակ այդ ապրանքների համար նախկինում Միության մաքսային տարածքից արտահանման ժամանակ չվճարված կամ վերադարձված հարկերի, դրանց նկատմամբ հաշվարկված տոկոսների, լրավճարների կամ ուղղակիորեն կամ անուղղակիորեն որպես վճար ստացված այլ գումարները ենթակա են փոխհատուցման Կառավարության սահմանած կարգով:

**ԳԼՈՒԽ 29**

**«ՎԵՐԱԱՐՏԱՀԱՆՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 162. «Վերաարտահանում» մաքսային ընթացակարգը**

1. «Վերաարտահանում» մաքսային ընթացակարգի էությունը և այդ մաքսային ընթա­ցա­կարգով ապրանքների ձևակերպման հետ կապված հարա­բերու­թյուն­ները կարգավորվում են Միության մաքսային օրենսգրքի 32-րդ գլխով սահմանված դրույթ­ներին և սույն գլխով սահմանված առանձնա­հատ­կություններին համապատասխան:

**Հոդված 163. Ներմուծման մաքսատուրքի, հարկերի գումարների վերադարձը**

**(հաշվանցումը)**

1. Նախկինում «Բաց թողնում՝ ներքին սպառման համար» մաքսային ընթացակարգով ձևակերպված ապրանքները, Միության մաքսային օրենսգրքի 238-րդ հոդվածի 2-րդ կետի 6-րդ և 7-րդ ենթակետերին համապատասխան, «Վերաարտահանում» մաքսային ընթա­ցա­կար­գով ձևակերպելու դեպքում ներմուծման մաքսատուրքի, հարկերի վճարված գումար­ները վերադարձվում (հաշվանցվում) են սույն օրենքի 10-րդ գլխով սահմանված կարգով, եթե այդ ապրանքները փաստացի արտահանվել են Միության տարածքից:

**ԳԼՈՒԽ 30**

**«ԱՆՄԱՔՍ ԱՌԵՎՏՈՒՐ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 164. «Անմաքս առևտուր» մաքսային ընթացակարգը**

1. «Անմաքս առևտուր» մաքսային ընթացակարգի էությունը և այդ մաքսային ընթա­ցա­կար­գով ապրանքների ձևակերպման հետ կապված հարա­բերու­թյուն­ները կարգավորվում են Միության մաքսային օրենսգրքի 33-րդ գլխով սահմանված դրույթ­ներին և սույն գլխով սահման­ված առանձնա­հատ­կություններին համապատասխան:

**Հոդված 165. Անմաքս առևտրի խանութները**

1. Անմաքս առևտրի խանութի՝ հարմարություններով ապահովվածությանը, սարքավոր­վածությանը, տեղակայման վայրին և ապրանքների իրացման պայմաններին ներկայացվող պահանջները սահմանված են սույն օրենքի 286-րդ հոդվածով։
2. Անմաքս առևտրի խանութի տիրապետողը պարտավոր է հաշվառում իրականացնել և հաշվետվություններ ներկայացնել այն ապրանքների մասին, որոնց նկատմամբ կիրառվել է «Անմաքս առևտուր» մաքսային ընթացակարգը՝ սույն օրենքի 197-րդ հոդվածի համաձայն։
3. Հայաստանի Հանրապետության տարածք Միության անդամ պետությունների, ինչպես նաև Հայաստանի Հանրապետության ժամանման վայրերում գործող՝ անմաքս առևտրի խանութներից գնված ապրանքների ներմուծման դեպքում, եթե դրանց բնաիրային և արժեքային չափերը գերազանցում են Միության օրենսդրությամբ ֆիզիկական անձանց կողմից որպես ուղեկցող բեռ ներմուծվող ապրանքների համար սահմանված բնաիրային և արժեքային չափերը, ներկայացվում է ուղևորային մաքսային հայտարարագիր՝ Միության օրենսդրությանը համապատասխան:
4. Անմաքս առևտրի խանութի առևտրի սրահներից ապրանքներ գնելու իրավունք ունեն՝
   1. Միության մաքսային օրենսգրքի 243-րդ հոդվածի 2-րդ կետում նշված անձինք.
   2. տվյալ անմաքս առևտրի տարածքով Հայաստանի Հանրապետությունից մեկնող օդանավերի անձնակազմի անդամները.
   3. տվյալ անմաքս առևտրի խանութի գործունեության վայրի մաքսային հսկողության գոտու տարածքով Հայաստանի Հանրապետությունից մեկնող օդանավերի հրամա­նա­տար­ները կամ այլ լիազորված անձինք` օդանավում ուղևորներին վաճառելու համար: Սույն կետով նախատեսված անձանց անմաքս առևտրի խանութներն ապրանքներ տրամադրում են ավիաընկերությունների հետ կնքված պայմանագրերի հիման վրա:
5. Միության մաքսային օրենսգրքի 243-րդ հոդվածի 4-րդ կետին համապատասխան, Միության մաքսային օրենսգրքի 243-րդ հոդվածի 2-րդ կետի 2-րդ ենթակետում նշված անձանց ապրանքների իրացումն անմաքս առևտրի խանութներից թույլատրվում է Հայաս­տանի Հանրապետության սահմանով ապրանքների տեղափոխման բոլոր վայրերում:

**ԳԼՈՒԽ 31**

**«ՈՉՆՉԱՑՈՒՄ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 166. «Ոչնչացում» մաքսային ընթացակարգը**

1. «Ոչնչացում» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերու­թյուն­ները կարգավորվում են Միության մաքսային օրենսգրքի 34-րդ գլխով սահմանված դրույթ­ներին և սույն գլխով սահմանված առանձնահատկություններին համապատասխան:

**Հոդված 167. Ապրանքների՝ «Ոչնչացում» մաքսային ընթացակարգով**

**ձևակերպման պայմանները**

1. Մինչև «Ոչնչացում» մաքսային ընթացակարգով սահմանված կարգով լրացված մաք­սային հայտարարագիր ներկայացնելը՝ հայտարարատուն «Ոչնչացում» մաքսային ընթա­ցա­կար­գով հայտարարագրելու ցանկության մասին դիմում է ներկայացնում այն մաքսային մարմին, որին պետք է ներկայացնի մաքսային հայտարարագիրը:
2. Սույն հոդվածի 1-ին մասով նախատեսված դիմումին կից պետք է ներկայացվի Կառա­վա­րության սահմանած՝ պետական լիազոր մարմնի կողմից տրա­մադրված՝ ոչնչացման հնա­րավո­րության, վայրի և եղանակի վերաբերյալ եզրակա­ցու­թյունը, որում նշվում են ապրանք­ների ոչնչացման վայրի, եղանակի, ոչնչացման արդյունքում առաջացող հնարավոր թափոն­ների վերաբերյալ տեղեկություններ:
3. Ապրանքների ոչնչացումը պետք է իրականացվի այն անձանց կողմից, որոնք ունեն իրավասու մարմինների համապատասխան լիազորությունը հաստատող փաստաթուղթը:
4. Որպես սույն հոդվածի 2-րդ մասում նշված՝ եզրակացություն կարող է օգտագործվել նաև ժամանակավոր ներմուծված օտարերկրյա ապրանքների հատ­կու­թյունների և բնու­թագ­րերի փորձարկումները, ստուգումները, փորձերը կամ ցուցադրումը իրականացրած կազ­մակեր­պության կողմից տրամադրված ոչնչացման ակտը, այն դեպքում, երբ այդ ապրանք­ները ժամանակավոր ներմուծվել են դրանց հետ կամ դրանց միջոցով հատ­­կությունների և բնութագրերի փորձարկումներ, ստուգումներ, փորձեր, ցուցադրում իրա­­կա­նացնելու համար և ոչնչացվել կամ վնասվել են այդ գործողությունների իրակա­նաց­ման ընթացքում։
5. Որպես ապրանքների ոչնչացման հնարավորությունը հաստատող եզրա­կացու­թյուն՝ կարող են օգտագործվել սույն օրենքի 190-րդ հոդվածի 3-րդ մասով նախատեսված՝ Կառա­վարության սահմանած կարգով մաքսային մարմինների կողմից ճանաչված փաս­տերը։

Սույն մասով նախատեսված դեպքում մաքսային մարմին ներկայացվող փաս­տաթղթերը պետք է պարունակեն սույն հոդվածի 1-ին և սույն օրենքի 168-րդ հոդվածի 1-ին մասերով նախատեսված տեղեկությունները։

1. Ապրանքների ոչնչացումից հետո հայտարարատուն պարտավոր է մաքսային մար­մնին ներկայացնել ոչնչացման փաստը հաստատող փաս­տաթղ­թերը:

**Հոդված 168. Ապրանքների ոչնչացումը**

* 1. «Ոչնչացում» մաքսային ընթացակարգով ձևակերպված ապրանքների ոչնչացումն իրականացվում է մաքսային մարմինների կողմից սահմանված ժամկետում, որը որոշվում է՝ հաշվի առնելով հայտարարագրված ապրանքների փաստացի ոչնչացման ժամկետները, ոչնչացման եղանակը և վայրը, ինչպես նաև պետական լիազոր մարմնի մարմնի կողմից տրամադրված՝ սույն օրենքի 167-րդ հոդվածի 2-րդ մասով նախատեսված եզրակացությունը:
  2. Ապրանքների ոչնչացումն իրականացվում է հայտարարատուի միջոցների հաշվին:
  3. Ապրանքների ոչնչացումն իրականացվում է Կառավարության սահմանած մարմնի (հանձնաժողով, անձ կամ պետական կառավարման համակարգի մարմին) հսկողության ներքո: Անհրաժեշտության դեպքում ապրանքների ոչնչացման գործընթացին կարող են ներգրավվել պետական կառավարման համակարգի այլ մարմինների մասնագետներ և անկախ փորձագետներ:
  4. Ոչնչացումն իրականացվում է հետևյալ եղանակներով.

1) ջերմային, քիմիական, մեխանիկական կամ այլ ազդեցության միջոցով (այրում, քայքայում, կոտրում, տեղադրում և այլն), որի արդյունքում ապրանքներն անդառնալի ոչնչացվում են: Ոչնչացման եղանակը պետք է ապահովի ապրանքների օգտագործման անհնարինությունը կամ դրանց՝ ըստ նշանակության օգտագործման համար նախնական վիճակի վերականգնման անհնարինությունը.

2) ապամոնտաժման, քանդման, մեխանիկական վնասման (ներառյալ անցքեր առա­ջացնելը, պատռելը) և այլ եղանակներով վնասելը` պայմանով, որ այդպիսի վնասվածքներ հասցնելը կբացառի ապրանքների հետագա վերականգնումը և օգտագործումը:

* 1. Ապրանքների փաստացի ոչնչացումից հետո կազմվում է ապրանքների ոչնչացման ակտ՝ Կոմիտեի սահմանած ձևով, որում նշվում են հետևյալ տեղեկությունները.
  2. ապրանքների ոչնչացման վայրը և օրը (ամիսը, ամսաթիվը).
  3. մաքսային ընթացակարգի հայտարարատու հանդիսացող անձի մասին տեղեկու­թյուններ.
  4. ոչնչացման ժամանակ ներկա գտնվող անձանց մասին տեղեկություններ.
  5. ոչնչացվող ապրանքների անվանումը, դրանց քանակը և չափման միավորը.
  6. ապրանքների ոչնչացման եղանակը.
  7. ոչնչացումից հետո թափոնների առկայությունը և դրանց քանակը, ինչպես նաև հետագա օգտագործման հնարավորությունը.
  8. ոչնչացման ակտի ձևում ընդգրկված այլ տեղեկություններ:
  9. Ոչնչացման ակտը ստորագրվում է մաքսային մարմնի պաշտոնատար անձի (անձանց) և հայտարարատուի կողմից և կազմվում է Կառավարության կողմից սահմանած քանակով օրինակից, որոնց բաշխման կարգը սահմանում է Կառավարությունը:
  10. Ապրանքների ոչնչացման փաստը կարող է պահպանվել նաև տեսանկարահանումով կամ ֆոտոնկարահանումով, որոնք կցվում են ոչնչացման ակտին:
  11. «Ոչնչացում» մաքսային ընթացակարգը ավարտվում է սույն հոդվածով սահմանված ակտի հիման վրա:
  12. «Ոչնչացում» մաքսային ընթացակարգով ձևակերպված ապրանքների ոչնչացման կարգը սահմանում է Կառավարությունը:

**ԳԼՈՒԽ 32**

**«ՀՐԱԺԱՐՈՒՄ՝ ՀՕԳՈՒՏ ՊԵՏՈՒԹՅԱՆ» ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 169. «Հրաժարում՝ հօգուտ պետության» մաքսային ընթացակարգը**

1. «Հրաժարում՝ հօգուտ պետության» մաքսային ընթացակարգի էությունը և այդ մաքսային ընթացակարգով ապրանքների ձևակերպման հետ կապված հարաբերությունները կարգավորվում են Միության մաքսային օրենսգրքի 35-րդ գլխով սահմանված դրույթներին և սույն գլխով սահմանված առանձնահատկություններին համապատասխան:

**Հոդված 170. «Հրաժարում՝ հօգուտ պետության» մաքսային ընթացակարգով**

**ապրանքները հայտարարագրելու կարգը**

1. «Հրաժարում՝ հօգուտ պետության» մաքսային ընթացակարգով ապրանքները հայտարարագրվում են մաքսային մարմնի թույլտվությամբ։
2. Թույլտվություն ստանալու համար հայտարարատուն գրավոր դիմում է մաքսային մարմին՝ դիմումում նշելով ապրանքների անվանումը, քանակը, արժեքը, գտնվելու վայրը, ԱՏԳ ԱԱ ծածկագրերը և ապրանքներից հօգուտ պետության հրաժարվելու պատճառների համառոտ նկարագրությունը։
3. Մաքսային մարմինը 5 աշխատանքային օրվա ընթացքում ուսումնասիրում է սույն հոդվածի 2-րդ մասում նշված դիմումը և որոշում է կայացնում՝ «Հրաժարում՝ հօգուտ պետու­թյան» մաքսային ընթացակարգով ապրանքների ձևակերպման թույլտվության տրամադր­ման մասին կամ Հանձնաժողովի որոշմամբ հաստատված ցանկում ներառված ապրանք­ներից, ինչպես նաև Միության մաքսային տարածք ներմուծման համար արգելված, Միության անդամ պետությունների տարածքում շրջանառության համար արգելված ապրանքներից հրա­ժարվելու դեպքում` թույլտվության տրամադրումը մերժելու մասին։
4. «Հրաժարում՝ հօգուտ պետության» մաքսային ընթացակարգով ապրանքները հայտա­­րարագրելու համար հայտարարատուն «Հրաժարում՝ հօգուտ պետության» մաքսային ընթացակարգով ձևակերպված ապրանքների հետ զուգահեռ մաքսային մարմին է ներկա­յացնում նաև հիմնավորված հաշվարկ՝ Միության մաքսային օրենսգրքի 252-րդ հոդվածի երրորդ պարբերությամբ սահմանված պահանջի պահպանվածության մասին:
5. Եթե «Հրաժարում՝ հօգուտ պետության» մաքսային ընթացակարգով ապրանքների բաց թողնումից հետո՝ 3 աշխատանքային օրվա ընթացքում, ապրանքները չեն հանձնվում մաքսային մարմիններին, ապա ապրանքների բաց թողնումը մաքսային մարմինների կողմից անվավեր է ճանաչվում:
6. Մաքսային մարմինների կողմից «Հրաժարում՝ հօգուտ պետության» մաքսային ընթացա­կարգով ձևակերպված ապրանքները հայտարարատուի կողմից հանձնվելուց հետո հանձնվում են Կառավարության սահմանած լիազորված պետական մարմիններին՝ հետագա տնօրինման նպատակով:

Ապրանքների հանձման ժամանակ կազմվում է հանձնման և ընդունման ակտ, որի ձևը սահմանում է Կոմիտեն:

**Հոդված 171. «Հրաժարում՝ հօգուտ պետության» մաքսային ընթացակարգ**

**կիրառելու համար պատասխանատվությունը**

1. Մաքսային մարմինները չեն փոխհատուցում «Հրաժարում՝ հօգուտ պետության» մաքսային ընթացակարգով հայտարարագրված ապրանքների նկատմամբ լիազորություններ ունեցող անձանց գույքային պահանջները։

**ԳԼՈՒԽ 33**

**ՀԱՏՈՒԿ ՄԱՔՍԱՅԻՆ ԸՆԹԱՑԱԿԱՐԳԸ**

**Հոդված 172. Հատուկ մաքսային ընթացակարգը**

1. Հատուկ մաքսային ընթացակարգի էությունը և այդ մաքսային ընթացակարգով ապրանք­ների ձևակերպման հետ կապված հարաբերությունները կարգավորվում են Միության մաքսային օրենսգրքի 36-րդ գլխով սահմանված դրույթներին և սույն գլխով սահման­ված առանձնահատկություններին համապատասխան:
2. Միության մաքսային օրենսգրքի 254-րդ հոդվածին համապատասխան՝ Կառավարությունը սահմանում է հատուկ մաքսային ընթացակարգով առանձին ապրանքների ձևակերպման պայմանները և կարգը՝ Հանձնաժողովի որոշմամբ նախատես­ված դեպքերում:

**ԲԱԺԻՆ V**

**ԱՌԱՆՁԻՆ ԿԱՏԵԳՈՐԻԱՅԻ ԱՊՐԱՆՔՆԵՐԻ՝ ՄԱՔՍԱՅԻՆ ՍԱՀՄԱՆՈՎ ՏԵՂԱՓՈԽՄԱՆ ԿԱՐԳԻ ԵՎ ՊԱՅՄԱՆՆԵՐԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**ԳԼՈՒԽ 34**

**ԱՆՁՆԱԿԱՆ ՕԳՏԱԳՈՐԾՄԱՆ ԱՊՐԱՆՔՆԵՐԻ ՏԵՂԱՓՈԽՄԱՆ ԿԱՐԳԻ ԵՎ ՊԱՅՄԱՆՆԵՐԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 173. Միության մաքսային սահմանով անձնական օգտագործման**

**ապրանքների տեղափոխման ժամանակ կիրառվող երկուղի**

**համակարգը**

1. Ֆիզիկական անձանց կողմից անձնական օգտագործման ապրանքների՝ Հայաս­տանի Հանրապետության սահմանով տեղափոխման հետ կապված մաքսային ձևակեր­պում­ներն իրականացվում են Միության մաքսային օրենսգրքի 37-րդ գլխով սահմանված դրույթ­ներին և սույն օրենքով նախատեսված առանձնահատկություններին համապա­տաս­խան:
2. Միության մաքսային սահմանով անձնական օգտագործման ապրանքների տեղափոխ­ման ժամանակ երկուղի համակարգը կիրառվում է Միության մաքսային օրենսգրքի 257-րդ հոդվածին համապատասխան:
3. Կառավարությունը, Միության մաքսային օրենսգրքի 257-րդ հոդվածի 5-րդ կետին համապատասխան, սահմանում է մաքսային սահմանով ապրանքների տեղափոխման այն վայրերի ցանկը, ինչպես նաև այդպիսի ցանկ կազմելու կարգը, որտեղ կիրառվում է մաքսային հսկողության երկուղի համակարգը:

**Հոդված 174. Անձնական օգտագործման ապրանքների նկատմամբ**

**իրականացվող մաքսային գործառնությունները**

1. Անձնական օգտագործման ապրանքների նկատմամբ մաքսային գործառնու­թյուն­ներն իրականացվում են Միության մաքսային օրենսգրքի 258-րդ հոդվածին համապատաս­խան:
2. Երկաթուղային տրանսպորտով երթևեկող ուղևորների նկատմամբ մաքսային գոր­ծառ­­նություններն իրականացվում են առանց տրանսպորտային միջոցը լքելու, բացա­ռու­թյամբ այն դեպքերի, երբ տրանսպորտային միջոցը լքելու նպատակը Միության և Հայաս­տանի Հանրապետության մաքսային օրենսդրության պահպանումն է:

Մաքսային գործառնությունների՝ առանց երկաթուղային տրանպորտային միջոցը լքելու իրականացման հերթականությունը սահմանում է Կառավարությունը:

1. Կոմիտեն, Միության մաքսային օրենսգրքի 258-րդ հոդվածի 6-րդ կետին համապատասխան, սահմանում է ֆիզիկական անձանց կողմից ժամանակավոր ներմուծ­ված անձնական օգտագործման ապրանքների նկատմամբ մաքսային գործառնությունների իրականացման, դրանց բաց թողնման և մաքսային հսկողությունից դուրս գտնվելու փաստը հաստատելու կարգը՝ Հանձնաժողովի որոշմամբ նախատեսված դեպքերում և չկարգավոր­ված մասով:
2. Միության մաքսային տարածքից նախկինում արտահանված ապրանքները հետա­դարձ ներմուծելիս, առանց մաքսատուրքերի և հարկերի վճարման արժեքային, քաշային կամ քանակական նորմերը գերազանցելու դեպքում, Միության մաքսային օրենսգրքի 265-րդ հոդվածի 2-րդ կետին համապատասխան այդ ապրանքների նույնա­կա­նաց­ման բացա­կայու­թյան պարագայում, անձի կողմից մաքսային մարմիններին են ներկա­յացվում այնպիսի տեղեկու­թյուններ և փաստաթղթեր, որոնք հավաստում են, որ հետադարձ ներ­մուծվող ապրանքները այն նույն ապրանքներն են, որոնք նախկինում իր կողմից արտա­հանվել էին։
3. Այն դեպքերում, երբ ֆիզիկական անձանց կողմից միջազգային փոստային կամ սուրհանդակային առաքումներով կամ որպես ուղեկցող բեռ Հայաստանի Հանրապետու­թյուն ներմուծվող ապրանքների համար նախատեսվում է մաքսատուրքի և հարկերի վճա­րում միասնական դրույքաչափով կամ որպես միագումար մաքսային վճար, դրանց վճա­րումն իրականացվում է մաքսային մարմինների կողմից տրվող մաքսային մուտքի անդորրագրի հիման վրա, որի ձևը և լրացման կարգը հաստատում է Հանձնաժողովը:
4. Այն դեպքերում, երբ որպես ուղեկցող բեռ Հայաստանի Հանրապետություն ներմուծ­վող ապրանքների համար նախատեսվում է միագումար մաքսային վճարի մաս կազմող հարկերի վճարում, դրանց վճարումն իրականացվում է Հայաստանի Հանրա­պետության հարկային օրենսգրքով սահմանված կարգով:
5. Մաքսային մարմինն ապահովում է ֆիզիկական անձանց կողմից ապրանքների տեղափոխման կանոնների մասին տեղեկատվության մատչելիությունը, այդ թվում՝ տրանսպորտային և զբոսաշրջային կազմակերպություններում հայերեն, ռուսերեն և օտար լեզուներով կազմված տեղեկատվական թերթիկների տարածման միջոցով, ինչպես նաև մաքսային գործառնությունների կատարման վայրերում ֆիզիկական անձանց կողմից տեղափոխվող ապրանքների վերաբերյալ տեղեկատվական ցուցանակների տեղադրման միջոցով:
6. Կառավարությունը, Միության մաքսային օրենսգրքի 266-րդ հոդվածի 8-րդ կետին համա­պատասխան, կարող է սահմանել ֆիզիկական անձանց կողմից անձնական օգտագործ­ման ապրանքների ներմուծման՝ Հանձնաժողովի կողմից սահմանված պայման­ներից առավել խիստ կամ լրացուցիչ պայմաններ:
7. Միության մաքսային օրենսգրքի 266-րդ հոդվածի 26-րդ կետին համապա­տասխան, միաս­նական դրույքաչափերով գանձվող և միագումար մաքսային վճարի ձևով գանձվող մաք­սատուրքի և հարկերի հաշվարկի ձևը, դրա լրացման և այդ հաշվարկում փոփոխու­թյուններ (լրացումներ) կատարելու կարգը սահմանում է Կոմիտեն:
8. Անհատ ձեռ­նար­­­կատեր չհանդիսացող ֆիզիկական անձանց կողմից ապրանքների ներմուծումը դիտարկ­վում է որպես ձեռնարկատիրական գործունեության նպատակով իրա­կա­նացվող ներ­­մուծում, եթե ֆիզիկական անձանց կողմից կամ նրանց հասցեով Հայաստանի Հան­րա­­պետություն ներմուծվող ապրանքների չափաքանակները (այդ թվում` ըստ Միության անդամ հանդիսացող կամ չհանդիսացող երկրների) գերազանցում են Կառավարության սահ­մանած` Հայաստանի Հանրապետություն ներմուծվող ապրանքների ակնհայտ առևտ­րային չափաքանակները:
9. Սույն հոդվածի 10-րդ մասով սահմանված չափերը չեն ներառում սույն օրենքի 177-րդ հոդվածում նշված անձանց անձնական օգտագործման ապրանքները, որոնց բնաիրային չափերը սահմանում է Կառավարությունը, ինչպես նաև Միության մաքսային օրենսգրքին համա­պատասխան որպես անձնական օգտագործման ապրանքներ ներմուծվող ապրանք­ները:
10. Ֆիզիկական անձանց կողմից Հայաստանի Հանրապետության տարածքից արտահանվող ապրանքների նկատմամբ կիրառվում է մաքսատուրքի 0 տոկոս դրույքաչափ:
11. Հանձնաժողովի խորհրդի 2017 թվականի դեկտեմբերի 20-ի թիվ 107 որոշման 3-րդ հավելվածի 5-րդ կետին համապատասխան՝ Հայաստանի Հանրապետության ֆիզի­կա­կան անձինք ուղեկցվող կամ չուղեկցվող ուղեբեռի միջոցով կարող են ներմուծել որպես ժառան­գություն ստացած՝ անձնական օգտագործման ավտոտրանսպորտային և մոտոտ­րանսպոր­տային միջոցներ, ավտոտրանսպորտային և մոտոտրանսպորտային միջոցների կցորդներ՝ յուրաքանչյուրից 1 հատ, ինչպես նաև այլ անձնական օգտագործման ապրանք­ներ՝ ազատվելով մաքսատուրքերի և հարկերի վճարումից՝ տվյալ ապրանքները կամ տրանսպորտային միջոցը որպես ժառանգություն ստացած լինելու փաստը Հայաստանի Հան­րապետության օրենսդրությանը համապատասխան հավաստող փաստաթղթերը սահ­ման­ված կարգով ներկայացնելու դեպքում:
12. Ֆիզիկական անձինք, ազատվելով մաքսատուքրերի և հարկերի վճարումից, կարող են ցանկացած եղանակով Հայաստանի Հանրա­պետություն ներմուծել մշակութային արժեքներ, ազգային արխիվային ֆոնդերի փաստաթղ­թերի և արխիվային փաստաթղթերի բնօրինակներ, որոնք ներառված են Միության մասին պայմա­նագրի 7-րդ հավելավծի 4-րդ կետում և որոնց նկատմամբ երրորդ երկրների հետ առևտրում կիրառվում են ոչ սակագնային կարգավորման միջոցներ՝ Կառավարության սահմանած կարգովայդ ապրանքների կարգավիճակի հաստատման դեպքում:

**Հոդված 175.** **Անձնական օգտագործման ապրանքների ներմուծման**

**ժամանակ մաքսատուրքերի, հարկերի վճարման պարտավորության**

**ծագումը, հաշվարկումը, կատարումը, կատարման ապահովումը,**

**դադարեցումը և վճարման ժամկետը**

1. Անձնական օգտագործման ապրանքների ներմուծման ժամանակ մաքսատուրքերի, հարկերի վճարման պարտավորության ծագումը, հաշվարկումը, դադարեցումը և վճարման ժամկետները սահմանվում են Միության մաքսային օրենսգրքի 268-րդ հոդվածին համապատասխան:
2. Կառավարությունը, Միության մաքսային օրենսգրքի 268-րդ հոդվածի 17-րդ կետին համապատասխան, կարող է սահմանել Հայաստանի Հանրապետություն մշտական բնակու­թյան ժամանող, փախստականի կամ հարկադիր տեղահանվածի կարգավիճակ ստանալու նպատակ ունեցող օտարերկրյա ֆիզիկական անձի կողմից տեղափոխվող անձնական օգտագործման ապրանքների համար մաքսատուրքերի, հարկերի վճարման գծով պար­տավո­րությունների ծագման, դադարեցման և դրանց վճարման վերջնաժամկետի այլ հանգա­մանքներ:
3. Անձնական օգտագործման ապրանքների համար ներմուծման մաքսատուրքերի, հարկերի վճարման գծով պարտավորությունը ֆիզիկական անձանց կողմից կատարվում է Միության մաքսային օրենսգրքի 266-րդ, 268-րդ և 269-րդ հոդվածներով սահմանված կարգով և ժամկետներում:
4. Միության մաքսային օրենսգրքով սահմանված ժամկետներում վճարողի կողմից մաքսատուրքերի, հարկերի գծով պարտավորությունը չկատարելու կամ ոչ պատշաճ կատարելու դեպքում մաքսային մարմինը մաքսատուրքերի, հարկերի վճարման վերջնաժամկետի օրվան հաջորդող աշխատանքային օրը մաքսատուրքերի, հարկերի վճարման անհրաժեշտության վերաբերյալ ծանուցում է ուղարկում Միության մաքսային օրենսգրքին և սույն օրենքին համապատասխան վճարողին և նրա հետ համապարտ պարտավորություն կրող անձանց:
5. Մաքսային մարմինների կողմից սույն հոդվածի 4-րդ մասին համապատասխան ուղարկվող ծանուցման ձևը պարունակում է տեղեկատվություն հայտարարատուի, հայտարարագրված ապրանքների, վճարման ենթակա մաքսատուրքերի, հարկերի չափի, մաքսատուրքերի, հարկերի՝ սահմանված ժամկետում չվճարելու համար վճարման ենթակա տույժերի, չվճարված կամ թերի վճարված մաքսատուրքերի և հարկերի վճարման ժամկետի վերաբերյալ և այլ անհրաժեշտ տեղեկատվություն:
6. Մաքսային մարմինների կողմից սույն հոդվածի 4-րդ մասին համապատասխան ուղարկվող ծանուցման ձևը, դրա լրացման և ուղարկման, ինչպես նաև փոփոխելու և չեղարկելու կարգը սահմանում է Կոմիտեն:
7. Կառավարությունը, Միության մաքսային օրենսգրքի 270-րդ հոդվածի 6-րդ կետին համապատասխան, կարող է սահմանել Միության մաքսային օրենսգրքի 270-րդ հոդվածով սահմանված դեպքերից բացի այլ դեպքեր, երբ սույն հոդվածի 4-րդ մասով նախատեսված ծանուցումը չի ուղարկվում մաքսային մարմինների կողմից:
8. Անձնական օգտագործման ապրանքների ներմուծման համար մաքսատուրքերի, հարկերի վճարման պարտավորության կատարման վաղեմության ժամկետը 5 տարի է, որը հաշվարկվում է Միության մաքսային օրենսդրությամբ և սույն օրենքով նախատեսված փաստաթղթերի հիման վրա այդպիսի պարտավորության կատարման՝ օրենքով սահման­ված ժամկետի ավարտի օրվան հաջորդող օրվանից:
9. Անձնական օգտագործման ապրանքների ներմուծման համար մաքսատուրքերի, հարկերի վճարման պարտավորությունը չկատարելու կամ ոչ պատշաճ կատարելու դեպքում մաքսային մարմինը կիրառում է դրանց բռնագանձմանն ուղղված միջոցներ՝ սույն օրենքին և Միության մաքսային օրենսգրքին համապատասխան: Մաքսային մարմինների կողմից մաքսատուրքերի, հարկերի բռնագանձում տարածելու միջոցները չեն կիրառվում Կառավարության սահմանած դեպքերում:
10. Միության մաքսային օրենսգրքի 270-րդ հոդվածի 13-րդ կետին համապատասխան, անձնական օգտագործման ապրանքների ներմուծման համար մաքսատուրքերի, հարկերի, մաքսային գործառնությունների իրականացման համար գանձվող պետական տուրքի, ինչպես նաև տույժերի գումարները, որոնց բռնագանձումը մաքսային մարմինների կողմից անհնար է, ճանաչվում են անհուսալի և դուրս են գրվում Կառավարության սահմանած հիմքերով և կարգով:
11. Անձնական օգտագործման ապրանքների համար մաքսատուրքի և հարկերի վճարման գծով պարտավորությունները կատարվում են Միության մաքսային օրենսգրքի 270-րդ հոդվածին և սույն հոդվածին համապատասխան:
12. Միության մաքսային օրենսգրքի 270-րդ հոդվածի 1-ին կետին համապատասխան, ֆիզիկական անձանց կողմից անձնական օգտագործման ապրանքների ներմուծման ժամա­նակ մաքսատուրքի և հարկերի վճարման պարտավորությունը կարող է կատարվել նաև նրանց կողմից լիազորված անձանց կողմից:
13. Միության մաքսային օրենսգրքի 270-րդ հոդվածի 2-րդ կետին համապատասխան, անգործունակ ճանաչված ֆիզիկական անձի՝ ներմուծման մաքսատուրքի և հարկերի վճար­ման գծով պարտավորությունները կատարվում են խնամակալի կողմից, իսկ անհայտ բացա­կայող ճանաչված ֆիզիկական անձի դեպքում՝ անհայտ բացակայող ճանաչված անձի գույքի կառավարչի կողմից:
14. Միության մաքսային օրենսգրքի 270-րդ հոդվածի 10-րդ կետին համապատասխան, ֆիզիկական անձանց կողմից մաքսատուրքի, հարկերի վճարման գծով չմարված պար­տավո­րու­թյունների գանձման նպատակով մաքսային մարմինը ապրանքների վրա օրենքով սահմանված կարգով բռնագանձում տարածելու հայցադիմումով դիմում է դատարան:
15. Կառավարությունը, Միության մաքսային օրենսգրքի 271-րդ հոդվածի 2-րդ կետին համապատասխան, կարող է սահմանել Միության մաքսային օրենսգրքով նախատեսված դեպքերից բացի լրացուցիչ դեպքեր, երբ Հայաստանի Հանրապետության տարածքում «Մաքսային տարանցում» մաքսային ընթացակարգով անձնական օգտագործման ապրանք­ները ձևակերպվում են առանց մաքսատուրքի և հարկերի վճարման գծով պարտավորության կատարման ապահովում տրամադրելու:
16. Միության մաքսային օրենսգրքի 271-րդ հոդվածի 3-րդ կետին համապատասխան, մաքսային ներկայացուցիչը կարող է իր ցանկությամբ օգտագործել իր կողմից ներկայացված պարտավորությունների կատարման ապահովումը՝ ֆիզիկական անձի կողմից ներմուծվող անձնական օգտագործման ապրանքների համար վճարման ենթակա մաքսատուրքի և հարկերի վճարման գծով պարտավորության կատարումն ապահովելու նպատակով՝ սույն օրենքին համապատասխան:
17. Կառավարությունը, Միության մաքսային օրենսգրքի 271-րդ հոդվածի 6-րդ կետին համապատասխան, կարող է սահմանել անձնական օգտագործման ապրանքների առանձին տեսակների (կատեգորիաների) համար վճարման ենթակա մաքսատուրքի և հարկերի վճարման գծով պարտավորությունների կատարման ապահովման հաստատագրված չափեր:

**Հոդված 176. Անձնական օգտագործման ապրանքների մաքսային**

**հայտարարագրման ժամանակ ներկայացվող փաստաթղթերը և**

**անձնական օգտագործման տրանսպորտային միջոցների**

**ժամանակավոր ներմուծումը**

1. Անձնական օգտագործման ապրանքների մաքսային հայտարարագրման ժամանակ ներկայացվող փաստաթղթերը սահմանված են Միության մաքսային օրենսգրքի 261-րդ հոդվածով:

Կառավարությունը սահմանում է այն փաստաթղթերի ցանկը, որոնք հաստատում են Միության մաքսային օրենսգրքի 261-րդ հոդվածի 1-ին կետի 5-րդ ենթակետով նախա­տեսված՝ օտարերկրյա ֆիզիկական անձանց որպես մշտական բնակության ժամանող ճանաչելու կամ օրենսդրությամբ սահմանված կարգով որպես փախստական կամ հար­կադիր տեղահանված ճանաչելու հանգամանքը։

1. Անձնական օգտագործման տրանսպորտային միջոցները ժամանակավոր ներմուծ­վում են Միության մաքսային օրենսգրքի 264-րդ հոդվածին համապատասխան:
2. Միության մաքսային օրենսգրքի 264-րդ հոդվածի 2-րդ կետով նախատեսված արտո­­նության կիրառման համար մաքսային մարմիններին ներկայացվում է պետական լիազոր մարմնի կողմից տրամադրված՝ անձի դիվանագիտական կարգավիճակը հաստա­տող փաստաթուղթը:

**Հոդված 177. Մի շարք ֆիզիկական անձանց կողմից ներմուծվող անձնական**

**օգտագործման ապրանքների մաքսային վճարների**

**արտոնությունները**

1. «Հայաստանի Հանրապետություն մշտական բնակության տեղափոխվող ճանաչված օտարերկրյա ֆիզիկական անձի կամ փախստականի, հարկադիր տեղահանվածի կար­գավի­ճակ ստացած օտարերկրյա ֆիզիկական անձի անձնական օգտագործման ապրանք­ներ» հասկացությունը սույն հոդվածում նշանակում է հետևյալը.

նշված անձանց պատկանող օգտագործված ապրանքներ (բացառությամբ անձնական օգտագործման տրանսպորտային միջոցների), որոնք նախատեսված են ֆիզիկական անձի՝ ձեռնարկատիրական գործունեության իրականացման հետ չկապված անձնական, ընտանե­կան, տնային և այլ կարիքների համար, ձեռք են բերվել օտարերկրյա ֆիզիկական անձին մշտա­կան բնակության համար Հայաստանի Հանրապետություն տեղափոխված անձ ճանա­չելու փաստը հաստատող փաստաթղթի կամ այդ անձի կողմից, Հայաստանի Հանրա­պետու­թյան օրենսդրությանը համապատասխան, փախստականի, հարկադիր տեղա­հան­ված անձի կարգավիճակ ստանալու փաստը հաստատող փաստաթղթի տրման օրվանից առաջ և չեն գերազանցում Կառավարության սահմանած բնաիրային չափերը, և անձնական օգտագործման տրանսպորտային միջոց հանդիսացող ավտոտրանսպորտային և մոտոտ­րանս­­պորտային միջոցներ, դրանց կցորդներ՝ յուրաքանչյուր տեսակից մեկ միա­վորից ոչ ավել քանակի, որոնք գրանցված են եղել և գտնվել են օտարերկրյա այն ֆիզի­կական անձի սեփականության ներքո նախկին բնակության երկրում առնվազն վեց ամսվա ընթացքում՝ նախքան ֆիզիկական անձին Հայաստանի Հանրապետություն մշտական բնա­կու­թյան տեղափոխվող ճանաչելու փաստը հաստատող կամ փախստականի, հարկադիր տեղա­հանված անձի կարգավիճակ ունենալու փաստը հաստատող փաստաթղթի տրա­մադրման օրը, որը ճանաչվել է մշտական բնակության համար Հայաստանի Հանրա­պետու­թյուն տեղափոխված անձ կամ Հայաստանի Հանրապետությունում ստացել է փախստա­կանի, հարկադիր տեղահանված անձի կարգավիճակ:

1. Հայաստանի Հանրապետության տարածք մշտական բնակության տեղափոխվող ճանաչված կամ փախստականի, հարկադիր տեղահանվածի կարգավիճակ ստացած օտարերկրյա ֆիզիկական անձանց կամ մինչև Հայաստանի Հանրապետություն ժամանումը առնվազն 12 ամիս օտարերկրյա պետությունում ժամանակավորապես բնակված Հայաս­տանի Հանրապետության ֆիզիկական անձանց կամ Կառավարության սահմանած գործու­նեու­թյան ոլորտներում Հայաստանի Հանրապետությունում աշխատանքի թույլտվություն ստա­ցած օտարերկրյա ֆիզիկական անձանց կողմից ներմուծվող անձնական օգտագործ­ման ապրանքների նկատմամբ կիրառվում են Հանձնաժողովի սահմանած մաքսային վճարների արտոնություններ՝ Միության մաքսային օրենսգրքի 266-րդ հոդվածի 8-րդ կետին համապատասխան:
2. Հայաստանի Հանրապետություն մշտական բնակության տեղափոխվող օտարեր­կրյա ֆիզիկական անձ է ճանաչվում, Հայաստանի Հանրապետության օրենսդրության համա­­ձայն, Հայաստանի Հանրապետության քաղաքացիություն կամ Հայաստանի Հանրա­պետու­թյան հատուկ կամ Հայաստանի Հանրապետության մշտական (երկարաժամկետ) կացության կար­գավի­ճակ կամ միջազգային պայմանագրով սահմանված դեպքում դրանց հավա­սարեցված կարգավիճակ ունեցող այն ֆիզիկական անձը, որին բնակչության պետա­կան ռեգիստրը վարող՝ Կառավարության լիազոր մարմինը տրամադրել է Հայաստանի Հանրա­­պետություն մշտական բնակության տեղափոխման փաստի ճանաչումը հաստատող փաստաթուղթ:
3. Հայաստանի Հանրապետություն մշտական բնակության տեղափոխման փաստի ճանա­չումը հաստատող փաստաթուղթը տրամադրվում է սույն հոդվածի 2-րդ մասում նշված այն ֆիզիկական անձին, որը այդ փաստաթուղթն ստանալու նպատակով նույն մասում հիշա­տակված լիազոր մարմին դիմելու օրվան նախորդող 1825 օր ժամանակահատվածում առնվազն 915 օր բացակայել է Հայաստանի Հանրապետությունից:

Կառավարության լիազոր մարմինը սույն հոդվածի 3-րդ մասով սահմանված փաս­տաթուղթը նույն անձին տրամադրում է միայն մեկ անգամ, բացառությամբ այն դեպքերի, երբ տվյալ անձը, նախկինում ստանալով Հայաստանի Հանրապետության մշտական բնակության տեղափոխման փաստի ճանաչումը հաստատող փաստաթուղթը, ստանալու օրվանից 18 ամսվա ընթացքում չի օգտվել մշտական բնակության ժամանող օտարերկրյա ֆիզիկական անձանց համար նախատեսված մաքսային վճարների արտոնությունից:

1. Հայաստանի Հանրապետություն մշտական բնակության տեղափոխվող ճանաչված կամ փախստականի, հարկադիր տեղահանվածի կարգավիճակ ստացած օտարերկրյա ֆիզիկական անձինք կարող են արտոնությամբ Հայաստանի Հանրապետություն ներմուծել իրենց անձնական օգտագործման ապրանքները, եթե մաքսային մարմիններ են ներկա­յացնում համապատասխան կարգավիճակը հաստատող՝ Կառավարության լիազոր մարմնի տրամադրած փաստաթուղթը և նախորդ բնակության երկրում բնակվելու փաստը հաստա­տող փաստաթուղթը՝ հետևյալ պայմանների միաժամանակյա ապահովման դեպքում.
   1. նախորդ բնակության երկրից Միության մաքսային տարածք ներմուծումն իրակա­նացվում է ոչ ուշ, քան օտարերկրյա ֆիզիկական անձին մշտական բնակության համար Հայաստանի Հանրապետություն տեղափոխված անձ ճանաչելու փաստը հաստա­տող փաստաթղթի կամ այդ անձի կողմից, Հայաստանի Հանրապետության օրենսդրու­թյանը համա­պատասխան, փախստականի, հարկադիր տեղահանված անձի կարգավիճակ ստա­նալու փաստը հաստատող փաստաթղթի տրման օրվանից 18 ամսվա ընթացքում.
   2. անձնական օգտագործման ապրանքները ձեռք են բերվել օտարերկրյա ֆիզիկական անձին մշտական բնակության համար Հայաստանի Հանրապետություն տեղափոխված անձ ճանաչելու փաստը հաստատող փաստաթղթի կամ այդ անձի կողմից, Հայաստանի Հան­րա­պե­տության օրենսդրությանը համապատասխան, փախստականի, հարկադիր տեղա­հան­ված անձի կարգավիճակ ստանալու փաստը հաստատող փաստաթղթի տրման օրվանից առաջ, ընդ որում՝ անձնական օգտագործման տրանսպորտային միջոցներ հանդիսացող ավտոտրանսպոր­տային և մոտոտրանսպորտային միջոցները, ավտոտրանսպորտային և մոտոտրանսպորտային միջոցների կցորդները գրանցված են եղել և գտնվել են օտարեր­կրյա այն ֆիզիկական անձի սեփականության ներքո, որը ճանաչվել է մշտական բնա­կու­թյան համար Հայաստանի Հանրապետություն տեղափոխված անձ կամ ստացել է փախս­տա­կանի, հարկադիր տեղահանված անձի կարգավիճակ, նախկին բնակության երկրում առն­վազն վեց ամսվա ընթացքում՝ օտարերկրյա այդ ֆիզիկական անձին մշտական բնա­կու­թյան համար Հայաստանի Հանրապետություն տեղափոխված անձ ճանաչելու փաստը հաս­տատող փաստաթղթի կամ այդ ֆիզիկական անձի կողմից, Հայաստանի Հանրապետության օրենսդրությանը համապատասխան, փախստականի, հարկադիր տեղահանված անձի կարգավիճակ ստանալու փաստը հաստատող փաստաթղթի տրման օրվանից առաջ.
   3. Հայաստանի Հանրապետության օրենսդրությանը համապատասխան՝ այդ ֆիզի­կա­կան անձին մշտական բնակության համար Հայաստանի Հանրապետություն տեղափոխված անձ ճանաչելու կամ նրա կողմից փախստականի, հարկադիր տեղահանված անձի կար­գավի­ճակ ստանալու հետ կապված՝ Միության մաքսային տարածք մաքսատուրքերի, հար­կերի վճարումից ազատմամբ անձնական օգտագործման ապրանքներ այդ ֆիզիկական անձի կողմից նախկինում չեն ներմուծվել.
   4. Հայաստանի Հանրապետություն մշտական բնակության տեղափոխվող ճանաչված կամ փախստականի, հարկադիր տեղահանվածի կարգավիճակ ստացած օտարերկրյա ֆիզիկական անձի անձնական օգտագործման ապրանքները չեն գերազանցում Կառա­վա­րության սահմանած բնաիրային չափերը:
2. Հայաստանի Հանրապետություն օտարերկրյա ֆիզիկական անձի մշտական բնակության տեղափոխման փաստի ճանաչումը, ինչպես նաև Հայաստանի Հանրապետու­թյան տարածքում գտնվելու կամ Հայաստանի Հանրապետության տարածքից բացակայելու հանգամանքը և ժամանակահատվածը որոշում է բնակչության պետական ռեգիստրը վարող՝ Կառավարության լիազոր մարմինը` տվյալ ֆիզիկական անձի վերաբերյալ Հայաս­տանի Հանրապետության պետական սահմանը հատելու տեղեկատվության հիման վրա:
3. Սույն հոդվածին համապատասխան՝ որպես Հայաստանի Հանրապետության տարածք մշտական բնակության տեղափոխված անձ ճանաչված օտարերկրյա ֆիզիկական անձանց կամ Հայաստանի Հանրապետության տարածքում փախստականի, հարկադիր տեղահանվածի կարգավիճակ ստացած օտարերկրյա ֆիզիկական անձանց նկատմամբ արտոնության կիրառման, Հայաստանի Հանրապետության տարածքից բացակայած լինելու հանգամանքը և ժամանակահատվածն ստուգելու, անձին մշտական բնակության փաստի ճանաչումը հաստատող փաստաթուղթ տրամադրելու կարգերը սահմանում է Կառա­վարու­թյունը:
4. Հայաստանի Հանրապետության օրենսդրությամբ սահմանված կարգով Հայաս­տանի Հանրապետությունում մշտական բնակության վայր ունեցող և ժամանա­կավորա­պես օտարերկրյա պետությունում բնակվող Հայաստանի Հանրապետության ֆիզիկական անձը կարող է առանց մաքսատուրքերի, հարկերի վճարման ուղեկցվող կամ չուղեկցվող ուղեբեռով Հայաստանի Հանրապետություն ներմուծել 5000 եվրոն չգերազանցող արժեքով անձնական օգտագործման ապրանքներ, բացառությամբ անձնական օգտագործման տրանսպորտային միջոցների և անձնական օգտագործման տրանսպորտային միջոցների թափքի, եթե նախքան Հայաստանի Հանրապետություն ժամանելը դիտարկվող ժամանա­կահատ­վածում առնվազն 12 ամիս բնակվել է օտարերկրյա պետությունում:
5. Սույն հոդվածի 8-րդ մասի կիրառության իմաստով՝ դիտարկվող ժամանա­կահատ­ված է համարվում անձի կողմից ուղեկցվող կամ չուղեկցվող ուղեբեռի տեղափոխման փաստով պայմանավորված՝ Հայաստանի Հանրապետություն ժամանման օրվան նախորդող 420 օր տևողությամբ ժամանակահատվածը:
6. Սույն հոդվածի 8-րդ մասով նախատեսված արտոնության տրամադրման նպատակով անձը պարտավոր է Հայաստանի Հանրապետություն ժամանելու օրվան հաջորդող 60 օրվա ընթացքում գրավոր դիմում ներկայացնել մաքսային մարմին` դիմումին կցելով օտարերկրյա պետությունում բնակվելու փաստը հաստատող փաստաթուղթ:
7. Սույն հոդվածի 8-րդ մասով նախատեսված արտոնությունից անձը կարող է օգտվել երեք տարվա ընթացքում մեկ անգամ:
8. Սույն հոդվածի 5-րդ և 8-րդ մասերում նշված անձինք միաժամանակ չեն կարող օգտվել սույն հոդվածում նշված մեկից ավելի արտոնությունից:
9. Կառավարության սահմանած գործունեության ոլորտներում աշխատանքի թույլտ­վու­­թյուն ստացած օտարերկրյա ֆիզիկական անձը կարող է Հայաստանի Հանրա­պետու­թյան տարածքում գտնվելու ժամանակահատվածում ուղեկցվող կամ չուղեկցվող ուղեբեռում, մաքսատուրքերի, հարկերի վճարումից ազատմամբ Հայաստանի Հանրապե­տու­թյան տարածք ներմուծել օգտագործված անձնական օգտագործման ապրանքներ՝ աշխատանքի այդ թույլտվությունը ներկայացնելու պայմանով:
10. Սույն հոդվածով սահմանված մաքսային վճարների արտոնություններով ձևակերպ­ված ապրանքների մաքսատուրքերը, հարկերը վճարելու պարտավորության առաջացումը և դադարումը, դրանց վճարման ժամկետներն ու հաշվարկումը կարգավորվում են Միության մաքսային օրենսգրքի 268-րդ և 269-րդ հոդվածներով, ինչպես նաև սույն օրենքի 175-րդ հոդվածով:
11. Միության մաքսային օրենսգրքի 259-րդ հոդվածի 2-րդ կետին համապատասխան, նշված կետով սահմանված անձանց անձնական օգտագործման ապրանքների ժամանակավոր պահպանումը կարող է իրականացվել ժամանակավոր պահպանման պահեստներում կամ նշված անձանց կողմից նախանշված վայրում՝ մաքսային մարմինների թույլտվությամբ Միության մաքսային օրենսգրքի 259-րդ հոդվածի 5-րդ կետով սահմանված ժամկետներով:

Սույն մասում նշված՝ ժամանակավոր պահպանման պահեստներից տարբերվող այլ վայրերին ներկայացվող պահանջները, ինչպես նաև Միության մաքսային օրենսգրքի 259-րդ հոդվածի 2-րդ կետում սահմանված անձանց անձնական օգտագործման ապրանքների ժամանակավոր պահպանումը այդ վայրերում իրականացնելու համար մաքսային մարմնի թույլտվության տրամադրման և մերժման դեպքերը սահմանում է Կոմիտեն:

**Հոդված 178. Միության անդամ երկրների ռեզիդենտ ֆիզիկական անձանց**

**անձնական օգտագործման տրանսպորտային միջոցների գտնվելը**

**Հայաստանի Հանրապետության տարածքում**

1. Միության անդամ երկրների ռեզիդենտ ֆիզիկական անձինք Միության անդամ այլ պետություններում հաշվառված անձնական օգտագործման տրանսպորտային միջոցներով Հայաստանի Հանրապետության սահմանը հատելիս մաքսային մարմիններ են ներկա­յաց­նում անձը հաստատող և տրանսպորտային միջոցի հաշվառման փաստաթղթերը, որի հիման վրա մաքսային մարմինը մաքսային հայտարարագրման էլեկտրոնային համա­կար­գում հաշվառում է դրանց մուտքը Հայաստանի Հանրապետության տարածք:
2. Սույն հոդվածի 1-ին մասում նշված տրանսպորտային միջոցները Հայաստանի Հանրապետության տարածքում կարող են գտնվել այդ ֆիզիկական անձանց՝ Հայաստանի Հանրապետությունում գտնվելու՝ օրենքով սահմանված ժամկետը չգերազանցող ժամկետով:
3. Սույն հոդվածի 1-ին մասում նշված տրանսպորտային միջոցները կարող են Հայաստանի Հանրապետության տարածքում օգտագործվել բացառապես տրանսպորտային միջոցը ներմուծող անձի կամ նրա կողմից լիազորված անձի կողմից և պետք է դուրս բերվեն Հայաստանի Հանրա­պետությունից մինչև սույն հոդվածի 2-րդ մասով նախատեսված ժամկետի ավարտը:

**ԳԼՈՒԽ 35**

**ՄԻՋԱԶԳԱՅԻՆ ՓՈԽԱԴՐՈՒՄՆԵՐ ԻՐԱԿԱՆԱՑՆՈՂ ՏՐԱՆՍՊՈՐՏԱՅԻՆ ՄԻՋՈՑՆԵՐԻ ԵՎ ՊԱՇԱՐՆԵՐԻ ՏԵՂԱՓՈԽՄԱՆ ԿԱՐԳԻ ԵՎ ՊԱՅՄԱՆՆԵՐԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 179. Միջազգային փոխադրումներ իրականացնող տրանսպորտային**

**միջոցների, դրանց պահեստամասերի և սարքավորումների՝**

**Հայաստանի Հանրապետության սահմանով տեղափոխումը**

1. Միջազգային փոխադրումներ իրականացնող տրանսպորտային միջոցների, դրանց պահեստամասերի և սարքավորումների՝ Հայաստանի Հանրապետության սահմանով տեղափոխման հետ կապված մաքսային ձևակերպումներն իրականացվում են Միության մաքսային օրենսգրքի 38-րդ գլխով և սույն հոդվածով սահմանված դրույթներին համապատասխան:
2. Միության մաքսային օրենսգրքի 275-րդ հոդվածի 6-րդ կետին համապատասխան, Կառավարությունը կարող է սահմանել միջազգային փոխադրման երկաթուղային տրանսպորտային միջոցների և նշված տրանսպորտային միջոցներով տեղափոխվող կոնտեյներների՝ ներքին փոխադրումներում օգտագործման պարբերականության սահմանափակում:
3. Միության մաքսային օրենսգրքի 275-րդ հոդվածի 13-րդ կետին համապատասխան, Կառավարությունը սահմանում է երկաթուղային փոխադրումների ժամանակ օգտագործվող՝ ժամանակավոր ներմուծված երկաթուղային տրանսպորտի կամ կոնտեյներների մասին տեղեկությունների՝ մաքսային մարմիններին ներկայացման կարգը:
4. Միության մաքսային օրենսգրքի 278-րդ հոդվածի 2-րդ կետին համապատասխան, միջազգային փոխադրման տրանսպորտային միջոցների հայտարարագրման ժամանակ որպես հայտարարատու կարող են հանդես գալ փոխադրողների կողմից լիազորված անձինք:

**Հոդված 180. Պաշարների տեղափոխումը Միության մաքսային սահմանով**

1. Պաշարների՝ Միության մաքսային սահմանով տեղափոխման հետ կապված մաքսային ձևակերպումներն իրականացվում են Միության մաքսային օրենսգրքի 39-րդ գլխով և սույն հոդվածով սահմանված դրույթներին համապատասխան:
2. Միության մաքսային օրենսգրքի 281-րդ հոդվածի 5-րդ կետին համապատասխան, «Անմաքս առևտուր» մաքսային ընթացակարգով ձևակերպված ապրանքները կարող են հայտարարագրվել և բաց թողնվել որպես պաշարներ, եթե դրանք բեռնվում են երկաթուղային տրանսպորտի վրա անմիջապես մաքսային սամանով ապրանքների տեղափոխման վայրերում տեղակայված անմաքս առևտրի խանութներից:
3. Կառավարությունը, Միության մաքսային օրենսգրքի 283-րդ հոդվածի 7-րդ կետին համապատասխան, կարող է սահմանել անմաքս առևտրի խանութից որպես պաշարներ ձևակերպված և երկաթուղային տրանսպորտի վրա բեռնվող ապրանքների օգտագործման կարգ և պայմաններ:

**ԳԼՈՒԽ 36**

**ՄԻՋԱԶԳԱՅԻՆ ՓՈՍՏԱՅԻՆ ԱՌԱՔՈՒՄՆԵՐՈՎ ԵՎ ԱՌԱՆՁԻՆ ԿԱՏԵԳՈՐԻԱՆԵՐԻ ԱՆՁԱՆՑ ԿՈՂՄԻՑ ԱՊՐԱՆՔՆԵՐԻ ՏԵՂԱՓՈԽՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 181. Միջազգային փոստային առաքումներով ապրանքների**

**տեղափոխումը**

1. Միջազգային փոստային առաքումներով ապրանքների՝ Հայաստանի Հանրապետու­թյան սահմանով տեղափոխման հետ կապված մաքսային ձևակերպումներն իրականացվում են Միության մաքսային օրենսգրքի 40-րդ գլխին, սույն գլխին և Միության անդամ պետու­թյունների միջազգային պայմանագրերին համապատասխան:
2. Միջազգային փոստային առաքումներով տեղափոխվող ապրանքների մաքսային ձևակերպումներն իրականացվում են միջազգային փոստափոխանակման վայրերում կամ Կոմիտեի սահմանած այլ վայրերում:
3. Կառավարությունը սահմանում է միջազգային փոստափոխանակման վայրերը, որտեղ միջազգային փոստային առաքումներով տեղափոխվող ապրանքների նկատմամբ իրականացվում են մաքսային գործառնություններ:
4. Փոստային կապի օպերատորի կողմից անձնական օգտագործման ապրանքների տեղափոխման դեպքում որպես հայտարարատու կարող է հանդես գալ փոստային կապի օպերատորը, որի դեպքում փոստային կապի օպերատորը կրում է Միության մաքսային օրենսգրքով հայտարարատուի համար սահմանված պարտավորությունները և օգտվում է իրավունքներից:
5. Միության մաքսային օրենսգրքի 285-րդ հոդվածի 3-րդ կետին համա­պա­տաս­խան, փոստային կապի ազգային օպերատորը Կառավարության սահմանած կարգով մաքսային մարմիններին տեղեկատվություն է ներկայացնում միջազգային փոստային առա­քում­ներով տեղափոխվող անձնական օգտագործման ապրանքների ստացող հանդիսացող ֆիզի­կա­կան անձանց փաստաթղթերի մասին:
6. Միության մաքսային օրենսգրքի 286-րդ հոդվածի 10-րդ կետին համապատասխան, «Արտահանում» մաքսային ընթացակարգով միջազգային փոստային առաքումներով արտա­հանվող ապրանքների հայտարարագրման, ինչպես նաև «Վերաներ­մուծում» մաքսային ընթա­ցակարգին համապատասխան միջազգային փոստային առաքանի­ներով Միության մաքսային տարածքից արտահանված և ստացողներին չհանձնված ապրանքների մաքսային հայտարարագրման ժամանակ, որպես ապրանքների հայտարարագիր, կարող են կիրառվել Համաշխարհային փոստային միության ակտերով նախատեսված փաստաթղթերը:
7. Միջազգային փոստային առաքումներով ներմուծված չպահանջված ապրանքների արտահանման ժամանակ, եթե ներմուծված ապրանքները չեն ենթարկվել փոփոխու­թյունների, բացառությամբ բնական մաշվածության կամ բնականոն պայմաններում դրանց պահպան­ման հետևանքով առաջացած փոփոխությունների, ապա դրանք կարող են արտա­հանվել Հայաստանի Հանրապետության տարածքից «Արտահանում» մաքսային ընթացա­կարգով՝ մաքսային մարմիններին ներկայացնելով Համաշխարհային փոստային միության ակտերով սահմանված՝ ապրանքների ներմուծման ժամանակ օգտագործված փաստաթղ­թերը:

Միջազգային փոստային առաքումներով արտահանված չպահանջված ապրանքների ներմուծման ժամանակ, եթե արտահանված ապրանքները չեն ենթարկվել փոփոխու­թյուն­ների, բացառությամբ բնական մաշվածության կամ բնականոն պայման­ներում դրանց պահ­պան­­ման հետևանքով առաջացած փոփոխությունների, ապա դրանք կարող են ներմուծվել Հայաստանի Հանրապետության տարածք «Վերաներմուծում» մաքսային ընթա­ցա­կարգով՝ պահ­պանելով նշված ընթացակարգի պայմանները և մաքսային մարմիններին ներ­կա­յաց­նելով Համաշխարհային փոստային միության ակտերով սահմանված՝ արտահան­ման ժամա­նակ օգտագործված փաստաթղթերը:

1. Միության մաքսային օրենսգրքի 286-րդ հոդվածի 5-րդ կետի երկրորդ պարբերությանը և սույն օրենքի 7-րդ հոդվածի 5-րդ մասին համապատասախն՝ Միջազգային փոստային առաքանի­ներով ուղարկվող ապրանքները, որոնք սահմանված արգելքներին և սահմանա­փա­կում­ներին համապատասխան ենթակա չեն Միության մաքսային տարածք ներմուծման, պետք է անհապաղ արտահանվեն Հայաստանի Հանրապետության տարածքից փոստային կապի օպերատորի կողմից, եթե այլ բան նախատեսված չէ, Հայաստանի Հանրա­պետու­թյան միջազգային պայմանագրերով:
2. Միության մաքսային օրենսգրքի 286-րդ հոդվածի 11-րդ կետին համապատասխան՝ Համաշխարհային փոստային միության ակտերով նախատեսված և միջազգային փոստային առաքանիներն ուղեկցող փաստաթղթերը որպես ապրանքների հայտարարագիր կամ ուղևորային մաքսային հայտարարագիր օգտագործելիս՝ ապրանքների հայտարարագրում կամ ուղևորային մաքսային հայտարարագրում նշման ենթակա տեղեկություններ պարու­նա­կող՝ փոստային կապի նշանակված օպերատորի կողմից ուղարկվող ապրանքների վերա­բերյալ էլեկտրոնային ձևով ներկայացված տեղեկատվությունը կարող է օգտագործվել որպես այդպիսի ապրանքների հայտարարագրի կամ ուղևորային մաքսային հայտա­րա­րագրի էլեկտրոնային տարբերակ:
3. Միության մաքսային օրենսգրքի 266-րդ հոդվածի 18-րդ կետով սահմանված՝ միջազ­գային փոստային առաքումներով փոխադրվող անձնական օգտագործման ապրանքների նկատ­մամբ օտարերկրյա արժույթի վերահաշվարկն իրականացվում է այդ ապրանքների համար ներկայացվող մաքսային հայտարարագրի՝ մաքսային մարմինների կողմից գրանց­ման օրվա դրությամբ գործող՝ Հայաստանի Հանրապետության կենտրոնական բանկի հրապարակած փոխարժեքով:
4. Միության անդամ չհանդիսացող պետություններից ֆիզիկական անձանց կողմից միջազգային փոստային կամ սուրհանդակային առաքումներով Հայաստանի Հանրա­պետու­թյան տարածք ներմուծվող ապրանքների համար վճարվում են մաքսատուրք և հարկեր՝ Հանձնաժողովի սահմանած դրույքաչափերով:
5. Միության անդամ չհանդիսացող պետություններից տեղափոխվող էքսպրես-բեռ­ների համար ներկայացվող ապրանքային կամ ուղևորային մաքսային հայտարա­րագրերը կարող են փոխարինվել էքսպրես-բեռներ փոխադրողների կողմից ներկայացվող՝ Միության մաքսային օրենսդրությամբ սահմանված հայտարարագրերի պարզեցված ձևերով:

**Հոդված 182. Առանձին կատեգորիաների անձանց կողմից ապրանքների**

**տեղափոխումը**

* 1. Օտարերկրյա պետությունների դիվանագիտական և հյուպատոսական ներկա­յա­ցուցչու­­թյուններին, միջազգային կազմակերպություններին, միջազգային կազմակերպու­թյուն­ներին առընթեր օտարերկրյա պետությունների ներկայացուցչություններին, դրանց անձնա­­կազմին, ինչպես նաև Հայաստանի Հանրապետության միջազգային պայմա­նագրերին համա­­­պատասխան արտոնություններից օգտվող օտարերկրյա անձանց պատ­կանող ապրանք­­ների՝ Հայաստանի Հանրապետության սահմանով տեղափոխման հետ կապված մաք­­սային ձևակերպումներն իրականացվում են Միության մաքսային օրենսգրքի 42-րդ գլխով և սույն հոդվածով սահմանված դրույթներին համապատասխան:
  2. Սույն հոդվածի 1-ին մասում նշված օտարերկրյա անձանց պատկանող ապրանքները Հայաստանի Հանրապետության սահմանով տեղափոխելու համար Հայաստանի Հանրա­պե­տու­թյան միջազգային պայմանագրերով Միության մաքսային օրենսգրքի 42-րդ գլխով նախա­տեսված պայմաններից առավել արտոնյալ պայմաններ սահմանված լինելու դեպքում կիրառվում են Հայաստանի Հանրապետության միջազգային պայմանագրերով սահմանված պայմանները:
  3. Սույն հոդվածի 1-ին մասում նշված անձանց պատկանող ապրանքների տեղափոխ­ման համար արտոնությունները սահմանված են Միության մաքսային օրենսդրությամբ և Հայաստանի Հանրապետության միջազգային պայմանագրերով:
  4. Սույն հոդվածի 1-ին մասում նշված անձանց պատկանող ապրանքների՝ Հայաստանի Հանրապետության սահմանով տեղափոխման դեպքում մաքսային հայտարարագրումն իրականացվում է տվյալ կազմակերպության ղեկավարի կամ նրա լիազորած անձի կողմից մաքսային մարմին գրավոր դիմում ներկայացնելու միջոցով: Դիմումը ներկայացվում է երկու օրինակից և պարունակում է տեղեկատվություն ապրանքներն ուղարկողի և ստացողի անվան, գտնվելու վայրի, ապրանքի բնութագրի, քանակի (քաշի, ծավալի) վերաբերյալ:

Միության մաքսային օրենսգրքի 298-րդ հոդվածի 1-ին և 2-րդ, ինչպես նաև 299-րդ հոդվածի 1-ին և 2-րդ կետերին համապատասխան՝ տրանսպորտային միջոցների ներմուծ­ման դեպքում սույն մասում նախատեսված դիմումում նշվում է նաև տրանսպոր­տային միջոցների համար կիրառվող արտոնությունների ժամկետը:

* 1. Դիմումին կից ներկայացվում են հետևյալ փաստաթղթերը.

1) տրանսպորտային (փոխադրման) և առևտրային փաստաթղթերը.

2) սահմանափակումների պահպանումը հաստատող փաստաթղթերը (անհրաժեշ­տության դեպքում):

* 1. Սույն հոդվածի 1-ին մասում նշված անձանց պատկանող ապրանքներ տեղափոխող անձը մաքսային մարմին է ներկայացնում անձը հաստատող փաստաթուղթ, ինչպես նաև անձի կարգավիճակը հաստատող փաստաթուղթ կամ լիազորագիր, որոնցում նշված գործողության ժամկետը հաստատում է տվյալ անձի՝ Միության մաքսային օրենսգրքով և Հայաստանի Հանրապետության միջազգային պայմանագրերով սահմանված արտոնու­թյուն­ներից օգտվելու ժամկետը:
  2. Կառավարությունը, Միության մաքսային օրենսգրքի 301-րդ հոդվածի 6-րդ կետին համապատասխան, կարող է սահմանել այն պետությունների ցանկը, որոնց հետ նախա­տես­ված է մաքսային զննումից ազատմամբ և առանց մաքսատուրքերի, հարկերի վճարման դիվանագիտական և հյուպատոսական սուրհանդակների կողմից անձնական օգտագործ­ման ապրանքներ տեղափոխելու փոխադարձության սկզբունք, ինչպես նաև կարող է սահ­մանել սույն մասում նշված ապրանքների տեղափոխման կարգը:
  3. Միության մաքսային օրենսգքրի 299-րդ հոդվածի 3-րդ կետով նախատեսված՝ հյուպատոսական հիմնարկների սպասարկող անձնակազմի աշխատողների, ինչպես նաև նրանց ընտանիքների անդամների համար նախատեսված արտոնությունը կիրառվում է սույն մասով սահմանված անձանց՝ Հայաստանի Հանրապետությունում գտնվելու ժամ­կետով, այդ ժամկետը հաստատող փաստաթուղթը մաքսային մարմիններին ներկայացնելու դեպքում:

**ԳԼՈՒԽ 37**

**ԽՈՂՈՎԱԿԱՇԱՐՈՎ ԵՎ ԷԼԵԿՏՐԱՀԱՂՈՐԴՄԱՆ ԳԾԵՐՈՎ ԱՊՐԱՆՔՆԵՐԻ ՏԵՂԱՓՈԽՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 183. Խողովակաշարով ապրանքների տեղափոխման և**

**հայտարարագրման առանձնահատկությունները**

1. Հայաստանի Հանրապետության սահմանով խողովակաշարով ապրանքների տեղափոխման ժամանակ մաքսային ձևակերպումներն իրականացվում են Միության մաքսային օրենսգրքի 41-րդ գլխին համապատասխան:
2. Միության մաքսային օրենսգրքի 290-րդ հոդվածի 7-րդ կետին համապատասխան, մաքսային հսկողության ներքո գտնվող խողովակաշարային տրանսպորտով տեղափոխվող ապրանքների բեռնման, բեռնաթափման և վերաբեռնման գործառնություններն իրակա­նացվում են մաքսային մարմինների թույլտվությամբ:

Սույն մասով նախատեսված թույլտվության տրամադրման կարգը սահմանում է Կոմիտեն:

1. Կառավարությունը, Միության մաքսային օրենսգրքի 290-րդ հոդվածի 9-րդ կետին համապատասխան, կարող է սահմանել խողովակաշարային տրանսպորտով տեղափոխվող ապրանքների նկատմամբ իրականացվող մաքսային գործառնությունների և մաքսային հսկողության առանձնահատկությունները:
2. Հայտարարատուն յուրաքանչյուր օրացուցային ամսվա ընթացքում իրականացված մատակարարումների համար «Մաքսային տարանցում» մաքսային ընթացակարգով խողովակաշարով տեղափոխվող ապրանքների վերաբերյալ ճշգրիտ տեղեկությունները տվյալ ամսվան հաջորդող ամսվա վերջին օրվանից ոչ ուշ ներկայացնում է մաքսային մարմիններին՝ Կոմիտեի սահմանած ձևով:

**Հոդված 184. էլեկտրահաղորդման գծերով ապրանքների տեղափոխման և**

**հայտարարագրման առանձնահատկությունները**

1. Հայաստանի Հանրապետության սահմանով էլեկտրահաղորդման գծերով ապրանք­ների տեղափոխման ժամանակ մաքսային ձևակերպումներն իրականացվում են Միության մաքսային օրենսգրքի 41-րդ գլխին համապատասխան:
2. Կառավարությունը կարող է սահմանել Հայաստանի Հանրապետության սահմանով էլեկտրահաղորդման գծերով տեղափոխվող ապրանքների հայտարարագրման առանձնա­հատ­կու­թյուններ:
3. Կոմիտեն էներգետիկայի ոլորտում լիազորված՝ Հայաստանի Հանրա­պետու­­թյան պետական կառավարման համակագրի մարմնի հետ համատեղ կարող է սահմանել Միության մաքսային օրենսգրքի 291-րդ հոդվածով սահմանված կարգով Հայաս­տանի Հանրապետության սահմանով էլեկտրահաղորդման գծերով տեղափոխված էլեկտրաէ­­ներգիայի քանակի հաշվարկման՝ Միության մաքսային օրենսգրքի 291-րդ հոդվածի 4-րդ կետով սահմանված կարգից տարբերվող կարգ:
4. Կառավարությունը կարող է սահմանել էլեկտրահաղորդման գծերով էլեկտրաէ­ներգիայի տեղափոխման համար մաքսային հայտարարագրի ներկայացման՝ Միության մաքսային օրենսգրքի 291-րդ հոդվածի 2-րդ կետով սահմանված ժամկետից տարբերվող ժամկետ:
5. Էներգահամակարգերի զուգահեռ աշխատանքով պայմանավորված՝ էլեկտրաէ­ներգիայի արտապլանային (տեխնոլոգիական) սալդո-փոխհոսքերի մաքսային հայտարա­րագր­ման առանձնահատկությունները սահմանում է Կառավարությունը:
6. Հայաստանի Հանրապետության և Միության անդամ պետությունների միջև Միու­թյան անդամ չհանդիսացող պետության տարածքով էլեկտրահաղորդման գծերով Միության ապրանքի կարգավիճակ ունեցող էլեկտրաէներգիայի տեղափոխման դեպքում Միության մաքսային օրենսգրքի 291-րդ հոդվածի 7-րդ կետով նախատեսված դիմումի ներկայացում չի պահանջվում:
7. Կառավարությունը կարող է սահմանել էլեկտրահաղորդման գծերով Միության մաք­սային տարածքով էլեկտրաէներգիայի տեղափոխման դեպքում փոխադրողի կողմից մաք­սային մարմնին փաստացի տեղափոխված էլեկտրաէներգիայի ծավալի վերաբերյալ տեղե­կու­թյունների տրամադրման համար Միության մաքսային օրենսգրքի 291-րդ հոդվածի 10-րդ կետով սահմանված ժամկետից տարբերվող ժամկետ, ինչպես նաև մաքսային մարմիններին ներկայացվող այլ տեղեկություններ:
8. Կոմիտեն կարող է սահմանել էլեկտրահաղորդման գծերով Միության մաքսային տարածքով էլեկտրաէներգիայի տեղափոխման դեպքում մաքսային գործառնությունների և մաքսային հսկողության իրականացման առանձնահատկություններ, ինչպես նաև Միության մաքսային օրենսգրքի 291-րդ հոդվածի 4-րդ կետով սահմանված փաստաթղթերի վրա մաքսային մարմինների կողմից նշումների կատարման կարգ:

**Հոդված 185. Խողովակաշարով և էլեկտրահաղորդման գծերով տեղափոխվող**

**ապրանքների հաշվառման սարքերի տեղակայումը**

1. Կոմիտեն Հայաստանի Հանրապետության էներգետիկայի ոլորտում լիազորված՝ Հայաստանի Հանրապետության պետական կառավարման համակարգի մարմնի հետ համատեղ սահմանում է Հայաստանի Հանրապետության սահմանով խողովա­­կաշարով և էլեկտրահաղորդման գծերով տեղափոխվող ապրանքների հաշվառման սարքերի տեղակայման վայրերը:
2. Մաքսային մարմինները էներգետիկայի ոլորտում լիազորված՝ Հայաստանի Հան­րա­պետության պետական կառավարման համակարի մարմնի հետ համատեղ իրականացնում են խողովակաշարով և էլեկտրահաղորդման գծերով տեղափոխվող ապրանքների հաշ­վառման սարքերի տվյալների հսկողություն՝ կիրառելով նույնականացման միջոցներ:
3. Կոմիտեն էներգետիկայի ոլորտում լիազորված՝ Հայաստանի Հանրա­պետու­թյան պետական կառավարման համակագրի մարմնի հետ համատեղ կարող է սահմանել էլեկտրահաղորդման գծերով տեղափոխվող ապրանքների քանակի որոշման կարգ:
4. Էլեկտրահաղորդման գծերով կամ խողովակաշարով տեղափոխվող ապրանքների հաշվառման նպատակով կարող են օգտագործվել այդպիսի ապրանքների տեղափոխման գործարքի պայմանագրերով նախատեսված հաշվառման սարքերը, որոնք կարող են տեղակայված լինել ինչպես ապրանքների արտահանման կամ ներմուծման երկրներում, այնպես էլ սահմանակից կամ այլ պետությունների տարածքներում:
5. Կոմիտեն սահմանում է էլեկտրահաղորդման գծերով կամ խողովա­կա­շա­րով տեղափոխվող ապրանքների հաշվառման սարքերի վրա նույնականացման միջոցների տեղադրման և հանման մասին կազմվող արձանագրության ձևը:

**ԳԼՈՒԽ 38**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԵՎ ՄԻՈՒԹՅԱՆ ԱՅԼ ԱՆԴԱՄ ՊԵՏՈՒԹՅՈՒՆՆԵՐԻ ՄԻՋԵՎ ՄԻՈՒԹՅԱՆ ԱՆԴԱՄ ՉՀԱՆԴԻՍԱՑՈՂ ՊԵՏՈՒԹՅՈՒՆՆԵՐԻ ՏԱՐԱԾՔՈՎ ԱՊՐԱՆՔՆԵՐԻ ՏԵՂԱՓՈԽՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 186. Միության անդամ չհանդիսացող պետությունների տարածքով**

**ապրանքների տեղափոխումը**

1. Հայաստանի Հանրապետության և Միության այլ անդամ պետությունների միջև Միության անդամ չհանդիսացող պետությունների տարածքով ապրանքների տեղափոխման ժամանակ մաքսային գործառնություններն իրականացվում են Միության մաքսային օրենսգրքի 43-րդ գլխին համապատասխան:
2. Միության մաքսային օրենսգրքի 304-րդ հոդվածի 7-րդ կետին համապատասխան, երկաթուղային տրանսպորտով Հայաստանի Հանրապետության և Միության այլ անդամ պետությունների միջև Միության անդամ չհանդիսացող պետությունների տարածքով Միության ապրանքների տեղափոխման համար «Մաքսային տարանցում» մաքսային ընթացակարգով ձևակերպմանն ուղղված գործառնություններն իրականացվում են Կոմիտեի սահմանած ստորաբաժանումներում:
3. «Վերամշակում՝ մաքսային տարածքում», «Վերամշակում՝ ներքին սպառման համար» և «Ժամանակավոր ներմուծում» մաքսային ընթացակարգերով ձևակերպված օտարերկրյա ապրանքները Հայաստանի Հանրապետության տարածքից Միության այլ անդամ պետու­թյունների տարածք առանց նշված մաքսային ընթացակարգերի գործողությունը ավարտելու տեղափոխելու նպատակով կարող են ձևակերպվել «Մաքսային տարանցում» մաքսային ընթացակարգով հայտարարատուի ցանկությամբ՝ մաքսային մարմնի թույլտվության հիման վրա, որի մեջ նշվում է այն ստորաբաժանումը, որտեղ տվյալ ապրանքները պետք է ձևակերպվեն «Մաքսային տարանցում» մաքսային ընթացակարգով:

**ԲԱԺԻՆ VI**

**ՄԱՔՍԱՅԻՆ ՀՍԿՈՂՈՒԹՅԱՆ ԻՐԱԿԱՆԱՑՈՒՄԸ**

**ԳԼՈՒԽ 39**

**ՄԱՔՍԱՅԻՆ ՀՍԿՈՂՈՒԹՅԱՆ ԻՐԱԿԱՆԱՑՄԱՆ ԸՆԴՀԱՆՈՒՐ ԴՐՈՒՅԹՆԵՐ**

**Հոդված 187. Մաքսային հսկողության իրականացումը**

1. Մաքսային մարմինների կողմից մաքսային հսկողությունն իրականացվում է Միու­թյան և Հայաստանի Հանրապետության մաքսային օրենսդրությանը համապա­տաս­խան:
2. Մաքսային հսկողության օբյեկտները սահմանված են Միության մաքսային օրենսգրքի 311-րդ հոդվածով, իսկ մաքսային հսկողության իրականացման վայրերը սահմանված են Միության մաքսային օրենսգրքի 310-րդ հոդվածի 12-րդ կետով։
3. Միության մաքսային օրենսգրքի 310-րդ հոդվածի 6-րդ կետին համապատասխան, մաքսային հսկողությունն իրականացվում է մաքսային մարմինների կողմից, այդ թվում՝ տեղեկատվական համակարգերի կիրառմամբ:
4. Մաքսային հսկողության իրականացման ժամանակ մաքսային մարմինները կիրա­ռում են ընտրողականության սկզբունքը և սահմանափակվում են Հայաստանի Հանրա­պե­տության և Միության մաքսային օրենսդրության դրույթների պահպանման համար բավա­րար մաքսային հսկողության ձևերով: Մաքսային հսկողության ձևերի և մաքսային հսկողու­թյան իրականացումն ապահովող միջոցների ընտրության ժամանակ մաքսային մարմին­ները կիրառում են մաքսային հսկողության տեխնիկական միջոցները և իրենց տրամադրու­թյան տակ առկա տեղեկատվության վերլուծությունը:
5. Մաքսային հսկողության արդյունավետության բարձրացման նպատակով մաքսային մարմինները համագործակցում են հսկողություն իրականացնող այլ պետական մարմինների և արտաքին տնտեսական գործունեություն իրականացնող անձանց հետ՝ Միության և Հայաստանի Հանրապետության օրենսդրությանը համապատասխան։
6. Միության մաքսային օրենսգրքի և սույն օրենքի համաձայն՝ մաքսային մարմինների կողմից մաքսային հսկողության առանձին ձևերի իրականացման ընթացքում կազմվող որոշումների, արձանագրությունների, ակտերի և այլ փաստաթղթերի ձևերը սահմանում է Կոմիտեն` Միության մաքսային օրենսդրությամբ դրանք սահմանված չլինելու դեպքում:
7. Կառավարությունը, Միության մաքսային օրենսգրքի 310-րդ հոդվածի 3-րդ և 4-րդ կետերին համապատասխան, սահմանում է մաքսային հսկողության օբյեկտների, ձևերի կամ միջոցների ընտրության ժամանակ ռիսկերի կառավարման համակարգի օգտագործման և մաքսային մարմինների կողմից մաքսային հսկողության ձևերի և միջոցների կիրառման ուղեցույցը։
8. Միության մաքսային օրենսգրքի 310-րդ հոդվածի 5-րդ կետին համա­պա­տաս­խան՝ մաքսային մարմինները կարող են կիրառել Միության մաքսային օրենսգրքով սահմանված մաքսային հսկողության ձևերը և մաքսային հսկողության իրա­կա­նա­ցումն ապահովող միջոցները մաքսային մարմիններին օրենքով վերապահված՝ մաքսային կարգավորմանն առնչ­վող իրավասություններից բացի այլ իրավասությունների իրա­կա­նաց­ման ժամանակ:
9. Կառավարությունը, Միության մաքսային օրենսգրքի 316-րդ հոդվածի 2-րդ կետին համապատասխան, կարող է սահմանել Միության մաքսային օրենսգրքի 126-րդ հոդվածի 1-ին մասում նշված՝ պայմանական բաց թողնված ապրանքների նկատմամբ ապրանքների բաց թողնումից հետո մաքսային հսկողության իրականացման պարբերա­կանու­թյունը և մաքսային հսկողության իրականացմանը ներկայացվող պահանջները:
10. Կառավարությունը, Միության մաքսային օրենսգրքի 318-րդ հոդվածի 1-ին կետին համապատասխան, սահմանում է Հայաստանի Հանրապետության մաքսային սահմանով ապրանքները հատելու ժամանակ այլ պետական մարմինների կողմից իրականացվող հսկողության՝ մաքսային մարմինների կողմից համակարգման կարգը:

**Հոդված 188. Մաքսային հսկողության ընտրողականությունը և ռիսկերի**

**կառավարման համակարգը**

1. Մաքսային հսկողության ձևերի և մաքսային հսկողության միջոցների ընտրության ժամանակ կիրառվում է ռիսկերի կառավարման համակարգ:
2. Ռիսկերի կառավարման համակարգը կիրառվում է մաքսային մարմինների ռեսուրս­ների արդյունավետ օգտագործման և Միության մաքսային օրենսդրության, Հայաստանի Հանրապետության մաքսային օրենսդրության և մաքսային մարմիններին վերապահված այլ ոլորտներում խախտում­ները կանխարգելելու նպատակով։ Մաքսային մարմիններին վերա­պահ­ված հսկողության իրականացման ընթացքում ռիսկերի կառավարման համակարգը կիրառվում է այնպիսի խախտումներին հակազդելու նպատակով, որոնք՝
3. ունեն կրկնվող բնույթ.
4. կապված են մաքսատուրքերի, հարկերի վճարումից խուսափելու, ինչպես նաև Կառավարության սահմանած՝ հարկման հատուկ ազատական համակարգեր ունեցող երկրներում (աշխարհագրական տարածքներում) գրանցված ռեզիդենտների հետ ֆինանսական գործառնությունների իրականացման հետ.
5. կապված են տնտեսական անվտանգության, տնտեսական շահերի և ներքին շուկայի պաշտպանվածության ապահովման հետ.
6. վտանգում են հայրենական ապրանք արտադրողների մրցունակությունը.
7. առնչվում են մաքսային մարմիններին վերապահված` Միության և Հայաստանի Հանրապետության այլ շահերին։
8. Ռիսկերի կառավարման համակարգը կիրառվում է Միության մաքսային օրենսգրքի 50-րդ գլխով սահմանված դրութներին և սույն օրենքին համապատասխան:
9. Կոմիտեն, Միության մաքսային օրենսգրքի 378-րդ հոդվածի 6-րդ կետին համա­պա­տաս­խան, սահմանում է մաքսային մարմինների կողմից ռիսկերի կառավարման համակարգի կիրառման ռազմավարությունը և մարտավարությունը, ռիսկերի գնահատման չափանիշների մեթոդաբանությունը և ռիսկերի գնահատման աստիճանները:

**Հոդված 189. Մաքսային հսկողության գոտիները**

1. Մաքսային հսկողության գոտիները սահմանվում են Միության մաքսային օրենսգրքի 319-րդ հոդվածով և Հայաստանի Հանրապետության օրենսդրությամբ։
2. Կառավարությունը մաքսային հսկողության իրականացման նպատակով Հայաստանի Հանրապետու­թյան պետական սահմանի անցման կետերում, մաքսային ձևակերպումների վայրերում, մաքսային մարմինների գտնվելու վայրերում կարող է ստեղծել մաքսային հսկո­ղու­թյան գոտիներ:
3. Մաքսային հսկողության գոտու տարածքում առևտրային գործողության իրա­կա­նա­ցումը, ապրանքների, տրանսպորտային միջոցների տեղաշարժը, անձանց, ներառյալ` այլ պետական մարմինների պաշտոնատար անձանց կողմից իրենց իրավասու­թյան սահման­ներում իրականացվող գործողությունները (ներառյալ` մուտք գործելը և դուրս գալը) կարող է տեղի ունենալ միայն մաքսային մարմինների թույլտվությամբ և նրանց հսկողության ներքո, բացառությամբ Միության և Հայաստանի Հանրապետության օրենսդրությամբ սահմանված դեպքերի:
4. Սույն հոդվածի դրույթները չեն տարածվում լիազորված տնտեսական օպերատորի շինություններում, բաց հրապարակներում և այլ տարածքներում ստեղծվող մաքսային հսկողության գոտիների վրա։
5. Մաքսային հսկողության գոտիներին ներկայացվող տեխնիկական պահանջները սահմանում է Կոմիտեն:

**Հոդված 190. Մաքսային հսկողության իրականացման ժամկետները**

1. Ապրանքների՝ մաքսային հսկողության ներքո գտնվելու ժամկետները սահմանված են Միության մաքսային օրենսգրքի 14-րդ հոդվածով:
2. Ապրանքների բաց թողնումից հետո մաքսային մարմինների կողմից մաքսային հսկողությունը կարող է իրականացվել Միության մաքսային օրենսգրքի 14-րդ հոդվածով սահմանված՝ մաքսային հսկողության ներքո գտնվելու ավարտից հետո՝ երեք տարվա ընթացքում։
3. Միության մաքսային օրենսգրքի 14-րդ հոդվածի 7-րդ կետի 5-րդ և 8-րդ ենթա­կետերով, 9-րդ կետի 1-ին և 11-րդ կետի 3-րդ ենթակետերով, ինչպես նաև 153-րդ հոդ­վածի 3-րդ կետի 6-րդ և 224-րդ հոդվածի 1-ին կետի 2-րդ ենթակետերով սահ­մանված հանգա­մանքների կատարված լինելու փաստերը մաքսային մարմինների կողմից ճանաչելու կարգը սահ­մանում է Կառավարությունը։

**Հոդված 191. Մաքսային հսկողության ներքո գտնվող ապրանքների և**

**տրանսպորտային միջոցների նկատմամբ գործող**

**սահմանափակումները**

* 1. Արգելվում է մաքսային հսկողության ներքո գտնվող ապրանքներն ու տրանսպոր­տային միջոցներն առանց մաքսային մարմնի թույլտվության մասնակի կամ ամբողջությամբ հանձնելը, օտարելը կամ ոչնչացնելը, ինչպես նաև ապրանքների և տրանսպորտային միջոց­ների բեռնումը, բեռնաթափումը, փոխաբեռնումը, փաթեթների վնասվածքների վերա­ցումը, փաթեթների բացումը, փաթեթավորումը, վերափաթեթավորումը կամ այդ ապրանք­ների կամ դրանց ուղեկցող փաթեթների վրա դրված նույնականացման միջոցները փոխելը:
  2. Սույն հոդվածի 1-ին մասում նշված ապրանքները և տրանսպորտային միջոցները կորցնելու դեպքում անձը կրում է սույն օրենքով սահմանված պատասխանատվություն:

**ԳԼՈՒԽ 40**

**ՄԱՔՍԱՅԻՆ ՀՍԿՈՂՈՒԹՅԱՆ ՁԵՎԵՐԸ ԵՎ ՄԱՔՍԱՅԻՆ ՀՍԿՈՂՈՒԹՅԱՆ ԻՐԱԿԱՆԱՑՈՒՄՆ ԱՊԱՀՈՎՈՂ ՄԻՋՈՑՆԵՐԸ**

**Հոդված 192. Մաքսային հսկողության իրականացումը**

1. Մաքսային հսկողությունն իրականացնում են մաքսային մարմինները՝ Միության մաքսային օրենսգրքի 45-րդ գլխով սահմանված՝ մաքսային հսկողության ձևերով և 46-րդ գլխով սահմանված՝ մաքսային հսկողության իրականացումն ապահովող միջոցներով՝ սույն օրենքով սահմանված առանձնահատկություններին համապատասխան։
2. Միության մաքսային օրենսգրքի 338-րդ հոդվածի 1-ին կետի 14-րդ ենթակետին համա­պատասխան՝ կամերալ մաքսային ուսումնասիրությունը, որպես մաքսային հսկողու­թյան իրականացումն ապահովող միջոց, կարող է կիրառվել սույն օրենքի 198-րդ և 204-րդ հոդ­վածներով սահ­մանված կարգով։

Օրենքով կարող են սահմանվել մաքսային հսկողության իրականացումն ապահովող լրա­ցուցիչ միջոցներ։

**Հոդված 193. Մաքսային և այլ փաստաթղթերի կամ տեղեկությունների**

**ստուգման առանձնահատկությունները**

1. Մաքսային և այլ փաստաթղթերի կամ տեղեկությունների ստուգումն իրակա­նացվում է Միության մաքսային օրենսգրքի 324-326-րդ հոդվածներին համապատասխան:
2. Միության մաքսային օրենսգրքի 326-րդ հոդվածի 2-րդ կետին համապատասխան, մաքսային և այլ փաստաթղթերի կամ տեղեկությունների ստուգման արդյունքները ձևակերպվում են Կոմիտեի սահմանած ձևով:
3. Միության մաքսային օրենսգրքի 326-րդ հոդվածի 3-րդ կետով նախատեսված դեպքերում մաքսային մարմնի կողմից կայացվող որոշման ձևը սահմանում է Կոմիտեն:
4. Կառավարությունը, Միության մաքսային օրենսգրքի 324-րդ հոդվածի 5-րդ կետին համապատասխան, սահմանում է ապրանք­ների բաց թողնումից հետո սկսված՝ մաքսային հայտարարագրի առնչությամբ ներկայացված մաք­սային և այլ փաստաթղթերի կամ տեղեկությունների, մաք­սային մարմիններ ներկա­յաց­ված՝ մաքսային հայտարարագրում լրացված տեղեկությունները հաստատող փաստաթղ­թերի, մաքսային հայտարարագրում լրացված կամ մաքսային մարմին­ներ ներկայացված փաստաթղթերում պարունակվող տեղեկությունների ստուգման դեպքերը և մաքսային հսկողու­թյան այդ ձևի իրակա­նաց­ման մասին անձին ծանուցելու կարգը:

**Հոդված 194. Մաքսային զննման առանձնահատկությունները**

* 1. Մաքսային մարմինների կողմից մաքսային զննումն իրականացվում է Միության մաքսային օրենսգրքի 328-րդ հոդվածին համապատասխան:
  2. Կառավարությունը, Միության մաքսային օրենսգրքի 328-րդ հոդվածի 8-րդ կետին համապատասխան, սահմանում է այն դեպքերը, երբ մաքսային մարմինների կողմից իրականացվող մաքսային զննման արդյունքները ձևակերպվում են փաստաթղթերը կնքելու կամ փաստաթղթերում համապատասխան նշումներ իրականացնելու միջոցով:

**Հոդված 195. Տարածքների և շինությունների մաքսային տեսազննման**

**առանձնահատկությունները**

1. Տարածքների և շինությունների մաքսային տեսազննումն իրականացվում է Միու­թյան մաքսային օրենսգրքի 330-րդ հոդվածին և սույն օրենքին համապատասխան:
2. Միության մաքսային օրենսգրքի 330-րդ հոդվածի 5-րդ կետին համապատասխան, մաքսային մարմինների կողմից տարածքների և շինությունների մաքսային տեսազննումն իրականացվում է մաքսային մարմնի ղեկավարի կարգադրագրի հիման վրա, որի ձևը սահմանում է Կոմիտեն:
3. Միության մաքսային օրենսգրքի 330-րդ հոդվածի 4-րդ կետին համապատասխան, բնակելի տարածքներում տարածքների և շինությունների մաքսային տեսազննումը կարող է իրականացվել դատարանի թույլտվությամբ:
4. Միության մաքսային օրենսգրքի 330-րդ հոդվածի 6-րդ կետին համապատասխան, մաքսային մարմինները կարող են դիմադրությունը հաղթահարելով մուտք գործել ստուգվող անձի տարածքներ և շինություններ՝ օրենքով սահմանված կարգով:
5. Կառավարությունը, Միության մաքսային օրենսգրքի 330-րդ հոդվածի 7-րդ կետին համա­պատասխան, կարող է սահմանել առանձին օբյեկտների տարածք մաքսային մարմինների կողմից մուտքի հատուկ կարգ:
6. Միության մաքսային օրենսգրքի 330-րդ հոդվածի 8-րդ կետին համապատասխան, մաքսային մարմնի հիմնավորված որոշման հիման վրա տարածքների և շինությունների մաքսային տեսազննման ժամկետը կարող է երկարաձգվել առավելագույնը 2 աշխա­տան­քային օրով:

**Հոդված 196. Մաքսային հսկողության տակ գտնվող ապրանքների և դրանց**

**նկատմամբ իրականացվող մաքսային գործառնությունների**

**հաշվառումը**

1. Մաքսային հսկողության իրականացումն ապահովելու նպատակով մաքսային հսկո­ղության ներքո գտնվող ապրանքների հաշվառումն իրականացվում է Միության մաքսային օրենսգրքի 345-րդ հոդվածին համապատասխան:
2. Մաքսային հսկողության ներքո գտնվող ապրանքների, ինչպես նաև այդպիսի ապրանքների նկատմամբ իրականացվող մաքսային գործառնությունների հաշվառման կարգը և ձևը սահմանում է Կոմիտեն։
3. Միության մաքսային օրենսգրքի 345-րդ հոդվածի 3-րդ կետին համապատասխան, մաքսային մարմինները կարող են իրականացնել հայտարարատուների առանձնացված հաշվառում:

Սույն մասով նախատեսված՝ հայտարարատուների հաշվառման դեպքերը, կարգը և ժամկետները սահմանում է Կոմիտեն:

**Հոդված 197. Ապրանքների հաշվառման համակարգի և հաշվետվողականության**

**ստուգումը**

1. Միության մաքսային օրենսգրքի 350-րդ հոդվածի համաձայն՝ ապրանքների հաշ­վառ­ման համակարգի և հաշվետվողականության ստուգումը, որպես մաքսային հսկողու­թյան իրականացումն ապահովող միջոց, իրականացվում է մաքսային գործի բնագավառում գործունեություն իրականացնող անձանց, լիազորված տնտեսական օպերատորների նկատ­մամբ, ինչպես նաև «Ազատ մաքսային գոտի», «Ազատ պահեստ» մաքսային ընթա­ցա­կար­գերով ձևակերպված ապրանքների նկատմամբ:
2. Ստուգման միևնույն ժամանակահատվածում կարող է իրականացվել ապրանքների հաշվառման համակարգի միայն մեկ ստուգում: Ստուգման արդյունքներն ամփոփվում են արձանագրությամբ, որի ձևը սահմանում է Կոմիտեն:
3. Ապրանքների հաշվառման համակարգի ստուգումն իրականացվում է մաքսային մարմիններին ներկայացվող հաշվետվություններում և մաքսային մարմինների տրա­մադրու­թյան տակ առկա տեղեկությունների, ինչպես նաև հաշվապահական հաշվետ­վու­թյուն­ներում, մաքսային մարմիններին ներկայացվող սկզբնական փաստաթղթերում առկա տեղե­կու­թյունների համադրման եղանակով:
4. Հաշվետվությունները կարող են մաքսային մարմիններին ներկայացվել էլեկտրո­նային եղանակով՝ էլեկտրոնային թվային ստորագրությամբ, կամ առանց էլեկտրոնային թվային ստորագրության, որը պետք է ուղեկցվի թղթային եղանակով կազմակերպության ղեկա­վարի, գլխավոր հաշվապահի կամ նրանց լիազորած անձանց ստորագրությամբ:
5. Մաքսային ներկայացուցիչները Կոմիտեի սահմանած կարգով և ձևով յուրաքանչյուր վեց ամիսը մեկ՝ մինչև այդ ժամանակահատվածին հաջորդող ամսվա 15-րդ օրը ներառյալ, մաք­սային մարմիններ են ներկայացնում հաշվետվություն իրենց գործու­նեության վերա­բերյալ:
6. «Ազատ պահեստ» մաքսային ընթացակարգերով ձևա­կերպ­ված օտարերկրյա և Միության կարգավիճակ ունեցող ապրանքները տիրապետող կամ օգտագործող անձինք իրենց կողմից պահպանվող, փոխադրվող, իրացվող, վերամշակվող կամ օգտագործվող ապրանքների, ինչպես նաև մաքսային գործառ­նու­թյունների իրա­կա­նաց­ման վերաբերյալ հաշվետվությունը ներկայացնում են մաքսային մարմին­ների պահա­ն­ջով՝ մաքսային մարմինների կողմից իրականացվող մաքսային հսկո­ղու­­թյան շրջա­նակ­նե­րում:

Սույն մասի առաջին պարբերության մեջ նշված հաշվետվության ձևը, դրա լրացման և ներկայացման կարգը, ինչպես նաև ներկայացման ժամկետը սահմանում է Կոմիտեն:

1. «Ազատ մաքսային գոտի» մաքսային ընթացակարգով ձևակերպված ապրանքների և «Ազատ մաքսային գոտի» մաքսային ընթացակարգով ձևակերպված ապրանքներից պատրաստված (ստացված) ապրանքների հաշվառումը և հաշվետվու­թյուն­ների ներկա­յա­ցումն իրականացվում է սույն օրենքի 142-րդ հոդվածին համապատասխան:
2. Լիազորված տնտեսական օպերատորների կողմից հաշվառման և հաշվետվու­թյուն­ների ներկայացման կարգը սահմանվում է սույն օրենքի 294-րդ հոդվածով։
3. Ժամանակավոր պահպանման պահեստների, մաքսային պահեստների, անմաքս առևտրի խանութների տիրապետողների, մաքսային փոխադրողների կողմից մաքսային մարմին­ներ ներկայացվող հաշվետվությունների ձևը և ներկայացնելու կարգը սահմանում է Կոմիտեն։
4. Սույն հոդվածով նախատեսված հաշվետվությունները չներկայացնելը կամ կեղծ տեղեկություններ ներկայացնելը առաջացնում է պատասխանատվություն` Հայաստանի Հանրա­պետության օրենքներին համապատասխան:
5. Կառավարությունը, Միության մաքսային օրենսգրքի 350-րդ հոդվածի 2-րդ կետին համապատասխան, սահմանում է լիազորված տնտեսական օպերատորի կարգավիճակին հավակնող և լիազորված տնտեսական օպերատոր հանդիսացող անձանց, ինչպես նաև ազատ պահեստի տիրա­պետող­­ների ռեեստրում ներառվելուն հավակնող և ազատ պահեստի տիրապետող հանդի­սա­­ցող անձանց ապրանքների հաշվառման համակարգի՝ սահմանված պահանջ­ներին համա­պատասխանության ստուգման կարգը:

**Հոդված 198. Կամերալ և արտագնա մաքսային ստուգումները, կամերալ մաքսային**

**ուսումնասիրությունը**

1. Կամերալ մաքսային ստուգումն իրականացվում է Միության մաքսային օրենսգրքին, սույն օրենքին և այլ իրավական ակտերին համապատասխան՝ առանց ստուգում սկսելու մասին որոշման (կարգադրագրի)՝ մաքսային մարմինների գտնվելու վայրերում, ինչպես նաև առանց ստուգվող անձին այցելության և առանց վարչական վարույթի մասին ծանուցման:
2. Արտագնա մաքսային ստուգումն իրականացվում է Միության մաքսային օրենսգր­քին, սույն օրենքին և այլ իրավական ակտերին համապատասխան՝ մաքսային մար­մնի ղեկա­վարի (պետի), նրա կողմից լիազորված մաքսային մարմնի ղեկավարի տեղակալի (պետի տեղակալի) կամ նրանց փոխարինող անձանց կողմից արտագնա մաքսային ստու­գում իրա­կա­նացնելու մասին որոշման (կարգադրագրի) հիման վրա, որի ձևը հաս­տա­տում է Կոմի­տեն: Արտագնա մաք­սային ստուգումը սկսելու վերաբերյալ ստուգվող անձին ծանուց­ման կարգը, դրա իրակա­նացման ժամկետները սահմանվում են Միության մաքսային օրենսգր­­քով:
3. Կամերալ մաքսային ուսումնասիրությունը Միության մաքսային օրենսգրքի 310-րդ հոդվածի 7-րդ կետի երրորդ պարբերությամբ նշված ժամկետներում մաքսային մարմնի կող­մից կիրառվող մաքսային հսկողության իրականացումն ապահովող միջոց է, որի նպա­տակն է մաքսային մարմնին վերապահված լիազորությունների շրջանակում օրենսդրու­թյամբ սահ­ման­ված պահանջների խախտումների հայտնաբերումը, կանխումը և օրենսդրու­թյամբ սահ­ման­ված պահանջների կատարմնան առաջադրումը։
4. Կամերալ մաքսային ուսումնասիրությունն անցկացվում է բացառապես մաք­սային մարմնում՝ Կոմիտեի սահմանած կարգով: Կամերալ մաքսային ուսում­նասի­րու­թյուն­ն անցկացվում է առանց լրացուցիչ փաստաթղթեր ներկայացնելու պահանջի:
5. Միության մաքսային օրենսգրքի 331-րդ հոդվածի 8-րդ կետին համապա­տաս­խան, մաքսային ստուգմանը մասնակցության նպատակով անհրաժեշտու­թյան դեպքում մաքսային մարմնի որոշման հիման վրա կարող են ներգրավվել փորձագետներ կամ մասնագետներ այլ պետական մարմին­ներից:

Մաքսային ստուգման համար այլ պետական մարմին­ներից փորձագետների կամ մասնագետների ներգրավման կարգը սահմանում է Կառավարությունը:

1. Արտագնա մաքսային ստուգումների տեսակները սահմանված են Միության մաքսային օրենսգրքի 333-րդ հոդվածի 2-րդ կետով:
2. Միության մաքսային օրենսգրքի 333-րդ հոդվածի 3-րդ կետին համա­պա­տաս­խան՝ օրենքով կարող են սահմանվել արտագնա մաքսային ստուգումների լրացուցիչ տեսակ­ներ, դրանց իրականացման հիմքերը, ժամկետները և իրականացման կարգի առանձնա­հատ­կությունները:
3. Արտագնա մաքսային ստուգում իրականացնելու մասին որոշումը (կարգադրա­գիրը), բացի Միության մաքսային օրենսգրքի 333-րդ հոդվածի 6-րդ կետով նախատեսված տեղեկություններից, կարող է պարունակել նաև տվյալ արտագնա մաքսային ստուգմանն առնչվող այլ տեղեկություններ:
4. Կոմիտեն, Միության մաքսային օրենսգրքի 333-րդ հոդվածի 8-րդ կետին համա­պա­տաս­խան, Միության մաքսային օրենսգրքի 333-րդ հոդվածի 6-րդ կետի 5-9-րդ ենթա­կետ­երով սահմանված տեղեկությունները փոփոխելու և լրացնելու անհրաժեշտության դեպքում կարող է սահմանել մինչև արտագնա մաքսային ստուգման անցկացման ավարտը արտագնա մաքսային ստուգում անցկացնելու մասին որոշման (կարգադրագրի) մեջ փոփո­խություններ և լրացումներ կատարելու կարգը:
5. Արտապլանային արտագնա մաքսային ստուգումների նշանակման հիմքերը սահման­ված են Միության մաքսային օրենսգրքի 333-րդ հոդվածի 16-րդ կետով:

Միության մաքսային օրենսգրքի 333-րդ հոդվածի 16-րդ կետի 9-րդ ենթակետին համապատասխան, արտապլանային արտագնա մաքսային ստուգումների՝ Միության մաքսային օրենսգրքի 333-րդ հոդվածի 16-րդ կետով սահմանված հիմքերից բացի այլ լրացուցիչ հիմքերը սահմանվում են օրենքով:

1. Արտագնա մաքսային ստուգման իրականացման սկիզբ է համարվում արտագնա մաքսային ստուգում անցկացնելու մասին որոշումը (կարգադրագիրը) ստուգման ենթարկ­վող անձին առձեռն հանձնելու ամսաթիվը, իսկ եթե ստուգման ենթարկվող անձին արտա­գնա մաքսային ստուգում անցկացնելու մասին որոշումը (կարգադրագիրը) հանձնվում է այդ անձի հասցեով հանձնման մասին ծանուցմամբ պատվիրված նամակով, ապա արտագնա մաք­սային ստուգման իրականացման սկիզբ է համարվում ծանուցման մեջ նշված հանձն­ման ամսաթիվը: Այն դեպքում, երբ պատվիրված նամակը վերադարձվում է հասցեատիրոջը այն չհանձնելու պատճառների մասին նշումով, ապա արտագնա մաքսային ստուգման իրա­կանացման սկիզբ է համարվում պատվիրված նամակի վերադարձի օրը:
2. Կամերալ մաքսային ստուգման իրականացման ընթացքում մաքսային մարմին­ները ծանուցում են ստուգվող անձանց իրենց իրավունքների և պար­տականությունների մասին հետևյալ դեպքերում.
   1. երբ կամերալ մաքսային ստուգման շրջանակներում անհրաժեշտություն է առա­ջանում ստուգվող անձանցից պահանջել լրացուցիչ փաստաթղթեր կամ տեղեկություններ.
   2. երբ կամերալ մաքսային ստուգման արդյունքներով նախատեսվում է կազմել կամե­րալ մաքսային ստուգման ակտ, որով ստուգվող անձին առաջադրվում են պարտավո­րու­թյուններ, եթե նախքան սույն կետով սահմանված գործողությունների իրականացումը սույն մասի 1-ին կետով սահմանված դեպքով ծանուցում չի ուղարկվել ստուգվող անձին:

Կամերալ մաքսային ստուգման արդյունքների վերա­բերյալ ստուգվող անձանց ծանուց­ման կարգը և ծանուցումների ձևը սահմանում է Կոմիտեն:

**Հոդված 199. Արտագնա մաքսային ստուգման կասեցման ժամկետը և կարգը**

* 1. Արտագնա մաքսային ստուգման ժամկետը կարող է կասեցվել Միության մաքսային օրենսգրքի 333-րդ հոդվածի 24-րդ կետով սահմանված հիմքերով՝ մաքսային ստուգում իրականացնող անձի (անձանց) հաշվետվության հիման վրա՝ մաքսային մարմնի ղեկավարի որոշմամբ:
  2. Արտագնա մաքսային ստուգման ժամկետը կարող է կասեցվել 9 ամսից ավել ժամկե­տով, բայց ոչ ավել, քան 12 ամսով, եթե մաքսային մարմինների կողմից չեն ստացվել այնպիսի տվյալներ, որոնք կարող են ազդեցություն ունենալ արտագնա մաքսային ստուգման վերջնա­կան արդյունքի վրա:
  3. Մաքսային մարմինը կարող է սահմանել արտագնա մաքսային ստուգման ժամկետի կասեցման՝ Միության մաքսային օրենսգրքի 333-րդ հոդվածի 24-րդ կետով սահմանված հիմքերից բացի այլ լրացուցիչ հիմքեր:
  4. Արտագնա մաքսային ստուգման կասեցումը և վերսկսումը ձևակերպվում են մաքսային մարմնի ղեկավարի որոշմամբ: Այդ որոշման մասին մաքսային մարմինը գրավոր ծանուցում է ստուգվող անձին նշված որոշումն ընդունելուց հետո՝ 1 աշխատանքային օրվա ընթացքում:
  5. Հայաստանի Հանրապետության միջազգային պայմանագրերի շրջանակներում Միության անդամ պետությունների կամ օտարերկրյա պետությունների իրավասու մարմիններ հարցումներ կատարելու դեպքում արտագնա մաքսային ստուգման ժամկետը կասեցվում է մինչև հարցման պատասխանը ստանալու օրը, բայց ոչ ավել, քան սույն հոդվածի 2-րդ մասով սահմանված ժամկետը։

**Հոդված 200. Արտագնա մաքսային ստուգման անցկացման նպատակով մաքսային**

**մարմնի պաշտոնատար անձանց մուտքը ստուգվող անձի օբյեկտ**

1. Ստուգվող անձն իրավունք ունի մերժել մաքսային մարմինների պաշտոնատար անձանց՝ թույլատրել մուտք գործել իր օբյեկտներ՝ Միության մաքսային օրենսգրքի 334-րդ հոդվածի 3-րդ կետով սահմանված դեպքերում:
2. Միության մաքսային օրենսգրքի 334-րդ հոդվածի 4-րդ կետին համապատասխան, ստուգման ենթարկվող անձի կողմից ստուգվող անձի օբյեկտ արտագնա մաքսային ստուգում իրականացնող մաքսային մարմնի պաշտոնատար անձանց և արտագնա մաքսային ստուգ­մանը մասնակցող այլ պաշտոնատար անձանց մուտքն առանց հիմնավորման մերժելու դեպ­քում կազմվում է արձանագրություն՝ Կոմիտեի սահմանած ձևով:
3. Սույն հոդվածի 2-րդ մասում նշված արձանագրությունը ստորագրում են մաքսային ստուգում անցկացնող մաքսային մարմնի պաշտոնատար անձինք, ստուգվող անձը կամ նրա ներկայացուցիչը, և դրա պատճենը հանձնվում է ստուգվող անձին կամ նրա ներկա­յացուցչին։
4. Ստուգվող անձի կամ նրա ներկայացուցչի կողմից սույն հոդվածի 2-րդ մասում նշված արձանագրությունը ստորագրելուց հրաժարվելու դեպքում ստուգում իրականացնող մաք­սային մարմնի պաշտոնատար անձը համապատասխան գրառում է կատարում արձա­նագրության մեջ։ Ստուգվող անձն իրավունք ունի արձանագրությունը ստորագրելուց հրա­ժարվելու վերաբերյալ տալ գրավոր բացատրություն։
5. Ստուգվող անձի կողմից վերջինիս օբյեկտ մաքսային մարմինների պաշտոնատար անձանց և արտագնա մաքսային ստուգմանը մասնակցող այլ պաշտոնատար անձանց մուտքն առանց հիմնավորման մերժելու դեպքում մաքսային մարմինների պաշտոնատար անձինք և արտագնա մաքսային ստուգմանը մասնակցող այլ պաշտոնատար անձինք կարող են մուտք գործել այդպիսի օբյեկտներ՝ դիմադրությունը հաղթահարելով և կողպված շինությունները բացելով՝ բացառությամբ այն դեպքերի, երբ Հայաստանի Հանրա­պետու­թյան օրենսդրությամբ առանձին օբյեկտներ մուտք գործելու համար սահմանված է պետա­կան մարմինների պաշտոնատար անձանց մուտքի այլ կարգ:
6. Մաքսային մարմինների պաշտոնատար անձանց և արտագնա մաքսային ստուգ­մանը մասնակցող այլ պաշտոնատար անձանց կողմից սույն հոդվածի 5-րդ մասով նախա­տես­ված գործողությունների իրականացման դեպքում ստուգվող անձի օբյեկտ մուտք գոր­ծելու բոլոր դեպքերի մասին մաքսային մարմնի ղեկավարը այդպիսի գործողությունների իրա­կանացումից հետո՝ 24 ժամվա ընթացքում, գրավոր տեսքով տեղեկացնում է տարած­քային այն դատախազին, որի գործունեության գոտում գտնվում է ստուգվող օբյեկտը:

**Հոդված 201. Արտագնա մաքսային ստուգման ժամանակ ապրանքների վրա**

**արգելանք դնելու, ապրանքները և փաստաթղթերը առգրավելու**

**կարգը**

1. Ապրանքների վրա արգելանք դնելը և ապրանքների առգրավումն իրականացվում են Միության մաքսային օրենսգրքի 335-րդ հոդվածի 2-րդ կետի 6-րդ ենթակետով նախատեսված նպատակներով։
2. Արտագնա մաքսային ստուգման ժամանակ ապրանքների վրա արգելանք դնելու հիմքերն են՝
   1. հատուկ դրոշմանիշներ, նույնականացման նշաններ կամ այլ եղանակներով կատարված նշագրում չունեցող ապրանքների տեղափոխումը, եթե ապրանքների դրոշ­մանիշ­ները, նույնականացման նշանները, նշագրումը նախատեսված են Հայաստանի Հանրա­պետության կամ Միության մաքսային օրենսդրությամբ, կամ կեղծված դրոշմանիշ­ներով կամ նույնականացման միջոցներով ապրանքների հայտնաբերումը.
   2. ստուգվող անձի առևտրային փաստաթղթերում ապրանքների հայտա­րարագր­ման կամ բաց թողնման փաստերը հաստատող տեղեկությունների բացակա­յու­թյունը, եթե Հայաստանի Հանրապետության կամ Միության մաքսային օրենսդրության համաձայն, առևտրային փաստաթղթերում այդ տեղեկությունների նշումը պարտադիր է, ինչպես նաև ոչ հավաստի տեղեկությունների բացահայտումը կամ Հայաստանի Հանրա­պետու­թյան կամ Միության մաքսային օրենսդրությամբ նախատեսված փաստաթղթերի բացակայությունը.
   3. պայմանական բաց թողնված ապրանքների` նպատակից տարբերվող նպատակով օգտագործելու փաստերի բացահայտումը.
   4. մաքսատուրքի, հարկերի վճարման համար սահմանված արտոնությունների տրա­մադր­ման պայմանների կամ կարգի չպահպանման մասին փաստերի բացահայտումը.
   5. մաքսային ընթացակարգի պայմանների և պահանջների խախտումներով ապրանք­ների օգտագործման մասին վկայող փաստերի բացահայտումը։
3. Ապրանքների վրա արգելանքը դրանց տնօրինման և օգտագործման արգելքն է։ Արգելանքի տակ գտնվող ապրանքները փոխանցվում են դրանց տիրապետողին կամ այդ ապրանքների նկատմամբ լիազորություններ ունեցող այլ անձի պահպանմանը։

Արգելանքի տակ դրված ապրանքների օգտագործումը կարող է թույլատրվել արտագնա մաքսային ստուգումն իրականացնող մաքսային մարմնի ղեկավարի կամ նրա լիազորած՝ մաքսային մարմնի պաշտոնատար անձի կողմից՝ այդպիսի ապրանքների նկատմամբ լիազորություններ ունեցող անձի դիմումի հիման վրա։

Արգելանքի տակ գտնվող ապրանքների փոխանցումն այլ անձանց, դրանց օտարումը կամ այլ կերպ տնօրինումը արգելվում է։

1. Ստուգվող ապրանքները կարող են առգրավվել, եթե բացահայտվել է, որ դրանց ներմուծումը Միության մաքսային տարածք կամ Հայաստանի Հանրապետության տարածք արգելված է, ինչպես նաև, եթե բավարար հիմքեր կան ենթադրելու, որ ապրանքների արգելանքը դրանց պահպանման համար բավարար միջոց չէ։

Առգրավված ապրանքները տեղավորվում են ժամանակավոր պահպանման պահեստ­ներում՝ սույն օրենքով սահմանված կարգով։

1. Արտագնա մաքսային ստուգման ժամանակ փաստաթղթերի պատճենների ներկա­յա­ցումն անբավարար համարվելու դեպքում, եթե հիմքեր կան ենթադրելու, որ փաս­տաթղ­թերի բնօրինակները կարող են ոչնչացվել, թաքցվել, ուղղվել կամ փոփոխվել, ապա մաք­սային մարմնի պաշտոնատար անձն իրավունք ունի առգրավել փաստաթղթերի բնօրի­նակ­ները։

Փաստաթղթերի բնօրինակների առգրավման ժամանակ կազմվում է փաստաթղթերի բնօրինակների առգրավման արձանագրություն՝ երկու օրինակից։

Սույն մասով սահմանված արձանագրության մի օրինակը՝ առգրավված փաս­տաթղ­թերի պատճենների հետ, փոխանցվում է ստուգվող անձին։ Փաստաթղթերի պատճենների վրա նշվում է փաստաթղթերի բնօրինակների առգրավման արձանագրության համարն ու ամսաթիվը: Փաստաթղթերի պատճենները ստորագրվում են դրանք առգրավող պաշտոնա­տար անձի կողմից։

1. Ապրանքների, փաստաթղթերի առգրավումը և ապրանքների վրա արգելանք դնելն իրականացվում են արտագնա մաքսային ստուգում անցկացնող պաշտոնատար անձի հիմնավորված որոշման հիման վրա՝ ստուգվող անձի և առնվազն երկու ընթերակաների ներկայությամբ։
2. Բոլոր առգրավվող ապրանքները, փաստաթղթերը կամ ապրանքները, որոնց վրա արգելանք է դրվում, ներկայացվում են ընթերականերին, սույն օրենքով նախատեսված` առգրավման գործողություններին մասնակցող այլ անձանց, որից հետո, ըստ անհրաժեշտու­թյան, փաթեթավորվում, կնքվում կամ կապարակնքվում են։

Առգրավված փաստաթղթերը պետք է համարակալի և ստորագրի ստուգվող անձը կամ նրա կողմից լիազորված անձը։

Առգրավվող փաստաթղթերը ստուգվող անձի կամ նրա կողմից լիազորված անձի կողմից ստորագրելուց հրաժարվելու դեպքում փաստաթղթերի առգրավման արձանագրու­թյան մեջ այդ մասին արտագնա մաքսային ստուգում անցկացնող պաշտոնատար անձը կատարում է համապատասխան նշում։

1. Ապրանքների, փաստաթղթերի առգրավումը, ապրանքների վրա արգելանք դնելը ձևակերպվում են արձանագրությամբ, որի մեջ մանրամասն նկարագրվում են առգրավված ապրանքները, փաստաթղթերը կամ այն ապրանքները, որոնց վրա արգելանք է դրվել՝ դրանց անվանումների, քանակի և անհատական հատկանիշների նշումով։ Նշված արձանագրու­թյունը ստորագրում են առգրավումը կամ արգելանքը իրականացրած պաշտո­նա­տար անձը և ստուգվող անձը, ինչպես նաև ընթերակաները։ Արձանագրության պատճենը հանձնվում է ստուգվող անձին կամ նրա լիազորած անձին։
2. Առգրավված ապրանքների, փաստաթղթերի վերադարձը և դրված արգելանքի հանումն իրականացվում են արտագնա մաքսային ստուգման ավարտի օրվանից ոչ ուշ, բացա­­ռությամբ այն դեպքերի, երբ ապրանքները ենթակա են վերցման՝ սույն օրենքին համա­­պատասխան, կամ այն դեպքում, երբ ապրանքները, փաստաթղթերը ենթակա են արգե­­լանքի վերցման կամ առգրավման՝ Հայաստանի Հանրապետության վարչական իրա­վա­խախտում­ների վերաբերյալ օրենսգրքին կամ Հայաստանի Հանրապետության քրեական դատա­վարու­թյան օրենսգրքին համապատասխան։

Սույն հոդվածին համապատասխան, առգրավված ապրանքների, փաստաթղթերի վերա­­դարձը և դրված արգելանքի հանումն իրականացվում են մաքսային մարմնի՝ արտագնա մաքսային ստուգումն անցկացրած պաշտոնատար անձի որոշման հիման վրա։

1. Առգրավված ապրանքների, փաստաթղթերի վերադարձի, դրված արգելանքի հանումը ձևակերպվում է մաքսային մարմնի պաշտոնատար անձի և ստուգված անձի կողմից ստորագրված արձանագրությամբ, որը կազմվում է 2 օրինակից: Արձանագրության մեկ օրինակը հանձվում է ստուգված անձին, իսկ մյուսը պահպանվում է մաքսային մարմնում:
2. Առգրավված ապրանքների պահպանման ծախսերը կրում է առգրավված ապրանքների նկատմամբ տնօրինման, տիրապետման, օգտագործման իրավունք ունեցող անձը:

Ստուգման արդյունքներով ստուգվող ապրանքների տեղափոխման հետ կապված` մաքսային գործին վերաբերող օրենսդրության դրույթների խախտում չհայտնաբերվելու դեպքում առգրավված ապրանքների պահպանման ծախսերը փոխհատուցվում են Հայաս­տանի Հանրապետության պետական բյուջեից` Կառավարության սահմանած կարգով։

1. Այն դեպքերում, երբ առգրավված ապրանքները, փաստաթղթերը սույն հոդվածի 9-րդ մասին համապատասխան վերադարձման ենթակա չեն, դրանք արտագնա մաքսային ստուգման ավարտի օրվանից համարվում են՝
   1. սույն օրենքի 248-րդ հոդվածով նախատեսված հիմքերով արգելանքի վերցված, կամ
   2. վարչական իրավախախտման վերաբերյալ գործի վարույթի շրջանակում վերցված, կամ
   3. քրեական գործի վարույթի շրջանակում առգրավված:

Սույն մասում նշված դեպքերում արտագնա մաքսային ստուգման ակտի մեջ նշվում է այն արձանագրության համարը, որի հիման վրա ապրանքները և փաստաթղթերն առգրավվել են:

1. Արտագնա մաքսային ստուգման ավարտի օրվան հաջորդող երկու ամսվա ընթաց­քում չպահանջված՝ առգրավված ապրանքները հանձնվում են Հայաստանի Հանրա­պետու­թյանը` քրեական գործի վարույթի շրջանակում դատական ակտի համաձայն։

Ապրանքների առգրավման հիմքերը կամ դրանց պահպանման անհրաժեշտությունը վերանալուց հետո այդ ապրանքները 1 աշխատանքային օրվա ընթացքում վերադարձվում են տնտեսավարող սուբյեկտին:

**Հոդված 202. Մաքսային մարմինների պաշտոնատար անձանց իրավունքները և**

**պարտականությունները մաքսային ստուգում անցկացնելիս**

1. Մաքսային ստուգում անցկացնելիս մաքսային մարմինների պաշտոնատար անձանց իրավունքներն ու պարտականությունները սահմանվում են Միության մաքսային օրենսգրքի 335-րդ հոդվածով և սույն օրենքով:
2. Միության մաքսային օրենսգրքի 335-րդ հոդվածի 2-րդ կետի 12-րդ ենթակետին համապատասխան, արտագնա մաքսային ստուգման ժամանակ մաքսային մարմինների պաշտոնատար անձանց համար Միության մաքսային օրենսգրքով սահման­ված իրավունք­ներից բացի լրացուցիչ իրավունքները, որոնք մաքսային մարմինների կողմից կարող են իրականացվել արտագնա մաքսային ստուգման ժամանակ, սահմանվում են օրենքով:

**Հոդված 203. Ստուգվող անձի իրավունքներն ու պարտականությունները**

**մաքսային ստուգման ժամանակ**

1. Մաքսային ստուգման ժամանակ ստուգվող անձանց իրավունքներն ու պարտա­կա­նու­­թյունները սահմանվում են Միության մաքսային օրենսգրքի 336-րդ հոդվածով և սույն օրենքով:

**Հոդված 204. Մաքսային ստուգման արդյունքների ամփոփումը և դրանց**

**հիման վրա որոշումների ընդունումը, կամերալ մաքսային**

**ուսումնասիրության արդյունքների ամփոփոումը**

1. Մաքսային մարմինների կողմից իրականացված ստուգումների արդյունքներն ամփոփվում են՝
   1. կամերալ մաքսային ստուգման ակտով՝ կամերալ մաքսային ստուգում իրակա­նաց­նելու դեպ­քում.
   2. արտագնա մաքսային ստուգման ակտով՝ արտագնա մաքսային ստուգում իրա­կանացնելու դեպքում։
2. Մաքսային ստուգման ակտը կազմվում է երկու օրինակից և ստորագրվում է մաքսային ստուգումն իրականացրած՝ մաքսային մարմնի պաշտոնատար անձանց կողմից։
3. Մաքսային ստուգման ակտը պետք է պարունակի՝
   1. տեղեկություններ ստուգվող անձիմասին (լրիվ անվանումը, հարկ վճարողի հաշվառ­ման համարը (ՀՎՀՀ), գտնվելու վայրը).
   2. տեղեկություններ մաքսային ստուգումն իրականացրած՝ մաքսային մարմինների պաշտոնատար անձանց մասին (պաշտոնը, անունը, ազգանունը).
   3. Միության կամ Հայաստանի Հանրապետության մաքսային օրենսդրության խախտ­ման բացահայտված փաստերի (հատկանիշների) դասակարգված նկարագրությունը՝ այն իրավական ակտերին հղումով, որոնց պահանջները խախտվել են, կամ տեղե­կություններ խախտումների (հատկանիշների) բացահայտված փաստերի բացակայության վերաբերյալ.
   4. բացահայտված խախտումների կամ դրանց հետևանքների վերացման վերաբերյալ եզրակացություններ, ինչպես նաև լրացուցիչ հաշվարկման և գանձման ենթակա մաքսային վճարների և մաքսային մարմիններին վճարման ենթակա այլ վճարների և Հայաստանի Հանրապետության օրենսդրությանը համապատասխան դրանց նկատմամբ հաշվարկված տույժերի գումարների վերաբերյալ առաջարկություններ.
   5. Միության մաքսային օրենսգրքի 333-րդ հոդվածի 28-րդ կետով սահմանված այլ տեղեկություններ:
4. Մաքսային ստուգման ավարտի ամսաթիվ է համարվում մաքսային ստուգման ակտը կազմելու ամսաթիվը։

Մաքսային ստուգման ակտը հաստատում է մաքսային ստուգումն իրականացրած մաք­սային մարմնի ղեկավարը կամ համապատասխան իրավասություն ունեցող պաշտոնատար անձը:

1. Մաքսային ստուգման ակտի հիման վրա մաքսային վճարների, հատուկ, հակա­գնագց­ման և փոխհատուցման տուրքերի, ինչպես նաև մաքսային մարմիններին վճար­ման ենթակա այլ հարկերի և վճար­ների չվճարման կամ ոչ լրիվ վճարման բացա­հայտ­ման դեպքում ստուգումն իրականացրած մաքսային մարմնի ղեկավարը կամ համապա­տաս­խան իրա­վա­սու­թյուն ունեցող պատոնատար անձն ընդունում է սույն հոդվածի 6-րդ մասով սահմանված որոշումը (որոշումները):

Մաքսային ստուգման ակտի մեկ օրինակը կցվում է մաքսային ստուգման նյութերին, իսկ մյուս օրինակը մաքսային ստուգման ավարտից հետո՝ 5 աշխատանքային օրվա ընթացքում, հանձնվում է ստուգվող անձին: Մաքսային ստուգման ակտը ստուգվող անձին կարող է հանձն­վել պատվիրված փոստով, այդ թվում` ստանալու մասին ծանուցմամբ, առձեռն եղա­նակով՝ հասցեատիրոջ ստորագրությամբ, ինչպես նաև այնպիսի եղանակներով (այդ թվում՝ էլեկտրոնային փոստի միջոցով), որոնք թույլ են տալիս հաստատել հասցեատիրոջ կողմից ակտը ստանալու կամ օրենքով սահմանված դեպքերում պատշաճ ծանուցված լինելու փաստը:

Մաքսային ստուգման ակտի ստացումից հրաժարվելու դեպքում ստացողը դրա վերա­բերյալ նշում է կատարում ստուգման ակտի վրա և պատշաճ ծանուցված է համարվում ստուգ­ման ակտի ստացումից հրաժարվելու օրվանից:

Եթե ստուգման ակտը ուղարկվում է հասցեատիրոջը հանձնման մասին ծանուցմամբ պատվիրված նամակով կամ սույն հոդվածով սահմանված այլ եղանակներով, ապա ստաց­ման օր է համարվում ծանուցման մեջ նշված հանձնման ամսաթիվը: Այն դեպքում, երբ պատվիր­ված նամակը վերադարձվում է հասցեատիրոջը այն չհանձնելու պատճառների մասին նշումով, ապա ստացման օր է համարվում պատվիրված նամակի վերադարձի օրը:

Մաքսային ստուգման ակտի օրինակը մաքսային ստուգման ավարտից հետո՝ 5 աշխա­տանքային օրվա ընթացքում, ուղարկվում է ապրանք­ների բաց թողնումն իրակա­նացրած մաքսային մարմին (մարմիններ):

1. Միության մաքսային օրենսգրքի 331-րդ հոդվածի 10-րդ կետին համապատասխան, մաքսային ստուգման արդյունքում մաքսային մարմնի կողմից որոշումների ընդունման կարգը սահմանում է Կոմիտեն:
2. Սույն հոդվածի 5-րդ մասով սահմանված դեպքերում ստուգվող անձը մաքսային ստուգ­ման ակտը և սույն հոդվածի 6-րդ մասով նախատեսված որոշումը (որոշումները) ստա­նալուց հետո՝ 10 աշխատանքային օրվա ընթացքում, պարտավոր է իրականացնել նշված ակտով և որոշմամբ (որոշումներով) առաջադրված գումարների վճարումը և օրենսդրու­թյամբ սահմանված այլ պահանջներ: Սույն մասով սահմանված ժամկետում նշված գումար­ները վճարելու դեպքում օրենքով սահմանված տույժերն այդ ժամկետի համար չեն հաշ­վարկ­վում: Մաքսային ստուգման արդյունքներով վարչական կամ քրեական իրա­վա­խախտ­ման փաստեր հայտնաբերելու դեպքում դրանց հետագա ընթացքն ապահովվում է Հայաս­տանի Հանրապետության օրենսդրությամբ սահմանված կարգով:
3. Միության մաքսային օրենսգրքի 331-336-րդ հոդվածներով և սույն օրենքով սահ­մանված դրույթների կիրառման ժամանակ մաքսային ստուգման ընթացքում մաքսային մարմին­ների պաշտոնատար անձանց կողմից իրականացվող գործողությունների ընթացա­կարգը, մաքսային ստուգման արդյունքների ձևակերպման կարգը, ինչպես նաև մաքսային ստուգման ընթացքում կազմվող որոշումների, արձանագրությունների և ընթացակարգային այլ փաստաթղթերի ձևերը սահմանում է Կոմիտեն:
4. Կոմիտեն, Միության մաքսային օրենսգրքի 333-րդ հոդվածի 27-րդ կետին համա­պատաս­խան, կարող է սահմանել ստուգվող անձանց՝ արտագնա մաքսային ստուգ­ման նախ­նական արդյունքների հետ ծանոթացման և առկայության պարագայում դրանց վերա­բերյալ առարկությունների ներկայացման կարգը:
5. Մաքսային ստուգման ակտը և դրա հիման վրա կայացված որոշումը երկու ամսվա ընթացքում կարող է բողոքարկվել «Մաքսային ծառայության մասին» օրենքի 37-րդ հոդվածով սահմանված կարգով կամ դատական կարգով:
6. Կամերալ մաքսային ուսումնասիրության արդյունքում անճշտություններ, անհա­մա­պա­տաս­խանություններ կամ խախտումներ հայտնաբերելու դեպքում Կոմիտեի սահմանած ձևով կազմվում է կամերալ մաքսային ուսումնասիրության արդյունքների վերաբերյալ արձա­նագրու­թյուն:
7. Կամերալ մաքսային ուսումնասիրության արդյունքների վերաբերյալ արձա­նագրու­թյունը պետք է պարունակի՝
8. կամերալ մաքսային ուսումնասիրության արդյունքների վերաբերյալ արձա­նագրու­թյան համարը, այն կազմելու ամիսը, ամսաթիվը և տարին․
9. կամերալ մաքսային ուսումնասիրությունն իրականացրած պաշտոնատար անձի (անձանց) պաշտոնը, անունը, ազգանունը․
10. հայտարարատուի լրիվ անվանումը և հարկ վճարողի հաշվառման համարը (ՀՎՀՀ)․
11. ապրանքների հայտարարագրի (հայտարարագրերի) համարը և ամսաթիվը, որի (որոնց) ուսումնասիրության արդյունքում հայտնաբերվել է անհամապատասխանություն․
12. Միության մաքսային օրենսգրքով, մաքսային կարգավորման ոլորտի այլ միջազգային պայմանագրերով ու ակտերով, Հայաստանի Հանրապետության՝ մաքսային կարգավորման ոլորտը կարգավորող իրավական ակտերով սահմանված պահանջների (հնարավոր) խախտումների ընդհանուր նկարագիրը։
13. Կամերալ մաքսային ուսումնասիրության արդյունքների վերաբերյալ արձա­նագրու­թյունը կազմվում է երկու օրինակից և ստորագրվում է այն իրականացրած պաշտոնատար անձի (անձանց) կողմից։
14. Կամերալ մաքսային ուսումնասիրության արդյունքների վերաբերյալ արձանագրու­թյունը մաքսային մարմինը Կոմիտեի սահմանած կարգով և ժամկետներում ներկայացնում է հայտարարատուին կամ նրա կողմից լիազորված անձին։
15. Հայտարարատուն կամ նրա կողմից լիազորված անձը կամերալ մաքսային ուսումնասի­րության արդյունքների վերաբերյալ արձանագրությունը ստանալուց հետո՝ 10 աշխատանքային օրվա ընթացքում՝
16. արձանագրված անճշտությունների, անհամապատասխանությունների և (կամ) խախ­­տումների հետ համաձայն լինելու դեպքում սահմանված կարգով ներկայացնում է ապրանք­ների հայտարարագրի ճշգրտումը կամ Միության մաքսային օրենսգրքով կամ սույն օրենքով սահմանված այլ փաստաթուղթ, որը վկայում է մաքսային հայտա­րա­րագրում կամ դրան փոխարինող այլ փաստաթղթում փոփոխու­թյուններ և (կամ) լրացում­ներ կատարելու մասին․
17. արձանագրված անճշտությունների, անհամապատասխանությունների կամ խախ­տումների հետ համաձայն չլինելու դեպքում մաքսային մարմին է ներկայացնում իր գրավոր առարկությունները, որոնք մաքսային մարմինն օգտագործում է մաքսային հսկողության ընթացքում։
18. Սույն հոդվածի 15-րդ մասում նշված ժամկետում հայտարարատուի կամ նրա կողմից լիազորված անձի կողմից չարձագանքելու կամ նույն ժամկետում մաքսային մարմին ներկա­յացված գրավոր փաստաթղթավորված առարկությունները մաքսային մարմնի կողմից հիմ­նավոր չհամարվելու դեպքում կայացվում է կամերալ մաքսային ստուգում կամ արտագնա մաքսային ստուգում իրականացնելու որոշում։

**Հոդված 205. Մաքսային հսկողության իրականացման համար անհրաժեշտ**

**փաստաթղթերի և տեղեկությունների տրամադրումը**

1. Հայտարարատուն, մաքսային գործի բնագավառում գործունեություն իրականացնող անձինք և շահագրգիռ այլ անձինք, Միության մաքսային օրենսգրքի 340-րդ հոդվածին համապատասխան, պարտավոր են մաքսային հսկողության իրականացման համար անհրաժեշտ փաստաթղթերը և տեղեկությունները տրամադրել մաքսային մարմիններին։
2. Հայաստանի Հանրապետության սահմանով մաքսային հսկողության ներքո ապրանքներ և տրանսպորտային միջոցներ տեղափոխող կամ այլ գործունեություն իրականացնող անձինք պարտավոր են մաքսային մարմիններ ներկայացնել մաքսային հսկողություն իրականացնելու համար անհրաժեշտ փաստաթղթեր և տեղեկություններ, որոնց ցանկը և տրամադրման կարգը սահմանում է Կառավարությունը:
3. Հայտարարատուն պարտավոր է սույն հոդվածում նշված փաստաթղթերը և տեղեկությունները, ինչպես նաև ապրանքները և տրանսպորտային միջոցները մաքսային հայտարարագրի հետ ներկայացնել մաքսային հսկողության, բացառությամբ Հայաստանի Հանրապետության օրենսդրությամբ և Միության մաքսային օրենսգրքով սահմանված դեպքերի:
4. Մաքսային հսկողություն իրականացնելիս՝ մաքսային մարմինների հարցման արդյուն­­­քում, սույն օրենքի 229-րդ հոդվածի 1-ին մասով նախատեսված տեղեկությունները կամ փաստաթղթերը, որոնք մաքսային մարմինների կողմից ստացվել են Միության մաք­սային օրենսգրքին, մաքսային կարգավորման ոլորտի այլ միջազգային պայմանագրերին և ակտերին, երրորդ կողմի հետ Միության անդամ պետությունների միջազգային պայմա­նագրերին կամ Միության անդամ պետությունների օրենսդրությանը համապատասխան, հիմք են հանդիսանում մաքսային հսկողության արդյունքներն արձանագրելու (ամփոփելու) և դրանց հիման վրա համապատասխան պարտավորություններ առաջադրելու համար:

**Հոդված 206. Մաքսային հսկողություն իրականացնելու համար անհրաժեշտ**

**փաստաթղթերի և տեղեկությունների տրամադրումը բանկերի**

**կողմից**

1. Միության մաքսային օրենսգրքի 337-րդ հոդվածի 2-րդ կետին համապատասխան՝ մաքսային մարմիններն իրավունք ունեն հարցում կատարել բանկերին մաքսային հսկողու­թյան ենթակա անձանց արտաքին տնտեսական գործունեությանը վերաբերող՝ մաք­սային հսկողություն իրակա­նաց­նելու համար անհրաժեշտ՝ բանկային հաշիվների առկա­յու­թյան և հաշվեհամարների, ինչպես նաև դրա­մական հոսքերի վերաբերյալ փաստաթղթեր և տեղե­կու­թյուններ ստանալու նպա­տակով:
2. Բանկը կամ վարկային կազմակերպությունը, ստանալով սույն հոդվածի 1-ին մասում նշված հարցումը, 10 աշխատանքային օրվա ընթացքում մաքսային մարմիններին են տրա­մադրում համապատասխան փաստաթղ­թերը և տեղեկությունները կամ նույն ժամա­նա­կա­հատ­վածում տեղեկացնում են մաքսային մարմիններին՝ այդպիսի փաստաթղթերին և տեղե­կություններին չտիրապետելու վերաբերյալ:
3. Մաքսային մարմինների կողմից սույն հոդվածի 1-ին մասում նշված հարցման ձևը և փաստաթղթերի ու տեղեկությունների ցանկը սահմանում է Կառավարությունը:
4. Բանկային գաղտնիք կազմող տեղեկությունների տրամադրումն իրականաց­վում է «Բան­կային գաղտնիքի մասին» Հայաստանի Հանրապետության օրենքով սահմանված կարգով:
5. Օրենքով պահպանվող այլ գաղտնիք պարունակող տեղեկությունների տրա­մադ­րումն իրականացվում է համապատասխան օրենքով սահմանված կարով:

**Հոդված 207. Մաքսային հսկողության իրականացման ժամանակ տեխնիկական**

**միջոցների կիրառումը**

1. Մաքսային հսկողության իրականացման ժամանակ տեխնիկական միջոցները կիրառվում են Միության մաքսային օրենսգրքի 342-րդ հոդվածին համապատասխան:
2. Մաքսային հսկողության համար պահանջվող ժամանակահատվածի կրճատման և մաքսային հսկողության արդյունավետության բարձրացման նպատակով մաքսային մարմինների կողմից կիրառվող մաքսային հսկողության տեխնիկական միջոցների ցանկը և օգտագործման կարգը սահմանում է Կոմիտեն:

**Հոդված 208. Նույնականացման միջոցները և դրանց կիրառումը**

1. Մաքսային մարմինների կողմից կիրառվող նույնականացման միջոցները և դրանց կիրառման կարգը սահմանվում են Միության մաքսային օրենսգրքի 341-րդ հոդվածով:
2. Կոմիտեն, Միության մաքսային օրենսգրքի 341-րդ հոդվածի 2-րդ կետին համապա­տաս­խան, սահմանում է նույնականացման միջոցներին ներկայացվող պահանջները և դրանց կիրառման կարգը:
3. Կոմիտեն, Միության մաքսային օրենսգրքի 341-րդ հոդվածի 3-րդ կետին համապա­տաս­խան, սահմանում է մաքսային մարմինների կողմից օգտագործվող նույնականացման միջոցների կիրառման կարգը:

**Հոդված 209. Ապրանքների փոխադրման երթուղին և մաքսային ուղեկցումը**

1. Մաքսային հսկողության իրականացումն ապահովելու նպատակով ապրանքների փոխադրման երթուղու սահմանումը մաքսային մարմինների կողմից իրականացվում է Միության մաքսային օրենսգրքի 344-րդ հոդվածին համապատասխան՝ հաշվի առնելով սույն հոդվածով սահմանված առանձնահատկությունները:
2. Կոմիտեն, Միության մաքսային օրենսգրքի 344-րդ հոդվածի 7-րդ կետին համա­պա­տասխան, սահմանում է առանց «Մաքսային տարանցում» մաքսային ընթացա­կարգով ձևակերպման՝ Հայաստանի Հանրապետության տարածքով տեղափոխվող՝ մաք­սային հսկո­ղու­թյան ներքո գտնվող ապրանքների նկատմամբ փոխադրման երթուղու սահ­մանմանը, փոփոխությանը և պահպանմանն առնչվող մաքսային գործառնությունների իրակա­նացման կարգը:
3. Մաքսային ուղեկցումն իրականացվում է Միության մաքսային օրենսգրքի 343-րդ հոդվածին և սույն հոդվածին համապատասխան:
4. Կառավարությունը կարող է սահմանել այն կազմակերպություններին առաջադրվող պահանջները, որոնք կարող են իրականացնել մաքսային ուղեկցում և որոնց կողմից իրականացված ուղեկցման արդյունքներն ընդունում են մաքսային մարմինները:

**Հոդված 210. Մաքսային հսկողության իրականացման ժամանակ մասնագետի**

**մասնակցությունը**

1. Մաքսային հսկողության իրականացումն ապահովելու նպատակով մասնագետների ներգրավումն իրականացվում է Միության մաքսային օրենսգրքի 346-րդ հոդվածին համա­պա­տասխան:
2. Միության մաքսային օրենսգրքի 346-րդ հոդվածի 1-ին կետին համապատասխան, մաքսային մարմնինների կողմից իրականացվող մաքսային հսկողության նպատակով տվյալ ոլորտում հատուկ գիտելիքների և հմտությունների տիրապետող մասնագետների ներգրա­վումն իրականացվում է մաքսային մարմնի որոշման հիման վրա:

Սույն մասում նշված որոշման ձևը սահմանում է Կոմիտեն:

**Հոդված 211. Մաքսային հսկողության իրականացմանն այլ պետական**

**մարմինների մասնագետների և փորձագետների ներգրավումը**

1. Մաքսային հսկողության իրականացումն ապահովելու նպատակով մաքսային հսկողության իրականացմանն այլ պետական մարմինների մասնագետների և փորձագետ­ների ներգրավումն իրականացվում է Միության մաքսային օրենսգրքի 347-րդ հոդվածին համապատասխան:
2. Միության մաքսային օրենսգրքի 347-րդ հոդվածի 1-ին կետին համապատասխան, մաքսային մարմնինների կողմից մաքսային հսկողության իրականացման նպատակով այլ պետական մարմիններից մասնագետների և փորձագետների ներգրավումն իրականացվում է մաքսային մարմնի որոշման հիման վրա:

Սույն մասում նշված որոշման ձևը սահմանում է Կոմիտեն:

**ԲԱԺԻՆ VII**

**ՄԱՔՍԱՅԻՆ ՄԱՐՄԻՆՆԵՐԸ**

**ԳԼՈՒԽ 41**

**ՄԱՔՍԱՅԻՆ ՄԱՐՄԻՆՆԵՐԸ, ՆՐԱՆՑ ԳՈՐԾԱՌՈՒՅԹՆԵՐԸ ԵՎ ՏԵՂԱԿԱՅՄԱՆ ՎԱՅՐԵՐԸ**

**Հոդված 212. Մաքսային մարմինները**

1. Հայաստանի Հանրապետությունում մաքսային գործն իրականացնում են մաքսային մարմինները, որոնք հանդիսանում են իրավապահ մարմիններ:
2. Մաքսային մարմինները սահմանվում են Վարչապետի որոշմամբ։
3. Մաքսային մարմինները ստեղծվում, վերակազմավորվում և լուծարվում են Հայաս­տանի Հանրապետության օրենքով սահմանված կարգով:
4. Մաքսային մարմինները տեղակայվում են Կառավարության սահմանած վայրերում:
5. Կառավարությունը կարող է ստեղծել մասնագիտացված մաքսային մարմիններ, որոնց իրավասությունները սահմանափակվում են Հայաստանի Հանրապետության օրենքով մաքսային մարմինների վրա դրված առանձին գործառույթների կամ մաքսային սահմանով տեղափոխվող առանձին ապրանքատեսակների, այդ թվում՝ որոշակի տեսակի տրանսպոր­տային միջոցներով տեղափոխվող ապրանքների մաքսային ձևակերպումների իրակա­նաց­ման լիազորություններով:
6. Կառավարությունը կարող է ստեղծել տարածաշրջանային մաքսային մարմիններ, որոնք գործում են Կառավարության սահմանած տարածաշրջաններում:
7. Կառավարությունը սահմանում է մաքսային մարմինների տեղակայման վայրե­րում, մաքսային գործառնությունների և մաքսային հսկողության իրականացման այլ վայրերում մաք­սային ենթակառուցվածքներին և տեխնիկական հագեցվածությանը ներկայացվող պահանջ­ները:
8. Մաքսային մարմինները համարվում են արժութային վերահսկողության մարմիններ և, Հայաստանի Հանրապետության արժութային օրենսդրությանը համապատասխան, արժու­թային վերահսկողություն են իրականացնում անձանց կողմից Հայաստանի Հանրա­պետու­թյան սահմանով արժութային արժեքների տեղափոխման նկատմամբ:

Արժութային վերահսկողություն իրականացնելիս մաքսային մարմինների` սույն մասով նախատեսված գործառույթները և լիազորությունները որոշվում են Հայաստանի Հան­րա­պետության կենտրոնական բանկի սահմանած կարգով:

Մաքսային մարմինների կողմից արժութային վերահսկողության արդյունքում բացա­­հայտված՝ Հայաստանի Հանրապետության արժութային օրենսդրության խախ­տում­ների դեպքում խախտումներ կատարած անձինք կրում են պատաս­խանատվություն՝ օրենքով սահմանված կարգով:

**Հոդված 213. Մաքսային լաբորատորիաները, ուսումնական**

**հաստատությունները և մաքսային գործի իրականացման**

**նպատակով ստեղծվող այլ կազմակերպությունները**

1. Մաքսային գործի իրականացման նպատակներով ապրանքների փորձաքննության և հետազոտության համար Կառավարությունը կարող է ստեղծել մաքսային լաբորատոր­իաներ, գիտահետազոտական հիմնարկներ, տվյալների մշակման կենտրոններ և այլ կազ­մակեր­պություններ:
2. Մաքսային գործի բնագավառում գիտահետազոտական գործունեության իրակա­նացման, կադրերի պատրաստման և վերապատրաստման նպատակով Կառավարությունը կարող է ստեղծել մասնագիտացված ուսումնական հաստատություններ:

**Հոդված 214. Մաքսային մարմինների գործունեության սկզբունքները**

1. Մաքսային մարմիններն իրենց գործունեությունն իրականացնելիս պետք է առաջնորդվեն հետևյալ սկզբունքներով.
   1. օրինականության և օրենքի առաջ անձանց հավասարության, նրանց իրավունքների ու ազատությունների պահպանման անհրաժեշտությամբ.
   2. մաքսային գործի միասնական կառավարման և մաքսային մարմինների պաշտոնատար անձանց մասնագիտական կարողությունների ապահովման անհրաժեշտու­թյամբ.
   3. մաքսային մարմինների պաշտոնատար անձանց գործողությունների հրապարա­կայ­նության, մաքսային հսկողության և մաքսային ձևակերպումների իրականացման նպատա­կով մաքսային մարմինների ներկայացրած պահանջների հստակության, Հայաստանի Հան­րա­պետության և Միության մաքսային օրենսդրության և արտաքին տնտեսական գործու­նեու­թյան իրականացման կանոնների վերաբերյալ տեղեկատվության հասանելիու­թյան ապահովման անհրաժեշտությամբ.
   4. մաքսային հսկողության և մաքսային ձևակերպումների իրականացման ընթացքում օրենսդրությամբ սահմանված դրույթների միատեսակ կիրառման անհրաժեշտությամբ.
   5. մաքսային գործի կատարելագործման անհրաժեշտությամբ` հիմք ընդունելով ժամա­նակակից տեղեկատվական տեխնոլոգիաների կիրառման միջոցով մաքսային վարչա­րա­րու­թյան մեթոդների ներդրումը և մաքսային գործի բնագավառում համընդհանուր ճանաչում ունեցող միջազգային ստանդարտները։

**Հոդված 215. Մաքսային մարմինների պարտականությունները**

1. Մաքսային մարմինները պարտավոր են՝
   1. ապահովել մաքսային հսկողության և մաքսային ձևակերպումների իրականացումը.
   2. օժանդակել Հայաստանի Հանրապետության արտաքին առևտրի, արտաքին տնտե­սա­կան կապերի զարգացմանը.
   3. վարել արտաքին առևտրի մաքսային վիճակագրություն, փոխադարձ առևտրի մաք­սային վիճակագրություն և հատուկ մաքսային վիճակագրություն.
   4. ապահովել և վերահսկել մաքսատուրքի, հարկերի, հատուկ, հակագնագցման, փոխհատուցման տուրքերի, մաքսային գործառնությունների իրականացման համար գանձ­վող պետական տուրքի և մաքսային մարմիններին վճարվող այլ վճարների հաշվարկման ճշտու­­թյունը և ժամանակին վճարումը.
   5. միջոցներ ձեռնարկել չվճարված մաքսային վճար­ների և մաքսային մարմիններին վճարվող այլ վճարների վճարումն օրենսդրությամբ սահ­ման­ված կարգով ապահովելու համար.
   6. ապահովել Հայաստանի Հանրապետության տարածքում ապրանքներն ու տրանսպոր­տային միջոցները Հայաստանի Հանրապետության և Միության մաքսային սահմանով տեղափոխելու՝ օրենսդրությամբ սահմանված կարգի պահպանումը.
   7. ապահովել Միության և Հայաստանի Հանրապետության մաքսային օրենսդրությամբ սահմանված արգելքների ու սահմանափակումների պահպանումը.
   8. ապահովել մաքսային մարմինների կողմից անձանց մտավոր սեփականության իրավունքների պաշտպանությանն օժանդակությունը.
   9. բացահայտել, կանխարգելել և կասեցնել այն հանցագործություններն ու վարչական իրավախախտումները, որոնց նկատմամբ հսկողությունը Հայաստանի Հանրապետության օրենքով վերապահված է մաքսային մարմինների իրավասությանը, կատարել անհետաձ­գելի քննչական գործողություններ և իրականացնել նախնական քննություն նշված հան­ցագոր­ծությունների վերաբերյալ քրեական գործերի հետաքննության ձևով, մաքսային գործի բնագավառում վարչական իրավախախտումների (մաքսային կանոնների խախտում­ների) գործերով իրականացնել վարչական վարույթ, աջակցություն ցուցաբերել կոռուպցի­այի և միջազգային ահաբեկչության դեմ պայքարի հարցում, հակազդել Միության մաքսային սահ­մանով կամ Հայաստանի Հանրապետության սահմանով տեղափոխվող մտավոր սեփականության օբյեկտների, թմրանյութերի, հոգեմետ նյութերի, դրանց պրեկուրսորների, զենքի ու զինամթերքի, մշակութային արժեքների և այլ առարկաների անօրինական շրջանառությանը.
   10. աջակցել պետական անվտանգության ապահովման, հասարակական կարգի պահպանության, մարդու, կյանքի ու առողջության, կենդանիների ու բույսերի պահպանման, շրջակա միջավայրի պաշտպանության, Հայաստանի Հանրապետություն ներմուծվող ապրանքների սպառողների շահերի պաշտպանության համար ձեռնարկվող միջոցների իրականացմանը.
   11. հսկողություն իրականացնել Միության մաքսային սահմանով ապրանքների տեղափոխ­ման, ինչպես նաև Հայաստանի Հանրապետություն ապրանքների ներմուծման և Հայաստանի Հանրապետությունից դրանց արտահանման հետ կապված արժութային գործարքների նկատմամբ՝ Միության անդամ պետությունների միջազգային պայմա­նա­գրե­րին, Հայաստանի Հանրապետության արժութային օրենսդրությանը և դրանց համա­պա­տաս­խան՝ արժութային կարգավորման հարցերով մարմինների կողմից ընդունված նոր­մատիվ իրավական ակտերին համապատասխան.
   12. մաքսային կարգավորման միջոցների օգնությամբ պաշտպանել հայրենական ապրանք արտադրողների շահերը, ապահովել մաքսային մարմինների ռեսուրսների օպտի­մալ օգտագործումը.
   13. ապահովել Միության մաքսային սահմանով Միության անդամ պետությունների արժույթի, արժեթղթերի կամ արժութային արժեքների, ճանապարհային չեկերի տեղափոխ­ման նկատմամբ հսկողության իրականացման ժամանակ հանցավոր ճանա­պարհով ստաց­ված եկամուտների օրինականացման (լվացման) և ահաբեկչության ֆինանսավորման դեմ հակազդեցության միջոցներ` Միության անդամ պետությունների միջազգային պայմա-նագրերին համապատասխան.
   14. պարզաբանել մաքսային իրավահարաբերությունների բնագավառում անձանց իրա­վունք­ներն ու պարտականությունները, օժանդակել արտաքին տնտեսական գործունեության մասնակիցներին ապրանքների և միջազգային փոխադրումներ իրականացնող տրանսպոր­տային միջոցների հետ կապված մաքսային ձևակերպումների իրականացման գործում.
   15. ապահովել Հայաստանի Հանրապետության՝ մաքսային գործին առնչվող միջազ­գային պարտավորությունների կատարումը, համագործակցել օտարերկրյա պետությունների մաք­սային և այլ իրավասու մարմինների, մաքսային գործի հարցերով զբաղվող միջազգային կազ­մակերպությունների հետ.
   16. իրականացնել մաքսային գործի բնագավառում տեղեկատվական ու պարզա­բան­ման գործառույթներ, պետական մարմիններին, կազմակերպություններին ու անձանց տրա­մադրել տեղեկություններ մաքսային գործին առնչվող հարցերի վերաբերյալ:
2. Հայաստանի Հանրապետության օրենքներով մաքսային մարմիններին կարող են վերապահվել այլ պարտականություններ։
3. Կառավարությունը, Միության մաքսային օրենսգրքի 351-րդ հոդվածի 3-րդ կետին համա­պատասխան, կարող է սահմանել պետական սահմանի անցման կետերում պետական հսկողություն իրականացնող այլ պետական մարմինների գործառույթները մաքսային մարմին­ներին պատվիրակելու կարգը:
4. Կառավարությունը, Միության մաքսային օրենսգրքի 351-րդ հոդվածի 4-րդ և 5-րդ կետերին համապատասխան, կարող է սահմանել մաքսային մարմինների կողմից մաքսային հսկողության որոշ ձևերի և մաքսային հսկողության իրականացումն ապահովող որոշ միջոցների՝ պետական սահմանի անցման կետերում հսկողություն իրականացնող պետական կառավարման համակարգի այլ մարմիններին պատվիրակման կարգը:
5. Միության մաքսային օրենսգրքի 359-րդ հոդվածի 4-րդ կետին համապատասխան, մաքսային մարմինները կարող են ընդունել ապրանքների դասակարգման, ծագման երկրի, մաքսային արժեքի որոշման մեթոդի վերաբերյալ նախնական որոշումներ՝ Կառավարության սահմանած կարգով:

**Հոդված 216. Մաքսային մարմինների իրավունքները**

1. Մաքսային մարմիններն իրենց վերապահված գործառույթների կատարման համար իրավունք ունեն՝
   1. ձեռնարկել միջոցներ մաքսային մարմիններին վերապահված` Հայաստանի Հան­րա­պե­տության և Միության մաքսային օրենսդրությամբ և այլ իրավական ակտերով նախա­տես­ված դրույթների` անձանց կողմից պահպանումն ապահովելու նպատակով.
   2. պահանջել փաստաթղթեր, տեղեկություններ Հայաստանի Հանրապետության և Միու­թյան մաքսային օրենսդրությամբ և այլ իրավական ակտերով նախատեսված դեպքերում.
   3. ստուգել մաքսային ձևակերպումներին մասնակցող անձանց անձը հաստատող փաս­տաթղթերը.
   4. անձանցից պահանջել մաքսային գործի բնագավառում օրենքով սահմանված գործո­ղու­թյունների իրականացման լիազորությունները հաստատող փաստաթղթեր.
   5. իրականացնել օպերատիվ հետախուզական գործունեություն, կատարել անհե­տաձգելի քննչական գործողություններ, իրականացնել հետաքննություն իրենց իրավա­սության շրջանակներում և անձանց ենթարկել վարչական պատասխանատվության՝ օրենքով սահմանված կարգով.
   6. իրականացնել Հայաստանի Հանրապետության պետական սահմանով տեղափոխ­վող, մաքսային հսկողության ներքո գտնվող ապրանքների ժամանակավոր պահպանման, բեռնման կամ այլ գործողությունների տեսագրում և ձայնագրում, կինոնկարահանում և լուսանկարահանում.
   7. պետական մարմիններից, կազմակերպություններից և անձանցից ստանալ իրենց գործառույթների իրականացման համար անհրաժեշտ տեղեկություններ՝ Միության և Հայաստանի Հանրապետության օրենսդրությանը համապատասխան.
   8. օրենքով սահմանված դեպքերում և կարգով համապատասխան պետական մարմին­ներին ներկայացնել հայտեր՝

ա. մաքսատուրքի, հարկերի, հատուկ, հակագնագցման և փոխհատուցման տուրքերի, մաք­սային գործառնությունների իրականացման համար գանձվող պետական տուրքի, տոկոս­ների և տույժերի բռնագանձման վերաբերյալ,

բ. մաքսատուրքի, հարկերի, հատուկ, հակագնագցման և փոխհատուցման տուրքերի, մաքսային գործառնությունների իրականացման համար գանձվող պետական տուրքի, տոկոս­­ների և տույժերի վճարման նպատակով գույքի վրա բռնագանձում տարածելու վերաբերյալ,

գ. ապրանքները տիրազուրկ ճանաչելու վերաբերյալ,

դ. օրենքով կամ Միության մաքսային օրենսդրությամբ սահմանված՝ այլ հարցերի վերաբերյալ.

* 1. մշակել, ստեղծել և գործարկել տեղեկատվական համակարգեր, կապի համակարգեր և տվյալների փոխանակման համակարգեր, մաքսային հսկողության տեխնիկական միջոց­ներ, ինչպես նաև տեղեկատվության պաշտպանության միջոցներ, ներառյալ՝ գաղտնագրային պաշտպանության միջոցները՝ Հայաստանի Հանրապետության օրենսդրու­թյանը համապա­տասխան.
  2. կանգնեցնել մաքսային հսկողության ենթակա տրանսպորտային միջոցը և իրակա­նացնել ապրանքների և տրանսպորտային միջոցի զննում՝ ելնելով մաքսային հսկողության իրա­կանացման նպատակներից.
  3. իրականացնել օրենքով մաքսային մարմինների համար նախատեսված այլ իրավունք­ներ։

1. Սույն հոդվածի 1-ին մասով նախատեսված իրավունքները մաքսային մարմնի կողմից օգտագործվում են բացառապես մաքսային գործի բնագավառում գործառույթներ իրակա­նացնելիս։

**Հոդված 217. Մաքսային մարմինների տարբերանշանը**

1. Մաքսային մարմինները, դրանց տրանսպորտային միջոցներն ունեն տարբերանշան, որը սահմանում է Կառավարությունը:

**Հոդված 218. Մաքսային մարմինների գտնվելու վայրերը և աշխատանքային**

**ժամերը**

1. Մաքսային մարմինները գտնվում են Հայաստանի Հանրապետության պետական սահմանի անցման կետերում։ Մաքսային մարմինների տեղակայման վայրեր են համարվում նաև Հայաստանի Հանրապետության մաքսային մարմնի կառուցվածքային ստորաբա­ժա­նում հանդիսացող` մաքսային ձևակերպման վայրերը և մաքսային մարմինների պաշ­տոնա­տար անձանց համար նախատեսված վայրերը:
2. Մաքսային գործի բնագավառում գործունեություն իրականացնող անձանց, ապրանք­ների կանոնավոր մատակարարում իրականացնող՝ արտաքին տնտեսական գոր­ծունեու­թյան մասնակիցների, տրանսպորտային և բեռնափոխադրումներ իրականացնող կազ­մակերպու­թյուն­ների և Հայաստանի Հանրապետության փոստային կապի կազմակեր­պու­թյունների նախա­ձեռնությամբ մաքսային կետերն ու մաքսատների կառուցվածքային ստորա­բաժա­նումները կարող են գտնվել նշված անձանց պատկանող շինություններում` Կառավա­րու­թյան որոշմամբ հաստատվելու դեպքում։
3. Մաքսային ձևակերպումն իրականացվում է այդ նպատակով մաքսային մարմնի որոշած վայրերում` մաքսային մարմինների աշխատանքային ժամերի ընթացքում:
4. Մաքսային մարմինների աշխատանքային ժամերը սահմանում է Կոմիտեն:
5. Հայտարարատուի խնդրանքով և վերջինիս հաշվին ապրանքների նկատմամբ մաքսային գործառնություններ կատարող մաքսային մարմինը Կառավարության սահմանած կարգով մաքսային գործառնությունները կարող է իրականացնել այլ վայրում և մաքսային մարմնի աշխատանքային ժամերից դուրս:

**Հոդված 219. Մաքսային մարմինների պաշտոնատար անձինք, նրանց**

**իրավունքներն ու պարտականությունները**

1. Մաքսային մարմինների պաշտոնատար անձինք են համարվում Հայասատանի Հանրապետության օրենքով սահմանված կարգով Մաքսային մարմինների աշխատողներն ու մաքսային ծառայության պաշտոններ զբաղեցնող՝ Հայաստանի Հանրապետության քաղա­քացիները։
2. Մաքսային մարմինների պաշտոնատար անձանց իրավունքները, պարտականու­թյուն­ները և պատասխանատվությունը սահմանվում են Միության մաքսային օրենսդրու­թյամբ, սույն օրենքով և Հայաստանի Հանրապետության այլ օրենքներով:
3. Մաքսային մարմինները և դրանց պաշտոնատար անձինք ընդունում են որոշումներ, կատա­րում են գործողություններ իրենց իրավասությունների սահմաններում՝ Միության մաք­սային օրենսդրությանը և Հայաստանի Հանրապետության օրենսդրությանը համա­պա­տաս­խան։

**Հոդված 220. Մաքսային մարմինների և դրանց պաշտոնատար անձանց**

**պահանջների պարտադիր կատարումը**

1. Մաքսային մարմինների և դրանց պաշտոնատար անձանց օրինական պահանջներն իրենց գործունեությամբ մաքսային գործին առնչվող անձանց կողմից ենթակա են պար­տադիր կատարման։
2. Մաքսային մարմինների կողմից մաքսային ձևակերպումների և հսկողության կամ մաքսային այլ ընթացակարգերի իրականացման ժամանակ ներկայացվող պահանջները չեն կարող խոչընդոտ դառնալ ապրանքների ներմուծման, արտահանման, բաց թողնման կամ մաքսային գործի բնագավառում այլ գործունեության իրականացման համար, եթե դրանք ուղղված չեն Միության և Հայաստանի Հանրապետության օրենսդրությամբ սահմանված պահանջների պահպանման համար անհրաժեշտ նվազագույն հսկողության իրակա­նաց­մանը:
3. Մաքսային մարմինների և դրանց պաշտոնատար անձանց օրինական պահանջները չկատարելը հանգեցնում է օրենքով սահմանված պատաս­խա­նատվության։

**Հոդված 221. Մաքսային մարմինների համագործակցությունը պետական այլ**

**մարմինների հետ**

1. Պետական կառավարման համակարգի մարմինները և այդ մարմինների պաշտոնա­տար անձինք պարտավոր են իրենց իրավասության շրջանակներում օժանդակել մաքսային մարմինների առջև դրված խնդիրների լուծման գործում:
2. Մաքսային մարմինները մաքսային գործի և իրենց վերապահված այլ լիազորու­թյուն­ների իրականացման նպատակով համագործակցում են այլ անձանց հետ: Մաքսային մարմին­ները պարտավոր են հետախուզման մեջ գտնվող, ինչպես նաև շարժիչի կամ նույնաց­ման համարի վրա դաջված կամ ջնջված համարներով կամ հափշտակության այլ հատկանիշ­ների առկայությամբ արտաքին տնտեսական գործունեության ապրանքային անվանացանկի 8702, 8703, 8704, 8705 ապրանքային դիրքերին դասվող ապրանքներ կամ տրանսպորտ­ային միջոցներ Հայաստանի Հանրապետություն ներմուծելու դեպքում այդ մասին անհապաղ հայտնել Ոստիկանություն:
3. Մաքսային մարմինները հանցագործության կամ վարչական իրավա­խախ­տումների մասին վկայող փաստերի հայտնաբերման դեպքում, որոնց գործերով վարույթը օրենքով վերապահված է պետական կառավարման համակարգի այլ մարմինների իրավասությանը, պարտավոր են այդ մասին տեղեկություններն անհապաղ տրամադրել համապատասխան մարմիններին։

**Հոդված 222. Մաքսային մարմինների գործունեության գերատեսչական**

**վերահսկողությունը**

1. Օրենքով այլ բան նախատեսված չլինելու դեպքում մաքսային մարմինը կամ մաք­սային մարմնի վերադաս պաշտոնատար անձը ցանկացած ժամանակ իրավունք ունի մաք­սային մարմնի գերատեսչական վերահսկողության կարգով չեղյալ ճանաչել կամ փոփոխել մաքսային գործի բնագավառում այլ մաքսային մարմնի կամ մաքսային մարմնի այլ` ավելի ցածր պաշտոնատար դիրք գրավող պաշտոնատար անձի` Միության և Հայաստանի Հան­րա­պե­տության օրենսդրության պահանջներին չհամապատասխանող որոշումը, ինչպես նաև ձեռնար­կել Միության մաքսային օրենսդրությամբ և մաքսային գործի վերաբերյալ Հայաս­տանի Հանրապետության օրենսդրությամբ նախատեսված միջոցներ` ոչ իրավաչափ որոշում կայացրած մաքսային մարմնի կամ պաշտոնատար անձի ոչ իրավաչափ գործողությունների (անգործության) նկատմամբ։
2. Այն դեպքում, երբ սույն հոդվածի 1-ին մասով նախատեսված` մաքսային մարմնի կամ պաշտո­նատար անձի որոշումը գերատեսչական վերահսկողության կարգով չեղյալ ճանա­չելուց (փոփոխելուց) հետո պահանջվում է մաքսային գործի բնագավառում նոր որոշման ընդու­նում, այդպիսի որոշումն ընդունում է Կոմիտեի ղեկավարիլիազորած մաքսային մար­մինը` Միու­թյան մաքսային օրենսդրությանը և մաքսային գործի վերաբերյալ Հայաստանի Հանրա­­պետու­թյան օրենսդրությանը համապատասխան` մաքսային հսկողու­թյան իրակա­նաց­ման համար սահմանված ժամկետներում։

**Հոդված 223. Մաքսային մարմինների և դրանց պաշտոնատար անձանց**

**ընդունած որոշումների, գործողությունների և անգործության**

**բողոքարկումը**

1. Մաքսային մարմինների և դրանց պաշտոնատար անձանց կողմից որոշումների ընդունման, գործողությունների և անգործության բողոքարկումն իրականացվում է Միության մաքսային օրենսդրությանը և «Մաքսային ծառայության մասին» Հայաստանի Հանրապե­տության օրենքին համապատասխան:

**ԳԼՈՒԽ 42**

**ՄԱՔՍԱՅԻՆ ՎԻՃԱԿԱԳՐՈՒԹՅՈՒՆԸ**

**Հոդված 224. Արտաքին և փոխադարձ առևտրի մաքսային վիճակագրությունը**

1. Հայաստանի Հանրապետության արտաքին և Միության անդամ երկրների հետ փոխադարձ առևտրի վիճակագրության վարման, ինչպես նաև տնտեսության վիճակի վերլուծության նպատակներով մաքսային մարմինները Կառավարության սահմանած կարգով իրականացնում են Հայաստանի Հանրապետության սահմանով կամ վիճակագրական տարածքով փոխադրվող ապրանքների մասին տվյալների հավաքում և մշակում:
2. Մաքսային քաղաքականության իրականացման նպատակով մաքսային մարմինները մաքսային վիճակագրությունը վարում են Հանձնաժողովի սահմանած մեթոդաբանությամբ:
3. Կառավարությունը, Միության մաքսային օրենսգրքի 360-րդ հոդվածի 3-րդ կետին համապատասխան, սահմանում է ապրանքների արտաքին առևտրի վիճակագրության վարման կարգը:
4. Կառավարությունը, Միության մաքսային օրենսգրքի 360-րդ հոդվածի 5-րդ կետին համապատասխան, սահմանում է մաքսային վիճակագրության վարման հատուկ կարգը, որն օգտագործվում է միայն մաքսային նպատակների համար:

**Հոդված 225. Վիճակագրական նպատակներով օգտագործվող փաստաթղթերն**

**ու տեղեկությունները**

1. Մաքսային վիճակագրության վարման համար օգտագործվում են Կառավարության սահմանած կարգով մաքսային մարմիններին տրամադրված տեղեկությունները, ինչպես նաև մաքսային հսկողության իրականացման նպատակով օգտագործվող փաստաթղթերը և տեղե­կու­թյունները:
2. Մաքսային վիճակագրության նպատակներով հավաքված տեղեկությունները մաք­սային մարմինները չեն կարող օգտագործել այլ նպատակներով, բացառությամբ օրենքով նախա­տեսված դեպքերի:
3. Պետական, բանկային, ապահովագրական, առևտրական, ծառայողական գաղտնիք կազմող տեղեկությունները մաքսային մարմինները կամ դրանց պաշտոնատար անձինք չեն կարող հրապարակել, օգտագործել անձնական նպատակների համար, տրամադրել երրորդ անձանց, այդ թվում` պետական մարմինների, բացառությամբ օրենքով նախատեսված դեպքերի:
4. Հայաստանի Հանրապետության և Միության անդամ պետությունների միջև փոխա­դարձ առևտրի վերաբերյալ Կառավարության սահմանած վիճակագրական տեղե­կատ­վու­թյունը ներկայացվում է մաքսային մարմին՝ Կառավարության սահմանած կարգով և ժամկետ­ներում:
5. Հայաստանի Հանրապետության և Միության անդամ պետությունների միջև փոխա­դարձ առևտրի վիճակագրության վարման կանոնները, փոխադրվող ապրանքների վերա­բերյալ տեղեկությունների տրամադրման վիճակագրական ձևը և դրա լրացման կարգը սահ­մա­­նում է Կառավարությունը:

**ԳԼՈՒԽ 43**

**ԻՐԱԶԵԿՈՒՄԸ ԵՎ ՊԱՐԶԱԲԱՆՈՒՄՆԵՐԸ**

**Հոդված 226. Մաքսային օրենսդրության, մաքսային գործի և մաքսային**

**մարմինների իրավասությանն առնչվող հարցերի վերաբերյալ**

**իրազեկումը: Պաշտոնական պարզաբանումը**

1. Մաքսային մարմիններն ապահովում են՝
   1. Միության մաքսային օրենսդրության և Հայաստանի Հանրապետության մաքսային օրենսդրության ազատ, անվճար հասանելիությունը և հրապարակայնությունը, այդ թվում՝ նաև տեղեկատվական տեխնոլոգիաների միջոցով.
   2. իրենց պաշտոնական ինտերնետային կայքերում Հայաստանի Հանրապետության մաքսային օրենսդրության և Միության մաքսային օրենսդրությանն առնչվող իրավական ակտերի, ինչպես նաև դրանց նախագծերի վերաբերյալ տեղեկատվության տեղադրումը, բացառությամբ այն դեպքերի, երբ այդպիսի հրապարակումը կարող է հանգեցնել մաքսային հսկողության իրականացման արդյունավետության նվազեցմանը կամ խոչընդոտել դրա իրականացմանը:
2. Մաքսային մարմիններն անձանց տրամադրում են իրազեկումներ Միության մաք­սային օրենսդրությանը և Հայաստանի Հանրապետության մաքսային օրենսդրությանն առնչվող հարցերի վերաբերյալ:
3. Մաքսային մարմինների կողմից իրազեկումն իրականացվում է անվճար հիմունք­ներով` բանավոր կամ գրավոր։ Անձի կողմից գրավոր հարցման դեպքում մաքսային մարմինը պարտավոր է տեղեկությունները ներկայացնել գրավոր:
4. Մաքսային մարմինը պատասխանատվություն չի կրում իր հրապարակած իրա­վա­կան ակտերի կամ իրազեկման ձևերով տրամադրած տեղեկատվության խեղաթյուր­ման արդյունք­ների կամ առանց մաքսային մարմնի գիտության և հսկողության՝ հրա­պա­րակված իրա­վական ակտերի համար:
5. Մաքսային մարմինը կարող է սահմանել անձանց իրազեկումներ տրամադրելու կարգը և ժամկետները:
6. Կառավարության լիազորած` ֆինանսական բնագավառում պետական կարգա­վորում իրականացնող պետական մարմինը՝ իր սահ­մա­նած կարգով, տրամադրում է Միու­թյան մաքսային օրենսգրքով նախատեսված դրույթների կիրա­ռության նպատակով ընդուն­ված՝ մաքսային հարաբերությունները կարգավորող՝ Հայաս­տանի Հանրապետության օրենսդրու­թյամբ սահմանված դրույթների վերաբերյալ պաշտո­նական պարզաբանումներ:

**Հոդված 227. Մաքսային մարմնի կողմից ընդունված որոշման, իրականացված**

**գործողության (անգործության) պատճառների վերաբերյալ**

**տեղեկատվության ստացումը**

1. Անձինք իրավունք ունեն մաքսային մարմնի կամ դրա պաշտոնատար անձի կողմից ընդունված որոշման կամ իրականացված գործողության (անգործության) պատճառների վերաբերյալ հարցում կատարել մաքսային մարմին, եթե այդ որոշումը, գործողությունը կամ անգործությունն առնչվում է նշված անձանց իրավունքներին ու օրինական շահերին:
2. Հարցումը պետք է կատարվի ընդունված որոշման կամ իրականացված գործողու­թյան (անգործության) մասին անձին հայտնի դառնալուց հետո՝ վեց ամսվա ընթացքում։
3. Անձը կարող է տեղեկատվությունը ստանալու հարցումը ներկայացնել ինչպես բանավոր, այնպես էլ թղթային կամ էլեկտրոնային եղանակներով՝ օրենքով սահմանված կարգով։

**ԳԼՈՒԽ 44**

**ՏԵՂԵԿԱՏՎԱԿԱՆ ՀԱՄԱԿԱՐԳԵՐԸ ԵՎ ՏԵՂԵԿԱՏՎԱԿԱՆ ՏԵԽՆՈԼՈԳԻԱՆԵՐԸ**

**Հոդված 228. Մաքսային մարմինների կողմից կիրառվող տեղեկատվական**

**համակարգերը, տեղեկատվական տեխնոլոգիաները և դրանց**

**ապահովման միջոցները**

1. Տեղեկատվական համակարգերը և տեղեկատվական տեխնոլոգիաները մաքսային մարմինները կիրառում են իրենց գործառույթների իրականացման ապահովման, այդ թվում՝ պետա­կան կառավարման համակարգի մարմինների հետ տեղեկատվության փոխանակման, բնակչությանը պետական ծառայությունների մատուցման, արտաքին տնտեսական գործու­նեու­թյուն իրականացնողների կողմից տեղեկատվության էլեկտրոնային եղանակով ներկա­յացման և ծառայությունների մատուցման նպատակով:
2. Տեղեկատվական համակարգերի, տեղեկատվական տեխնոլոգիաների և դրանց ապահովման միջոցների ստեղծումն ու ներդրումն իրականացվում են մաքսային մարմինների նախաձեռնությամբ` Հայաստանի Հանրապետության օրենսդրությամբ սահմանված կարգով:
3. Մաքսային գործում տեղեկատվական համակարգերի կիրառման կարգը սահմանում է Կոմիտեն:
4. Տեղեկատվական համակարգերը, տեղեկատվական տեխնոլոգիաները և դրանց ապահովման միջոցները, որոնք կիրառվում են սույն օրենքով նախատեսված փաստաթղթերը և տեղեկատվությունը երրորդ անձանց կողմից մաքսային մարմին­ներին էլեկտրոնային եղանակով տրամադրելու նպատակով, պետք է համապատասխանեն օրենքով սահմանված պահանջներին:

**Հոդված 229. Մաքսային մարմինների տեղեկատվական ռեսուրսները**

1. Մաքսային մարմինների տեղեկատվական ռեսուրսները իրենցից ներկայացնում են փաստաթղթավորված տեղեկատվության և տվյալների համախումբ, որը ներառում է մաք­սային մարմիններում ստեղծվող, մշակվող և հավաքվող տվյալների շտեմարաններ, այդ թվում՝
   1. Միության մաքսային օրենսդրության և Հայաստանի Հանրապետության օրենսդրու­թյան համաձայն՝ մաքսային մարմինների հետ գործողությունների իրականացման ընթաց­քում անձանց կողմից ներկայացվող տեղեկատվություն.
   2. միջգերատեսչական տեղեկատվության փոխանակման շրջանակներում պետական մարմինների կողմից տրամադրվող տեղեկատվություն.
   3. մաքսային մարմինների հարցումների հիման վրա կամ միջազգային տեղե­կատ­վու­թյան փոխանակման շրջանակներում օտարերկրյա պետությունների պետական գերա­տեսչու­թյուն­ների կողմից տրամադրվող տեղեկատվություն:
2. Մաքսային մարմինների տեղեկատվական ռեսուրսների ձևավորման և կիրառման կարգը, տեղեկատվության և տվյալների, այդ թվում՝ էլեկտրոնային եղանակով ներկա­յաց­ված, փաստաթղթավորման պահանջները սահմանում է Կոմիտեն:
3. Անձանց կողմից մաքսային մարմնի տեղեկատվական ռեսուրսներում առկա սահմա­նա­փակ հասանելիություն ունեցող տեղեկատվության ստացման կարգը սահմանվում է օրենքով:
4. Կառավարությունը, Միության մաքսային օրենսգրքի 366-րդ հոդվածի 2-րդ կետին համա­պատասխան, սահմանում է մաքսային մարմինների տեղեկատվական ռեսուրսների ձևավոր­ման և դրանց հասանելիության կարգը:

**Հոդված 230. Մաքսային մարմինների կողմից տեղեկատվության**

**պաշտպանության ապահովումը**

1. Տեղեկատվության պաշտպանության ծրագրային, ապարատային, ինչպես նաև այլ միջոցների ստեղծումն իրականացվում է Կոմիտեի նախաձեռնությամբ` օրենքով սահմանված կարգով: Տեղեկատվության պաշտպանության ծրագրային, ապարատային, ինչպես նաև այլ միջոցների կիրառման կարգը սահմանում է Կոմիտեն:
2. Տեղեկատվության պաշտպանության միջոցների կիրառման պահանջների ապահով­ման վերահսկողությունն իրականացնում է Կոմիտեն:

**ԳԼՈՒԽ 45**

**ՄԱՔՍԱՅԻՆ ՄԱՐՄԻՆՆԵՐԻ ԿՈՂՄԻՑ ՄՏԱՎՈՐ ՍԵՓԱԿԱՆՈՒԹՅԱՆ ԻՐԱՎՈՒՆՔԻ**

**ՊԱՇՏՊԱՆՈՒԹՅՈՒՆԸ**

**Հոդված 231. Մաքսային մարմինների օժանդակությունը մտավոր**

**սեփականության իրավունքի պաշտպանությանը**

1. Միության մաքսային օրենսգրքի 124-րդ հոդվածին և 52-րդ գլխին համա­պա­տասխան՝ մաքսային մարմիններն իրականացնում են մտավոր սեփականության իրավունքի պաշտ­պա­նու­թյուն՝ հաշվի առնելով սույն գլխով սահմանված առանձնահատկությունները։
2. Մտավոր սեփականության իրավունքի պաշտպանության նպատակով մաքսային մարմինների կողմից իրականացվող միջոցառումները վերաբերում են այն ապրանքներին, որոնք պարունակում են մտավոր սեփականության օբյեկտներ և իրավատիրոջ դիմումի հիման վրա ներառված են մտավոր սեփականության օբյեկտների մաքսային ռեեստրներում:
3. Մաքսային մարմինները մտավոր սեփականության օբյեկտներ պարունակող ապրանք­­­ների նկատմամբ հսկողություն են իրականացնում իրավատիրոջ կամ նրա կողմից լիազորված անձի կողմից մաքսային մարմին ներկայացված հիմնավորված դիմումի հիման վրա: Նշված դիմումի հետ զուգահեռ ներկայացվում են նաև հետևյալ տեղեկությունները.

1) իրավատիրոջ վերաբերալ տվյալներ, այդ թվում՝ տվյաներ, որոնք հաստատում են իրավատիրոջ ձեռք բերած իրավունքները, իսկ լիազորված անձի կողմից ներկայացնելու դեպքում՝ նաև տվյալներ լիազորված անձի վերաբերյալ.

2) մտավոր սեփականության օբյեկտ պարունակող ապրանքի վերաբերյալ.

3) իրավատիրոջ կարծիքով իր իրավունքների խախտմանը հանգեցնող առաքման վերաբերյալ.

4) մաքսային մարմինների կողմից մտավոր սեփականության օբյեկտի նկատմամբ հսկողություն իրականացնելու ժամկետի վերաբերյալ:

Սույն մասով սահմանված դիմումին կցվում են դիմումի մեջ լրացված տվյալները հաս­տա­տող փաստաթղթերը, ինչպես նաև հայտարարատուին նյութական վնաս պատճառելու դեպ­քում այդպիսի վնասի փոխհատուցման պարտավորագիրը:

1. Սույն հոդվածի 3-րդ մասով սահմանված դիմումը կարող է ներկայացվել էլեկտրո­նային եղանակով կամ թղթային կրիչով: Դիմումի հետ իրավատիրոջ կամ նրա լիազորած անձի կողմից կարող են ներկայացվել իրավատիրոջ իրավունքների հնարավոր խախտման ապացույց հանդիսացող ապրանքների նմուշները:
2. Մաքսային մարմինների կողմից մտավոր սեփականության օբյեկտ պարունակող ապրանք­ների նկատմամբ հսկողությունն իրականացվում է մտավոր սեփականության օբյեկտ պարու­նակող ապրանքների մաքսային ռեեստրում գտնվելու՝ Միության մաքսային օրենսգրքով կամ սույն օրենքով սահմանված ժամկետով:

**Հոդված 232. Մտավոր սեփականության օբյեկտ պարունակող ապրանքների**

**ռեեստրի վարումը**

1. Միության մաքսային օրենսգրքի 385-րդ հոդվածի 1-ին կետին համապատասխան՝ մտավոր սեփականության օբյեկտների միասնական մաքսային ռեեստրը վարում է Հանձ­նաժո­­ղովը:
2. Մտավոր սեփականության օբյեկտներ պարու­նակող ապրանքների ազգային մաք­սային ռեեստրը վարումը է մաքսային մարմինը:
3. Սույն հոդվածի 2-րդ մասում նշված ռեեստրում ներառման ենթակա մտավոր սեփա­կանու­թյան օբյեկտների տեսակները, ռեեստրի վարման և հրապարակման կարգը սահմա­նում է Կոմիտեն:
4. Կոմիտեն ապահովում է սույն հոդվածի 1-ին և 2-րդ մասերում նշված ռեեստրներում պարունակվող տեղեկությունների տեղակայումը իր պաշտոնական ինտերնետային կայքում:
5. Սույն օրենքի 231-րդ հոդվածի 3-րդ մասում նշված դիմումը ներկայացնելուց հետո՝ 10 աշխատանքային օրվա ընթացքում, մաքսային մարմինն ուսումնասիրում է դիմումը և դրա հետ ներկայացվող փաստաթղթերը և որոշում է կայացնում մաքսային մարմինների կողմից վարվող մտավոր սեփականության օբյեկտների մաքսային ռեեստրում գրանցելու կամ գրանցումը մերժելու մասին:
6. Սույն հոդվածի 5-րդ մասում նշված որոշումները կայացնելուց հետո՝ 3 աշխա­տանքային օրվա ընթացքում, դրանք ուղարկվում են իրավատիրոջը կամ նրա լիազորած անձին՝ էլեկտրոնային եղանակով կամ թղթային կրիչով՝ մերժման դեպքում նշելով նաև մերժելու պատճառները:
7. Որոշում կայացնելու համար իրավատիրոջ կամ նրա լիազորած անձի կողմից ներկա­յացված փաաստաթղթերը բավարար չլինելու դեպքում մաքսային մարմինը կարող է պահան­ջել լրացուցիչ փաստաթղթեր: Մաքսային մարմնի կողմից լրացուցիչ փաստաթղթեր պահան­ջելու դեպքում սույն օրենքի 231-րդ հոդվածի 3-րդ մասում նշված դիմումի ուսումնասիրության ժամկետը կասեցվում է մինչև իրավատիրոջ կամ նրա լիազորած անձի կողմից փաս­տաթղ­թերի ներկայացումը:
8. Իրավատիրոջ կամ նրա լիազորած անձի կողմից ներկայացված տեղեկություների ստուգման նպատակով մաքսային մարմինը կարող է հարցում ուղարկել այլ անձանց՝ համա­պա­տասխան տեղեկատվություն ստանալու նպատակով, որի դեպքում սույն օրենքի 231-րդ հոդվածի 3-րդ մասում նշված դիմումի ուսումնասիրության ժամկետը կասեցվում է մինչև այդ տեղեկությունների ներկայացումը:
9. Սույն հոդվածի 8-րդ մասին համապատասխան հարցում ուղարկելու դեպքում մաք­սային մարմինը իրավատիրոջը կամ նրա լիազորած անձին ծանուցում է հարցման հիմքով դիմումի ուսումնասիրության ժամկետի կասեցման վերաբերյալ:
10. Իրավատերը կամ նրա լիազորած անձը մաքսային մարմինների կողմից վարվող՝ մտավոր սեփականության օբյեկտների մաքսային ռեեստրում գրանցելու վերաբերյալ սույն հոդվածի 4-րդ մասով նախատեսված որոշումն ստանալու օրվանից 1 ամսվա ընթացքում պետք է մաքսային մարմնին ներկայացնի ոչ պակաս, քան 10 հազար եվրոյին համարժեք գումարի չափով պատասխանատվության ապահովագրություն, որի հաշվին պետք է փոխհա­տուցվի հայտարարատուին պատճառված վնասը՝ այդպիսի վնասի առաջացման դեպքում:
11. Մաքսային մարմինների կողմից վարվող՝ մտավոր սեփականության օբյեկտների մաքսային ռեեստր մտավոր սեփականության օբյեկտ պարունակող ապրանքների ներառումն իրականացվում է հայտարարատուի խնդրարկած ժամկետով, բայց ոչ ավել, քան 2 տարով: Մտավոր սեփականության օբյեկտ պարունակող ապրանքերի մաքսային ռեեստրում գտնվելու ժամկետը կարող է երկարաձգվել իրավատիրոջ խնդրարկած ժամկետով, որը յուրա­քանչյուր անգամ չի կարող գերազանցել 2 տարին:
12. Իրավատիրոջ կամ նրա լիազորած անձի դիմումը մերժվում է, եթե նրանց կողմից չեն ներկայացվել սույն հոդվածով սահմանված փաստաթղթերը կամ ապացուցվում է, որ դրան­ցում ներկայացված տեղեկություններն անարժանահավատ են:
13. Մաքսային մարմինների կողմից վարվող՝ մտավոր սեփականության օբյեկտների մաքսային ռեեստրում ներառված ապրանքների վերաբերյալ տվյալների փոփոխության դեպքում իրավատերը կամ նրա լիազորած անձը պարտավոր է այդպիսի փոփոխությունների առաջացման օրվան հաջորդող աշխատանքային օրը մաքսային մարմիններին ներկայացնել դիմում՝ համապա­տաս­խան փոփոխություններ իրականացնելու նպատակով:
14. Մաքսային մարմինների կողմից վարվող՝ մտավոր սեփականության օբյեկտների մաքսային ռեեստրում կարող են իրակա­նացվել փոփոխություններ՝ իրավատիրոջ կամ նրա լիազորած անձի դիմումի և դիմումի հետ միասին ներկայացված տեղեկությունների հիման վրա, ինչպես նաև պետական կառա­վար­ման համակարգի մարմիններից կամ իրավապահ մարմիններից ստացված տեղեկու­թյուն­ների հիման վրա: Այդպիսի փոփո­խությունները իրա­կա­նացվում են մաքսային մարմինների կողմից տեղեկությունները ստանալու օրվան հաջորդող 10 աշխատանքային օրվա ընթաց­քում: Մաքսային մարմինը, նախքան փոփոխու­թյուն­ների կատարումը, կարող է իրա­կա­նաց­նել ստացված տեղեկու­թյուն­ների արժանա­հա­վա­տության ստուգում, այդ թվում՝ հարցում իրակա­նաց­նելու միջոցով, որի դեպքում սույն մասով սահմանված ստուգ­ման ժամկետը կասեցվում է մինչև հարցման պատասխանը ստանալու օրը: Պետա­կան կառա­վար­ման համակարգի մարմիններից կամ իրավապահ մարմին­ներից ստացված տեղեկությունների հիման վրա մաքսային մարմինների կողմից վարվող՝ մտավոր սեփականության օբյեկտների մաքսային ռեեստրում փոփոխություն կատարելու դեպքում մաք­սային մարմին­ներն այդ փոփոխությունները կատարելուց հետո՝ 5 աշխատանքային օրվա ընթացքում, էլեկտրոնային եղանակով կամ թղթային կրիչով ծանուցում են իրավատիրոջը կամ նրա լիազորած անձին փոփոխու­թյուն­ների և այդ փոփոխություններն իրակա­նաց­նելու հիմ­քերի մասին: Իրավատիրոջ կամ նրա լիազորած անձի դիմումի հիման վրա մաք­սային մարմինների կողմից մտավոր սեփա­կա­նու­թյան օբյեկտների ռեեստրում փոփոխու­թյուններ կատարելու կամ փոփոխությունների կատա­րումը մերժելու դեպքում մաքսային մարմինը ծանուցում է իրավատիրոջը կամ նրա լիազորած անձին էլե­կտրո­նային եղանակով կամ թղթային կրիչով՝ մերժման դեպքում նշելով նաև հիմքերը:
15. Մաքսային մարմինների կողմից վարվող՝ մտավոր սեփականության օբյեկտ պարու­նակող ապրանքների՝ համապատասխան ռեեստրից հանելու հիմքերն են՝

1) իրավատիրոջ կամ նրա լիազորած անձի դիմումը կամ մտավոր սեփականության օբյեկտ պարունակող ապրանքի հսկողության ժամկետի ավարտը, եթե իրավատիրոջ կամ նրա լիազորած անձի կողմից հսողության ժամկետի երկարաձգման մասին դիմում չի ներկայացվել.

2) օրենքով սահմանված կարգով մտավոր սեփականության օբյեկտ պարունակող ապրանքի նկատմամբ հսկողության դադարեցումը.

3) իրավատիրոջ կամ նրա լիազորած անձի կողմից սույն հոդվածով նախատեսված՝ պատասխանատվության ապահովագրությունը մաքսային մարմին չներկայացնելը.

4) իրավատիրոջ կամ նրա լիազորած անձի կողմից մաքսային մարմիններին անարժանահավատ տեղեկություններ տրամադրելու փաստի բացահայտումը.

5) մտավոր սեփականության օբյեկտ պարունակող ապրանքների մասին տվյալների փոփոխությունների վերաբերյալ սույն հոդվածին համապատասխան տեղեկությունները մաքսային մարմիններին չներկայացնելը:

1. Սույն հոդվածով նախատեսված՝ իրավատիրոջ կամ նրա լիազորած անձի կողմից ներկայացվող դիմումների, ինչպես նաև մաքսային մարմնի կողմից կայացվող որոշումների և ուղարկվող ծանուցումների ձևերը սահմանում է Կոմիտեն:
2. Եթե իրավատիրոջ կամ նրա լիազորած անձի դիմումի հիման վրա մաքսային մարմինների կողմից մտավոր սեփականության օբյեկտ պարունակող ապրանքների բաց թողնման կասեցումը հանգեցնում է այդ ապրանքների գծով հայտարարատուին վնաս պատճառելուն, ապա իրավատերը պարտավոր է փոխհատուցել այն վնասը, որը պատճառել է հայտարարատուին, եթե չի ապացուցվել, որ հայտարարատուն իր գործողություններով խախտել է իրավատիրոջ իրավունքները:

**Հոդված 233. Մաքսային մարմնի կողմից տրամադրվող տեղեկատվությունը**

1. Առանց խախտելու պետական, ծառայողական, առևտրային և օրենքով պահպանվող այլ գաղտնիքի մասին օրենսդրության պահանջները, մաքսային մարմինն իրավունք ունի իրավատիրոջը և հայտարարատուին տրամադրել տեղեկատվություն, որն անհրաժեշտ է մտավոր սեփականության իրավունքի պաշտպանության հարցը լուծելու համար:
2. Սույն հոդվածի 1-ին մասում նշված տեղեկատվությունն իրավատերը և հայտա­րա­րա­տուն չեն կարող փոխանցել երրորդ անձանց, բացառությամբ օրենքով նախատեսված դեպ­քերի, և պետք է օգտագործվի բացառապես այն նպատակով, որի համար տրամադրվել է:
3. Մաքսային մարմնի թույլտվությամբ և նրա պաշտոնատար անձի ներկայությամբ իրավատերն ու հայտարարատուն իրավունք ունեն այն ապրանքներից, որոնց բաց թողնումը կասեցված է, վերցնել նմուշներ և փորձանմուշներ, ինչպես նաև դրանք ներկայացնել փորձաքննության:

**Հոդված 234. Մաքսային մարմինների պատասխանատվություն չկրելը**

* 1. Սույն օրենքի 231-րդ հոդվածի համաձայն դիմում ստանալու հանգամանքից անկախ` մաքսային մարմինները պատասխանատվություն չեն կրում`
  2. մտավոր սեփականության իրավունքները խախտող ապրանքները չբացահայտելու համար.
  3. սույն հոդվածի 1-ին մասի 1-ին կետում նշված ապրանքների բաց թողնումը կասեցնելու մասին օրինական որոշումների կայացման և դրանց իրագործման համար.
  4. սույն օրենքի 232-րդ հոդվածում և Միության մաքսային օրենսգրքի 385-րդ հոդվածում նշված ռեեստրներում չգրանցված մտավոր սեփականության օբյեկտներ պարունակող ապրանքների բաց թողնման համար.
  5. իրավատիրոջ կողմից սույն գլխին և Միության մաքսային օրենսգրքին համա­պա­տաս­խան իր պարտավորությունները չկատարելու դեպքում` ապրանքների բաց թողնման համար:

**ԳԼՈՒԽ 46**

**ՄԱՔՍԱՅԻՆ ՄԱՐՄԻՆՆԵՐԻ ԿՈՂՄԻՑ ԱՊՐԱՆՔՆԵՐ ԵՎ ՓԱՍՏԱԹՂԹԵՐ ԱՐԳԵԼԱՆՔԻ ՎԵՐՑՆԵԼԸ**

**Հոդված 235. Մաքսային մարմինների կողմից ապրանքներ և փաստաթղթեր**

**արգելանքի վերցնելու առանձնահատկությունները**

1. Մաքսային մարմինների կողմից ապրանքները և փաստաթղթերը արգելանքի վերց­նելու հիմքերն ու կարգը սահմանված են Միության մաքսային օրենսգրքի 51-րդ գլխով:
2. Կառա­վարու­թյունը, Միության մաքսային օրենսգրքի 380-րդ հոդվածի 4-րդ կետին համա­պատասխան, Միության մաքսային օրենսգրքի 380-րդ հոդվածի կիրառման նպատակ­ներով սահմանում է շուտ փչացող ապրանքների ցանկը:
3. Մաքսային մարմինների կողմից վերցված ապրանքները վերադարձնելու ժամանակ հայտարարատուն կամ այն անձը, որին վերադարձվում են ապրանքները, փոխհատուցում է վերցված ապրանքների փոխադրման (տեղափոխման), վերաբեռնման (բեռնման, բեռնա­թափման) և պահպանման ծախսերը՝ Կառավարության սահմանած կարգով:
4. Այն դեպքում, երբ վերցված ապրանքների փոխադրման (տեղափոխման), վերա­բեռնման (բեռնման, բեռնաթափման) և պահպանման ծախսերը կամ իրացման համար այդ ապրանք­ների նախապատրաստման կամ իրացման ծախսերը գերազանցում են այդ ապրանք­ների արժեքը, այդպիսի ապրանքների տնօրինումն իրականացվում է սույն օրենքին և Կառավարության սահմանած կարգին համապատասխան:
5. Մաքսային մարմինների կողմից վերցված ապրանքների տնօրինումը, այդ թվում՝ դրանց իրացումը, օգտագործումը կամ ոչնչացումը, ինչպես նաև այդ ապրանքների փոխադրման (տեղափոխման), վերաբեռնման (բեռնման, բեռնաթափման), պահպանման և իրացման կամ իրացման համար նախապատրաստման ծախսերի հաշվարկն իրակա­նաց­վում է սույն օրենքով և Կառավարության սահմանած կարգով:
6. Մաքսային մարմինների կողմից վերցված՝ Միության մաքսային օրենսգրքով սահ­մանված ժամկետում չպահանջված ապրանքների փոխադրման (տեղափոխման), վերա­բեռն­ման (բեռնման, բեռնաթափման), պահպանման և իրացման կամ իրացման համար նախա­պատրաստման ծախսերը փոխհատուցվում են դրանց իրացումից ստացված գումարների հաշվին՝ Կառավարության սահմանած կարգով:
7. Կառավարությունը, Միության մաքսային օրենսգրքի 383-րդ հոդվածի 2-րդ կետին համա­պատասխան, սահմանում է մաքսային մարմինների կողմից վերցված ապրանքների իրացման և իրացմանն ուղղված աշխատանքների իրականացման, այդ թվում՝ բեռնման, բեռնաթափման, տեղափոխման, պահպանման և այլ ծախսերի փոխհատուցման կարգը՝ դրանց իրացումից ստացված միջոցների հաշվին:
8. Մաքսային մարմինների կողմից վերցված ապրանքների իրացումից ստացված միջոց­ները, Միության մաքսային օրենսգրքի 382-րդ հոդվածով և 383-րդ հոդվածի 1-ին կետով սահմանված ծախսերի փոխհատուցումից հետո, Միության մաքսային օրենսգրքի 383-րդ հոդվածով սահմանված ժամկետում վերադարձվում են հայտարարատուին՝ Կառավա­րու­թյան սահմանած կարգով:

**ԳԼՈՒԽ 47**

**ՄԱՔՍԱՅԻՆ ՄԱՐՄԻՆՆԵՐԻ ԿՈՂՄԻՑ ՆՇԱՆԱԿՎՈՂ ՄԱՔՍԱՅԻՆ ՓՈՐՁԱՔՆՆՈՒԹՅՈՒՆԸ**

**Հոդված 236. Մաքսային մարմինների կողմից նշանակվող մաքսային**

**փորձաքննությունը**

1. Մաքսային մարմինների կողմից մաքսային փորձաքննության նշանակման հիմքերը և կարգը սահմանված են Միության մաքսային օրենսգրքի 53-րդ գլխով:
2. Միության մաքսային օրենսգրքի 388-րդ հոդվածի իմաստով լիազոր մաքսային մարմինը մաքսային փորձաքննություն իրականացնելու իրավասություն ունեցող՝ մաքսային մարմնի ստորաբաժանումն է:
3. Մինչև մաքսային մարմինների կողմից սույն հոդվածի 2-րդ մասին համապա­տաս­խան, մաքսային փորձաքննություն իրականացնելու իրավասություն ունեցող մաքսային մարմին հիմնելը, մաքսային փորձաքննությունն իրականացվում է մաքսային մարմնի ղեկա­վարի և փորձաքննություն իրականացնող համապատասխան կազմակերպու­թյուն­ների միջև Կոմիտեի սահմանած ձևով կնքվող պայմանագրի հիման վրա՝ մաքսային մարմնի կողմից հավատարմագրված մաքսային փորձաքննություն իրա­կանացնող կազ­մակեր­պու­թյունների կողմից: Սույն մասով սահմանված մաքսային փորձաքննություն իրա­կանացնող կազ­մակեր­պու­թյունների հավատարմագրման կարգը սահմանում է Կառավարությունը:
4. Միության մաքսային օրենսգրքի 389-րդ հոդվածի 2-րդ կետին համապատասխան, մաքսային մարմինների կողմից մաքսային փորձաքննության իրականացման անհնարի­նության կամ համապատասխան պայմաններ և միջոցներ չունենալու դեպքում մաքսային մարմնի կողմից նշանակված մաքսային փորձաքննությունը կարող է իրականացվել այն փորձագիտական կազմակերպությունում, որի արդյունքներն ընդունում են մաքսային մարմին­ները:

Սույն մասով նախատեսված դեպքում մաքսային մարմինը մաքսային փորձաքն­նությունը նշանակում է՝ առաջնորդվելով Միության մաքսային օրենսգրքի 389-րդ հոդվածի 1-5-րդ կետերով սահմանված դրույթներով:

1. Մաքսային մարմնի պաշտոնատար անձի կողմից մաքսային փորձաքննություն նշա­նակելու մասին որոշումը ձևակերպվում է էլեկտրոնային եղանակով կամ թղթային կրիչով:

Սույն մասով նախատեսված որոշման ձևը սահմանում է Կոմիտեն:

1. Կառավարությունը, Միության մաքսային օրենսգրքի 389-րդ հոդվածի 10-րդ կետին համապատասխան, կարող է նախատեսել մաքսային մարմիների կողմից մաքսային փորձաքն­նությունից տարբերվող փորձաքննություն իրականացնելու դեպքերը և կարգը:
2. Հայաստանի Հանրապետության տարածքից մետաղների խտանյութի արտահան­ման համար մաքսային մարմիններին ներկայացվում է մետաղների խտանյութի փորձաքն­նու­թյան վերաբերյալ եզրակացություն, որում ներկայացվող տեղեկությունների ցանկը սահ­մանում է Կոմիտեն:
3. Մաքսային փորձաքննության իրականացման համար Միության մաքսային օրենս­գրքի 390-րդ հոդվածի 1-ին կետով սահմանված ժամկետը կարող է երկարաձգվել մաքսային փորձաքննություն իրականացնող մաքսային մարմնի ղեկավարի հիմնավորված գրավոր որոշ­մամբ, բացառությամբ սույն օրենքով նախատեսված այն դեպքերի, երբ ապրանքների բաց թողնումը չի կարող իրականացվել փորձաքննության արդյունքների ստացումից առաջ, որի դեպքում փորձաքննությունն իրականացվում է ապրանքների բաց թողնման ժամկետը չգերազանցող ժամկետներում:
4. Մաքսային փորձաքննությունն այլ կազմակերպությունում իրականացնելու դեպքում մաքսային փորձաքննության իրականացման ժամկետը կարող է երկարաձգվել հայտա­րա­րա­տուի դիմումի հիմքով՝ մաքսային մարմնի ղեկավարի գրավոր որոշմամբ, բացառությամբ սույն օրենքով սահմանված այն դեպքերի, երբ բաց թողնումը չի իրականացվում մինչև փոր­ձաքն­նության արդյունքների ստացումը, որի դեպքում փորձաքննությունն իրակա­նացվում է ապրանքների բաց թողնման ժամկետը չգերազանցող ժամկետներում:
5. Մաքսային մարմնի ղեկավարը մինչև փորձաքննության արդյունքների ստացումը կարող է երկարաձգել երկու և ավելի օբյեկտների փորձաքննության ժամկետը, եթե այդ արդյունքների ստացման համար կիրառվում են փորձաքննության համեմատականության (համադրման) մեթոդը և գիտատեխնիկական այնպիսի միջոցներ, որոնց միջոցով փոր­ձա­քննության արդյունքների ստացումը երկար ժամանակ է պահանջում:
6. Մաքսային փորձաքննության իրականացման ժամկետը կարող է կասեցվել ոչ ավելի, քան 10 աշխատանքային օրով`
   1. մաքսային փորձաքննության նշանակման մասին որոշման մեջ ներկայացված ցանկի և փորձաքննության ներկայացված ապրանքների անհամապատասխանության դեպքում.
   2. մաքսային փորձաքննության իրականացման նպատակով մաքսային փորձագետի լրացուցիչ նյութերի կամ նմուշների ստացման անհրաժեշտության առաջացման դեպքում.
   3. փորձաքննության նպատակով ապրանքների ոչնչացման կամ վնասման վերաբերյալ (եթե փորձաքննության նպատակով կարող է տեղի ունենալ ապրանքների վնասում կամ ոչնչացում) մաքսային մարմնից թույլտվություն ստանալու համար․
   4. մաքսային մարմնի որոշման հիման վրա:
7. Մաքսային փորձաքննության իրականացումը կարող է մերժվել Միության մաքսային օրենսգրքի 389-րդ հոդվածի 6-րդ կետով նախատեսված դեպքերում, ինչպես նաև մաքսային փորձաքննություն իրականացնող մաքսային մարմնում կամ այլ լիազորված կազմակեր­պությու­նում պահանջվող՝ որակավորում ունեցող մաքսային փորձագետի բացակայության դեպքում:

**Հոդված 237. Մաքսային փորձաքննության իրականացումը**

* 1. Կոմիտեն, Միության մաքսային օրենսգրքի 393-րդ հոդվածով նախատեսված դրույթ­ների հիման վրա, սահմանում է մաքսային փորձաքննության իրականացման նպատակով ապրանքներից փորձան­մուշներ և նմուշներ վերցնելու կարգը։
  2. Մաքսային փորձաքննության եզրակացությունների ձևերը սահմանում է Կոմիտեն։ Մաք­սային փորձաքննության եզրակացության բոլոր էջերը ստորագրում է փորձագետը, և դրանք վավերացվում են մաքսային փորձաքննությունն իրականացնող մարմնի կնիքով։
  3. Կոմիտեն, Միության մաքսային օրենսգրքի 393-րդ հոդվածի 10-րդ կետին համա­պա­տաս­խան, սահմանում է մաքսային փորձաքննության համար մաքսային, տրանսպորտային (փոխադրման), առևտ­րային և այլ փաստաթղթերը և նույնականացման միջոցները վերցնելու վերա­բերյալ արձա­նագրու­թյան ձևը:
  4. Միության մաքսային օրենսգրքին համապատասխան մաքսային փորձաքննության համար մասնագետների և փորձագետների ծառայությունների դիմաց վարձատրությունն իրա­կանացվում է Հայաստանի Հանրապետության պետական բյուջեի միջոցներից` Կառա­վա­րության սահմանած կարգով։
  5. Լիազոր մաքսային մարմինների կողմից մաքսային փորձաքննություն անցկացնելու կարգը սահմանում է Կառավարությունը:

**Հոդված 238. Լիազորված այլ կազմակերպության փորձագետի ներգրավումը**

**մաքսային փորձաքննության իրականացման գործընթացում**

1. Լիազորված այլ կազմակերպության փորձագետներին մաքսային փորձաքննությունը հանձնարարվում է միայն այն դեպքում, երբ այդպիսի փորձաքննության իրականացումն անհնար է մաքսային փորձագետների կողմից։
2. Լիազորված այլ կազմակերպության փորձագետը մաքսային փորձաքննության իրականացման գործընթացում ներգրավվում է պայմանագրային հիմունքներով։
3. Մաքսային փորձաքննության իրականացումը մաքսային մարմնի լիազորած այլ կազ­մակեր­պության փորձագետին հանձնարարվելու դեպքում փորձագետը պետք է փոր­ձաքննություն նշանակած մաքսային մարմին ներկայացնի իր՝ անհրաժեշտ մասնագի­տա­կան գիտելիքները հաստատող փաստաթղթերը։
4. Լիազորված այլ կազմակերպության փորձագետի իրավունքներն ու պարտա­կանու­թյունները սահմանվում են Միության մաքսային օրենսգրքի 53-րդ գլխում։
5. Մաքսային փորձաքննության իրականացման գործընթացում լիազորված այլ կազ­մա­կեր­պության փորձագետի ներգրավման կարգը սահմանում է Կոմիտեն։

**ԳԼՈՒԽ 48**

**ՄԱՔՍԱՆԵՆԳՈՒԹՅՈՒՆԸ, ՆԱԽԱՔՆՆՈՒԹՅՈՒՆԸ, ՀԵՏԱՔՆՆՈՒԹՅՈՒՆԸ ԵՎ ՄԱՔՍԱՅԻՆ ՄԱՐՄԻՆՆԵՐԻ ՕՊԵՐԱՏԻՎ-ՀԵՏԱԽՈՒԶԱԿԱՆ ԳՈՐԾՈՒՆԵՈՒԹՅՈՒՆԸ**

**Հոդված 239. Մաքսանենգությունը**

1. Մաքսանենգություն է համարվում 10 հազար ԱՄՆ դոլարին համարժեք գումարի չափը գերազանցող գումարով կանխիկ դրամական միջոցների կամ վճարային գործիքների, Կառա­վարության հաստատած ցանկում ընդգրկված ռազմավարական տեսակետից կարևոր հում­քային ապրանքների կամ մշակութային արժեքների՝ օրենքով սահմանված խոշոր չափերով, ինչպես նաև, անկախ չափերից, թմրամիջոցների, հոգեմետ (հոգեներգործուն) նյութերի կամ դրանց պրեկուրսորների, խիստ ներգործող, թունավոր, պայթուցիկ, ռադիոա­կտիվ նյութերի, ճառագայթման աղբյուրների, միջուկային նյութերի, հրազենի կամ նրա բաղկացուցիչ մասերի, բացի ողորկափող որսորդական հրազենից և դրա փամփուշտներից, պայթուցիկ սարքերի, ռազմամթերքի, զանգվածային ոչնչացման զենքի, դրա տեղափոխ­ման միջոցների, այլ զինամթերքի, ռազմական տեխնիկայի, զանգվածային ոչնչացման զենք կամ դրա փոխադրման հրթիռային համակարգեր ստեղծելու համար օգտագործվող այլ նյութերի կամ սարքավորումների, միջուկային, քիմիական, կենսաբանական կամ զանգվա­ծային ոչնչացման այլ զենքի կամ երկակի նշանակության ապրանքների՝ Միության մաք­սային սահմանով կամ Հայաստանի Հանրապետության պետական սահմանով ապօրինի տեղափոխումը, որը կատարվել է առանց մաքսային հսկողության կամ դրանից թաքցնելով, կամ դրանց մասին հավաստի տեղեկությունները սահմանված կարգով չհայտարարագրելու կամ ոչ իր անվամբ հայտարարագրելու, կամ դրանց տեղափոխման համար սահմանված կանոն­ները, այդ թվում՝ արգելքներն ու սահմանափակումները խախտելու, կամ մաքսային կամ այլ փաստաթղթերը խաբեությամբ օգտագործելու միջոցով:
2. Մաքսանենգությունը, որպես քրեորեն պատժելի արարք, նախատեսված է Հայաս­տանի Հանրապետության քրեական օրենսգրքով:

**Հոդված 240. Մաքսային մարմինները՝ որպես հետաքննության և**

**նախաքննության մարմիններ**

1. Մաքսային մարմինները համարվում են հետաքննության և նախաքննության մարմիններ՝ Հայաստանի Հանրապետության քրեական դատավարության օրենսգրքով իրենց իրավասությանը վերապահված գործերով:

**Հոդված 241. Մաքսային մարմինների՝ հետաքննության և նախաքննության**

**վարույթ իրականացնելը**

1. Մաքսանենգության և մաքսային գործի հետ կապված այլ հանցագործությունների հատկանիշների դեպքերում հետաքննության և նախաքննության վարույթն իրականացնում են Մաքսային մարմինները:
2. Մաքսային մարմինը քրեական գործ է հարուցում՝ ղեկավարվելով Հայաստանի Հանրա­պետության քրեական դատավարության օրենսդրության դրույթներով, կատարում է անհետաձգելի քննչական գործողություններ` հանցագործության հետքերը բացահայտելու ու ամրապնդելու և հանցանք կատարած անձանց հայտնաբերելու նպատակով:

**Հոդված 242. Մաքսային մարմինների օպերատիվ-հետախուզական**

**գործունեությունը**

1. Մաքսային մարմիններն իրականացնում են օպերատիվ-հետախուզական գործու­նեու­թյուն` Հայաստանի Հանրապետության օրենքներին և այլ իրավական ակտերին համա­պա­տասխան:

**Հոդված 243. Թմրամիջոցների և հոգեմետ (հոգեներգործուն) նյութերի կամ դրանց**

**պրեկուրսորների վերահսկելի մատակարարումները և գնումը**

1. Թմրամիջոցների և հոգեմետ (հոգեներգործուն) նյութերի կամ դրանց պրեկուր­սոր­ների միջազգային ապօրինի շրջանառությունը կասեցնելու և դրան մասնակցող անձանց բացա­­հայտելու նպատակով մաքսային մարմինները յուրաքանչյուր առանձին դեպքում, օտարեր­կրյա պետությունների մաքսային և այլ իրավասու մարմինների հետ ունեցած պայմա­նավոր­վածու­թյանը համապատասխան կամ Հայաստանի Հանրապետության միջազ­գային պայմա­նագրերի հիման վրա «Օպերատիվ-հետախուզական գործունեության մասին» Հայաս­տանի Հանրապե­տու­թյան օրենքով սահմանված կարգով իրականացնում են «վերահս­կելի մատա­կա­րարում և գնում» օպերատիվ հետախուզական միջոցառումը: «Վերահսկելի մատա­­կա­րա­րում և գնում» օպերատիվ հետախուզական միջոցառման կիրառմամբ մաքսային մարմին­ները թույլատրում են իրենց հսկողության ներքո ապօրինի շրջանառության մեջ մտցված թմրամի­ջոց­ների ու հոգեմետ (հոգեներգոր­ծուն) նյութերի կամ դրանց պրեկուրսոր­ների, այդ ապրանքների կասկածելի խմբաքանակ­ների, ինչպես նաև սույն հոդվածի 4-րդ մասում նշված` փոխարինված այլ նյութերի ներմուծում Հայաստանի Հանրա­պետու­թյուն, արտա­հանում Հայաս­տանի Հանրապետու­թյունից կամ տարանցիկ փոխադրում Հայաս­­տանի Հան­րա­­պետու­թյան տարածքով:

Սույն հոդվածի կիրառության իմաստով, կասկածելի խմբաքանակ հասկացությունը նշանակում է թմրամի­ջոց­ների, հոգեմետ (հոգեներգործուն) նյութերի կամ դրանց պրեկուրսորների այն խմբա­քա­նակ­ները, որոնց՝ Հայաստանի Հանրապետության պետական սահմանով տեղափոխումն իրա­­կա­նացվում է օրենքով սահմանված կարգով, սակայն առկա են կասկածներ այդ նյու­թերի հետագա օգտագործման օրինականության վերաբերյալ:

1. «Վերահսկելի մատա­կա­րարում և գնում» օպերատիվ հետախուզական միջոցառման իրականացման վերաբերյալ որոշում ընդունելու դեպքում անձի կողմից թմրամիջոցների և հոգեմետ (հոգեներգործուն) նյութերի կամ դրանց պրեկուրսորների միջազ­գային ապօրինի շրջա­նառություն իրակա­նաց­նելու փաստի առթիվ քրեական գործ չի հարուց­վում, իսկ ընդու­նած որոշման մասին մաք­սային մարմիններն անհապաղ տեղյակ են պահում Հայաս­տանի Հանրապետության գլխա­վոր դատախազին:
2. «Վերահսկելի մատա­կա­րարում և գնում» օպերատիվ հետախուզական միջոցառումը կարող է կիրառվել նաև այն ապրանքների նկատ­մամբ, որոնք հանցագործության համար հանդիսացել են միջոց կամ գործիք, ձեռք են բերվել հանցավոր ճանապարհով և ենթակա են վերցման` օրենքով սահմանված դեպ­քերում:
3. «Վերահսկելի մատա­կա­րարում և գնում» օպերատիվ հետախուզական միջոցառում կիրա­ռելու դեպքում մաքսային մարմինները, օտարերկրյա պետությունների մաքսային և այլ իրավասու մարմինների հետ ունեցած պայմա­նավորվածությանը համապատասխան, իրա­վասու են ամբողջապես կամ մասնակի փոխարինել թմրամիջոցները, հոգեմետ (հոգեներ­գործուն) նյութերը կամ դրանց պրեկու­րսոր­ները այլ նյութերով` առգրավելով այլ նյութերով փոխարին­ված թմրամիջոցները, հոգեմետ (հոգեներգործուն) նյութերը կամ դրանց պրեկուր­սոր­ները:

**Հոդված 244. «Վերահսկելի մատա­կա­րարում և գնում» օպերատիվ հետախուզական**

**միջոցառման կիրառմամբ բռնագրավված գույքի և դրամական**

**միջոցների տնօրինումը**

1. Դրամական միջոցները, որոնք Հայաստանի Հանրապետության և այլ պետություն­ների դատարանները բռնագրավել են այն հանցագործությունների գործերով, որոնց բացա­հայտ­ման կամ կանխման ժամանակ օգտագործվել է «վերահսկելի մատա­կա­րարում և գնում» օպերատիվ հետախուզական միջոցառումը, ինչպես նաև ստացվել են բռնագրավված գույքի իրացումից, բաշխվում են այն պետությունների միջև, որոնց մաքսային և այլ իրավասու մարմին­ները մասնակցել են «վերահսկելի մատա­կա­րարում և գնում» օպերատիվ հետախու­զա­կան միջոցառմանը` Հայաստանի Հանրապետության պետական իրավասու մարմինների և օտարերկրյա պետությունների իրավասու գերատեսչությունների միջև գործող պայ­մա­նավոր­­վա­ծության համաձայն:

**ԳԼՈՒԽ 49**

**ՊԵՏՈՒԹՅԱՆԸ ՀԱՆՁՆՎԱԾ ԱՊՐԱՆՔՆԵՐԻ ԵՎ ԱՐԳԵԼԱՆՔԻ ՎԵՐՑՎԱԾ՝ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ԿԱՄ ՀԱՆՑԱԳՈՐԾՈՒԹՅՈՒՆՆԵՐԻ ԱՌԱՐԿԱ ՉՀԱՆԴԻՍԱՑՈՂ ԱՊՐԱՆՔՆԵՐԻ ՏՆՕՐԻՆՄԱՆ ՀԻՄՔԵՐԸ ԵՎ ԿԱՐԳԸ**

**Հոդված 245. Ապրանքների հանձնումը պետությանը**

1. Ապրանքները հանձնվում են պետությանը`
   1. քրեական գործով կամ վարչական իրավախախտման գործով դատական ակտի հիման վրա՝ մաքսային մարմինների կողմից գույքի բռնագրավման կիրառման դեպքում.
   2. մաքսային մարմնի կամ այլ լիազոր մարմնի հայցի հիմքով կայացված՝ գույքը տիրա­զուրկ ճանաչելու կամ առգրավված ապրանքները պետությանը հանձնելու մասին դատա­կան ակտի հիման վրա.
   3. ապրանքները «Հրաժարում՝ հօգուտ պետության» մաքսային ընթացակարգով ձևակերպելու դեպքում:
2. Միության մաքսային օրենսգրքի 16-րդ հոդվածին համապատասխան, դատարանի որոշման հիման վրա մաքսատուրքերի, հարկերի, հատուկ, հակագնագցման և փոխհա­տուցման տուրքերի գծով պարտավորությունների մարման համար մաքսային մարմինների կողմից ապրանքների նկատմամբ բռնագանձում տարածելու դեպքում նշված ապրանքները ձեռք են բերում Միության ապրանքի կարգավիճակ, իսկ դրանց համար մաքսատուրքերի, հարկերի, հատուկ, հակագնագցման և փոխհատուցման տուրքերի վճարման պարտա­վորու­թյունը դադարում է:
3. Սույն հոդվածի 2-րդ մասով սահմանված դատարանի որոշման, ինչպես նաև մաքսատուրքերի, հարկերի, հատուկ, հակագնագցման և փոխհատուցման տուրքերի վճար­ման պարտավորության դադարման վերաբերյալ մաքսային մարմինների կողմից համա­պա­տաս­խան նշում է կատարվում մաքսային հայտարարագրի կամ մաքսային մարմին ներկա­յացված՝ նշված ապրանքներին վերաբերող մաքսային այլ փաստաթղթերում:

**Հոդված 246. Տնօրինման ենթակա ապրանքները և տնօրինման կարգը**

1. Սույն օրենքի 245-րդ հոդվածով սահմանված դեպքերում պետությանը հանձված ապրանքները ենթակա են տնօրինման մաքսային մարմինների կողմից:
2. «Հրաժարում՝ հօգուտ պետության» մաքսային ընթացակարգով ձևակերպված ապրանք­ները փոխանցվում են Կառավարության լիազորած՝ պետությանը հանձնված գույքի իրացման, ոչնչացման կամ վերամշակման գործընթացն իրականացնող պետական մարմին, բացառությամբ այն ապրանքների, որոնց նկատմամբ օրենքով սահմանված է տնօրինման հատուկ կարգ։
3. Տնօրինման գործողություններ են համարվում`
   1. ապրանքների տեղափոխումը և պահեստավորումը` դրանց համար հատուկ հար­մարեց­ված վայրերում.
   2. ապրանքների իրացման նպատակով իրականացվող գործողությունները, այդ թվում` դրանց առանձին խմբաքանակների մասնատումը, փաթեթավորումը, վերափաթե­թավո­րումը և այլն.
   3. ապրանքների իրացումը:
4. Սույն հոդվածով սահմանված կարգով ապրանքները կարող են իրացվել աճուրդային կարգով կամ ուղղակի վաճառքով` մաքսային մարմնի ղեկավարի հրամանով ստեղծված հատուկ իրացման կետում:
5. Ապրանքների ուղղակի վաճառքի դեպքում դրանց իրացման գները որոշում են մաքսային մարմինները և համաձայնեցնում հայտարարատուի կամ ապրանքների օգտագործ­­ման, տնօրինման կամ տիրապետման իրավունքներ ունեցող անձի կամ նրա լիազորած անձի հետ: Ընդ որում, ապրանքների իրացման գները չեն կարող էականորեն ցածր լինել այդ ապրանքների համար Հայաստանի Հանրապետությունում գործող մանրա­ծախ գներից` հաշվի առնելով դրանց պահպանվածության աստիճանը:
6. Իրացման կետում ապրանքների պահպանման, իրացման նախապատրաստման և վաճառքի կազմակերպման ծախսերը կատարվում են ապրանքների վաճառքից գոյացած գումարների հինգ տոկոսի հաշվին:

**Հոդված 247. Պետությանը հանձնված ապրանքների անհատույց փոխանցումը**

**մաքսային մարմնի կողմից**

1. Մաքսային մարմինն իրավունք ունի պետական սեփականությանը փոխանցված ապրանքները անհատույց փոխանցել շահագրգիռ պետական մարմիններին և կազմա­կերպու­թյուններին` Կառավարության որոշման հիման վրա: Սույն մասին համապա­տաս­խան, անհատույց փոխանցված ապրանքները չեն կարող օգտագործվել առևտրային նպա­տակ­ներով:

2. Սույն հոդվածի 1-ին մասում նշված պետական մարմինները և կազմակերպու­թյուն­ները պետությանը հանձնված ապրանքների անհատույց փոխանցման նպատակով գրավոր դիմումը (նշելով Կառավարության համապատասխան որոշման ընդունման ամսա­թիվը և որոշման համարը) ներկայացնում են մաքսային մարմին, որի հիման վրա մաքսային մարմինը դիմումը ստանալուց հետո՝ 5 աշխատանքային օրվա ընթացքում, որոշում է կայաց­նում պետությանը հանձնված ապրանքների անհատույց փոխանցման վերաբերյալ: Սույն մասով նախատեսված որոշման հիման վրա պետությանը հանձնված ապրանքները մաք­սային մարմինների կողմից 30 աշխատանքային օրվա ընթացքում անհատույց փոխանցվում են Կառավարության որոշմամբ նախատեսված պետական մարմնին կամ կազմակերպությանը:

Պետությանը հանձնված ապրանքների անհատույց փոխանցումը ձևակերպվում է մաքսային մարմնի և ապրանքներն անհատույց ստացող պետական մարմնի կամ կազ­մա­կեր­պության ղեկավարների ստորագրած արձանագրությամբ, որում մանրամասն նկա­րագր­վում են անհատույց փոխանցվող ապրանքները:

**Հոդված 248. Վարչական իրավախախտումների կամ հանցագործությունների**

**առարկա չհանդիսացող ապրանքները և դրանց վերաբերյալ**

**փաստաթղթերը արգելանքի վերցնելը**

1. Մաքսային մարմինը վարչական իրավախախտումների կամ հանցագործությունների առարկա չհանդիսացող ապրանքները և դրանց վերաբերյալ փաստաթղթերը արգելանքի է վերցնում Միության մաքսային օրենսգրքի 379-րդ հոդվածի 1-ին կետով նախատեսված հիմքերով։
2. Վարչական իրավախախտումների կամ հանցագործությունների առարկա չհանդի­սա­ցող ապրանքները և այդ ապրանքների վերաբերյալ փաստաթղթերը արգելանքի վերց­նելու դեպքում կազմվում է արձանագրություն Հանձնաժողովի սահմանած ձևով:
3. Վերցված ապրանքները և այդ ապրանքների վերաբերյալ փաստաթղթերը վերա­դարձ­վում են միայն Միության մաքսային օրենսգրքի 381-րդ հոդվածով սահմանված դեպ­քերում։
4. Մաքսային մարմինների կողմից ապրանքներն ու փաստաթղթերն արգելանքի վերցնելու հետ կապված հարաբերությունները կարգավորվում են սույն հոդվածով նախատեսված իրավական ակտերով և Վարչական իրավախախտումների վերաբերյալ Հայաստանի Հանրապետության օրենսգրքով սահմանված՝ մաքսային կանոնների խախտ­ման անմիջական օբյեկտ համարվող ապրանքները վերցնելու կարգի՝ սույն հոդվածում նշված իրավական ակտերին չհակասող դրույթներով:

**ԲԱԺԻՆ VIII**

**ՄԱՔՍԱՅԻՆ ԳՈՐԾԻ ԲՆԱԳԱՎԱՌՈՒՄ ԳՈՐԾՈՒՆԵՈՒԹՅՈՒՆԸ: ԼԻԱԶՈՐՎԱԾ ՏՆՏԵՍԱԿԱՆ ՕՊԵՐԱՏՈՐԸ**

**ԳԼՈՒԽ 50**

**ՄԱՔՍԱՅԻՆ ԳՈՐԾԻ ԲՆԱԳԱՎԱՌՈՒՄ ԳՈՐԾՈՒՆԵՈՒԹՅԱՆ ԸՆԴՀԱՆՈՒՐ ԴՐՈՒՅԹՆԵՐԸ**

**Հոդված 249. Մաքսային գործի բնագավառում գործունեություն իրականացնող**

**անձանց ռեեստրում իրավաբանական անձանց հաշվառումը**

1. Մաքսային գործի բնագավառում գործունեություն իրականացնող անձանց ռեեստ­րում (այսուհետ՝ ռեեստր) իրավաբանական անձանց հաշվառումն իրականացվում է Միու­թյան մաքսային օրենսգրքի 54-60-րդ գլուխներով և սույն օրենքի 50-57-րդ գլուխ­ներով սահմանված դրույթներին համապատասխան:
2. Ռեեստրում հաշվառվելու համար իրավաբանական անձը թղթային կամ էլեկտրո­նային եղանակով դիմում է մաքսային մարմին՝ կցելով սույն օրենքի 50-57-րդ գլուխներով նախատեսված փաս­տաթղթերը:
3. Ժամանակավոր պահպանման պահեստների տիրապետողների, մաքսային պահեստ­­­­­­­­ների, ազատ պահեստների տիրապետողների և անմաքս առևտրի խանութների տիրապետողների ռեեստրներում հաշվառվելու համար իրավաբանական անձը դիմում է ներկայացնում մաքսային մարմին որպես ժամա­­նակավոր պահպանման պահեստ, մաքսային պահեստ, ազատ պահեստ կամ անմաքս առևտրի խանութի առևտրի սրահ օգտագործվող առանձնացված յուրաքանչյուր նոր վայրում կամ հասցեում կառույցների, շինությունների (շինությունների մասերի) կամ բաց հրապարակների վերաբերյալ։

Ռեեստրում ընդգրկված ժամանակավոր պահպանման պահեստների, մաքսային պահեստների, ազատ պահեստների և անմաքս առևտրի խանութների հատակագծերի, շենքերի և շինությունների նպատակային նշանակության փոփոխությունները կատարվում են մաքսային մարմնի գրավոր թույլտվությամբ կամ համաձայնությամբ:

1. Սույն հոդվածի 2-րդ և 3-րդ մասերով նախատեսված դեպքերում մաքսային մարմին­ներին կարող են ներկայացվել փաստաթղթերի բնօրինակները կամ դրանց ստորագրված պատճենները, բացառությամբ մաքսատուրքի և հարկերի վճարման ապահո­վումը հաստա­տող փաստաթղթերի, որոնց դեպքում մաքսային մարմիններին ներկայացվում է փաս­տաթղթի բնօրինակը: Պատճենները ներկայացնելու դեպքում մաքսային մարմինը կարող է ստուգել դրանց համապատասխանությունը բնօրինակների հետ, որից հետո բնօրի­նակները վերադարձվում են դրանք ներկայացրած անձին:
2. Մաքսային մարմինը ռեեստրում հաշվառելու համար ներկայացված դիմումը ուսում­նասիրում է այն ստանալուց հետո՝ 30 աշխատանքային օրվա ընթացքում (բացա­ռությամբ սույն հոդվածի 6-րդ և 9-րդ մասերում նշված դեպքերի), և որոշում է կայացնում ռեեստրում իրավաբանական անձին հաշվառելու կամ հաշվառումը մերժելու մասին։
3. Ռեեստրում հաշվառվելու դիմումի հետ պարտավորությունների կատարման ապա­հո­վումը հաստատող փաստաթղթերը մաքսային մարմին ներկայացված չլինելու դեպ­քում, եթե պահպանվել են ռեեստրում հաշվառվելու համար օրենքով սահմանված մյուս պայ­ման­ները, ապա մաքսային մարմինը նախնական որոշում է կայացնում ռեեստրում հաշ­վառելու համար պահանջվող պայմանների բավարար լինելու մասին:

Մաքսային մարմինը ռեեստրում հաշվառվելու համար պահանջվող պայմանների պահ­պանման մասին նախնական որոշման ընդունումից հետո՝ 2 աշխատանքային օրվա ընթաց­քում, օրենքով սահմանված կարգով ծանուցում է դիմումը ներկայացրած իրավաբանական անձին նախնական որոշման, ինչպես նաև պարտավորությունների կատարման ապահո­վումը հաստատող փաստաթղթերը ներկայացնելու անհրաժեշտության մասին:

Պարտավորությունների կատարման ապահովումը հաստատող փաստաթղթերը մաք­սային մարմին են ներկայացվում ծանուցումից հետո՝ 10 աշխատանքային օրվա ընթացքում:

Մաքսային մարմինը դիմումը ներկայացրած իրավաբանական անձին հաշվառում է ռեեստրում պարտավորությունների կատարման ապահովումը հաստատող փաստաթղթերը ստանալու օրվան հաջորդող 5 աշխատանքային օրվա ընթացքում։

Մաքսային գործի բնագավառում գործունեություն իրականացնող անձանց պարտա­վորու­թյունների կատարման ապահովումն իրականացվում է Միության մաքսային օրենսգրքի 63-րդ հոդվածի 1-ին կետով սահմանված և Միության մաքսային օրենսգրքի 63-րդ հոդվածի 2-րդ կետին համապատասխան՝ սույն օրենքով սահմանված մաքսատուրքերի, հարկերի, հատուկ, հակագնագցման և փոխհատուցման տուրքերի վճարման գծով պար­տա­վորու­թյունների կատարման ապահովման եղանակներից ցանկացածով կամ դրանցից մի քանիսի զուգակցմամբ:

1. Մաքսային մարմիններն իրականացնում են որպես ժամանակավոր պահպանման պահեստ, մաքսային պահեստ, ազատ պահեստ կամ անմաքս առևտրի խանութ օգտագործ­վող շինությունների և տարածքների, իսկ մաքսային փոխադրողի դեպքում՝ տրանսպորտային միջոցների տեսազննում` սույն օրենքով սահմանված պահանջ­ներին և պայմաններին համապատասխանությունը ստուգելու նպատակով:
2. Իրավաբանական անձի ներկայացրած փաստաթղթերն օրենքով սահմանված պահանջ­­ներին չհամապատասխանելու դեպքում մաքսային մարմինը, նշելով այդ օրենքով սահմանված պահանջներին չհամապատասխանելու հիմքերը, իրա­վունք ունի պահանջել իրավաբանական անձի ներկայացրած տվյալները հաստատող այլ փաս­տաթղթեր:
3. Սույն հոդվածի 8-րդ մասով նախատեսված դեպքում ռեեստրում հաշվառելու մասին դիմումի ուսումնասիրությունը կասեցվում է մինչև դիմում ներկայացրած իրավաբանական անձի կողմից մաքսային մարմնի պահանջած փաստաթղթերը ներկայացնելը: Դիմում ներկայացրած իրավաբանական անձը մաքսային մարմնի պահանջած փաստաթղթերը կարող է ներկայացնել 10 աշխատանքային օրվա ընթացքում:
4. Ռեեստրում իրավաբանական անձի հաշվառումը հաստատվում է նրան ռեեստրում հաշվառելու մասին վկայական տալու միջոցով:

Ռեեստրում հաշվառված լինելու վերաբերյալ վկայականը ստորագրում է մաքսային մարմնի ղեկավարը կամ նրա տեղակալը կամ նրա կողմից լիազորված անձը և վավերացնում է կնիքով։

1. Մաքսային մարմինները, ուսումնասիրելով ռեեստրում հաշվառելու մասին իրավա­բա­նական անձի դիմումը, կարող է սույն հոդվածի 5-րդ մասում նշված ժամկետը չգերա­զանցող ժամկետում դիմումը մերժելու մասին որոշում կայացնել: Ռեեստրում հաշվառումը մերժելու վերաբերյալ որոշման մասին մաքսային մարմինը ծանուցում է իրավաբանական անձի ղեկավարին կամ այլ լիազոր ներկայացուցիչի՝ մերժման որոշումն ընդունելուց հետո՝ 2 աշխա­տանքային օրվա ընթացքում՝ նշելով մերժման հիմքերը։
2. Մաքսային մարմինը ռեեստրում հաշվառելու դիմումը մերժում է, եթե՝
   1. մաքսային մարմիններ ներկայացված փաստաթղթերի համաձայն՝ իրավաբանական անձը չի համապատասխանում Միության մաքսային օրենսգրքով սահմանված պահանջ­ներին.
   2. չեն ներկայացվել սույն օրենքով նախատեսված փաստաթղթերը.
   3. իրավաբանական անձի կողմից դիմումի հետ ներկայացված փաստաթղթերի տվյալները չեն համապատասխանում նրա ներկայացրած տվյալներին.
   4. ներկայացված տեղեկություններում կամ փաստաթղթերում առկա տվյալները կեղծ են կամ չեն համապատասխանում մաքսային գործի բնագավառում գործունեության տվյալ տեսակի համար օրենքով սահմանված պահանջներին:
3. Ռեեստրների ձևերը, ռեեստրներում իրավաբանական անձանց հաշվառելու, հաշվա­ռումից հանելու, փոփոխություններ կատարելու, ինչպես նաև մաքսային ներկա­յա­ցուցիչների, ժամանակավոր պահպանման պահեստների տիրապետողների, մաքսային պահեստ­ների տիրապետողների, ազատ պահեստների տիրապետողների, անմաքս առևտրի խանութների տիրապետողների ռեեստրներում հաշվառման մասին վկայա­կան­ների ձևերը և դրանց լրացման կարգը սահմանում է Կոմիտեն։ Մաքսային փոխադրողի կարգավիճակը հաստատող փաստաթղթի ձևը, Միության մաքսային օրենսգրքի 406-րդ հոդվածի 2-րդ կետին համապատասխան, սահմանում է Հանձնաժողովը։
4. Մաքսային գործի բնագավառում գործունեություն իրականացնող անձանց ռեեստր­ներում հաշվառման մասին դիմումների ուսումնասիրության և հաշվառման համար վճար չի գանձվում։
5. Միության մաքսային օրենսգրքի 399-րդ հոդվածի 12-րդ կետին համա­պա­տաս­խան, եթե մաքսային գործի բնագավառում գործունեություն իրականացնող անձի կողմից ներկա­յացվող՝ պարտավորությունների կատարման ապահովումն իրականացվում է ապահո­վագրական կազմակերպության կողմից տրամադրված երաշխիք ներկայացնելու միջոցով, ապա օտարերկրյա արժույթի վերահաշվարկն իրականացվում է համապա­տաս­խան ապահովման ներկայացման օրվա դրությամբ Հայաստանի Հանրապետության կենտրոնական բանկի հրապարակած արտարժույթի փոխարժեքին համապատասխան:
6. Կառավարությունը, Միության մաքսային օրենսգրքի 399-րդ հոդվածի 14-րդ կետին համա­պա­տաս­խան, սահմանում է մաքսային գործի բնագավառում իրականացվող գործունեության տեսակներով զբաղ­վող իրավաբանական անձանց պարտավորությունների կատարման ապահովումների վերա­դարձ­ման կարգը:
7. Իրավաբանական անձանց կողմից մաքսային գործի բնագավառում գործունեություն իրականացնելու համար մաքսատուրքի, հարկերի, հատուկ, հակագնագցման և փոխհատուցման տուր­քերի գծով պարտավորությունների կատարման՝ իրականացվող գործունեության տեսակներին առնչվող ապահովումները ներկայացվում են Միության մաքսային օրենսդրությամբ և սույն օրենքով սահմանված չափերով՝ վերա­հաշ­վարկ­ված Հայաստանի Հանրապետության արժույթով:

Սույն օրենքով սահմանված եղանակներից մի քանիսի կիրառմամբ մաքսային գործի բնա­գավառում գործունեություն իրականացնող իրավաբանական անձանց կողմից մաք­սա­տուրքի, հարկերի, հատուկ, հակագնագցման և փոխհատուցման տուրքերի գծով պար­տավո­րությունների կատարման ապահովման դեպքում, դրանց օգտագործման հերթա­կանու­­թյունը և կարգը սահմանում է Կոմիտեն:

1. Միության մաքսային օրենսդրությանը և սույն օրենքին համապատասխան մաք­սային գործի բնագավառում գործունեություն իրականացնող իրավաբանական անձանց կողմից տրամադրված՝ մաքսատուրքի, հարկերի, հատուկ, հակագնագցման և փոխհատուց­ման տուրքերի գծով պարտավորությունների կատարման ապահովումը վերադարձվում է այդ իրավաբանական անձին սույն օրենքով սահմանված պայմանների պահպանման դեպ­քում՝ Կառավարության սահմանած կարգով՝ հետևյալ դեպքերում.
   1. իրավաբանական անձին՝ մաքսային գործի բնագավառում գործունեության տեսա­կով զբաղվող անձանց ռեեստրում գրանցումը մերժելու դեպքում.
   2. մաքսային գործի բնագավառում գործունեություն իրականացնողների կողմից պարտա­վորությունների կատարման ապահովման մի ձևը մյուսով փոխարինելու դեպքում.
   3. մաքսային գործի բնագավառում գործունեություն իրականացնողների պարտավո­րու­թյունների կատարման ապահովման՝ օրենսդրությամբ սահմանված չափը նվազեցնելու դեպքում.
   4. մաքսային գործի բնագավառում գործունեություն իրականացնող անձին ռեեստրից հանելու դեպքում.
   5. Միության մաքսային օրենսգրքով սահմանված դեպքերում:

**Հոդված 250. Մաքսային գործի բնագավառում գործունեություն իրականացնող**

**անձանց ռեեստրներից մեկում հաշվառման մասին դիմումի հետ**

**ներկայացված տվյալների փոփոխությունը**

1. Ռեեստրում հաշվառման մասին դիմումի հետ ներկայացված՝ սույն օրենքով նախատեսված տվյալների փոփոխության դեպքում իրավաբանական անձը (իրավա­բա­նա­կան անձի վերակազմավորման դեպքում՝ նրա իրավահաջորդը) պարտավոր է մաքսային մարմնին թղթային կամ էլեկտրոնային եղանակով ծանուցել այդ փոփոխությունների մասին՝ տվյալների փոփոխությունների օրվանից հետո՝ 5 աշխատանքային օրվա ընթացքում, և ներկա­յացնել դրանք հաստատող փաստաթղթերը։
2. Սույն հոդվածի 1-ին մասում նշված տեղեկություններն ստանալուց հետո՝ 15 աշխա­տանքային օրվա ընթացքում, մաքսային մարմինը ստուգում է նշված տվյալների համա­պա­տաս­խանությունը ռեեստրում իրավաբանական անձին հաշվառելու համար օրենքով սահ­մանված պայմաններին և ռեեստրում համապատասխան փոփոխություններ է իրա­կա­նաց­նում: Ռեեստրում անձանց հաշվառման մասին վկայականում (մաքսային փոխադրողի կար­գավիճակը հաստատող փաստաթղթում) նշված տվյալների փոփոխության դեպքում մաքսային մարմինը տրամադրում է նոր վկայական (մաքսային փոխադրողի կարգավիճակը հաստատող փաստաթուղթ)` 1 աշխատանքային օրվա ընթացքում:
3. Սույն հոդվածին համապատասխան ներկայացված փաստաթղթերը կցվում են համա­պատասխան ռեեստրում հաշվառման ժամանակ իրավաբանական անձի ներկա­յացրած փաստաթղթերի փաթեթին։

**Հոդված 251. Մաքսային գործի բնագավառում գործունեություն իրականացնող**

**անձի գործունեության կասեցումը և վերսկսումը**

1. Ռեեստրներում հաշվառված իրավաբանական անձանց՝ որպես մաքսային ներկայացուցիչների, մաքսային փոխադրողների, ժամանակավոր պահպանման պահեստ­ների տիրապետողների, մաքսային պահեստների տիրապետողների, ազատ պահեստների տիրապետողների և անմաքս առևտրի խանութների տիրապետողների գործունեությունը մաքսային մարմնի որոշմամբ կասեցվում է՝
   1. իրավաբանական անձի կողմից իր գործունեության կասեցման մասին դիմումի ներկայացման դեպքում` դիմումը ներկայացնելու հաջորդ օրվանից.
   2. իրավաբանական անձի նկատմամբ սնանկության վարույթի հարուցման դեպքում իրավաբանական անձի կողմից դիմումի ներկայացման դեպքում` դիմումը ներկայացնելու հաջորդ օրվանից.
   3. դատարանի կամ լիազոր մարմնի կողմից իրավաբանական անձի գործունեության կասեցման մասին որոշման ընդունման դեպքում` մաքսային մարմիններին կասեցման մասին որոշումը հայտնի դառնալու օրվանից.
   4. Հայաստանի Հանրապետության օրենսդրությամբ տվյալ գործունեությամբ զբաղվելու համար նախատեսված փաստաթղթի գործողության կասեցման կամ դադարեցման դեպքում, եթե Հայաստանի Հանրապետության օրենսդրությամբ այդպիսի փաստաթղթի առկայությունը նախատեսված է՝ մաքսային մարմիններին կասեցման կամ դադարեցման փաստը հայտնի դառնալու օրվանից.
   5. հսկողական միջոցառումների ընթացքում գործունեության տվյալ տեսակի ռեեստրում հաշվառելու համար սահմանված պահանջների և պայմանների չպահպանում կամ խախտում հայտնաբերելու դեպքում:
2. Ռեեստրներում հաշվառված իրավաբանական անձանց գործունեության կասեցման վերաբերյալ մաքսային մարմնի որոշումը 3 աշխատանքային օրվա ընթացքում ուղարկվում է իրավաբանական անձի ղեկավարին կամ նրա լիազորած ներկայացուցչին:
3. Մաքսային գործի բնագավառում գործունեություն իրականացնող անձի գործու­նեու­թյան կասեցման օրվանից ժամանակավոր պահպանման, մաքսային և ազատ պահեստ­ներում պահպանման համար ապրանքների ընդունումը, անմաքս առևտրի խանութ­ներում ապրանքների իրացումը, ինչպես նաև մաքսային ներկայացուցիչների և մաքսային փոխադրողիների՝ այդ ոլորտում գործունեությունը չի թույլատրվում։ Ժամանակավոր պահ­պան­ման պահեստի տիրապետողի գործունեությունը մեկ ամսից ավելի ժամկետով կասեց­վելու դեպքում ժամանակավոր պահպանման պահեստում պահպանվող ապրանք­ները պետք է ժամա­նակավոր պահպանման պահեստի տիրապետողի միջոցների հաշվին կասեց­մանը հաջորդող օրվանից մեկ ամսվա ընթացքում հանձնվեն ժամանակավոր պահպանման այլ պահեստ։
4. Ռեեստրում հաշվառված մաքսային ներկայացուցիչների, մաքսային փոխադրողի ժամանակավոր պահպան­ման պահեստների տիրապետողների, մաքսային պահեստների տիրապետողների, ազատ պահեստների տիրապետողների և անմաքս առևտրի խանութների տիրապետողների գործունեությունը վերսկսվում է այդ գործունեության կասեցման համար հիմք հանդիսացող՝ սույն հոդվածի 1-ին մասում նշված հանգամանքների վերացումը հաստա­տող փաստաթղ­թերն իրավաբանական անձի կողմից ներկայացվելու կամ գործունեության կասեցման համար հիմք հանդիսացող հանգամանքների վերացումը տեսազննման արդյունքում հաս­տատ­վելու օրվան հաջորդող օրվանից, որի վերաբերյալ մաքսային մարմինը 1 աշխա­տանքային օրվա ընթացքում ծանուցում է իրավաբանական անձի ղեկավարին կամ նրա լիազորած ներկայացուցչին։
5. Մաքսային ներկայացուցիչների, մաքսային փոխադրողի, ժամանակավոր պահպան­ման պահեստների տիրապետողների, մաքսային պահեստների տիրապետողների, ազատ պահեստ­ների տիրապետողների և անմաքս առևտրի խանութների տիրապետողների գործու­նեությունը սույն հոդվածի 1-ին մասի 5-րդ կետով նախատեսված հիմքով մաքսային մարմնի որոշ­մամբ կարող է կասեցվել մինչև մեկ ամիս ժամկետով՝ հայտնաբերված խախտումները վերաց­նելու նպատակով: Խախտումների վերացման նպատակով տրամադրվող ժամկետի տևողությունը որոշվում է մաքսային մարմնի կողմից՝ ելնելով հայտնաբերված խախտումը վերաց­նելու համար անհրաժեշտ ողջամիտ ժամանակահատվածից: Սահմանված ժամկետում հայտնաբերված խախտումները չվերացնելու դեպքում գործունեության տվյալ տեսակը դադարեցվում է և կազմակերպությունը հանվում է տվյալ տեսակի գործունեության ռեեստրից:
6. Մաքսային հսկողության արդյունավետության վրա էական ազդեցություն չունեցող խախտումների հայտնաբերման դեպքում դրանք վերացնելու համար կարող է տրամադրվել ողջամիտ ժամկետ, առանց գործունեության տվյալ տեսակի կասեցման: Տրամադրված ժամկետում մաքսային հսկողության արդյունավետության վրա էական ազդեցություն չունեցող խախտումները չվերացնելու պարագայում տվյալ գործունեությունը կասեցվում է սույն հոդվածով սահմանված կարգով:

**Հոդված 252. Մաքսային գործի բնագավառում գործունեություն իրականացնող**

**անձանց ռեեստրից իրավաբանական անձին հանելը**

1. Իրավաբանական անձը ռեեստրից հանվում է Միության մաքսային օրենսգրքի 403-րդ, 408-րդ, 413-րդ, 418-րդ, 423-րդ և 428-րդ հոդվածներով նախատեսված հիմքերով, ինչպես նաև Միության մաքսային օրենսգրքի 412-րդ, 417-րդ, 422-րդ և 427-րդ հոդվածների երկրորդ և հինգերորդ պարբերություններում առաջադրված պահանջների խախտման պարագայում՝ գործու­նեու­թյան կասեցման փուլում դրանք վերացնելու նպատակով տրված ժամկետում խախտումները չվերացնելու դեպքերում։ Ռեեստրում հաշվառված իրավաբանական անձի վերա­կազմա­վորումը հիմք չի համարվում իրավաբանական անձին ռեեստրից հանելու համար։
2. Ռեեստրից իրավաբանական անձին հանելու մասին որոշումն ընդունում է մաքսային մարմինը գրավոր ձևով` պատճառաբանված հիմնավորմամբ և դրա ընդունման օրվան հաջորդող օրը ծանուցում է իրավաբանական անձին։ Ռեեստրից իրավաբանական անձին հանելու մասին որոշումն իրավաբանական անձի լիազորված ներկայացուցչին է հանձնվում առձեռն կամ ուղարկվում է իրավաբանական անձին` փոստով կամ էլեկտրոնային եղանակով՝ նշելով հանձնման փաստը և ամսաթիվը։
3. Ռեեստրից իրավաբանական անձին հանելու մասին որոշումն ուժի մեջ է մտնում դրա ընդունման օրվանից և ենթակա է իրականացման իրավաբանական անձի կողմից ծանուց­վելու օրվանից:

Անկախ սույն մասով սահմանված դրույթից` ժամանակավոր պահպանման պահեստի տիրապետողները, մաքսային պահեստի տիրապետողները և ազատ պահեստի տիրապետողները կարող են մինչև ռեեստրից հանվելու օրը իրենց կնքած պայմանագրերի հիման վրա իրականացնել գործունեություն` սույն մասով նախատեսված ծանուցումն ստանալուց հետո՝ մեկ ամսվա ընթացքում, բացառությամբ այն դեպքերի, երբ ռեեստրից հանելու հիմքը մաքսային կանոնների խախտում արձանագրելն է:

1. Լուծարման կամ վերակազմակերպման արդյունքում գործունեության դադարեցման (բացառությամբ իրավաբանական անձի վերակազմավորման) դեպքում մաքսային մարմիններն իրավաբանական անձանց ռեեստրից հանում են լուծարման կամ գործունեության դադարեցման վերաբերյալ տեղեկատվությունն ստանալու օրվան հաջորդող օրը` դրա վերաբերյալ գրառում կատարելու միջոցով:
2. Ռեեստրից իրավաբանական անձին հանելը չի ազատում նրան (նրա իրա­վա­հաջորդին) մինչև ռեեստրից հանվելը կնքված պայմանագրերի հիման վրա մաք­սային հսկողության ներքո գտնվող ապրանքների փոխադրման կամ պահպանման հետ կապված ձևակերպումներն ավարտելու կամ այլ գործողություններ կատարելու պարտականությունից:
3. Ռեեստրից անմաքս առևտրի խանութի տիրապետողին հանելու մասին որոշումն ուժի մեջ մտնելու օրվան հաջորդող օրվանից 15 աշխատանքային օրվա ընթացքում «Անմաքս առևտուր» մաքսային ընթացակարգով ձևակերպված ապրանքները ենթակա են ձևակերպման այլ մաքսային ընթացակարգով, բացառությամբ այն դեպքի, երբ ապրանք­ները փոխանցվում կամ օտարվում են անմաքս առևտրի այլ խանութի սրահից դրանք իրացնելու համար։

Սույն մասով նախատեսված դեպքում, երբ անմաքս առևտրի խանութից ապրանքները տեղափոխվում են միևնույն մաքսային մարմնի հսկողության ներքո գտնվող անմաքս առևտրի այլ խանութ, հսկողությունն իրականացնում է այդ մաքսային մարմինը: Սույն հոդվածով նախատեսված ապրանքների տեղափոխումն այլ մաքսային մարմնի հսկողության ներքո գտնվող անմաքս առևտրի խանութ իրականացվում է «Մաքսային տարանցում» մաքսային ընթացակարգին համապատասխան:

1. Ռեեստրից անմաքս առևտրի խանութի տիրապետողին հանելու մասին որոշումն ուժի մեջ մտնելու օրվան հաջորդող օրվանից «Անմաքս առևտուր» մաքսային ընթացակարգով ձևակերպված ապրանքները մաքսային նպատակներով դիտարկվում են որպես ժամանակավոր պահպանման հանձնված ապրանքներ։ Այդ ապրանքների վաճառքը ռեեստրից հանված անմաքս առևտրի խանութի սրահից, ինչպես նաև այլ ապրանքներ անմաքս առևտրի տվյալ խանութ հանձնելը չի թույլատրվում։
2. Ռեեստրից իրավաբանական անձին հանելու դեպքում այդ ռեեստրում հաշվառվելու համար անձի տրամադրած՝ պարտավորությունների կատարման ապահովման վերադարձը (գործողության դադարեցումը) իրականացվում է սույն օրենքի 10-րդ գլխին համապատասխան։

**Հոդված 253. Մաքսային գործի բնագավառում գործունեություն իրականացնող**

**անձանց ռեեստրի վարումը**

1. Ռեեստրը վարում է մաքսային մարմինը՝ էլեկտրոնային եղանակով։
2. Ռեեստրների ձևերը և դրանց վարման կարգը հաստատում է Կոմիտեն:
3. Ռեեստրները ձևավորում են մաքսային մարմինները իրավաբանական անձանց այդ ռեեստրներում հաշվառելու, փոփոխություններ կատարելու և հանելու մասին որոշումների, ինչպես նաև ռեեստրներում հաշվառված մաքսային ներկայացուցիչների, ժամանակավոր պահպանման պահեստների տիրապետողների, մաքսային պահեստների տիրապետողների, ազատ պահեստների տիրապետողների և անմաքս առևտրի խանութների տիրապետողների գործունեության կասեցման և վերսկսման մասին որոշումների հիման վրա։ Ռեեստրներում փոփոխությունները կատարվում են մաքսային մարմնի կողմից այդ մասին որոշումն ընդունվելուց հետո՝ 1 աշխատանքային օրվա ընթացքում։
4. Ռեեստրները հրապարակվում են մաքսային մարմինների պաշտոնական ինտերնետային կայքում՝ մինչև յուրաքանչյուր ամսվա 15-րդ օրը ներառյալ:

**Հոդված 254. Մաքսային գործի բնագավառում գործունեություն իրականացնող**

**անձանց՝ հաշվառում վարելը և հաշվետվություններ ներկայացնելը**

1. Ապրանքների և տնտեսական գործարքների հաշվառումը մաքսային փոխադրողը, ժամա­նակավոր պահպանման պահեստի տիրապետողը, մաքսային պահեստի տիրա­պետողը, ազատ պահեստի տիրապետողը, անմաքս առևտրի խանութի տիրապետողն իրա­կա­­նացնում են Հայաստանի Հանրապետության օրենսդրության համաձայն։
2. Մաքսային գործի բնագավառում գործունեություն իրականացնող անձինք հաշվետ­վու­թյունները ներկայացնում են սույն օրենքին համապատասխան։

**ԳԼՈՒԽ 51**

**ՄԱՔՍԱՅԻՆ ՆԵՐԿԱՅԱՑՈՒՑԻՉԸ**

**Հոդված 255. Մաքսային ներկայացուցիչը**

1. Մաքսային ներկայացուցիչը հայտարարատուի, նրա լիազորած անձի կամ այլ շահագրգիռ անձանց հանձնա­րա­րությամբ և նրա անունից Միության մաքսային օրենսդրու­թյամբ սահմանված մաքսային գործառնություններ իրականացնող` Միության մաքսային օրենսգրքի 401-րդ հոդվածով սահման­ված իրավաբանական անձն է։
2. Մաքսային ներկայացուցչի և հայտարարատուի, նրա լիազորած անձի կամ այլ շահագրգիռ անձանց միջև հարաբերությունները կարգավորվում են նրանց միջև կնքված պայմանագրերով:
3. Մաքսային ներկայացուցիչը կրում է համապատասխան մաքսային ընթացակարգով հայտարարագրման ժամանակ նախատեսված մաքսատուրքը, հարկերը, հատուկ, հակա­գնա­գց­ման և փոխհատուցման տուրքերը և մաքսային մարմիններին վճարման ենթակա այլ վճարները վճարելու պարտավորությունը, եթե մաքսային ներկայացուցչի և հայտա­րա­րա­տուի, նրա լիազորած անձի կամ այլ շահագրգիռ անձանց միջև կնքված պայմանագրով այլ բան նախատեսված չէ:

**Հոդված 256. Իրավաբանական անձին մաքսային ներկայացուցիչների**

**ռեեստրում հաշվառելու պայմանները**

1. Իրավաբանական անձի` մաքսային ներկայացուցիչների ռեեստրում հաշվառելու պայմանները սահմանված են Միության մաքսային օրենսգրքի 402-րդ հոդվածով։
2. Միության մաքսային օրենսգրքի 402-րդ հոդվածի 1-ին կետի 1-ին ենթակետով նախատեսված (քաղաքացիական) պատասխանատվության ռիսկի ապահովագրության գումարի չափը որոշվում է մաքսային ներկայացուցչի և ապահովագրական կազմակերպությունների միջև կնքված պայմանագրերով:
3. Մաքսային ներկայացուցիչների ռեեստրում չեն կարող հաշվառվել պետական կառավարչական հիմնարկները, համայնքները, պետական ոչ առևտրային կազմակերպու­թյուն­ները, համայնքային ոչ առևտրային կազմակերպությունները, ինչպես նաև պետական մասնակցությամբ կազ­մավորված այլ իրավաբանական անձինք:
4. Մաքսային ներկայացուցիչների ռեեստրում հաշվառման մասին վկայականը պարու­նակում է մաքսային ներկայացուցչի անվանումը, գտնվելու վայրը, հարկ վճարողի հաշվառ­ման համարը, վկայականը տրամադրող մաքսային մարմնի անվանումը, վկայա­կանի տրամադրման ամսաթիվը և դրա համարը:
5. Միայն արտահանման գործարքներ իրականացնող մաքսային ներկայացուցիչները ազատվում են պարտավորությունների կատարման ապահովման ներկայացումից:

**Հոդված 257. Մաքսային ներկայացուցիչների ռեեստրում հաշվառման համար**

**դիմումը**

1. Մաքսային ներկայացուցիչների ռեեստրում հաշվառվելու նպատակով ներկայացվող դիմումը պետք է պարունակի՝
   1. տեղեկություններ մաքսային ներկայացուցչի անվանման, գտնվելու վայրի մասին (փոստային հասցեն կամ այլ կոնտակտային տվյալներ).
   2. դիմումը ներկայացնելու օրվա դրությամբ իրավաբանական անձի անձնակազմում Կոմիտեի սահմանած կարգով մաքսային ձևակերպումների մասնագետի որակավորում ստացած անձանց առկայության մասին տեղեկություններ.
   3. Միության մաքսային օրենսգրքի 402-րդ հոդվածի 1-ին կետի 2-րդ ենթակետին համապատասխան պարտավորությունների կատարման ապահովումը հաստատող փաստաթուղթը ներկայացված լինելու վերաբերյալ տեղեկություններ՝ բացառությամբ սույն օրենքի 256-րդ հոդվածի 5-րդ մասով սահմանված դեպքի.
   4. սույն օրենքով նախատեսված (քաղաքացիական) պատասխանատվության ռիսկի ապահովագրության պայմանագրի (պայմանագրերի) վերաբերյալ տեղեկություններ։
2. Մաքսային ներկայացուցիչների ռեեստրում հաշվառման համար դիմումին կցվում են սույն հոդվածի 1-ին մասով ներկայացված տեղեկությունները հաստատող փաստաթղթերի բնօրինակները կամ դրանց ստորագրված պատճենները, որոնք ուսումնասիրությունից հետո վերադարձվում են: Մաքսային մարմիններին ներկայացվում է պարտավորությունների կատարման` Միության մաքսային օրենսգրքով նախատեսված ապահովումը հաստատող փաստաթղթի բնօրինակը:

**Հոդված 258. Մաքսային ձևակերպումների մասնագետը**

1. Մաքսային ներկայացուցչի անունից մաքսային ձևակերպումներ կարող է իրակա­նաց­նել միայն մաքսային ներկայացուցչի հետ աշխատանքային կամ քաղաքացիաի­րա­վա­կան պայմանագրային հարաբերությունների մեջ գտնվող կամ նրա լիազորած և Կոմիտեի սահմանած կարգով մաքսային ձևակերպումների մասնագետի որակավորում ստա­ցած Հայաստանի Հանրապետության քաղաքացին:
2. Մաքսային ձևակերպումների մասնագետի որակավորման վկայական ստանալու պարտադիր պայմաններ են`
   1. բարձրագույն կրթությունը.
   2. հայերենին տիրապետելը.
   3. մաքսային օրենսդրությանը տիրապետելը.
   4. մաքսային հայտարարագրման էլեկտրոնային համակարգից օգտվելու իմացությունը:
3. Մաքսային ձևակերպումների մասնագետի որակավորման կարգը և պայմանները սահ­մանում է Կոմիտեն: Մաքսային ձևակերպումների որակավորման քննություն­ներն ընդունում է մաքսային մարմնի ստեղծած հանձնաժողովը: Մաքսային ձևակերպում­ների որակավորման քննությունը դրական հանձնած անձանց Կոմիտեի սահմա­նած ժամկետում տրվում է մաքսային ձևակերպումների մասնագետի որակավորման վկայա­կան, ինչպես նաև մաքսային հայտարարագրման էլեկտրոնային համակարգ մուտք գործելու հնարավորություն:
4. Մաքսային ձևակերպումների մասնագետի որակավորման վկայական ստացած անձը կորցնում է այդ որակավորումը, եթե վկայականը ստանալու տարվան հաջորդող յուրա­քանչյուր տարվա ընթացքում չի հավաքում որակավորումը պահպանելու համար անհրաժեշտ քանակի միավորներ՝

ա) մաս­նակցելով՝ մաքսային մարմնի կազմակերպած վերապատրաստման դասընթացներին և հանձնելով դրանց ամփոփիչ քննությունները,

բ) ներկայացնելով՝ ապրանքների բաց թողնման համար հիմք հանդիսացած՝ Կոմիտեի սահմա­նած քանակի ապրանքների հայտարարագրեր, որոնց ընդհանուր քանակում այն ապրանքների հայտարարագրերի քանակը, որոնց կապակցությամբ արձանագրված մաք­սային իրավախախտումների համար որակավորում ունեցող այդ անձի նկատմամբ նշա­նակ­­վել է պատասխանատվության միջոց, չեն գերազանցում Կոմիտեի սահմանած տոկոսային շեմը:

1. Սույն հոդվածի 4-րդ մասում նշված վերապատրաստման դասընթացների և դրանց ամփոփիչ քննությունների անցկացման կարգը և հաճախականությունը, մաքսային ձևակեր­պում­ների մասնագետի որակավորումը պահպանելու համար անհրաժեշտ տարե­կան միավոր­ների քանակը և հաշվառման կարգը, ինչպես նաև միավորների հատկացման կարգն ու պայմանները սահմանում է Կոմիտեն:

**Հոդված 259. Մաքսային ձևակերպումների մասնագետի որակավորման**

**վկայականի գործողության դադարեցման հիմքերը և կարգը**

1. Մաքսային ձևակերպումների մասնագետի որակավորման վկայականի գործողու­թյունը դադարեցվում է, եթե`
   1. հաստատվում է մաքսային ձևակերպումների մասնագետի` կեղծ փաստաթղթեր օգտագործելու միջոցով որակավորման վկայական ստացած լինելու փաստը.
   2. օրինական ուժի մեջ է մտնում մաքսային ձևակերպումների մասնագետի գործու­նեությամբ զբաղվելու իրավունքից զրկելու վերաբերյալ դատական ակտը.
   3. մաքսային ձևակերպումների մասնագետը ի շահ իրեն կամ երրորդ անձանց օգտագոր­ծում, հրապարակում կամ երրորդ անձանց է տրամադրում իր ներկայացրած անձանց վերաբերող պետական, առևտրային, բանկային, ծառայողական կամ ապահո­վագրա­կան գաղտնիք պարունակող տեղեկությունները, բացառությամբ օրենքով սահման­ված դեպքերի.
   4. վկայականը ստացած անձը կորցրել է մաքսային ձևակերպումների մասնագետի որակավորումը՝ սույն օրենքի 258-րդ հոդվածի 4-րդ մասին համապատասխան.
   5. մաքսային ձևակերպումների մասնագետը դատապարտվել է մաքսանենգության, խարդախության կամ զեղծարարության համար, և դատվածությունը սահմանված կարգով հանված կամ մարված չէ:
2. Մաքսային ձևակերպումների մասնագետի որակավորման վկայականի գործողու­թյունը դադարեցնելու վերաբերյալ որոշումն ընդունում է մաքսային մարմնի համա­պա­տասխան պաշտոնատար անձը։ Նշված որոշման պատճենը տրամադրվում է այն անձին, որի առնչությամբ ընդունվել է այդ որոշումը, այն ընդունելուց հետո՝ 3 աշխա­տան­քային օրվա ընթացքում։
3. Մաքսային ձևակերպումների մասնագետի որակավորման վկայականի գործողու­թյան դադարեցման որոշումը կարող է բողոքարկել վերադասության կարգով կամ դատարան:
4. Սույն հոդվածի 1-ին մասի 1-ին և 3-րդ կետերով նախատեսված հիմքով մաքսային ձևակերպումների մասնագետի որակավորման վկայականի գործողությունը դադարեցված լինելու դեպքում անձը մաքսային ձևակերպումների մասնագետի որակավորման քննու­թյուն­ներին Կոմիտեի սահմանած կարգով կարող է մասնակցել վեց ամսից ոչ շուտ՝ որակավորման վկայականի գործողությունը դադարեցնելու մասին որոշման կայացման օրվանից:

**Հոդված 260. Մաքսային մարմինների տեղեկատվական համակարգերի**

**հասանելիությունը մաքսային ներկայացուցիչների համար**

1. Մաքսային մարմինների կողմից մաքսային նպատակներով տեղեկատվության ավտոմատացված մշակման և տվյալների էլեկտրոնային փոխանցման համար օգտագործվող տեղեկատվական համակարգերի հասանելիությունը մաքսային ներկայացուցիչների, ինչպես նաև սույն օրենքի 77-րդ հոդվածի 2-րդ մասով սահմանված այլ անձանց համար ապահովում է մաքսային մարմինը՝ Կառավարության սահմանած կարգով:

**Հոդված 261. Մաքսային ներկայացուցիչների ռեեստրից մաքսային**

**ներկայացուցչին հանելու հիմքերը**

1. Մաքսային ներկայացուցիչների ռեեստրից մաքսային ներկայացուցչին հանելու հիմքերը սահմանված են Միության մաքսային օրենսգրքի 403-րդ հոդվածով:
2. Միության մաքսային օրենսգրքի 403-րդ հոդվածի 1-ին կետի 5-րդ ենթակետով սահմանված հիմքով մաքսային ներկայացուցիչը չի հանվում մաքսային ներկայացուցիչների ռեեստրից այն դեպքերում, երբ վերակազմավորումը տեղի է ունեցել Հայաստանի Հանրապետության քաղաքացիական օրենսգրքի 64-րդ հոդվածի 1-ին կամ 5-րդ կետերով սահմանված եղանակով և չի հանգեցրել ստեղծված իրավաբանական անձի՝ որպես մաքսային ներկայացուցիչ գրանցվելու համար ապահովված պայմանների բացա­կայությանը:
3. Միության մաքսային օրենսգրքի 403-րդ հոդվածի 2-րդ կետին համապատասխան՝ իրավաբանական անձին մաքսային ներկայացուցիչ­ների ռեեստրից հանելու՝ Միության մաքսային օրենսգրքի 403-րդ հոդվածի 1-ին կետով սահ­ման­ված հիմքերից բացի այլ լրացուցիչ հիմքեր կարող են սահմանվել օրենքով:

**Հոդված 262. Մաքսային ներկայացուցչի իրավունքները և**

**պարտականությունները**

1. Մաքսային ներկայացուցիչների իրավունքները սահմանված են Միության մաքսային օրենսգրքի 404-րդ հոդվածով:
2. Միության մաքսային օրենսգրքի 404-րդ հոդվածի 3-րդ կետին համապատասխան, մաք­սային ներկայացուցիչը կարող է սահմանափակել իր կողմից իրականացվող գոր­ծու­նեու­թյունը՝ առանձին կատեգորիաների ապրանքների նկատմամբ մաքսային գոր­ծառ­նու­թյունների իրականացման, առանձին մաքսային գործառնությունների իրականացման կամ առանձին տարածաշրջաններում գործունեություն ծավալելու նպատակներով:
3. Մաքսային ներկայացուցիչների պարտականությունները սահմանված են Միության մաքսային օրենսգրքի 405-րդ հոդվածով:
4. Միության մաքսային օրենսգրքի 405-րդ հոդվածի 6-րդ կետին համապատասխան, մաքսային ներկայացուցչի կողմից մաքսատուրքի, հարկերի, հատուկ, հակագնագցման և փոխհատուցման տուրքերի գծով պարտավորությունների կատարման՝ մաքսային մարմնի կողմից պահանջը չի առաջադրվում կամ արդեն իսկ առաջադրված պահանջը համարվում է կասեցված դատարանի օրինական ուժի մեջ մտած այն վճռի առկայության պարագայում, որի համաձայն մաքսային ներկայացուցիչը չպետք է կրի այդ վճարների կատարման պարտավորություն:

**Հոդված 263. Մաքսային ներկայացուցչի և նրա անձնակազմի կողմից**

**հանձնարարողից ստացված տեղեկության օգտագործումը**

1. Հանձնարարությունը կատարելու նպատակով հանձնարարողից ստացված տեղեկությունը մաքսային ներկայացուցիչը և դրա աշխատողները կարող են օգտագործել բացառապես մաքսային նպատակներով:
2. Պետական, բանկային, առևտրային, ծառայողական գաղտնիք և այլ գաղտնիք պարունակող տեղեկությունները հրապարակման ենթակա չեն և չեն կարող օգտագործվել մաքսային ներկայացուցչի կամ նրա աշխատողների կողմից` ի շահ իրենց կամ երրորդ անձանց, տրամադրվել երրորդ անձանց, այդ թվում` պետական մարմիններին, բացառությամբ օրենքով նախատեսված դեպքերի:

**ԳԼՈՒԽ 52**

**ՄԱՔՍԱՅԻՆ ՓՈԽԱԴՐՈՂԸ**

**Հոդված 264. Մաքսային փոխադրողը**

1. Մաքսային փոխադրողը Միության մաքսային օրենսգրքի 406-րդ հոդվածով սահմանված իրավաբանական անձն է:
2. Իրավաբանական անձի` մաքսային փոխադրողների ռեեստրում հաշվառելու պայմանները սահմանված են Միության մաքսային օրենսգրքի 407-րդ հոդվածով:
3. Մաքսային փոխադրողների կարգավիճակը հավաստվում է մաքսային մարմնի տրամադրած փաստաթղթով, որի ձևը և կիրառման կարգը սահմանում է Հանձնաժողովը:
4. Մաքսային փոխադրողի և ապրանք առաքողների միջև հարաբերությունները կարգավորվում են նրանց միջև կնքված պայմանագրերով:
5. Մաքսային փոխադրողի պարտականությունները սահմանված են Միության մաքսային օրենսգրքի 409-րդ հոդվածով:

**Հոդված 265. Մաքսային փոխադրողների ռեեստրում հաշվառման համար**

**դիմումը**

1. Մաքսային փոխադրողների ռեեստրում հաշվառման համար դիմումը պարունակում է՝
   1. մաքսային փոխադրողների անվանման, գտնվելու և գործունեության իրականացման վայրերի (փոստային հասցեն կամ այլ կոնտակտային տվյալներ) վերաբերյալ տեղեկու­թյուններ.
   2. միջազգային փոխադրումների համար նախատեսված` մաքսային ապահովումների կիրառման հնարավորություն ունեցող տրանսպորտային միջոցների սեփականության, վարձակալության կամ օգտագործման իրավունքի վերաբերյալ տեղեկություններ.
   3. Միության մաքսային օրենսգրքի 407-րդ հոդվածի 1-ին կետի 2-րդ ենթակետին համապատասխան պարտավորությունների կատարման ապահովումը հաստատող փաս­տա­թուղթը ներկայացված լինելու վերաբերյալ տեղեկություններ։
2. Մաքսային փոխադրողի ռեեստրում հաշվառման համար դիմումին կցվում են սույն հոդվածի 1-ին մասով ներկայացված տեղեկությունները հաստատող փաստաթղթերի բնօրի­նակ­ները, որոնք ուսումնասիրությունից հետո վերադարձվում են: Սույն մասով նախա­տես­ված փաստաթղթերի հետ ներկայացվում են նաև մաքսային փոխադրողին պատ­կանող կամ վար­ձակալված կամ օգտագործման հանձնված` մաքսային փոխադրումների համար նախա­տեսված տրանսպորտային միջոցների ցանկը և տեխնիկական անձնագրերի պատճենները:

**Հոդված 266. Մաքսային փոխադրողների ռեեստրից մաքսային փոխադրողին**

**հանելու հիմքերը**

1. Մաքսային փոխադրողների ռեեստրից մաքսային փոխադրողին հանելու հիմքերը սահմանված են Միության մաքսային օրենսգրքի 408-րդ հոդվածով:
2. Միության մաքսային օրենսգրքի 408-րդ հոդվածի 1-ին կետի 4-րդ ենթակետով սահ­մանված հիմքով մաքսային փոխադրողը չի հանվում մաքսային փոխադրողների ռեեստրից այն դեպքերում, երբ վերակազմավորումը տեղի է ունեցել Հայաստանի Հանրապետության քաղա­քացիական օրենսգրքի 64-րդ հոդվածի 1-ին կամ 5-րդ կետերով սահմանված եղա­նակով և չի հանգեցրել ստեղծված իրավաբանական անձի՝ որպես մաքսային փոխադրող գրանցվելու համար ապահովված պայմանների բացակայությանը:
3. Միության մաքսային օրենսգրքի 408-րդ հոդվածի 2-րդ կետին համապատասխան իրա­վաբանական անձին մաքսային փոխադրողների ռեեստրից հանելու՝ Միության մաք­սային օրենսգրքի 408-րդ հոդվածի 1-ին կետով սահմանված հիմքերից բացի լրացուցիչ այլ հիմքեր կարող են սահմանվել օրենքով:

**Հոդված 267. Մաքսային փոխադրողի և նրա անձնակազմի կողմից**

**հանձնարարողից ստացված տեղեկության օգտագործումը**

1. Հանձնարարությունը կատարելու նպատակով հանձնարարողից ստացված տեղեկությունը մաքսային փոխադրողը և դրա աշխատողները կարող են օգտագործել բացառապես մաքսային նպատակներով:
2. Պետական, բանկային, ապահովագրական, առևտրային, ծառայողական գաղտնիք և այլ գաղտնիք պարունակող տեղեկությունները հրապարակման ենթակա չեն և չեն կարող օգտագործվել մաքսային փոխադրողի կամ նրա աշխատողների կողմից` ի շահ իրենց կամ երրորդ անձանց, տրամադրվել երրորդ անձանց, այդ թվում` պետական մարմիններին, բացառությամբ օրենքով նախատեսված դեպքերի:

**ԳԼՈՒԽ 53**

**ԺԱՄԱՆԱԿԱՎՈՐ ՊԱՀՊԱՆՄԱՆ ՊԱՀԵՍՏԻ ՏԻՐԱՊԵՏՈՂԸ**

**Հոդված 268. Ժամանակավոր պահպանման պահեստի տիրապետողը**

1. Ժամանակավոր պահպանման պահեստի տիրապետողը Միության մաքսային օրենսգրքի 410-րդ հոդվածով սահմանված իրավաբանական անձն է:
2. Ժամանակավոր պահպանման պահեստը, ըստ գործառնության տեսակի, կարող է լինել բաց կամ փակ։ Ժամանակավոր պահպանման բաց պահեստները նախատեսված են ցանկացած անձի օգտագործման համար։ Ժամանակավոր պահպանման փակ պահեստները նախատեսված են տվյալ պահեստի տիրապետողի կամ իր կազմի մեջ մտնող կազմակերպությունների կողմից ներմուծվող ապրանքների պահպանության կամ որոշակի տեսակի ապրանքների պահպանության համար, այդ թվում՝ այնպիսի ապրանքների, որոնց շրջանառությունը սահմանափակված է Հայաստանի Հանրապետության և Միության օրենսդրությամբ կամ որոնք ունեն պահպանման հատուկ պայմաններ։
3. Ապրանքները պահպանության հանձնող անձանց և ժամանակավոր պահպանման պահեստների տիրապետողի միջև հարաբերությունները կարգավորվում են նրանց միջև կնքվող պայմանագրերով:
4. Ժամանակավոր պահպանման պահեստների տիրապետողի պարտականությունները սահմանված են Միության մաքսային օրենսգրքի 414-րդ հոդվածով։

**Հոդված 269. Իրավաբանական անձին ժամանակավոր պահպանման**

**պահեստների տիրապետողների ռեեստրում հաշվառման**

**պայմանները**

1. Իրավաբանական անձին ժամանակավոր պահպանման պահեստների տիրապե­տող­ների ռեեստրում հաշվառելու պայմանները սահմանվում են Միության մաքսային օրենսգրքի 412-րդ հոդվածով։
2. Ժամանակավոր պահպանման պահեստների տիրապետողների ռեեստրում հաշվառման մասին վկայականը պարունակում է՝
   1. ժամանակավոր պահպանման պահեստների տիրապետողի անվանումը, տեղեկատվություն իրավաբանական և գործունեության իրականացման հասցեների մասին, հարկ վճարողի հաշվառման համարը.
   2. ժամանակավոր պահպանման պահեստի տեսակը.
   3. ժամանակավոր պահպանման պահեստի շինության կամ բաց հրապարակի գտնվելու վայրի մասին տեղեկություններ.
   4. վկայական տրամադրող մաքսային մարմնի անվանումը.
   5. վկայականի տրամադրման ամսաթիվը և դրա համարը։

**Հոդված 270. Ժամանակավոր պահպանման պահեստներին ներկայացվող**

**պահանջները**

* 1. Ժամանակավոր պահպանման պահեստների շինությունները կամ բաց հրա­պա­րակ­ները պետք է սարքավորված լինեն այնպես, որ ապահովվի ժամանակավոր պահպանման պահեստների և հրապարակների տարածքում ապրանքների պահպանումը, բացառվի կողմ­նակի անձանց մուտքը (այդ թվում՝ պահեստի բավարար լիազորություններ չունեցող աշխա­տակիցների), բացառվի այլ գործունեության իրականացումը, ինչպես նաև ապահովվի միայն մաքսային հսկողության ներքո ապրանքների պահպանության գործունեության իրա­կա­նա­ցումը։
  2. Ժամանակավոր պահպանման պահեստներին ներկայացվում են հետևյալ պահանջները՝
  3. ժամանակավոր պահպանման պահեստներում ապրանքների պահպանության համար անհրաժեշտ սանիտարահիգիենիկ պատշաճ պայմանների, շինությունների պահպա­նու­թյան պահնորդաազդանշանային և հրդեհային անվտանգության պահանջների, ինչպես նաև շինությունների նպատակային նշանակությամբ շահագործման անվտանգության պահանջ­ների պահպանում.
  4. ապահովել անվտանգության ծառայության (սեփական կամ վարձված) առկայություն` ժամանակավոր պահպանման պահեստների տարածքի պաշտպանությունն իրականացնելու համար.
  5. ապահովել ժամանակավոր պահպանման պահեստների համար նախատեսված շեն­քերի և հրապարակների առանձնացումը, պարսպապատումը կամ ցանկապատումը, ինչպես նաև ժամանակավոր պահպանման պահեստների կառուցումն այնպես, որ ժամա­նա­կավոր պահպանման պահեստների և հրապարակների տարածքում իրականացվի միայն մաքսային հսկողության ներքո ապրանքների պահպանության գործունեություն, բացառվեն այլ գործունեության իրականացումը, մաքսային հսկողությունից դուրս ապրանքների ստաց­ման և ժամանակավոր պահպանման պահեստներից դրանց դուրսբերման հնարավո­րու­թյունը, ժամանակավոր պահպանման պահեստներում գտնվող ապրանքները վնասելը.
  6. ապահովել ապրանքների պահպանության համար Կոմիտեի սահմանած քանակ­ներով նյութատեխնիկական սարքավորումների առկայությունը, այդ թվում` բեռնման-բեռնա­թափման և տրանսպորտային միջոցների, պահեստային տնտեսության համար անհրաժեշտ սար­քավորումների (կշռող, տեղադրող, տեղափոխող), կապի և այլ միջոցների առկա­յությունը.
  7. ապահովել Կոմիտեի սահմանած նվազագույն բավարար չափերով՝ մաքսային ձևակերպումների և հսկողության իրականացման նպատակով մաքսային մարմինների համար նախատեսված պայմանների առկայությունը.
  8. ապահովել պահպանման առանձնահատուկ պայմաններ պահանջող (շուտ փչացող և կոտրվող, թունավոր, խոնավության և (կամ) ջերմաստիճանի որոշակի ռեժիմ պահանջող, դյուրա­վառ, շրջակա միջավայրին վնաս պատճառող) ապրանքների համար հատուկ առանձ­նաց­ված և հարմարեցված շինությունների կամ սարքավորումների առկայու­թյունը.
  9. ապահովել ապրանքների հաշվառման և մաքսային մարմիններին հաշվետվություն­ների տրամադր­ման ավտոմատացված համակարգերի առկայությունը.
  10. ապահովել հսկիչ անցագրային կետերի առկայություն` բաց տեսակի ժամանակավոր պահպանության պահեստների համար:
  11. Սույն հոդվածի 2-րդ մասի 1-ին կետով նախատեսված պահանջների պահպանումը հավաստ­վում է Կառավարության լիազորած մարմինների տրամադրած գրավոր փաստա­թուղթը մաքսային մարմիններին ներկայացնելու միջոցով՝ Կառավարության որոշ­մամբ սահմանված պարբերականությամբ, իսկ սույն մասում նշված փաստաթուղթը ստա­նալու և մաքսային մարմիններին ներկայացնելու պարտավորությունը կրում է ժամանակավոր պահ­պանման պահեստի կազմակերպիչը:
  12. Որպես ժամանակավոր պահպանման պահեստներ օգտագործվող կամ օգտագործ­ման համար նախատեսվող շինությունների, տարածքների (տարածքների մասերի) կամ բաց հրապարակների տեղակայմանը, սարքավորվածությանը, մակերեսներին ներկայաց­վող այլ պահանջները, ինչպես նաև դրանց հիմնման և գործունեության կարգը սահմանում է Կառա­վա­րությունը:

**Հոդված 271. Ժամանակավոր պահպանման պահեստների տիրապետողների**

**ռեեստրում հաշվառման դիմումը**

1. Ժամանակավոր պահպանման պահեստների տիրապետողների ռեեստրում հաշվառ­ման համար դիմումը պետք է պարունակի՝
   1. ժամանակավոր պահպանման պահեստների տիրապետողների անվանման, իրա­վա­բանական և գործունեության իրականացման հասցեների վերաբերյալ տեղեկություններ.
   2. ժամանակավոր պահպանման պահեստների տիրապետողների տիրապետության տակ գտնվող և որպես ժամանակավոր պահպանման պահեստ օգտագործվելու համար նախա­տեսված շինությունների կամ բաց հրապարակների, դրանց գտնվելու վայրի, զբաղեց­րած ընդհանուր և փակ տարածքների չափերի, հարմարություններով ապահովվածության, սար­քավորվածության և նյութատեխնիկական հագեցվածության վերաբերյալ տեղե­կու­թյուններ.
   3. քաղաքացիական պատասխանատվության ռիսկի ապահովագրության մասին պայ­մա­նագրի (պայմանագրերի) վերաբերյալ տեղեկություններ:
2. Ժամանակավոր պահպանման պահեստների տիրապետողների ռեեստրում հաշ­վառ­ման համար դիմումին կցվում են ներկայացված տեղեկությունները հաստատող փաս­տաթղթերի և համապատասխան պետական լիազոր մարմինների կողմից տրամադրված եզրա­կացությունների բնօրինակները կամ դրանց ստորագրված պատճենները, որոնք ուսում­նասիրությունից հետո վերադարձվում են ժամանակավոր պահպանման պահեստի տիրա­պետողին:
3. Ժամանակավոր պահպանման պահեստների տիրապետողների կողմից ներկա­­յաց­վող (քաղաքացիական) պատասխանատվության ռիսկի ապահովագրական գումարի չափը որոշվում է ժամանակավոր պահպանման պահեստի և ապահովագրական կազմակեր­պու­թյան միջև կնքված պայմանագրով:

**Հոդված 272. Ժամանակավոր պահպանման պահեստի տիրապետողների**

**ռեեստրից ժամանակավոր պահպանման պահեստի տիրապետողին**

**հանելու հիմքերը**

1. Ժամանակավոր պահպանման պահեստի տիրապետողների ռեեստրից ժամանա­կավոր պահպանման պահեստի տիրապետողին հանելու հիմքերը սահմանված են Միու­թյան մաքսային օրենսգրքի 413-րդ հոդվածով:
2. Միության մաքսային օրենսգրքի 413-րդ հոդվածի 1-ին կետի 4-րդ ենթակետով սահմանված հիմքով ժամանակավոր պահպանման պահեստի տիրապետողը չի հանվում ժամանակավոր պահպանման պահեստների տիրապետողների ռեեստրից այն դեպքերում, երբ վերակազմավորումը տեղի է ունեցել Հայաստանի Հանրապետության քաղաքացիական օրենսգրքի 64-րդ հոդվածի 1-ին կամ 5-րդ կետերով սահմանված եղանակով և չի հանգեցրել ստեղծված իրավաբանական անձի՝ որպես ժամանակավոր պահպանման պահեստի տիրապետող գրանցվելու համար ապահովված պայմանների բացակայությանը:
3. Միության մաքսային օրենսգրքի 413-րդ հոդվածի 2-րդ կետին համապատասխան, իրավաբանական անձին ժամանակավոր պահպանման պահեստի տիրապետողների ռեեստրից հանելու՝ Միության մաքսային օրենսգրքի 413-րդ հոդվածի 1-ին կետով սահմանված հիմքերից բացի այլ լրացուցիչ հիմքերը սահմանվում են օրենքով:

**ԳԼՈՒԽ 54**

**ՄԱՔՍԱՅԻՆ ՊԱՀԵՍՏԻ ՏԻՐԱՊԵՏՈՂԸ**

**Հոդված 273. Մաքսային պահեստի տիրապետողը**

1. Մաքսային պահեստի տիրապետողը Միության մաքսային օրենսգրքի 415-րդ հոդվածով սահմանված իրավաբանական անձն է:
2. Մաքսային պահեստների տեսակները սահմանվում են Միության մաքսային օրենսգրքով:
3. Մաքսային պահեստի տիրապետողների և հայտարարատուների կամ այլ անձանց միջև հարաբերությունները կարգավորվում են նրանց միջև կնքված պայմանագրերով:
4. Մաքսային պահեստի տիրապետողը կատարում է Միության մաքսային օրենսգրքի 419-րդ հոդվածով նախատեսված պարտականությունները։

**Հոդված 274. Իրավաբանական անձին մաքսային պահեստների**

**տիրապետողների ռեեստրում հաշվառելու պայմանները**

1. Իրավաբանական անձին մաքսային պահեստների տիրապետողների ռեեստրում հաշվառելու պայմանները սահմանվում են Միության մաքսային օրենսգրքի 417-րդ հոդվածով։
2. Մաքսային պահեստների տիրապետողների ռեեստրում հաշվառման մասին վկայականը պետք է պարունակի՝
   1. մաքսային պահեստի տիրապետողի անվանումը, գտնվելու վայրը, հարկ վճարողի հաշվառման համարը.
   2. մաքսային պահեստի տեսակը.
   3. մաքսային պահեստի շինությունների կամ բաց հրապարակների գտնվելու վայրը.
   4. վկայականը տրամադրող մաքսային մարմնի անվանումը.
   5. վկայականի տրամադրման ամսաթիվը և դրա համարը։

**Հոդված 275. Մաքսային պահեստների տիրապետողների ռեեստրում**

**հաշվառման համար դիմումը**

* 1. Մաքսային պահեստների տիրապետողների ռեեստրում հաշվառման մասին դիմումը պետք է պարունակի՝
  2. մաքսային պահեստների տիրապետողների անվանումը, տեղեկատվություն իրա­վա­բանական և գործունեության իրականացման հասցեների մասին.
  3. մաքսային պահեստի տեսակի մասին տեղեկություններ (փակ տեսակի պահեստի դեպքում՝ նաև այդ տեսակի պահեստ ընտրելու անհրաժեշտության և նպատակա­հարմա­րության հիմնավորում).
  4. մաքսային պահեստների տիրապետողների տիրապետման տակ գտնվող և որպես մաքսային պահեստ օգտագործվելու համար նախատեսված շինությունների կամ բաց հրապարակների, զբաղեցրած ընդհանուր և փակ տարածքների չափերի, դրանց գտնվելու վայրի, հարմարություններով ապահովվածության, սարքավորվածության և նյութատեխնի­կա­կան հագեցվածության վերաբերյալ տեղեկություններ.
  5. բաց մաքսային պահեստների տիրապետողների քաղաքացիական պատասխա­նատ­վության ռիսկի ապահովագրության մասին պայմանագրի (պայմանագրերի) վերա­բերյալ տեղեկություններ:
  6. Մաքսային պահեստների տիրապետողների ռեեստրում հաշվառման համար ներկա­յացվող դիմումին կցվում են սույն հոդվածի 1-ին մասով և Միության մաքսային օրենսգրքի 417-րդ հոդվածով նախատեսված տեղեկությունները հաստատող փաստաթղթերի և համա­պա­տասխան պետական լիազոր մարմինների կողմից տրամադրված եզրակացությունների բնօրինակները կամ դրանց ստորագրված պատճեն­ները, որոնք ուսումնասիրությունից հետո վերադարձվում են:
  7. Մաքսային պահեստների տիրապետողների քաղաքացիական պատասխանատ­վության ռիսկի ապահովագրական գումարը որոշվում է մաքսային պահեստի տիրապետողի և ապահովագրական կազմակերպության միջև կնքված պայմանագրով:

**Հոդված 276. Մաքսային պահեստներին ներկայացվող պահանջները**

1. Մաքսային պահեստների շինությունները, տարածքները (տարածքների մասերը) կամ բաց հրապարակները պետք է սարքավորված լինեն այնպես, որ մաքսային պահեստ­ների և հրապարակների տարածքում ապահովվի ապրանքների պահպանվա­ծությունը, բացառվի կողմնակի անձանց մուտքը (այդ թվում՝ պահեստի բավարար լիազորու­թյուններ չունեցող աշխատակիցների), բացառվի այլ գործունեության իրականացումը, ինչպես նաև ապահովվի միայն մաքսային հսկողության ներքո ապրանքների պահպա­նության գործու­նեու­թյան իրականացումը, ապրանքների նկատմամբ մաքսային հսկողու­թյան իրակա­նաց­ման հնարավորությունը։
2. Մաքսային պահեստներին ներկայացվում են հետևյալ պահանջները.
   1. ապահովել մաքսային պահեստներում ապրանքների պահպանության համար անհրա­­ժեշտ սանիտարահիգիենիկ պատշաճ պայմանների, շինությունների պահպանության պահնոր­դա­­ազդանշանային և հրդեհային անվտանգության կանոնների, ինչպես նաև շինությունների նպատակային նշանակությամբ շահագործման անվտանգության պահանջների պահպա­նումը.
   2. ապահովել մաքսային պահեստների սանիտարահիգիենիկ պատշաճ պայմանները, շինու­թյուն­ների պահպանության պահնորդաազդանշանային և հրդեհային անվտանգության պահանջ­ները.
   3. ապահովել անվտանգության ծառայության (սեփական կամ վարձված) առկայու­թյունը` մաքսային պահեստների տարածքի պաշտպանությունն իրականացնելու համար.
   4. ապահովել մաքսային պահեստների համար նախատեսված շենքերի և հրա­պա­րակ­ների առանձնացումը, պարսպապատումը կամ ցանկապատումը, ինչպես նաև մաքսային պահեստ­ների կառուցումն այնպես, որ մաքսային պահեստների և հրապարակների տարած­քում իրականացվի միայն մաքսային հսկողության ներքո ապրանքների պահպանության գործու­նեություն, բացառվեն այլ գործունեության իրականացումը, մաքսային հսկողությունից դուրս ապրանքների ստացման և մաքսային պահեստներից դրանց դուրսբերման հնարավո­րու­թյունը, մաքսային պահեստներում գտնվող ապրանքները վնասելը.
   5. ապահովել ապրանքների պահպանության համար Կոմիտեի սահմանած՝ նյութատեխնի­կական սարքավորումների առկայությունը, այդ թվում` բեռնման-բեռնաթափ­ման և տրանսպորտային միջոցների, պահեստային տնտեսության համար անհրաժեշտ սարքավորումների (կշռող, տեղադրող, տեղափոխող), կապի և այլ միջոցների առկայու­թյունը.
   6. ապահովել Կոմիտեի սահմանած նվազագույն բավարար չափերով՝ մաքսային ձևակերպումների և հսկողության իրականացման նպատակով մաքսային մարմինների համար նախատեսված պայմանների առկայությունը.
   7. ապահովել պահպանման առանձնահատուկ պայմաններ պահանջող (շուտ փչացող և կոտրվող, խոնավության կամ ջերմաստիճանի որոշակի ռեժիմ պահանջող, դյուրավառ, շրջակա միջավայրին վնաս պատճառող) ապրանքների համար հատուկ առանձնացված և հարմարեցված շինությունների կամ սարքավորումների առկայությունը.
   8. ապահովել ապրանքների հաշվառման և մաքսային մարմիններին հաշվետվությունների տրամադրման ավտոմատացված համակարգերի առկայությունը.
   9. հսկիչ անցագրային կետերի առկայությունը` բաց տեսակի մաքսային պահեստների համար.
   10. ապահովել մաքսային պահեստների բաց տարածքների և հրապարակների մակերեսների պինդ ծածկույթի (ասֆալտ, բետոն կամ նմանատիպ այլ ծածկույթ) առկայությունը.
   11. սույն օրենքի 71-րդ հոդվածի 2-րդ մասի 7-րդ կետին համապատասխան, որպես ժամանակավոր պահպանման վայր հանդիսանալու դեպքում մաքսային պահեստի կազ­մակերպ­մանն առաջադրվում են նույն պայմանները, որոնք նախատեսված են ժամա­նա­կավոր պահպանման պահեստի կազմակերպման համար:
3. Սույն հոդվածի 2-րդ մասի 1-ին կետով նախատեսված պահանջների պահպանումը հավաստվում է Կառավարության լիազորած մարմինների տրամադրած գրավոր փաս­տաթուղթը մաքսային մարմիններին ներկայացնելու միջոցով՝ Կառավարության որոշմամբ սահմանված պարբերականությամբ, իսկ սույն մասում նշված փաստաթուղթը ստա­նալու և մաքսային մարմիններին ներկայացնելու պարտավորությունը կրում է ժամա­նակավոր պահպանման պահեստի կազմակերպիչը:
4. Կառավարությունը կարող է սահմանել որպես մաքսային պահեստներ օգտագործ­վող կամ օգտագործման համար նախատեսվող տարածքների (տարածքների մասերի) կամ բաց հրապարակների տեղակայմանը, սարքավորվածությանը, մակերեսներին ներկա­յաց­վող այլ պահանջներ:
5. Մաքսային պահեստների հիմնման և գործունեության կարգը սահմանում է Կառավարությունը:

**Հոդված 277.** **Մաքսային պահեստի տիրապետողների ռեեստրից մաքսային**

**պահեստի տիրապետողին հանելու հիմքերը**

1. Մաքսային պահեստի տիրապետողների ռեեստրից մաքսային պահեստի տիրապե­տողին հանելու հիմքերը սահմանված են Միության մաքսային օրենսգրքի 418-րդ հոդվածով:
2. Միության մաքսային օրենսգրքի 418-րդ հոդվածի 1-ին կետի 4-րդ ենթակետով սահ­մանված հիմքով մաքսային պահեստը չի հանվում մաքսային պահեստի տիրա­պետողների ռեեստրից այն դեպքերում, երբ վերակազմավորումը տեղի է ունեցել Հայաս­տանի Հանրա­պե­տության քաղաքացիական օրենսգրքի 64-րդ հոդվածի 1-ին կամ 5-րդ կետերով սահ­մանված եղանակով և չի հանգեցրել ստեղծված իրավաբանական անձի՝ որպես մաքսային պահեստ գրանցվելու համար ապահովված պայմանների բացակա­յու­թյանը:
3. Միության մաքսային օրենսգրքի 418-րդ հոդվածի 2-րդ կետին համապատասխան, իրավաբանական անձին մաքսային պահեստի տիրապետողների ռեեստրից հանելու՝ Միության մաքսային օրենսգրքի 418-րդ հոդվածի 1-ին կետով սահմանված հիմքերից բացի լրացուցիչ այլ հիմքերը սահմանվում են օրենքով:

**ԳԼՈՒԽ 55**

**ԱԶԱՏ ՊԱՀԵՍՏԻ ՏԻՐԱՊԵՏՈՂԸ**

**Հոդված 278. Ազատ պահեստի տիրապետողը**

1. Ազատ պահեստի տիրապետողը Միության մաքսային օրենսգրքի 420-րդ հոդվածին համապատասխան գործունեություն իրականացնող իրավաբանական անձն է:
2. Միության մաքսային օրենսգրքի 420-րդ հոդվածի 2-րդ կետին համապատասխան, ազատ պահեստի տարածքում կարող է իրականացվել ձեռնարկատիրական գործու­նեու­թյուն:
3. Կառավարությունը, Միության մաքսային օրենսգրքի 420-րդ հոդվածի 3-րդ կետին համապատասխան, կարող է սահմանել գործունեության այն տեսակները, որոնց իրակա­նացումն արգելված է ազատ պահեստներում:
4. Ազատ պահեստի տիրապետողի պարտականությունները սահմանված են Միության մաքսային օրենսգրքի 424-րդ հոդվածով։

**Հոդված 279. Իրավաբանական անձին ազատ պահեստների**

**տիրապետողների ռեեստրում հաշվառելու պայմանները**

1. Իրավաբանական անձին ազատ պահեստների տիրապետողների ռեեստրում հաշ­վառելու պայմանները սահմանվում են Միության մաքսային օրենսգրքի 422-րդ հոդվածով։
2. Միության մաքսային օրենսգրքի 422-րդ հոդվածին համապատասխան, ազատ պահեստի տիրապետողների ռեեստրում իրավաբանական անձին հաշվառելու պայման հանդիսացող՝ ապրանքների հաշվառման համակարգին ներկայացվող պահանջները սահ­մա­նում է Կոմիտեն:
3. Ազատ պահեստների տիրապետողների ռեեստրում հաշվառման մասին վկայականը պետք է պարունակի՝
   1. ազատ պահեստի տիրապետողի անվանումը, գտնվելու վայրը, հարկ վճարողի հաշվառման համարը.
   2. ազատ պահեստի շինությունների կամ բաց հրապարակների գտնվելու վայրը.
   3. վկայականը տրամադրող մաքսային մարմնի անվանումը.
   4. վկայականի տրամադրման ամսաթիվը և դրա համարը։

**Հոդված 280. Ազատ պահեստների տիրապետողների ռեեստրում հաշվառման**

**համար դիմումը**

* 1. Ազատ պահեստների տիրապետողների ռեեստրում հաշվառման մասին դիմումը պետք է պարունակի՝
  2. ազատ պահեստների տիրապետողների անվանման, իրավաբանական և գործու­նեության իրականացման հասցեների վերաբերյալ տեղեկություններ.
  3. ազատ պահեստների տիրապետողների տիրապետման տակ գտնվող և որպես ազատ պահեստ օգտագործվելու համար նախատեսված շինությունների, տարածքների կամ բաց հրապարակների, դրանց իրավաբանական և գործունեության իրականացման հասցե­ների, զբաղեցրած ընդհանուր և փակ տարածքների չափերի, հարմարություններով ապահովվածության, սարքավորվածության և նյութատեխնիկական հագեցվածության վերա­բերյալ տեղեկություններ:
  4. Ազատ պահեստների տիրապետողների ռեեստրում հաշվառման համար ներկա­յաց­վող դիմումին կցվում են սույն հոդվածի 1-ին մասով նախատեսված տեղեկությունները հաստատող փաստաթղթերի և համապատասխան պետական լիազոր մարմինների կողմից տրամադրված եզրակացությունների բնօրինակները կամ դրանց ստորագրված պատճեն­ները, որոնք ուսումնասիրությունից հետո վերադարձվում են:

**Հոդված 281. Ազատ պահեստներին ներկայացվող պահանջները**

1. Ազատ պահեստների շինությունները, տարածքները (տարածքների մասերը) կամ բաց հրապարակները պետք է սարքավորված լինեն այնպես, որ ապահովվի ազատ պահեստների և հրապարակների տարածքում ապրանքների պահպանվածությունը, բացառվի կողմնակի անձանց մուտքը (այդ թվում՝ պահեստի՝ բավարար լիազորություններ չունեցող աշխատակիցների), բացառվի այլ գործունեության իրականացումը, ինչպես նաև ազատ պահեստների և հրապարակների տարածքում ապահովվի միայն մաքսային հսկողության ներքո ապրանքների պահպանության գործունեության իրականացումը, ապրանքների նկատմամբ մաքսային հսկողության իրականացման հնարավորությունը։
2. Ազատ պահեստներին ներկայացվում են հետևյալ պահանջները․
   1. ազատ պահեստներում ապրանքների պահպանության համար անհրաժեշտ սանի­տա­րահիգիենիկ պատշաճ պայմանների, շինությունների պահպանության պահնորդա­ազդա­նշա­­նային և հրդեհային անվտանգության պահանջների պահպանում.
   2. անվտանգության ծառայության (սեփական կամ վարձված) առկայություն` ազատ պահեստների տարածքի պաշտպանությունն իրականացնելու համար.
   3. ազատ պահեստների համար նախատեսված շենքերի, տարածքների և հրապարակ­ների առանձնացում, պարսպապատում կամ ցանկապատում, ինչպես նաև ազատ պահեստ­ների կառուցում այնպես, որ ապահովվի մաքսային մարմինների կողմից ազատ պահեստ­ների տարածքում իրականացվող գործունեության նկատմամբ մաքսային հսկողության իրակա­նացումը, բացառվեն մաքսային հսկողությունից դուրս ապրանքների ստացման, ազատ պահեստներից դրանց դուրսբերման և ազատ պահեստներում գտնվող ապրանքները վնասելու հնարավորությունը.
   4. ապրանքների պահպանության համար Կոմիտեի սահմանած քանակ­ներով նյութատեխնիկական սարքավորումների առկայություն, այդ թվում` բեռնման-բեռնա­թափ­ման և տրանսպորտային միջոցների, պահեստային տնտեսության համար անհրաժեշտ սարքավորումների (կշռող, տեղադրող, տեղափոխող), կապի և այլ միջոցների առկայություն.
   5. Կոմիտեի սահմանած նվազագույն բավարար չափերով՝ մաքսային ձևակերպումների և հսկողության իրականացման նպատակով մաքսային մարմինների համար նախատեսված պայմանների առկայություն.
   6. պահպանման առանձնահատուկ պայմաններ պահանջող (շուտ փչացող և կոտրվող, խոնավության կամ ջերմաստիճանի որոշակի ռեժիմ պահանջող, դյուրավառ, շրջակա միջավայրին վնաս պատճառող) ապրանքների համար հատուկ առանձնացված և հարմարեց­ված շինությունների կամ սարքավորումների առկայություն.
   7. ապրանքների հաշվառման և մաքսային մարմիններին հաշվետվու­թյուն­ների տրամադր­ման ավտոմատացված համակարգերի առկայություն.
   8. հսկիչ անցագրային կետերի առկայություն:
3. Կառավարությունը սահմանում է որպես ազատ պահեստներ օգտագործվող կամ օգտագործման համար նախատեսվող կառույցների, շինությունների, տարածքների (տարածք­ների մասերի) կամ բաց հրապարակների տեղակայման, հարմարություններով ապահովման և սարքավորման պահանջները՝ ներառյալ ազատ պահեստի տարածքի ցանկա­պատ­ման և սահմանագծի երկայնքով տեսահսկման համա­կարգի տեղադրման պահանջ­ները:
4. Ազատ պահեստների հիմնման, գործունեության, գործունեության կասեցման և վերսկս­ման կարգը սահմանում է Կառավա­րությունը:

**Հոդված 282.** **Ազատ պահեստի տիրապետողների ռեեստրից ազատ**

**պահեստի տիրապետողին հանելու հիմքերը**

1. Ազատ պահեստի տիրապետողների ռեեստրից իրավաբանական անձին հանելու հիմքերը սահմանված են Միության մաքսային օրենսգրքի 423-րդ հոդվածով:
2. Միության մաքսային օրենսգրքի 423-րդ հոդվածի 1-ին կետի 4-րդ ենթակետով սահմանված հիմքով ազատ պահեստը չի հանվում ազատ պահեստի տիրապետողների ռեեստրից այն դեպքերում, երբ վերակազմավորումը տեղի է ունեցել Հայաստանի Հան­րա­պետու­թյան քաղաքացիական օրենսգրքի 64-րդ հոդվածի 1-ին կամ 5-րդ կետերով սահ­ման­ված եղանակով և չի հանգեցրել ստեղծված իրավաբանական անձի՝ որպես ազատ պահեստ գրանցվելու համար ապահովված պայմանների բացակայությանը:
3. Միության մաքսային օրենսգրքի 423-րդ հոդվածի 2-րդ կետին համապատասխան, իրավաբանական անձին ազատ պահեստի տիրապետողների ռեեստրից հանելու՝ Միության մաքսային օրենսգրքի 423-րդ հոդվածի 1-ին կետով սահմանված հիմքերից բացի լրացուցիչ այլ հիմքերը սահմանվում են օրենքով:

**ԳԼՈՒԽ 56**

**ԱՆՄԱՔՍ ԱՌԵՎՏՐԻ ԽԱՆՈՒԹԻ ՏԻՐԱՊԵՏՈՂԸ**

**Հոդված 283. Անմաքս առևտրի խանութի տիրապետողը**

1. Անմաքս առևտրի խանութի տիրապետողը Միության մաքսային օրենսգրքի 425-րդ հոդվածով սահմանված իրավաբանական անձն է։
2. Անմաքս առևտրի խանութի տիրապետողի պարտականությունները սահմանված են Միության մաքսային օրենսգրքի 429-րդ հոդվածով։

**Հոդված 284. Իրավաբանական անձին անմաքս առևտրի խանութի**

**տիրապետողների ռեեստրում հաշվառելու պայմանները**

1. Իրավաբանական անձին անմաքս առևտրի խանութների տիրապետողների ռեեստրում հաշվառելու պայմանները սահմանված են Միության մաքսային օրենսգրքի 427-րդ հոդվածով։
2. Իրավաբանական անձին անմաքս առևտրի խանութների տիրապետողների ռեեստրում հաշվառելու դեպքում տրվում է անմաքս առևտրի խանութների տիրապետող­ների ռեեստրում հաշվառման փաստը հաստատող վկայական:
3. Անմաքս առևտրի խանութների տիրապետողների ռեեստրում հաշվառման վկայականը պարունակում է՝
   1. անմաքս առևտրի խանութի տիրապետողի անվանումը, գտնվելու վայրը, հարկ վճարողի հաշվառման համարը.
   2. անմաքս առևտրի խանութի առևտրի սրահի գտնվելու վայրը.
   3. անմաքս առևտրի խանութի պահեստի գտնվելու վայրը.
   4. վկայականը տրամադրող մաքսային մարմնի անվանումը.
   5. վկայականի տրամադրման ամսաթիվը և դրա համարը։

**Հոդված 285. Անմաքս առևտրի խանութների տիրապետողների ռեեստրում**

**հաշվառման համար դիմումը**

* 1. Անմաքս առևտրի խանութների տիրապետողների ռեեստրում հաշվառման համար ներկայացված դիմումը պետք է պարունակի՝
  2. անմաքս առևտրի խանութի անվանման, գտնվելու վայրի վերաբերյալ տեղեկություններ.
  3. անմաքս առևտրի խանութների տիրապետողների տիրապետման տակ գտնվող և որպես անմաքս առևտրի խանութ օգտագործվելու համար նախատեսված շինությունների, դրանց գտնվելու վայրի, հարմարություններով ապահովվածության, սարքավորվածության և նյութատեխնիկական հագեցվածության վերաբերյալ տեղեկություններ:
  4. Անմաքս առևտրի խանութների տիրապետողների ռեեստրում հաշվառման դիմումին կցվում են ներկայացված տեղեկությունները, ինչպես նաև սույն օրենքի 286-րդ հոդվածով նախատեսված պահանջների կատարումը հաստատող փաստաթղթերի և համապատաս­խան պետական լիազոր մարմինների տրամադրած եզրակացու­թյուն­ների բնօրի­նակ­­ները կամ դրանց ստորագրված պատճենները, որոնք ուսումնասիրու­թյունից հետո վերա­դարձվում են:

**Հոդված 286. Անմաքս առևտրի խանութի՝ հարմարություններով**

**ապահովվա­ծությանը, սարքավորվածությանը,**

**տեղակայման վայրին և ապրանքների իրացման պայմաններին**

**ներկայացվող պահանջները**

1. Անմաքս առևտրի խանութները մաքսային հսկողության գոտում առանձնացված տարածքներ են, որտեղ թույլատրվում է իրացնել (պահպանել) բացառապես «Անմաքս առևտուր» մաքսային ընթացակարգով բաց թողնված ապրանքները։
2. Անմաքս առևտրի խանութի տարածքը կարող է ներառել նույն հասցեում գտնվող վաճառքի մեկից ավելի սրահներ, պահեստային տարածքներ և օժանդակ տարածքներ:
3. Անմաքս առևտրի խանութի՝ հարմարություններով ապահովվածությանը, սարքավորվածությանը և տեղակայման վայրին ներկայացվող պահանջներն են․
   1. անմաքս առևտրի խանութը պետք է ունենա առևտրի սրահ և պահեստային տարածք, որոնք պետք է գտնվեն մաքսային հսկողության գոտում.
   2. անմաքս առևտրի խանութի տարածքը պետք է սարքավորված լինի այնպես, որ ապրանքների վաճառքն իրականացվի բացառապես անմաքս առևտրի խանութի վաճառքի սրահում, և ապահովվեն ապրանքների պահպանությունն ու մաքսային հսկողության իրականացման հնարավորությունը.
   3. անմաքս առևտրի խանութի պահեստները և օժանդակ տարածքները պետք է հարմարեցված և սարքավորված լինեն այնպես, որ բացառվի կողմնակի անձանց (անմաքս առևտրի խանութի աշխատակիցներ չհանդիսացող կամ անմաքս առևտրի խանութում գտնվող ապրանքների նկատմամբ իրավունքներ չունեցող անձանց, այդ թվում՝ պահեստի նկատմամբ բավարար լիազորություններ չունեցող աշխատակիցների) մուտքը, ինչպես նաև ապահովված լինի շինությունների վրա մաքսային նույնականացման միջոցների կիրառման հնարավորությունը.
   4. անմաքս առևտրի խանութը չի կարող ներառել խանութի գործունեությանը չառնչվող օբյեկտներ.
   5. անմաքս առևտրի խանութի պահեստը տեղակայվում է միայն փակ շինությունում և նախատեսվում է բացառապես անմաքս առևտրի խանութի գործունեությունն ապահովող գործողություններ իրականացնելու համար.
   6. անմաքս առևտրի խանութի առևտրի սրահները պետք է տեղակայված լինեն այնպես, որ բացառվի անմաքս առևտրի խանութ մուտքագրված ապրանքների՝ խանութի սրահից դուրսբերումն առանց մաքսային հսկողության, բացառությամբ մանրածախ վաճառված ապրանքների.
   7. անմաքս առևտրի խանութի առևտրի սրահները պետք է գտնվեն Հայաստանի Հանրապետությունից մեկնող ուղևորների և սահմանը հատող քաղաքացիների համար՝ անմիջական մաքսային հսկողության նպատակով սահմանված վայրից հետո և Հայաստանի Հանրապետության տարածք ժամանող ուղևորների և սահմանը հատող քաղաքացիների անմիջական մաքսային հսկողության նպատակով սահմանված վայրից առաջ գտնվող մաքսային հսկողության գտիներում.
   8. անմաքս առևտրի խանութների և պահեստների տարածքներում պետք է ապահովվի սանիտարահիգիենիկ պատշաճ պայմանների, շինությունների պահպանության պահնորդա­ազդան­շանային և հրդեհային անվտանգության պահանջների պահպանումը.
   9. անվտանգության ծառայության (սեփական կամ վարձված) առկայությունը` անմաքս առևտրի խանութների տարածքի պաշտպանությունն իրականացնելու համար:
4. Անմաքս առևտրի խանութում ապրանքների իրացմանը ներկայացվող պահանջներն են՝
   1. «Անմաքս առևտուր» մաքսային ընթացակարգով բաց թողնված ապրանքները անմաքս առևտրի խանութի սրահ կամ պահեստ, ինչպես նաև պահեստից մինչև անմաքս առևտրի խանութի սրահ տեղափոխվում են մաքսային մարմինների հսկողությամբ.
   2. ապրանքների վաճառքը պետք է իրականացվի բացառապես անմաքս առևտրի խանութի առևտրի սրահից.
   3. անմաքս առևտրի խանութում ապրանքների վաճառքն իրականացվում է հսկիչ-դրամարկղային մեքենաներով.
   4. անմաքս առևտրի խանութում ապրանքների առևտուրը կարող է իրականացվել Հայաստանի Հանրապետության արժույթով և Հայաստանի Հանրապետությունում ազատ փոխարկելի օտարերկրյա արժույթով` կանխիկ դրամով, չեկերով, վճարային քարտերով և այլ վճարման միջոցներով:
5. Անմաքս առևտրի խանութներից գնումներ կատարող անձը պարտավոր է ներկա­յաց­նել անմաքս առևտրի խանութից առևտուր կատարելու իրավունքը հավաստող փաստաթուղթ:
6. Անմաքս առևտրի խանութ ապրանքների մուտքագրման և դրանց իրացման հաշվառ­ման, ինչպես նաև մաքսային մարմիններին այդ ապրանքների վերաբերյալ հաշվետ­վու­թյուն­ներ ներկայացնելու կարգը սահմանում է Կառավարությունը, իսկ պահեստի և վաճառքի սրահ­ների ապրանքների շարժի հաշվառումը և հսկողությունը կատարվում են Կոմիտեի սահմա­նած կարգով:
7. Պահեստային տարածք հանձնված ապրանքների նկատմամբ մաքսային մարմնի թույլտ­վությամբ կարող են իրականացվել ապրանքների նախապատրաստում՝ հետագա առաքման և վաճառքի համար, խմբաքանակների բաժանում, տեսակավորում, փաթեթավո­րում, վերափաթեթավորում, մակնշում, բեռնում, բեռնաթափում, դրոշմավորում և ցանկացած այլ գործողություն, որը չի հանգեցնում ապրանքի հատկանիշների և նպատակային նշա­նա­կության փոփոխության:
8. Վաճառքի սրահների, օժանդակ տարածքների և անմաքս առևտրի խանութի պահեստի օգտագործումը «Անմաքս առևտուր» մաքսային ընթացակարգով չձևակերպված ապրանքների պահպանման և իրացման նպատակով չի թույլատրվում:
9. Կառավարությունը կարող է սահմանել անմաքս առևտրի խանութներին ներկա­յացվող այլ պահանջներ:

**Հոդված 287. Անմաքս առևտրի խանութի տիրապետողների ռեեստրից**

**անմաքս առևտրի խանութի տիրապետողին հանելու հիմքերը**

1. Անմաքս առևտրի խանութի տիրապետողների ռեեստրից անմաքս առևտրի խանութի տիրապետողին հանելու հիմքերը սահմանված են Միության մաքսային օրենսգրքի 428-րդ հոդվածով:
2. Միության մաքսային օրենսգրքի 428-րդ հոդվածի 1-ին կետի 4-րդ ենթակետով սահմանված հիմքով անմաքս առևտրի խանութի տիրապետողը չի հանվում անմաքս առևտրի խանութի տիրապետողների ռեեստրից այն դեպքերում, երբ վերակազմավորումը տեղի է ունեցել Հայաստանի Հանրապետության քաղաքացիական օրենսգրքի 64-րդ հոդվածի 1-ին կամ 5-րդ կետերով սահմանված եղանակով և չի հանգեցրել ստեղծված իրավաբանական անձի՝ որպես անմաքս առևտրի խանութ գրանցվելու համար ապահովված պայմանների բացակայությանը:
3. Միության մաքսային օրենսգրքի 428-րդ հոդվածի 2-րդ կետին համապատասխան, իրավաբանական անձին անմաքս առևտրի խանութի տիրապետողների ռեեստրից հանելու՝ Միության մաքսային օրենսգրքի 428-րդ հոդվածի 1-ին կետով սահմանված հիմքերից բացի այլ լրացուցիչ հիմքերը սահմանվում են օրենքով:

**ԳԼՈՒԽ 57**

**ԼԻԱԶՈՐՎԱԾ ՏՆՏԵՍԱԿԱՆ ՕՊԵՐԱՏՈՐԸ**

**Հոդված 288. Լիազորված տնտեսական օպերատորը**

1. Լիազորված տնտեսական օպերատորն օրենքով սահմանված կարգով հիմնադրված` արտաքին տնտեսական գործունեություն իրականացնող իրավաբանական անձն է, որը համապատասխանում է Միության մաքսային օրենսգրքով և սույն օրենքով սահմանված չափանիշներին:
2. Իրավաբանական անձին լիազորված տնտեսական օպերատորների ռեեստրում հաշվառելու, ռեեստրից հանելու, լիազորված տնտեսական օպերատորների ռեեստրում հաշ­վառ­ման մասին վկայականի գործողության կասեցման և վերականգնման կարգը Միության մաքսային օենսգրքով չկարգավորված մասով կարող է սահմանել Կառավա­րությունը:

**Հոդված 289. Լիազորված տնտեսական օպերատորների ռեեստրում**

**հաշվառելու պայմանները**

1. Լիազորված տնտեսական օպերատորների ռեեստրում հաշվառելու պայմանները սահմանված են Միության մաքսային օրենսգրքի 433-րդ հոդվածով:
2. Միության մաքսային օրենսգրքի 433-րդ հոդվածի 1-ին կետի 1-ին ենթակետի երկրորդ պարբերությանը համապատասխան, լիազորված տնտեսական օպերատորի 1-ին տեսակի վկայականի տրամադրմամբ լիազորված տնտեսական օպերատորների ռեեստրում հաշվա­ռելու պայման է հանդիսանում արտաքին տնտեսական գործունեություն իրականացնող անձանց կողմից (բացառությամբ ապրանքների փոխադրման ծառայությունների մատուց­ման) յուրաքանչյուր տարվա ընթացքում ոչ պակաս, քան 10 ապրանքների հայտա­րարագրի ներկայացումը կամ Միության մաքսային սահմանով յուրաքանչյուր տարվա ընթացքում ոչ պակաս, քան 500.000 եվրոյին համարժեք ընդհանուր արժեքով ապրանք­ների տեղափոխումը՝ հաշվարկված մաքսային մարմնի կողմից դիմումի գրանցման օրվա դրությամբ գործող փոխարժեքով:
3. Միության մաքսային օրենսգրքի 433-րդ հոդվածի 1-ին կետի 1-ին ենթակետի չորրորդ պարբերությանը համապատասխան, լիազորված տնտեսական օպերատորի 1-ին տեսակի վկայականի տրամադրմամբ լիազորված տնտեսական օպերատորների ռեեստրում հաշվառման պայման է հանդիսանում որպես մաքսային ներկայացուցիչ մաքսային գործի ոլորտում գործունեություն իրականացնող անձանց կողմից յուրաքանչյուր տարվա ընթացքում ոչ պակաս, քան 200 մաքսային հայտարարագրերի ներկայացումը կամ նրանց կողմից ներկայացված մաքսային հայտարարագրերում յուրաքանչյուր տարվա ընթացքում ոչ պակաս, քան 500.000 եվրոյին համարժեք ընդհանուր արժեքով ապրանքների հայտա­րարագրումը՝ հաշվարկված մաքսային մարմնի կողմից դիմումի գրանցման օրվա դրությամբ գործող փոխարժեքով:
4. Միության մաքսային օրենսգրքի 433-րդ հոդվածի 1-ին կետի 1-ին ենթակետի հինգերորդ պարբերությանը համապատասխան, լիազորված տնտեսական օպերատորի 1-ին տեսակի վկայականի տրամադրմամբ լիազորված տնտեսական օպերատորների ռեեստրում հաշվառման պայման է հանդիսանում որպես մաքսային պահեստների և ժամա­նակավոր պահպանման պահեստների տիրապետողներ մաքսային գործի ոլորտում գործու­նեություն իրականացնող անձանց կողմից յուրաքանչյուր տարվա ընթացքում ոչ պակաս, քան 500.000 եվրոյին համարժեք ընդհանուր արժեքով ապրանքների պահպանության իրա­կա­նացումը՝ հաշվարկված մաքսային մարմնի կողմից դիմումի գրանցման օրվա դրությամբ գործող փոխարժեքով:
5. Սույն օրենքով, վարչական և քրեական իրավախախտումների վերաբերյալ Հայաս­տանի Հանրապետության օրենսդրությամբ սահմանված այն իրավախախտումների ցանկը, որոնք հիմք են հանդիսանում լիազորված տնտեսական օպերատորների ռեեստրում իրավաբանական անձին չհաշվառելու համար, սահմանում է Կառավարությունը:
6. Միության մաքսային օրենսգրքի 433-րդ հոդվածի 1-ին կետի 7-րդ ենթակետին համապատասխան, լիազորված տնտեսական օպերատորների՝ ապրանքների հաշվառման համակարգին ներկայացվող պահանջները սահմանում է Կոմիտեն:
7. Միության մաքսային օրենսգրքի 433-րդ հոդվածի 4-րդ կետին համապատասխան, այն դեպքում, երբ ապրանքների արտադրության կամ արտահանման գործունեություն իրականացնող իավաբանական անձի ֆինանսական կայունությունը չի համապա­տաս­խանում Միության մաքսային օրենսգրքի 433-րդ հոդվածի 7-րդ կետով սահմանված կարգով որոշվող ցուցանիշին, 2-րդ տեսակի վկայականի տրամադրմամբ լիազորված տնտեսական օպերատորների ռեեստրում հաշվառման պայման է հանդիսանում լիազորված տնտեսական օպերատորի պարտավորությունների կատարման ապահովման տրամադրումը ոչ պակաս, քան 150.000 եվրոյին համարժեք չափով՝ հաշվարկված մաքսային մարմնի կողմից դիմումի գրանցման օրվա դրությամբ գործող փոխարժեքով:
8. Միության մաքսային օրենսգրքի 433-րդ հոդվածի 6-րդ կետին համապատասխան, լիազորված տնտեսական օպերատորների ռեեստրում իրավաբանական անձի հաշվառման լրացուցիչ չափանիշները սահմանվում են օրենքով:
9. Կառավարությունը, Միության մաքսային օրենսգրքի 433-րդ հոդվածի 7-րդ կետին համա­պատասխան, կարող է սահմանել լիազորված տնտեսական օպերատորների ռեեստ­րում հաշվառելու համար հավակնող իրավաբանական անձանց ֆինանսական կայունու­թյան որոշման կարգը՝ Հանձնաժողովի կողմից նախատեսված դեպքերում:

**Հոդված 290. Լիազորված տնտեսական օպերատորի շինություններում,**

**տարածքներում կամ բաց հրապարակներում ապրանքների**

**ժամանակավոր պահպանման առանձնահատկությունները**

1. Լիազորված տնտեսական օպերատորի շինություններում, տարածքներում կամ բաց հրապարակներում ապրանքների ժամանակավոր պահպանումն իրականացվում է Միության մաքսային օրենսգրքի 439-րդ հոդվածին համապատասխան:
2. Լիազորված տնտեսական օպերատորի շինություններում, տարածքներում կամ բաց հրապարակներում ժամանակավոր պահպանվող ապրանքների և այլ ապրանքների պահպանության առանձնահատկությունները սահմանում է Կառավարությունը:

**Հոդված 291. Լիազորված տնտեսական օպերատորների ռեեստրում**

**հաշվառման նպատակով ներկայացվող դիմումը**

1. Լիազորված տնտեսական օպերատորների ռեեստրում հաշվառման նպատակով իրավաբանական անձը մաքսային մարմին էլեկտրոնային կամ թղթային եղանակով պետք է ներկայացնի դիմում, որի ձևը, լրացման կարգը, ինչպես նաև նշված դիմումի մեջ ներառված տեղեկությունները հավաստող փաստաթղթերի ցանկը սահմանում է Հանձնաժողովը:
2. Իրավաբանական անձը սույն հոդվածի 1-ին մասով նախատեսված դիմումի հետ ներկայացնում է Միության մաքսային օրենսգրքով նախատեսված՝ լիազորված տնտեսական օպերատորի պարտավորությունների կատարման ապահովումը հավաստող փաստաթղթի բնօրինակները, որոնք ուսումնասիրվելուց հետո վերադարձվում են:
3. Լիազորված տնտեսական օպերատորների ռեեստրում հաշվառման նպատակով իրավաբանական անձի կողմից սույն հոդվածի 1-ին մասին համապատասխան ներկա­յաց­ված դիմումը մաքսային մարմինների կողմից ուսումնասիրվում է հնարավորինս կարճ ժամկե­տում, որը չի կարող գերազանցել 60 օրացուցային օրը:

**Հոդված 292. Լիազորված տնտեսական օպերատորների ռեեստրի վարումը և**

**լիազորված տնտեսական օպերատորների ռեեստրում հաշվառելու**

**վկայականը**

1. Մաքսային մարմինն իրականացնում է լիազորված տնտեսական օպերատորների էլեկտրոնային ռեեստրի վարումը և ապահովում է դրա պարբերական հրապարակումը տեղեկատվական համակարգերի միջոցով՝ Միության մաքսային օրենսգրքի 431-րդ հոդ­վածին համապատասխան:
2. Լիազորված տնտեսական օպերատորի կարգավիճակը իրավաբանական անձին տրամադրում է Կոմիտեն՝ լիազորված տնտեսական օպերատորների ռեեստրում հաշ­վառելու մասին վկայական տալու միջոցով։
3. Մաքսային մարմինը 5 աշխատանքային օրվա ընթացքում ստուգում է լիազորված տնտեսական օպերատորի կողմից Միության մաքսային օրենսգրքի 442-րդ հոդվածի 1-ին կետի 3-րդ ենթակետին համապատասխան ներկայացված տեղեկատվության արժա­նա­հա­վա­տությունը և անհրաժեշտության դեպքում փոփոխում է լիազորված տնտեսական օպերա­տորի ռեեստրում հաշվառելու մասին վկայականը կամ տրամադրում է նոր վկայական:

**Հոդված 293. Լիազորված տնտեսական օպերատորի վկայականի**

**գործողության կասեցումը և լիազորված տնտեսական**

**օպերատորների ռեեստրից իրավաբանական անձին**

**հանելու հիմքերը**

1. Լիազորված տնտեսական օպերատորի վկայականի գործողության կասեցման հիմքերը սահմանված են Միության մաքսային օրենսգրքի 435-րդ հոդվածի 1-ին կետով:
2. Միության մաքսային օրենսգրքի 435-րդ հոդվածի 1-ին կետով սահմանված դեպքերում լիազորված տնտեսական օպերատորի վկայականի գործողության կասեցման համար հիմք հանդիսացող՝ սույն օրենքով, վարչական և քրեական իրավախախտումների վերաբերյալ Հայաստանի հանրապետության օրենսդրությամբ սահմանված իրավա­խախտում­ների ցանկը սահմանում է Կառավարությունը:
3. Միության մաքսային օրենսգրքի 435-րդ հոդվածի 2-րդ կետին համապատասխան, լիազորված տնտեսական օպերատորի վկայականի գործողության կասեցման լրացուցիչ հիմքերը կարող են սահմանվել օրենքով:
4. Լիազորված տնտեսական օպերատորների ռեեստրից իրավաբանական անձին հանելու հիմքերը սահմանված են Միության մաքսային օրենսգրքի 435-րդ հոդվածի 8-րդ կետով:
5. Միության մաքսային օրենսգրքի 435-րդ հոդվածի 8-րդ կետի 3-րդ կետին համապատասխան, իրավաբանական անձի վերակազմակերպումը հիմք չէ իրավաբա­նա­կան անձին լիազորված տնտեսական օպերատորների ռեեստրից հանելու համար այն դեպ­քում, երբ վերակազմակերպումը տեղի է ունեցել Հայաստանի Հանրապետության քաղա­քացիա­կան օրենսգրքի 64-րդ հոդվածի 1-ին կամ 5-րդ կետերով սահմանված եղանակներով և չի հանգեցրել վերակազմակերպված իրավաբանական անձի՝ լիազորված տնտեսական օպերատորների ռեեստրում հաշվառելու համար Միության մաքսային օրենսգրքով և սույն օրենքով սահմանված պայմանների պահպանվածության բացակայությանը:
6. Միության մաքսային օրենսգրքի 435-րդ հոդվածի 8-րդ կետով սահմանված դեպքերում իրավաբանական անձին լիազորված տնտեսական օպերատորների ռեեստրից հանելու համար հիմք հանդիսացող՝ սույն օրենքով, վարչական և քրեական իրավա­խախտում­ների վերաբերյալ Հայաստանի հանրապետության օրենսդրությամբ սահմանված իրավախախտումների ցանկը սահմանում է Կառավարությունը:
7. Միության մաքսային օրենսգրքի 435-րդ հոդվածի 9-րդ կետին համապատասխան, իրավաբանական անձին լիազորված տնտեսական օպերատորների ռեեստրից հանելու լրացուցիչ հիմքերը սահմանվում են օրենքով:

Սույն օրենքի 58-րդ գլխով սահմանված՝ մաքսային կանոնների խախտում հայտնա­բերելու դեպքում Միության մաքսային օրենսգրքի 435-րդ հոդվածի 1-ին կետի 11-րդ ենթա­կետով ամրագրված հիմքով լիազորված տնտեսական օպերատորի վկայականի գործողությունը չի կասեցվում, եթե մաքսային կանոնների խախտման հայտնաբերման օրն ընդգրկող տարվա ընթացքում լիազորված տնտեսական օպերատորի նկատմամբ մաքսային կանոնների խախտման համար վարույթ հարուցվում է առաջին անգամ:

**Հոդված 294. Լիազորված տնտեսական օպերատորի հաշվառման համակարգի**

**և հաշվետվությունների ներկայացման կարգը**

1. Լիազորված տնտեսական օպերատորը պարտավոր է իր կողմից ներմուծվող և արտա­հանվող ապրանքների համար իրականացնել առանձնացված հաշվառում՝ ապահո­վելով Հայաստանի Հանրապետության օրենսդրությանը համապատասխան մաքսային հսկո­ղության ենթակա ապրանքների և դրանց շարժի վերաբերյալ ամբողջական և ճշգրիտ ձևավորված հաշվապահական և հարկային հաշվառում:
2. Լիազորված տնտեսական օպերատորը պարտավոր է յուրաքանչյուր եռամսյակ՝ մինչև եռամսյակին հաջորդող ամսվա 10-ը ներառյալ, մաքսային մարմիններ ներկայացնել հաշվետվություն՝ հատուկ պարզեցումներով տեղափոխվող ապրանքների վերաբերյալ:
3. Հատուկ պարզեցումներով տեղափոխվող ապրանքների վերաբերյալ հաշվետ­վու­թյունը պետք է ներառի տեղեկատվություն՝ ապրանքները ժամանակավոր պահպանման հանձ­նելու ամսաթվի, դրանց նկատմամբ կիրառված հատուկ պարզեցումների, մաքսային հայտա­րարագրի համարի, ԱՏԳ ԱԱ ծածկագրի, ապրանքի զուտ և համախառն քաշի, մաքսային արժեքի, մաքսային ձևակերպման արդյունքում հաշվարկված մաքսային վճար­ների վերաբերյալ, ինչպես նաև այն անձի վերաբերյալ, որի անունից իրականացվում են մաքսային ձևակերպումները, ինչպես նաև մաքսային հսկողության համար անհրաժեշտ այլ տեղեկություններ:
4. Հաշվետվությունները մաքսային մարմիններ են ներկայացվում թղթային կամ էլեկտրոնային եղանակով՝ իրավաբանական անձի ղեկավարի ստորագրությամբ (էլեկտրո­նային եղանակի դեպքում՝ էլեկտրոնային թվային ստորագրությամբ):
5. Հաշվետվությունները չներկայացնելու կամ ոչ ժամանակին ներկայացնելու կամ ժամանակին, սակայն ոչ հավաստի տեղեկություններով ներկայացնելու դեպքերում լիազոր­ված տնտեսական օպերատորը պատասխանատվություն է կրում սույն օրենքով սահմանված կարգով:
6. Լիազորված տնտեսական օպերատորի կողմից սույն հոդվածով սահմանված կարգով ներկայացված հաշվետվության ձևը սահմանում է Կոմիտեն:

**Հոդված 295. Լիազորված տնտեսական օպերատորի պարտավորությունների**

**կատարման ապահովումը**

1. Լիազորված տնտեսական օպերատորի պարտավորությունների կատարման ապահո­­վումն իրականացվում է Միության մաքսային օրենսգրքի 436-րդ հոդվածով և սույն հոդ­վածով սահմանված դրույթներին համապատասխան:
2. Լիազորված տնտեսական օպերատորի պարտավորությունների կատարման ապահո­­վումն իրականացվում է Միության մաքսային օրենսգրքի 63-րդ հոդվածի 1-ին կետով սահմանված և Միության մաքսային օրենսգրքի 63-րդ հոդվածի 2-րդ կետին համա­պա­տաս­խան՝ սույն օրենքով սահմանված մաքսատուրքերի, հարկերի, հատուկ, հակագնագցման և փոխհատուցման տուրքերի վճարման գծով պարտավորությունների կատարման ապահով­ման եղանակներից ցանկացածով՝ սույն օրենքի 51-54-րդ հոդվածներով սահմանված կար­գով կամ դրանցից մի քանիսի զուգակց­մամբ:

Սույն օրենքով սահմանված եղանակներից մի քանիսի կիրառմամբ լիազորված տնտե­սա­կան օպերատորի կողմից մաք­սա­տուրքի, հարկերի, հատուկ, հակագնագցման և փոխ­հա­­տուցման տուրքերի գծով պար­տավո­րությունների կատարման ապահովման դեպ­քում դրանց օգտագործման հերթա­կանու­­թյունը և կարգը սահմանում է Կոմիտեն:

1. Լիազորված տնտեսական օպերատորի կողմից Միության մաքսային օրենսգրքի 436-րդ հոդվածով սահմանված՝ լիազորված տնտեսական օպերատորի պարտավո­րու­թյուն­ների կատարման ապահովումը տրամադրվում է Հայաստանի Հանրապետության արժույթով՝ հաշվարկված Միության մաքսային օրենսգրքի 436-րդ հոդվածի 11-րդ կետին համա­պատասխան:
2. Լիազորված տնտեսական օպերատորի կողմից տրամադրված՝ պարտավո­րություն­ների կատարման ապահովման եղանակի փոխարինումն իրականացվում է Միության մաքսային օրենսգրքի 436-րդ հոդվածի 8-րդ կետով սահմանված պայմանի պահպանման պարագայում:
3. Լիազորված տնտեսական օպերատորի կողմից տրամադրված՝ պարտավորու­թյուն­ների կատարման ապահովման եղանակի փոխարինման համար դիմում է ներկա­յացվում է մաքսային մարմին:
4. Սույն հոդվածի 5-րդ մասում նշված դիմումը ներկայացվում է ընտրված եղանակով լիազորված տնտեսական օպերատորի պարտավորությունների կատարման ապահովումը հավաստող փաստաթղթի հետ միասին՝ էլեկտրոնային եղանակով կամ թղթային կրիչով՝ դիմումի մեջ նշելով լիազորված տնտեսական օպերատորի պարտավորությունների կատար­ման ապահովումը կամ դրա մասը, որը նախատեսվում է փոխարինել:
5. Մաքսային մարմինը 5 աշխատանքային օրվա ընթացքում ուսումնասիրում է սույն հոդվածի 5-րդ մասում նշված դիմումը և կից ներկայացվող փաստաթղթերը, որի բավարար­ման պարագայում մաքսային մարմինը փոխարինում է լիազորված տնտեսական օպերա­տորի պարտավորությունների կատարման ապահովումը նոր ապահովմամբ՝ վերա­դարձնելով նախկինում տրամադրված ապահովումը:
6. Լիազորված տնտեսական օպերատորի կողմից սույն հոդվածին համապատասխան ներկայացված պարտավորությունների կատարման ապահովումը ընդունելի չլինելու դեպ­քում մաքսային մարմինը 5 աշխատանքային օրվա ընթացքում վերադարձնում է այն՝ գրավոր ծանուցելով դիմումի մերժման և դրա պատճառների մասին:
7. Լիազորված տնտեսական օպերատորի պարտավորությունների կատարման ապահովման չափի նվազեցումն իրականացվում է Միության մաքսային օրենսգրքի 436-րդ հոդվածի 12-22-րդ կետերով սահմանված պայմաններին համապատասխան՝ լիազորված տնտեսական օպերատորի կողմից մաքսային մարմին ներկայացվող դիմումի հիման վրա:
8. Սույն հոդվածի 9-րդ մասում նշված դիմումը ներկայացվում է էլեկտրոնային եղանակով կամ թղթային կրիչով:
9. Մաքսային մարմինը սույն հոդվածի 9-րդ մասում նշված դիմումը ստանալուց հետո՝ 5 աշխատանքային օրվա ընթացքում, ստուգում է լիազորված տնտեսական օպերատորի գործունեության վերաբերյալ իր տրամադրության տակ առկա տեղե­կատ­վությունը, ինչպես նաև Միության մաքսային օրենսգրքի 436-րդ հոդվածի 12-22-րդ կետերով սահմանված պայմանների պահպանումը և սահմանված պայմաններին բավարարման պարագայում կայացնում է լիազորված տնտեսական օպերատորի կողմից ներկայացվող պարտավո­րու­թյուն­ների կատարման ապահովման չափի նվազեցման վերաբերյալ որոշում, որի մասին ծանուցում է լիազորված տնտեսական օպերատորին՝ էլեկտրոնային եղանակով կամ թղթային կրիչով:

Լիազորված տնտեսական օպերատորի գործունեությունը սույն մասով սահմանված պայմաններին չբավարարելու դեպքում մաքսային մարմինը սույն հոդվածի 9-րդ մասում նշված դիմումը ստանալուց հետո՝ 5 աշխատանքային օրվա ընթացքում, էլեկտրոնային եղանակով կամ թղթային կրիչով ծանուցում է լիազորված տնտեսական օպերատորին՝ նրա կողմից ներկայացված պարտավորությունների կատարման ապահովման չափի նվազեցումը մերժելու մասին:

1. Լիազորված տնտեսական օպերատորների կողմից տրամադրված պարտավո­րությունների կատարման ապահովումը վերադարձվում է նրա կողմից էլեկտրոնային եղանակով կամ թղթային կրիչով ներկայացվող դիմումի հիման վրա՝ դիմումի ներկայացման օրվան հաջորդող աշխատանքային օրը՝ Միության մաքսային օրենսգրքի 436-րդ հոդվածի 23-րդ և 25-րդ կետերով սահմանված պայմանների պահպանվածության պարագայում:
2. Միության մաքսային օրենսգրքի 436-րդ հոդվածի 25-րդ կետով սահմանված դեպքից բացի, լիազորված տնտեսական օպերատորի պար­տավո­րությունների կատարման ապահով­ման վերադարձի լրացուցիչ դեպքերը կամ պահանջները սահմանվում են օրենքով:
3. Կառավարությունը, Միության մաքսային օրենսգրքի 436-րդ հոդվածի 26-րդ կետին համա­պատասխան, կարող է սահմանել լիազորված տնտեսական օպերատորի պարտա­վորու­թյունների կատարման ապահովման տրամադրումը հաստատող փաստաթղ­թերը վերա­դարձնելու կարգը և դեպքերը:

**Հոդված 296. Լիազորված տնտեսական օպերատորներին տրամադրվող**

**հատուկ պարզեցումները**

1. Լիազորված տնտեսական օպերատորներին տրամադրվող հատուկ պարզեցումները սահմանված են Միության մաքսային օրենսգրքի 437-րդ հոդվածով:
2. Միության մաքսային օրենսգրքի 437-րդ հոդվածի 3-րդ կետի 2-րդ ենթակետին համա­պա­տասխան, 2-րդ տեսակի վկայական ունեցող լիազորված տնտեսական օպերատորներն իրենց տարածքներում (տարածքների մասերում), շինություններում կամ բաց հրապարակ­ներում (բաց հրապարակների մասերում) կարող են ժամանակավոր պահպանման վերցնել լիազորված տնտեսական օպերատորի կարգավիճակ չունեցող անձանց ապրանքները:
3. Մաքսային մարմինը սահմանում է այն պահանջները, որոնց պահպանման պարա­գայում լիազորված տնտեսական օպերատորները կարող են կիրառել սույն հոդվածի 2-րդ մասում նշված հատուկ պարզեցումը:

**Հոդված 297. Լիազորված տնտեսական օպերատորների շինություններում,**

**տարածքներում կամ բաց հրապարակներում ստեղծված**

**մաքսային հսկողության գոտիներում «Մաքսային տարանցում»**

**մաքսային ընթացակարգի ավարտը**

1. Լիազորված տնտեսական օպերատորի շինություններում, տարածքներում (տարածքների մասերում) կամ բաց հրապարակներում (բաց հրապարակների մասերում) ստեղծված մաքսային հսկողության գոտիներում «Մաքսային տարանցում» մաքսային ընթացակարգի ավարտման առանձնահատկությունները սահմանված են Միության մաքսային օրենսգրքի 440-րդ հոդվածով:
2. Միության մաքսային օրենսգրքի 440-րդ հոդվածի 4-րդ կետի առաջին պարբերությանը համապատասխան, լիազորված տնտեսական օպերատորի կողմից փոխադրողից ապրանք­ների ընդունման ժամանակ կազմվում է ապրանքների հանձնման և ընդունման արձա­նագրու­թյուն՝ 3 օրինակից, որոնք վավերացվում են փոխադրողի և լիազորված տնտեսական օպերատորի կողմից:
3. Սույն հոդվածի 2-րդ մասում նշված արձանագրության ձևը, ինչպես նաև արձա­նագրու­թյան օրինակների բաշխման կարգը սահմանում է Կոմիտեն:
4. Կառավարությունը, Միության մաքսային օրենսգրքի 440-րդ հոդվածի 9-րդ կետին համապատասխան, կարող է սահմանել լիազորված տնտեսական օպերատորի շինություն­ներում, տարածքներում (տարածքների մասերում) կամ բաց հրապարակներում (բաց հրա­պարակների մասերում) ստեղծված մաքսային հսկողության գոտիներում երկաթուղային տրանսպորտով տեղափոխվող ապրանքների համար կիրառված՝ «Մաքսային տարանցում» մաքսային ընթացակարգի ավարտման առանձնահատկու­թյուններ:

**Հոդված 298. Լիազորված տնտեսական օպերատորի կողմից հայտարարագրվող**

**ապրանքների՝ մինչև ապրանքների հայտարարագրի**

**ներկայացումը բաց թողնման առանձնահատկությունները**

1. Լիազորված տնտեսական օպերատորի կողմից հայտարարագրվող ապրանքների՝ մինչև ապրանքների հայտարարագրի ներկայացումը բաց թողնման առանձնա­հատկությունները սահմանված են Միության մաքսային օրենսգրքի 441-րդ հոդվածով:
2. Միության մաքսային օրենսգրքի 441-րդ հոդվածի 3-րդ կետին համապատասխան, մաքսային մարմինը սահմանում է այն դեպքերը, երբ մինչև ապրանքների հայտարարագրի ներկայացումը ապրանքների բաց թողնման մասին լիազորված տնտեսական օպերատորի կողմից ներկայացվող դիմումը մաքսային մարմիններին է ներկայացվում թղթային կրիչով:

**Հոդված 299. Լիազորված տնտեսական օպերատորի պարտականությունները**

1. Լիազորված տնտեսական օպերատորի պարտականությունները սահմանված են Միության մաքսային օրենսգրքի 442-րդ հոդվածով:
2. Լիազորված տնտեսական օպերատորը, Միության մաքսային օրենսգրքի 442-րդ հոդվածի 1-ին կետի 5-րդ ենթակետին համապատասխան, պարտավոր է մաքսային մարմիններ ներկայացնել հաշվետվություն՝ սույն օրենքի 294-րդ հոդվածով սահմանված կարգով:

**Հոդված 300. Մաքսային մարմինների և լիազորված տնտեսական**

**օպերատորների փոխգործակցությունը**

1. Միության մաքսային օրենսգրքի 443-րդ հոդվածի 1-ին կետին համապատասխան, մաքսային մարմինների և լիազորված տնտեսական օպերատորների միջև կնքվում է համագործակցության հուշագիր (պայմանագիր):
2. Կառավարությունը կարող է սահմանել մաքսային մարմինների և լիազորված տնտեսական օպերատորների փոխգործակցության կարգը:

**ԲԱԺԻՆ IX**

**ՄԱՔՍԱՅԻՆ ԿԱՆՈՆՆԵՐԻ ԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԸ ԵՎ ՄԱՔՍԱՅԻՆ ԿԱՆՈՆՆԵՐԻ ԽԱԽՏՈՒՄՆԵՐԻ ՀԱՄԱՐ ՊԱՏԱՍԽԱՆԱՏՎՈՒԹՅՈՒՆԸ**

**ԳԼՈՒԽ 58**

**Հոդված 301. Մաքսային կանոնների խախտումը**

1. Մաքսային կանոնների խախտում է համարվում անձի կողմից կատարված անօրի­նա­­կան գործողությունը կամ անգործությունը, որն ուղղված է Հայաստանի Հանրա­պետու­թյան մաքսային օրենսդրությամբ և մաքսային ոլորտին առնչվող Հայաստանի Հանրա­պետության միջազգային պայմանագրերով Հայաստանի Հանրապետության սահ­մանով տեղափոխ­վող ապրանքների և տրանսպորտային միջոցների մաքսային հսկողու­թյան և մաք­սային ձևակերպ­ման սահմանված կարգի դեմ, և որի համար սույն օրենքով նախա­տեսված է պատասխանատվություն:
2. Ֆիզիկական և պաշտոնատար անձինք մաքսային կանոնները դիտավորյալ կամ անզգուշորեն խախտելու համար ենթակա են պատասխանատվության:
3. Սույն գլխում կիրառվող հասկացությունները օգտագործվում են Միության մաքսային օրենսգրքի և «Վարչական իրավախախտումների վերաբերյալ» ՀՀ օրենսգրքի իմաստներով:

**Հոդված 302. Մաքսային մարմնի պաշտոնատար անձի գործողություններին**

**խոչընդոտելը և մաքսային  մարմնի պաշտոնատար անձի օրինական**

**պահանջին չենթարկվելը**

1. Մաքսային հսկողության շրջանակներում մաքսային մարմնի պաշտոնատար անձի կողմից իրականացվող գործողություններին խոչընդոտելը`

առաջացնում է տուգանք՝ հարյուր հազար դրամի չափով:

1. Մաքսային  մարմնի պաշտոնատար անձի՝ մաքսային ոլորտին վերաբերող օրինա­կան պահանջը չկատարելը`

առաջացնում է տուգանք` հարյուր հազար դրամի չափով:

1. Մաք­սային գործառնու­թյուն­ներ կամ մաքսային հսկողություն իրականացնելու համար ապրանք­ների կամ տրանսպոր­տային միջոցների վերաբերյալ անհրաժեշտ փաս­տաթղ­­թերը կամ տեղեկու­թյուն­ները մաքսային մարմնի պահանջով չներկայացնելը, անկախ մաք­­սային հայտարարագիր կամ այլ մաքսային փաստաթուղթ ներկայացնելուց՝

առաջացնում է տուգանք` ֆիզիկական անձանց համար երեսուն հազար դրամի, իսկ պաշտոնատար անձանց համար՝ հիսուն հազար դրամի չափով:

**Հոդված 303. Ծառայողական պարտականությունները կատարելիս**

**մաքսային մարմնի պաշտոնոտար անձին վիրավորանք հասցնելը**

1. «Հանրային ծառայության մասին» օրենքով, «Մաքսային ծառայության մասին» օրենքով և սույն օրենքով սահմանված մաքսային մարմինների պարտականություններից բխող՝ ծառայողական պարտականությունները կատարելիս մաք­սային մարմնի պաշտոնա­տար անձին վիրավորանք հասցնելը՝

առաջացնում է տուգանք` երկու հարյուր հազար դրամի չափով։

**Հոդված 304. Մաքսային գործառնություններ կամ մաքսային հսկողություն**

**իրականացնելու համար փաստաթղթեր և տեղեկություններ**

**մաքսային մարմնին չներկայացնելը**

1. Սահմանված ժամկետում մաքսային մարմիններին Միության մաքսային օրենսգրքով կամ սույն օրենքով սահմանված մաքսային հայտարարագրերը կամ պարտադիր ներկա­յաց­ման ենթակա այլ մաքսային փաստաթղթերը չներկայացնելը՝

առաջացնում է տուգանք` ֆիզիկական անձանց համար երեսուն հազար դրամի, իսկ պաշտոնատար անձանց համար՝ հիսուն հազար դրամի չափով:

**Հոդված 305. Մաքսային հսկողության ներքո փոխադրվող ապրանքները,**

**տրանսպորտային միջոցները կամ ուղեկցող փաստաթղթերը**

**մաքսային մարմին չհասցնեը կամ մաքսային տարանցման ժամկետը**

**կամ տարանց­ման երթուղին չպահպանելը կամ ապրանքները կամ**

**տրանսպորտային միջոցները մաք­սային մարմնի կողմից**

**սահմանված առաքման վայրից տարբերվող այլ վայր հասցնելը**

1. Մաքսային հսկողության ներքո փոխադրվող ապրանքները կամ տրանսպոր­տային միջոցները կամ դրանք ուղեկցող փաստաթղթերը մաքսային մարմին չհասցնելը, մաքսային մարմնի կողմից սահմանված մաքսային տարանցման ժամկետը կամ տարանց­ման երթուղին չպահպանելը կամ ապրանքները կամ տրանսպորտային միջոցները մաք­սային մարմնի կողմից սահմանված առաքման վայրից տարբերվող այլ վայր հասցնելը`

առա­ջացնում է տուգանք` հարյուր հազար դրամի չափով:

**Հոդված 306. Մաքսային նույնականացման միջոցները հանելը, վնասելը, կորցնելը**

**կամ փոխելը**

1. Մաքսային մարմինների կամ Միության մաքսային օրենսգրքի 437-րդ հոդվածի 2-րդ կետի 6-րդ ենթակետով նախատեսված դեպքում՝ լիազորված տնտեսական օպերատորի կողմից կիրառվող մաքսային նույնականացման միջոցները հանելը կամ վնասելը կամ կորցնելը կամ առանց մաքսային մարմնի թույլտվության փոխելը`

առաջացնում է տուգանք` երկու հարյուր հազար դրամի չափով:

1. Սույն հոդվածի 1-ին մասում նշված արարքը մեկ տարվա ընթացքում կրկին կատարելը՝

առաջացնում է տուգանք՝ չորս հարյուր հազար դրամի չափով։

**Հոդված 307. Առանց մաքսային մարմնի թույլտվության կատարվող բեռնային և այլ**

**գործառնությունները**

1. Առանց մաքսային մարմնի գրավոր թույլտվության մաքսային հսկողության ներքո գտնվող ապրանքների մաքսային հսկողության գոտուց դուրս բերումը, բեռնումը, բեռնա­թա­փումը, փոխաբեռնումը, փաթեթների վնասվածքների վերացումը, փաթեթների բացումը, փաթեթավորումը կամ վերափաթեթավորումը`

առաջացնում է տուգանք` այդ ապրանքների մաքսային արժեքի քսան տոկոսի չափով, իսկ այդ չափի որոշման անհնարինության դեպքում՝ մեկ միլիոն դրամի չափով:

1. Սույն հոդվածի 1-ին մասով նախատեսված խախտումը մեկ տարվա ընթացքում կրկին կատարելը`

առաջացնում է տուգանք` այդ ապրանքների մաքսային արժեքի քառասուն տոկոսի չափով, իսկ այդ չափի որոշման անհնարինության դեպքում՝ երկու միլիոն դրամի չափով։

**Հոդված 308. Առանց մաքսային մարմնի թույլտվության ապրանքներ հանձնելը,**

**օտարելը, ոչնչացնելը, ինչպես նաև կորցնելը**

1. Առանց մաքսային մարմնի գրավոր թույլտվության մաքսային հսկողության ներքո գտնվող ապրանքները կամ տրանսպորտային միջոցները մասնակի կամ ամբողջությամբ հանձնելը, բացառությամբ ֆիզիկական անձանց կողմից անձնական օգտագործման տրանս­պորտային միջոցները հանձնելու, օտարելը, ոչնչացնելը, ինչպես նաև մաքսային հսկողության ներքո գտնվող ապրանքները կորցնելը`

առաջացնում է տուգանք` այդ ապրանքների և տրանսպորտային միջոցների մաք­սային արժեքի երեսուն տոկոսի չափով:

1. Ֆիզիկական անձանց կողմից մաքսային հսկողության ներքո գտնվող անձնական օգտագործման տրանսպորտային միջոցներն առանց մաքսային մարմնի գրավոր թույլտվու­թյան հանձնելը՝

առաջացնում է տուգանք` այդ տրանսպորտային միջոցների մաքսային արժեքի քսան տոկոսի չափով:

**Հոդված 309. Ֆիզիկական անձանց կողմից հետագա արտահանման կամ հետագա**

**ներմուծման պարտավորությունը խախտելը**

1. Ֆիզիկական անձանց կողմից հետագա արտահանման պարտավորությամբ Հայաս­տանի Հանրապետություն ներմուծված անձնական օգտագործման տրանսպորտային միջոց­ները սահմանված ժամկետում Հայաստանի Հանրապետությունից չարտահանելը, եթե հետագա արտահանման պարտավորությունը խախտվել է ավելի քան տասն օրով՝

առաջացնում է տուգանք ֆիզիկական անձանց կողմից այդ տրանսպորտային միջոց­ներն ազատ շրջանառության համար բաց թողնելու նպատակով ներմուծելու համար նախատեսված մաքսային վճարների (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի) մեծության տասը տոկոսի չափով, բայց ոչ պակաս, քան երեսուն հազար դրամի չափով։

1. Ֆիզիկական անձանց կողմից հետագա ներմուծման պարտավորությամբ Հայաս­տանի Հանրապետությունից արտահանված անձնական օգտագործման տրանսպոր­տային միջոցները սահմանված ժամկետում Հայաստանի Հանրապետություն չներմուծելը, եթե հետագա ներմուծման պարտավորությունը խախտվել է ավելի քան տասն օրով՝

առաջացնում է տուգանք՝ երեսուն հազար դրամի չափով։

**Հոդված 310. Հետագա արտահանման կամ հետագա ներմուծման**

**պարտավորությունների խախտումը**

1. Հետագա արտահանման պարտավորությամբ Հայաստանի Հանրապետություն ներմուծված ապրանքները կամ տրանսպորտային միջոցները սահմանված ժամկետում չարտահանելը կամ հետագա ներմուծման պարտավորությամբ արտահանված ապրանք­ները կամ տրանսպորտային միջոցները սահմանված ժամկետում Հայաստանի Հանրա­պետու­թյուն չներմուծելը՝

առաջացնում է տուգանք` խախտման օրվա դրությամբ այդ ապրանքների կամ տրանսպորտային միջոցների համար «Բաց թողնում՝ ներքին սպառման համար» մաքսային ընթացակարգով նախատեսված մաքսային վճարների, մաքսային մարմինների կողմից գանձվող այլ հարկերի, տուրքերի և վճարների (բացառությամբ՝ մաքսային մարմինների կողմից մաքսային գործառնությունների իրականացման համար գանձվող պետական տուրքի) մեծության քսան տոկոսի չափով, բայց ոչ պակաս, քան հիսուն հազար դրամի չափով։

1. Նույն խախտումը, որը զուգորդվել է ապրանքների կամ տրանսպորտային միջոցների օտարմամբ`

առաջացնում է տուգանքի նշանակում` օտարված ապրանքների և տրանսպորտային միջոցների մաքսային արժեքի չափով:

**Հոդված 311. Մաքսային հսկողության ներքո գտնվող ապրանքների և**

**տրանսպորտային միջոցների նկատմամբ արգելված**

**գործողություններ կատարելը**

1. Մաքսային ոլորտը կարգավորող օրենսդրությամբ արգելված դեպքերում մաքսային հսկողության ներքո գտնվող ապրանքների ու տրանսպորտային միջոցների նկատմամբ դրանց բնական մաշվածության կամ բնականոն պայմաններում փոխադրման, պահպանման հետևանքով առաջացած փոփոխություններից բացի այլ փոփոխությունների հանգեցրած գործողություններ կատարելը`

առաջացնում է տուգանք՝ այդ ապրանքների մաքսային արժեքի հիսուն տոկոսի չափով, բայց ոչ պակաս քան երկու հարյուր հազար դրամի չափով:

**Հոդված 312. Հայաստանի Հանրապետության սահմանով ապրանքների և**

**տրանսպորտային միջոցների տեղափոխումը` մաքսային**

**հսկողությունը շրջանցելով**

1. Հայաստանի Հանրապետության պետական սահմանով մաքսային հսկողության ներքո գտնվող ապրանքների կամ տրանսպոր­տային միջոցների տեղափոխումը` մաքսային հսկողությունը շրջանցելով, այսինքն` Հայաստանի Հանրապետության պետական սահմանով դրանց տեղափոխումը մաք­սային մարմնի գտնվելու վայրից դուրս՝ հանցագործության հատկանիշների բացա­կայու­թյան դեպքում՝

առաջացնում է տուգանքի նշանակում` այդ ապրանքների կամ տրանսպորտային միջոցների մաքսային արժեքի հիսուն տոկոսի չափով, իսկ այդ չափի որոշման անհնարի­նության դեպքում՝ մեկ միլիոն դրամի չափով:

**Հոդված 313. Հայաստանի Հանրապետության պետական սահմանով ապրանքների**

**տեղափոխումը` մաքսային հսկողությունից թաքցնելով**

1. Հայաստանի Հանրապետության պետական սահմանով մաքսային հսկողության ներքո գտնվող ապրանքների տեղափո­խումը` մաքսային հսկողությունից թաքցնելով` գաղտնարանների օգտագործմամբ, ապրանք­­ների հայտնաբերումը դժվարացնող այլ եղանակներով կամ ապրանքներին այլ տեսք տալու միջոցով՝ հանցագործության հատկանիշների բացակայության դեպքում՝

առաջացնում է տուգանք` այդ ապրանքների մաքսային արժեքի հիսուն տոկոսի չափով, իսկ այդ չափի որոշման անհնարինության դեպքում` մեկ միլիոն դրամի չափով:

**Հոդված 314. Կանխիկ դրամական միջոցների, վճարային գործիքների**

**ապօրինի տեղափոխումը**

1. Միության մաքսային սահմանով կանխիկ դրամական միջոցների կամ վճարային գործիքների ապօրինի տեղափոխումը, որը կատարվել է մանր չափերով և առանց մաքսային հսկողության կամ դրանից թաքցնելով, կամ դրանց մասին հավաստի տեղեկու­թյունները սահմանված կարգով չհայտարարագրելու կամ ոչ իր անվամբ հայտարա­րագրելու, կամ դրանց տեղափոխման համար սահմանված կանոնները խախտելու, կամ մաք­սային կամ այլ փաստաթղթերը խաբեությամբ օգտագործելու միջոցով՝

առաջացնում է տուգանք` ապօրինի տեղափոխված կանխիկ դրամական միջոցների գումարի կամ ապօրինի տեղափոխված վճարային գործիքների անվանական արժեքի տասը տոկոսի չափով:

1. Սույն հոդվածի 1-ին մասով նախատեսված արարքը համարվում է մանր չափերով կատարված, եթե ապօրինի տեղափոխված կանխիկ դրամական միջոցների գումարը կամ ապօրինի տեղափոխված վճարային գործիքների արժեքը գերազանցում է Միության մաքսային օրենսդրությամբ թույլատրելի, առանց գրավոր հայտարարագրման տեղափոխ­վող կանխիկ դրամական միջոցների կամ վճարային գործիքների արժեքը, բայց չի գերա­զանցում Հայաստանի Հանրապետության քրեական օրենսգրքի 291-րդ հոդվածի 4-րդ մասով սահմանված խոշոր չափը: Ապօրինի տեղափոխված կանխիկ դրամական միջոցների գումարի կամ ապօրինի տեղափոխված վճարային գործիքների արժեքի չափը հաշվարկելիս ապօրինի տեղափոխված կանխիկ դրամական միջոցների ընդհանուր գումարից կամ ապօրինի տեղափոխված վճարային գործիքների արժեքից ենթակա է նվազեցման այն չափը, որը Միության օրենսդրությամբ թույլատրվում է տեղափոխել առանց հայտարա­րագրման:

**Հոդված 315. Մաքսային սահմանով ահաբեկչության ֆինանսավորմանն ուղղված**

**կամ հանցավոր ճանապարհով ստացված արժույթի կամ ըստ**

**ներկայացնողի արժեթղթերի տեղափոխումը**

1. Միության մաքսային սահմանով ահաբեկչության ֆինանսավորմանն ուղղված կամ Հայաստանի Հանրապետության քրեական օրենսգրքի 296-րդ հոդվածի իմաստով հան­ցավոր ճանապարհով ստացված արժույթի կամ ըստ ներկայացնողի արժեթղթերի տեղափո­խումը, եթե արարքը չի պարունակում հանցագործության հատկանիշներ`

առաջացնում է տուգանք՝ այդ արժույթի չափով կամ ըստ ներկայացնողի արժեթղթի անվանական արժեքի կամ դրանով տրվող հանձնարարության գումարի չափով:

**Հոդված 316. Հայաստանի Հանրապետության  պետական սահմանով**

**ապրանքների և տրանսպորտային միջոցների տեղափոխումը`**

**մաքսային և այլ փաստաթղթերը կամ մաքսային նույնականացման**

**միջոցները խաբեությամբ օգտագործելով**

1. Հայաստանի Հանրապետության պետական սահմանով ապրանքների կամ տրանս­պոր­­տային միջոցների տեղափոխումը կամ ժամանակավոր պահպանման հանձնելը` մաքսային գործառնությունների կամ հսկողության իրականացման համար կեղծ, անօրինա­կան ճանապարհով ստացված, անվավեր համարված կամ այլ ապրանքներին և տրանսպոր­տային միջոցներին վերաբերող մաքսային և այլ փաստաթղթեր մաքսային մարմնին ներկա­յաց­նելով, ինչպես նաև կեղծ մաքսային նույնականացման միջոցներ օգտագործելով՝ հան­ցագոր­ծության հատկանիշների բացակայության դեպքում`

առաջացնում է տուգանք՝ ֆիզիկական անձանց նկատմամբ այդ ապրանքների կամ տրանսպորտային միջոցների արժեքի տասը տոկոսի չափով, բայց ոչ պակաս քան հինգ հարյուր հազար դրամի չափով, իսկ պաշտոնատար անձանց նկատմամբ՝ այդ ապրանքների կամ տրանսպորտային միջոցների մաքսային արժեքի հիսուն տոկոսի չափով, բայց ոչ պակաս քան մեկ միլիոն դրամի չափով:

**Հոդված 317. Ապրանքները և տրանսպորտային միջոցները չհայտարարագրելը**

**կամ դրանց հայտարարագրելը ոչ իրենց անվանմամբ կամ**

**հայտարարագրման ժամանակ ոչ ճշգրիտ տեղեկություններ նշելը**

1. Ապրանքները կամ տրանսպորտային միջոցները չհայտարարագրելը կամ ոչ իրենց անվանմամբ հայտարարագրելը կամ հայտարարագրում ոչ ճշգրիտ տեղեկություններ նշելը, ինչի արդյունքում չի առաջանում մաքսային վճարների, մաքսային մարմինների կողմից գանձ­վող այլ հարկերի, տուրքերի և վճարների (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի), չհաշվարկում (պակաս հաշվարկում) կամ չվճարում (պակաս վճարում), ինչպես նաև արգելքների և սահմանափակումների, ոչ սակագնային կարգավորման միջոցների չկիրա­ռում՝ հանցագործության հատկանիշների բացակայության դեպքում՝

առաջացնում է նախազգուշացում:

1. Սույն հոդվածի 1-ին մասով սահմանված արարքը մեկ տարվա ընթացքում կրկին կատարելը՝

առաջացնում է տուգանք` տասը հազար դրամի չափով:

1. Սույն հոդվածի 1-ին մասով սահմանված արարքը, որի արդյունքում առաջանում է մաքսային վճարների, մաքսային մարմինների կողմից գանձվող այլ հարկերի, տուրքերի և վճարների (բացառությամբ մաքսային մարմինների կողմից մաքսային գործառնու­թյուն­ների իրականացման համար գանձվող պետական տուրքի), տուրքերի չհաշվարկում (պակաս հաշվարկում) կամ չվճարում (պակաս վճարում)՝ հանցագործության հատկանիշների բացակայության դեպքում՝

առաջացնում է տուգանք՝ չհաշվարկված (պակաս հաշվարկված) կամ չվճարված (պակաս վճարված) մաքսային վճարների, մաքսային մարմինների կողմից գանձվող այլ հարկերի, տուրքերի և վճարների (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի), ընդհանուր գումարի քսան տոկոսի չափով, բայց ոչ պակաս, քան երեսուն հազար դրամի չափով:

1. Մտավոր սեփականության օբյեկտ հանդիսացող ապրանքների վերաբերյալ անհրա­­­­ժեշտ տեղեկությունները չհայտարարագրելը կամ ոչ ճշգրիտ հայտարարագրելը՝

առաջացնում է տուգանք՝ քսան հազար դրամի չափով:

1. Սույն հոդվածի 1-ին մասով սահմանված արարքը, որն առաջացնում է արգելքների և սահմանափակումների, ոչ սակագնային կարգավորման միջոցների չկիրառում`

առաջացնում է տուգանքի նշանակում` այդ ապրանքների կամ տրանսպորտային միջոցների մաքսային արժեքի քսան տոկոսի չափով, բայց ոչ պակաս, քան երեսուն հազար դրամի չափով:

1. Հայտարարատուն կամ մաքսային ներկայացուցիչը ազատվում է սույն հոդվածով նախատեսված իրավախախտման համար սահմանված վարչական պատասխա­նատ­վու­թյունից, եթե ապրանքները կամ տրանսպորտային միջոցները չհայտարարագրելու կամ ոչ իրենց անվանմամբ հայտարարագրելու կամ հայտարարագրում ոչ ճշգրիտ տեղեկություններ նշելու մասին կամավոր ծանուցել է այն մաքսային մարմնին, որն իրականացրել է ապրանք­ների բաց թողնումը, եթե մինչև նման ծանուցմանը նախորդող ամսաթիվը պահպանվել են հետևյալ պայմանները՝
2. եթե ծանուցման մեջ նշված ապրանքների կապակցությամբ մաքսային մարմինը չի հայտնաբերել մաքսային կանոնների խախտման փաստ.
3. եթե մաքսային մարմինը չի ծանուցել հայտարարատուին ապրանքների բաց թողնումից հետո մաքսային հսկողություն իրականացնելու մասին կամ չի սկսել մաքսային ստու­գում:

**Հոդված 318. Պայմանական բաց թողնված ապրանքները և տրանսպորտային**

**միջոցները անօրինական օգտագործելը կամ տնօրինելը**

1. Մաքսային օրենսդրությամբ սահմանված՝ պայմանական բաց թողնված ապրանք­ները կամ տրանսպորտային միջոցները բաց թողնման պայմանի խախտմամբ օգտագոր­ծելը կամ տնօրինելը, որը հանգեցրել ներմուծման մաքսատուրքերի, հարկերի չվճարման՝

առաջացնում է տուգանք՝ ապրանքների կամ տրանսպորտային միջոցների համար արտոնությունների կիրառման արդյունքում չհաշվարկված (պակաս հաշվարկված) կամ չվճարված (պակաս վճարված) ներմուծման մաքսատուրքերի, հարկերի (բացառու­թյամբ մաքսային մարմինների կողմից մաքսային գործառնությունների իրականացման համար գանձվող պետական տուրքի) ընդհանուր գումարի հիսուն տոկոսի չափով:

Սույն հոդվածի 1-ին մասով սահմանված արարքը, որը չի հանգեցրել ներմուծման մաքսատուրքերի, հարկերի չվճարմանը և արգելքների ու սահմանափակումների, ոչ սակագնային կարգավորման միջոցների չկիրառմանը՝առաջացնում է տուգանք՝ քսան հազար դրամի չափով:

1. Սույն հոդվածի 1-ին մասով սահմանված արարքը, որը հանգեցրել է արգելքների և սահմանափակումների, ոչ սակագնային կարգավորման միջոցների չկիրառման`

առաջացնում է տուգանք՝ այդ ապրանքների կամ տրանսպորտային միջոցների մաքսային արժեքի քսան տոկոսի չափով, բայց ոչ պակաս հարյուր հազար դրամի չափով:

**Հոդված 319. Մաքսային վճարների, մաքսային մարմինների կողմից գանձվող այլ**

**հարկերի, տուրքերի և վճարների վճարման սահմանված**

**ժամկետները խախտելը**

1. Մաքսային վճարները, մաքսային մարմինների կողմից գանձվող այլ հարկերը, տուրքերը և վճարները սահ­ման­ված ժամկետներում չվճարելը՝

առաջացնում է տուգանք` տասը հազար դրամի չափով:

**Հոդված 320.** **Մաքսային գործի բնագավառում գործունեություն իրականացնող**

**անձանց կողմից Միության մաքսային օրենսգրքով սահմանված**

**պարտականությունները չկատարելը**

1. Մաքսային ներկայացուցիչների կողմից Միության մաքսային օրենսգրքի 405-րդ հոդ­վածով, ժամանակավոր պահպանման պահեստների կազմակերպիչների կողմից Միու­թյան մաքսային օրենսգրքի 414-րդ հոդվածով, մաքսային պահեստների կազմակերպիչների կողմից Միության մաքսային օրենսգրքի 419-րդ հոդվածով, ազատ պահեստների կազմակերպիչ­ների կողմից Միության մաքսային օրենսգրքի 424-րդ հոդվածով, անմաքս առևտրի խանութի կազմակերպիչների կողմից Միության մաքսային օրենսգրքի 429-րդ հոդվածով սահմանված պարտա­կանություն­ները չկատարելը՝

առաջացնում է տուգանք՝ պաշտոնատար անձանց նկատմամբ երեսուն հազար դրամի չափով:

**Հոդված 321. Լիազորված տնտեսական օպերատորի կողմից Միության մաքսային**

**օրենսգրքով սահմանված պարտականությունները չկատարելը**

1. Լիազորված տնտեսական օպերատորի կողմից սույն օրենքով սահմանված կարգով հաշվետվություններ չներկայացնելը, ինչպես նաև Միության մաքսային օրենսգրքի 442-րդ հոդ­վածի 1-ին մասի 3-րդ և 4-րդ կետերով, 3-րդ մասի 2-րդ և 3-րդ ­կետե­րով սահմանված պարտականությունները չկատարելը՝

առաջացնում է տուգանք` պաշտոնատար անձանց նկատմամբ երեսուն հազար դրամի չափով:

**ԳԼՈՒԽ 59**

**ՄԱՔՍԱՅԻՆ ԿԱՆՈՆՆԵՐԻ ԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 322. Մաքսային կանոնների խախտման վերաբերյալ վարույթի**

**առանձնահատկությունները**

1. Մաքսային ոլորտում սույն օրենքի 58-րդ գլխով նախատեսված իրավախախ­տում­ների վերաբերյալ գործերի վարույթն իրականացվում է Վարչական իրավախախ­տում­ների վերա­բերյալ Հայաստանի Հանրապետության օրենսգրքին, «Վարչարարության հիմունք­ների և վարչական վարույթի մասին» օրենքին և սույն գլխով սահ­մանված առանձնա­հատ­կու­թյուն­ներին համապատասխան:
2. Մաքսային կանոնների խախտումների վերաբերյալ վարույթի ընթացքում մաքսային մարմինների կողմից իրականացվող առանձին գործողությունների առանձնահատ­կություն­ները սահմանվում են Վարչական իրավախախտումների վերաբերյալ Հայաստանի Հանրա­պե­տու­թյան օրենսգրքով, սույն օրենքով, ինչպես նաև Միության մաքսային իրավա­հարա­բերու­թյունները կարգավորող ակտերով:
3. Մաքսային կանոնների խախտման վերաբերյալ գործերի վարույթն իրականացնում են մաքսային մարմինների ղեկավարների կողմից որոշված պաշտոնատար անձինք:
4. Մաքսային կանոնների խախտման վերաբերյալ գործերը քննում և որոշում կայացնում են մաքսային մարմինները: Մաքսային մարմինների անունից այդ գործերը քննելու և որոշում կայացնելու իրավունք ունեն մաքսային մարմինների ղեկավարները, նրանց տեղակալները, վերադաս մաքսային մարմնի համապատասխան իրավասություն ունեցող կառուցվածքային ստորաբաժանումների ղեկավարները:
5. Մաքսային մարմնի ղեկավարը կարող է վարույթի իրականա­ցումը տարածքային մեկ ստորաբաժանումից վերցնել և հանձնարարել մեկ այլ տարածքային մաքսային մարմնի:
6. Մաքսային կանոնների խախտման վերաբերյալ վարույթն իրականացնող մարմնի իրավասու պաշտոնատար անձը կարող է իրավախախտումների վերաբերյալ վարույթի առանձին գործողությունների կատարումը հանձնարարել այլ մաքսային մարմնի պաշտոնատար անձի` տարածքային կարգով կատարելու համար:

Սույն մասով սահմանված հանձնարարությունը պետք է կատարվի այն ստանալու օրվանից 5 աշխատանքային օրվա ընթացքում:

**Հոդված 323. Մաքսային կանոնների խախտումների վերաբերյալ** **վարույթ**

**սկսելու հիմքերը**

1. Մաքսային կանոնների խախտումների վերաբերյալ վարույթ սկսելու հիմքերն են`
2. իրենց լիազորություններն իրականացնելիս մաքսային մարմինների պաշտոնատար անձանց կողմից մաքսային իրավախախտման դեպքերի հայտնաբերումը.
3. մաքսային իրավախախտումների մասին անձանց հաղորդումները.
4. մաքսային իրավախախտումների մասին զանգվածային լրատվության միջոցների հաղորդումները.
5. իրավապահ մարմիններից և օտարերկրյա պետությունների իրավասու մարմիններից ստացված հաղորդումները:
6. Մաքսային կանոնների խախտումների վերաբերյալ վարույթ կարող է սկսվել նման խախտման հատկանիշներ մատնանշող բավարար տվյալների առկայության դեպքում:

**Հոդված 324. Մաքսային կանոնների խախտումների** **մասին հաղորդմանն**

**ընթացք տալը**

1. Մաքսային կանոնների խախտումների մասին հաղորդումն ստանալուց հետո` 3 աշխատանքային օրվա ընթացքում, մաքսային մարմնի կողմից իրականացվում է հետևյալ գործողություններից որևէ մեկը.
2. կայացվում է մաքսային կանոնների խախտման վերաբերյալ վարույթ հարուցելու որոշում.
3. կայացվում է վարույթ սկսելը մերժելու մասին որոշում` վարույթը բացառող հանգամանքների առկայության դեպքում.
4. ստացված հաղորդումը հանձնվում է ըստ ենթակայության:
5. Սույն հոդվածի 1-ին մասով նախատեսված գործողությունների մասին ծանուցվում է հաղորդումն ուղարկողը:

**Հոդված 325. Մաքսային կանոնների խախտման վերաբերյալ**

**արձանագրությունը**

1. Մաքսային կանոնների խախտումների վերաբերյալ վարույթը սկսվում է մաքսային կանոնների խախտման վերաբերյալ արձանագրություն կազմելով:

Սույն մասով նախատեսված արձանագրության ձևը և լրացման կարգը սահմանում է Կոմիտեն:

1. Սույն հոդվածի 1-ին մասում նշված արձանագրության մեջ նշվում են Վարչական իրավախախտումների վերաբերյալ Հայաստանի Հանրապետության օրենսգրքի 255-րդ հոդվածով նախատեսված տեղեկությունները, ինչպես նաև մաքսային իրավախախտման մանրամասն նկարագիրը և արարքի վերաբերյալ նախնական որոշումը` ըստ Միության մաքսային օրենսգրքի և սույն օրենքի համապատասխան հոդվածի, տեղեկություններ` վերցված առարկաների և փաստաթղթերի մասին, ինչպես նաև գործի համար կարևոր նշանակություն ունեցող այլ հանգամանքներ:
2. Սույն հոդվածի 1-ին մասում նշված արձանագրությունն ընթերցվում է կազմողի կողմից, ընթերցում են գործողության բոլոր մասնակիցները, անհրաժեշտության դեպքում ապահովվում է թարգմանչի մասնակցությունը, պարզաբանվում են նրանց իրավունքները:
3. Սույն հոդվածի 1-ին մասում նշված արձանագրությունն ստորագրում են այն կազմող պաշտոնատար անձը, մաքսային իրավախախտում կատարած անձը, եթե նա ներկա է, վկաները:
4. Եթե իրավախախտում կատարած անձը հրաժարվում է արձանագրությունն ստորագրելուց, ապա այդպիսի հրաժարման պատճառների մասին համապատասխան նշում է կատարվում արձանագրության մեջ: Արձանագրությանը կցվում է իրավախախտողի բացատրությունը:
5. Մաքսային կանոնների խախտման վերաբերյալ արձանագրությունը կազմվում է երկու օրինակից, որի մեկ օրինակը ստորագրությամբ հանձնվում է մաքսային իրավա­խախտում կատարած անձին կամ ուղարկվում է նրան` ուղեկցող գրությամբ:

**Հոդված 326. Վարչական ձերբակալումը**

1. Մաքսային կանոնների խախտման վերաբերյալ արձանագրությունը կազմելու, մաքսային կանոնների խախտման վերաբերյալ որոշումը կայացնելու նպատակով, եթե սպառված են այլ միջոցները մաքսային կանոնների խախտում կատարած անձի ինքնությունը պարզելու համար, թույլատրվում է մաքսային կանոնների խախտում կատարած անձի վարչական ձերբակալում` մինչև երեք ժամ տևողությամբ:
2. Եթե կան բավարար տվյալներ անձի կողմից մաքսային սահմանով իր մարմնում թաքցրած ապրանք տեղափոխելու մասին, եթե անձը մաքսային մարմինների պաշտոնա­տար անձանց դիմադրություն է ցույց տալիս անձնական զննության ժամանակ, փորձում է փախչել դեպքի վայրից, ապա նա կարող է ձերբակալվել 3 օր ժամկետով` ձերբակալման պահից 24 ժամվա ընթացքում գրավոր տեղեկացնելով դատախազին:
3. Վարչական ձերբակալման ժամկետը հաշվարկվում է մաքսային կանոնների խախտում մաքսային մարմնի շենք կամ դրան փոխարինող այլ շենք բերելու պահից, որտեղ հնարավոր է կատարել սույն հոդվածի 1-ին մասով նախատեսված գործողությունները, ոչ սթափ վիճակում գտնվող անձի համար` նրա սթափվելու պահից:
4. Վարչական ձերբակալման մասին կազմվում է արձանագրություն, որտեղ նշվում է այն կազմող անձի պաշտոնը, անունը և ազգանունը, ձերբակալվածի տվյալները, ձերբակալման հիմքերը, վայրը, ժամը, օրը, ամիսը, տարին:

**Հոդված 327. Ապրանքներ, տրանսպորտային միջոցներ և փաստաթղթեր**

**վերցնելը**

1. Մաքսային իրավախախտման անմիջական օբյեկտ համարվող ապրանքները, մաքսային սահմանով դրանց տեղափոխման համար օգտագործվող տրանսպորտային միջոցները, մաքսային սահմանով ապրանքների տեղափոխման նպատակով պատրաստ­ված գաղտնարանները, ինչպես նաև մաքսային կանոնների խախտումների վերաբերյալ վարույթի քննության համար անհրաժեշտ փաստաթղթերը ենթակա են վերցման՝ Վարչական իրավախախտումների վերաբերյալ Հայաստանի Հանրապետության օրենսգրքով, Միության մաքսային օրենսգրքով և սույն օրենքով սահմանված կարգով: Վերցնելը կատարվում է ընթերակաների, իսկ անհրաժեշտության դեպքում նաև թարգմանչի և մասնագետի մասնակցությամբ:
2. Ապրանքներ, տրանսպորտային միջոցներ և փաստաթղթեր վերցնելու համար մաք­սային մարմինների պաշտոնատար անձինք իրավունք ունեն պահանջել բացել փակված շինություններն ու պահեստարանները, իսկ պահանջի չկատարման դեպքում` ինքնուրույն բացել և մուտք գործել այնտեղ: Մաքսային մարմինների պաշտոնատար անձանց կողմից ֆիզի­կական անձանց բնակարաններ մուտք գործելու կարգը սահմանվում է օրենքով: Վերցված բոլոր ապրանքները, տրանսպորտային միջոցները և փաստաթղթերը ներկա­յացվում են վերցման մասնակիցներին, մանրամասն նկարագրվում արձանագրու­թյան մեջ, իսկ անհրաժեշտության դեպքում` կնքվում:
3. Վերցնելն ավարտելուց հետո կազմվում է համապատասխան արձանագրություն, որտեղ նշվում են այն կազմող անձի պաշտոնը և ազգանունը, վերցնելու վայրը, ժամանակը, հանգամանքները, վերցնելու մասնակիցների ինքնությունը հաստատող տվյալները, վերցված առարկաների քանակը, չափը, քաշը, բնորոշիչ հատկանիշները և այլ առանձնա­հատկություններ:
4. Արձանագրություն կազմող պաշտոնատար անձը պարտավոր է արձանագրությունը ծանոթացնել գործողության բոլոր մասնակիցներին, որոնք ծանոթանալուց հետո ստորագրում են և իրավունք ունեն պահանջել արձանագրության մեջ ներառել իրենց դիտողությունները:
5. Արձանագրության պատճենը ստորագրությամբ հանձնվում է այն անձին, ում մոտ կատարվել է վերցնելու գործողությունը:

**Հոդված 328. Ապրանքները և տրանսպորտային միջոցները ճանաչման**

**ներկայացնելու կարգը**

1. Որևէ ապրանք կամ տրանսպորտային միջոց ճանաչման ներկայացնելու անհրաժեշտության դեպքում մաքսային մարմնի այն պաշտոնատար անձը, որի վարույթում է գտնվում մաքսային իրավախախտման վերաբերյալ գործը, ճանաչողից նախապես վերցնում է բացատրություն այդ առարկայի նշանների և այն հանգամանքների մասին, որոնցում նա տեսել է այդ ապրանքը կամ տրանսպորտային միջոցը: Բացատրությունը վերցնելուց հետո ճանաչման ենթակա ապրանքը կամ առարկան հնարավորության սահմաններում միատեսակ այլ ապրանքների կամ առարկաների հետ ներկայացվում է ճանաչողին և առաջարկվում է մատնացույց անել դրանցից մեկը և բացատրել, թե ինչ նշաններով ու առանձնահատկություններով ճանաչեց այդ առարկան: Ճանաչումը կատարվում է ընթերակաների ներկայությամբ:
2. Ճանաչման արդյունքների վերաբերյալ կազմվում է համապատասխան արձանագրություն, որում նշվում են արձանագրությունը կազմող անձի պաշտոնը, անունը և ազգանունը, ճանաչման ներկայացնելու վայրը, օրը, ամիսը, տարին, ճանաչման ներկայացված ապրանքի կամ տրանսպորտային միջոցի նկարագրությունը` մանրամասն շարադրելով այն հատկանիշները, որոնցով կատարվել է դրանց ճանաչումը, մասնակիցների տվյալները: Արձանագրությունն ստորագրում են գործողության բոլոր մասնակիցները: Եթե գործողության ժամանակ կատարվել են լուսանկարում, ձայնագրում և այլ տեսակի ամրագրում, ապա դրանց մասին նշվում է արձանագրության մեջ:
3. Ճանաչմանը մասնակցած անձինք իրավունք ունեն պահանջել արձանագրության մեջ ներառել իրենց դիտողությունները:

**Հոդված 329. Հետազոտման համար նմուշներ կամ փորձանմուշներ վերցնելը**

1. Մաքսային իրավախախտումների վերաբերյալ գործերի քննության ընթացքում մաքսային մարմինների պաշտոնատար անձինք իրավունք ունեն վերցնել նմուշներ կամ փորձանմուշներ, եթե դրանց հետազոտումն անհրաժեշտ է գործի քննության համար:
2. Նմուշներ կամ փորձանմուշներ վերցնելու մասին կայացվում է որոշում, որտեղ նշվում է որոշումը կայացնողի պաշտոնը, անունը և ազգանունը, որտեղից, ինչ չափով, ինչ նմուշներ կամ փորձանմուշներ պետք է վերցվեն և անհրաժեշտ այլ հանգամանքներ:
3. Մաքսային մարմնի պաշտոնատար անձը, մասնակիցների և ընթերակաների ներկայությամբ, կատարում է բոլոր անհրաժեշտ գործողությունները և վերցնում նմուշներ կամ փորձանմուշներ: Բացի փաստաթղթերից, նմուշները (փորձանմուշները) փաթեթավորվում և կնքվում են:
4. Նմուշներ կամ փորձանմուշներ վերցնելու մասին կազմվում է համապատասխան արձանագրություն, որում նշվում են կատարված բոլոր գործողությունները, կիրառված մեթոդներն ու միջոցները, ինչպես նաև վերցված նմուշների կամ փորձանմուշների տեսակները:

**Հոդված 330. Փորձաքննության կատարումը**

1. Եթե մաքսային կանոնների խախտման վերաբերյալ գործերով կարևոր նշանակություն ունեցող հանգամանքներ պարզելու համար անհրաժեշտ են հատուկ մասնագիտական գիտելիքներ, ապա վարույթն իրականացնող պաշտոնատար անձը նշանակում է փորձաքննություն:
2. Փորձաքննություն կատարելու մասին կայացվում է որոշում, որտեղ նշվում են փորձաքննության նշանակման հիմքերը, փորձաքննության ուղարկվող իրեղեն ապացույցները և այլ առարկաներ՝ միաժամանակ նշելով, թե դրանք ինչ հանգամանքներում են հայտնաբերվել կամ ձեռք բերվել, հիմնարկի անվանումը, որին հանձնարարվում է փորձաքննությունը և փորձագետին առաջադրվող հարցերը:
3. Փորձաքննություն նշանակող պաշտոնատար անձը փորձագետին բացատրում է օրենքով նախատեսված նրա իրավունքներն ու պարտականությունները:
4. Փորձագետը պարտավոր է իրեն առաջադրված հարցերի վերաբերյալ տալ հիմնավորված և օբյեկտիվ եզրակացություն, իսկ անհրաժեշտության դեպքում փորձաքննության կատարման ընթացքում ի հայտ եկած հանգամանքների վերաբերյալ` մաքսային մարմինների պահանջով ներկայանալ և պարզաբանումներ տալ եզրակացության բովանդակության մասին:

**Հոդված 331. Վերցված ապրանքների և առարկաների գնահատումը**

1. Մաքսային մարմինը սույն օրենքի 327-րդ հոդվածին համապատասխան վերցված ապրանքները գնահատում է Հայաստանի Հանրապետության գործող գների, իսկ վերջին­ներիս վերաբերյալ տեղեկությունների բացակայության դեպքում` փորձագետների եզրակա­ցության հիման վրա:
2. Վերցված օտարերկրյա արժույթի վերահաշվարկը հայկական դրամի մաքսային մարմինը կատարում է մաքսային իրավախախտման հայտնաբերման օրվա դրությամբ Հայաս­տանի Հանրապետության կենտրոնական բանկի հրապարակած փոխարժեքով:

**Հոդված 332. Մաքսային կանոնների խախտումների վերաբերյալ գործի**

**քննությանը պատասխանատվության ենթարկվող անձի**

**մասնակցությունը**

1. Մաքսային կանոնների խախտումների վերաբերյալ գործը քննվում է պատասխանատվության ենթարկվող անձի մասնակցությամբ կամ Վարչական իրավախախտումների վերաբերյալ Հայաստանի Հանրապետության օրենսգրքի 267-րդ հոդվածով սահմանված դեպքերում՝ տվյալ անձի բացակայությամբ:
2. Մաքսային կանոնների խախտումների վերաբերյալ գործը կարող է քննվել սույն հոդվածի 1-ին մասում նշված անձի բացակայության դեպքում, եթե անձը բացակայում է, և հայտնի չէ նրա գտնվելու վայրը, կամ եթե նա գտնվում է Հայաստանի Հանրապետության սահմաններից դուրս:

**Հոդված 333. Մաքսային կանոնների խախտումների վերաբերյալ գործերի**

**նյութերի հրապարակման անթույլատրելիությունը**

1. Մաքսային կանոնների խախտումների վերաբերյալ գործերի տվյալները կարող են հրապարակվել ամբողջությամբ կամ մասամբ միայն այն պաշտոնատար անձի թույլտվությամբ, որը քննում է տվյալ գործը:
2. Անհրաժեշտության դեպքում մաքսային մարմնի պաշտոնատար անձը գործի հետ առնչվող անձանց նախազգուշացնում է գործի տվյալներն առանց իր համաձայնության հրապարակելու անթույլատրելիության և օրենքով դրա համար նախատեսված պատասխանատվության մասին:

**Հոդված 334. Մաքսային կանոնների խախտումների վերաբերյալ գործերով**

**մաքսային մարմնի որոշումները**

1. Քննելով մաքսային կանոնների խախտումների վերաբերյալ գործը` մաքսային մարմնի պաշտոնատար անձը կայացնում է հետևյալ որոշումներից մեկը.
   1. վարչական տույժ նշանակելու մասին.
   2. գործի վարույթը կարճելու մասին:
2. Սույն հոդվածի 1-ին մասում նշված որոշումը պետք է ներառի այն կայացնող անձի պաշտոնը, անունը, ազգանունը, որոշում կայացնելու օրը, ամիսը, տարին, տեղեկություններ այն անձի մասին, որի առնչությամբ քննվել է գործը, եթե այդ անձը բացահայտված է, այն հանգամանքների շարադրումը, որոնք բացահայտվել են գործը քննելիս, Միության մաքսային օրենսգրքի և սույն օրենքի այն հոդվածի նշումը, որը պատասխանատվություն է նախատեսում մաքսային կանոնների խախտման համար, գործի առթիվ կայացված որոշումը, որոշման բողոքարկման ժամկետը և կարգը: Որոշումն ուժի մեջ է մտնում այն կայացնելու պահից:
3. Սույն հոդվածի 1-ին մասում նշված որոշումը կայացնելուց հետո` 3 աշխատանքային օրվա ընթացքում, դրա պատճենը հանձնվում կամ ուղարկվում է այն անձին, որի առնչությամբ այն կայացվել է: Որոշումը համարվում է հանձնված նաև դեպքում, եթե անձը, որին ուղարկվել է այն, չի գտնվել իր կողմից նշված բնակության, գտնվելու կամ ժամանակավորապես բնակվելու վայրում կամ ճիշտ չի նշել գտնվելու հասցեն:
4. Վարչական տույժ նշանակելու մասին մաքսային մարմինների որոշումը կարող է բողոքարկել «Մաքսային ծառայության մասին» օրենքի 37-րդ հոդվածով սահմանված կարգով կամ դատական կարգով:

**Հոդված 335. Վերցված ապրանքները վերադարձնելու ժամկետը**

1. Անձը, որից սույն օրենքի 327-րդ հոդվածով սահմանված կարգով մաքսային վճար­ների և մաքսային մարմիններին վճարման ենթակա այլ վճարների գանձումն ապահովելու նպատակով վերցվել են ապրանքներ, կարող է դրանք ստանալ տուգանքի վճարումից, մաք­սային վճարների և մաքսային մարմիններին վճարման ենթակա այլ վճարների գծով պարտավորությունների կատարումից հետո` 1 աշխատանքային օրվա ընթացքում:

**Հոդված 336. Մաքսային կանոնների խախտումների համար**

**պատասխանատվության ենթարկվող անձի իրավունքները և**

**պարտականությունները**

1. Մաքսային կանոնների խախտման համար պատասխանատվության ենթարկ­վող անձն իր նկատմամբ վարույթ սկսվելու պահից ունի Վարչական իրավախախտումների վերաբերյալ Հայաստանի Հանրապետության օրենսգրքի 267-րդ հոդվածով սահմանված իրավունքները, ինչպես նաև իրավունք ունի վարույթն իրականացնող մարմնից ստանալ վարույթի ընթացքում իր իրավունքների մասին պարզաբանումներ, առարկել վարույթն իրականացնող մարմնի գործողությունների դեմ և պահանջել իր առարկությունները ներառել արձանագրության մեջ, հայտնել բացարկներ, ծանոթանալ այն նիստերի արձա­նագրու­թյուն­ներին, որոնց նա մասնակցել կամ ներկա է գտնվել, դիտողություններ ներկայացնել արձա­նագրու­թյունում գրառումների ճշտության և ամբողջականության կապակցությամբ, պահանջել արձանագրության մեջ գրառումներ կատարել այն հանգամանքների մասին, որոնք իր կարծիքով պետք է նշվեն:
2. Մաքսային ոլորտում իրավախախտման համար պատասխանատվության ենթարկ­վող անձը պարտավոր է կատարել վարույթն իրականացնող պաշտոնատար անձի օրինական պահանջները, չխոչընդոտել վարույթի իրականացմանը:

**ԲԱԺԻՆ X**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**ԳԼՈՒԽ 60**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**Հոդված 337. Օրենքն ուժի մեջ մտնելը**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:
2. Սույն օրենքն ուժի մեջ մտնելու օրվանից ուժը կորցրած է ճանաչվում`
3. «Մաքսային կարգավորման մասին» Հայաստանի Հանրապետության 2014 թվա­կանի դեկտեմբերի 17-ի թիվ ՀՕ-241-Ն օրենքը,
4. Հայաստանի Հանրապետության 2000 թվականի հուլիսի 6-ի մաքսային օրենսգրքի 13-րդ բաժինը:

**Հոդված 338. Անցումային դրույթներ**

* 1. Մինչև սույն օրենքն ուժի մեջ մտնելն ընդունված՝ մաքսային օրենսդրությանը վերա­բերող Հայաստանի Հանրապետության իրավական ակտերը սույն օրենքն ուժի մեջ մտնելուց հետո շարունակում են գործել Միության մաքսային օրենսգրքին և սույն օրենքին համապատասխանող և չհակասող մասով՝ մինչև դրանց ուժը կորցրած ճանաչելը կամ ամբողջական համապատասխանեցումը Միության մաքսային օրենսգրքին և սույն օրենքին:
  2. Սույն օրենքի 42-րդ հոդվածով սահմանված կանխավճարների համակարգը կարող է գործարկվել, այդ կանխավճարները և սույն օրենքի 55-րդ հոդվածի 2-րդ մասով սահման­ված՝ ավել վճարված մաքսատուրքի գումարները մաքսային վճարների բացառությամբ մաք­սա­տուրքի գծով պարտավո­րու­թյուն­ների կատարմանը կարող են ուղղվել համապատասխան ծրագրային ապահովման ներդրումից հետո:
  3. Սույն օրենքի 55-րդ հոդվածով սահմանված՝ ավել վճարված կամ գանձված մաքսա­տուրքի, հարկերի, հատուկ, հակագնագցման և փոխհատուցման տուրքերի գումարների վերա­դարձն իրականացվում է, եթե՝

1. այդ գումարներներն առաջացել են մինչև սույն օրենքի ուժի մեջ մտնելը և եթե մինչև այդ օրը գործող՝ «Մաքսային կարգավորման մասին» օրենքով դրանց վերադարձման դիմում ներկայացնելու համար սահմանված ժամ­կետը սույն օրենքի ուժի մեջ մտնելու օրվա դրու­թյամբ չի լրացել․
2. այդ գումարներն առաջացել են սույն օրենքի ուժի մեջ մտնելուց հետո:
   1. Մինչև Հանձնաժողովի՝ Միության մաքսային օրենսգրքի 210-րդ հոդվածի 4-րդ կետով նախատեսված որոշումն ուժի մեջ մտնելը, որով սահմանվելու է «Ազատ մաքսային գոտի» մաքսային ընթացակարգով ձևակերպված օտարերկրյա ապրանքներից պատ­րաստ­ված (ստացված) ապրանքները՝ որպես Միության ապրանքներ ճանաչելու համար բավարար համարվող պայմանների, արտադրական ու տեխնոլոգիական գործողությունների ցանկը, «Ազատ մաքսային գոտի» մաքսային ընթացակարգով ձևակերպված օտարերկրյա ապրանք­ներից պատրաստված (ստացված) ապրանքները՝ որպես Միության ապրանքներ ճանաչելու նպա­տակով Հայաստանի Հանրապետությունում կիրառվում են սույն Օրենքով սահմանված բավա­րար վերամշակման չափանիշները:
   2. Մաքսային կարգավորման ոլորտում Միության շրջանակներում կնքված միջազգային պայմանագրերով և (կամ) Հանձնաժողովի ընդունած իրավական ակտե­րով Հայաստանի Հան­րապետության ազգային օրենսդրությանը վերապահված լիազորությունների կիրարկ­ման նպատակով Կառավարությունը կարող է ընդունել որոշումներ, եթե մաքսային կար­գա­վոր­ման ոլորտը կարգավորող Հայաստանի Հանրապետության օրենքներով այլ բան նախա­տես­ված չէ։
   3. Մինչև սույն օրենքի ուժի մեջ մտնելը կատարված մաքսային կանոնների խախտման վերաբերյալ գործերը քննվում են 2000 թվականի հուլիսի 6-ի Հայաստանի Հանրա­պետու­թյան մաքսային օրենսգրքի 13-րդ բաժնի դրույթներին համապատասխան:
   4. Միության և Հայաստանի Հանրապետության մաքսային օրենսդրությամբ նախատես­ված՝ օրենսդրական փոփոխություններին նախորդող փորձնական ծրագրերի իրականացման կարգը սահմանում է Կառավարությունը:
   5. Սույն օրենքով սահմանված նորմատիվ իրավական ակտերը ընդունվում են սույն օրենքն ուժի մեջ մտնելուց հետո՝ մեկ տարվա ընթացքում: